
PORTALUL 

Frigul muşcător din urmă cu o săptămână se sfârşise; soarele 
strălucea cu putere când Clary străbătu grăbită curtea prăfuită 
din faţa casei lui Luke, cu gluga jachetei pe cap, ca să-i ţină 
părul să nu i-1 sufle vântul pe faţă. S-o fi încălzit ea vremea, dar 
vântul dinspre East River putea fi încă tăios. Aducea cu el şi un 
slab iz de chimicale, amestecat cu mirosul din Brooklyn, de 
asfalt, de benzină şi de zahăr ars de la fabrica abandonată din 
capătul străzii. 

Simon o aştepta pe veranda din faţă, tolănit într-un fotoliu cu 
arcurile rupte. îmbrăcat în jeanşi, îşi ţinea DS-ul în echilibru pe 
genunchi şi împungea în el destoinic cu stylus -ul. 

— Rupere! zise el, când ea urcă treptele. I-am spart pe toţi la 
Mărio Kart. 

Clary îşi dădu gluga jos, scuturându-şi părul din ochi şi 
scotocind în buzunar după chei. 

— Unde-ai fost? Te-am sunat toată dimineaţa. 

Simon se ridică, vârându-şi tăbliţa pâlpâitoare în geanta de 
laptop. 

— Am fost la Eric. Repetiţii cu trupa. 

Clary încetă să mai zgâlţâie cheia în broască - mereu se bloca 
- un timp destul de lung cât să se încrunte la el. 

— Repetiţii cu trupa! Vrei să spui că încă mai eşti. . . 

— în trupă? De ce n-aş fi? 
întinse mâna pe lângă ea: 



— Stai, lasă-mă pe mine. 

Clary rămase pe loc, în vreme ce Simon întoarse expert cheia, 
apăsând exact cât trebuia şi făcând încuietoarea veche şi 
îndărătnică să se deschidă brusc. Mâna lui i-o atinse pe a ei; 
pielea îi era rece, de aceeaşi temperatură cu a aerului din jur. 
Ea se înfioră puţin. Abandonaseră de numai o săptămână 
încercarea lor de relaţie romantică, iar ea încă se simţea 
confuză ori de câte ori îl vedea. 

— Mersi. 

îşi luă cheia înapoi fără să se uite la el. 

Era foarte cald în sufragerie. Clary îşi atârnă jacheta în 
cuierul din hol şi se îndreptă spre dormitorul de oaspeţi, urmată 
de Simon. Se încruntă. Valiza ei era deschisă pe pat ca o 
scoică, iar hainele şi caietele de schiţe împrăştiate peste tot. 

— Parcă trebuia să pleci în Idris peste vreo două zile, zise 
Simon, plimbându-şi privirea peste acel talmeş-balmeş, puţin 
demoralizat. 

— Plec, dar nu mă pot hotărî ce să iau la mine. Nu prea am 
rochii sau fuste. . . şi dacă n-am voie să port pantaloni acolo? 

— De ce să n-ai voie să porţi pantaloni? E o altă ţară, nu un 
alt secol. 

— Dar vânătorii de umbre sunt de modă veche, iar Isabelle 
poartă întotdeauna rochii... izbucni Clary şi oftă. Nu-i nimic. 
Pur şi simplu dau vina pe garderobă când de fapt sunt 
îngrijorată pentru mama. Hai să vorbim despre altceva. Cum a 
fost repetiţia? Tot nu aveţi un nume pentru trupă? 

— A fost bine. 

Simon se săltă pe birou, bălăngănindu-şi picioarele. 

— Ne-am gândit la un nou motto. Ceva ironic, cum ar fi: 
„Am văzut un milion de fete şi le-am dat rock la vreo optzeci la 
sută". 

— Le-ai spus lui Eric şi celorlalţi băieţi că. . . 



— Că sunt vampir? Nu. Nu-i genul de lucruri pe care să le 
pui pe tapet într-o conversaţie obişnuită. 

— Poate că nu, dar ei sunt prietenii tăi. S-ar cuveni să ştie. Şi, 
de altfel, or să creadă că asta te face şi mai mult un zeu al 
rockului, ca vampirul Lester. 

— Lestat, zise Simon. Asta m-ar face ca vampirul Lestat. Iar 
el e personaj de ficţiune. Oricum, eu nu te văd alergând pe la 
toţi prietenii ca să le spui că eşti vânător de umbre. 

— Care prieteni? Tu eşti prietenul meu. 
Se aruncă pe pat şi se uită la Simon. 

— Iar ţie ţi-am spus, nu? 

— Pentru că n-ai avut încotro. 

Simon îşi lăsă capul într-o parte, cercetând-o cu atenţie; 
lumina veiozei de la capul patului i se reflecta în ochi, 
facându-i argintii. 

— O să-mi lipseşti, cât ai să fii plecată. 

— Şi tu o să-mi lipseşti, zise Clary, deşi fiecare milimetru 
pătrat de piele i se înfiora de anticipare nervoasă, ceea ce o 
făcea să nu se poată concentra. 

Mă duc în Idris! cânta mintea ei. Am să văd patria 
vânătorilor de umbre, Oraşul de Sticlă. Am s-o salvez pe 
mama. 

Şi- am să fiu cu Jace. 

Ochii lui Simon o fulgerară de parcă i-ar fi putut auzi 
gândurile, dar glasul îi era blând: 

— Mai spune-mi o dată, de ce trebuie să te duci tu în Idris? 
De ce nu se pot ocupa Madeleine şi Luke de treaba asta, fără 
tine? 

— Mama a obţinut vraja care a pus-o în starea asta de la un 
vrăjitor, Ragnor Fell. Madeleine spune că trebuie să-1 găsim, 
dacă vrem să ştim cum se întoarce vraja. Dar el n-o cunoaşte pe 
Madeleine. O ştia pe mama, iar Madeleine speră că o să aibă 



încredere în mine, pentru că semăn atât de tare cu ea! Iar Luke 
nu poate veni cu mine. Adică, ar putea veni în Idris, dar se pare 
că n-ar putea intra în Alicante fără permisiunea celor din 
Conclav, iar ei n-or să i-o dea. Şi să nu-i pomeneşti despre asta, 
te rog - e într-adevăr foarte nemulţumit că nu poate merge cu 
mine. Dacă n-ar fi cunoscut-o pe Madeleine dinainte, nu cred 
că m-ar fi lăsat să plec nicicum. 

— Dar va fi şi clanul Lightwood acolo. Şi Jace. Or să te ajute 
ei. Adică, Jace a spus că o să te ajute, nu? N-are nimic 
împotrivă că te duci acolo? 

— Desigur, el o să mă ajute, zise Clary. Şi bineînţeles că 
n-are nimic împotrivă. E chiar de acord. 

Dar asta, o ştia, era o minciună. 

După ce vorbise cu Madeleine la spital, Clary se dusese direct 
la Institut. Jace fusese primul căruia îi dezvăluise secretul 
mamei sale, chiar mai înainte de Luke. Iar el o ascultase, 
uitându-se lung la ea, devenind din ce în ce mai palid în timp 
ce ea vorbea, de parcă i-ar fi spus nici mai mult, nici mai puţin 
decât că ar fi putut s-o salveze pe mama ei dacă îi scoteau tot 
sângele din el, lent, cu cea mai mare cruzime. 

— Nu te duci, spusese el, de îndată ce terminase ea de vorbit. 
Chiar dacă trebuie să te leg şi să stau grămadă peste tine până-ţi 
trece fantezia asta nesănătoasă, dar n-o să te duci în Idris. 

Clary se simţi de parcă i-ar fi dat o palmă. Crezuse că el va fi 
încântat. Alergase tot drumul de la spital până la Institut ca să-i 
dea vestea bună şi, când colo, el rămăsese în pragul uşii 
privind-o crunt. 

— Dar tu o să te duci. 

— Da, o să ne ducem. Trebuie. Conclavul i-a convocat pe toţi 
membrii activi care se pot deplasa în Idris pentru o masivă 
adunare a Consiliului. Or să voteze ce e de făcut în privinţa lui 
Valentine şi, de vreme ce noi suntem ultimele persoane care 



l-au văzut. . . 
Clary dădu asta deoparte. 

— Deci dacă tu te duci, eu de ce nu pot veni cu tine? 
întrebarea pusă atât de direct păru să-1 scoată şi mai tare din 

sărite. 

— Pentru că acolo n-ai fi în siguranţă. 

— Oh, pe când aici sunt în siguranţă! Am fost la un pas de-a 
fi ucisă de zece ori în ultima lună şi de fiecare dată chiar aici, 
în New York. 

— Asta pentru că Valentine îşi concentrase forţele asupra a 
două Instrumente mortale care se aflau aici, zise Jace, printre 
dinţi. Acum o să-şi îndrepte atenţia spre Idris, ştim cu toţii. . . 

— Cu greu am putea fi siguri de aşa ceva, zise Maryse 
Lightwood. 

Apăruse în umbra culoarului, neobservată de niciunul dintre 
ei; acum înaintă, în luminile puternice de la intrare. Iar acestea 
îi dezvăluiră semnele de epuizare care păreau să-i tragă în jos 
trăsăturile feţei. Soţul ei, Robert Lightwood, fusese rănit cu 
otravă de demon, în bătălia din urmă cu o săptămână, şi de 
atunci avusese nevoie de îngrijire permanentă. Clary nu putea 
decât să-şi închipuie cât de obosită trebuia să fie. 

— Iar Conclavul vrea s-o cunoască pe Clarissa. Ştii asta, 
Jace. 

— Conclavul se poate duce dracului. 

— Jace, zise Maryse, pe un ton schimbat, sincer părintesc. 
Controlează-ţi limbajul. 

— Conclavul vrea o grămadă de lucruri, se corectă Jace. Nu e 
obligatoriu să le şi obţină pe toate. 

Maryse îi aruncă o privire aspră, de parcă ştia exact despre ce 
vorbea şi nu-i aprecia atitudinea. 

— Conclavul are deseori dreptate, Jace. Nu-i lipsit de noimă 
din partea lor să stea de vorbă cu Clary, după toate cele prin 



care a trecut. Ceea ce le-ar putea spune ea. . . 

— Lasă că le spun eu tot ce vor să afle, zise Jace. 
Maryse oftă şi îşi întoarse ochii albaştri spre Clary. 

— Deci să-nţeleg că ai vrea să vii în Idris? 

— Doar pentru câteva zile. N-o să încurc pe nimeni, zise 
Clary, uitându-se rugător la Maryse peste privirea de foc cu 
care o ţintuia Jace. Jur! 

— întrebarea nu e dacă o să încurci pe cineva; întrebarea e 
dacă o să vrei să te înfăţişezi Conclavului când vei fi acolo. Ei 
vor să stea de vorbă cu tine. Dacă spui nu, mă îndoiesc că 
putem obţine autorizaţia să te luăm cu noi. 

— Nu. . . începu Jace. 

O să mă înfăţişez Conclavului, îl întrerupse Clary, deşi 
gândul îi trimise fiori pe şira spinării. 

Singurul emisar din partea Conclavului pe care-1 cunoscuse 
până atunci era Inchizitoarea, în preajma căreia nu fusese 
tocmai plăcut să se afle. 

Maryse îşi frecă tâmplele cu vârful degetelor. 

— Atunci ne-am înţeles. 

Totuşi glasul ei nu sună a înţelegere de comun acord, ci mai 
degrabă încordat şi fragil ca o strună de vioară întinsă la 
maximum. 

— Jace, condu-o pe Clary, apoi te-aştept în bibliotecă. 
Trebuie să stau de vorbă cu tine. 

Dispăru înapoi în umbre tară niciun cuvânt de la revedere. 
Clary se uită lung în urma ei, simţindu-se ca şi când cineva ar fi 
aruncat peste ea o găleată de apă rece ca gheaţa. Alee şi 
Isabelle păreau să-şi iubească sincer mama şi era sigură că 
Maryse nu era, de fapt, o persoană rea, însă nu era nici 
prietenoasă. 

Gura lui Jace era o linie aspră. 

— Acum uite ce-ai făcut! 



— Trebuie să mă duc în Idris, chiar dacă tu nu înţelegi de ce, 
zise Clary. Trebuie să fac asta pentru mama. 

— Maryse are prea mare încredere în Conclav, zise Jace. E 
obligată să creadă că ei sunt perfecţi, iar eu nu-i pot spune că 
nu sunt, pentru că. . . 

Se opri brusc. 

— Pentru că aşa ceva ar spune Valentine, zise ea. 
Se aştepta la o explozie, dar el nu răspunse decât: 

— Nimeni nu-i perfect. întinse mâna şi împunse butonul 
ascensorului cu degetul arătător. Nici măcar Conclavul. 

Clary îşi încrucişă braţele la piept. 

— Chiar ăsta e motivul pentru care nu vrei să vin şi eu? 
Pentru că n-aş fi în siguranţă? 

Un licăr de surprindere fulgeră pe faţa lui Jace. 

— Ce vrei să spui? De ce altceva m-aş opune? 
Ea înghiţi în sec. 

— Pentru că. . . 

Pentru că mi-ai spus că nu mai ai sentimente pentru mine şi, 
vezi tu, asta-i foarte stânjenitor, fiindcă eu încă mai simt ceva 
pentru tine. Şi pariez că ştii asta. 

— Pentru că nu vreau ca sora mea mai mică să se ţină după 
mine peste tot? 

Era o notă stridentă în glasul lui, pe jumătate zeflemea, pe 
jumătate altceva. 

Ascensorul sosi cu un zdroncănit. împingând poarta la o 
parte, Clary păşi înăuntru şi se întoarse cu faţa la Jace. 

— Nu merg pentru că vei fi şi tu acolo. Merg pentru că vreau 
s-o ajut pe mama. Pe mama noastră. Trebuie s-o ajut. Nu 
înţelegi? Dacă nu fac asta, s-ar putea să nu se mai trezească 
niciodată. încearcă măcar să te prefaci că-ţi pasă puţin. 

Jace îşi puse mâinile pe umerii ei, atingându-i uşor cu vârful 
degetelor pielea de la marginea gulerului, trimiţându-i fiori 



nelalocul lor, incontrolabili, prin toţi nervii. Sub ochii lui 
apăruseră umbre, observă fără voie Clary, şi sub pomeţi, obrajii 
îi erau supţi. Tricoul negru pe care-1 purta nu făcea decât să-i 
scoată şi mai mult în evidenţă pielea plină de zgârieturi şi 
genele întunecate; era un studiu în contraste, demn de a fi pictat 
în tonuri de negru, alb şi cenuşiu, cu pete aurii ici şi colo, ca 
ochii lui, pentru un accent de culoare. . . 

— Lasă-mă pe mine s-o fac. Vocea lui era blândă, stăruitoare. 
Pot s-o ajut eu pentru tine. Spune-mi unde să mă duc, de cine 
să întreb. O să-ţi aduc ce-ţi trebuie. 

— Madeleine i-a spus vrăjitorului că eu voi fi cea care va 
veni. O aşteaptă pe fiica lui Jocelyn, nu pe fiul lui Jocelyn. 

Mâinile lui Jace se strânseră pe umerii ei. 

— Păi, spune-i că e o schimbare de plan. O să mă duc eu, nu 
tu. Nu tu. 

— Jace. . . 

— Fac orice, zise el. Orice vrei tu, dacă promiţi că rămâi aici. 

— Nu pot. 

El îi dădu drumul, de parcă ea l-ar fi împins. 

— De ce nu? 

— Pentru că, zise ea, e mama mea, Jace. 

— Şi a mea. Vocea lui era glacială. De fapt, de ce nu ne-a 
abordat Madeleine pe amândoi în problema asta? De ce numai 
pe tine? 

— Ştii de ce. 

— Deoarece, spuse el, chiar mai rece de data asta, pentru ea 
tu eşti fiica lui Jocelyn. Eu voi fi întotdeauna fiul lui Valentine. 

Trânti poarta ascensorului, închizând-o între ei. Pentru o 
clipă, ea se uită la el prin ochiurile porţii - împletitura metalică 
îi împărţea faţa într-o serie de romburi înrămate în metal. Un 
singur ochi auriu se uita la ea printr-un romb, furios şi 
scăpărând mânie venită din adâncurile lui. 



— Jace... începu ea. 

Dar cu o smucitură şi-un zdroncănit, ascensorul deja se 
pusese în mişcare, coborând-o în întunericul tăcut al catedralei. 

— Pământul către Clary! Simon flutura mâinile către ea. Eşti 
trează? 

— Da, scuze. 

Se ridică, scuturându-şi capul ca să-1 limpezească de 
înceţoşări. Atunci fusese ultima oară când îl văzuse pe Jace. Nu 
răspunsese la telefon, când îl sunase, mai târziu, aşa că ea îşi 
făcuse planurile de călătorie cu familia Lightwood, folosindu-1 
pe Alee, fără chef şi stânjenit, drept persoană de contact. Bietul 
Alee, prins între Jace şi mama lui, întotdeauna străduindu-se să 
facă aşa cum era mai bine. 

— Ai spus ceva? 

— Doar că mi se pare că s-a întors Luke, zise Simon şi sări 
de pe birou, exact când uşa dormitorului se deschise. Şi iată-1! 

— Bună, Simon. 

Luke vorbea calm, poate un pic obosit - purta o jachetă 
ponosită din denim, o bluză de flanelă şi reiaţi vechi, îndesaţi 
în bocanci care arătau de parcă fuseseră noi cu zece ani în 
urmă. Ochelarii îi erau ridicaţi pe creştetul capului, peste părul 
castaniu, care părea acum înspicat cu mai multe fire cărunte 
decât îşi amintea Clary. Sub braţ ţinea un pachet pătrat, legat 
cu o panglică verde. 1-1 întinse lui Clary. 

— Ţi-am adus ceva pentru călătoria ta. 

— Nu trebuia să faci asta! protestă Clary. Ai făcut deja atât 
de mult. . . 

Se gândea la hainele pe care i le cumpărase după ce tot ce 
avusese ea fusese distrus. îi dăduse şi un telefon nou, şi 
materiale noi de desen - asta fără să-1 fi rugat ea. Aproape tot 
ce avea în momentul ăsta era primit cadou de la Luke. Şi nici 



măcar nu eşti de acord cu faptul că plec. Acest gând din urmă 
atârna nerostit între ei. 

— Ştiu. Dar am văzut-o şi m-am gândit la tine. 
Ii dădu cutia. 

Obiectul dinăuntru era înfăşurat în mai multe straturi de hârtie 
de mătase. Clary rupse hârtia şi dădu cu mâna de ceva moale ca 
blana de pisică. Scoase o scurtă exclamaţie. Era o mantie de 
catifea verde ca sticla, de modă veche, cu o căptuşeală aurie de 
mătase, cu nasturi de alamă şi cu o glugă largă. Ea şi-o aşeză în 
poală, trecându-şi mângâietor mâinile peste materialul moale. 

— Seamănă cu o haină pe care ar purta-o Isabelle! exclamă 
ea. Cu mantia de voiaj a unui vânător de umbre. 

— Exact. Acum o să fii îmbrăcată şi mai mult ca unul dintre 
ei, zise Luke, când vei fi în Idris. 

Ea îşi ridică privirile spre el. 

— Vrei să arăt ca unul dintre ei? 

— Clary, eşti unul dintre ei. Zâmbetul lui avea o nuanţă de 
tristeţe. De altfel, ştii cum îi tratează pe străini. Orice poţi face 
ca să te integrezi în. . . 

Simon scoase un sunet ciudat, iar Clary se uită, vinovată, la el 
- aproape că uitase că era şi el acolo. Simon se uita foarte atent 
la ceas. 

— Ar trebui să plec. 

— Dar de-abia ai venit! se împotrivi Clary. Am crezut c-o să 
rămânem împreună, să ne uităm la un film sau ceva. . . 

— Tu trebuie să-ţi faci bagajul. 

Simon zâmbi, luminos ca soarele de după ploaie. Ea aproape 
că-1 crezu că nu-1 supărase nimic. 

— O să trec mai târziu să-ţi spun la revedere. 

— Oh, haide! protestă Clary. Rămâi. . . 

— Nu pot. Tonul lui era ferm. Mă întâlnesc cu Maia. 

— Oh. Perfect, zise Clary. 



Maia, îşi spuse ea, era simpatică. Era deşteaptă. Era 
frumoasă. Era, de asemenea, vârcolac. Un vârcolac îndrăgostit 
de Simon. Dar poate că aşa trebuia să fie. Poate că această nouă 
prietenă trebuia să fie din Lumea de Jos. La urma urmelor, şi el 
era acum un repudiat din Lumea de Jos. Teoretic nici n-ar mai 
fi trebuit să- şi petreacă timpul cu un vânător de umbre precum 
Clary. 

— Atunci cred că-i mai bine să pleci. 

— Da, cred că-i mai bine. 

Ochii negri ai lui Simon erau de nepătruns. Asta era ceva nou 
- întotdeauna putuse citi în ochii lui Simon, înainte. Se întrebă 
dacă era un efect secundar al vampirismului sau ceva ca totul 
diferit. 

— La revedere, zise el şi se aplecă s-o sărute pe obraz, 
dându-i părul la o parte cu o mână. 

Apoi se opri puţin şi se dădu înapoi, cu o expresie şovăitoare. 
Ea se încruntă surprinsă, dar el deja plecase, trecând pe lângă 
Luke şi ieşind pe uşă. Auzi uşa de la intrare bufnind, în 
depărtare. 

— Se poartă atât de ciudat! exclamă ea, strângând la piept 
mantia de catifea, ca pentru a se linişti. Crezi că e numai din 
pricina chestiei de vampir? 

— Probabil că nu. Luke părea uşor amuzat. Când devii 
repudiat nu ţi se schimbă şi modul de a privi lucrurile. Sau de 
a-i privi pe oameni. Dă-i timp. Ai rupt prietenia cu el. 

— Ba nu. El a rupt-o cu mine. 

— Pentru că nu eşti îndrăgostită de el. Asta e o situaţie 
nesigură şi cred că el se poartă cu eleganţă. O mulţime de 
adolescenţi s-ar îmbufna sau ar pândi pe sub fereastra ta cu o 
cutie cu pocnitori. 

— Nimeni nu mai foloseşte cutii cu pocnitori. Erau la modă 
în anii optzeci. 



Clary se dădu jos din pat şi îmbrăcă mantia. O închise la 
nasturi până sus, răsfaţându-se cu senzaţia plăcuta a catifelei. 

— Vreau doar ca Simon să fie din nou normal. 

Se uită la cum arăta în oglindă şi rămase plăcut surprinsă - 
verdele îi scotea în evidenţă părul roşu şi îi făcea culoarea 
ochilor mai intensă. Se întoarse spre Luke: 

— Ce zici? 

El se sprijinea de tocul uşii, cu mâinile în buzunare; când se 
uită la ea, o umbră trecu pe faţa lui. 

— Mama ta avea o mantie exact ca asta, când era de vârsta ta, 
se mulţumi el să spună. 

Clary strânse manşetele mantiei, îngropându-şi degetele în 
moliciunea lor. Auzindu-1 pomenind de mama ei şi văzând 
tristeţea expresiei lui, îi veni să plângă. 

— Mergem azi s-o vedem mai târziu, nu-i aşa? întrebă ea. 
Vreau să-mi iau rămas-bun înainte să plec şi să-i spun... să-i 
spun ce vreau să fac. Aşa o să fie liniştită. 

Luke dădu din cap. 

— O s-o vizităm la spital, puţin mai încolo. Şi, Clary? 

— Ce-i? 

Aproape că nu-i venea să se uite la el, dar, din fericire, i se 
risipise tristeţea din ochi. Luke îi zâmbi. 

— Să fii normal nu-i chiar aşa de grozav cum s-ar crede. 

Simon aruncă o privire la biletul din mâna lui şi apoi la 
catedrală, mijindu-şi ochii în soarele după-amiezii. Institutul se 
profila pe cerul albastru, ca o lespede de granit străpunsă de 
ferestre cu arcuri ascuţite, înconjurat de un zid înalt de piatră. 
Chipurile garguielor priveau chiondorâş în jos, de pe cornişele 
lor, de parcă îl desfideau să se apropie de uşa de la intrare. Nu 
mai semăna deloc cu ceea ce văzuse prima oară, deghizat în 
ruine prăpădite, dar pe-atunci iluziile magice nu aveau efect 



asupra repudiaţilor. 

Tu nu aparţii locului acesta. Cuvintele erau aspre, usturătoare 
ca acidul. Simon nu era sigur dacă vorbise garguiul sau propria 
minte. Asta e o biserică, iar tu eşti un damnat. 

— Mai taci, murmură el, cu jumătate de gură. De altfel, n-am 
nicio treabă cu bisericile. Eu sunt evreu. 

In zidul de piatră era montată o poartă de fier filigranat. 
Simon puse mâna pe clanţă, aproape aşteptându-se să-i ardă 
carnea dureros, dar nu se întâmplă nimic. Aparent, poarta nu 
era deosebit de sfântă. O deschise şi nu străbătu nici jumătate 
din aleea de piatră sfărâmată ce ducea spre intrare când auzi 
voci - mai multe şi cunoscute - în apropiere. 

Sau poate că nu chiar în apropiere. Uitase cât de mult i se 
ascuţiseră auzul şi vederea, de când fusese Preschimbat. Părea 
că vocile veneau de peste umăr, dar continuând să meargă pe 
aleea îngustă ce ocolea Institutul, de cum dădu colţul, văzu 
vorbitorii stând la o considerabilă distanţă, chiar în capătul 
îndepărtat al curţii Institutului. Iarba crescuse în voie aici, 
acoperind pe jumătate ramificaţiile aleilor care duceau printre 
ceea ce fuseseră odinioară tufe de trandafiri grijuliu aranjate. 
Exista chiar şi o bancă de piatră, ţesută cu ierburi căţărătoare; 
aceasta fusese o biserică adevărată cândva, înainte ca vânătorii 
de umbre să o ia în stăpânire. 

îl zări mai întâi pe Magnus, sprijinit cu spatele de zidul de 
piatră acoperit cu muşchi. Ar fi fost greu să nu-1 remarci pe 
Magnus - purta un tricou alb pictat cu stropi şi o pereche de 
pantaloni de piele în culorile curcubeului. Ieşea în evidenţă ca 
o orhidee cultivată în seră, înconjurat de vânătorii de umbre, 
toţi îmbrăcaţi în negru: Alee, arătând palid şi stingherit; 
Isabelle, cu părul ei lung şi negru strâns în codiţe împletite, 
prinse cu panglici de argint, lângă un băieţel care trebuia să fie 
Max, mezinul. Apoi era mama lor, părând o versiune puţin mai 



înaltă şi mai osoasă a fiicei sale, cu acelaşi păr negru, bogat. 
Lângă ea era o femeie pe care Simon nu o cunoştea. La 
început, avu impresia că era bătrână, fiindcă părul îi era 
aproape alb, dar când ea se întoarse să-i spună ceva lui Maryse, 
Simon îşi dădu seama că n-avea mai mult de treizeci şi cinci 
sau patruzeci de ani. 

Şi apoi era Jace, stând puţin mai la o parte, ca şi când n-ar fi 
aparţinut propriu-zis grupului. Era îmbrăcat complet în negru - 
costumaţia de vânător de umbre -, ca şi ceilalţi. Când Simon se 
îmbrăca în negru, arăta de parcă se pregătea să se ducă la o 
înmormântare, pe când Jace arăta dur şi periculos. Şi mai 
blond. Simon îşi simţi umerii încordându-se şi se întrebă dacă 
avea să se întâmple vreodată ceva - trecerea timpului sau 
uitarea - care să-i risipească antipatia faţă de Jace. Nu că voia 
el s-o simtă, dar era acolo, ca o piatră strivindu-i sub greutatea 
ei inima inertă. 

Era ceva ciudat cu adunarea asta - dar tocmai atunci Jace se 
întoarse spre el, de parcă i-ar fi simţit prezenţa, iar Simon văzu, 
chiar şi de la distanţă, cicatricea subţire şi albă de pe gâtul lui, 
imediat deasupra gulerului. Antipatia din pieptul lui se topi în 
altceva. Jace înclină scurt din cap în direcţia lui. 

— Mă întorc imediat, îi zise el lui Maryse, cu o voce pe care 
Simon n-ar fi avut-o niciodată faţă de mama lui; suna ca un 
adult vorbind cu alt adult. 

Maryse îi dădu încuviinţarea fluturând distrată din mână. 

— Nu văd de ce durează atât, îi zicea ea lui Magnus. E 
normal? 

— Ceea ce nu-i normal e reducerea pe care v-o fac eu. 
Magnus bătea cu tocul ghetei în zid. In mod normal, v-aş taxa 
dublu. 

— E pur şi simplu un Portal temporar. Trebuie doar să ne 
ducă în Idris. După care mă aştept să-1 închizi la loc. Asta este 



înţelegerea noastră. 
Maryse se întoarse către femeia de lângă ea: 

— Iar tu vei rămâne aici, ca să fii martoră la ce face el, 
Madeleine? 

Madeleine. Deci aceasta era prietena lui Jocelyn. Totuşi 
n-avea timp să caşte ochii - Jace îl apucase deja pe Simon de 
braţ şi îl ducea pe sus pe lângă biserică, dincolo de colţ, 
scoţându-1 din raza vizuală a celorlalţi. Pe latura aceasta a 
curţii, verdeaţa crescuse şi mai înaltă şi mai deasă, aleea fiind 
acoperită de şerpii lujerilor şi ai tufelor tinere. Jace îl împinse 
pe Simon după un stejar uriaş, unde-i dădu drumul, cercetând 
rapid cu privirea în jur, de parcă ar fi vrut să fie sigur că nu 
fuseseră urmăriţi. 

— E-n regulă. Putem vorbi aici. 

Desigur, era mai linişte aici, în spate, vuietul traficului 
dinspre York Avenue fiind înăbuşit de corpul masiv al clădirii 
Institutului. 

— Tu mi-ai cerut să vin, sublinie Simon. Am găsit mesajul de 
la tine lipit de fereastra mea când m-am trezit, azi-dimineaţă. 
Nu foloseşti niciodată telefonul, ca toţi oamenii? 

— Nu dacă pot evita asta, vampirule, zise Jace. 

II studiase pe Simon gânditor, de parcă citea paginile unei 
cărţi. în expresia de pe chipul lui se amestecau două emoţii: o 
uşoară uimire şi ceva care lui Simon i se părea dezamăgire. 

— Deci încă e adevărat. Mai poţi să umbli la lumina zilei. 
Nici măcar soarele de la amiază nu te arde. 

— Da, zise Simon. Dar ştiai asta. . . ai fost acolo. 

Nu trebuia să precizeze ce anume însemna „acolo"; putea 
vedea pe faţa celuilalt băiat că-şi amintea fluviul, camioneta cu 
remorcă, soarele răsărind deasupra apei, Clary plângând în 
hohote. îşi amintea la fel de bine ca şi Simon. 

— M-am gândit că poate ţi-a trecut, zise Jace, dar pe un ton 



care nu suna ca şi cum ar fi vrut asta. 

— Dac-o să simt nevoia să iau foc, o să te anunţ. Simon 
n-avea niciodată răbdare cu Jace. Auzi, m-ai făcut să bat tot 
cartierul până aici, ca să te poţi tu holba la mine aşa, de parc-aş 
fi o năzbâtie pe-o lamelă de observaţie din laborator? Data 
viitoare îţi trimit o poză. 

— Şi eu am s-o înrămez şi-am s-o pun pe noptieră, la capul 
patului, zise Jace, dar tonul lui nu suna de parcă ar fi avut chef 
de sarcasme. Ascultă, te-am chemat aici cu un scop. Deşi 
nu-mi place deloc să recunosc, vampirule, noi doi avem ceva în 
comun. 

— Părul excepţional de frumos? sugeră Simon, deşi nici el 
n-avea chef de împunsături. 

Ceva din expresia feţei lui Jace îl făcea să se simtă din ce în 
ce mai îngrijorat. 

— Clary, zise Jace. 

Simon fu prins pe picior greşit. 

— Clary? 

— Clary, zise Jace din nou. Ştii: scundă, părul roşu, nervoasă. 

— Nu văd cum Clary ar fi ceea ce avem noi în comun, zise 
Simon, deşi înţelegea. 

Cu toate acestea, nu era o conversaţie pe care şi-ar fi dorit-o 
în mod deosebit cu Jace acum, sau, mai exact, vreodată. Oare 
nu exista un soi de cod bărbătesc care excludea discuţii 
dintr-astea - discuţiile despre sentimente? 

Aparent, nu. 

— Amândoi ţinem la ea, afirmă Jace, măsurându-1 cu 
privirea. E importantă pentru amândoi. Nu-i aşa? 

— Tu mă întrebi dacă ţin la ea? 

„A ţine" i se părea un verb destul de sărac. Se întrebă dacă 
Jace făcea mişto de el - ceea ce părea o cruzime neobişnuită, 
chiar şi din partea lui Jace. Adică, Jace îl chemase până aici 



doar ca să-1 zeflemisească pentru că nu merseseră lucrurile 
romantic între Clary şi el? Deşi Simon încă mai nutrea 
speranţe, mă rog, chiar şi slabe, că situaţia s-ar putea schimba, 
că Jace şi Clary aveau să înceapă să simtă unul pentru celălalt 
ceea ce trebuie, adică ceea ce fraţii se presupune că trebuie să 
simtă unul pentru celălalt. . . 

Ii întâlni privirea lui Jace şi îşi simţi firavele speranţe 
chircindu-se. Expresia de pe faţa celuilalt băiat nu era a fraţilor 
când vorbesc despre surorile lor. Pe de altă parte, era evident că 
Jace nu-1 făcuse să vină până acolo doar pentru a-i lua în 
derâdere sentimentele; nefericirea despre care Simon era sigur 
că se vedea zugrăvită pe trăsăturile lui era reflectată în ochii lui 
Jace. 

— Să nu crezi că-mi face plăcere să-ţi pun întrebările astea, 
se răsti Jace, Trebuie să ştiu ce ai face tu pentru Clary. Ai minţi 
pentru ea? 

— Să mint despre ce? Ce se întâmplă, de fapt? 

Simon îşi dădu seama ce anume îl deranjase la scena 
vânătorilor de umbre din grădină. 

— Stai puţin, zise el. Plecaţi în Idris în clipa asta? Clary 
crede c-o să plecaţi la noapte. 

— Ştiu, zise Jace. Şi am nevoie ca tu să le spui celorlalţi că ai 
venit trimis de Clary ca să anunţi că ea nu vine. Spune-le că s-a 
răzgândit şi că nu mai vrea să meargă în Idris. 

Era o încordare în vocea lui - ceva ce Simon abia de 
recunoştea sau probabil că i se părea mult prea straniu să vină 
de la Jace ca să poată accepta. Jace îl implora. 

— Or să te creadă. Ei ştiu cât de. . . cât de apropiaţi sunteţi voi 
doi. 

Simon clătină din cap. 

— Nu-mi vine să cred. îmi dai impresia că ai vrea să fac ceva 
pentru Clary, dar de fapt nu vrei să fac decât ceva pentru tine. 



Se întoarse şi dădu să plece: Exclus! 
Jace îl prinse de braţ, răsucindu-1 în loc. 

— Este pentru Clary. încerc s-o protejez. Am crezut că eşti 
cât de cât interesat să mă ajuţi să fac asta. 

Simon se uită explicit la mâna lui Jace încleştată pe braţul lui. 

— Cum aş putea s-o protejez dacă nu-mi spui de ce anume 
s-o protejez? 

Jace nu-i dădu drumul. 

— Nu poţi să ai încredere în mine când îţi zic că e important? 

— Nu înţelegi cât de mult îşi doreşte ea să meargă în Idris, 
zise Simon. Dacă e să împiedic treaba asta, trebuie să am un 
motiv al dracului de bun. 

Jace răsuflă încet, fără nicio tragere de inimă - şi-i dădu 
drumul braţului lui Simon. 

— Ce a făcut Clary asupra vasului lui Valentine, zise el, cu 
voce scăzută. Cu runa de pe perete... runa Deschiderii... ei 
bine, ai văzut ce s-a întâmplat. 

— A distrus vasul ăla, zise Simon. Ne-a salvat tuturor vieţile. 

— Vorbeşte mai încet! 
Jace se uită în jur, neliniştit. 

— Doar nu vrei să spui că nu mai ştie nimeni despre asta? 
întrebă Simon, nevenindu-i să creadă. 

— Ştiu eu. Ştii tu. Ştiu Luke şi Magnus. Nimeni altcineva. 

— Şi ceilalţi ce-şi închipuie că s-a întâmplat? Că vasul doar 
s-a dezmembrat la momentul oportun? 

— Le-am spus că Ritualul de Conversie al lui Valentine 
trebuie să fi mers greşit. 

— Ai minţit Conclavul? 

Simon nu ştia dacă să fie impresionat sau îngrozit. 

— Da, am minţit Conclavul. Isabelle şi Alee ştiu despre 
abilitatea lui Clary de a crea rune noi, aşa că mă îndoiesc că voi 
putea ascunde asta Conclavului sau noului Inchizitor. Dar dacă 



ei ar şti că ea poate face ce face - să amplifice rimele obişnuite, 
astfel încât să aibă puteri distructive incredibile -, şi-ar dori-o 
ca luptătoare, ca armă. Iar ea nu e pregătită pentru asta. N-a 
fost crescută pentru. . . 
Se întrerupse, căci Simon clătina din cap. 

— Ce-i? 

— Eşti nefilim, zise Simon încet. N-ar trebui să doreşti ce-i 
mai bine pentru Conclav? Chiar dacă asta înseamnă s-o 
folosească pe Clary. . . 

— Vrei s-o înhaţe ei? S-o pună în prima linie, împotriva lui 
Valentine şi a armatei de. . . mai ştiu eu ce, pe care o adună el? 

— Nu, zise Simon. Nu vreau asta. Dar eu nu sunt unul de-al 
vostru. Nu trebuie să mă întreb pe cine să pun pe primul loc, pe 
Clary sau pe familia mea? 

Faţa lui Jace începu să se coloreze încet într-un roşu aprins. 

— Nu-i aşa. Dacă aş fi crezut că prin asta ar putea ajuta 
Conclavul. . . dar nu-1 va ajuta. Doar îşi va face ei rău. . . 

— Nici dacă ai crede că ar ajuta Conclavul, zise Simon, nu 
i-ai lăsa niciodată s-o ia pe Clary. 

— Ce te face să spui asta, vampirule? 

— Pentru că nimeni n-o poate avea, decât tu, zise Simon. 
Culoarea părăsi brusc faţa lui Jace. 

— Deci n-ai să mă ajuţi? zise el, nevenindu-i să creadă. N-ai 
s-o. . . N-ai s-o ajuţi pe eal 

Simon şovăi... dar mai înainte să-i poată răspunde, un sunet 
neaşteptat sparse tăcerea dintre ei. Un ţipăt înalt, sfâşietor, 
cutremurător de disperat şi cu atât mai înfiorător prin 
bruscheţea cu care fu curmat. Jace se răsuci în loc. 

— Ce-a fost asta? 

Acelui ţipăt, singurul, i se alăturaseră şi alte strigăte şi un 
zgomot de ciocnire metalică feroce care-i zgârie timpanele lui 
Simon. 



— S-a întâmplat ceva. . . ceilalţi. . . 

Dar Jace plecase deja, alergând pe alee, evitând tufele. După 
o secundă de şovăială, Simon se luă după el. Uitase cât de 
repede putea alerga acum - îl ajunse din urmă aproape imediat 
pe Jace, dând colţul bisericii şi ţâşnind în grădină. 

înaintea lor era haos. O ceaţă albă învăluise grădina şi-n aer 
se simţea un miros greu - izul înţepător de ozon şi de altceva 
amestecat cu el, ceva dulceag şi neplăcut. Siluete săgetau 
încolo şi-ncoace - Simon nu le putea zări decât fugar, căci 
apăreau şi dispăreau imediat prin ceaţă. O zări pe Isabelle, cu 
părul şuierând în jurul ei ca două sfori negre în timp ce-şi 
învârtea biciul. Era ca un fulger auriu mortal despicând 
umbrele. Rezista împotriva înaintării unei matahale greoaie şi 
imense - un demon, gândi Simon -, dar se aflau în plină 
lumină a zilei; era imposibil. Impleticindu-se înainte, văzu că, 
la formă, creatura era umanoidă, dar cocârjată şi contorsionată, 
cumva anapoda. în mână avea o scândură groasă de lemn pe 
care o repezea în Isabelle aproape orbeşte. 

La scurtă distanţă de ei, printr-o spărtură în zidul de piatră, 
Simon putea vedea traficul de pe York Avenue, rulând placid. 
Cerul de deasupra Institutului era senin. 

— Damnaţi, şopti Jace, cu faţa crispată, scoţând unul dintre 
pumnalele de seraf de la cingătoare. Cu zecile! 

îl împinse pe Simon la o parte, aproape grosolan. 

— Stai aici, pricepi? Stai aici! 

Pentru un moment, Simon rămase încremenit, în vreme ce 
Jace ţâşni înainte, în ceaţă. Lumina pumnalului din mâna lui 
străpungea ceaţa cu raze argintii în jurul lui; siluete întunecate 
se repezeau încoace şi-ncolo prin ea, iar Simon avu impresia că 
privea printr-un geam jivrat, încercând disperat să-şi dea seama 
ce se întâmpla de partea cealaltă. Isabelle dispăruse; îl văzu pe 
Alee, cu braţul însângerat, spintecând pieptul unui războinic 



damnat pe care-1 urmări apoi prăbuşindu-se la pământ. încă 
unul apăru în spatele lui, dar Jace era acolo, acum cu un 
pumnal în fiecare mână, sărind şi forfecând necruţător prin aer 
- iar capul damnatului se rostogoli de pe umerii săi, din gât 
ţâşnindu-i sânge negru. Lui Simon i se întoarse stomacul pe 
dos - sângele mirosea caustic, otrăvitor. 

Putea auzi vânătorii de umbre strigând unul la altul prin 
ceaţă, căci damnaţii nu scoteau absolut niciun sunet. Deodată, 
ceaţa se risipi, iar Simon îl văzu pe Magnus stând cu ochii 
rătăciţi lângă zidul Institutului. Ţinea mâinile ridicate, fulgere 
albastre scânteind între ele, iar pe zidul unde stătea, un pătrat 
negru părea să se fi deschis în piatră. Nu era tocmai gol sau 
întunecat, ci lucea ca o oglindă cu şuviţe de foc răsucindu-se în 
sticla ei. 

— Portalul! strigă Magnus. Treceţi prin Portal! 

Se întâmplară mai multe lucruri deodată. Maryse Lightwood 
apăru din ceaţă, ducându-1 în braţe pe băiat, pe Max. Se opri o 
clipă ca să strige ceva peste umăr, apoi se repezi la Portal şi 
prin el, dispărând în zid. Urmă Alee, cărând-o pe Isabelle după 
el, biciul însângerat târându-se pe pământ în urma ei. în timp 
ce el o trăgea spre Portal, ceva apăru din ceaţă în spatele lor - 
un războinic damnat, învârtind un pumnal cu lamă dublă. 

Simon îşi reveni din încremenire. Repezindu-se înainte ca o 
săgeată, o strigă pe Isabelle pe nume - apoi se împiedică şi 
plonjă în faţă, izbindu-se de pământ destul de tare cât să i se 
taie respiraţia, dacă ar fi avut vreo respiraţie. Se ridică anevoie 
în şezut, întorcându-se să vadă de ce se împiedicase. 

Era un cadavru. Un trup de femeie, cu gâtul tăiat, cu ochii 
larg deschişi, albaştri şi neînsufleţiţi. Părul palid îi era mânjit 
de sânge. Madeleine. 

— Simon, mişcă-tel 

Jace îi strigase asta; Simon se uită şi-1 văzu pe celălalt băiat 



ieşind din ceaţă şi gonind spre el, cu pumnalele de seraf 
însângerate în mâini. Apoi îşi ridică ochii. Războinicul damnat 
pe care-1 văzuse urmărind-o Isabelle se apleca asupra lui, cu 
faţa plină de cicatrice, schimonosită într-un rânjet crispat. 
Simon se rostogoli într-o parte, când pumnalul cu lamă dublă 
se prăvăli spre el, dar chiar şi cu reflexele lui îmbunătăţite n-a 
fost îndeajuns de rapid. O durere sfâşietoare îl săgetă şi vederea 
i se întunecă. 



2 



TURNURILE DEMONILOR 
DIN ALICANTE 

Nu există nicio putere magică, gândi Clary când ea şi Luke 
înconjurară a treia oară clădirea, care să poată crea noi spaţii 
de parcare pe vreo stradă din New York. Nu aveau unde să lase 
camioneta - jumătate de stradă era ocupată cu maşini oprite pe 
două rânduri. în cele din urmă, Luke urcă spre un hidrant şi, cu 
un oftat, cârmi furgoneta într-o poziţie indecisă. 

— Du-te, zise el. Anunţă-i că eşti aici. Iţi aduc eu valiza. 
Clary dădu din cap, dar şovăi înainte să pună mâna pe 

deschizătoarea uşii. Stomacul îi era strâns ghem de nelinişte şi 
îşi dori, nu pentru prima oară, ca Luke să fi putut veni cu ea. 

— întotdeauna am crezut că prima oară când voi călători 
peste ocean voi avea măcar un paşaport la mine. 

Luke nu zâmbi. 

— Ştiu că ai emoţii, zise el, dar o să fie în regulă. Soţii 
Lightwood or să aibă grijă de tine. 

Şi ţi-am mai spus asta de un milion de ori, gândi Clary. II 
bătu uşurel pe umăr pe Luke, înainte de a coborî din camionetă. 

— Ne vedem într-o clipă. 

O luă către aleea de piatră crăpată, zgomotul traficului 
stingându-se în urmă în timp ce se apropia de uşile duble ale 
bisericii. De data asta, îi luă câteva momente ca să pătrundă cu 
privirea prin iluzia magică ce înconjura Institutul. Părea că 
fusese adăugat încă un strat de camuflaj peste vechea catedrală, 
ca o vopsea nouă. S-o râcâie în minte fu o treabă grea, chiar 



dureroasă. în cele din urmă, izbuti s-o cojească şi văzu biserica 
aşa cum era. Uşile înalte de lemn luceau de parcă tocmai ar fi 
fost date cu lac. 

In aer plutea un miros ciudat, ca de ozon şi de ars. 
Incruntându-se, puse mâna pe clanţa uşii. Sunt Clary 
Morgenstern, dintre nefilimi, şi cer să intru în Institut... 

Uşa se deschise brusc. Clary păşi înăuntru. Se uită în jur, 
clipind nedumerită, încercând să vadă ce se întâmplase de i se 
părea că interiorul catedralei era altfel. 

îşi dăduse seama că era ceva ciudat când uşa se trântise în 
urma ei, închizând-o într-o beznă străpunsă doar de geana slabă 
de lumină venită prin rozeta oberlihtului, aflat foarte sus. 
Niciodată nu trecuse de praful Institutului fără să găsească zeci 
de lumânări aprinse în candelabrele sofisticate înşirate de-a 
lungul intervalului dintre strane. 

îşi scoase lampa- vrăjitoarei din buzunar şi o ridică deasupra 
capului. Lumina explodă din piatră, trimiţând spiţe de raze 
strălucitoare printre degetele ei. Răzbătea până în colţurile 
prăfuite din interiorul catedralei, în timp ce ea-şi făcu drum 
până la ascensorul de lângă altarul gol şi apăsa nerăbdătoare pe 
buton. 

Nu se întâmplă nimic. După o jumătate de minut, apăsă încă 
o dată butonul - şi încă o dată. îşi lipi urechea de uşa 
ascensorului şi ascultă. Niciun sunet. Institutul devenise 
întunecat şi mut, ca o păpuşă mecanică a cărei inimă rămăsese 
fără baterii. 

Cu inima bătându-i tare, acum, Clary se grăbi înapoi pe 
culoarul dintre strane şi deschise uşile grele de la intrare. 
Rămase o clipă pe treptele de la intrarea în biserică, privind 
înnebunită în jur. Cerul de deasupra se întunecase devenind ca 
de cobalt şi aerul mirosea chiar mai puternic a ars. Să fi fost un 
incendiu? Vânătorii de umbre să fi fost evacuaţi? Dar clădirea 



arăta neatinsă. . . 

— N-a fost un incendiu. 

Glasul era plăcut, catifelat şi familiar. O siluetă înaltă se 
materializă din umbre, cu părul ridicat în cap ca o coroană 
dizgraţioasă de ţepi. Purta un costum negru de mătase peste o 
cămaşă sclipitoare verde- smarald şi inele cu pietre strălucitoare 
pe degetele sale subţiri. Cizmele sale fanteziste aveau, de 
asemenea, foarte mult sclipici. 

— Magnus? şopti Clary. 

— Ştiu la ce te gândeşti, zise Magnus. Dar n-a fost niciun 
incendiu. Mirosul ăsta este ceaţa iadului - un soi de fum 
demonic vrăjit. Anihilează efectele anumitor forme de magie. 

— Ceaţă demonica! Atunci a fost. . . 

— Un atac asupra Institutului, da. Mai devreme, în 
după-amiaza asta. Damnaţi, probabil vreo câteva zeci. 

— Jace, şopti Clary. Familia Lightwood. . . 

— Fumul iadului mi-a anihilat abilitatea să lupt eficient cu 
damnaţii. Şi pe a lor, de asemenea. A trebuit să-i trimit prin 
Portal în Idris. 

— Dar niciunul dintre ei n-a fost rănit? 

— Madeleine, zise Magnus. Madeleine a fost ucisă. îmi pare 
rău, Clary. 

Clary se lăsă jos, pe trepte. N-o cunoscuse prea bine pe 
femeia mai în vârstă, dar Madeleine fusese o firavă legătură cu 
mama ei - cu adevărata ei mamă, vânătorul de umbre, apriga 
luptătoare pe care Clary n-o cunoscuse niciodată. 

— Clary? 

Luke se apropia pe alee, prin umbrele amurgului care se lăsa. 
Intr-o mână ducea valiza lui Clary. 

— Ce se întâmplă? 

Clary îşi îmbrăţişase genunchii şi-1 asculta pe Magnus 
explicând. Dincolo de mâhnirea pentru Madeleine se simţea 



plină de o uşurare vinovată. Jace nu păţise nimic. Familia 
Lightwood nu păţise nimic. Asta-şi repeta neîncetat în minte, în 
tăcere. Jace nu păţise nimic. 

— Damnaţii, zise Luke. Au fost ucişi toţi? 

— Nu toţi, Magnus clătină din cap. După ce i-am trimis pe 
Lightwood prin Portal, damnaţii s-au împrăştiat; n-au părut 
interesaţi de mine. Până am închis eu Portalul, dispăruseră toţi. 

Clary îşi ridică fruntea. 

— Portalul e închis? Dar. . . mai poţi să mă trimiţi şi pe mine 
în Idris, nu-i aşa? întrebă ea. Vreau să spun, pot să trec prin 
Portal şi să mă întâlnesc cu familia Lightwood acolo, nu-i aşa? 

Luke şi Magnus schimbară o privire. Luke lăsă valiza jos. 

— Magnus? Vocea lui Clary se ridică, ascuţită şi pentru 
propriile-i urechi. Trebuie să mă duc. 

— Portalul e închis, Clary. . . 

— Atunci deschide altul! 

— Nu-i aşa de uşor, zise magicianul. Conclavul păzeşte orice 
intrare magică în Alicante cu foarte mare grijă. Capitala lor e 
un loc sacru pentru ei - e Vaticanul lor, Oraşul lor Interzis. 
Fără permisiunea lor, nu poate intra niciun repudiat şi niciun 
mundan. 

— Dar eu sunt vânător de umbre! 

— Doar aparent, zise Magnus. De altfel, turnurile împiedică 
trecerea prin Portaluri direct în oraş. Ca să deschid un Portal 
care să te ducă în Alicante, trebuie să-i avertizez, de partea 
cealaltă, să te primească. Dacă aş încerca să te trimit de capul 
meu, ar fi o directă încălcare a Legii şi nu vreau să risc asta 
pentru tine, dulceaţă, indiferent cât de mult te-aş plăcea eu 
personal. 

Clary îşi mută privirea de la chipul plin de regret al lui 
Magnus la cel îngrijorat al lui Luke. 

— Dar trebuie să mă duc în Idris, zise ea. Am nevoie de asta 



ca s-o ajut pe mama. Trebuie să existe şi altă cale de-a ajunge 
acolo, una care să nu implice un Portal. 

— Cel mai apropiat aeroport e la o ţară distanţă, zise Luke. 
Dacă am putea trece graniţa - şi ăsta e un mare „dacă" -, ar 
însemna ca după aceea să ne aştepte o lungă şi periculoasă 
călătorie, traversând tot soiul de teritorii ale repudiaţilor. Ne-ar 
putea lua zile întregi ca să ajungem acolo. 

Pe Clary o usturau ochii. N-am să plâng, îşi zise ea. N-am s-o 
fac. 

— Clary. Vocea lui Luke era blândă. O să luăm legătura cu 
Lightwood. O să ne asigurăm că au ei toate informaţiile 
necesare ca să obţină antidotul pentru Jocelyn. II pot contacta 
ei pe Fell. . . 

Dar Clary sări în picioare, clătinând energic din cap. 

— Trebuie să fiu eu aceea, zise ea. Madeleine a spus că Fell 
n-ar vorbi cu nimeni altcineva. 

— Fell? Ragnor Fell? repetă Magnus. Pot încerca să-i trimit 
un mesaj. Să-1 anunţ şi să-1 aştepte pe Jace. 

O parte din îngrijorare se şterse de pe faţa lui Luke. 

— Clary, auzi? Cu ajutorul lui Magnus. . . 

Dar Clary se săturase să mai audă de ajutorul lui Magnus. Nu 
mai voia să audă nimic. Se gândise că avea să se ducă să-şi 
salveze mama, iar acum nu mai era nimic de făcut decât să stea 
la căpătâiul patului mamei sale, s-o ţină de mâna fără vlagă şi 
să spere că altcineva, în altă parte, avea să fie în stare să facă 
acel ceva pe care ea nu-1 putuse face. 

Coborî treptele împleticindu-se, împingându-1 pe Luke într-o 
parte, când acesta încercă să întindă mâna spre ea. 

— Am nevoie să fiu singură o secundă. 

— Clary... 

îl auzi pe Luke strigând după ea, dar se îndepărtă de el, 
repezindu-se după colţul catedralei. Se trezi urmând aleea de 



piatră care se bifurca, luând-o către micuţa grădină din partea 
de răsărit a clădirii Institutului, spre mirosul de scrum şi cenuşă 

- şi un alt miros, greu şi înţepător, sub acesta. Mirosul magiei 
demonice. în grădină încă se mai vedea ceaţa, din care fâşii 
zdrenţuite ca nişte nori destrămaţi rămăseseră aninate ici şi 
colo de marginea vreunei tufe de trandafiri sau pitite sub câte-o 
piatră. Clary observă pământul răscolit în lupta de mai devreme 

- descoperi şi o pată roşie acolo, lângă una dintre băncile de 
piatră, la care refuză să se uite mai mult timp. 

Clary îşi întoarse capul. Şi încremeni. Acolo, pe peretele 
catedralei, erau semnele inconfundabile de rune magice, 
licărind albastre, gata să se stingă, pe fundalul cenuşiu al 
pietrei. închipuiau un soi de dreptunghi, ca un contur de lumină 
în jurul unei uşi semideschise. . . 

Portalul. 

Ceva păru să se răsucească înlăuntrul ei. îşi aminti celelalte 
simboluri, strălucind periculos pe metalul neted al carenei unui 
vas. îşi aminti fiorul de care fusese zgâlţâit vasul când se 
dezmembrase, iar apa neagră din East River pătrunsese 
înăuntru. Sunt doar rune, gândi ea. Simboluri. Pot să le 
desenez. Dacă mama a putut închide esenţa Pocalului Mortal 
în interiorul unei foi de hârtie, atunci pot face şi eu un Portal. 

Se trezi că picioarele o poartă spre zidul catedralei, că mâna 
ei caută în buzunar după stelă. Dorindu-şi ca braţul să nu-i 
tremure, lipi vârful stelei de piatră. 

îşi închise ochii strâns şi, în spatele pleoapelor, începu să 
traseze cu mintea liniile curbe de lumină. Linii care îi vorbeau 
despre uşi, despre a fi purtată într-un vârtej de aer, despre 
călătorie şi despre locuri îndepărtate. Liniile se strânseră într-o 
rună la fel de graţioasă ca o pasăre în zbor. Nu ştia dacă era o 
rună care existase înainte sau una pe care o inventase ea, dar 
exista acum de parcă fusese dintotdeauna. 



Portal. 

începu să deseneze; semnele ţâşneau din vârful stelei în linii 
negre ca de cărbune. Piatra sfârâia, umplându-i nările cu 
mirosul înţepător de ars. Lumina albastră incandescentă se 
intensifică în dosul pleoapelor ei. îi simţea căldura pe obraji, de 
parcă ar fi stat în faţa unui foc. Cu o scurtă exclamaţie, îşi 
coborî mâna şi deschise ochii. 

Runa pe care o desenase era ca o floare întunecată deschisă 
pe zidul de piatră. în timp ce o privea, liniile sale păreau să se 
topească şi să se schimbe, plutind uşor în jos, descolăcindu-se, 
modificându-şi singure forma. în câteva clipe, înfăţişarea runei 
se schimbase. Acum era conturul unei uşi luminoase, cu vreun 
metru mai înaltă decât Clary. 

Nu-şi putea dezlipi ochii de la uşă. Strălucea cu aceeaşi 
lumină întunecată ca Portalul din spatele draperiei de la 
Madame Dorothea. întinse mâna spre ea. . . 

Şi o trase înapoi. Ca să foloseşti un Portal, îşi aminti ea cu un 
sentiment de sfârşeală, trebuia să-ţi închipui unde voiai să 
ajungi, unde voiai să te ducă Portalul. Dar ea nu fusese 
niciodată în Idris. îi fusese descris, fireşte. Un ţinut cu văi 
înverzite, cu păduri întunecate şi ape cristaline, cu lacuri şi 
munţi, şi cu Alicante, oraşul turnurilor de sticlă. 

îşi putea imagina cum arată, însă imaginaţia nu era de ajuns, 
nu pentru magia asta. Dacă măcar. . . 

Trase deodată aer în piept. Dar ea văzuse Idrisul. îl văzuse 
într-un vis şi ştiuse, fără să-şi dea seama cum de ştiuse, că 
fusese un vis adevărat. La urma urmelor, ce-i spusese Jace în 
vis despre Simon? Că nu putea rămâne, fiindcă „locul ăsta este 
pentru cei vii". Şi, la scurt timp după aceea, Simon murise. . . 

Se întoarse cu gândul înapoi la acel vis. Dansa într-o sală de 
bal din Alicante. Pereţii erau în alb şi auriu, cu un acoperiş 
transparent ca diamantul deasupra. Era şi o fântână - un platou 



de argint, cu o statuie a unei sirene în mijloc -, luminile erau 
aninate în copacii de dincolo de ferestre, iar Clary era 
îmbrăcată în catifea verde, exact ca acum. 

Şi de parcă ar fi fost încă în visul acela, întinse mâna spre 
Portal. O lumină vie se întinse la atingerea degetului său, o uşă 
deschizându-se către un loc luminos din partea cealaltă. Se 
trezi uitându-se într-un vârtej auriu care începu încet să se 
închege în forme desluşite - i se păru că poate vedea crestele 
unor munţi, un petic de cer. . . 

— Clary! 

Era Luke, venind în fugă pe alee, cu faţa ca o mască a mâniei 
şi a disperării. In urma lui alerga Magnus, cu ochii lui ca de 
pisică sclipind metalic în lumina fierbinte a Portalului, ce 
scălda grădina. 

— Clary, opreşte-te! Protecţiile sunt periculoase! Or să te 
ucidă! 

Dar nu se mai putea opri acum. Dincolo de Portal, lumina 
aurie se intensificase. Se gândea la zidurile de aur ale sălii de 
bal din visul ei, lumina aurie răsfrângându-se în faţetele de 
sticlă pretutindeni. Luke n-avea dreptate; nu înţelegea harul ei, 
cum funcţiona... ce mai contau protecţiile Idrisului când îţi 
puteai crea propria realitate doar desenând-o? 

— Trebuie să mă duc! strigă ea, pornind înainte, cu degetele 
întinse. Luke, îmi pare rău. . . 

Făcu pasul înainte - şi, cu un ultim salt rapid, el fu lângă ea, 
prinzând-o de încheietura mâinii exact în clipa în care Portalul 
păru să explodeze în jurul lor. Ca o tornadă ce smulge un copac 
din rădăcini, forţa îi săltă pe amândoi de pe picioarele lor. 
Clary mai zări pentru o fracţiune de secundă maşinile şi 
clădirile Manhattanului rotindu-se şi îndepărtându-se de ea, 
dispărând în timp ce un curent de aer puternic şi rapid ca o 
lovitură de bici o înşfacă şi-o azvârlea într-un vârtej auriu 



abisal, cu încheietura mâinii încă în strânsoarea de fier a lui 
Luke. 

Pe Simon îl trezi pleoscăitul ritmic al apei. Se ridică în capul 
oaselor, groaza îngheţându-i imediat pieptul - ultima oară când 
se trezise la sunetul valurilor era prizonier pe vasul lui 
Valentine, iar zgomotul moale al lichidului îi reaminti 
momentele acelea de teroare cu o acuitate ca de apă rece ca 
gheaţa aruncată pe faţă. 

Dar nu... O privire rapidă în jur îl lămuri că era în cu totul 
altă parte. întâi de toate, era întins şi învelit cu pături moi, 
într-un pat de lemn confortabil dintr-o cameră mică şi 
confortabilă, ai cărei pereţi erau zugrăviţi într-un bleu pal. 
Draperii întunecate erau trase la ferestre, însă lumina slabă de 
la marginile lor era suficientă pentru ca ochii lui de vampir să 
vadă desluşit. Pe podea era un covor viu colorat şi, pe un 
perete, un şifonier cu oglinzi. 

Mai era, de asemenea, şi un fotoliu tras lângă pat. Simon se 
ridică şi păturile îi alunecară, dezvelindu-1, iar el îşi dădu 
seama de două lucruri: unu, că era îmbrăcat în aceiaşi jeanşi şi 
acelaşi tricou pe care le purtase când se dusese la Institut ca 
să-1 întâlnească pe Jace; şi doi, că persoana din fotoliu aţipise, 
cu capul sprijinit în palmă şi cu părul negru şi lung 
revărsându-se peste ea ca un şal cu franjuri. 

— Isabelle? zise Simon. 

Ea îşi săltă capul tresărind ca o jucărie pe arcuri şi deschise 
brusc ochii. 

— Oooh! Te-ai trezit! 

Se îndreptă în fotoliu, scuturându-şi părul pe spate. 

— Jace o să se simtă atât de uşurat! Am fost aproape siguri că 
o să mori. 

— Să mor? repetă Simon. 



Se simţea ameţit şi puţin bolnav. 

— De la ce? Se uită în jur, clipind des. Sunt în Institut? 
întrebă el şi chiar în clipa în care cuvintele îi ieşiră de pe buze 
îşi dădu seama că, bineînţeles, asta ar fi fost cu neputinţă. 
Adică. . . unde suntem? 

Pe chipul lui Isabelle trecu rapid un licăr de stinghereală. 

— Păi. . . vrei să spui că nu-ţi aduci aminte ce s-a întâmplat în 
grădină? 

Trăgea nervoasă de bordura de dantelă a husei fotoliului. 

— Damnaţii ne-au atacat. Erau o mulţime şi ceaţa infernală 
făcea greu să te lupţi cu ei. Magnus a deschis Portalul şi 
alergam cu toţii spre el, când te-am văzut venind spre noi. 
Te-ai împiedicat de... de Madeleine şi ai căzut. Şi chiar în 
spatele tău era un damnat; tu probabil că nu l-ai văzut, dar 1-a 
văzut Jace. A încercat să ajungă la tine, dar a fost prea târziu. 
Damnatul a înfipt pumnalul în tine. Ai sângerat. . . mult. Şi Jace 
1-a ucis pe damnat, şi te-a ridicat de jos, şi te-a târât prin Portal 
cu el - sfârşi ea, vorbind atât de repede, încât cuvintele se 
contopeau unul cu altul, iar Simon trebuia să facă eforturi ca să 
le înţeleagă. Şi eram deja cu toţii în partea cealaltă, şi dă-mi 
voie să-ţi spun că toată lumea a fost foarte surprinsă când Jace 
a apărut cu tine sângerând abundent peste el. Consulul n-a fost 
deloc mulţumit. 

Simon îşi simţi gura uscată. 

— Damnatul şi-a înfipt pumnalul în minei 

Părea imposibil. Dar el se mai vindecase şi înainte, după ce 
Valentine îi tăiase gâtul. Totuşi ar fi trebuit măcar să- şi 
amintească. Clătinând din cap, se cercetă cu privirea. 

— Unde? 

— Stai că-ţi arăt. 

Spre marea lui surprindere, în clipa următoare Isabelle se 
aşeză pe pat, lângă el, cu mâinile ei reci pe abdomenul lui. îi 



trase tricoul în sus, dezvelindu-i o porţiune de stomac, 
împărţită în două de o subţire linie roşie. Abia de-ai fi putut s-o 
numeşti cicatrice. 

— Aici, zise ea şi îşi trecu degetele peste urma rănii. Te mai 
doare? 

— N-nu. 

Prima oară când Simon o văzuse pe Isabelle i se păruse atât 
de frapantă, atât de plină de viaţă şi de energie, încât se gândise 
că în sfârşit găsise o fată care să strălucească îndeajuns de 
puternic ca să şteargă imaginea lui Clary, care întotdeauna 
părea să fie gravată în spatele pleoapelor lui. Asta se 
întâmplase la vremea când ea îl văzuse preschimbat într-un 
şobolan la petrecerea din atelierul lui Magnus Bane şi când el 
îşi dăduse seama că Isabelle era un pic prea strălucitoare pentru 
un tip obişnuit ca el. 

— Dar ochii mei da, zise o voce amuzată din uşă. 

Jace. Intrase atât de încet, încât nici Simon nu-1 auzise; 
închizând uşa în urma lui, rânji când Isabelle îi trase în jos 
tricoul lui Simon. 

— Molestezi vampirul când e prea slăbit să se opună, Iz? 
întrebă el. Sunt foarte sigur că asta încalcă pe puţin unul dintre 
Acorduri. 

— îi arătam doar unde a fost înjunghiat, protestă Isabelle, dar 
o zbughi înapoi în fotoliul său, cu destul de mare grabă. Ce se 
petrece la parter? întrebă ea. Continuă să se agite lumea? 

Zâmbetul dispăru de pe faţa lui Jace. 

— Maryse s-a dus la Citadelă cu Patrick, zise el. Conclavul e 
în şedinţă de lucru, iar Malachi s-a gândit că ar fi mai bine dacă 
ea. . . ar explica. . . în persoană. 

Malachi. Patrick. Citadela. Numele necunoscute îi făceau lui 
Simon capul să se învârtă. 

— Ce să explice? 



Isabelle şi Jace schimbară o privire. 

— Pe tine, zise Jace, în cele din urmă. Să explice de ce am 
adus cu noi un vampir în Alicante, ceea ce este, în treacăt fie 
spus, în mod expres împotriva Legii. 

— In Alicante? Suntem în Alicante? 

Un val de panică oarbă îl cuprinse pe Simon, înlocuit rapid de 
o durere ascuţită care-1 fulgeră în stomac. Se îndoi, icnind. 

— Simon! Isabelle întinse mâna spre el, cu îngrijorare în 
ochii săi negri. Eşti bine? 

— Pleacă de-aici, Isabelle. 

Simon, cu pumnii apăsaţi pe stomac, îşi ridică ochii spre Jace 
şi-i zise, cu voce rugătoare: 

— Fă-o să plece. 

Isabelle îşi retrase mâna, cu o expresie rănită pe faţă. 

— Bine. O să plec. Nu trebuie să-mi spui de două ori. 
Sări în picioare şi ieşi din cameră, trântind uşa după ea. 

Jace se întoarse spre Simon, cu ochii lui de ambră lipsiţi de 
expresie. 

— Ce se-ntâmplă? Am crezut că te-ai vindecat. 

Simon ridică o mână ca să-1 ţină la distanţă pe celălalt băiat. 
Un gust metalic îi ardea în fundul gâtului. 

— Nu-i vina lui Isabelle, îngăimă el. Nu sunt rănit, ci doar. . . 
flămând. 

îşi simţi obrajii arzând. 

— Am pierdut sânge, aşa că. . . trebuie să-1 înlocuiesc. 

— Desigur, zise Jace, pe tonul cuiva care tocmai a primit o 
lămurire interesantă, deşi nu neapărat necesară, asupra unui 
fapt ştiinţific. 

Uşoara îngrijorare de pe faţa lui fu înlocuită de altceva, care 
lui Simon i se păru un dispreţ amuzat. Asta îi zgândări furia şi, 
dacă n-ar fi fost atât de neputincios din pricina durerii, s-ar fi 
aruncat din pat asupra celuilalt băiat. Aşa însă, nu putu decât să 



gafaie: 

— Du-te dracu', Wayland. 

— Wayland, da? 

Privirea lui Jace, amuzată, nu dispăru, dar acesta îşi îndreptă 
mâinile spre gât şi începu să-şi deschidă fermoarul jachetei. 

— Nu! Simon se strânse ghem în pat. Nu-mi pasă cât de 
flămând sunt. Nu mai. . . beau din sângele tău. . . din nou. 

Jace strâmbă din gură. 

— De parcă te-aş lăsa. 

Vârî mâna în buzunarul interior al jachetei şi scoase o sticluţă 
plată. Era pe jumătate plină cu un lichid subţire, roşu-maroniu. 

— M-am gândit că s-ar putea să ai nevoie de asta, zise el. Am 
stors cât am putut vreo câteva chile de carne crudă din 
bucătărie. Asta-i tot ce-am putut scoate. 

Simon luă sticluţa de la Jace iar mâinile îi tremurau atât de 
rău, încât celălalt băiat fu nevoit să-i scoată el dopul. Lichidul 
dinăuntru era scârbos - prea subţire şi prea sărat ca să fie sânge 
adevărat şi cu acel vag iz neplăcut despre care Simon ştia ce 
înseamnă: că provenea de la animale care muriseră de vreo 
câteva zile. 

— Uh, zise el, după câteva înghiţituri. Sânge mort. 
Jace îşi ridică sprâncenele. 

— Nu tot sângele e mort? 

— Cu cât a murit mai demult animalul al cărui sânge îl beau, 
cu atât mai rău e gustul, îi explică Simon. Proaspăt e mai bun. 

— Dar tu n-ai băut niciodată sânge proaspăt. Nu-i aşa? 
Simon îşi ridică şi el sprâncenele, drept răspuns. 

— Bine, în afară de al meu, fireşte, zise Jace. Şi sunt sigur că 
sângele meu are un gust fantastic. 

Simon puse sticluţa goală pe braţul fotoliului de lângă pat. 

— E ceva foarte grav cu tine, zise el. Mintal, vreau să zic. 

în gură îi rămăsese gustul sângelui alterat, dar durerea îi 



trecuse. Se simţea mai bine, mai puternic, de parcă sângele ar fi 
fost un leac cu efect imediat, un drog pe care trebuia să-1 ia ca 
să trăiască. Se întrebă dacă tot aşa simţeau şi dependenţii de 
heroină. 

— Deci sunt în Idris. 

— Alicante, mai exact, zise Jace. Oraşul capitală. Singurul 
oraş, în realitate. 

Se duse la fereastră şi dădu draperiile la o parte. 

— Familia Penhallow nu ne-a crezut, zise el, că soarele n-o 
să te deranjeze şi ţi-a pus draperiile astea de camuflaj. Dar ar 
trebui să arunci o privire. 

Ridicându-se din pat, Simon veni lângă Jace, la fereastră. Şi 
privi. 

Cu vreo câţiva ani în urmă, mama lui îi dusese pe el şi pe sora 
lui într-o excursie prin Toscana - o săptămână de mâncăruri 
grele, neobişnuite, pe bază de paste, pâine nesărată; locuitori 
rurali robuşti şi bronzaţi; şi mama lui gonind pe drumurile 
înguste şi întortocheate, abia izbutind să evite ciocnirea 
Fiatului lor cu frumoasele clădiri vechi pe care aparent veniseră 
ei să le vadă. îşi amintea că se opriseră pe coasta unui munte, 
exact vizavi de un orăşel numit San Gimignano, o adunătură de 
clădiri de culoarea ruginii, presărată ici şi colo cu turle înalte 
ale căror vârfuri se înălţau cutezător ca şi când ar fi vrut să 
atingă cerul. Dacă priveliştea de acum îi amintea de ceva, de 
orăşelul ăsta îi amintea, dar era totodată atât de nepământeană, 
încât pur şi simplu nu semăna cu nimic din ceea ce văzuse el 
până atunci. 

Privea de la o fereastră aflată undeva sus, în ceea ce trebuie 
să fi fost o casă foarte înaltă. Dacă-şi ridica ochii, putea vedea 
streaşină de piatră şi cerul de deasupra. Peste drum era o altă 
casă, nu atât de înaltă ca aceasta, iar între ele se afla un canal 
îngust, întunecat, traversat din loc în loc de poduri - sursa 



zgomotului de apă auzit de el mai devreme. Casa părea să fi 
fost construită la o anumită distanţă pe versantul unui deal - la 
picioarele căruia, case de piatră de culoarea mierii, strânse 
ciorchine de-a lungul străzilor înguste, se întindeau până la 
marginea unui cerc verde: păduri, înconjurate de dealuri foarte 
îndepărtate, - privite de aici păreau nişte fâşii lungi, verzi şi 
cafenii, împestriţate cu explozii de culoare de toamnă. Iar 
dincolo de dealuri se înălţau creste muntoase albite de zăpadă. 

Dar nu acestea erau stranii; nemaivăzut era faptul că, din loc 
în loc prin oraş, aparent plasate la întâmplare, se înălţau nişte 
turnuri ameţitoare, care aveau în vârf turle ascuţite dintr-un 
material alb-argintiu, ce reflecta lumina. Păreau să străpungă 
cerul ca nişte pumnale strălucitoare, iar Simon îşi dădu seama 
unde mai văzuse materialul acela: la armele dure, cu aspect de 
sticlă, pe care le aveau vânătorii de umbre, cele pe care ei le 
numeau pumnale de serafi. 

— Acelea sunt turnurile demonilor, zise Jace, drept răspuns 
la întrebarea nerostită a lui Simon. Ele controlează scuturile ce 
protejează oraşul. Datorită lor, niciun demon nu poate intra în 
Alicante. 

Aerul care venea pe fereastră era rece şi curat, genul de aer pe 
care nu l-ai fi putut respira niciodată în New York: nu avea 
niciun miros, nici de murdărie, nici de fum, nici de metal, nici 
de alţi oameni. Doar de aer. Simon inspiră o dată adânc şi 
nenecesar, apoi se întoarse să se uite la Jace; unele obiceiuri 
omeneşti pier greu. 

— Spune-mi, zise el, că a fost o întâmplare faptul că am fost 
adus aici. Spune-mi că n-a fost o parte a planului tău de a o 
opri pe Clary să vină cu voi. 

Jace nu se uită la el, dar pieptul i se ridică şi-i coborî o 
singură dată, rapid, într-un soi de exclamaţie înăbuşită. 

— Corect, zise el. Am creat o ceată de războinici damnaţi, 



i-am pus să atace Institutul şi s-o ucidă pe Madeleine şi 
aproape pe noi toţi, doar ca s-o pot ţine pe Clary acasă. Şi, ia te 
uită, planul meu diabolic merge. 

— Păi, merge, zise Simon liniştit. Nu-i aşa? 

— Ascultă, vampirule, zise Jace. S-o ţin pe Clary departe de 
Idris era în plan. Să fii tu adus aici nu era în plan. Te-am adus 
prin Portal pentru că, dacă te-aş fi lăsat în urmă, sângerând şi 
leşinat, damnaţii te-ar fi ucis. 

— Ai fi putut rămâne în urmă, cu mine. . . 

— Şi ei ne-ar fi ucis pe-amândoi. Nici nu ştiu câţi erau acolo, 
cu ceaţa aia infernală. Nici măcar eu nu mă pot lupta cu o sută 
de damnaţi. 

— Şi totuşi, zise Simon, pariez că te doare să recunoşti asta. 

— Eşti un bou, zise Jace fără inflexiuni, chiar şi pentru un 
repudiat. Ţi-am salvat viaţa şi am încălcat şi Legea ca s-o fac. 
Nu pentru prima oară, aş adăuga. Ai putea arăta un pic de 
recunoştinţă. 

— Recunoştinţă? Simon îşi simţi pumnii strângându-se. Dacă 
nu m-ai fi bătut la cap la Institut, n-aş fi aici. N-am fost 
niciodată de acord cu asta. 

— Ba ai fost, zise Jace, când ai spus că ai face orice pentru 
Clary. Asta e orice. 

Mai înainte ca Simon să-i poată trânti o replică furioasă, se 
auzi o bătaie în uşă. 

— Hei! strigă Isabelle din partea cealaltă. Simon, ai terminat 
cu mofturile tale de divă? Trebuie să vorbesc cu Jace. 

— Intră, Izzy. 

Jace nu-şi luă ochii de la Simon; era o mânie încărcată de 
electricitate în privirea lui şi un soi de provocare care-1 făcea pe 
Simon să ardă de poftă să-1 pocnească în cap cu ceva greu. Ca 
de pildă cu o camionetă. Isabelle intră în cameră într-un 
vălmăşag de păr negru şi fuste suprapuse argintii. Corsetul pe 



care-1 purta pe deasupra îi lăsa braţele şi umerii dezgoliţi, cu 
împletituri de rune negricioase pe piele. Simon presupuse că 
pentru ea era o plăcută schimbare, care-i permitea să-şi arate 
Peceţile într-un loc în care nimeni nu le putea considera ieşite 
din comun. 

— Alee se duce la Citadelă, zise Isabelle, tară altă 
introducere. Vrea să stea de vorbă cu tine despre Simon înainte 
să plece. Poţi să vii jos? 

— Sigur. 

Jace porni spre uşă; la jumătatea drumului îşi dădu seama că 
Simon îl urma şi se întoarse, aruncându-i o privire piezişă. 

— Tu stai aici. 

— Nu, zise Simon. Dacă urmează să vorbiţi despre mine, 
vreau să fiu şi eu de faţă. 

Pentru un moment păru că Jace avea să renunţe la calmul său 
de gheaţă şi să explodeze; se împurpură şi deschise gura, 
scoţând fulgere din ochi. La fel de rapid, mânia îi dispăru, 
înăbuşită printr-un vizibil act de voinţă. Scrâşni din dinţi şi 
zâmbi. 

— Bine, zise el, vino jos, vampirule. O să faci cunoştinţă cu 
întreaga familie fericită. 

Prima oară când Clary trecuse printr-un Portal avusese o 
senzaţie de zbor, de rostogolire necorporală. De data asta, a 
fost ca o aruncare în inima unei tornade. Vântul urlător voia 
parcă s-o sfâşie, smulgându-i mâna din strânsoarea lui Luke şi 
ţipătul din gură. Se simţi învârtită prin miezul unui maelstrom 
negru şi auriu. 

Ceva neted, dur şi argintiu ca luciul unei oglinzi, se ridică 
deodată înaintea ei. Se repezi spre ea, ţipând, ridicându-şi 
mâinile să-şi acopere faţa. Izbi suprafaţa aceea şi pătrunse prin 
ea, într-o lume brutal de rece şi asfixiantă. Se scufunda printr-o 



întunecime groasă şi albastră, încercând să respire, dar nu putea 
trage aer în plămâni, ci doar şi mai multă răceală de gheaţă. . . 

Deodată, se simţi apucată de guler, din spate, şi smucită în 
sus. Se zbătu slab, dar era prea neputincioasă ca să se desfacă 
din strânsoare. 

O duse mai departe în sus, iar întunecimea indigo din jurul ei 
se transformă în bleu pal şi apoi în auriu, când ieşi la suprafaţa 
apei - era apă! — şi horcăi trăgând aer în piept. Sau încercă. în 
loc de asta, se înecă şi se sufocă, puncte negre jucându-i în faţa 
ochilor. Era târâtă prin apă, rapid, iar algele i se încurcau de 
mâini şi de picioare - se răsuci în strânsoarea care o ţinea şi 
zări înfricoşată ceva, nu chiar lup şi nu chiar om, cu urechile 
ascuţite ca pumnalele şi buzele dezvelind nişte colţi albi şi 
fioroşi. încercă să ţipe, dar din gât îi ieşi numai apă. 

In clipa următoare, era afară din apă şi aruncată pe pământul 
jilav şi tare. Pe umeri o apăsau nişte mâini, turtindu-i faţa de 
pământ. Mâinile o loveau în spinare, îndârjit, până când pieptul 
îi fu cuprins de spasme şi tuşi, scuipând un jet de apă. 

încă se mai îneca, în momentul în care mâinile o întoarseră 
pe spate, îl văzu pe Luke, o umbră neagră pe fundalul cerului 
înalt şi albastru, cu vreo câţiva nori albi. Blândeţea pe care era 
obişnuită s-o găsească în expresia lui dispăruse; nu mai avea 
înfăţişare de lup, dar arăta furios. 

O ridică în capul oaselor, zgâlţâind-o cu putere, încă şi încă o 
dată, până când ea icni şi-1 împinse slab. 

— Luke! încetează! Mă doare. . . 

Mâinile lui îi dădură drumul la umeri. O apucă în schimb cu o 
mână de bărbie, silind-o să-şi ridice capul, cercetându-i atent 
faţa. 

— Apa, zise el. Ai dat afară toată apa înghiţită? 

— Cred că da, şopti ea. 

Vocea firavă abia răzbătea prin gâtul ei umflat. 



— Unde ţi-e stela? întrebă el şi, cum ea şovăi, glasul i se 
înăspri. Clary! Stelata. Găseşte-o! 

Ea se trase la o parte din strânsoarea lui şi se scotoci prin 
buzunarele ude, simţind cum i se strânge inima când degetele 
ei nu întâlniră decât stofa udă. Ridică o mutră jalnică spre 
Luke. 

— Cred că am scăpat-o în lac. Se smiorcăi: Stela. . . stela 
mamei mele... 

— La naiba, Clary! 

Luke se ridică în picioare, prinzându-şi mâinile la ceafa, cu 
gândurile în altă parte. Era şi el ud fleaşcă, din jeanşii şi din 
haina lui grea de flanelă apa curgând în pârâiaşe. Ochelarii pe 
care-i purta de obicei la jumătatea nasului nu mai erau. Se uită 
la ea, sumbru. 

— Ţi-e bine? zise el, deşi nu era chiar o întrebare. Vreau să 
spun, în clipa asta, te simţi bine? 

Ea dădu din cap. 

— Luke, ce s-a întâmplat? De ce avem nevoie de stela mea? 
Luke nu răspunse. Se uita în jur, de parc-ar fi sperat să 

găsească un ajutor pe-aproape. Clary îi urmări privirea. Se 
aflau pe un mal larg de noroi al unui lac de dimensiuni 
impresionante. Apa era albastru-deschis, scânteind ici şi colo în 
soare. Se întrebă dacă aceasta fusese sursa luminii aurii pe care 
o văzuse ea prin Portalul semideschis. Lacul nu avea nimic 
sinistru acum, când stătea lângă el, nu în el. Era înconjurat de 
coline verzi presărate cu arbori care tocmai începeau să se 
coloreze în roşcat şi auriu. în spatele dealurilor se ridicau munţi 
înalţi, cu piscurile acoperite de zăpadă. 
Clary se înfioră. 

— Luke, când eram în apă. . . te-ai schimbat pe jumătate în 
lup? Mi s-a părut că văd. . . 

— Lupul din mine poate înota mai bine decât omul din mine, 



zise Luke scurt. Şi e mai puternic. Trebuia să te scot din apă şi 
tu nu-mi ofereai prea mare ajutor. 

— Ştiu, zise ea. îmi pare rău. Dar. . . tu parcă nu trebuia să vii 
cu mine. 

— Dacă n-aş fi venit, acum erai moartă, îi atrase el atenţia. 
Magnus ţi-a spus, Clary. Nu poţi folosi un Portal să intri în 
Oraşul de Sticlă decât dacă ai avertizat pe cineva care să te 
aştepte de partea cealaltă. 

— El a spus că era împotriva Legii. N-a spus că dacă aş 
încerca să ajung aici, aş ricoşa în afară. 

— Ţi-a spus că sunt scuturi de protecţie în jurul oraşului care 
împiedică pătrunderea cu ajutorul Portalurilor. Nu e vina lui că 
te-ai hotărât să te joci cu o magie pe care abia de-o înţelegi. 
Doar pentru că ai o putere nu înseamnă că ştii şi cum s-o 
foloseşti. 

Luke se încruntă mânios. 

— îmi pare rău, zise Clary cu voce pierită. Doar că. . . unde 
suntem acum? 

— Lacul Lyn, zise Luke. Cred că Portalul ne-a adus cât a 
putut de aproape de oraş şi apoi ne-a basculat aici. Suntem la 
periferia lui Alicante. 

îşi roti ochii în jur, clătinând din cap, pe jumătate uluit, pe 
jumătate îngrijorat. 

— Ai facut-o, Clary. Suntem în Idris. 

— Idris? zise Clary şi rămase uitându-se prosteşte în 
depărtare, peste lac. 

El clipi înapoi la ea, albastru şi netulburat. 

— Dar. . . ai zis că suntem la periferia lui Alicante. Nu văd 
nicăieri oraşul. 

— Suntem la mai multe mile distanţă, specifică Luke. Vezi 
dealurile acelea din depărtare? Trebuie să trecem dincolo de 
ele; oraşul e în partea cealaltă. Dacă am avea o maşină, am 



putea ajunge acolo într-o oră, dar va trebui să mergem pe jos, 
ceea ce ne va lua probabil toată după-amiaza. 
Miji ochii, cercetând soarele. 

— Ar fi mai bine să pornim. 

Clary se uită la ea, cu deznădejde. N-o atrăgea deloc 
perspectiva unei drumeţii de-o zi, în hainele ude leoarcă. 

— Nu există altceva. . .? 

— Altceva ce-am putea face? zise Luke şi dintr-odată se 
strecură o notă tăioasă în glasul lui. Ai vreo sugestie, Clary, de 
vreme ce tu eşti cea care ne-a adus aici? 

Arătă cu mâna dincolo de lac. 

— In partea aia sunt munţii. Se pot trece cu piciorul numai 
vara. Am muri îngheţaţi pe creste. 

Se întoarse şi împunse aerul cu degetul, în altă direcţie. 

— în partea aia se întind hectare nesfârşite de pădure. O ţin 
aşa până la graniţă. Pădurile sunt nelocuite, cel puţin de fiinţe 
omeneşti. Dincolo de Alicante, sunt ferme şi case de ţară. Poate 
c-am reuşi să ieşim din Idris, dar tot ar trebui să trecem prin 
oraş. Un oraş în care, aş putea adăuga, repudiaţii ca mine nu 
sunt prea bine- veniţi. 

Clary se uită la el cu gura căscată. 

— Luke, n-am ştiut. . . 

— Bineînţeles că n-ai ştiut. Nu ştii nimic despre Idris. Nici 
măcar nu-ţi pasă de Idris. Tu doar te-ai bosumflat ca un copil 
c-ai fost lăsată în urmă, şi-ai făcut o criză. Iar acum, suntem 
aici. Pierduţi, îngheţând de frig şi... Se întrerupse, cu faţa 
crispată. Haide! Să ne punem în mişcare. 

Clary îl urmă pe Luke de-a lungul malului Lacului Lyn, într-o 
tăcere spăsită. în timp ce mergeau, soarele îi uscă părul şi 
pielea, dar mantia de catifea încă ţinea apa, ca un burete. 
Atârna pe ea ca o draperie de plumb, în timp ce păşea grăbită 
peste bolovani şi noroi, străduindu-se să ţină pasul cu Luke, 



care mergea întins. Făcu vreo câteva tentative de conversaţie, 
dar Luke rămase tăcut cu încăpăţânare. Niciodată până atunci 
Clary nu mai comisese vreo greşeală atât de gravă încât, 
cerându-şi scuze, să nu-i îmblânzească mânia lui Luke. De data 
asta, se părea că era altfel. 

Stâncile se înălţau mai semeţe în jurul lacului, pe măsură ce 
înaintau, şi păreau ciupite de vărsat, cu pete întunecate ca nişte 
stropi de vopsea neagră. Când Clary putu să se uite mai bine, 
îşi dădu seama că erau grote în stâncă. Unele păreau foarte 
adânci, răsucindu-se departe în piatră. îşi închipui lilieci şi 
diverse târâtoare înfiorătoare ascunse în beznă şi se cutremură. 

In cele din urmă, o potecă îngustă tăiată printre colţii de 
stâncă îi conduse la un drum larg, mărginit de pietre sfărâmate. 
Lacul se arcuia departe, în urma lor, indigo în lumina soarelui 
de la sfârşitul după-amiezii. Drumul străbătea o câmpie netedă 
şi acoperită cu iarbă, care, în depărtare, urca spre cocoaşele 
lanţului de dealuri. Clary îşi pierdu curajul; oraşul nu se vedea 
nicăieri. 

Luke se uita lung spre dealuri, cu o expresie de deznădejde pe 
chip. 

— Suntem mai departe decât am crezut. A trecut atât de 
multă vreme... 

— Poate dacă găsim un drum mai mare, sugeră Clary, am 
putea face autostopul sau să rugăm pe cineva să ne ducă până-n 
oraş cu maşina sau. . . 

— Clary! Nu există maşini în Idris. Văzându-i expresia 
perplexă, Luke râse fără veselie. Protecţiile dau peste cap 
maşinăriile. Majoritatea tehnologiilor nu funcţionează aici - 
telefoane mobile, computere şi altele asemenea. Alicante este 
iluminat - şi pus în mişcare - în principal cu lampa-vrăjitoarei. 

— Oh, zise Clary pierit. Păi... cam cât de departe de oraş 
suntem, de fapt? 



— Destul de departe. Fără să se uite la ea, Luke îşi trecu 
degetele ambelor mâini prin părul său scurt Mai e ceva pe care 
ar fi mai bine să ţi-1 spun. 

Clary se încordă. Tot ce voise până acum fusese ca Luke să-i 
vorbească; deodată, nu mai voia. 

— Dacă e de bine... 

— Ai observat, zise Luke, că nu era nicio barcă pe Lacul 
Lyn, niciun debarcader, nimic care să sugereze că lacul ar fi 
folosit în vreun fel de locuitorii Idrisului? 

— Am crezut că se-ntâmplă asta doar pentru că era atât de 
departe! 

— Nu-i chiar atât de departe. Câteva ore distanţă de Alicante, 
mergând pe jos. De fapt, lacul este. . . Luke se întrerupse şi oftă. 
Ai remarcat vreodată modelul podelei din biblioteca 
Institutului de la New York? 

Clary clipi nedumerită. 

— Da, pentru că nu mi-am putut da seama ce reprezenta. 

— Era un înger înălţându-se dintr-un lac, ţinând în mâini un 
pocal şi o sabie. Este un motiv des întâlnit în decoraţiunile 
nefilimilor. Legenda spune că îngerul Raziei s-a înălţat din 
Lacul Lyn când i-a apărut prima oară lui Jonathan Vânătorul de 
umbre, cel dintâi dintre nefilimi, şi i-a dăruit Instrumentele 
mortale. De atunci, lacul a fost. . . 

— Sacru? sugeră Clary. 

— Blestemat, zise Luke. Apa lacului e cumva otrăvitoare 
pentru vânătorii de umbre. Nu le face niciun rău repudiaţilor 
din Lumea de Jos - spiritele naturii îl numesc Oglinda Viselor 
şi îi beau apa, susţinând că îi ajută să aibă viziuni adevărate. 
Dar pentru un vânător de umbre e foarte periculos să-i bea apa. 
îi dă halucinaţii, febră. . . îl poate face chiar să- şi piardă minţile. 

Clary îngheţă deodată. 

— De aceea ai încercat să mă faci să scuip toată apa? 



Luke încuviinţă din cap. 

— Şi de aceea voiam să-ţi găseşti stela. Cu o rună 
vindecătoare, am fi putut opri efectele apei. Fără ea, trebuie să 
ajungi în Alicante cât mai repede cu putinţă. Există leacuri, 
ierburi, care or să te ajute, şi ştiu pe cineva care aproape sigur 
le are. 

— Lightwood? 

— Nu Lightwood, răspunse Luke ferm. Altcineva. Cineva pe 
care-1 cunosc eu. 

— Cine? 

El clătină din cap. 

— Să ne rugăm doar ca persoana aceea să nu se fi mutat în 
ultimii cincisprezece ani. 

— Dar parcă ziceai că e împotriva Legii ca repudiaţii să intre 
în Alicante fără permisiune. 

Zâmbetul prin care îi răspunse îi aminti de Luke cel care o 
prinsese când căzuse de pe căţărătoare, pe terenul de joacă, pe 
când era copil, Luke cel care întotdeauna o protejase. 

— Unele Legi au fost făcute să fie încălcate. 

Casa Penhallow îi amintea lui Simon de Institut - avea 
acelaşi aer de clădire aparţinând altei epoci. Holurile şi scările 
erau strâmte, făcute din piatră şi din lemn închis la culoare, iar 
ferestrele erau înalte şi înguste, deschizându-se spre diverse 
privelişti asupra oraşului. Era o certă notă asiatică în 
decoraţiuni: un paravan shoji pe palierul de la primul etaj, 
înalte vaze chinezeşti înflorate şi lăcuite pe pervazurile 
ferestrelor. Mai erau, de asemenea, numeroase stampe de 
mătase pe pereţi, înfăţişând ceea ce trebuie să fi fost scene din 
mitologia vânătorilor de umbre, dar şi acestea cu o tentă 
orientală - personajele proeminente erau comandanţii de oşti, 
mânuind pumnale de serafi luminoase, şi pe lângă aceştia nişte 



creaturi foarte colorate, asemănătoare dragonilor, ca şi demonii 
târâtori, cu ochi bulbucaţi. 

— Doamna Penhallow, Jia, obişnuia să conducă Institutul de 
la Beijing. îşi împarte timpul între şederea aici şi aceea din 
Oraşul Interzis, zise Isabelle, când Simon se opri să examineze 
o stampă. Şi Penhallow este o familie veche. înstărită. 

— îmi dau seama, murmură Simon, uitându-se în sus la 
candelabrele cu franjuri de cristal şlefuit în formă de lacrimi. 

Jace, cu o treaptă în urma lor, mârâi: 

— Daţi-i drumul. Nu facem un tur istoric aici. 

Simon cântări în minte o replică grosolană, dar hotărî că nu 
merita osteneala. Coborî restul treptelor cu pas grăbit; la capăt, 
scara dădea într-o încăpere largă. Era un ciudat amestec de 
vechi şi de nou: o fereastră cu vitralii dădea spre canal, iar în 
cameră se auzea muzică de la un stereo pe care Simon nu-1 
putea vedea. însă nu exista nici urmă de televizor, nicio stivă 
de DVD-uri sau CD-uri, genul de mărunţişuri pe care Simon le 
asocia cu livingurile moderne. în loc de asta, văzu mai multe 
sofale pufoase adunate în jurul unui şemineu mare, în care 
flăcările trosneau vesele. 

Alee stătea în picioare lângă vatră, în echipament negru de 
vânător de umbre, punându-şi o pereche de mănuşi. îşi ridică 
privirile când Simon intră în încăpere şi se încruntă, cum se 
încrunta el de obicei, dar nu spuse nimic. 

Aşezaţi pe sofale erau doi adolescenţi pe care Simon nu-i mai 
văzuse până atunci, un băiat şi o fată. Fata era zveltă, cu păr 
negru şi lucios, pieptănat pe spate ca să-i lase faţa liberă, şi cu 
o expresie răutăcioasă. Bărbia delicată avea vârful ascuţit. Nu 
era propriu-zis frumoasă, dar era remarcabilă. 

Băiatul cu păr negru de lângă ea era mai mult decât 
remarcabil. Era probabil de aceeaşi înălţime ca Jace, dar părea 
mai înalt, chiar şi stând jos, era subţire şi musculos, cu o faţă 



palidă, elegantă, plină de vioiciune, cu pomeţi proeminenţi şi 
ochii negri. Era ceva ciudat de familiar în înfăţişarea lui, de 
parcă Simon îl mai văzuse undeva. 
Fata vorbi cea dintâi: 

— Ăsta-i vampirul? Se uită la Simon din cap până-n tălpi, de 
parcă i-ar fi luat măsurile. N-am mai fost niciodată atât de 
aproape de un vampir până acum - cel puţin nu de unul pe care 
să nu vreau să-1 ucid. îşi lăsă capul într-o parte: E drăguţ, 
pentru un repudiat. 

— Va trebui s-o ierţi; are chipul unui înger şi manierele unui 
demon moloch, zise băiatul zâmbind, ridicându-se în picioare. 

■A. 

întinse mâna spre Simon: Eu sunt Sebastian. Sebastian Verlac. 
Şi ea este verişoara mea, Aline Penhallow. Aline. . . 

— Eu nu dau mâna cu repudiaţii, zise Aline, trăgându-se 
înapoi între pernele sofalei. N-au suflet, ştii, vampirii. 

Zâmbetul lui Sebastian dispăru. 

— Aline... 

— Dar e adevărat. De aceea nu se pot vedea în oglindă şi nu 
pot umbla prin soare. 

Foarte explicit, Simon făcu un pas înapoi, intrând în peticul 
de lumină a soarelui din faţa ferestrei. Simţi soarele fierbinte pe 
spinare, în păr. Umbra lui se proiectă, lungă şi întunecată, pe 
podea, ajungând până aproape de picioarele lui Jace. 

Aline trase zgomotos aer în piept, dar nu spuse nimic. Tot 
Sebastian vorbi, uitându-se la Simon cu ochii negri plini de 
curiozitate. 

— Deci e adevărat. Cei din familia Lightwood ne-au povestit, 
dar eu nu m-am gândit. . . 

— Că spuneam adevărul? zise Jace, deschizând gura pentru 
prima oară de când coborâseră. N-am minţi despre aşa ceva. 
Simon e... unic. 

— L-am sărutat odată, zise Isabelle, fără să se adreseze cuiva 



anume. Aline îşi ridică sprâncenele. 

— Chiar te lasă să faci ce vrei tu în New York, nu-i aşa? zise 
ea, pe jumătate îngrozită, pe jumătate invidioasă. Ultima oară 
când te-am văzut, Izzy, nici prin minte nu ţi-ar fi trecut. . . 

— Ultima oară când ne-am văzut noi, Izzy avea opt ani, 
interveni Alee. Lucrurile se schimbă. Acum, mama a fost 
nevoită să ne lase aici în mare grabă, aşa că trebuie să-i ducă 
cineva notiţele şi înregistrările la Citadelă în locul ei. Eu sunt 
singurul care are optsprezece ani, prin urmare eu sunt singurul 
care pot merge acolo în timpul întrunirii Conclavului. 

— Ştim, zise Isabelle, lăsându-se să cadă pe o sofa. Ne-ai 
spus deja asta de vreo cinci ori. 

Alee, care arăta important, îi ignoră remarca. 

— Jace, tu ai adus vampirul aici, aşa că tu eşti responsabil 
pentru el. Nu-1 lăsa să iasă afară. 

Vampirul, gândi Simon. Nu că Alee n-ar fi ştiut cum îl 
cheamă. îi salvase viaţa într-un rând lui Alee. Acum era 
„vampirul". Chiar şi de la Alee, pe care-1 mai apucau, uneori, 
accese inexplicabile de iritare, asta era prea mult. Poate că avea 
vreo legătură cu faptul că se afla în Idris. Poate că Alee simţea 
o mai mare nevoie să-şi afirme apartenenţa la vânătorii de 
umbre, aici. 

— M-ai chemat până jos să-mi spui asta? Nu lăsa vampirul 
pe-afară? Oricum n-aş fi facut-o. 

Jace se aşeză pe sofa lângă Aline, care păru încântată. 

— Mai bine dai fuga la Citadelă şi te întorci degrabă, 
continuă el. Dumnezeu ştie la ce destrăbălări ne-am putea deda 
pe aici, lipsiţi de îndrumarea ta. 

Alee îl privi pe Jace cu o superioritate calmă. 

— încercaţi să staţi împreună. O să mă întorc într-o jumătate 
de oră. 

Dispăru pe sub o arcadă ce ducea într-un culoar lung; undeva 



în depărtare se auzi o uşă închizându-se. 

— N-ar fi trebuit să-1 ataci, zise Isabelle, aruncându-i lui Jace 
o căutătură severă. Chiar l-au lăsat pe el responsabil. 

Aline - nu se putu abţine Simon să nu observe - stătea foarte 
aproape de Jace, umerii li se atingeau, chiar dacă mai era destul 
loc pe sofa, pe lângă ei. 

— Te-ai gândit vreodată că într-o viaţă anterioară Alee a fost 
o cotoroanţă bătrână cu nouăzeci de pisici, care ţipa întruna la 
copiii vecinilor să plece de pe gazonul ei? Pentru că eu m-am 
gândit, zise el, iar Aline chicoti. Numai pentru că el e singurul 
care se poate duce la Citadelă. . . 

— Ce-i Citadela? întrebă Simon, sătul să nu priceapă despre 
ce se vorbea în jurul lui. 

Jace se uită la el. Expresia lui era rece, neprietenoasă: mâna îi 
era aşezată peste a lui Aline, odihnindu-se pe coapsa ei. 

— Stai jos, zise el, facându-i semn din cap spre un fotoliu. 
Sau ai de gând să te învârţi într-un colţ ca un liliac? 

Grozav. Glume cu lilieci. Simon se instală, neconfortabil, în 
fotoliu. 

— Citadela e locul oficial de întâlnire al Conclavului, zise 
Sebastian, aparent facându-i-se milă de Simon. Acolo se face 
Legea, acolo îşi au sediul Consulul şi Inchizitorul. Numai 
vânătorilor de umbre adulţi le este îngăduit să pună piciorul în 
Citadelă când Conclavul este în sesiune de lucru. 

— în sesiune? întrebă Simon, amintindu-şi ceea ce-i spusese 
Jace mai devreme, în cameră. Vrei să spui... nu din cauza 
mea? 

Sebastian râse. 

— Nu. Din cauza lui Valentine şi a Instrumentelor mortale. 
De aceea e toată lumea aici. Să discute ce urmează să facă 
Valentine mai departe. 

Jace nu spuse nimic, dar la numele de Valentine, faţa i se 



crispă. 

— Păi, o să se ducă după Oglindă, zise Simon, cel de-al 
treilea Instrument mortal, nu? E aici, în Idris? De aceea s-a 
strâns toată lumea aici? 

Se lăsă o scurtă tăcere, înainte ca Isabelle să-i răspundă. 

— Problema cu Oglinda e că nimeni nu ştie unde este. De 
fapt, nimeni nu ştie ce este. 

— E o oglindă, zise Simon. Ştii... sticlă, reflectă imaginea. 
Presupun şi eu. 

— Ceea ce vrea Isabelle să spună, interveni cu îngăduinţă 
Sebastian, e că nimeni nu ştie nimic despre Oglindă. Sunt mai 
multe referiri la ea în istoriile vânătorilor de umbre, dar nicio 
specificaţie despre locul în care s-ar afla, nici despre cum arată, 
nici - cel mai important - ce face. 

— Presupunem că Valentine o vrea, zise Isabelle, dar asta 
nu-i de prea mare ajutor, de vreme ce nimeni n-are habar unde 
se află. S-ar fi putut ca Fraţii Tăcuţi să aibă o idee, dar 
Valentine i-a ucis pe toţi. N-or să mai existe alţii, cel puţin 
pentru o vreme. 

— Pe toţi? întrebă Simon, surprins. Credeam să i-a ucis doar 
pe cei din New York. 

— Oraşul Oaselor nu e tocmai în New York, zise Isabelle. E 
ca. . . îţi mai aduci aminte intrarea în Curtea Elfilor Luminii, din 
Central Park? Doar pentru că intrarea era acolo, nu înseamnă 
că locul propriu-zis al Curţii e sub parc. La fel şi cu Oraşul 
Oaselor. Sunt diverse, intrări, dar Oraşul în sine. . . 

Isabelle se opri când Aline îi făcu iute semn să tacă. Simon se 
uită de la ea, la Jace şi la Sebastian. Cu toţii aveau aceeaşi 
expresie prudentă, de parcă tocmai îşi dăduseră seama ce 
făceau: dezvăluiau secrete ale nefilimilor unui repudiat. Unui 
vampir. Nu inamic, propriu-zis, dar cu siguranţă cineva care nu 
putea fi de încredere. 



Aline a fost cea dintâi care rupse tăcerea. Aţintindu-şi ochii ei 
negri şi frumoşi asupra lui Simon, zise: 

— Deci. . . cum e să fii vampir? 

— Aline! Isabelle păru îngrozită. Nu poţi să întrebi aşa omul, 
cum e să fii vampir? 

— Nu văd de ce nu, zise Aline. Nu e vampir de prea mult 
timp, nu? Prin urmare, trebuie că-şi mai aduce aminte cum era 
să fie om viu. 

Se întoarse spre Simon: 

— Sângele mai are gust de sânge pentru tine? Sau are un 
altfel de gust acum, ca sucul de portocale sau mai ştiu eu ce? 
Pentru că eu aş crede că gustul sângelui ar. . . 

— Are gust de pui, zise Simon, ca să-i închidă gură. 

— Serios? Aline păru uluită. 

— Râde de tine, Aline, zise Sebastian, cum o şi meriţi. îmi 
cer scuze pentru verişoara mea, Simon. Aceia dintre noi care 
am fost crescuţi în afara Idrisului suntem puţin mai 
familiarizaţi cu repudiaţii. 

— Dar tu n-ai fost crescut în Idris? întrebă Isabelle. Credeam 
că părinţii tăi... 

— Isabelle! o întrerupse Jace, dar era deja prea târziu; 
Sebastian se întunecase la faţă. 

— Părinţii mei sunt morţi, zise el. O ceată de demoni, lângă 
Calais. . . e în regulă, s-a întâmplat demult. 

Şi îi opri lui Isabelle protestele de simpatie, fluturând din 
mână. 

— Mătuşa mea, sora din partea tatălui, m-a crescut la 
Institutul din Paris. 

— Adică vorbeşti franceza? oftă Isabelle. Cât mi-aş fi dorit să 
vorbesc şi eu o altă limbă! Dar Hodge nu s-a gândit niciodată 
că am avea nevoie să învăţăm şi altceva în afară de greacă 
veche şi latină, iar pe-astea nu le mai vorbeşte nimeni. 



— Eu ştiu şi rusa, şi italiana. Şi puţină română, zise 
Sebastian, cu un zâmbet modest. Te-aş putea învăţa şi pe tine 
câteva fraze... 

— Română? Impresionant, zise Jace. Nu mulţi o ştiu. 

— Tu o ştii? întrebă Sebastian, cu interes. 

— Nu prea, zise Jace cu un zâmbet atât de dezarmant, încât 
Simon ştiu că minţea. Româna mea se limitează la câteva fraze 
utile, cum ar fi „Şerpii ăştia sunt veninoşi?" şi „Dar arăţi mult 
prea tânără ca să fii ofiţer de poliţie"*. 

Sebastian nu zâmbi. Era ceva ciudat în expresia lui, se gândi 
Simon. Era blând - totul la el era calm -, dar Simon avea 
senzaţia că blândeţea asta ascundea ceva ce contrazicea 
seninătatea exterioară. 

— îmi place mult să călătoresc, zise el, cu ochii aţintiţi 
asupra lui Jace. Dar e bine să fii acasă, nu-i aşa? 

Jace încetă să se mai joace cu degetele lui Aline. 

— Ce vrei să spui? 

— Doar că nu e nicăieri ca în Idris, oricât ne-am face noi, 
nefilimii, case prin alte părţi. Nu eşti de acord? 

— De ce mă întrebi pe mine? 

Privirea lui Jace era glacială. Sebastian ridică din umeri. 

— Păi ai trăit aici pe când erai copil, nu-i aşa? Şi au trecut ani 
mulţi de când n-ai mai venit. Sau am înţeles eu greşit? 

— N-ai înţeles tu greşit, zise Isabelle, cu nervozitate. Lui Jace 
îi place să pretindă că lumea nu vorbeşte despre el, chiar dacă 
ştie că despre el vorbeşte. 

— Cu siguranţă vorbeşte. 

Deşi Jace se uita feroce la el, Sebastian păru netulburat. 
Simon simţi un soi de simpatie pe jumătate ezitantă pentru 
băiatul vânător de demoni cu păr negru. Rar găseai pe cineva 
care să nu reacţioneze la ironiile lui Jace. 



în limba română în original 



A 

— In zilele astea, în Idris, toată lumea vorbeşte despre tine. 
Despre tine, despre Instrumentele mortale, despre tatăl tău, 
despre sora ta. . . 

— Clarissa trebuia să vină cu tine, nu-i aşa? zise Aline. Abia 
aşteptam să o cunosc. Ce s-a întâmplat? 

Deşi expresia de pe faţa lui Jace nu se schimbase, îşi retrase 
mâna de pe mâna lui Aline, strângând-o pumn. 

— N-a vrut să părăsească New Yorkul. Mama ei e bolnavă, 
în spital. 

Niciodată nu spune mama „noastră", gândi Simon. 
întotdeauna e mama „ ei ". 

— E foarte ciudat, zise Isabelle. Eram convinsă că voia să 
vină. 

— A vrut, zise Simon. De fapt. . . 

Jace era în picioare; se ridicase atât de repede, că Simon nici 
nu-1 văzuse mişcându-se. 

— Dacă mă gândesc, am ceva urgent de discutat cu Simon. 
Intre patru ochi. 

Făcu semn din cap către uşa dublă din capătul îndepărtat al 
încăperii, în ochi lucindu-i o provocare. 

— Vino, vampirule, zise el pe un ton care-i lăsă lui Simon 
impresia clară că un refuz s-ar fi putut sfârşi cu o încăierare 
violentă. Hai să vorbim! 



3 

AMATIS 



Târziu, după-amiază, Luke şi Clary lăsaseră lacul mult în 
urma lor şi străbăteau ceea ce păreau nesfârşite întinderi de 
iarbă înaltă. Ici şi colo începea câte o pantă uşoară, care 
ajungea până la urmă să fie un deal înalt cu stânci negre în vârf. 
Clary era epuizată de atâta urcat şi coborât dealuri, unul după 
altul, cu ghetele alunecându-i pe iarba umedă de parcă ar fi 
călcat pe marmură unsuroasă. Când în sfârşit lăsară în urma lor 
pajiştile şi apucară pe un drumeag îngust şi noroios, mâinile ei 
sângerau şi erau înverzite de la iarbă. 

Luke mergea înainte cu paşi mari şi hotărâţi. Din când în 
când, îi atrăgea atenţia - cu o voce sumbră, ca a celui mai 
deprimat ghid din lume - asupra lucrurilor ce meritau 
remarcate. 

— Tocmai am străbătut Câmpia Brocelind, zise el, când 
urcară pe un dâmb şi văzură o vastă fâşie de pădure întunecată 
întinzându-se către apus, unde soarele coborâse foarte mult pe 
boltă. Aceasta este pădurea. Odinioară acoperea mai tot şesul 
ţării. O bună bucată din ea a fost defrişată să se construiască 
oraşul - şi ca să termine cu haitele de lupi şi clanurile de 
vampiri ce obişnuiau să se adune aici. Pădurea Brocelind a fost 
dintotdeauna adăpost pentru repudiaţi. 

Continuară să meargă în tăcere, în vreme ce drumeagul se 
ţinea pe lângă pădure vreo câteva mile, înainte să cotească 
brusc. Copacii păreau să se fi dat la o parte, lăsând loc unei 
creste ce se înălţa dreaptă ca peretele, iar când ocoliră un deal 



înalt, Clary rămase uitându-se lung, nevenindu-i să creadă - 
dacă nu o înşelau cumva ochii, în vale erau case. Şiruri de case 
micuţe şi albe, ordonate ca un sătuc de munchkinia. 

— Am ajuns! exclamă ea şi o luă la fugă înainte, oprindu-se 
doar când îşi dădu seama că Luke nu o însoţea. 

Se întoarse şi-1 văzu stând în mijlocul drumului prăfuit, 
clătinând din cap. 

— Nu, zise el, pornind să vină lângă ea. Ăsta nu e oraşul. 

— Atunci e un târguşor mai mic? Ai spus că nu sunt alte 
oraşe pe aici... 

— Asta e un cimitir. Este Oraşul Oaselor din Alicante. 
Credeai că acela din New York era singurul cimitir pe care-1 
aveam? 

Glasul lui părea trist. 

— Asta e necropola, locul unde sunt înmormântaţi cei care 
mor în Idris. O să vezi. Va trebui să trecem prin el ca să 
ajungem în Alicante. 

Clary nu mai intrase într-un cimitir din noaptea în care 
murise Simon, iar amintirea aceea îi dădu fiori reci prin 
măduva oaselor, în timp ce păşea pe aleile înguste care se 
strecurau printre mausolee ca nişte panglici albe. Cineva avea 
grijă de locul acesta: marmura sclipea, de parcă fusese proaspăt 
lustruită şi iarba era tunsă uniform. Ici şi colo, pe morminte se 
vedeau buchete de flori albe; la început crezu că erau crini, dar 
răspândeau un parfum înţepător, neobişnuit, care o făcu să se 
întrebe dacă nu erau flori specifice Idrisului. Fiecare mormânt 
arăta ca o casă în miniatură; unele aveau chiar şi garduri de 
metal sau de sârmă, cu porţi, iar numele familiilor de vânători 
de umbre erau sculptate pe uşi: Cartwright, Merryweather, 
Hightower, Blackwell, MIDWINTER. Se opri în faţa unuia: 
HERONDALE. 



2 Piticii albaştri din Vrăjitorul din Oz, locuitori ai Munchkinland-ului. 



Se întoarse spre Luke. 

— Aşa o chema pe Inchizitoare. 

— E cavoul familiei sale. Uite! 

îi arăta în spatele uşii, unde litere albe fuseseră cioplite în 
marmura cenuşie. Erau nume. Marcus Herondale. Stephen 
Herondale. Amândoi muriseră în acelaşi an. Oricât de mult o 
urâse Clary pe Inchizitoare, simţi că i se strânge inima de o 
milă pe care n-o putea stăvili. Să-ţi pierzi soţul şi fiul, atât de 
repede unul după celălalt. . . Trei cuvinte latineşti erau gravate 
sub numele lui Stephen: AVE ATQUE VALE. 

— Ce înseamnă? întrebă ea, întorcându-se spre Luke. 

— înseamnă „Cinste ţie şi rămas-bun!". E dintr-un poem de 
Caiullus. La un moment dat, a devenit fraza pe care o spuneau 
nefilimii la înmormântări sau când murea cineva în bătălie. 
Acum, hai să mergem, e mai bine să nu insistăm asupra acestor 
lucruri, Clary. 

Luke o luă pe după umeri şi o împinse uşurel din faţa 
mormântului. 

Poate că avea dreptate, gândi Clary. Poate că era mai bine să 
nu se gândească prea mult la moarte şi la morţi în momentul 
ăsta. Se feri să se mai uite la ceva anume în timp ce-şi croiau 
drum prin necropolă. Ajunseseră aproape de porţile de fier din 
capătul îndepărtat, când zări un mausoleu mai mic, 
ridicându-se ca o ciupercă otrăvitoare în umbra unui stejar 
stufos. Numele de deasupra uşii îi sări în ochi de parc-ar fi scris 
cu lumini. 

FAIRCHILD. 

— Clary... 

Luke întinse mâna după ea, dar ea deja pornise. Cu un oftat, o 
urmă la umbra copacului, unde ea rămăsese transfigurată, 
citind numele bunicilor şi străbunicilor pe care nu ştiuse 
niciodată că i-ar fi avut. ALOYRAS FAIRCHILD. ADELE 



FAIRCHILD, N. NIGHTSHADE. GRANVILLE 
FAIRCHILD. Iar sub toate aceste nume: JOCELYN 
MORGENSTERN, N. FAIRCHILD. 

Un val de greaţă o traversă pe Clary. Văzând numele mamei 
sale acolo era ca reînvierea coşmarurilor pe care le avea uneori, 
când se vedea la înmormântarea mamei sale şi nimeni nu voia 
să-i spună ce se întâmplase sau cum murise. 

— Dar ea nu-i moartă, zise Clary, uitându-se la Luke. Ea 
nu-i... 

— Conclavul nu ştie asta, îi spuse el blând. 

Clary îşi pierdu răsuflarea. Nu-i mai putu auzi vocea lui 
Luke, nici nu-1 mai văzu stând lângă ea. înaintea ei se ridica un 
lanţ muntos zimţat, pietre funerare iţindu-se din pământ ca 
nişte oase frânte. O piatră funerară neagră se ridică drept în faţa 
ei, cu literele săpate inegal pe suprafaţa sa: CLARIS SA 
MORGENSTERN, N. 1991, D. 2007. Sub nume era desenat 
stângace, ca o schiţă de copil, un craniu cu orbite goale. Clary 
se clătină, trăgându-se înapoi cu un ţipăt. 

Luke o prinse de umeri. 

— Clary, ce-ai păţit? Ce s-a întâmplat? 
Ea îi arătă: 

— Acolo... uite... 

Dar dispăruse. Nu mai era decât covorul ierbii, verde şi neted, 
cu mausoleele albe, curate şi frumoase, în şirurile lor ordonate. 
Se răsuci să se uite în ochii lui Luke: 

— Mi-am văzut propria piatră funerară, zise ea. Scria pe ea 
că am să mor. . . acum. . . anul ăsta. 

Se cutremură. 
Luke arăta întunecat. 

— E de la apa lacului, zise el. Ai început să ai halucinaţii. 
Haide, nu mai avem timp. 



Jace îl conduse pe Simon pe scări şi apoi pe un culoar scurt, 
cu uşi pe ambele părţi; se opri doar la un braţ distanţă de una 
dintre ele care era deschisă, cu o expresie mânioasă pe faţă. 

— Intră, zise el, aproape îmbrâncindu-1 pe Simon înăuntru. 
Simon văzu că încăperea arăta ca o bibliotecă: rânduri de 

rafturi de cărţi, canapele lungi şi fotolii. 

— Ar trebui să nu ne deranjeze nimeni aici. . . 

Se întrerupse când o siluetă se ridică nervoasă dintr-un 
fotoliu. Era un băieţel cu părul şaten şi ochelari. Avea o faţă 
mică şi serioasă, iar în mână ţinea strâns o carte. Simon era 
destul de familiarizat cu gusturile de lectură ale lui Clary ca să 
recunoască un volum manga chiar şi de la distanţă. 

Jace se încruntă. 

— Scuze, Max. Avem nevoie de cameră, pentru o discuţie 
între cei mari. 

— Dar Izzy şi Alee deja m-au gonit din living ca să poată 
purta o discuţie între cei mari, se plânse Max. Unde să mă mai 
duc? 

Jace ridică din umeri. 

— în camera ta? făcu un semn cu degetul spre uşă. E timpul 
să-ţi faci datoria pentru ţară, piciule. Şterge-o! 

Arătând profund nedreptăţit, Max trecu pe lângă ei doi, 
ţinând cartea strâns la piept. Simon simţi un val subit de 
simpatie - era nasol să fii destul de mare şi să nu ştii ce se 
întâmplă, dar când mai erai şi atât de mic, erai întotdeauna 
concediat fără drept de apel. Băieţelul îi aruncă o privire în 
timp ce trecea pe lângă el - o căutătură speriată, suspicioasă. 
Asta-i vampirul, spuneau ochişorii lui. 

— Haide! îl împinse Jace pe Simon în încăpere, închizând şi 
încuind uşa în urma lor. 

Cu uşa închisă, camera era atât de slab luminată, încât până şi 
lui Simon i se păru întuneric. Şi mirosea a praf. Jace străbătu 



odaia până la capătul celălalt şi trase draperiile, dând la iveală o 
fereastră înaltă, cu un vitraliu dintr-un singur geam, care dădea 
spre canalul de la baza clădirii. Apa pleoscăia lovindu-se de 
temelia casei la doar un metru şi ceva mai jos de nivelul lor, pe 
sub balustrada de piatră cioplită cu rune şi stele măcinate de 
vreme. 

Jace se întoarse spre Simon cu o căutătură piezişă. 

— Care naiba e problema ta, vampirule? 

— Problema mea? Tu eşti cel care practic m-ai luat de-o 
aripă şi m-ai târât afară de-acolo. 

— Pentru că erai gata să le spui că, de fapt, Clary n-a renunţat 
la planul ei de a veni în Idris. Ştii ce-ar fi urmat? Ei ar fi 
contactat-o şi ar fi aranjat să vină şi ea. Şi ţi-am mai spus de ce 
nu se poate întâmpla asta. 

Simon clătină din cap. 

— Nu te înţeleg, zise el. Uneori te porţi de parcă nu ţi-ar păsa 
decât de Clary pe lumea asta, iar după aceea te porţi de parcă. . . 

Jace se uită ţintă la el. Aerul era plin de firişoare de praf care 
închipuiau un soi de cortină sclipitoare între cei doi băieţi. 

— Mă port de parcă? 

— Ai flirtat cu Aline, zise Simon. Nu mi se părea că ţi-ar fi 
păsat numai de Clary în momentul ăla. 

— Asta nu e treaba ta, zise Jace. Şi, de altfel, Clary e sora 
mea. Şi ştii asta. 

— Am fost de faţă şi la Curtea Elfilor, răspunse Simon. îmi 
amintesc ce a spus Regina Elfilor. „Sărutul care o s-o elibereze 
pe fată este sărutul pe care ea şi-1 doreşte cel mai mult." 

— Pariez că-ţi aduci aminte de asta. Ţi s-a gravat cu litere de 
foc în creier, nu-i aşa, vampirule? 

Simon scoase un zgomot din fundul gâtului, cum habar 
n-avusese, că ar fi în stare. 

— Oh, nu, n-ai să vezi. Nu discut treaba asta. N-o să mă bat 



pentru Clary cu tine. E ridicol. 

— Atunci de ce-ai pomenit despre episodul ăla? 

— Pentru că, răspunse Simon, dacă vrei să mint - nu faţă de 
Clary, ci faţă de toţi prietenii tăi vânători de umbre -, dacă vrei 
să pretind că a fost decizia lui Clary să nu vină aici şi dacă vrei 
să mă prefac că nu ştiu de puterile ei sau ce poate face ea cu 
adevărat, atunci va trebui să faci şi tu ceva pentru mine. 

— Bine, zise Jace. Ce vrei? 

Simon tăcu un moment, uitându-se dincolo de Jace, la şirul 
caselor de piatră cu faţa spre canalul scânteietor. Dincolo de 
acoperişurile lor crenelate, putea întrezări vârfurile 
strălucitoare ale turnurilor demonilor. 

— Vreau să faci tot ce va fi nevoie ca s-o convingi pe Clary 
că nu ai sentimente pentru ea. Şi nu!... Nu-mi spune mie că 
eşti fratele ei; asta deja o ştiu. încetează legătura cu ea când ştii 
bine că voi doi nu aveţi niciun viitor. Şi nu spun asta pentru că 
o vreau eu pe ea. O spun pentru că sunt prietenul ei şi nu vreau 
să sufere. 

Jace se uită în jos la mâinile lui un lung moment înainte de a-i 
răspunde - nişte mâini frumoase, cu nodurile degetelor roase şi 
asprite de bătături vechi. Dosul palmelor era dantelat cu liniile 
fine şi albe ale vechilor Peceţi. Erau mâinile unui soldat, nu ale 
unui adolescent. 

— Am făcut deja asta, zise el. I-am spus că nu eram interesat 
de ea decât ca frate. 

— Oh! 

Simon se aşteptase ca Jace să se opună vehement la 
propunerea lui, să se certe, nu să cedeze. Un Jace care să se dea 
bătut era o chestie nouă - şi-1 lăsă pe Simon aproape ruşinat 
pentru ceea ce-i ceruse. Clary nu mi-a spus nimic despre asta, 
ar fi vrut el să replice, dar, de fapt, de ce-ar fi facut-o. Dacă se 
gândea mai bine, fusese neobişnuit de tăcută şi retrasă în ultima 



vreme, ori de câte ori se pomenea numele lui Jace. 

— Ei bine, atunci asta s-a rezolvat, bănuiesc. Mai e un ultim 
lucru. 

— Zău? făcu Jace, aparent fără prea mult interes. Şi care, mă 
rog? 

— Ce a spus Valentine când Clary a desenat runa aceea pe 
vas? A sunat ca într-o limbă străină. Meme nu-mai- ştiu- cum. . .? 

— Mene mene tekel upharsin, zise Jace, cu un zâmbet slab. 
Nu recunoşti asta? E din Biblie, vampirule. Vechiul Testament. 
E cartea voastră sfântă, nu? 

— Doar pentru că sunt evreu nu înseamnă c-am învăţat pe 
dinafară Vechiul Testament. 

— E Scrisul de pe perete. „Domnul a numărat zilele 
împărăţiei tale şi le-a pus capăt; ai fost cântărit în balanţă şi ai 
atârnat puţin." E o prevestire de sfârşit - înseamnă sfârşitul 
unui imperiu. 

— Dar ce legătură avea asta cu Valentine? 

— Nu doar cu Valentine, zise Jace. Cu noi toţi. Conclavul şi 
Legea - ce poate face Clary răstoarnă tot ce ştiau ei că ar fi 
adevărat. Nicio fiinţă omenească nu poate crea rune noi sau 
desena rune ca acelea pe care le desenează Clary. Numai 
îngerii au puterea asta. Iar de vreme ce Clary o poate face. . . ei 
bine, seamănă a prevestire de sfârşit al lumii. Lucrurile s-au 
schimbat. Legile s-au schimbat. Vechile căi s-ar putea să nu 
mai fie niciodată căile drepte. întocmai cum răzvrătirea 
îngerilor a dus la sfârşitul lumii aşa cum era pe atunci - a 
despicat cerul pe din două şi a creat iadul -, şi asta ar putea 
însemna sfârşitul nefilimilor aşa cum există ei acum. Acesta e 
războiul nostru în ceruri, vampirule, şi numai o tabără poate 
învinge. Iar tatăl meu vrea să fie a lui aceea. 

Deşi aerul era încă rece, Clary dădea în clocot de fierbinţeală 



în hainele sale ude. Năduşeala îi curgea şiroaie pe faţă, 
udându-i gulerul, iar Luke, ţinând-o cu o mână de braţ, o făcea 
să grăbească pasul pe drum, în timp ce deasupra lor cerul se 
întuneca rapid. Acum vedeau deja Alicante. Oraşul era situat 
într-o vale nu foarte adâncă, intersectată de un râu argintiu, 
care curgea într-un capăt al oraşului, părând să dispară şi 
reapărând în capătul celălalt. Un talmeş-balmeş de clădiri de 
culoarea mierii cu acoperişuri de ţiglă roşie şi un hăţiş de 
străduţe întortocheate şi întunecoase, adăpostite de versantul 
abrupt al unui deal. Pe creasta dealului se ridica un edificiu de 
piatră întunecată, cu mulţi pilaştri şi foarte înalt, cu câte un turn 
sclipitor în fiecare dintre cele patru puncte cardinale. Presărate 
printre celelalte clădiri se vedeau alte turnuri asemănătoare, 
înalte, subţiri, ca de sticlă, fiecare dintre ele sclipind precum 
cuarţul. Semănau cu nişte ace de sticlă străpungând cerul. 
Lumina scăpătată a soarelui întâlnind feţele turnurilor scotea 
curcubeie stinse, cum scoate scântei un băţ de chibrit. Era o 
privelişte frumoasă şi foarte stranie. 

N-ai văzut niciodată un oraş, dacă n-ai văzut Alicante cel cu 
turnurile de sticla. 

— Cum-cum? întrebă Luke, auzind-o. Ce-ai spus? 

Clary nu-şi dăduse seama că vorbise cu voce tare. Stânjenită, 
repetă ce spusese, iar Luke se uită la ea surprins. 

— De unde ai auzit asta? 

— De la Hodge, zise Clary. Hodge mi-a spus. 
Luke se uită la ea mai atent. 

— Ai obrajii aprinşi, zise el. Cum te simţi? 

Pe Clary o durea gâtul, tot corpul îi ardea şi îşi simţea gura 
iască. 

— Sunt bine, zise ea. Hai să ajungem odată acolo, okay? 

— Okay. 

Luke îi arătă ceva; la marginea oraşului, unde se terminau 



clădirile, Clary putu vedea un arc, doi pereţi curbaţi către un 
vârf ascuţit. Un vânător de demoni în echipament negru stătea 
de pază în umbra arcului. 

— Asta-i Poarta de Nord - locul pe unde repudiaţii pot intra 
legal, în oraş, dacă au documentele de lucru. Străjile sunt la 
post aici noapte şi zi. Acum, dacă am fi în misiune oficială sau 
am avea autorizaţie ca să fim aici, am intra pe-acolo. 

— Dar nu sunt ziduri în jurul oraşului, observă Clary. Nu mi 
se pare c-ar fi chiar o poartă. 

— Protecţiile sunt invizibile, dar există. Turnurile demonilor 
le controlează. Aşa merg lucrurile de o mie de ani. O să le simţi 
când o să treci prin ele. 

Mai aruncă o privire către faţa ei aprinsă de febră, 
îngrijorarea încreţindu-i colţurile ochilor. 

— Eşti gata? 

Ea încuviinţă din cap. Se îndepărtară de poartă, de-a lungul 
laturii de răsărit a oraşului, pe unde clădirile erau mai strânse 
unele într-altele. Făcându-i semn să păstreze liniştea, Luke se 
apropie de spaţiul strâmt dintre două case. Clary închise ochii 
când se apropiară, de parcă se aştepta să fie izbită în faţă de un 
zid invizibil de îndată ce ar fi păşit pe străzile din Alicante. N-a 
fost aşa. Simţi o subită presiune, ca şi când s-ar fi aflat într-un 
avion care cobora brusc. Urechile i-au pocnit - apoi senzaţia 
dispăru, iar ea se afla în gangul dintre clădiri. 

La fel ca orice gang din New York - la fel ca toate gangurile 
din lume, aparent - mirosea a pipi de pisică. 

Clary se uită pe după colţul uneia dintre clădiri. O stradă mai 
largă se întindea pe deal în sus, mărginită de prăvălii micuţe şi 
de case. 

— Nu-i nimeni, observă ea, cu o oarecare surprindere, 
în lumina amurgului, Luke arăta cenuşiu. 

— Trebuie să se desfăşoare vreo întrunire sus, la Citadelă. E 



singurul lucru care ar putea goli deodată străzile de orice suflet. 

— Şi asta nu-i de bine? Nu e nimeni prin preajmă ca să ne 
vadă. 

— E şi bine, şi rău. Majoritatea străzilor sunt pustii, ceea ce e 
bine. Dar oricine ar apărea acum din întâmplare, de bună seamă 
ne-ar vedea şi ne-ar remarca. 

— Parcă spuneai că toată lumea e la Citadelă. 
Luke zâmbi slab. 

— N-o lua ad litteram, Clary. Mă refeream la majoritatea 
celor din oraş. Copii, adolescenţii şi oricine mai e scutit de la 
întrunire n-or să fie acolo. 

Adolescenţi. Clary se gândi la Jace şi, în pofida voinţei sale, 
pulsul i se acceleră, ţâşnind ca un cal de curse la porţile de 
start. 

Luke se încruntă, ca şi când i-ar fi putut citi gândurile. 

— în ceea ce mă priveşte, acum încalc Legea aflându-mă în 
Alicante fără să mă declar Conclavului la Poartă. Dacă mă 
recunoaşte careva, aş putea fi în real pericol. 

Aruncă o privire în sus, la fâşia roşiatică de cer vizibilă 
printre acoperişuri. 

— Trebuie să evităm străzile. 

— Parcă ziceai că mergem la casa prietenului tău. 

— Asta facem. Şi nu chiar un prieten. 

— Atunci, cine...? 

— Lasă, urmează-mă. 

Luke se strecură în pasajul dintre două case, atât de îngust 
încă Clary, dacă întindea mâinile, putea atinge zidurile ambelor 
case cu degetele, şi îl străbătură până la capăt, ieşind într-o 
stradă pavată şi şerpuitoare, mărginită de prăvălii. Clădirile 
înseşi arătau ca o încrucişare între un peisaj oniric gotic şi un 
basm de copii. Faţadele de piatră erau sculptate cu tot soiul de 
creaturi mitologice şi legendare - capetele de monştri erau 



motivul proeminent, intercalate cu armăsari înaripaţi, ceva care 
arăta ca o casă cu gheare de găină, sirene şi, bineînţeles, îngeri. 
Garguiele ieşeau în afară de la fiecare colţ, cu feţele lor 
agresive şi schimonosite. Şi pretutindeni erau rune: pătând 
uşile, ascunse în desenul unui ornament sculptat abstract, 
atârnând de lanţuri metalice subţiri ale zurgălăilor de vânt care 
se roteau la orice adiere. Rune de protecţie, de noroc, chiar şi 
de afaceri reuşite; privindu-le atentă pe toate, Clary începu să 
se simtă puţin ameţită. 

Merseră în tăcere, ţinându-se pe la umbră. Strada pavată era 
pustie, uşile prăvăliilor închise şi ferecate cu drugi. Clary 
arunca priviri furişe în vitrinele pe lângă care treceau. Era 
ciudat să vadă o etalare de ciocolate bogat ornate într-o vitrină, 
iar în următoarea, o panoplie la fel de frumoasă de arme ce 
păreau mortale - cuţite cu lamă lungă, ghioage, măciuci 
ghintuite şi o colecţie întreagă de pumnale de serafi, de diverse 
mărimi. 

— Nicio armă de foc, zise ea. 
Vocea ei părea să vină tare de departe. 
Luke se uită nedumerit la ea. 

Poftim? 

— Vânătorii de umbre, zise ea, se pare că nu folosesc 
niciodată arme de foc. 

— Runele împiedică praful de puşcă să se aprindă, zise el. 
Nimeni nu ştie de ce. Totuşi, se ştie că nefilimii au folosit 
ocazional puştile pe licantropi. Nu e nevoie de o rană ca să ne 
ucidă pe noi - doar de gloanţe de argint. 

Glasul lui era sumbru. Deodată, îşi înălţă capul. în lumina 
difuză era uşor să-ţi închipui că urechile i se îndreptau în faţă, 
ca ale unui lup. 

— Voci. Zise el. Trebuie să se fi terminat discuţiile la 
Citadelă. 



O luă de braţ şi o trase la o parte din strada principală. 
Nimeriră într-o piaţetă pătrată, cu o fântână în mijloc. Un pod 
de zidărie se arcuia peste un canal îngust, chiar în faţa lor. în 
lumina stinsă a zilei, apa din canal părea aproape neagră. Acum 
Clary putea auzi şi ea vocile venind dinspre străzile din 
apropiere. Erau nişte voci ridicate, mânioase. Ameţeala lui 
Clary crescu - simţi că pământul se clatină sub picioarele ei, 
ameninţând s-o facă să cadă. Se rezemă cu spatele de zidul 
gangului, luptându-se să respire. 

— Clary! zise Luke. Clary, te simţi bine? 

Glasul lui suna grav, straniu. Ea se uită la el şi i se tăie 
răsuflarea. Urechile îi crescuseră lungi şi ascuţite, dinţii erau 
ascuţiţi ca briciul, ochii îi erau galbeni şi fioroşi. . . 

— Luke, şopti ea. Ce se-ntâmplă cu tine? 

— Clary. 

El întinse mâinile după ea, mâinile acelea nefiresc de 
alungite, cu unghiile ascuţite şi de culoarea ruginii. 

— Ai păţit ceva? 

Ea ţipă, ferindu-se de atingerea lui. Nu ştia de ce se simţea 
atât de îngrozită - îl mai văzuse pe Luke preschimbat şi 
niciodată n-o speriase. Dar acum teroarea era ca o fiinţă vie 
înăuntrul ei, incontrolabilă. Luke o prinsese de umeri, iar ea se 
dădu înapoi de frica lui, de frica ochilor lui galbeni, ochi de 
animal, chiar dacă o ruga să tacă folosind glasul lui obişnuit, 
omenesc. 

— Clary, te rog... 

— Dă-mi drumul! Dă-mi drumul! 
Dar nu i-a dat. 

— E apa. . . delirezi. . . Clary, încearcă să te aduni. 

O trase spre pod, aproape târând-o. Ea- şi simţea lacrimile 
şiroindu-i pe faţă, răcorindu-i obrajii arzători. 

— Nu e real. încearcă să-ţi ţii firea, te rog, zise el, ajutând-o 



pe pod. 

Ea simţi mirosul apei de dedesubt, verde şi stătută. în apă se 
mişcau lucruri. în timp ce se uita, un tentacul negru ieşi din 
apă, cu vârful lui spongios plin de dinţi ascuţiţi ca nişte ace. Ea 
se feri de apă, incapabilă să ţipe, doar un geamăt adânc 
ieşindu-i din gâtlej. 

Luke o prinse când genunchii i se înmuiară, legănând-o în 
braţe şi ţinând-o în picioare. N-o mai ţinuse în braţe de când 
avea şase ani. 

— Clary, zise el, dar restul cuvintelor lui se amestecară şi se 
învălmăşiră într-un răget lipsit de sens, în timp ce coborau de 
pe pod. Alergără pe lângă o serie de case înalte şi înguste care 
aproape că-i aminteau lui Clary de şirurile de case din 
Brooklyn - sau doar halucina văzându-şi casele din vecini? 
Aerul din jurul lor părea să se răsucească în timp ce mergeau 
mai departe, luminile caselor ardeau în jurul lor ca nişte torţe, 
canalul sclipea cu o lumină fosforescentă duşmănoasă. Clary 
îşi simţi oasele dizolvându-se în propriul trup. 

— Aici. 

Luke o smuci, oprind-o în faţa unei case înalte de lângă canal. 
Bătu cu piciorul în uşă, strigând; uşa era vopsită într-un roşu 
viu, strident, cu o singură rună pictată în auriu peste ea. Runa 
se topi şi curse când Clary se holbă la ea, luând forma unui 
craniu hidos, rânjitor. Nu e real, îşi spuse ea cu sălbăticie, 
înăbuşindu-şi ţipătul cu pumnul, muşcând din el până simţi 
gustul sângelui. 

Durerea îi limpezi o clipă mintea. Uşa se deschise larg, în 
prag apărând o femeie îmbrăcată într-o rochie neagră, cu faţa 
încreţită, cu o expresie de mânie şi surprindere. Avea părul 
lung, un nor încurcat cenuşiu-şaten desprins din două cozi 
împletite; ochii ei albaştri erau cumva familiari. O piatră de 
lampa- vrăjitoarei strălucea în mâna ei. 



— Cine e? întrebă ea. Ce vreţi? 

— Amatis... Luke intră în bătaia razelor de lumină, ţinând-o 
pe Clary în braţe. Eu sunt! 

Femeia albi şi se clătină, întinzând o mână să se sprijine de 
canatul uşii. 

— Lucian ? 

Luke încercă să facă un pas înainte, dar femeia - Amatis - îi 
ţinu calea. Clătina din cap atât de tare, încât cozile se legănau 
iute pe lângă ea, înainte şi înapoi. 

— Cum poţi să vii aici, Lucian? Cum îndrăzneşti să vii aici? 

— N-am prea avut de ales. 

Luke o strânse mai tare pe Clary în braţe. Ea- şi înăbuşi un 
strigăt. Tot corpul era cuprins de foc, fiecare nerv îi ardea 
dureros. 

— Atunci trebuie să pleci, zise Amatis. Dacă părăseşti 
imediat. . . 

— N-am venit aici pentru mine. Am venit pentru fată. E pe 
moarte. 

Cum femeia îl privea lung, el stărui: 

— Amatis, te rog. E fiica lui Jocelyn. 

Urmă o tăcere lungă, în timpul căreia Amatis rămase 
neclintită ca o statuie, în pragul uşii. Părea încremenită - de 
surprindere sau de groază, Clary nu putea ghici. Clary îşi 
strânse pumnul - palma îi era lipicioasă de sânge în locurile 
unde unghiile se înfipseseră în carne -, dar nici măcar durerea 
n-o mai ajuta acum; lumea se dezmembra în culori pastelate, ca 
un puzzle plutind pe suprafaţa apei. Abia îi mai auzi vocea lui 
Amatis, când femeia se dădu un pas înapoi şi spuse: 

— Bine, atunci, Lucian. Poţi s-o aduci înăuntru. 

Când Simon şi Jace se întoarseră în living, Aline pusese de 
mâncare pe măsuţa joasă dintre sofale. Brânză şi pâine, felii de 



chec, mere şi chiar şi o sticlă de vin, de care Max nu avu voie 
să se atingă. Băiatul şedea într-un colţ, cu nişte chec pe o 
farfurie şi cu cartea lui deschisă în poală. Simon se înduioşă de 
soarta micuţului. Se simţea la fel se singur în grupul celorlalţi 
care râdeau şi sporovăiau, precum se simţea probabil şi Max. 

O văzu pe Aline atingându-i încheietura mâinii lui Jace cu 
degetele când se întinse după o bucăţică de măr şi simţi că se 
încordează. Dar tocmai asta vrei să-l vezi făcând, îşi spuse el şi 
totuşi, cumva, nu putea scăpa de senzaţia că era o 
desconsiderare la adresa lui Clary. 

Jace îi întâlni privirea pe deasupra capului fetei şi zâmbi. 
Cumva, chiar dacă el nu era vampir, izbutea să arunce un 
zâmbet care părea tot numai colţi ascuţiţi. Simon îşi feri 
privirea, rotindu-şi ochii prin încăpere. Observă că muzica pe 
care o auzise mai devreme nu venea nicidecum de la un stereo, 
ci dintr-un dispozitiv mecanic ce părea foarte complicat. 

Se gândi să înceapă o conversaţie cu Isabelle, dar ea vorbea 
cu Sebastian, a cărui faţă elegantă era aplecată cu atenţie către 
a ei. Jace râsese odată de Simon când îi picase cu tronc 
Isabelle, dar Sebastian fără îndoială că ar fi scos-o la capăt. 
Vânătorii de umbre erau educaţi s-o scoată la capăt cu orice, 
nu-i aşa? Deşi expresia de pe chipul lui Jace, când îi spusese că 
plănuise să fie doar frate pentru Clary, îl făcea pe Simon să se 
îndoiască. 

— Nu mai avem vin, declară Isabelle, punând sticla pe 
măsuţă cu o bufnitură scurtă. Mă duc să mai aduc. 

Făcându-i cu ochiul lui Sebastian, dispăru în bucătărie. 

— Nu te supăra că-ţi spun, pari cam tăcut. 

Era Sebastian, aplecându-se peste speteaza fotoliului lui 
Simon, cu un zâmbet dezarmant. Pentru cineva cu un păr atât 
de negru, gândi Simon, tenul lui Sebastian era foarte alb, de 
parcă nu umbla prea mult prin soare. 



— E totul în regulă? 
Simon ridică din umeri. 

— Nu sunt prea multe subiecte pe care să le pot aborda în 
conversaţia voastră. Par să fie ori despre politica vânătorilor de 
umbre, ori despre persoane de care n-am auzit niciodată, ori 
amândouă. 

Zâmbetul dispăru. 

— Putem fi cumva un cerc foarte închis, noi, nefilimii. E 
ceea ce li se întâmplă de obicei celor care sunt izolaţi de restul 
lumii. 

— Nu crezi că voi singuri vă izolaţi? Dispreţuiţi oamenii 
obişnuiţi... 

— „Dispreţ" e cam mult spus, zise Sebastian. Şi chiar crezi 
că lumea oamenilor ar vrea să aibă de-a face cu noi? Tot ce 
suntem noi e o amintire vie a faptului că, ori de câte ori ei se 
liniştesc zicându-şi că nu există vampiri adevăraţi, demoni 
adevăraţi sau monştri sub pat - de fapt, mint. 

îşi întoarse capul să se uite la Jace care, îşi dădu seama 
Simon, îi urmărea de mai mult timp. 

— Nu eşti de acord cu mine? 
Jace zâmbi. 

— De ce crezi că vă ascultam conversaţia? 3 

Sebastian îi răspunse privirii cu o sclipire de plăcută 
curiozitate. 

— M-ai urmărit de când ai ajuns aici, zise el. Nu-mi dau 
seama dacă nu mă placi ori dacă eşti atât de bănuitor cu toată 
lumea. 4 

Sebastian se îndreptă de spate. 

— Apreciez exerciţiul în româneşte, dar, dacă nu te superi, 
mă duc să văd de ce stă Isabelle aşa de mult în bucătărie. 



3 în limba româna în original. 

4 Idem. 



Dispăru pe uşă, lăsându-1 pe Jace uitându-se lung după el, cu 
o expresie nedumerită. 

— Care-i treaba? Nu vorbeşte româneşte? întrebă Simon. 

— Nu, zise Jace şi o uşoară cută apăru între sprâncenele sale. 
De fapt, vorbeşte bine româneşte. 

înainte ca Simon să-1 poată întreba ce voia să spună cu asta, 
Alee intră în încăpere. Era încruntat, la fel cum era când 
plecase. Privirea i se opri o clipă asupra lui Simon, ochii lui 
albaştri arătând aproape confuzi. 

Jace îşi ridică fruntea. 

— Te-ai întors atât de curând? 

— Nu pentru mult timp. 

Alee întinse mâna să ia un măr de pe măsuţă, cu mâna 
înmănuşată. 

— M-am întors doar ca să-1 iau... pe el, zise, făcând semn 
spre Simon cu mărul. îl vor la Citadelă. 

Aline păru surprinsă. 

— Serios? zise ea. 

Dar Jace deja se ridicase de pe sofa, desprinzându-şi mâna 
dintr-a ei. 

— îl vor pentru ce? întrebă el, cu calm periculos. Sper că ai 
aflat asta înainte să promiţi că-1 predai, cel puţin. 

— Bineînţeles că am întrebat, ripostă Alee. Nu sunt prost. 

— Oh, las-o baltă, zise Isabelle. 

Reapăruse în pragul uşii de la bucătărie cu Sebastian, care 
ţinea o sticlă. 

— Uneori eşti un pic cam prost, ştii. Doar un pic, repetă ea, 
în timp ce Alee îi arunca o căutătură ucigătoare. 

— II trimit pe Simon înapoi la New York, zise el. Prin Portal. 

— Dar de-abia a ajuns aici! protestă Isabelle, 
bosumflându-se. Nu-i amuzant! 

— Nu-şi închipuia nimeni c-o să fie amuzant, Izzy. Venirea 



lui Simon aici a fost un accident, prin urmare Conclavul crede 
că cel mai bine pentru el ar fi dacă s-ar duce acasă. 

— Trăsnet, zise Simon. Poate chiar izbutesc să mă întorc 
înainte să bage mama de seamă c-am plecat. Care-i diferenţa de 
fus orar între locul ăsta şi Manhattan? 

— Tu ai o mama! zise Aline părând uluită. 
Simon alese să ignore întrebarea. 

— Pe bune, zise el, când Alee şi Jace schimbară o privire. îmi 
convine. Tot ce vreau e să ies din locul ăsta. 

— O să mergi tu cu el? îl întrebă Jace pe Alee. Şi-o să te 
asiguri că e totul în regulă? 

Se priveau reciproc într-un fel care lui Simon îi era familiar. 
Era modul în care el şi Clary se uitau câteodată unul la celălalt, 
schimbând ocheade codificate când nu voiau ca părinţii lor să 
ştie ce plănuiseră ei. 

— Ce-i? zise el, uitându-se de la Jace la Alee. Ce s-a 
întâmplat? 

Ei îşi desprinseră privirile; Alee se uită în altă parte, iar Jace 
întoarse o faţă inexpresivă şi zâmbitoare către Simon. 

— Nimic, zise el. Totul e bine. Felicitări, vampirule - ai 
reuşit să te duci acasă. 



4 



DIURN 

Peste Alicante se lăsase întunericul când Simon şi Alee 
părăsiră casa Penhallow şi se îndreptară spre Citadela din 
vârful dealului. Străzile oraşului erau înguste şi întortocheate, 
şerpuind în sus ca nişte panglici palide de piatră în lumina 
lunii. Aerul era rece, deşi Simon îl simţea doar vag. 

Alee mergea în tăcere, cu vreo câţiva paşi înaintea lui Simon, 
de parcă s-ar fi prefăcut că era singur. în viaţa lui anterioară, 
Simon ar fi trebuit să se grăbească, gâfâind, ca să se ţină după 
el; acum descoperi că putea ţine pasul cu Alee doar accelerând 
ritmul. 

— Trebuie să fie o porcărie, zise Simon, într-un târziu, în 
timp ce Alee privea ursuz drept înainte. Să fii obligat să mă 
escortezi, vreau să spun. 

Alee ridică din umeri. 

— Am optsprezece ani. Sunt adult, aşa ca trebuie să fiu 
responsabil. Sunt singurul care poate intra şi ieşi din Citadelă 
când Conclavul e în sesiune de lucru şi, de altfel, Consulul mă 
cunoaşte. 

— Ce e un Consul? 

— E ca un fel de înalt ofiţer al Conclavului. El numără 
voturile Consiliului, interpretează Legea pentru Conclav şi dă 
sfaturi celor din Conclav şi Inchizitorului. Dacă eşti pus să 
conduci un Institut şi ai o problemă pe care nu ştii cum s-o 
rezolvi, îl chemi pe Consul. 

— El dă sfaturi Inchizitorului? Credeam că... dar 
Inchizitoarea n-a murit? 

Alee pufni. 

— E ca şi când ai zice „Dar preşedintele n-a murit?". Da, 



Inchizitoarea a murit; dar acum e altcineva nou în funcţia asta. 
Inchizitorul Aldertree. 

Simon aruncă o privire în josul colinei, spre apa întunecată 
din canalul de departe. Lăsaseră oraşul în urmă şi străbăteau un 
drum îngust printre copaci umbroşi. 

— îţi spun eu, inchiziţiile n-au funcţionat prea bine pentru 
oamenii mei în trecut. 

Alee păru neimpresionat. 

— Lasă, zise Simon. A fost doar o glumă despre istoria 
mundană. Nu cred că te-ar interesa. 

— Tu nu eşti mundan, îi atrase atenţia Alee. De aceea Aline 
şi Sebastian au fost atât de entuziasmaţi să te cunoască. Nu că 
ai putea şti ce e în mintea lui Sebastian; întotdeauna se poartă 
de parcă a văzut deja totul înainte. 

Simon vorbi fără să gândească: 

— El şi Isabelle sunt. . . Se întâmplă ceva între ei? 
Asta îl făcu pe Alee să izbucnească în râs. 

— Isabelle şi Sebastian? Ar fi greu. Sebastian e un tip 
drăguţ. . . lui Isabelle îi place doar să- şi dea întâlnire cu băieţi 
cu totul nepotriviţi, pe care părinţii noştri să nu-i poată suferi. 
Mundani, repudiaţi, pungaşi mărunţi. . . 

— Mersi, zise Simon. Mă bucur să fiu vârât în aceeaşi oală 
cu elementele delincvente. 

— Cred c-o face ca să atragă atenţia, continuă Alee. E 
singura fată din familie, de altfel, aşa ca trebuie să le 
dovedească tuturor cât de tare este ea. Sau, cel puţin, asta crede 
ea că face. 

— Ori poate încearcă să abată atenţia de la tine, spuse Simon, 
aproape absent. Ştii, de vreme ce părinţii voştri nu ştiu că eşti 
gay şi aşa mai departe. 

Alee se opri în mijlocul drumului atât de brusc, încât Simon a 
fost cât pe-aci să se izbească de el. 



— Nu, zise el, dar aparent toţi ceilalţi asta fac. 

— Mai puţin Jace, spuse Simon. El nu ştie, nu? 

Alee respiră adânc. Era palid, aprecie Simon, sau se poate să 
fi fost doar efectul luminii lunii, care ştergea toată culoarea din 
orice. Ochii lui păreau negri în întuneric. 

— Chiar nu înţeleg cu ce te priveşte pe tine. Cel puţin dacă 
nu încerci să mă ameninţi. 

— Să te ameninţ? Simon era înmărmurit. Nu încerc. . . 

— Atunci de ce? întrebă Alee şi deodată se strecură în vocea 
lui o sensibilă vulnerabilitate, care-1 făcu pe Simon să rămână 
cu gura căscată. De ce aduci discuţia despre asta? 

— De-aia, zise Simon. De cele mai multe ori, pari că nu mă 
suferi. Iar eu nu ţi-o iau în nume de rău, chiar dacă ţi-am salvat 
viaţa. Pari să urăşti pe toată lumea. Şi de altfel, noi doi nu avem 
practic nimic în comun. Dar când te văd pe tine uitându-te la 
Jace, şi când mă văd pe mine uitându-mă la Clary, pot să-mi 
închipui că. . . poate avem totuşi avem un lucru în comun. Şi 
poate că asta m-ar putea face ceva mai puţin nesuferit în ochii 
tăi. 

— Deci n-ai să-i spui lui Jace? zise Alee. Vreau să spun. . . tu 
i-ai mărturisit lui Clary ce simţi pentru ea şi. . . 

— Şi n-a fost cea mai bună idee, continuă Simon. Acum mă 
întreb tot timpul cum te întorci la ce a fost înainte după o figură 
ca asta. Dacă mai putem fi vreodată prieteni sau dacă tot ce-am 
avut e definitiv pierdut. Nu din cauza ei, ci din cauza mea. 
Poate c-o să găsesc pe altcineva. . . 

— Altcineva, repetă Alee. 

începu din nou să meargă, foarte repede, uitându-se ţintă la 
drumul din faţa lor. 
Simon se grăbi să-1 prindă din urmă. 

— Ştii ce vreau să spun. De pildă, cred că Magnus Bane te 
place cu adevărat. Şi e un tip destul de mişto. Dă petreceri 



grozave, oricum. Chiar dacă eu m-am trezit transformat într-un 
şobolan, atunci. 

— Mulţumesc pentru sfat. Vocea lui Alee era seacă. Dar nu 
cred că mă place chiar aşa de mult. Abia a vorbit cu mine când 
a venit să deschidă Portalul la Institut. 

— Poate ar trebui să-1 cauţi tu, sugeră Simon, încercând să nu 
se gândească prea mult cât de ciudat era să-i dea unui vânător 
de demoni sfaturi despre cum s-ar putea întâlni cu un magician. 

— Nu pot, zise Alee. Nu exisă telefoane în Idris. Oricum, nu 
contează! Tonul lui deveni abrupt. Am ajuns! Aici e Citadela. 

Un zid înalt se ridica înaintea lor, prevăzut cu o poartă dublă 
enormă. Poarta era sculptată cu modele în spirală de rune 
colţuroase, şi cu toate că Simon nu le putea citi cum o făcea 
Clary, îţi luau ochii prin complexitatea lor şi prin senzaţia de 
putere pe care o emanau. Porţile erau păzite de îngeri de piatră, 
câte o statuie de fiecare parte, cu feţe neînduplecate şi 
frumoase. Fiecare dintre ei ţinea o sabie în mână şi o creatură 
zvârcolitoare - o încrucişare între şobolan, liliac şi şopârlă, cu 
nişte colţi fioros de ascuţiţi - îşi dădea duhul la picioarele sale. 
Simon rămase uitându-se la ei un lung moment. Demoni, îşi 
închipui el, dar puteau foarte bine să fie şi vampiri. 

Alee împinse poarta şi-o deschise, facându-i semn lui Simon 
să intre. Păşind înăuntru, el se uită nedumerit în jur. De când 
devenise vampir, vederea lui nocturnă se ascuţise până la o 
claritate de laser, dar zecile de torţe ce mărgineau aleea către 
uşile Citadelei erau făcute din pietre de lampa- vrăjitoarei, iar 
strălucirea lor albă, orbitoare, părea să şteargă orice detaliu din 
toate lucrurile. îşi dădea seama vag că Alee îl conducea pe o 
alee îngustă de piatră care strălucea, reflectând luminile, şi că 
era cineva pe alee, în faţa lor, tăindu-le calea cu o mână 
ridicată. 

— Deci acesta este vampirul? 



Vocea care se auzise era destul de groasă cât să semene cu un 
mârâit. Simon îşi ridică privirea, lumina înţepându-i ochii şi 
făcând să-1 usture - ar fi lăcrimat, dacă ar fi fost în stare să 
verse lacrimi. Lampa-vrăjitoarei, se gândi el, lumina îngerului, 
mă arde. Presupun că n-ar trebui să mă mire. 

Omul din faţa lor era foarte înalt, cu pielea gălbejită întinsă 
pe pomeţii proeminenţi. Sub calota părului negru tuns foarte 
scurt, fruntea înaltă îi domina nasul acvilin, roman. Expresia lui 
când se uita în jos la Simon era aceea a unui călător obişnuit al 
metroului privind un şobolan mare alergând încolo şi-ncoace 
pe şine, aproape sperând că va veni trenul şi-1 va strivi. 

— El e Simon, zise Alee, puţin şovăielnic. Simon, acesta este 
Consulul Malachi Dieudonne. Portalul este gata, domnule? 

— Da, zise Malachi, cu vocea răguşită şi cu un uşor accent. 
Totul este pregătit. Vino, repudiatule, îi facu el semn lui 
Simon. Cu cât mai repede se termină povestea asta, cu atât mai 
bine. 

Simon facu un pas să-1 urmeze pe înaltul ofiţer, dar Alee îl 
opri, punându-i o mână pe braţ. 

— Un moment, zise el, adresându-se consulului. O să fie 
trimis direct în Manhattan? Şi o să fie cineva care să-1 aştepte 
de partea cealaltă? 

— Exact, zise Malachi. Magicianul Magnus Bane. De vreme 
ce el i-a îngăduit necugetat accesul vampirului în Idris, în 
primul rând, tot el e responsabil şi de întoarcerea lui. 

— Dacă Magnus nu l-ar fi lăsat pe Simon să treacă prin 
Portal, ar fi murit, zise Alee, puţin mai tăios. 

— Probabil, zise Malachi. Asta spun şi părinţii tăi, iar 
Conclavul a ales să-i creadă, în pofida sfatului meu, de fapt. 
Totuşi, nu trebuie să aduci cu uşurinţă repudiaţi în Oraşul de 
Sticlă. 

— N-a fost vorba de uşurinţă. Mânia urcă în pieptul lui 



Simon. Eram atacaţi. . . 
Malachi îşi întoarse privirea spre Simon. 

— Vorbeşte numai când eşti întrebat, repudiatule, nu înainte. 
Mâna lui Alee se strânse pe braţul lui Simon. Era o expresie 

pe chipul său - pe jumătate ezitare, pe jumătate suspiciune, de 
parcă se îndoia că fusese înţelept să-1 aducă pe Simon acolo, la 
urma urmelor. 

— Ei acuma, Consule, zău! 

Vocea care se auzi în curte era înaltă, puţin gâfâită, iar Simon 
văzu cu oarecare surprindere că aparţinea unui bărbat - micuţ 
şi rotofei, care venea grăbit pe alee către ei. Purta o sutană 
cenuşie largă peste costumul de vânător de demoni, iar capul 
lui chel lucea în lumina aruncată de lampa-vrăjitoarei. 

— Nu-i nevoie să ne speriem oaspetele. 

— Oaspete? zise Malachi părând scandalizat. 

Omuleţul se opri în faţa lui Alee şi-a lui Simon, zâmbindu-le 
amândurora. 

— Ne pare atât de bine, ne bucurăm cu adevărat că ai decis să 
cooperezi la cererea noastră de a te întoarce la New York. 
Chiar face totul mult mai uşor. 

îi făcu cu ochiul lui Simon, care se uită lung la el, nedumerit. 
Nu crezuse că va întâlni vreodată un vânător de umbre care să 
se arate mulţumit că-1 vede - nici când era mundan, darămite 
acum, când era vampir. 

— Oh, era să uit! Omuleţul se plesni peste frunte, cu reproş. 
Ar fî trebuit să mă prezint. Eu sunt Inchizitorul, noul Inchizitor. 
Inchizitorul Aldertree este numele meu. 

Aldertree întinse mâna spre Simon, care, în zăpăceala 
momentului, i-o strânse. 

— Şi tu? Te numeşti Simon? 

— Da, zise Simon, trăgându-şi mâna înapoi de îndată ce putu. 
Strângerea lui Aldertree fusese neplăcută, umedă şi 



lipicioasă. 

— Nu-i nevoie să-mi mulţumiţi pentru cooperare. Tot ce 
vreau e să mă întorc acasă. 

— Sunt convins, sunt convins! 

Deşi tonul lui Aldertree era jovial, ceva fulgeră pe faţa lui 
când vorbi - o expresie pe care Simon n-o putu descifra pe 
moment. Nu durase decât o fracţiune de secundă, iar acum 
Aldertree zâmbea şi îl poftea cu un gest pe o alee îngustă ce 
ocolea Citadela. 

— Pe aici, Simon, te rog. 

Simon o luă înainte, iar Alee dădu să-1 urmeze. Inchizitorul 
ridică mâna. 

— Asta a fost tot ce-am dorit de la tine, Alexander. Iţi 
mulţumim pentru ajutor. 

— Dar Simon. . . începu Alee. 

— O să fie în regulă, îl asigură Inchizitorul. Malachi, te rog, 
condu-1 pe Alexander la poartă. Şi dă-i o lampa- vrăjitoarei ca 
să ajungă acasă, dacă nu şi-a adus el una. Drumul poate fi 
înşelător noaptea. 

Şi cu un alt zâmbet radios, îl luă repede pe Simon de-acolo, 
lăsându-1 pe Alee uitându-se lung după ei. 

ickic 

Lumea ardea toată în jurul lui Clary, aproape într-o văpaie 
tangibilă, în timp ce Luke o duse peste pragul casei şi de-a 
lungul unui culoar lung, cu Amatis alergând înaintea lor, cu o 
lampa- vrăjitoarei în mână. Mai mult delirând, ea se uita la 
culoarul deschis înaintea sa, care devenea din ce în ce mai 
lung, ca un tunel dintr-un coşmar. 

Lumea se întoarse cu susul în jos. Deodată, zăcea întinsă pe o 
suprafaţă rece, iar nişte mâini netezeau o pătură peste ea. Ochi 
albaştri priveau în jos, spre ea. 



— Pare atât de bolnavă, Lucian, zicea Amatis cu o voce 
deformată şi distorsionată, ca de pe un disc vechi de vinii. Ce 
s-a întâmplat cu ea? 

— A băut cam jumătate din Lacul Lyn. 

Sunetul vocii lui Luke se pierdu şi, pentru o clipă, lui Clary i 
se limpezi vederea: era întinsă pe dalele reci ale pardoselii unei 
bucătării, iar undeva deasupra capului ei Luke scotocea într-un 
dulap. Bucătăria avea pereţii îngălbeniţi şi scorojiţi şi o sobă de 
fontă, de modă veche, lângă un perete; flăcările dansau în 
spatele grătarului sobei, rănindu-i ochii. 

— Anason, mătrăgună, spânz... Luke se întoarse de la dulap 
cu braţul plin de borcănele. Poţi să fierbi toate astea la un loc, 
Amatis? Eu o s-o mut mai aproape de sobă. Tremură. 

Clary încercă să vorbească, să spună că n-avea nevoie de 
căldură, că ardea toată, însă sunetele care-i ieşiră pe gură nu 
erau deloc cele pe care le voise ea. Se auzi scâncind când Luke 
o ridică de jos, apoi simţi dogoarea focului amorţindu-i partea 
stângă - nici nu- şi dăduse seama că era îngheţată. Clănţănea 
din dinţi cu putere şi simţea gust de sânge în gură. Lumea 
începu să tremure împrejurul ei, ca apa într-un pahar zgâlţâit. 

— Lacul Viselor? 

Vocea lui Amatis era plină de uimire. 

Clary n-a putea vedea limpede, dar i se părea că stă lângă 
sobă, cu o lingură lungă de lemn în mână. 

— Ce căutaţi aici? Jocelyn ştie unde. . .? 

Şi lumea dispăru iarăşi, cel puţin lumea reală, bucătăria cu 
pereţii îngălbeniţi şi focul binefăcător din spatele grătarului. în 
locul lor, ea văzu apele Lacului Lyn, reflectând focul în ele, ca 
o bucată de sticlă bine şlefuită. îngeri mergeau pe sticlă - 
îngeri cu aripi albe, care atârnau însângerate şi rupte de 
spinările lor, şi fiecare dintre ei având chipul lui Jace. Apoi 
erau alţi îngeri, cu aripile de umbre negre, care-şi treceau 



mâinile prin foc şi râdeau. . . 

— îşi tot strigă fratele. 

Vocea lui Amatis suna a gol, ca şi când ar fi răzbătut până 
jos, la ea, de la o înălţime imposibil de mare. 

— El e împreună cu familia Lightwood, nu-i aşa? Stau la 
Penhallow acasă, pe Princewater Street. Aş putea. . . 

— Nu, zise Luke tăios. Nu. E mai bine ca Jace să nu ştie 
despre asta. 

L-am strigat pe Jace? De ce-am făcut asta? se miră Clary, 
dar gândul nu dură decât o clipă; întunericul se întoarse şi 
halucinaţiile o înhăţară iarăşi în gheare. De data asta, îi visă pe 
Alee şi pe Isabelle; amândoi arătau de parcă scăpaseră dintr-o 
bătălie crâncenă, cu feţele mânjite de funingine şi lacrimi. Apoi 
dispărură, iar ea visă un bărbat fără chip, cu aripi negre ce-i 
creşteau din spate, aripi ca de liliac. Din gură îi curgea sânge, 
când zâmbea. Rugându-se ca vedeniile să-i dispară, Clary 
strânse tare pleoapele. . . 

Trecu mult timp până când reveni la suprafaţă, la sunetul 
vocilor de deasupra ei. 

— Bea asta, zicea Luke. Clary, trebuie să bei asta. 

Şi-apoi nişte mâini o ţineau de spate şi lichidul îi era picurat 
în gură dintr-o cârpă udă. Era amar la gust şi groaznic, iar ea se 
înecă şi icni simţindu-1, dar mâinile de pe spatele ei o ţineau 
ferm. Ea înghiţi, cu toată durerea din gât. 

— Uite-aşa, zise Luke. Aşa, acum ar trebui să-ţi fie mai bine. 
Clary deschise ochii cu greutate. îngenuncheaţi lângă ea erau 

Luke şi Amatis, cu ochii lor albaştri aproape identici înotând în 
aceeaşi îngrijorare. Ea se uită dincolo de ei şi nu văzu nimic - 
nici îngeri, nici diavoli cu aripi de liliac, doar pereţii îngălbeniţi 
şi un ibric rozaliu, pus într-un echilibru precar pe pervazul 
ferestrei. 

— O să mor? şopti ea. 



Luke zâmbi răvăşit. 

— Nu. O să mai treacă o vreme până când o să-ţi revii de tot, 
dar. . . o să supravieţuieşti. 

— Bine. 

Era prea obosită ca să mai simtă altceva decât uşurare. Parcă i 
se scoseseră toate oasele din corp, lăsându-i doar învelişul de 
carne flască. Uitându-se, somnoroasă, printre gene, zise 
deodată, aproape fără să gândească: 

— Ochii tăi sunt la fel. 
Luke rămase nedumerit. 

— La fel ca? 

— Ai ei, zise Clary, mutându-şi privirea adormită spre 
Amatis, care arăta perplexă. Acelaşi albastru. 

Umbra unui zâmbet trecu peste faţa lui Luke. 

— Păi, nu-i de mirare, dacă stai să te gândeşti, zise el. N-am 
avut răgazul să vă fac cunoştinţă cum se cuvine. Clary, ea e 
Amatis Herondale. Sora mea. 

Inchizitorul deveni tăcut din momentul în care Alee şi înaltul 
ofiţer nu-1 mai puteau auzi. Simon îl urmă pe aleea îngustă 
luminată de lampa- vrăjitoarei, încercând să nu mijească ochii, 
deşi era orbit. îşi dădea seama de Citadela care se ridica în 
jurul lui ca de un vapor care se înălţa din ocean; luminile 
străluceau la ferestrele sale, pătând cerul cu o aureolă argintie. 
Erau şi nişte ferestre mai jos, la nivelul solului. Mai multe 
dintre ele aveau gratii, iar dincolo de ele era beznă. 

în cele din urmă, ajunseră la o uşă de lemn boltită, de pe o 
latură a clădirii. Aldertree se apropie să descuie, iar lui Simon i 
se strânse inima. Oamenii, observase el de când era vampir, 
emanau un miros care se schimba odată cu dispoziţia lor. 
Inchizitorul duhnea a ceva amar şi tare, precum cafeaua, însă 
foarte neplăcut. Simon simţi o înţepătură dureroasă în maxilar, 



ceea ce însemna că, deodată, colţii lui de vampir voiau să- şi 
facă loc să iasă, şi se feri într-o parte de Inchizitor, când acesta 
se îndreptă către uşă. 

Culoarul de dincolo de uşă era lung şi alb, aproape ca un 
tunel, de parcă ar fi fost săpat direct în stâncă. Inchizitorul 
grăbi pasul, pereţii reflectând puternic lampa- vrăjitoarei din 
mâna lui. Pentru un omuleţ cu picioare atât de scurte, se mişca 
remarcabil de iute, întorcându-şi capul într-o parte şi-n alta în 
timp ce mergea şi încreţindu-şi nasul, de parcă ar fi adulmecat 
aerul. Simon se văzu silit să se grăbească pentru a ţine pasul. 
Trecură printr-o uşă dublă uriaşă, deschisă larg, ca nişte aripi. 
In camera de dincolo de uşi, Simon putu vedea un amfiteatru 
cu rânduri-rânduri de scaune, fiecare ocupat de un vânător de 
umbre înveşmântat în negru. Vocile stârneau ecouri lovindu-se 
de pereţi, multe ridicându-se furioase, iar Simon prinse frânturi 
de conversaţie, cuvintele învălmăşindu-se când vorbitorii 
interveneau unii peste ceilalţi. 

— Dar nu avem nicio dovadă despre ceea ce vrea Valentine. 
Nu a comunicat nimănui pretenţiile sale. . . 

— Ce contează ce vrea? E un renegat şi un mincinos; chiar 
credeţi că o încercare de a-1 împăca va fi în favoarea noastră, în 
cele din urmă? 

— Ştiţi că o patrulă a găsit corpul neînsufleţit al unui copil 
vârcolac la marginea Pădurii Brocelind? Complet exsangvinat. 
Se pare că Valentine îşi desăvârşeşte ritualul aici, în Idris. 

— Cu două dintre Instrumentele mortale în posesia lui, e mai 
puternic decât are dreptul să fie orice nefilim. S-ar putea să nu 
avem de ales... 

— Vărul meu a murit pe vasul acela din New York! Nici nu 
încape discuţie să-1 lăsăm pe Valentine să scape basma curată 
după tot ce-a făcut! Trebuie să-şi primească răsplata! 

Simon şovăi, curios să audă mai mult, dar Inchizitorul 



zumzăia în jurul lui ca o albină grasă şi enervantă. 

— Haide, haide, zise el, fluturând mâna cu lampa- vrăjitoarei 
prin faţa lui. N-avem timp de pierdut. Trebuie să mă întorc la 
întrunire înainte să se încheie. 

Fără niciun chef, Simon îi îngădui Inchizitorului să-1 împingă 
de la spate pe culoar, cuvântul „răsplată" răsunându-i încă în 
urechi. Amintirea acelei nopţi de pe vas era rece, neplăcută. 
Când ajunseră la o uşă gravată cu o singură rună neagră ca 
smoala, Inchizitorul scoase o cheie şi o descuie, poftindu-1 pe 
Simon înăuntru cu un gest larg de bun-sosit. 

Camera era goală, decorată cu o singură tapiserie, care 
înfăţişa un înger înălţându-se dintr-un lac, ţinând într-o mână o 
sabie şi în cealaltă un pocal. Faptul că el mai văzuse înainte şi 
Pocalul şi Sabia îi distrase pe moment atenţia lui Simon. Abia 
când auzi clinchetul zăvorului tras îşi dădu seama că 
Inchizitorul închisese uşa în urma lui şi se încuiase în cameră 
cu el. 

Simon îşi roti privirea în jur. Nu exista mobilier, în afară de o 
bancă de lemn, cu o măsuţă joasă alături. Un clopoţel decorativ 
argintiu aşezat pe masă. 

— Portalul. . . E aici, înăuntru? întrebă el cu îndoială. 

— Simon, Simon. 

Aldertree îşi freca palmele de parcă anticipa o petrecere 
aniversară sau alt soi de eveniment foarte plăcut. 

— Chiar eşti atât de grăbit să ne părăseşti? Ar mai fi câteva 
întrebări pe care am sperat nespus că ţi le voi putea pune mai 
întâi... 

— Bine. Simon ridică din umeri, stingherit. Din partea mea, 
întrebaţi-mă tot ce doriţi. 

— Cât de cooperant eşti! Ce minunat! Aldertree radia. Prin 
urmare, de cât timp eşti vampir? 

— De vreo două săptămâni. 



— Şi cum s-a întâmplat? Ai fost atacat pe stradă sau probabil 
în patul tău, noaptea? Ştii cine e cel care te-a preschimbat? 

— Păi... nu prea. 

— Cum aşa, băiete? strigă Aldertree. Cum ai putea să nu ştii 
aşa ceva? 

Privirea pe care o îndreptă asupra lui Simon era francă şi 
curioasă. Părea atât de inofensiv, gândi Simon. Ca un bunic sau 
un unchi bătrân şi nostim. Probabil că Simon îşi imaginase 
mirosul amar. 

— Chiar n-a fost atât de simplu, zise Simon şi se apucă să-i 
explice cum fusese cu cele două incursiuni ale sale în Dumort, 
una ca şobolan şi cealaltă sub imperiul unei dorinţe atât de 
nestăpânite, încât se simţise ca strâns într-un soi de cleşti 
gigantici care-1 mânau unde voiau ei. Aşa că, înţelegeţi, încheie 
el, că în clipa în care am intrat pe uşa hotelului, am fost atacat - 
şi nu ştiu care dintre ei a fost cel care m-a preschimbat sau dacă 
n-au fost cumva toţi laolaltă. 

Inchizitorul chicoti. 

— Vai de mine, vai de mine! Asta nu-i bine deloc. E chiar 
foarte supărător. 

— Desigur, aşa am gândit şi eu, încuviinţă Simon. 

— Conclavul n-o să fie mulţumit. 

— Ce? Simon era buimăcit. De ce-i pasă Conclavului cum 
am devenit eu vampir? 

— Păi, ar fi fost altceva dacă ai fi suferit un atac, se scuză 
cumva Aldertree. Insă tu te-ai dus direct acolo şi, în fine, te-ai 
predat vampirilor, înţelegi? Sună puţin de parcă tu ai fi vrut să 
fii unul de-al lor. 

— N-am vrut să fiu de-al lor! Nu de-asta m-am dus la hotel! 

— Bineînţeles, bineînţeles. Vocea lui Aldertree era 
împăciuitoare. Hai să trecem la altceva, de acord? Fără să 
aştepte vreun răspuns, continuă: Cum se face că vampirii te-au 



lăsat să supravieţuieşti ca să învii la loc, tinere Simon? Ţinând 
cont că tu le-ai încălcat teritoriul, procedura lor normală ar fi 
fost să-ţi bea tot sângele, până ai fi murit, iar apoi să-ţi fi ars 
cadavrul ca să te împiedice să învii. 

Simon deschise gura să răspundă, ca să-i povestească 
Inchizitorului cum îl dusese Raphael la Institut, cum Clary, 
Jace şi Isabelle îl căraseră în cimitir şi avuseseră grijă de el 
până îşi săpase singur calea afară din propriul mormânt. Dar 
atunci şovăi. N-avea decât o idee vagă despre cum funcţiona 
Legea, dar cumva se îndoia că ar fi fost procedura standard 
pentru vânătorii de umbre să aibă grijă de vampiri când au 
reînviat, sau să le facă rost de sânge pentru prima lor masă. 

— Nu ştiu, zise el. Habar n-am de ce m-au preschimbat în loc 
să mă omoare. 

— însă unul dintre ei trebuie să te fi lăsat să-i bei sângele, 
altminteri n-ai fi fost. . . mă rog, ce eşti astăzi. Vrei să spui că 
nu ştii cine ţi-a fost vampirul-părinte? 

Vampirul-părinte? Simon nu privise niciodată situaţia în felul 
acesta - se trezise cu sângele lui Raphael în gură aproape 
întâmplător. Şi era greu să se gândească la băiatul-vampir ca la 
un părinte de vreun fel, Raphael părea mai tânăr decât Simon. 

— Mă tem că nu. 

— Vai de mine! Inchizitorul oftă. Mare ghinion! 

— In ce sens ghinion? 

— Păi, că mă minţi, băiete. Aldertree clătină din cap. Şi atâta 
sperasem că o să cooperezi! Asta e groaznic, pur şi simplu 
groaznic. N-am vrea să te răzgândeşti şi să-mi spui adevărul? 
Aşa, ca o favoare. 

— Dar spun adevărul! 

Inchizitorul se pleoşti ca o floare neudată. 

— Aşa o ruşine! 

Traversă camera şi bătu puternic în uşă, continuând să clatine 



din cap. 

— Ce se petrece? Vocea lui Simon era gâtuită de îngrijorare 
şi nedumerire. Cum rămâne cu Portalul? 

— Portalul? Aldertree chicoti. Doar n-ai crezut cu adevărat 
că aveam să te las să pleci, nu-i aşa? 

Mai înainte ca Simon să poată răspunde ceva, uşa se deschise 
brusc şi vânători de umbre în costumaţie neagră se revărsară în 
cameră, punând mâna pe el. Simon se zbătu când mâini 
puternice îl înşfacară strâns de braţe. O cagulă îi fu îndesată 
peste cap, orbindu-1. Dădu cu şutul în beznă; piciorul lovi în 
ceva şi auzi pe cineva înjurând. 

Se trezi smucit înapoi, cu răutate; o voce furioasă îi mârâi în 
ureche: 

— Mai fa asta încă o dată, vampirule, şi-o să-ţi torn 
agheasmă pe gât şi-o să te privesc cum mori, corcitură infectă. 

— Destul! Vocea subţire, îngrijorată a Inchizitorului se înălţă 
ca un balon. Gata cu ameninţările! încerc doar să-i dau o lecţie 
oaspetelui nostru. 

Probabil că se apropiase, căci Simon simţi din nou mirosul 
acela ciudat, amar, filtrat prin cagulă. 

— Simon, Simon, zise Aldertree. M-am bucurat atât de mult 
să te cunosc! Sper că o noapte în celulele Citadelei o să aibă 
efectul dorit şi, dimineaţă, o să fii un pic mai cooperant. Eu 
încă mai văd un viitor strălucit în relaţia noastră, odată ce vom 
trece peste acest mic obstacol. îşi aşeză mâna pe umărul lui 
Simon. Duceţi-1 jos, nefilimi! 

Simon strigă cât putu, dar strigătele lui erau înăbuşite de 
cagulă. Vânătorii de umbre îl târâră afară din cameră şi-1 
împinseră de-a lungul a nesfârşite culoare labirintice, cum i se 
păru lui, care tot coteau şi se răsuceau. In cele din urmă, 
ajunseră la nişte scări, unde fu îmbrâncit cu putere, treptele 
alunecându-i de sub tălpi. Nu-şi dădea seama unde se aflau - 



doar că era un miros închis, sumbru, în jurul lor, ca de piatră 
arsă, şi aerul era din ce în ce mai umed şi mai rece, pe măsură 
ce coborau. 

In cele din urmă, se opriră. Se auzi un soi de râcâit, ca o 
bucată de fier frecată pe piatră, iar Simon fu azvârlit şi ateriză 
în patru labe pe un sol dur. Urmă un zdroncănit metalic 
răsunător, ca de uşă trântită, şi zgomotul unor paşi care se 
îndepărtau, ecoul bocancilor pe piatră devenind din ce în ce 
mai stins, iar Simon ridicându-se anevoie în picioare. îşi trase 
cagula de pe cap şi-o aruncă pe jos. Senzaţia fierbinte, 
sufocantă, din jurul feţei lui dispăru şi făcu eforturi să-şi 
înăbuşe dorinţa de a respira cu nesaţ - respiraţie de care nu 
avea nevoie. Ştia că era doar un reflex, dar pieptul îl durea ca şi 
când într-adevăr fusese lipsit de aer. 

Se afla într-o cameră de piatră pătrată, goală, cu o singură 
fereastră zăbrelită, aflată deasupra unui pat mic, care părea tare. 
Printr-o uşă scundă, Simon zări o baie minusculă, cu chiuvetă 
şi closet. Peretele dinspre apus al încăperii era, de asemenea, 
închis cu gratii - drugi de fier groşi, din podea până-n tavan, 
îngropaţi adânc în piatră. O uşă de fier, făcută şi ea din gratii, 
era fixată în acest perete; uşa avea o clanţă de alamă, pe faţa 
căreia era gravată o rună groasă, foarte neagră. De fapt, toate 
gratiile erau gravate cu rune; până şi gratiile de la fereastră erau 
înfăşurate în liniile lor fine ca pânza de păianjen. 

Deşi ştia că uşa celulei era, de bună seamă, încuiată, Simon 
nu se putu abţine; se repezi la ea şi apucă de clanţă. O durere 
sfâşietoare îi trecu prin mână. Ţipă şi îşi smuci braţul înapoi, 
uitându-se la el. Din palma arsă se ridica un firişor de fum; un 
desen complicat îi fusese marcat în carne. Arăta ca o stea a lui 
David înscrisă într-un cerc, cu rune delicate, desenate în fiecare 
spaţiu dintre linii. 

Durerea era ca de la metal incandescent. Simon îşi strânse 



palma în pumn şi-un geamăt îi urcă pe buze. 

— Ce este asta? şopti el, ştiind că nu-1 putea auzi nimeni. 

— E Pecetea lui Solomon, răspunse o voce. Conţine, susţin 
ei, unul dintre adevăratele nume ale lui Dumnezeu. Ţine 
demonii la distanţă şi pe cei asemenea ţie, totodată, fiind un 
precept din religia ta. 

Simon sări în picioare, aproape uitând că-1 durea mâna. 

— Cine-i acolo? Cine vorbeşte? 
Urmă o pauză. Apoi: 

— Sunt în celula de lângă a ta, Diurnule, zise vocea - o voce 
de bărbat adult, uşor răguşită. Gardienii au stat aici vreo 
jumătate de zi discutând cum să te ţină închis. Aşa că eu nu 
m-aş osteni să încerc s-o deschid. Mai bine îţi păstrezi puterile 
până afli ce vrea Conclavul de la tine. 

— Nu mă pot ţine aici, protestă Simon. Nu aparţin lumii 
acesteia. Familia mea o să observe că lipsesc... profesorii 
mei... 

— Or să aibă ei grijă de asta. Sunt vrăji destul de simple - 
şi-un magician începător le poate folosi -, care or să le dea 
părinţilor tăi iluzia că există un motiv perfect întemeiat pentru 
absenţa ta. O excursie la şcoală. O vizită la familia ta. Se poate 
rezolva uşor. Nu exista nici urmă de ameninţare în voce; şi 
nicio părere de rău; era absolut degajată. Chiar crezi că n-au 
făcut niciodată să dispară un repudiat până acum? 

— Cine eşti tu? Glasul lui Simon se frânse. Şi tu eşti 
repudiat? Aici ne ţin ei pe noi? 

De data asta, nu primi niciun răspuns. Simon strigă din nou, 
dar vecinul lui, evident, hotărâse că spusese deja tot ce voise să 
spună. La strigătele lui Simon nu răspunse decât tăcerea. 

Durerea din palmă slăbise. Privind în jos, Simon văzu că nici 
pielea nu mai arăta arsă, dar urma Peceţii se imprimase în 
palma lui de parcă ar fi fost desenată cu tuş. Se uită din nou la 



gratiile celulei. Atunci îşi dădu seama că nu toate runele erau 
propriu-zis rune: gravate printre ele erau stele ale lui David şi 
versete din Tora, în ebraică. Gravurile păreau recente. 

Gardienii au stat aici vreo jumătate de zi discutând cum să te 
ţină închis, spusese vocea. 

Dar nu fusese doar din cauză că era vampir, ar fi fost ridicol; 
ci pentru că era evreu. Pierduseră o jumătate de zi gravând 
Pecetea lui Solomon pe clanţa aceea, ca să-1 ardă când se va 
atinge de ea. Atâta timp trebuise ca să întoarcă preceptele 
religiei sale împotriva lui. 

Din cine ştie ce motiv, revelaţia îi nărui şi ultimul zăgaz al 
stăpânirii de sine. Se prăbuşi pe pat şi îşi luă capul în mâini. 

Princewater Street era cufundată în întuneric când Alee se 
întoarse de la Citadelă; ferestrele casei aveau obloanele şi 
draperiile trase şi doar ocazional câte o lampa- vrăjitoarei din 
vreun felinar de stradă mai arunca o pată de lumină albă pe 
caldarâm. Casa Penhallow era cel mai bine luminată de pe 
stradă - lămpile străluceau în ferestre, iar uşa de la intrare era 
uşor întredeschisă, trimiţând o fâşie de lumină galbenă de-a 
lungul aleii până pe trotuar. 

Jace stătea pe zidul scund de piatră ce înconjura grădina din 
faţă a casei Penhallow, iar părul îi strălucea în lumina celui mai 
apropiat felinar de stradă. îşi ridică ochii spre Alee, când acesta 
se apropie, şi se înfioră uşor. Purta doar o jachetă subţire, 
observă Alee, şi de când apusese soarele se lăsase răcoare. 
Mireasma trandafirilor târzii plutea ca un parfum fin în aerul 
rece. 

Alee se aşeză pe zid, lângă Jace. 

— Ai stat aici, afară, ca să mă aştepţi pe mine tot timpul ăsta? 

— Cine spune că te aştept pe tine? 

— A mers bine, dacă de-asta îţi faci griji. L-am lăsat pe 



Simon cu Inchizitorul. 

— L-ai lăsat! N-ai stat să te asiguri că totul a decurs okay? 

— A mers bine, repetă Alee. Inchizitorul a spus că-1 conduce 
personal înăuntru şi c-o să-1 trimită înapoi în. . . 

— Inchizitorul a spus, Inchizitorul a spus, îl întrerupse Jace. 
Ultimul Inchizitor cu care ne-am întâlnit şi-a depăşit cu totul 
atribuţiile - dacă n-ar fi murit, Conclavul ar fi demis-o, poate 
chiar ar fi anatemizat-o. De unde ştii că Inchizitorul ăsta nu e la 
fel de fanatic? 

— Pare la locul lui, zise Alee. Chiar cumsecade. A fost 
perfect politicos faţă de Simon. Uite, Jace, aşa merg lucrurile 
cu Conclavul. Nu putem controla tot ce se întâmplă. Dar 
trebuie să ai încredere în ei, fiindcă altminteri totul se preface 
în haos. 

— Dar au şi dat greş foarte mult, de curând - trebuie să 
recunoşti. 

— Poate, spuse Alee, dar dacă începi să ai impresia că tu ştii 
mai bine decât Conclavul şi mai bine decât Legea ce trebuie 
făcut, cu ce eşti tu mai bun decât Inchizitorul? Sau decât 
Valentine? 

Jace tresări. Se uită la Alee de parcă l-ar fi pălmuit sau mai 
rău. 

Lui Alee i se strânse inima. 

— îmi pare rău. îi întinse mâna. N-am vrut. . . 

Un puternic mănunchi de raze galbene răzbătu deodată prin 
grădină. Alee se întoarse şi o văzu pe Isabelle în cadrul uşii de 
la intrare, cu lumina revărsându-se de jur împrejurul ei. I se 
vedea numai contururile siluetei, dar îşi dădea seama după 
mâinile proptite-n şolduri că era supărată. 

— Ce faceţi voi doi acolo, afară? strigă ea. Toată lumea se 
întreabă unde sunteţi. 

Alee se întoarse iarăşi către prietenul lui. 



JaCC . . 

Dar Jace, ridicându-se în picioare, ignoră mâna întinsă de 
Alee şi-i spuse doar: 

— Ar fi bine să ai dreptate în privinţa Conclavului. 

Alee se uită după Jace, care porni cu paşi mari către casă. Pe 
nepusă masă, îi reveniră în minte cuvintele lui Simon: „Acum 
mă întreb tot timpul cum te întorci la ce a fost înainte după o 
figură ca asta. Dacă mai putem fi vreodată prieteni sau dacă tot 
ce-am avut e definitiv pierdut. Nu din cauză ei, ci din cauza 
mea". 

Uşa de la intrare se închise, lăsându-1 singur pe Alee în 
grădina pe jumătate luminată. închise ochii pentru o clipă, 
având încă în spatele pleoapelor sale imaginea unei feţe. Nu a 
feţei lui Jace, de data asta. Ochii aceia erau verzi, cu pupile 
lunguieţe. Ochi de pisică. 

Deschizând ochii, vârî mâna în tolbă şi scoase un creion şi o 
bucată de hârtie dintr-un carneţel pe care-1 folosea ca jurnal. 
Scrise câteva cuvinte şi apoi, cu stela, trasă runa pentru foc în 
josul paginii. Se aprinse mai repede decât se aşteptase el; dădu 
drumul hârtiei cuprinse de flăcări, care mai pluti puţin în aer ca 
un licurici. Curând, din ea nu mai rămăsese decât cenuşă, care 
se cernu ca o pulbere albă pe tufele de trandafiri. 

O PROBLEMĂ DE MEMORIE 

Pe Clary o trezi lumina după-amiezii, o rază palidă ce-i 
poposea direct pe faţă luminându-i pleoapele pe dinăuntru 
într-un trandafiriu intens. Se foi cu nervozitate şi deschise ochii 
cu prudenţă. 

Febra îi trecuse şi deopotrivă senzaţia că oasele i se topiseră 
şi i se fărâmaseră în corp. Se ridică în pat şi privi în jur 
curioasă. Se afla în ceea ce trebuia să fie odaia de oaspeţi a lui 
Amatis - mică, zugrăvită în alb, cu o pătură ţesută în culori 
strălucitoare acoperind patul. Perdelele de dantelă erau trase la 
o parte din faţa ferestrelor rotunde, care lăsau lumina să 
pătrundă înăuntru în cercuri. Se ridică încet, aşteptând să simtă 
un val de ameţeală trecând peste ea. Nu se întâmplă nimic. Se 
simţea perfect sănătoasă, chiar bine odihnită. Dându-se jos din 
pat, se uită în jos, la ea. Cineva o îmbrăcase într-o pijama albă 
apretată, deşi acum era mototolită, şi prea mare pentru ea; 
mânecile îi atârnau caraghios peste vârfurile degetelor. 

Se duse la una dintre ferestrele circulare şi se uită afară. 
Nenumărate case din piatră de culoarea aurului vechi se ridicau 
pe versantul unei coline, iar acoperişurile arătau de parcă ar fi 
fost învelite în bronz. Latura aceasta a casei era cea din partea 
opusă canalului şi dădea către o grădină dosnică, pe care 
toamna o îmbrăcase în ruginiu şi auriu. Un spalier se ridica pe 
peretele casei: un singur trandafir întârziat mai atârna de el, 
picurându-şi petalele veştejite. 

Clanţa scârţâi şi Clary se sui grăbită în pat, chiar în clipa în 
care Amatis intră ţinând în mâini o tavă. îşi ridică sprâncenele 
când văzu că fata era trează, dar nu spuse nimic. 

— Unde-i Luke? întrebă Clary, învelindu-se mai bine cu 



pătura. 

Amatis puse tava pe măsuţa de lângă pat. Erau pe ea o cană 
plină cu ceva fierbinte şi câteva felii de pâine cu unt. 

— Ar trebui să mănânci puţin, zise ea. O să te simţi mai bine. 

— Mă simt bine, zise Clary. Unde-i Luke? 

Lângă masă era un scaun cu speteaza înaltă; Amatis se aşeză 
pe el, îşi încrucişă mâinile în poală şi se uită calmă la Clary. La 
lumina zilei, Clary îi vedea mai desluşit trăsăturile feţei - arăta 
cu mulţi ani mai bătrână decât mama lui Clary, deşi nu puteau 
fi de vârste atât de diferite. Părul ei şaten era încărunţit, iar 
ochii îi erau înroşiţi de parcă ar fi plâns. 

— Nu e aici. 

— Nu-i aici în sensul că a dat o fugă la bodega de după colţ 
ca să ia un bax de Coca dietetică şi o casoletă de gogoşi 
glasate, sau nu-i aici în sensul. . . 

— A plecat azi-dimineaţă, în zori, după ce te-a vegheat toată 
noaptea. Cât despre destinaţie, n-a precizat. 

Tonul lui Amatis era sec şi, dacă nu s-ar fi simţit atât de 
nefericită, Clary s-ar fi amuzat să observe că suna foarte 
asemănător cu al lui Luke. 

— Când a locuit aici, înainte de a părăsi Idrisul, după ce a 
fost... preschimbat... a condus o haită de lupi care-şi făcuse 
sălaşul în Pădurea Brocelind. A zis că se duce să-i caute, dar 
n-a spus nici de ce, nici pentru câtă vreme - ci doar că se va 
întoarce în câteva zile. 

— Şi m-a. . . lăsat pur şi simplu aici? Şi eu ar trebui să stau 
să-1 aştept pe el? 

— Păi, nu prea avea cum să te ia cu el, nu-i aşa? întrebă 
Amatis. Şi nu va fi deloc uşor pentru tine să te întorci acasă. Ai 
încălcat Legea venind aşa aici, iar Conclavul nu-ţi va trece asta 
cu vederea, nici nu se va dovedi mărinimos lăsându-te să pleci. 

— Nu vreau să mă duc acasă. Clary încercă să se adune. Am 



venit aici ca să... ca să mă întâlnesc cu cineva. Am ceva de 
făcut. 

— Mi-a povestit Luke, zise Amatis. Dă-mi voie să te previn: 
n-o să-1 găseşti pe Ragnor Fell decât dacă vrea el să fie găsit. 

— Dar. . . 

— Clarissa! Amatis se uită la ea meditativ. Ne aşteptăm la un 
atac din partea lui Valentine în orice moment. Aproape toţi 
vânătorii de umbre din Idris sunt aici, în oraş, în interiorul 
zonei protejate. Dacă stai în Alicante, ai să fii cel mai în 
siguranţă. 

Clary încremenise. Judecând la rece, cuvintele lui Amatis 
erau foarte rezonabile, dar nu izbuteau să-i amuţească vocea 
interioară care-i ţipa că nu putea să aştepte. Trebuia să-1 
găsească pe Ragnor Fell acum; trebuia s-o salveze pe mama ei 
acum; trebuia să plece acum. îşi înfrână panica şi încercă să 
vorbească degajat: 

— Luke nu mi-a spus niciodată că are o soră. 

— Nu, zise Amatis. N-ar fi avut cum. N-am fost. . . apropiaţi. 

— Luke a zis că numele dumitale de familie e Herondale, 
zise Clary, Dar tot aşa o chema şi pe Inchizitoare. Nu-i aşa? 

— Ba da, răspunse Amatis şi faţa i se crispă, de parcă o 
dureau aceste cuvinte. Ea a fost soacra mea. 

Ce îi povestise Luke lui Clary despre Inchizitoare? Că 
avusese un fiu, care se căsătorise cu o femeie cu „legături 
familiale indezirabile". 

— Dumneata ai fost căsătorită cu Stephen Herondale? 
Amatis păru surprinsă. 

— îi ştii numele? 

— 1-1 ştiu, Luke mi 1-a spus, dar credeam că soţia lui a murit. 
Credeam că de aceea era Inchizitoarea atât de. . . 

Oribilă, ar fi vrut să spună, dar i se păru prea crud. 

— Atât de intransigentă, zise ea, în cele din urmă. 



Amatis întinse mâna spre cana pe care o adusese; mâna ei 
tremuri puţin când o ridică. 

— Da, a murit. S-a sinucis. Aceea a fost Celine, a doua soţie 
a lui Stephen. Eu am fost prima. 

— Şi aţi divorţat? 

— Cam aşa ceva. 

Amatis îi întinse cana lui Clary. 

— Uite, bea asta. Trebuie să ai ceva în stomac. 

Distrată, Clary luă cana şi înghiţi o gură zdravănă. Lichidul 
era gros şi sărat - nu ceai, cum crezuse ea, ci supă. 

— Bine, zise ea. Deci ce s-a întâmplat? 
Amatis privea în gol. 

— Când Luke a fost. . . când s-a întâmplat ce s-a întâmplat cu 
Luke, Valentine a avut nevoie de un nou locotenent. L-a ales 
pe Stephen - amândoi ne alăturaserăm de curând Cercului. Iar 
când l-a ales pe Stephen, a hotărât că probabil nu era potrivit ca 
nevasta prietenului şi sfetnicului său cel mai apropiat să fie 
cineva al cărei frate era. . . 

— Vârcolac. 

— El a folosit alt cuvânt, zise Amatis cu amărăciune. L-a 
convins pe Stephen să anuleze căsătoria noastră şi să- şi 
găsească o altă soţie, una pe care i-a ales-o Valentine. Celine 
era atât de tânără. . . atât de docilă! 

— Oribil! 

Amatis clătină din cap, râzând spart. 

— S-a întâmplat demult. Stephen a fost bun, bănuiesc - mi-a 
dat mie casa asta şi s-a mutat în conacul Herondale cu părinţii 
lui şi cu Celine. Nu l-am mai văzut niciodată după asta. Eu am 
părăsit Cercul, bineînţeles. Nu mă mai voiau printre ei. Singura 
dintre ei care m-a vizitat în continuare a fost Jocelyn. Ba chiar 
mi-a spus când a plecat să-1 vadă pe Luke... îşi dădu părul 
cărunt pe după urechi. Am auzit de moartea lui Stephen la 



câteva zile după ce s-a întâmplat. Iar Celine - o urâsem înainte, 
dar mi-a părut rău pentru ea atunci. Şi-a tăiat venele, mi s-a 
spus... era sânge peste tot... Răsuflă adânc. Am văzut-o pe 
Imogen mai târziu, la înmormântarea lui Stephen, când i-au 
depus corpul neînsufleţit la conacul familiei Herondale. N-a dat 
niciun semn că m-ar fi recunoscut. La scurt timp după aceea, 
au numit-o Inchizitoare. Conclavul a fost de părere că nimeni 
altcineva nu i-ar fi vânat pe foştii membri ai Cercului mai 
nemilos decât ea - şi au avut dreptate. Dacă ar fi putut spăla 
amintirea ei despre Stephen cu sângele lor, ar fi facut-o fără 
ezitare. 

Clary se gândi la ochii reci ai Inchizitoarei, la privirea ei fixă, 
pătrunzătoare, şi încercă să simtă milă pentru ea. 

— Cred că asta a scos-o din minţi, zise ea. A înnebunit-o de-a 
dreptul. Faţă de mine s-a purtat îngrozitor. . . şi mai ales faţă de 
Jace. Era ca şi cum l-ar fi vrut mort. 

— Se înţelege de ce, zise Amatis. Tu semeni foarte tare cu 
mama ta, iar mama ta te-a crescut pe tine, dar pe fratele tău. . . 

îşi lăsă capul într-o parte. 

— Seamănă şi el cu Valentine la fel de tare cum semeni tu cu 
Jocelyn? 

— Nu, zise Clary. Jace nu seamănă cu nimeni. Gândul la Jace 
îi trimise un fior prin tot corpul. E aici, în Alicante, zise ea, 
gândind cu voce tare. Dac-aş putea să-1 văd. . . 

— Nu! Amatis vorbi cu asprime. Nu poţi părăsi casa. Nu poţi 
vedea pe nimeni. Şi cu siguranţă nu pe fratele tău. 

— Nu pot să părăsesc casa? Clary era înspăimântată. Vrei să 
spui că sunt consemnată aici? Ca o prizonieră? 

— Numai pentru o zi sau două, îi atrase atenţia Amatis, şi de 
alt fel, nu eşti încă refăcută. Trebuie să te întremezi. Apa 
lacului aproape că te-a omorât. 

— Dar Jace... 



— Face parte din familia Lightwood. Nu te poţi duce acolo, 
în clipa în care or să te vadă, or să anunţe Conclavul că eşti 
aici. Iar atunci n-o să fii singura care o să aibă probleme fiindcă 
a încălcat Legea. Va fi implicat şi Luke. 

Dar familia Lightwood n-o să mă denunţe Conclavului. N-ar 
face ei asta... 

Cuvintele i se stinseră pe buze. In niciun caz n-ar fi fost în 
stare să o convingă pe Amatis că soţii Lightwood pe care îi 
cunoscuse ea cu cincisprezece ani înainte nu mai existau, că 
Robert şi Maryse nu mai erau loiali orbeşte şi fanatici. O fi fost 
femeia aceasta sora lui Luke, dar pentru Clary încă era o 
străină. Era aproape o străină şi pentru Luke. El n-o mai văzuse 
de şaisprezece ani - nici măcar nu pomenise vreodată de 
existenţa ei. Clary se lăsă din nou pe spate, între perne, 
prefacându-se obosită. 

— Ai dreptate, zise ea. Nu mă simt prea bine. Cred c-ar fi 
mai bine să dorm. 

— Bună idee. 

Amatis se aplecă şi îi luă cana goală din mână. 

— Dacă vrei să faci un duş, baia e vizavi, pe hol. Şi la capul 
patului este un cufăr cu hainele mele vechi. Pari să fii cât eram 
eu la vârsta ta, aşa că s-ar putea să-ţi vină. Nu ca pijamalele 
astea, adăugă ea şi zâmbi - un zâmbet slab, pe care Clary nu i-1 
întoarse. Era prea preocupată să se lupte cu pofta nebună de a 
lovi cu pumnii în saltea, de frustrare. 

In clipa în care uşa se închise în urma lui Amatis, Clary se 
dădu jos din pat şi se îndreptă spre baie, sperând că dacă va sta 
în apă caldă i se vor limpezi gândurile. Spre uşurarea ei, oricât 
de demodaţi erau vânătorii de umbre, păreau totuşi să crediteze 
instalaţiile moderne cu apă curentă caldă şi rece. Găsi chiar 
săpun cu puternic parfum de citrice, pentru a scoate mirosul 
persistent al Lacului Lyn din părul ei. Când ieşi din baie, 



înfăşurată în două prosoape, se simţea mult mai bine. 

In dormitor, scotoci prin cufărul lui Amatis. Hainele erau 
împachetate frumos şi aşezate între straturi de hârtie creponată. 
Păreau să fie haine de şcoală - pulovere de merinos cu o 
emblemă care arăta ca patru C-uri spate-n spate, cusute pe 
buzunarul de la piept, fuste plisate şi bluze cu nasturi de sus 
până jos, cu manşete înguste. Era şi o rochie albă, împăturită în 
straturi de hârtie de mătase - o rochie de nuntă, gândi Clary şi 
o puse deoparte, cu grijă. Sub ea era o altă rochie, făcută din 
mătase argintie, cu breteluţe subţiri, împodobite cu strasuri, 
care-i susţineau greutatea de pânză de păianjen. Clary nu şi-o 
putea închipui pe Amatis îmbrăcată în ea, dar... E gmul de 
veşmânt pe care l-ar fi putut purta atunci când mergea sa 
danseze cu Valentine, se gândi ea tară să vrea şi lăsă rochia să 
alunece înapoi în cufăr, simţind ţesătura moale şi răcoroasă. 

Iar apoi găsi un echipament de vânător de umbre, împachetat 
şi pus chiar la fundul cufărului. 

Clary scoase hainele acelea şi le despături, curioasă, în poală. 
Prima oară când îi văzuse pe Jace şi pe fraţii Lightwood, toţi 
trei purtau costumul de luptă: tricouri mulate şi pantaloni 
dintr-un material tare, negru. Privind mai de aproape, văzu că 
materialul nu era elastic, ci scorţos, o piele fină tăbăcită bine 
până devenise flexibilă. Exista şi un soi de jachetă, care se 
închidea cu fermoar, şi pantaloni cu cheutori complicate la 
cingătoare. Cingătorile vânătorilor de umbre erau late, 
zdravene, menite să atârni arme de ele. 

Ar fi trebuit, desigur, să îmbrace unul dintre pulovere şi 
probabil o fustă. Cam aşa s-ar fi aşteptat Amatis să facă. însă 
ceva o atrăgea spre costumul de luptă; întotdeauna fusese 
curioasă, întotdeauna se întrebase cum ar fi dacă. . . 

Peste câteva minute, prosoapele erau atârnate pe mânerul de 
la capul patului, iar Clary se privea în oglindă, cu surprindere şi 



mare amuzament. Costumul i se potrivea - era strâns pe corp, 
dar nu foarte tare, şi îi scotea în evidenţă rotunjimile coapselor 
şi ale pieptului. De fapt, o făcea să arate de parcă ar fi avut 
rotunjimi, ceea ce era oarecum o noutate. Nu reuşeau s-o facă 
să arate formidabil - se îndoia că ar fi putut vreo haină să facă 
aşa ceva -, dar cel puţin părea mai înaltă, iar părul ei pe 
materialul negru era extraordinar de luminos. De fapt... Arăt, 
ca mama, se gândi Clary, tresărind. 

Şi chiar semăna. Jocelyn avusese întotdeauna un miez oţelit 
de duritate sub înfăţişarea sa exterioară de păpuşă. Clary se 
întrebase adeseori ce i se întâmplase mamei sale în trecut de o 
făcuse să fie aşa cum era: puternică şi fermă, încăpăţânată şi 
netemătoare. „Seamănă şi fratele tău cu Valentine la fel de tare 
cum semeni tu cu Jocelyn?" o întrebase Amatis, iar Clary voise 
să-i răspundă că ea nu semăna deloc cu mama ei, că mama ei 
era frumoasă, pe când ea nu era. însă Jocelyn pe care o 
cunoscuse Amatis era fata care complotase să-1 învingă pe 
Valentine, care pusese la cale în secret o alianţă între nefilimi şi 
repudiaţii care dezmembraseră Cercul şi salvaseră Acordurile. 
Acea Jocelyn n-ar fi fost niciodată de acord să stea liniştită în 
casa asta şi să aştepte, în vreme ce totul în lumea ei se făcea 
praf şi pulbere. 

Fără să-şi mai dea timp să se gândească, Clary traversă 
camera şi trase zăvorul uşii, încuind-o. Apoi se duse la 
fereastră şi o deschise. 

Spalierul era acolo, fixat de zidul de piatră... Ca o scară, îşi 
zise Clary. 

Exact ca o scară, iar scările sunt perfect sigure. 
Trăgând aer adânc în piept, se căţăra pe pervazul ferestrei. 



Gardienii veniră după Simon în dimineaţa următoare, 
zgâlţâindu-1, trezindu-1 dintr-un somn agitat, bântuit de vise 



stranii. De data asta nu-i mai acoperiră capul când îl conduseră 
înapoi pe scări, iar el aruncă o scurtă privire pin grilajul uşii în 
celula alăturată. Dacă sperase să-1 vadă pe posesorul vocii 
răguşite care-i vorbise noaptea trecută, rămase dezamăgit. 
Singurul lucru vizibil printre gratii era ceea ce semăna cu o 
grămăjoară de haine vechi aruncate într-un colţ. 

Gardienii îl grăbiră pe Simon printr-o serie de culoare 
cenuşii, înghiontindu-1 prompt dacă se uita mai multă vreme în 
vreo direcţie oarecare. în cele din urmă, se opriră într-o 
încăpere cu tapet bogat. Pe pereţi erau portretele mai multor 
bărbaţi şi femei în uniforme de vânători de umbre, ale căror 
rame erau decorate cu modele de rune. Sub unul dintre cele mai 
mari portrete se afla o canapea roşie, pe care şedea Inchizitorul, 
ţinând în mână ceea ce părea a fi o cupă de argint. I-o întinse 
lui Simon. 

— Sânge? întrebă el. Trebuie să ţi se fi făcut foame între 
timp. 

Aplecă puţin cupa spre Simon, iar vederea lichidului roşu 
dinăuntru îl izbi întocmai ca şi mirosul lui. Venele lui se 
întindeau către sânge, ca sforile aflate în controlul unui 
păpuşar. Senzaţia era neplăcută, aproape dureroasă. 

— E de om? 
Aldertree chicoti. 

— Măi, băiete! Nu fi caraghios! E sânge de căprioară. 
Absolut proaspăt. 

Simon nu spuse nimic. Avea dureri ascuţite în buza de jos, de 
la colţii care ieşiseră din teci, şi simţea în gură propriul sânge, 
îl umplea de greaţă. 

Faţa lui Aldertree se zbârci ca o prună uscată. 

— Vai de mine! Se întoarse spre gărzi. Lăsaţi-ne singuri, 
domnilor, zise el, iar ei se întoarseră să plece. 

Numai Consulul se opri la uşă, aruncând o privire înapoi, 



spre Simon, cu o expresie neîndoielnică de dezgust. 

— Nu, mulţumesc, zise Simon cu gura încleiată. Nu vreau 
sângele. 

— Colţii tăi spun altceva, tinere Simon, replică Aldertree 
binevoitor. Poftim. Ia-1! 

întinse cupa şi mirosul sângelui păru să se răspândească prin 
încăpere ca parfumul trandafirilor într-o grădină. 

Incisivii lui Simon, de acum ieşiţi complet, împungeau mai 
departe în jos, înfigându-se în buză. Durerea era ca o lovitură 
cu palma; porni înainte, aproape fără voia lui, şi smulse cupa 
din mâna Inchizitorului. 

O goli din trei înghiţituri, apoi, dându-şi seama ce făcuse, 
puse cupa jos, pe braţul canapelei. Mâna îi tremura. 
Inchizitorul, unu, gândi el. Eu, zero. 

— Nădăjduiesc că noaptea în celulă n-a fost prea neplăcută, 
nu? Nu sunt făcute să fie camere de tortură, băiete, ci mai 
degrabă un spaţiu de reflecţie impusă. După părerea mea, 
reflecţia concentrează sigur minţile, nu crezi? Este esenţial ca 
să-ţi limpezeşti gândirea. Nădăjduiesc că te-ai gândit puţin, cât 
ai stat acolo. Pari să fii un tânăr care gândeşte. 

Inchizitorul îşi lăsă capul într-o parte. 

— Am pus pătura aceea în celulă pentru tine cu mâinile mele, 
ştii. N-aş fi vrut să suferi de frig. 

— Sunt vampir, zise Simon. Nouă nu ne e frig. 

— Oh! 

Inchizitorul păru dezamăgit. 

— Am apreciat stelele lui David şi Pecetea lui Solomon, 
adăugă Simon sec. E întotdeauna drăguţ să văd că e cineva 
interesat de religia mea. 

— Oh, da, desigur, desigur! se însufleţi Aldertree. Minunate, 
nu, gravurile? Absolut fermecătoare şi, bineînţeles, inofensive, 
îmi pot închipui că orice încercare de a atinge uşa celulei ţi-ar 



fi topit carnea de pe mână! chicoti, clar amuzat de idee. în orice 
caz... Poţi face un pas înapoi pentru mine, drăguţă? Fă-mi 
plăcerea, aşa, ca o favoare, mă înţelegi. 
Simon făcu un pas înapoi. 

Nu se întâmplă nimic, dar Inchizitorul făcu ochii mari, pielea 
buhăită din jurul lor devenind întinsă şi lucioasă. 

— înţeleg, zise el în surdină. 

— Ce înţelegeţi? 

— Uite unde te afli, tinere Simon. Uită-te bine în jurul tău. 
Simon se uită în jur - nu se schimbase nimic în încăpere şi-i 

luă un moment până să- şi dea seama ce voia să spună 
Aldertree. Stătea într-un puternic mănunchi de raze de soare, 
care intrau pieziş pe o fereastră de la înălţime. 
Aldertree fremăta tot. 

— Stai direct în bătaia soarelui şi nu are niciun efect asupra 
ta. Aproape că nu mi-a venit să cred - vreau să spun că mi s-a 
spus, fireşte, dar n-am mai văzut niciodată aşa ceva. 

Simon nu zise nimic. Părea să nu fie nimic de zis. 

— întrebarea pentru tine, fireşte, continuă Aldertree, e dacă 
ştii de ce eşti astfel. 

— Poate sunt pur şi simplu mai drăguţ decât ceilalţi vampiri. 
Lui Simon îi păru imediat rău că vorbise. Ochii lui Aldertree 

se îngustară şi o vână i se umflă pe tâmplă, ca o râmă grasă. în 
mod evident, nu-i plăceau glumele, dacă nu erau făcute de el. 

— Foarte amuzant, foarte amuzant, zise el. Dă-mi voie să te 
întreb altfel: ai fost un diurn încă din momentul în care te-ai 
ridicat din mormânt? 

— Nu. Simon răspunse cu prudenţă. Nu. La început, soarele 
mă ardea. Chiar o rază minusculă de soare îmi pârjolea pielea. 

— Chiar aşa! Aldertree dădu viguros din cap, de parc-ar fi 
vrut să spună că aşa ar fi trebuit să stea lucrurile. Deci când ai 
observat prima oară că puteai merge în lumina soarelui fără să 



suferi? 

— în dimineaţa de după marea bătălie de pe vasul lui 
Valentine... 

— In timpul căreia Valentine te-a capturat, corect? Te-a 
capturat şi te-a ţinut prizonier pe vasul lui, având de gând să-ţi 
folosească sângele pentru a încheia Ritualul Conversiei 
Infernale. 

— Bănuiesc că ştiţi deja totul, zise Simon. Nu mai aveţi 
nevoie de relatarea mea. 

— Oh, nu, nicidecum, exclamă Aldertree, ridicându-şi 
mâinile. 

Avea nişte mâini foarte mici, observă Simon, atât de mici, 
încât păreau puţin anapoda la capătul braţelor lui dolofane. 

— Ai putea să contribui cu atât de multe, dragul meu băiat! 
De pildă, nu mă pot opri să nu mă întreb dacă s-a întâmplat 
ceva pe vasul acela, care să te fi schimbat. Ai putea să-mi spui, 
îţi vine ceva în minte? 

Am băut sângele lui Jace, gândi Simon, pe jumătate îmboldit 
să-i repete asta Inchizitorului, doar ca să fie nesuferit - dar 
atunci, cu o tresărire, îşi dădu seama: Am băut sângele lui Jace. 
Oare asta să-1 fi schimbat? Era cu putinţă? Şi chiar dacă era sau 
nu cu putinţă, putea să-i spună Inchizitorului ce făcuse Jace? 
S-o protejeze pe Clary era una, dar să-1 protejeze pe Jace era cu 
totul altceva. Nu-i datora nimic lui Jace. 

Numai că nu era întru totul adevărat. Jace îi oferise sângele 
lui ca să-1 bea şi astfel îi salvase viaţa. Ar mai fi făcut vreun 
vânător de umbre asta pentru un vampir? Şi chiar dacă o făcuse 
doar de dragul lui Clary, oare conta? îşi aminti cum îi spusese 
el: Aş fi putut să te ucid. Iar Jace: Te-aş ţi lăsat. Nu se putea şti 
în ce fel de necazuri avea să intre Jace dacă ar li aflat 
Conclavul că el îi salvase viaţa lui Simon şi cum. 

— Nu-mi amintesc nimic de pe vas, zise Simon. Cred că 



Valentine m-a drogat sau ceva de genul ăsta. 
Lui Aldertree îi căzu faţa. 

— Asta-i o veste groaznică. Groaznică. îmi pare atât de rău 
s-o aud! 

— Şi mie îmi pare rău, zise Simon, deşi minţea. 

— Deci nu-ţi aminteşti absolut nimic? Niciun detaliu plin de 
culoare? 

— îmi amintesc doar că mi-am pierdut cunoştinţa când m-a 
atacat Valentine şi că m-am trezit mai târziu, în. . . în camioneta 
lui Luke, îndreptându-ne spre casă. Nu-mi amintesc nimic 
altceva. 

— Vai, vai! Aldertree îşi strânse mai bine sutana pe lângă 
corp. După câte am văzut, familia Lightwood aproape că a 
prins drag de tine, însă ceilalţi membri ai Conclavului nu sunt 
la fel de... înţelegători. Ai fost capturat de Valentine, ai ieşit 
din confruntarea asta cu o putere ciudată şi nemaiîntâlnită, pe 
care n-ai avut-o înainte, iar acum ţi-ai croit drum până în inima 
Idrisului. înţelegi cum sunt văzute toate astea? 

Dacă inima lui Simon ar mai fi bătut, cu siguranţă că acum ar 
fi luat-o la galop. 

— Credeţi că sunt iscoadă pentru Valentine. 
Aldertree păru şocat. 

— Băiete, băiete... eu te cred, desigur. Te cred fără nicio 
rezervă! Dar Conclavul, oh, Conclavul mă tem că va fi foarte 
suspicios. Atâta am sperat că vei putea să ne ajuţi! Vezi tu - şi 
n-ar trebui să-ţi spun asta, dar simt că pot avea încredere în 
tine, dragă băiete -, Conclavul este la mare ananghie. 

— Conclavul? Simon se zăpăci. Dar ce legătură are asta cu. . . 

— Vezi tu, continuă Aldertree, Conclavul este dezbinat până 
în rărunchi - în război cu sine însuşi, am putea spune, şi asta 
într-o vreme de război. S-au făcut greşeli, de către 
Inchizitoarea dinainte şi de către alţii - poate e mai bine să nu 



insistăm. Dar vezi tu, tocmai autoritatea Conclavului, a 
Consulului şi a Inchizitorului e pusă la îndoială. Valentine 
întotdeauna pare cu un pas înaintea noastră, de parcă ne ştie 
planurile dinainte. Consiliul n-o să mai asculte sfatul meu sau 
al lui Malachi, nu după ceea ce s-a petrecut în New York. 

— Am crezut că Inchizitoarea a fost. . . 

— Şi Malachi a fost cel care a numit-o. Acum, fireşte, n-avea 
de unde să ştie că o să-şi iasă din minţi în halul în care şi-a 
ieşit. . . 

— Dar, zise Simon, puţin posac, problema e cum e văzută 
chestia asta. 

Vena de pe tâmpla lui Aldertree se umflă din nou. 

— Iţi merge mintea, zise el. Ai dreptate. Aparenţele sunt 
importante şi cu atât mai mult în politică. Poţi întotdeauna să 
înrâureşti mulţimea, cu condiţia să ai o poveste valabilă. Se 
aplecă şi îşi aţinti ochii într-ai lui Simon. Acum, lasă-mă să-ţi 
spun eu ţie o poveste. Sună cam aşa. Soţii Lightwood au fost 
cândva în Cerc. La un moment dat, s-au desolidarizat şi li s-a 
garantat iertarea, cu condiţia să stea departe de Idris, să meargă 
la New York şi să conducă Institutul de-acolo. Rapoartele lor 
fără reproş au început să-i facă să recâştige încrederea 
Conclavului. Dar în tot timpul ăsta, ei ştiau că Valentine era în 
viaţă. în tot timpul ăsta, ei au fost servitorii lui credincioşi. 
L-au luat la ei pe fiul lui. . . 

— Bine, dar n-au ştiut. . . 

— Tacil mârâi nervos Inchizitorul, şi Simon îşi înghiţi 
vorbele. Ei l-au ajutat să găsească Instrumentele mortale şi l-au 
asistat la îndeplinirea Ritualului Conversiei Infernale. Când 
Inchizitoarea a descoperit ce urzeau în secret, ei au aranjat să 
fie ucisă în timpul bătăliei de pe vas. Iar acum au venit aici, în 
inima Conclavului, ca să ne spioneze şi să afle planurile 
noastre, pentru a le putea dezvălui lui Valentine, pentru ca, 



astfel, el să ne poată învinge şi, în cele din urmă, să supună toţi 
nefilimii voinţei sale. Şi te-au adus şi pe tine cu ei - pe tine, un 
vampir care poate suporta lumina soarelui -, ca să ne distragă 
atenţia de la adevăratul lor scop: de a reda Cercului gloria lui 
de odinioară şi de a distruge Legea. Inchizitorul se aplecă mai 
mult, cu ochii lui porceşti lucind, şi zise: Ce părere ai despre 
povestea asta, vampirule? 

— Cred că e smintită, zise Simon. Şi că are lacune uriaşe în 
ea, mai multe decât Kent Avenue din Brooklyn - care, în 
treacăt fie spus, n-a mai fost asfaltat de ani buni. Nu ştiu ce 
speraţi să obţineţi cu această. . . 

— Ce sper? repetă Aldertree. Eu nu sper, repudiatule. Eu 
sunt convins în adâncul sufletului. Ştiu că e datoria mea sacră 
să salvez Conclavul. 

— Cu o minciună? întrebă Simon. 

— Cu o poveste, zise Aldertree. Marii politicieni născocesc 
poveşti ca să-şi inspire poporul. 

— In povestea asta cu învinovăţirea soţilor Lightwood pentru 
tot, nu există nimic care să inspire. . . 

— Unii trebuie jertfiţi, zise Aldertree; faţa îi strălucea de 
sudoare. Odată ce Consiliul are un inamic comun şi un motiv 
să aibă din nou încredere în Conclav, o să ajungă la consens. 
Ce înseamnă o familie, pusă în balanţă cu toate acestea? De 
fapt, mă îndoiesc că o să li se întâmple ceva copiilor 
Lightwood. Ei n-or să fie acuzaţi. Mă rog, poate numai băiatul 
cel mare. Dar ceilalţi. . . 

— Nu puteţi face asta, zise Simon. Nimeni n-o să creadă 
povestea asta. 

— Oamenii cred ce vor să creadă, zise Aldertree, iar 
Conclavul vrea pe cineva pe care să dea vina. Eu le pot da asta. 
N-am nevoie decât de tine. 

— De mine? Ce legătură au toate astea cu mine? 



— Mărturiseşte! Faţa Inchizitorului era acum stacojie de 
entuziasm. Mărturiseşte că eşti unealta soţilor Lightwood, că 
sunteţi toţi în cârdăşie cu Valentine. Mărturiseşte şi am să-ţi 
arăt clemenţă. O să te trimit înapoi la ai tăi. Iţi jur! Dar am 
nevoie de mărturisirea ta, ca să fac Conclavul să mă creadă. 

— Vreţi să mărturisesc spunând o minciună, zise Simon. 
Ştia că repeta ceea ce Inchizitorul spusese deja, dar în capul 

său era haos; părea că nu putea prinde niciun gând. Chipurile 
celor din familii Lightwood i se învârteau în minte - Alee, 
ţinându-şi răsuflarea pe drumul spre Citadelă; ochii negri ai lui 
Isabelle aţintiţi într-ai lui; Max aplecat deasupra unei cărţi. 

Şi Jace. Jace era unul dintre ei, ca şi când ar fi avut acelaşi 
sânge cu al lor. Inchizitorul nu-i rostise numele, dar Simon ştia 
că şi Jace va plăti deopotrivă cu restul familiei. Şi orice ar fi 
suferit el, şi Clary avea să sufere. Cum naiba se întâmplase, se 
întrebă Simon, că era atât de legat de oamenii ăştia - nişte 
oameni care nu-1 considerau nimic altceva decât un repudiat, pe 
jumătate om, în cel mai bun caz? 

îşi ridică ochii spre Inchizitor. Ochii acestuia erau ciudat de 
negri şi opaci; când te uitai în ei, parcă te uitai în beznă. 

— Nu, zise Simon. Nu, n-am să fac asta. 

— Sângele ăla pe care ţi l-am dat, zise Aldertree, e tot 
sângele pe care-1 vezi până când o să-mi dai un răspuns diferit. 

Nu exista nici urmă de blândeţe în glasul lui, nici măcar o 
falsă blândeţe. 

— O să fii surprins cât de sete ţi se poate face. 
Simon nu spuse nimic. 

— încă o noapte în celule, atunci, zise Inchizitorul, 
ridicându-se în picioare şi întinzând mâna spre clopoţel ca să 
cheme gărzile. E chiar linişte şi pace acolo, nu-i aşa? Eu sunt 
convins că o atmosferă tihnită poate fi de folos într-o mică 
problemă de memorie, nu crezi? 



Deşi Clary îşi spunea că-şi amintea pe unde venise cu Luke în 
noaptea trecută, descoperi că nu era întru totul adevărat. Să se 
ducă drept în centrul oraşului i se părea cea mai bună metodă 
pentru a se orienta, dar îndată ce găsi piaţeta cu fântâna 
părăsită, nu-şi putu aminti dacă trebuia s-o ia la stânga sau la 
dreapta. O luă la stânga, ceea ce o cufundă într-un labirint de 
străduţe întortocheate, fiecare foarte asemănătoare cu 
următoarea şi una după alta facând-o să se simtă tot mai 
rătăcită, fără speranţă. 

In cele din urmă, ieşi pe o stradă mai largă, mărginită de 
prăvălii. Trecătorii se grăbeau pe lângă ea, fără ca vreunul să-i 
acorde o a doua privire. Câţiva dintre ei erau, ca şi ea, 
îmbrăcaţi în echipamentul de luptă, deşi cei mai mulţi nu erau - 
era frig afară, iar hainele lungi, de modă veche, erau la ordinea 
zilei. Vântul sufla tăios, iar Clary se gândi, cu o strângere de 
inimă, la mantia ei verde de catifea, atârnată în baia de oaspeţi 
a lui Amatis. 

Luke nu minţise când spusese că veniseră vânători de umbre 
din toată lumea pentru marea adunare. Clary trecu pe lângă o 
indiancă îmbrăcată într-un splendid sari de aur, cu o pereche de 
săbii curbe atârnate de un lanţ prins în talie. Un bărbat înalt, cu 
pielea smeadă şi cu o faţă colţuroasă de aztec privea atent în 
vitrina unei prăvălii pline cu arme; brăţări făcute din acelaşi 
material dur şi strălucitor ca şi turnurile demonilor îi încătuşau 
încheieturile. Ceva mai încolo pe stradă, un bărbat într-o robă 
albă de nomad consulta ceea ce arăta ca o hartă a oraşului. 
Prezenţa lui îi dădu lui Clary curajul să i se adreseze unei femei 
care trecea pe lângă ea, îmbrăcată într-o mantie grea de brocart, 
şi s-o întrebe cum ajungea pe Princewater Street. Dacă era 
vreun moment în care locuitorii oraşului să nu fie obligatoriu 
suspicioşi faţă de cineva care părea că nu ştie încotro s-o apuce, 



acesta trebuia să fie. 

Instinctul ei se dovedi corect; fără nicio urmă de ezitare, 
femeia îi dădu o serie de indicaţii grăbite. 

— Şi apoi la dreapta, la capătul Canalului Oldcastle, şi peste 
podul de piatră, şi ai ajuns pe Princewater Street. 

îi zâmbi lui Clary. 

— Vizitezi pe cineva anume? 

— Familia Penhallow. 

— Oh, casa albastră, cu ornamente de aur, care ajunge până 
la marginea canalului. E o clădire mare - n-ai cum să n-o vezi. 

Avusese dreptate, dar pe jumătate. Era o clădire mare, dar 
Clary a trecut chiar pe lângă ea înainte să-şi dea seama de 
greşeală şi să vireze brusc ca să se mai uite o dată la ea. Era 
mai degrabă indigo decât albastră, îşi zise ea, însă ce-i drept nu 
toată lumea percepea astfel culorile. Cei mai mulţi oameni nu 
puteau spune care era deosebirea dintre galben-lămâie şi 
şofran. Şi dac-ar fi fost măcar asemănătoare cât de cât! Iar 
ornamentele casei nu erau de aur, ci de bronz. Un bronz chiar 
foarte întunecat, ca şi când casa ar fi fost foarte veche şi 
probabil că era. Totul în locul acesta era atât de vechi. . . 

Destul, îşi spuse Clary. întotdeauna făcea aşa când era 
nervoasă, îşi lăsa mintea să zburătăcească la întâmplare. îşi 
frecă palmele de pantaloni pe coapse; palmele îi erau năduşite 
şi umede. Simţea materialul aspru şi uscat pe piele, ca nişte 
solzi de şarpe. 

Urcă treptele şi apucă de greoiul ciocănel de la uşă. Era în 
forma unei perechi de aripi de înger, iar când îi dădu drumul să 
cadă, auzi sunetul răspândindu-se în ecou precum dangătul 
unui clopot uriaş. în clipa următoare, uşa se deschise brusc, iar 
Isabelle Lightwood apăru în prag, făcând ochii mari de 
stupoare. 

— Clary? 



Clary zâmbi pierit. 

— Bună, Isabelle. 

Isabelle se sprijini cu mâna de tocul uşii, cu deznădejde pe 
chip. 

— Oh, rahat ! 

înapoi în celulă, Simon se prăbuşi pe pat, ascultând paşii 

gardienilor stingându-se în depărtare. încă o noapte. încă o 
noapte aici, în temniţă, în vreme ce Inchizitorul îl aştepta „să-şi 
amintească". înţelegi bine cum pare. Nici în cele mai grozave 
spaime ale sale, în cele mai rele coşmaruri, lui Simon nu-i 
trecuse o clipă prin minte că ar putea crede cineva că el era în 
cârdăşie cu Valentine. Valentine ura repudiaţii, era un fapt 
notoriu. Valentine îl înjunghiase, îi scursese tot sângele şi îl 
lăsase să moară. Deşi, ce-i drept, Inchizitorul nu ştia asta. 
Se auzi un foşnet din partea cealaltă a peretelui celulei. 

— Trebuie să recunosc, m-am întrebat dacă te vei întoarce, 
zise vocea răguşită pe care Simon şi-o amintea din noaptea 

trecută. înţeleg că nu i-ai dat Inchizitorului ce-a vrut? 

— Nu prea cred, zise Simon, apropiindu-se de zid. 

îşi trecu degetele peste piatră, căutând cumva o crăpătură în 
el, ceva prin care să poată vedea, dar nu găsi nimic. 

— Cine eşti tu? 

— E un om încăpăţânat, Aldertree, zise vocea, de parcă 
Simon n-ar fi vorbit. O să continue să încerce. 

Simon se rezemă de zidul jilav. 

— Atunci, bănuiesc c-am să mai stau pe aici o vreme. 

— Bănuiesc că n-ai vrea să-mi spui şi mie ce vrea de la tine? 

— De ce vrei să ştii? 

Chicotitul cu care-i răspunse lui Simon sună ca metalul râcâit 
pe piatră. 

— Sunt în celula asta de mai multă vreme decât tine, 



Diurnule, şi, după cum vezi, nu prea ai cu ce să-ţi ţii mintea 
ocupată. Orice distracţie e bine-venită. 

Simon îşi încrucişă mâinile la piept. Sângele de căprioară îi 
mai potolise foamea, dar nu fusese de ajuns. Corpul încă îl 
durea, însetat. 

— îmi tot spui aşa, zise el, Diurn. 

— I-am auzit pe gardieni vorbind despre tine. Un vampir care 
poate umbla prin lumina soarelui. N-a mai văzut nimeni aşa 
ceva până acum. 

— Şi totuşi aveţi un cuvânt pentru asta. Ce convenabil! 

— E un cuvânt de-al repudiaţilor, nu de-al Conclavului. Ei au 
legende despre creaturi ca tine. Mă mir că nu ştii asta. 

— Nu sunt repudiat de prea multă vreme, zise Simon. Iar tu 
pari să ştii o grămadă de lucruri despre mine. 

— Gardienilor le place să trăncănească, zise vocea. Iar alde 
Lightwood apărând prin Portal cu un vampir sângerând şi pe 
moarte - ăsta-i un subiect bun de bârfa. Deşi trebuie să spun că 
nu m-aşteptam să te arăţi pe-aici, prin Citadelă - adică nu până 
ce n-au început să pregătească o celulă pentru tine. Mă mir că 
soţii Lightwood au acceptat. 

— De ce n-ar fi acceptat? zise Simon, cu amărăciune. Eu sunt 
un nimeni. Sunt un repudiat. 

— Poate pentru Consul, zise vocea. Dar soţii Lightwood. . . 

— E, ce-i cu ei? 
O pauză scurtă. 

— Vânătorii de umbre care trăiesc în afara Idrisului - mai 
ales cei care conduc Institutul - tind să fie mai toleranţi. 
Conclavul local, pe de altă parte, e mult mai. . . habotnic. 

— Dar tu? zise Simon. Eşti tot repudiat? 

— Repudiat? 

Simon nu putea fi sigur, dar i se păru că desluşeşte o notă de 
mânie în vocea străinului, de parcă fusese jignit de întrebare. 



— Pe mine mă cheamă Samuel. Samuel Blackburn. Sunt 
nefilim. Cu ani în urmă am fost membru al Cercului, cu 
Valentine. Am măcelărit repudiaţi la Răzmeriţă. Eu nu sunt 
unul dintre ei. 

— Oh! 

Simon înghiţi în sec. în gură simţea gust sărat. Membrii 
Cercului lui Valentine fuseseră prinşi şi pedepsiţi de Conclav, 
îşi aduse el aminte - ci excepţia celor ca soţii Lightwood, care 
izbutiseră să facă o înţelegere sau să accepte exilul în schimbul 
iertării. 

— Şi eşti aici, în temniţă, de atunci? 

— Nu. După Răzmeriţă, am şters-o din Idris mai înainte de a 
fi prins. Am stat departe ani de-a rândul - anii - până când, ca 
prostul, crezând că am fost uitat, m-am întors. Bineînţeles că 
m-au prins de cum am ajuns aici. Conclavul are metodele lui de 
a lua urma duşmanilor săi. M-au târât înaintea Inchizitorului şi 
am fost interogat zile în şir. Când au terminat, m-au azvârlit 
aici. Samuel oftă. In franceză, la genul acesta de închisoare i se 
spune oubliette. înseamnă „loc uitat". E locul unde arunci 
gunoiul de care nu vrei să-ţi mai aduci aminte, ca să poată 
putrezi fără să te deranjeze duhoarea sa. 

— Bine. Eu sunt repudiat, deci sunt un gunoi. Dar tu nu eşti. 
Tu eşti nefilim. 

— Sunt un nefilim care a fost aliat cu Valentine. Asta mă 
face să nu fiu mai breaz ca tine. Ba chiar mai rău. Eu sunt un 
dezertor. 

— Dar sunt o mulţime de alţi vânători de umbre care au fost 
cândva membrii ai Cercului: soţii Lightwood, soţii 
Penhallow. . . 

— Toţi s-au dezis. I-au întors spatele lui Valentine. Eu, nu. 

— Tu, nu? Dar de ce nu? 

— Pentru că mi-e mai frică de Valentine decât de Conclav, 



zise Samuel, şi dacă ai un dram de minte, Diurnule, şi tu ai face 
la fel. 

— Dar trebuia să fii în New York! exclamă Isabelle. Jace a 
spus că te-ai răzgândit şi nu mai vii. A spus că voiai să rămâi 
cu mama ta! 

— Jace a minţit, zise Clary sec. El nu m-a vrut aici, aşa că 
m-a minţit pe mine despre momentul plecării voastre, apoi v-a 
minţit pe voi că eu m-aş fi răzgândit. Iţi mai aduci aminte când 
mi-ai spus că el nu minte niciodată? E atât de neadevărat! 

— în mod normal, n-o face niciodată, zise Isabelle, care 
pălise. Uite, ai venit aici... vreau să spun, venirea ta are vreo 
legătură cu Simon? 

— Cu Simon! Nu. Simon e în regulă, în New York, slavă 
Domnului. Cu toate c-o să fie de-a dreptul furios că n-a apucat 
să-mi spună la revedere. 

Expresia perplexă de pe faţa lui Isabelle începu s-o calce pe 
Clary pe nervi. 

— Haide, Isabelle! Lasă-mă să intru. Trebuie să-1 văd pe 
Jace. 

— Deci... ai venit aici de una singură? Ai avut permisiunea 
de la Conclav? Te rog, spune-mi că ai avut permisiunea de la 
Conclav. 

— Nu chiar. . . 

— Ai încălcat Legea? Vocea lui Isabelle se ridică, apoi scăzu 
brusc. Continuă, aproape în şoaptă: Dacă află Jace, o să-şi iasă 
din minţi. Clary, trebuie să te duci acasă. 

— Nu. Trebuie să fiu aici, zise Clary, fără să-şi dea prea bine 
seama de unde-i venea acea încăpăţânare. Şi am nevoie să 
vorbesc cu Jace. 

— Acum nu e momentul potrivit. 



Isabelle se uită în jur, îngrijorată, de parcă ar fi sperat că va 
zări pe cineva căruia să-i ceară ajutorul ca s-o alunge pe Clary 
de-acolo. 

— Te rog, întoarce-te la New York. Te rog? 

— Credeam că mă placi, Izzy, continuă Clary cu reproşul. 
Isabelle îşi muşcă buza. Era îmbrăcată într-o rochie albă şi îşi 

prinsese părul în vârful capului, arătând mult mai tânără decât 
de obicei. In spatele ei, Clary putea vedea un vestibul cu tavan 
înalt, pe pereţii căruia atârnau tablouri în ulei ce păreau foarte 
vechi. 

— Te plac, într- adevăr. Numai că Jace. . . oh, Dumnezeule, cu 
ce eşti îmbrăcată? De unde-ai luat costumul ăsta de luptă? 

Clary se uită în jos, la hainele sale. 

— E o poveste lungă. 

— Nu poţi intra aici aşa. Dacă te vede Jace. . . 

— Oh, deci dacă mă vede. Isabelle, am venit aici din cauza 
mamei mele, pentru mama. Jace poate că nu m-a vrut aici, dar 
nu mă poate face să stau acasă. Trebuia să fiu aici. Mama mea 
se aşteaptă să fac asta pentru ea. Şi tu ai fi facut-o pentru mama 
ta, nu-i aşa? 

— Bineînţeles că aş fi facut-o, zise Isabelle. Dar, Clary, Jace 
are motivele lui... 

— Atunci mi-ar plăcea să aud şi eu care sunt acelea. 

Clary trecu pe sub braţul lui Isabelle şi intră în vestibulul 
casei. 

— Clary! ţipă Isabelle şi ţâşni după ea, dar Clary era deja pe 
la mijlocul vestibulului. 

Văzu, pe jumătate atentă - căci în rest era concentrată s-o 
păcălească pe Isabelle - că şi această casă era construită ca şi a 
lui Amatis, înaltă şi îngustă, dar era considerabil mai mare şi 
mai bogat decorată. Vestibulul se deschidea într-o încăpere cu 
ferestre înalte care dădeau afară către un canal larg. Bărci albe 



treceau în ambele sensuri, cu pânzele fluturând încoace 
şi-ncolo ca puful de păpădie scuturat de vânt. Un băiat cu părul 
negru stătea pe o canapea lângă o fereastră, aparent citind o 
carte. 

— Sebastian! strigă Isabelle. N-o lăsa să urce! 

Băiatul îşi ridică privirea, uluit - iar în clipa următoare, era în 
faţa lui Clary, blocându-i drumul către scări. Clary puse frână 
şi se opri - nu mai văzuse pe nimeni până atunci mişcându-se 
atât de repede, în afară de Jace. Băiatul nici măcar nu gâfâia; de 
fapt, o privea zâmbind. 

— Deci aceasta este faimoasa Clary. 

Zâmbetul îi lumina faţa, iar Clary simţi că i se taie răsuflarea. 
De ani lungi îşi schiţa în minte povestea ei fără sfârşit - 
povestea fiului unui rege, care se afla sub un blestem ce făcea 
ca oricine era iubit de el să moară. Pusese toată fantezia şi 
ideea ei de frumos în imaginarea prinţului întunecat, romantic, 
misterios - şi iată-1 aici, stând chiar în faţa ei! Aceeaşi faţă 
palidă, acelaşi păr căzând în bucle grele şi ochii atât de negri, 
încât nu-i puteai deosebi pupilele de irisuri. Aceiaşi pomeţi 
înalţi şi alungiţi, aceiaşi ochi umbriţi de gene lungi. Ştia că nu-1 
mai văzuse niciodată până atunci pe băiatul acesta, şi cu toate 
astea. . . 

Băiatul părea nedumerit. 

— Nu cred că. . . ne-am mai întâlnit? 
Rămasă fără grai, Clary clătină din cap. 

— Sebastian! 

Lui Isabelle părul i se desprinsese din agrafe şi-i atârna pe 
umeri, iar din ochi scotea fulgere. 

— Nu te purta drăguţ cu ea. N-ar fi trebuit să fie aici. Clary, 
du-te acasă! 

Făcând un efort, Clary îşi smulse privirea de la Sebastian şi-i 
aruncă o căutătură piezişă lui Isabelle. 



— Ce? înapoi la New York? Şi mă rog cum să ajung acolo? 

— Dar aici cum ai ajuns? întrebă Sebastian. Să te furişezi în 
Alicante e chiar o realizare. 

— Am venit printr-un Portal, zise Clary. 

— Un Portal? Isabelle păru stupefiată. Dar n-a rămas niciun 
Portal în New York. Valentine le-a distrus pe amândouă. . . 

— Nu vă datorez nicio explicaţie, zise Clary. Nu până nu-mi 
daţi voi câteva înainte. Şi mai întâi de toate, unde-i Jace? 

— Nu-i acasă, răspunse Isabelle exact în acelaşi moment în 
care Sebastian spunea: 

— E sus. 

Isabelle se întoarse spre el: 

— Sebastian! Taci! 
Sebastian păru perplex. 

— Dar ea e sora lui. N-ar vrea s-o vadă şi el? 

Isabelle deschise gura, dar o închise la loc. Clary putu vedea 
că Isabelle cântărea în minte dacă era bine să-i explice lui 
Sebastian relaţia sa complicată cu Jace, care evident habar 
n-avea, sau dacă era mai bine să-i facă o surpriză neplăcută lui 
Jace. în cele din urmă, îşi ridică braţele, într-un gest de 
disperare: 

— Bine, Clary, zise ea cu o neobişnuită - pentru Isabelle - 
mânie în glas. Dă-i înainte şi fa ce vrei, indiferent cui îi faci 
rău. Oricum, întotdeauna o faci, nu-i aşa? 

Au! Clary îi aruncă lui Isabelle o privire plină de reproş, 
înainte de a se întoarce iarăşi spre Sebastian, care se dăduse 
tăcut la o parte din calea ei. Ţâşni pe lângă el şi urcă scările, 
dându-şi seama vag de vocile din urma ei, când Isabelle striga 
la nefericitul Sebastian. Dar aşa era Isabelle - dacă se afla 
vreun băiat prin preajmă şi trebuia să cadă măgăreaţa pe 
cineva, Isabelle îl făcea pe el ţapul ispăşitor. 

Scara se lărgea la un palier cu un alcov bovindou care dădea 

spre oraş. Un băiat stătea în alcovul acela, citind. îşi ridică 
ochii când Clary ajunse în capul scărilor şi clipi, surprins. 

— Te cunosc. 

— Bună, Max. Sunt Clary. . . sora lui Jace. Ţi-aduci aminte? 
Max se lumină. 

— Tu mi-ai arătat cum să citesc Naruto, zise el, întinzând 
cartea spre ea. Uite, am încă una grozavă. Asta se numeşte. . . 

— Max, nu pot sta de vorbă cu tine acum. Iţi promit c-o să 
mă uit pe cartea ta mai târziu; dar nu ştii unde e Jace? 

Max se posomorî. 

— In camera aia, zise el, arătând spre ultima uşă de pe hol. 
Am vrut să intru şi eu la el, dar el mi-a spus că trebuia să se 
ocupe de treburi de oameni mari. Toată lumea îmi spune veşnic 
asta. 

— îmi pare rău, zise Clary, dar mintea ei nu mai era la 
conversaţia asta. 

Gândurile ei goneau înainte - ce-avea să-i spună lui Jace 
când o să-1 vadă, ce-avea să-i spună el ei? Indreptându-se spre 
uşa lui, se gândi: Ar fi mai bine să-l abordez prietenoasă, nu 
furioasă; dacă ţip la el, nu fac altceva decât să-l stârnesc să fie 
defensiv. Trebuie să priceapă că aici e şi locul meu, la fel cum 
e al lui. N-am nevoie să fiu protejată ca un bibelou fragil de 
porţelan. Şi eu sunt puternică... 

Deschise uşa larg. Camera părea să fie un soi de bibliotecă, 
pereţii fiind căptuşiţi cu rafturi de cărţi. Era bine luminată, de o 
fereastră înaltă cu vitralii. In mijlocul camerei stătea Jace. Nu 
era singur, totuşi; nici pe departe. Cu el era o fată cu părul 
negru, o fată pe care Clary n-o mai văzuse până atunci, iar 
amândoi erau strâns lipiţi într-o îmbrăţişare pasională. 

VRAJBĂ 

Clary simţi c-o ia cu ameţeală, de parcă ar fi dispărut brusc 
tot aerul din cameră. încercă să se dea înapoi, dar se împiedică 
şi lovi uşa cu umărul. Aceasta se închise cu o pocnitură, iar 
Jace şi fata se desprinseră din îmbrăţişare. 

Clary încremeni. Amândoi se uitau la ea. Observă că fata 
avea părul drept, lăsat pe umeri, şi că era extrem de drăguţă. 
Nasturii de sus ai bluzei sale erau descheiaţi, lăsând la vedere o 
breteluţă de sutien de dantelă. Clary simţea că-i gata să vomite. 

Mâinile fetei se ridicară la nasturii bluzei, încheindu-i grăbită. 
Nu arăta deloc mulţumită. 

— Scuze, zise ea, încruntându-se. Tu cine eşti? 

Clary nu răspunse - se uita la Jace, care o privea nevenindu-i 
să creadă. îi pierise toată culoarea din obraji, scoţându-i în 
evidenţă cearcănele negre de la ochi. Se uita la Clary ca la 
ţeava unei puşti îndreptate spre el. 

— Aline, zise Jace cu vocea lipsită de orice căldură şi orice 
inflexiune, ea este sora mea, Clary. 

— Oh! Oh! 

Faţa lui Aline se destinse într-un zâmbet uşor stingherit. 

— Scuze! Ce mod de-a te întâlni! Bună, eu sunt Aline, 
înaintă spre Clary, încă zâmbind, cu mâna întinsă. Nu cred că 

pot s-o strâng, gândi Clary, simţind că de groază o ia cu leşin. 
Se uită la Jace, care păru că-i citeşte starea în ochi; fără să 
zâmbească, o luă pe Aline de umeri şi-i şopti ceva la ureche. 
Fata păru surprinsă, ridică din umeri şi se îndreptă spre uşă fără 
vreun alt cuvânt. 
Clary rămase singură cu Jace. Singură cu cineva care încă se 



mai uita la ea de parcă ar fi fost cel mai cumplit coşmar al lui 
devenit realitate. 

— Jace, zise ea şi făcu un pas spre el. 

El se feri de ea dându-se înapoi de parcă ar fi fost îmbrăcată 
în ceva otrăvitor. 

— Pentru numele îngerului, Clary, zise el, ce cauţi aici? 
In pofida a toate celelalte, asprimea tonului său o duru. 

— Ai putea cel puţin să te prefaci că te bucuri să mă vezi. 
Măcar puţin. 

— Nu mă bucur că te văd, zise el. 

începuse să-i revină cât de cât culoarea în obraji, dar umbrele 
de sub ochii lui erau tot ca nişte urme de funingine. Clary 
aşteptă de la el să spună şi altceva, însă el părea să se 
mulţumească doar să se uite la ea, cu oroare nedisimulată. Ea 
observă cu o distrată claritate că purta un pulover negru ce-i 
atârna dincolo de încheieturile mâinilor, ca şi când ar fi slăbit, 
şi că unghiile lui erau roase până în carne. 

— Nu mă bucur nici măcar puţin. 

— Tu nu eşti aşa, zise ea. Nu pot să sufăr când te porţi aşa. . . 

— Oh, nu poţi să suferi, zău? Păi, atunci mai bine-ar fi să 
încetez să mă port aşa, nu? Adică, nu-i aşa, doar tu faci tot ce te 
rog eu să faci. 

— N-ai avut niciun drept să faci ce-ai făcut! se răsti ea, 
furioasă deodată. Să mă minţi aşa. N-ai avut niciun drept. . . 

— Am avut toate drepturile! strigă el. 

Ea nu-şi aminti să mai fi strigat vreodată la ea. 

— Am avut toate drepturile, fată nătângă şi bătută-n cap ce 
eşti. Sunt fratele tău şi eu. . . 

— Şi tu ce? Eşti stăpânul meu? Nu eşti stăpânul meu, 
indiferent dacă eşti sau nu fratele meu! 

Uşa din spatele lui Clary se deschise brusc. Apăru Alee, 
îmbrăcat sobru, într-o jachetă lungă, bleumarin, cu părul în 



dezordine. în picioare avea cizme pline de noroi şi pe faţa de 
obicei calmă, o expresie de confuzie şi stupoare. 

— Ce naiba se petrece aici? întrebă el, uitându-se de la Jace 
la Clary, uluit. încercaţi să vă omorâţi unul pe celălalt? 

— Nici vorbă, zise Jace. Ca prin magie, văzu Clary, totul 
dispăruse: furia lui, panica lui, iar acum era din nou de un calm 
glacial. Clary tocmai pleca. 

— Bine, zise Alee, pentru că trebuie să stau de vorbă cu tine, 
Jace. 

— în casa asta nu mai e nimeni care să zică vreodată „Hei, ce 
bine că te văd"? întrebă Clary, tară adresă. 

Era mult mai uşor să-1 faci să se simtă vinovat pe Alee decât 
pe Isabelle. 

— Ce bine că te văd, Clary, zise el, exceptând fireşte faptul 
că într-adevăr n-ar fi trebuit să fii aici. Isabelle mi-a spus că ai 
ajuns aici cumva pe cont propriu, şi sunt impresionat. . . 

— N-ai putea să nu o încurajezi? întrebă Jace. 

— Dar pe cuvânt, chiar trebuie să vorbesc cu Jace despre 
ceva. Ne poţi lăsa câteva minute? 

— Şi eu trebuie să vorbesc cu el, zise ea. Despre mama 
noastră. . . 

— N-am niciun chef să vorbesc, zise Jace, cu niciunul dintre 
voi, de fapt. 

— Ba da, trebuie, zise Alee. Chiar vrei să vorbeşti cu mine 
despre asta. 

— Mă îndoiesc, zise Jace. îşi întoarse privirea spre Clary. 
N-ai venit singură aici, nu-i aşa? zise el încet, de parcă şi-ar fi 
dat seama că situaţia era chiar mai rea decât crezuse el. Cu cine 
ai venit? 

I se păru că n-avea niciun rost să mintă. 

— Cu Luke, zise Clary. Luke a venit cu mine. 
Jace se albi la faţă. 



— Dar Luke e un repudiat. Ai idee ce le face Conclavul 
repudiaţilor neînregistraţi care pătrund în Oraşul de Sticlă - 
care încalcă protocolul fără autorizaţie? Să vină în Idris e una, 
dar să intre în Alicante? Fără să spună nimănui? 

— Nu, răspunse Clary, aproape în şoaptă, dar ştiu ce o să 
spui... 

— Că dacă tu şi Luke nu vă întoarceţi imediat în New York, 
o să afli? 

Pentru o clipă, Jace tăcu, aţintindu-şi ochii în ochii ei. 
Disperarea din privirea sa o şocă. El era cel care o ameninţase, 
la urma urmelor, nu invers. 

— Jace, zise Alee, întrerupând tăcerea, cu o notă de panică 
strecurată în glas. Nu te-ai întrebat unde am fost toată ziua? 

— Ai o haină nouă pe tine, zise Jace, fără să se uite la 
prietenul său. îmi închipui că ai fost la cumpărături. Deşi n-am 
idee de ce eşti atât de nerăbdător să mă baţi la cap cu asta. 

— N-am fost la cumpărături, zise Alee furios. M-am dus. . . 
Uşa se deschise din nou. Cu o fluturare a rochiei albe, 

Isabelle dădu buzna înăuntru trântind uşa în urma ei. Se uită la 
Clary şi clătină din cap. 

— Ţi-am spus că-şi va ieşi din minţi, zise ea. Nu ţi-am spus? 

— Ah, faza cu „ţi-am spus eu", zise Jace. întotdeauna, o 
strategie elegantă. 

Clary se uită la el îngrozită. 

— Cum poţi glumii şopti ea. Tocmai l-ai ameninţat pe Luke, 
care te place şi are încredere în tine. Pentru că e un repudiat. 
Ce naiba e cu tine? 

Isabelle păru îngrozită. 

— Luke e aici? Oh, Clary. . . 

— Nu e aici, zise Clary. A plecat. . . azi- dimineaţă, şi nu ştiu 
unde s-a dus. Dar acum văd clar de ce a trebuit să plece. 

Nici nu putea să se mai uite la Jace. 



— Bine. Aţi câştigat. N-ar fi trebuit niciodată să venim. Eu 
n-ar fi trebuit să fac Portalul ăla. . . 

— Să faci un Portal? Isabelle părea buimăcită. Clary, numai 
un magician poate face un Portal. Şi nu sunt mulţi din ăştia. 
Singurul Portal de aici, din Idris, e în Citadelă. 

— Şi tocmai despre asta voiam să stau de vorbă cu tine, 
şuieră Alee spre Jace - care arăta, observă Clary cu 
surprindere, chiar mai rău decât înainte; arăta de parcă era gata 
să leşine. Despre misiunea pe care m-am dus s-o îndeplinesc 
aseară, sa predau la Citadelă ce aveam de predat. . . 

— Alee, opreşte-te. Opreşte-te! zise Jace şi adânca 
deznădejde din vocea lui îl făcu pe Alee să se oprească, să- şi 
închidă gura şi să rămână uitându-se ţintă la Jace, rozându-şi 
buza de jos. 

Dar Jace nu părea să-1 vadă; se uita la Clary, iar privirile lui 
erau mai tăioase ca oţelul. în cele din urmă, vorbi. 

— Ai dreptate, zise el gâtuit, de parcă făcea eforturi să 
rostească. N-ar fi trebuit niciodată să vii. Ştiu că ţi-am spus să 
nu vii, pentru că nu ai fi fost în siguranţă aici, dar asta nu era 
adevărat. Adevărul e că nu te vreau aici pentru că eşti pripită şi 
nechibzuită, şi dai totul peste cap. Fiindcă aşa eşti tu. Nu eşti 
atentă, Clary. 

— Dau. . . totul. . . peste cap? 

Clary nu reuşea să tragă destul aer în plămâni pentru altceva 
decât să reuşească să şoptească. 

— Oh, Jace! zise Isabelle cu tristeţe, de parcă el ar fi fost cel 
rănit. 

El nu se uită la ea. Privirea lui era fixată pe Clary. 

— întotdeauna te-arunci înainte fără să te gândeşti, zise el. 
Ştii ca aşa faci, Clary. N-am fi ajuns niciodată în Dumort, dacă 
nu erai tu. 

— Şi Simon ar fi fost mort! Asta nu cântăreşte nimic? Poate 



că a fost pripit, dar. . . 
Ridică vocea: 

— Poate ? 

— Dar nu înseamnă că toate hotărârile pe care le-am luat au 
fost greşite! Tu ai zis, după ceea ce am făcut pe vas. . . tu ai zis 
că am salvat vieţile tuturor. . . 

De pe faţa lui Jace pieri şi ultima picătură de culoare şi, 
deodată zise cu o vehemenţă şocantă: 

— Taci din gură, Clary, TACI. . . 

— Pe vas? Alee îşi plimba privirea de la unul la celălalt, 
uluit. Ce-i cu ce s-a întâmplat pe vas? Jace. . . 

— Ţi-am spus aşa doar ca să te fac să nu te mai smiorcăi! ţipă 
Jace ignorându-1 pe Alee, ignorându-i pe toţi în afară de Clary. 
Ea simţi forţa acestei mânii subite ca pe un val gata s-o doboare 
la pământ. Eşti un dezastru pentru noi, Clary! Eşti o mundană, 
întotdeauna ai să rămâi o mundană, n-ai să fii niciodată vânător 
de umbre. Nu ştii să gândeşti ca noi, să gândeşti la ce e cel mai 
bine pentru toată lumea - tu nu te gândeşti niciodată decât la 
tine! Dar acum e un război aici sau va fi unul, şi eu n-am nici 
timp, nici chef să mă ţin după tine, încercând să mă asigur că 
nu ne ucizi pe toţi! 

Ea doar se uita lung la el. Nu-i venea nimic în minte să poată 
răspunde; el nu-i vorbise niciodată aşa. Nu şi l-ar fi închipuit 
niciodată vorbindu-i aşa. Oricâtă mânie reuşise să-i stârnească 
ea în trecut, el niciodată nu-i vorbise de parcă ar fi urât-o. 

— Du-te acasă, Clary, zise el; suna foarte obosit, de parcă 
efortul de a-i spune ce simţea cu adevărat îl secătuise. Du-te 
acasă! 

Toate planurile ei se evaporară - speranţele ei pe jumătate 
înfiripate de a alerga după Fell, salvând-o pe mama ei, chiar şi 
să-1 găsească pe Luke -, nimic nu mai conta, niciun cuvânt nu 
voia să-i mai vină pe buze. Traversă camera până la uşă. Alee 



şi Isabelle se dădură deoparte, ca s-o lase să treacă. Niciunul 
dintre ei nu se uita la ea; se uitau în schimb în altă parte, şocaţi 
şi stânjeniţi. Clary ştia că probabil ar fi trebuit să se simtă 
umilită şi deopotrivă mânioasă, dar nu era aşa. Se simţea deja 
moartă pe dinăuntru. 

La uşă se întoarse şi privi înapoi. Jace se uita după ea. 
Lumina care năvălea prin fereastra din spatele lui îi lăsa faţa în 
umbră; tot ce putu vedea erau razele strălucitoare de soare 
care-i poleiau şuviţele de păr blond, facându-le să semene cu 
nişte cioburi. 

— Când mi-ai spus prima oară că Valentine este tatăl tău, 
n-am crezut, zise ea. Nu doar pentru că n-am vrut să fie 
adevărat, ci pentru că tu nu semănai deloc cu el. Niciodată nu 
m-am gândit că ai putea fi ca el. Dar eşti. Eşti. 

Ieşi din cameră, închizând uşa în urma ei. 

— O să mă înfometeze, zise Simon. 

Zăcea pe podeaua celulei sale, cu piatra rece sub spinare. Din 
unghiul acela totuşi putea zări cerul pe fereastră. In primele zile 
după ce Simon devenise vampir, când crezuse că nu avea să 
mai vadă lumina zilei a doua oară, se trezise gândindu-se 
necontenit la soare şi la cer. La cum se schimba culoarea 
cerului în timpul zilei, la cerul palid al dimineţii, la cel 
albastru-intens de la amiază şi la cel întunecat, ca de cobalt, din 
amurg. Stătuse treaz în întuneric cu o paradă de ceruri senine 
defilându-i prin minte. Acum, întins pe spate în celula de sub 
Citadelă, se întreba dacă i se dăruise înapoi lumina zilei şi toate 
nuanţele de albastru, doar ca să- şi poată petrece restul zilelor, 
puţine şi neplăcute, în acest spaţiu îngust, cu doar un petic de 
cer vizibil prin singura fereastră zăbrelită din zid. 

— Ai auzit ce-am spus? ridică vocea. Inchizitorul o să mă 
înfometeze până la moarte. N-o să-mi mai dea sânge. 



Se auzi un foşnet. Un oftat. Apoi, Samuel vorbi: 

— Te-am auzit. Numai că nu ştiu ce-ai vrea să fac eu. După o 
scurtă pauză: îmi pare rău pentru tine, Diurnule, dacă te-ajută 
cu ceva. 

— Nu prea, zise Simon. Inchizitorul vrea să mint. Vrea să 
spun soţii Lightwood sunt în cârdăşie cu Valentine. Apoi o să 
mă trimită acasă. Se rostogoli pe burtă, pietrele înglodindu-1 în 
coaste. Nu contează. Nu ştiu de ce îţi spun ţie toate astea. 
Probabil că habar n-ai despre ce vorbesc. 

Samuel scoase un zgomot pe jumătate chicotit, pe jumătate 
tuse. 

— De fapt, am habar. I-am cunoscut pe Lightwood. Am fost 
împreună în Cerc. Cu Lightwood, cu Wayland, cu Pangborn, 
cu Herondale, cu Penhallow. Toate familiile bune din Alicante. 

— Şi cu Hodge Starkweather, zise Simon, gândindu-se la 
tutorele copiilor Lightwood. A fost şi el, nu-i aşa? 

— A fost, zise Samuel. Dar familia lui nu era una respectată. 
Hodge promitea să devină, la un moment dat, dar mă tem că 
n-a trăit s-o dovedească. După o pauză: Aldertree i-a urât 
întotdeauna pe Lightwood fireşte, de când erau copii. El nu era 
nici bogat, nici deştept, nici atrăgător şi, mă rog, nici ei nu se 
purtau frumos cu el. Nu cred că a trecut vreodată peste asta. 

— Bogat? se miră Simon. Credeam că toţi vânătorii de umbre 
sunt plătiţi de Conclav. Ca. . . nu ştiu, în comunism sau ceva de 
genul ăsta. 

— Teoretic, toţi vânătorii de umbre sunt plătiţi corect şi egal, 
zise Samuel. Unii, precum cei cu funcţii înalte în Conclav sau 
cei cu o mare responsabilitate - care conduc un Institut, de 
pildă -, priesc o simbrie mai mare. Apoi sunt cei care trăiesc în 
afara Idrisului şi aleg să facă bani în lumea mundanilor; nu e 
interzis, câtă vreme plătesc o parte Conclavului. Dar. . . Samuel 
şovăi, tu ai văzut casa familiei Penhallow, nu-i aşa? Ce părere 



ai despre ea? 
Simon se concentră să-şi amintească. 

— Foarte luxoasă. 

— E una dintre cele mai frumoase case din Alicante, zise 
Samuel. Şi mai au o casă, un conac la ţară. Aproape toate 
familiile bogate au câte două. Vezi tu, mai există o cale pentru 
nefilimi de-a câştiga bogăţii. I se spune „trofeu". Tot ce a fost 
în posesia unui demon sau a unui repudiat care a fost ucis de un 
vânător de umbre devine proprietatea vânătorului respectiv. 
Deci, dacă vreun magician înstărit încalcă Legea şi este ucis de 
un nefilim. . . 

Simon se cutremură. 

— Deci uciderea repudiaţilor e o afacere rentabilă? 

— Poate fi, zise Samuel cu amărăciune, dacă alegi pe cine 
ucizi. Acum înţelegi de ce sunt atât de multe opoziţii la 
Acorduri. Taie din buzunarele oamenilor, silindu-i să fie 
grijulii cu uciderea repudiaţilor. Probabil de aceea m-am 
alăturat eu Cercului. Familia mea n-a fost niciodată bogată; şi 
să fii privit de sus, pentru că nu accepţi banii sângelui. . . 

Se întrerupse. 

— Dar şi Cercul i-a ucis pe repudiaţi, zise Simon. 

— Pentru că au crezut că era datoria lor sfântă, zise Samuel. 
Nu din lăcomie. Deşi nu-mi pot închipui acum de ce nu m-am 
gândit niciodată la treaba asta. Părea epuizat. Din pricina lui 
Valentine. Avea un fel al lui de-a fi. Te putea convinge de 
orice. îmi amintesc că stăteam odată lângă el, cu mâinile 
mânjite de sânge, uitându-mă la trupul unei femei moarte şi 
gândindu-mă doar că fapta comisă de mine de bună seamă era 
una dreaptă, de vreme ce Valentine spusese că aşa era. 

— O repudiată moartă? 

Samuel respira hârâit, de partea cealaltă a zidului. în cele din 
urmă, spuse: 



— Trebuie să înţelegi, aş fi făcut orice mi-ar fi cerut. Oricare 
dintre noi ar fi făcut la fel. Şi soţii Lightwood. Inchizitorul ştie 
asta şi tocmai asta încearcă să exploateze. Dar şi tu ar trebui să 
ştii că există probabilitatea ca, dacă îi cedezi şi arunci vina pe 
Lightwood, el să te omoare oricum, ca să te reducă definitiv la 
tăcere. Depinde dacă ideea de a fi iertător îl va face să se simtă 
puternic la momentul acela. 

— Nu contează, zise Simon. N-am s-o fac. N-o să trădez 
familia Lightwood. 

— Zău? făcu Samuel, neconvins. Ai vreun motiv să n-o faci? 
Iţi pasă de alde Lightwood chiar aşa de tare? 

— Orice i-aş spune lui despre ei ar fi o minciună. 

— Dar s-ar putea să fie tocmai minciuna pe care vrea el s-o 
audă. Vrei să te duci acasă, nu? 

Simon se uită lung la zid, de parcă ar fi putut cumva să-1 vadă 
prin el pe omul din partea cealaltă. 

— Tu asta ai face? L-ai minţi? 

Samuel tuşi - o tuse şuierătoare, de parcă n-ar fi dus-o bine 
cu sănătatea. De altfel, era umed şi rece, aici, jos, ceea ce nu-1 
afecta pe Simon, dar poate că unei fiinţe omeneşti îi făcea 
foarte rău. 

— Eu n-aş primi un sfat moral de la unul ca mine, zise el. 
Dar, da, probabil c-aş face-o. întotdeauna am pus pe primul loc 
salvarea pielii mele. 

— Sunt sigur că nu-i adevărat. 

— De fapt, este, zise Samuel. Un lucru pe care o să-1 înveţi 
când vei mai îmbătrâni, Simon, este că, atunci când oamenii îţi 
spun ceva neplăcut despre ei înşişi, e de regulă adevărat. 

Dar eu n-o să mai îmbătrânesc, gândi Simon. Insă cu voce 
tare zise: 

— Asta-i prima oară când îmi spui Simon. Simon şi nu 
Diurn. 



— Presupun că da. 

— Cât despre Lightwood, zise Simon, nu e fiindcă îi plac 
deosebit de tare. Vreau să spun, îmi place Isabelle şi într-un fel 
îi plac şi pe Alee şi pe Jace. Dar mai e vorba de o fată. Iar Jace 
este fratele ei. 

Când Samuel răspunse, păru, pentru prima oară, sincer 
amuzat: 

— întotdeauna e o fată, nu-i aşa? 

în clipa în care uşa se închise în urma lui Clary, Jace se lăsă 
să cadă cu spatele de perete, de parcă i s-ar fi tăiat picioarele. 
Era cenuşiu la faţă şi cu o expresie amestecată de groază, şoc şi 
ceva ce părea aproape uşurare, de parcă o catastrofa fusese 
evitată ca prin urechile acului. 

— Jace, zise Alee, făcând un pas spre prietenul lui. Chiar 
crezi că. . . 

Jace îl întrerupse pe Alee, vorbind cu voce joasă: 

— Ieşiţi afară, zise el. Acum ieşiţi afară, amândoi. 

— Ca să poţi să faci ce? întrebă Isabelle. Să-ţi ruinezi viaţa şi 
mai tare. Despre ce naiba a fost vorba? 

Jace clătină din cap. 

— Am trimis-o acasă. A fost cel mai bun lucru pentru ea. 

— Ai făcut mult mai mult decât s-o trimiţi acasă. Ai 
distrus-o. I-ai văzut faţa? 

— A meritat, zise Jace. N-aţi putea înţelege. 

— Pentru ea, poate, zise Isabelle. Sper că va ajunge să merite 
şi pentru tine. 

Jace îşi întoarse faţa într-o parte. 

— Doar. . . lasă-mă singur, Isabelle. Te rog. 

Isabelle aruncă o privire speriată spre fratele ei. Jace 
niciodată nu spusese „te rog". Alee puse o mână pe umărul ei. 

— Lasă Jace, zise el, cât de blând putu. Sunt sigur că o să fie 



bine cu Clary. 

Jace îşi ridică fruntea, uitându-se la Alee fară să-1 vadă 
propriu-zis - părea să nu se uite la nimic anume. 

— Nu, n-o să fie, zise el. Dar am ştiut asta. Că tot veni vorba, 
ai putea să-mi spui acum şi de ce ai venit să-mi vorbeşti. Păreai 
să crezi că era foarte important, când ai intrat. 

Alee îşi luă mâna de pe umărul lui Isabelle. 

— N-am vrut să-ţi spun de faţă cu Clary. . . 
Ochii lui Jace se fixară în sfârşit asupra lui Alee. 

— N-ai vrut să-mi spui ce, de faţă cu Clary? 

Alee şovăi. Rareori îl văzuse pe Jace atât de supărat şi nu-şi 
putea imagina ce efect aveau să aibă asupra lui şi alte surprize 
neplăcute. Dar n-avea cum să-i ascundă. Jace trebuia să afle. 

— Ieri, zise el, cu voce scăzută, când l-am dus pe Simon sus, 
la Citadelă Malachi mi-a spus că Magnus Bane îl va aştepta pe 
Simon la capătul celălalt al Portalului, în New York. Prin 
urmare, i-am trimis un ordin de foc lui Magnus. Am primit 
răspuns de la el în dimineaţa asta. Nu 1-a întâlnit pe Simon în 
New York. De fapt, spune că n-a mai fost nicio activitate de 
folosire a vreunui Portal în New York de când a trecut Clary 
printr-unul. 

— Poate că a greşit Malachi, sugeră Isabelle, după o privire 
rapidă spre faţa lividă a lui Jace. Poate că trebuia să-1 aştepte 
altcineva pe Simon, de partea cealaltă. Şi poate că şi Magnus 
s-a înşelat în privinţa activităţii Portalului. . . 

Alee clătină din cap. 

— Am urcat la Citadelă, azi-dimineaţă, cu mama. Voiam să-1 
întreb pe Malachi eu însumi, dar când l-am văzut - nu pot să 
spun de ce - m-am ferit din calea lui, după un colţ. N-am putut 
să dau ochii cu el. Apoi l-am auzit vorbind cu unul dintre 
gardieni. Spunându-i să aducă vampirul de jos, pentru că 
Inchizitorul voia să stea din nou de vorbă cu el. 



— Eşti sigur că vorbeau despre Simon? întrebă Isabelle, dar 
fără pic de convingere în glas. Poate. . . 

— Vorbeau despre cât de prost a fost repudiatul să creadă 
că-1 vor trimite înapoi în New York fără să-1 interogheze. Unul 
dintre ei a zis că, în primul rând, nu-i venea să creadă că 
avusese vreunul tupeul să încerce să se strecoare în Alicante. 
Iar Malachi a zis: „Păi, la ce v-aţi aştepta din partea fiului lui 
Valentine?" 

— Oh, şopti Isabelle. Oh, Dumnezeule! 
Se uită în capătul celălalt al încăperii. 

— Jace. . . 

Jace îşi încleştase pumnii pe lângă corp. Ochii îi păreau 
afundaţi în orbite. în alte circumstanţe, Alee ar fi pus o mână 
pe umărul lui, dar nu şi de data asta; ceva din Jace îl oprea. 

— Dacă nu l-aş fi adus eu prin Portal, zise Jace cu voce 
scăzută, măsurată, de parcă ar fi recitat ceva, poate că l-ar fi 
lăsat pur şi simplu să plece. Poate că ar fi crezut. . . 

— Nu, zise Alee. Nu, Jace, nu e vina ta. Tu i-ai salvat viaţa. 

— L-am salvat ca să-1 poată tortura Conclavul, zise Jace. 
Halal favoare. Când o să afle Clary. . . Clătină din cap prostit. 
Ea o să creadă că l-am adus aici intenţionat, că l-am dat pe 
mâna Conclavului ştiind ce aveau să-i facă. 

— Ba n-o să creadă asta. N-aveai niciun motiv să faci aşa 
ceva. 

— Probabil, zise Jace încet, dar după cum m-am purtat 
adineauri cu ea. . . 

— Nimeni nu s-ar putea gândi vreodată că ai făcut asta, Jace, 
zise Isabelle. Nimeni dintre cei care te cunosc. Nimeni. . . 

Dar Jace nu aşteptă să afle ce altceva n-ar mai crede vreodată 

A. 

cineva. In loc de asta, se întoarse cu spatele şi se duse către 
fereastra pictată ce dădea spre canal. Stătu acolo o clipă, 
lumina ce venea prin geam facându-i părul ca de aur. Apoi se 



mişcă, atât de repede încât Alee n-avu timp să reacţioneze. 
Când îşi dădu seama ce avea să se întâmple şi sări să se opună, 
era deja prea târziu. 

Se auzi un trosnet... un zgomot de spart... şi o împroşcare 
subită cu cioburi ca o ploaie deasă de stele ascuţite. Jace se uită 
în jos la mâna lui stângă, cu un interes detaşat, în timp ce 
picături mari de sânge se adunau şi cădeau spărgându-se pe 
podea, la picioarele sale. 

Isabelle se uită de la Jace la gaura din vitraliu, la liniile ce 
radiau din centrul gol, ca o pânză de păianjen din crăpături 
subţiri, argintii. 

— Oh, Jace, zise ea, cu o voce mai blândă decât i-o auzise 
Alee vreodată. Cum naiba o să le explicăm asta celor din 
familia Penhallow? 

Fără să ştie exact cum, Clary izbuti să iasă din casă - totul 
fusese o înceţoşare rapidă de scări şi de holuri, apoi alergase la 
uşa de la intrare, şi afară, şi cumva ajunsese pe treptele casei 
Penhallow, încercând să se hotărască dacă să vomite sau nu în 
tufele de trandafiri. 

Erau plasate ideal pentru a vomita în ele, iar stomacul i se 
zvârcolea dureros, dar îşi aduse aminte de faptul că tot ce 
mâncase nu fusese decât nişte supă. Nu credea că mai avea ce 
să vomite. în loc de asta, coborî treptele şi, ieşind pe poarta din 
faţă, coti orbeşte pe stradă - nu- şi mai putea aminti din ce 
direcţie venise sau cum să ajungă înapoi la Amatis, dar părea să 
nu mai conteze prea mult. Nu se simţea nerăbdătoare să se 
întoarcă şi să-i explice lui Luke că trebuia să părăsească 
amândoi Alicante, altminteri Jace avea să-i predea 
Conclavului. 

Poate că Jace avea dreptate. Poate că era pripită şi 
nechibzuită. Poate că nu se gândise niciodată cât îi lovise pe cei 



care o iubeau. Chipul lin Simon îi pâlpâi o clipă prin faţa 
ochilor, clar ca o fotografie, apoi al lui Luke. . . 

Se opri şi se sprijini de un felinar de stradă. Dispozitivul de 
sticlă pătrată arăta ca lămpile acelea cu gaz din vârful stâlpilor 
vechi, din faţa caselor de gresie în Park Slope. Cumva părea 
liniştitor. 

— Clary! 

Era vocea unui băiat, îngrijorat. Imediat, Clary gândi: Jace. 
Se întoarse. 

Nu era Jace. Era Sebastian, băiatul cu păr negru din livingul 
familiei Penhallow, care stătea acum în faţa ei, gâfâind puţin, 
de parcă venise în goana mare după ea pe stradă. 

Ea simţi izbucnind acelaşi sentiment pe care-1 avusese şi mai 
devreme, când îl văzuse prima oară - recunoaştere amestecată 
cu altceva, ce nu putea identifica. Nu era vorba de plăcere sau 
neplăcere - era un soi de atracţie, de parcă o împingea ceva 
către băiatul ăsta şi nu- şi dădea seama ce. Poate era doar din 
pricina înfăţişării lui. Era frumos, la fel de frumos ca şi Jace, 
deşi dacă Jace era tot numai aur, băiatul acesta era paloare şi 
umbre. Cu toate acestea, acum, când se uită mai bine la el, 
descoperi că asemănarea lui cu prinţul ei imaginar nu era chiar 
atât de flagrantă cum i se păruse. Chiar şi culorile lor erau 
diferite. Era doar ceva în forma feţei, în ţinuta lui, în 
întunecimea tainică a ochilor lui. . . 

— Eşti bine? întrebă el. Vocea lui era blândă. Ai ieşit 
valvârtej casa ca. . . Vocea i se stinse în timp ce o privea. Ea se 
ţinea strâns de stâlpul felinarului, de parcă ar fi avut nevoie de 
el să stea în picioare. Ce s-a întâmplat? 

— Am avut o ceartă cu Jace, zise ea, încercând să-şi 
controleze vocea. Ştii cum e. 

— De fapt, nu ştiu. Vorbea ca şi când şi-ar fi cerut iertare. Eu 
nu am niciun frate, nicio soră. 



— Norocosule, zise ea şi tresări la amărăciunea din vocea ei. 

— Nu vorbeşti serios. 

Făcu un pas mai aproape de ea şi, atunci, felinarul pâlpâi şi se 
aprinse, aruncând un con alb de lampa- vrăjitoarei peste 
amândoi. Sebastian îşi ridică privirile la lumină şi zâmbi. 

— E un semn, continuă el. 

— Ce semn? 

— Un semn că ar trebui să mă laşi să te conduc până acasă. 

— Dar habar n-am unde e, zise ea, dându-şi seama în clipa 
aceea că era adevărat. Am şters-o pe furiş din casă pentru a 
veni aici. Nu-mi amintesc pe unde am luat-o. 

— Păi, la cine stai? 

Ea şovăi înainte de a-i răspunde. 

— N-o să spun la nimeni, zise el. Jur pe înger. 

Ea se uită lung la el. Asta era chiar un jurământ, pentru un 
vânător de umbre. 

— Bine, zise ea, mai înainte să-şi poată cântări mai bine 
decizia. Stau la Amatis Herondale. 

— Perfect. Ştiu exact unde locuieşte ea. Ii oferi braţul: 
Mergem? 

Ea izbuti să schiţeze un zâmbet. 

— Eşti destul de băgăreţ, ştii. 
El ridică din umeri. 

— Am un fetiş pentru domniţele la ananghie. 

— Nu fi misogin! 

— Nicidecum. Serviciile mele sunt disponibile deopotrivă 
pentru gentlemanii la ananghie. E un fetiş cu egale oportunităţi, 
zise el, şi, cu o plecăciune elegantă, îi oferi din nou braţul. 

De data asta, ea îl acceptă. 

Alee închise în urma lui uşa micuţei camere mansardate şi se 
întoarse cu faţa la Jace. Ochii lui aveau, de regulă, culoarea 



Lacului Lyn, un albastru pal, netulburat, dar culoarea tindea să 
li se schimbe după dispoziţie. în momentul acela, aveau 
culoarea lui East River în timpul unei furtuni. Expresia îi era 
deopotrivă furtunoasă. 

— Stai jos, îi spuse el lui Jace, indicându-i un scaun scund, 
de lângă fereastra mansardei. Aduc bandajele. 

Jace se aşeză. Camera pe care o împărţea cu Alee în vârful 
casei Penhallow era micuţă, cu două paturi înguste, câte unul la 
fiecare perete lateral. Hainele lor atârnau de un şir de cârlige de 
cuier pe perete. Exista o singură fereastră, care lăsa să pătrundă 
o lumină slabă - se făcuse întuneric între timp, iar cerul se 
vedea pe geam albastru-indigo. Jace îl urmări pe Alee când 
îngenunche să-şi scoată geanta de voiaj de sub pat şi s-o 
deschidă. Scotoci zgomotos printre obiectele dinăuntru, apoi se 
ridică ţinând în mână o cutie. Jace o recunoscu drept cutia cu 
medicamente de rezervă la care mai recurgeau, uneori, când 
runele nu erau o opţiune - antiseptice, bandaje, foarfeci şi 
tifon. 

— Nu foloseşti o rună vindecătoare? întrebă Jace, mai mult 
din curiozitate. 

— Nu. Nu poţi să. . . 

Alee se întrerupse, aruncând cutia pe pat cu o înjurătură 
mută. Se duse la chiuveta mică de lângă perete şi se spălă pe 
mâini cu atâta forţă încât împroşcă apa într-o perdea de stropi 
fini. Jace îl privea cu o curiozitate distantă. Mâna începuse să-i 
ardă de o durere surdă şi fierbinte. 

Alee luă din nou cutia, trase un scaun vizavi de al lui Jace şi 
lăsă să cadă pe el. 

— Dă-mi mâna. 

Jace întinse mâna. Trebui să admită că arăta destul de rău. 
Toate cele patru noduri ale pumnului erau plesnite ca nişte stele 
explodate, roşii. Sângele care i se uscase pe degete arăta ca o 



mănuşă scorojită roşu-cafenie. 
Alee se strâmbă. 

— Eşti un idiot. 

— Mersi, zise Jace. Urmări răbdător cum Alee se aplecă 
deasupra mâinii lui cu o pensetă şi, cu grijă, îi culese un ciob 
intrat în piele. Deci, de ce nu? 

— De ce nu ce? 

— De ce nu foloseşti o rună vindecătoare? Asta nu e o rană 
de demon. 

— De-aia! Alee întinse mâna după sticluţa cu dezinfectant. 
Cred că o să-ţi facă bine să simţi durerea. Te poţi vindeca şi ca 
un mundan, încet şi urât. Poate o să înveţi ceva din asta! Turnă 
din belşug lichidul usturător peste tăieturile lui Jace. Deşi mă 
cam îndoiesc. 

— Pot să-mi aplic singur runa vindecătoare, ştii. 
Alee se apucă să-i bandajeze mâna. 

— Doar dacă vrei să le spun eu celor din familia Penhallow 
ce s-a întâmplat în realitate cu fereastra lor, în loc să-i las să 
creadă că a fost un accident. Smuci de faşă făcând un nod 
strâns; Jace tresări. Ştii, dacă m-aş fi gândit că aveai să-ţi faci 
aşa ceva, nu ţi-aş mai fi spus nimic. 

— Ba da, mi-ai fi spus. Jace îşi lăsă capul într-o parte. Nu 
mi-am dat seama că atacul meu asupra acelui vitraliu te-a 
supărat chiar aşa de tare. 

— E numai. . . Terminând cu bandaj atul, Alee se uită în jos la 
mâna lui Jace, mână pe care o ţinea într-ale sale. Era ca un 
pachet alb, pătat de sânge unde îl atinseseră degetele lui Alee. 
De ce-ţi faci chestiile astea? Nu-i vorba numai de ceea ce ţi-ai 
făcut acum, dar şi de modul în care i-ai vorbit lui Clary. Pentru 
ce te pedepseşti singur? N-ai cum să te împotriveşti faţă de 
ceea ce simţi. 

Vocea lui Jace rămase egală. 



— Ce simt? 

— Am văzut cum te uiţi la ea. Ochii lui Alee priveau undeva 
dincolo de Jace, la ceva care nu se afla acolo. Şi nu poţi s-o ai. 
Poate că n-ai ştiut niciodată până acum cum e să vrei ceva pe 
care să nu-1 poţi avea. 

Jace îl privi drept în ochi. 

— Ce e între tine şi Magnus Bane? 
Capul lui Alee tresări brusc. 

— Eu... nu e nimic... 

— Nu sunt prost. Te-ai dus drept la Magnus după ce ai vorbit 
cu Malachi, mai înainte de a vorbi cu mine, cu Isabelle sau cu 
oricine altcineva... 

— Pentru că el era singurul care-mi putea răspunde la 
întrebare, de aceea. Nu e nimic între noi, zise Alee şi apoi, 
prinzând expresia de pe faţa lui Jace, adăugă codindu-se: nu 
mai e. Nu mai e nimic între noi. OK? 

— Sper că nu din cauza mea, zise Jace. 

Alee se făcu alb ca varul şi se dădu înapoi, de parcă s-ar fi 
pregătit să pareze o lovitură. 

— Ce vrei să spui? 

— Ştiu ce crezi că simţi pentru mine, zise Jace. Totuşi nu e 
aşa. Mă placi numai, pentru că sunt sigur. Nu e niciun risc în 
asta. în plus, nu mai trebuie să încerci niciodată să ai o relaţie 
adevărată, fiindcă mă poţi folosi pe mine ca scuză. 

Jace ştia că era crud, dar nu-i păsa. Să-i rănească pe cei la 
care ţinea era aproape la fel de satisfăcător ca şi să se rănească 
pe el însuşi, când se afla într-o dispoziţie ca asta. 

— Am priceput, zise Alee, printre dinţi. Mai întâi Clary, apoi 
mâna ta, acum eu. Du-te naibii, Jace! 

— Nu mă crezi? întrebă Jace. Bine. Dă-i drumul. Sărută-mă 
în clipa asta. 

Alee se uită la el îngrozit. 



— Exact. în pofida faptului că arăt incredibil de bine, în 
realitate nu mă placi în felul acela. Şi dacă ai rupt-o cu 
Magnus, nu a fost din cauza mea. Ci pentru că ţi-e prea frică să 
spui cuiva pe cine iubeşti cu adevărat. Iubirea ne face 
mincinoşi, zise Jace. Regina Elfilor Luminii mi-a spus asta. 
Aşa că nu mă judeca pe mine că mint despre ceea ce simt. Şi tu 
o faci. Se ridică în picioare. Iar acum, vreau s-o faci din nou. 

Chipul lui Alee era împietrit de durere. 

— Ce vrei să spui? 

— Să minţi pentru mine, zise Jace, dându-şi jacheta jos din 
cuiul de pe perete şi îmbrăcând-o. A apus soarele. Cam 
pe-acum or să înceapă să se întoarcă de la Citadelă. Vreau să le 
spui tuturor că nu mă simt bine şi că de aceea nu cobor din 
camera mea. Spune-le că m-am simţit slăbit şi m-am 
împiedicat, şi aşa am spart geamul. 

Alee îşi dădu capul pe spate şi se uită drept la Jace. 

— Bine, zise el. Dacă-mi spui unde te duci de fapt. 

— Sus, la Citadelă, zise Jace. O să-1 scot pe Simon din 
temniţă. 

Mama lui Clary numise întotdeauna intervalul acela al zilei 
dintre amurg şi înnoptare „ora albastră". Susţinea că lumina era 
atunci mai puternică şi mai neobişnuită, şi că era cel mai bun 
moment pentru a picta. Clary nu înţelesese niciodată prea bine 
ce voia să spună, dar acum, mergând prin Alicante în amurg, 
înţelese. 

Ora albastră la New York nu era tocmai albastră; era prea 
spălăcită de luminile de stradă şi de neoanele firmelor. Jocelyn 
trebuie să se fi gândit la Idris. Aici lumina cădea în 
mănunchiuri de violet pur peste zidăria aurită a oraşului, iar 
felinarele cu lampa- vrăjitoarei proiectau cercuri de lumină albă 
atât de puternică, încât Clary se aştepta să le simtă căldura când 



trecea pe sub ele. îşi dori ca mama ei să fi fost cu ea, acolo. 
Jocelyn i-ar fi putut arăta părţile din Alicante care îi erau 
familiare, care deţineau un loc aparte în amintirile ei. 

Dar ea nu ţi-a vorbit niciodată despre aceste lucruri. Le-a 
ţinut dinadins secret faţă de tine. Iar acum s-ar putea să nu le 
mai afli niciodată. O durere ascuţită - pe jumătate mânie, pe 
jumătate regret - îi cuprinse inima lui Clary. 

— Eşti grozav de tăcută, zise Sebastian. 

Treceau canalul pe un pod, ale cărui balustrade erau sculptate 
cu rune. 

— Mă întrebam doar cât de mare o să fie necazul în care o să 
fiu când o să mă întorc. A trebuit să cobor pe fereastră când am 
plecat, dar între timp probabil că Amatis a observat că am 
şters-o. 

Sebastian se încruntă. 

— De ce-ai plecat pe furiş? Nu ţi s-ar fi dat voie să mergi 
să-ţi vezi fratele? 

— N-ar fi trebuit să fiu deloc în Alicante, zise Clary. Ar fi 
trebuit să fiu acasă, în siguranţă, urmărind de pe margine ce se 
întâmplă. 

— Ah! Asta explică multe. 

— Serios? 

îi aruncă o privire piezişă. Umbre albastre i se prinseseră în 
părul negru. 

— Toată lumea a părut să pălească în clipa în care ţi-a auzit 
numele, mai devreme. Am dedus că era probabil o vrajbă între 
fratele tău şi tine. 

— Vrajbă? Păi ai putea să-i spui şi aşa. 

— Nu-1 placi prea mult? 

— Să-1 plac pe Jace? 

Se gândise atât de mult, în ultimele săptămâni, dacă îl iubea 
pe Jace Wayland şi cum, încât nu se oprise niciodată să 



analizeze dacă îl plăcea. 

— Scuze. E din familia ta. . . nu prea se pune problema dacă îl 
placi sau nu. 

— îmi place, zise ea, spre surprinderea ei. îmi place, numai 
că... Mă înfurie grozav. îmi tot spune ce pot şi ce nu pot să 
fac . . . 

— Nu pare să funcţioneze prea bine, observă Sebastian. 

— Cum adică? 

— Pari să faci oricum ce vrei tu. 

— Cred că da. Observaţia o surprinse, venind de la un străin. 
Dar se pare că l-am enervat mult mai tare decât mă aşteptasem 
eu. 

— O să-i treacă. 

Tonul lui Sebastian era nepăsător. 
Clary se uită la el, curioasă. 

— Dar ţie îţi place Jace? 

— îmi place. Dar nu cred că el mă place pe mine, zise 
Sebastian cu mâhnire. Tot ce spun pare să-1 calce pe nervi. 

Din stradă intrară într-o piaţă mare, pătrată, pavată, mărginită 
de clădiri înalte şi înguste. în centru era statuia de bronz a unui 
înger - a îngerului, cel care îşi dăduse sângele pentru a face 

neamul vânători de umbre. In capătul nordic al pieţei era o 
construcţie masivă din piatră albă. O cascadă de trepte albe de 
marmură ducea către o arcadă sprijinită pe coloane, dincolo de 
care se vedea o imensă uşă dublă. Efectul general în lumina 
înserării era uluitor - şi ciudat de familiar. Clary se întrebă 
dacă nu cumva mai văzuse înainte o imagine a acestei clădiri. 
Poate că mama ei o pictase? 

A 

— Asta e Piaţa îngerului, zise Sebastian, şi acela a fost 

Marele Palat al îngerului. Acolo au fost semnate prima oară 
Acordurile, fiindcă repudiaţii nu sunt admişi în Citadelă - 
acum i se spune Palatul Acordurilor. E un loc de întâlnire 



principal - aici au loc serbările, căsătoriile, balurile, toate 
manifestările de genul ăsta. Este inima oraşului. Se spune că 
toate drumurile duc la Palat. 

— Arată puţin a biserică - dar nu aveţi biserici pe-aici, nu? 

— Nu-i nevoie, zise Sebastian. Turnurile demonilor ne apără. 
Nu avem nevoie de nimic altceva. De aceea îmi place să vin 
aici. Simt o mare. . . pace. 

Clary se uită la el surprinsă. 

— Deci nu locuieşti aici? 

— Nu. Locuiesc în Paris. Acum sunt doar în vizită pe la 
Aline - e verişoara mea. Mama mea şi tatăl ei, unchiul meu 
Patrick, sunt fraţi. Părinţii lui Aline au condus mulţi ani 
Institutul din Beijing. S-au mutat înapoi în Alicante acum vreo 
zece ani. 

— Ei au fost. . . soţii Penhallow n-au fost în Cerc, nu-i aşa? 

O expresie uluită trecu fulgerător pe faţa lui Sebastian. 
Rămase tăcut până o luară la stânga, lăsând piaţa în urmă, 
intrând într-un labirint de străzi întunecoase. 

— De ce întrebi? zise el, în cele din urmă. 

— Păi. . . pentru că soţii Lightwood au fost. 

Trecură pe sub un felinar de stradă. Clary aruncă o privire 
într-o parte, la Sebastian. In haina lui lungă şi neagră, cu 
cămaşă albă, în baia de lumină albă, arăta ca o ilustraţie 
alb-negru a unui gentleman dintr-un album victorian. Părul său 
negru se ondula strâns pe lângă tâmple într-un fel care-o făcea 
să ardă de dorinţa de a-i face portretul în tuş. 

— Trebuie să înţelegi, zise el. Mai bine de jumătate din 
vânătorii de umbre din Idris au făcut parte din Cerc, ca şi o 
mulţime dintre cei din afara Idrisului. Unchiul Patrick a fost 
membru la început, dar a ieşit din Cerc odată ce a început să- şi 
dea seama cât de serios era Valentine. Niciunul dintre părinţii 
lui Aline n-a luat parte la Răzmeriţă - unchiul meu plecase la 



Beijing ca să fie departe de Valentine şi pe mama lui Aline a 
cunoscut-o la Institutul de acolo. Când soţii Lightwood şi 
ceilalţi membri ai Cercului au fost judecaţi pentru trădare faţă 
de Conclav, soţii Penhallow au votat pentru clemenţă. I-au 
trimis la New York în loc să-i anatemizeze. Aşa că soţii 
Lightwood le-au rămas întotdeauna recunoscători. 

— Dar părinţii tăi? zise Clary. Au fost în Cerc? 

— Nu chiar. Mama era mai tânără decât Patrick - el a 
trimis-o la Paris, când el a plecat el la Beijing. Acolo 1-a 
cunoscut pe tata. 

— Mama ta era mai tânără decât Patrick? 

— A murit, zise Sebastian. Şi tata. M-a crescut mătuşa mea, 
Elodie. 

— Oh, zise Clary, simţindu-se prost. îmi pare rău. 

— Nu-mi aduc aminte de ei, zise Sebastian. Nu foarte bine. 
Când eram mai mic, îmi doream să fi avut o soră sau un frate 
mai mare, pe cineva care să-mi fi spus cum fusese să-i aibă pe 
ei părinţi. Se uită la ea, gânditor. Pot să te întreb ceva, Clary? 
De ce ai venit totuşi în Idris, când ştiai cât de mult o să-1 supere 
asta pe fratele tău? 

înainte să-i poată răspunde, ieşiră de pe aleea strâmtă pe care 
o străbătuseră, într-o curte familiară, neluminată, a cărei 
fântână scoasă din uz din mijlocul ei sclipea în lumina lunii. 

— Piaţa Cisternei, zise Sebastian, cu o indubitabilă notă de 
dezamăgire în glas. Am ajuns mai repede decât aş fi crezut. 

Clary se uită peste podul de piatră care traversa canalul. Putea 
vedea casa lui Amatis în depărtare. Toate ferestrele erau 
luminate. Oftă. 

— De aici mă pot duce singură, mulţumesc. 

— Nu vrei să te conduc până la. . . 

— Nu. Dacă nu vrei să intri şi tu în bucluc. 

— Crezi că aş intra şi eu în bucluc? Pentru că am fost destul 



de bine-crescut cât să te conduc acasă? 

— Nimeni n-ar trebui să ştie că sunt în Alicante, zise ea. Ar fi 
trebuit să rămână secret. Şi, fără supărare, tu eşti un străin. 

— Mi-ar plăcea să nu fiu, zise el. Mi-ar plăcea să te cunosc 
mai bine. 

Se uita la ea cu un amestec de amuzament şi oarecare sfială, 
de parcă nu era sigur cum avea să-i primească ea spusele. 

— Sebastian, zise ea, simţindu-se deodată extraordinar de 
obosită. Mă bucur că vrei să mă cunoşti mai bine. Dar eu pur şi 
simplu n-am energia să încerc să te cunosc pe tine. Regret. 

— N-am vrut să spun. . . 

Dar ea deja se îndepărtase de el, luând-o către pod. La 
jumătatea acestuia, se întoarse şi privi înapoi, la Sebastian. 
Arăta ciudat de părăsit în lumina lunii, cu părul lui negru 
căzându-i peste faţă. 

— Ragnor Fell, zise ea. 
El se uită mirat la ea. 

Poftim? 

— M-ai întrebat de ce am venit aici, deşi n-ar fi trebuit, zise 
Clary. Mama mea este bolnavă. Foarte bolnavă. Poate chiar pe 
moarte. Singurul lucru care ar putea s-o ajute, singura persoană 
care ar putea s-o ajute este un magician pe nume Ragnor Fell. 
Numai că habar n-am unde să-1 găsesc. 

— Clary... 

Se întoarse din nou către casă. 

— Noapte bună, Sebastian. 

A fost mai greu să se caţere pe spalier decât fusese să 
coboare. Ghetele lui Clary alunecară de nenumărate ori pe 
zidul umed de piatră şi se simţi uşurată când în sfârşit se ridică 
peste pervazul ferestrei şi pe jumătate sări, pe jumătate căzu în 
dormitor. 



Euforia ei a fost de scurtă durată. De îndată ce ghetele ei 
atinseră podeaua, o lumină strălucitoare se aprinse, o explozie 
mută care lumină odaia ca ziua. 

Amatis şedea, cu spatele foarte drept, pe marginea patului, 
ţinând o lampa- vrăjitoarei în mână. Aceasta ardea cu o 
asemenea intensitate, încât nu-i îmblânzea cu nimic unghiurile 
feţei sale ca dăltuite în piatră, nici cutele adânci de la colţurile 
gurii. Se uită la Clary în tăcere pentru câteva momente. In cele 
din urmă, spuse: 

— în hainele alea eşti exact ca Jocelyn. 
Clary se ridică în picioare. 

— Ăăă. . . îmi pare rău, zise ea. Pentru că am ieşit afară în 
felul ăsta. . . 

Amatis închise pumnul în jurul lămpii- vrăjitoarei, stingându-i 
strălucirea. Clary clipi buimacă în întunericul subit. 

— Schimbă-te de hainele alea, zise Amatis, şi vino jos, să 
stăm de vorbă în bucătărie. Şi nici să nu te gândeşti s-o ştergi 
înapoi pe fereastră, adăugă ea, altminteri data viitoare când o să 
te întorci la casa asta ai s-o găseşti închisă pentru tine. 

înghiţind nodul din gât, Clary dădu din cap. 

Amatis se ridică şi părăsi odaia fără alte cuvinte. Iute, Clary 
se dezbrăcă de costumul de luptă şi se îmbrăcă în hainele ei, 
care atârnau pe tăblia de la capul patului, acum uscate - jeanşii 
erau puţin scorţoşi, dar era plăcut să-şi pună tricoul ei familiar. 
Scuturându-şi părul ciufulit pe spate, se îndreptă către scări. 

Ultima oară când văzuse parterul casei lui Amatis, delira şi 
avea halucinaţii. îşi amintea de nişte culoare lungi până la 
infinit şi de o uriaşă pendulă al cărei ticăit suna ca bătăile unei 
inimi pe moarte. Acum se trezi într-un living micuţ, 
confortabil, cu un mobilier de lemn simplu şi un covor ros pe 
podea. Dimensiunea prietenoasă şi culorile vii îi aminteau întru 
câtva de livingul ei de acasă, din Brooklyn. II traversă în tăcere 



şi intră în bucătărie, unde focul ardea în vatră şi încăperea era 
scăldată într-o lumină galbenă, călduroasă. Amatis stătea la 
masă. Pe umeri avea un şal albastru, care-i făcea părul parcă şi 
mai cărunt. 

— Bună! Clary ezită în prag. Nu-şi dădea seama dacă Amatis 
era supărată sau nu. 

— Bănuiesc că nu trebuie să te întreb unde ai fost, zise 
Amatis, fără să-şi ridice privirea. Ai fost să-1 vezi pe Jonathan, 
nu? Presupun că era de aşteptat. Probabil că dac-aş fi avut 
vreodată copii, aş fi ştiut când vreunul dintre ei m-ar fi minţit. 
Dar atât de mult am sperat că, măcar de data asta, nu-mi voi 
dezamăgi complet fratele. 

— Să-1 dezamăgeşti pe Luke? 

— Ştii ce s-a întâmplat când a fost muşcat? Amatis se uita 
drept în faţa ei. Când fratele meu a fost muşcat de un vârcolac 
- şi bineînţeles că a fost, căci Valentine întotdeauna risca 
prosteşte şi cu viaţa lui şi cu a apropiaţilor lui, a fost doar o 
chestiune de timp -, a venit şi mi-a spus ce i se întâmplase şi 
cât de speriat era că ar fi putut contracta maladia licantropică. 
Iar eu i-am spus. . . i-am spus. . . 

— Amatis, nu trebuie să-mi povesteşti asta. . . 

— I-am spus să iasă din casa mea şi să nu se mai întoarcă 
până ce nu avea să fie sigur că n-o are. M-am dat înapoi din 
faţa lui, n-am putut să mă abţin. Vocea îi tremura. El a putut 
vedea cât de dezgustată eram, o citea limpede pe chipul meu. A 
spus că se temea că, dacă avea o boală, dacă avea să devină o 
creatură-lup, atunci Valentine avea să-i ceară să-şi ia viaţa, iar 
eu i-am spus... i-am spus că poate ăsta ar fi fost cel mai bun 
lucru de făcut. 

Clary scoase o mică exclamaţie, fără voia ei. 
Amatis îşi ridică repede privirile. Ura de sine era zugrăvită pe 
toată faţa ei. 



— Luke a fost întotdeauna fundamental bun, indiferent ce 
încerca Valentine să-1 împingă să facă - uneori mă gândeam că 
el şi Jocelyn erau singurele persoane cu adevărat bune pe care 
le cunoşteam - şi eu n-am putut suporta gândul că avea să se 
prefacă într-un monstru. . . 

— Dar nu e aşa, nu e un monstru. 

— N-am ştiut. După ce s-a preschimbat, după ce a fugit de 
aici, Jocelyn a tot stăruit să mă convingă de faptul că, pe 
dinăuntru, el e aceeaşi persoană, e tot fratele meu. Dacă n-ar fi 
fost ea, n-aş fi fost de acord să-1 mai văd vreodată. L-am lăsat 
să stea aici, când a venit înainte de Răzmeriţă - i-am dat voie 
să stea în pivniţă -, dar îmi dădeam seama că nu avea încredere 
în mine, nu după ce îi întorsesem spatele. Cred că se mai 
îndoieşte şi acum. 

— A avut destulă încredere să vină la dumneata când eu eram 
bolnavă, zise Clary. A avut destulă încredere să mă lase aici, cu 
dumneata. . . 

— Nu avea unde în altă parte să se ducă, zise Amatis. Şi uite 
ce bine m-am ocupat de tine. Nu te-am putut ţine în casă nici 
măcar o zi. 

Clary se făcu mică. Era mai rău decât dacă ar fi ţipat la ea. 

— Nu e vina dumitale. Eu te-am minţit şi am plecat pe 
ascuns. N-ai fi putut face nimic să mă împiedici. 

— Oh Clary, zise Amatis. Nu înţelegi? Există întotdeauna 
ceva pe care-1 poţi face. Numai oamenii ca mine îşi spun 
întotdeauna că nu există. Eu mi-am spus că nu puteam face 
nimic, când cu Luke. Mi-am spus că nu puteam face nimic 
când Stephen m-a părăsit. Şi am refuzat chiar să particip la 
întrunirile Conclavului, pentru că mi-am spus că nu puteam 
face nimic să le influenţez deciziile, chiar dacă uram ce făceau 
ei. Pe de altă parte, când mă hotărăsc să fac ceva... ei bine, nu 
pot face nici măcar un singur lucru cum trebuie. Ochii ei luceau 



cu putere în lumina focului. Du-te la culcare, Clary, sfârşi ea. 
Şi de acum încolo, poţi să pleci şi să vii când şi cum vrei. N-am 
să fac nimic să te opresc. La urma urmelor, cum ai spus tu, n-aş 
putea face nimic. 

— Amatis... 

— Nu! Amatis clătină din cap. Du-te la culcare. Te rog. 
Glasul ei avea o notă de finalitate; se întoarse cu spatele, ca şi 

cum Clary deja plecase, şi se uită la perete, fără să clipească. 

într-o clipă, Clary se răsuci pe un călcâi şi urcă scările în 
fugă. în camera de oaspeţi, trânti uşa în urma ei şi se aruncă pe 
pat. Se gândi că ar fi vrut să plângă, dar lacrimile refuzau s-o 
asculte. Jace mă urăşte, îşi zise Amatis mă urăşte. N-am reuşit 
să-mi iau rămas-bun de la Simon. Mama e pe moarte. Şi Luke 
m-a părăsit. Sunt singură. N-am fost niciodată atât de singură 
şi e numai din vina mea. Poate că de aceea nu putea să plângă, 
îşi dădu ea seama, uitându-se cu ochi uscaţi la tavan. Ce rost 
are să plângi, când nu e nimeni care să te consoleze? Şi, mai 
rău, când nici măcar tu nu te poţi consola? 



7 



UNDE ÎNGERII SE 
TEM SĂ CALCE 

Dintr-un vis despre sânge şi lumina soarelui, Simon se trezi 
brusc, când o voce îl striga pe nume. 

— Simon. Vocea era doar o şoaptă şuierată. Simon, 

trezeşte- te! 

Simon sări în picioare - uneori viteza cu care se mişca îl 
surprindea chiar şi pe el - şi se răsuci în loc, în bezna celulei. 

— Samuel? şopti el, privind spre umbre. Samuel, tu m-ai 
strigat? 

— Intoarce-te, Simon. Acum vocea, vag cunoscută, avea un 
ton agasant. Şi vino la fereastră. 

în clipa aceea, Simon ştiu numaidecât cine era şi îşi îndreptă 
ochii spre fereastra zăbrelită ca să-1 vadă pe Jace, îngenuncheat 
pe iarbă, afară, cu o lampa- vrăjitoarei în mână. Se uita la 
Simon cu o mânie stăpânită. 

— Ce, credeai că ai avut un coşmar? 

— Poate încă mai am. 

Era un bâzâit în urechile lui Simon - dacă ar fi avut bătăi de 
inimă, ar fi crezut că e de la sângele care-i gonea prin vene, dar 
era altceva, ceva mai puţin corporal, dar mai apropiat decât 
sângele. 

Lampa- vrăjitoarei arunca pe faţa palidă a lui Jace un model 
complicat de umbre şi lumini. 

— Vasăzică, aici te-au vârât. N-aş fi crezut că mai folosesc 
temniţele astea. 

Privi într-o parte. 

— La început, am nimerit la o altă fereastră. I-am produs 
prietenului tău din celula alăturată un adevărat şoc. Chipeş 



A 

individ, cu barba aia şi cu zdrenţele lui! îmi aminteşte cumva 
de oamenii străzii de acasă. 

Iar Simon pricepu ce era bâzâitul din urechile lui. Turbare, 
într-un cotlon îndepărtat al minţii sale, îşi dădea seama că îşi 
dezvelise dinţii şi că vârfurile colţilor îi juleau buza de jos. 

— Mă bucur că ţi se par amuzante toate astea. 

— Adică nu eşti fericit că mă vezi? zise Jace. Trebuie să spun 
că sunt surprins. întotdeauna mi s-a spus că prezenţa mea 
luminează orice încăpere. S-ar fi zis că ar fi fost de două ori 
mai adevărat în cazul celulelor jilave de sub pământ. 

— Ştiai ce avea să se întâmple, nu-i aşa? „Or să te trimită 
înapoi, drept în New York", mi-ai spus tu. Nicio problemă. Dar 
ei n-au avut nicio clipă vreo intenţie în sensul ăsta. 

— N-am ştiut. Jace îi căută privirea printre gratii, iar a lui era 
limpede şi fermă. Ştiu că n-o să mă crezi, dar atunci eram 
convins că-ţi spun un adevăr. 

— Ori minţi, ori eşti prost. . . 

— Atunci sunt prost. 

— ... ori şi una, şi alta, sfârşi Simon. înclin să cred că 
amândouă. 

— N-am niciun motiv să te mint. Nu acum. Privirea lui Jace 
rămase fermă. Şi încetează să-ţi mai arăţi colţii la mine. Mă fac 
nervos. 

— Bine, zise Simon. Dacă vrei să ştii de ce, e pentru că 
miroşi a sânge. 

— E apa mea de colonie. Eau de Rană Recentă. 

Jace îşi ridică mâna stângă. Avea o mănuşă de bandaj alb, 
pătată în dreptul nodurilor pumnului, acolo unde sângele 
răzbătuse prin faşe. 

Simon se încruntă. 

— Credeam că voi, ăştia, nu v-alegeţi cu răni. Nu cu unele 
care să dureze. 



— Mi-am trecut mâna printr-o fereastră, zise Jace, iar Alee 
m-a pus să mă vindec ca un mundan, ca să-mi dea o lecţie. 
Poftim, ţi-am spus adevărul. Impresionat? 

— Nu, zise Simon. Am probleme mai mari, ca să-mi bat 
capul cu tine. Inchizitorul îmi tot pune întrebări la care nu pot 
să răspund. Mă tot acuză că mi-am obţinut puterea de Diurn de 
la Valentine. Că sunt iscoadă pentru el. 

Ochii lui Jace scânteiară alarmaţi. 

— Aldertree a spus asta? 

— Aldertree insinuează că întreg Conclavul crede asta. 

— Asta-i rău. Dacă hotărăsc că eşti iscoadă, atunci nu se mai 
aplică Acordurile. Nu dacă ajung la concluzia că ai încălcat 
Legea. Jace aruncă repede o privire în jur, înainte să se întoarcă 
spre Simon. Mai bine te scoatem de-aici. 

— Şi după aia ce? 

Lui Simon nu-i venea să creadă ce spusese. Voia atât de tare 
să scape din locul acela, încât aproape că-şi putea gusta dorinţa, 
totuşi nu- şi putea opri cuvintele să-i iasă pe gură. 

— Unde plănuieşti să mă ascunzi? continuă el. 

— E un Portal aici, în Citadelă. Dacă-1 vom găsi, te voi putea 
trimite înapoi prin el. . . 

— Şi toată lumea o să ştie că m-ai ajutat. Jace, nu numai pe 
mine mă vizează Conclavul. De fapt, mă îndoiesc că le pasă 
vreun pic de un repudiat. încearcă să demonstreze ceva despre 
familia ta, despre familia Lightwood. încearcă să demonstreze 
că sunt cumva mână în mână cu Valentine. Că, în realitate, 
n-au părăsit niciodată Cercul. 

Chiar şi prin întuneric se putea vedea cum dispare culoarea 
din obrajii lui Jace. 

— Dar asta-i ridicol. S-au luptat cu Valentine... pe vasul 
ăla. . . Robert aproape c-a murit. . . 

— Inchizitorul vrea să creadă că i-au sacrificat pe ceilalţi 



nefilimi care au luptat pe vas ca să păstreze iluzia că ei ar fi 
fost împotriva lui Valentine. Insă tot au pierdut Sabia Mortală, 
iar ăsta-i singurul lucru care contează în ochii lui. Uite, voi aţi 
încercat să avertizaţi Conclavul, iar lor nu le-a păsat. Acum, 
Inchizitorul caută pe cineva pe seama căruia să arunce toată 
vina. Dacă poate să-i stigmatizeze pe ai tăi ca trădători, atunci 
nimeni nu va mai acuza Conclavul pentru ceea ce s-a 
întâmplat, iar el o să fie în stare să aplice orice strategie 
doreşte, fără nicio opoziţie. 

Jace îşi luă capul în mâini, trăgându-se distrat de păr cu 
degetele sale lungi. 

— Dar nu te pot lăsa aici. Dacă află Clary. . . 

— Ar fi trebuit să mă gândesc că de-asta îţi făceai tu griji, 
râse Simon aspru. Atunci nu-i spune. Ea e în New York, 
oricum, mulţumesc lui... Se întrerupse, incapabil să pronunţe 
cuvântul. Ai avut dreptate, zise el, în schimb. Acum mă bucur 
că nu e aici. 

Jace îşi înălţă capul. 

— Ce? 

— Conclavul şi-a pierdut minţile. Cine ştie ce i-ar face ei, 
dacă ar afla ce poate. Ai avut dreptate, repetă Simon şi pentru 
că Jace nu răspundea nimic, adăugă: Şi ai putea să te bucuri şi 
tu pentru că am recunoscut asta faţă de tine. Probabil n-am s-o 
mai spun niciodată. 

Jace se uita lung la el, lipsit de expresie, iar Simon îşi aminti 
cu o neplăcută tresărire modul în care Jace îl privise pe vas, 
însângerat şi muribund, pe podeaua de metal. în cele din urmă, 
Jace vorbi: 

— Deci vrei să spui că ai de gând să rămâi aici? în 
închisoare? Până când? 

— Până când ne vine o idee mai bună, zise Simon. Dar ar mai 
trebui ceva. 



Jace îşi ridică sprâncenele. 

— Ce anume? 

— Sânge, zise Simon. Inchizitorul încearcă să mă înfometeze 
ca să vorbesc. Deja mă simt foarte slăbit. Până mâine o să fiu. . . 
ei bine, nu ştiu cum o să fiu. Dar nu vreau să-i cedez. Şi nu o să 
mai beau din sângele tău iar, nici dintr-al altcuiva, adăugă el 
repede, mai înainte ca Jace să-i poată oferi. Sânge de animal o 
să fie perfect. 

— Sânge îţi pot aduce, zise Jace. Şovăi: Cumva. . . i-ai spus 
Inchizitorului că te-am lăsat să bei din sângele meu? Că te-am 
salvat? 

Simon clătină din cap. 

Ochii lui Jace sclipiră, reflectând lumina. 

— De ce nu? 

— Presupun că n-am vrut să te vâr în necazuri şi mai mari. 

— Ascultă, vampirule, zise Jace, protejează-i pe Lightwood 
dacă poţi. Dar nu mă proteja pe mine. 

Simon îşi înălţă capul a mirare. 

— De ce nu? 

— Pentru că. . . zise Jace - şi pentru o clipă, cum se uita în jos 
printre gratii, Simon aproape că-şi putu imagina că el era afară 
şi Jace închis în celulă -, nu cred că merit. 

Pe Clary o trezi un zgomot ca de grindină care cade pe un 
acoperiş de metal. Se ridică în capul oaselor în pat, uitându-se 
în jur ameţită. Zgomotul se repetă, un răpăit puternic venind 
dinspre fereastră. Dându-şi pătura la o parte, fără chef, se duse 
să cerceteze. 

Deschizând fereastra, în cameră năvăli o pală de aer îngheţat 
care-o pătrunse prin pijama ca un pumnal. Se înfioră şi se 
aplecă peste pervaz. 

Cineva stătea în grădina de dedesubt, iar pentru o clipă, cu o 



tresărire a inimii, tot ce văzu era că persoana era zveltă şi 
înaltă, cu păr băieţesc, ciufulit. Apoi el îşi ridică faţa şi ea văzu 
că părul lui era negru, nu blond, şi îşi dădu seama că pentru a 
doua oară sperase să fie Jace şi se alesese în schimb cu 
Sebastian. 

Avea o mână plină de pietricele. Zâmbi când văzu că ea 
scoate capul afară şi îi făcu semn spre el şi apoi spre spalierul 
de trandafiri. Coboară până aici. 

Ea clătină din cap şi-i arătă către partea din faţă a casei. Ne 
întâlnim la uşa de la intrare. închizând fereastra, se grăbi pe 
scări în jos. Era dimineaţă târziu - lumina ce se revărsa prin 
ferestre era puternică şi aurie, dar lămpile erau toate stinse şi 
casa era tăcută. Amatis probabil că încă mai doarme, gândi ea. 

Clary se duse la uşa de la intrare, o descuie şi o deschise. 
Sebastian stătea acolo, pe treptele din faţă, şi încă o dată ea avu 
senzaţia aceea, acea stranie impresie că-1 recunoştea, deşi cu 
mai puţină intensitate, de data asta. îi zâmbi din colţul gurii. 

— Arunci cu pietricele în fereastra mea, zise ea. Credeam că 
oamenii fac asta numai în filme. 

El rânji. 

— Drăguţe pijamale. Te-am trezit? 

— Poate. 

— îmi pare rău, zise el, deşi nu părea să-i pară rău. Insă asta 
nu putea aştepta. N-ai vrea să dai fuga sus şi să te îmbraci, 
apropo? O să ne petrecem ziua împreună. 

— Uau! Sigur pe tine, nu? zise ea, dar, la urma urmelor, 
băieţii care arătau ca Sebastian probabil că nu aveau motive să 
fie altfel decât siguri pe ei. Clătină din cap. îmi pare rău, dar nu 
pot. Nu pot să părăsesc casa. Nu astăzi. 

O cută de îngrijorare apăru între sprâncenele lui. 

— Ieri ai părăsit casa. 

— Ştiu, dar asta a fost înainte ca. . . 



înainte ca Amatis să mă facă să mă simt un nimeni. 

— Pur şi simplu nu pot. Şi te rog, nu încerca să mă convingi, 
bine? continuă. 

— Bine, zise el. N-o să încerc să te conving. Dar cel puţin 
lasă-mă să-ţi spun de ce-am venit. Apoi, promit, dacă tot mai 
vrei să plec, o să plec. 

— Despre ce-i vorba? 

El îşi ridică fruntea, iar ea se întrebă cum de era posibil ca 
ochii lui negri să strălucească la fel ca ochii aurii. 

— Ştiu unde-1 poţi găsi pe Ragnor Fell. 

Lui Clary îi luă mai puţin de zece minute să urce în camera 
ei, să-şi îmbrace grăbită hainele, să mâzgălească iute un bilet 
pentru Amatis şi să se întoarcă la Sebastian, care o aştepta pe 
marginea canalului. El rânji când ea veni în fugă la el, cu 
răsuflarea tăiată şi mantia ei verde pe braţ. 

— Iată-mă, zise ea, oprindu-se din alergat. Putem merge 
acum. 

Sebastian stărui s-o ajute să-şi pună mantia. 

— Nu cred că m-a mai ajutat cineva până acum să-mi îmbrac 
haina, observă Clary, eliberându-şi părul prins sub guler. Bine, 
poate chelnerii. Ai fost vreodată chelner? 

— Nu, dar am fost crescut de o franţuzoaică, îi aminti 
Sebastian. Asta implică nişte lecţii de pregătire chiar mai 
riguroase. 

Clary zâmbi, în pofida nervozităţii. Sebastian se pricepea s-o 
facă să zâmbească, îşi dădu ea seama cu o oarecare surprindere. 
Era aproape prea priceput. 

— Unde mergem? întrebă ea abrupt. Casa lui Fell e aproape 
de-aici? 

— De fapt, locuieşte în afara oraşului, zise Sebastian, luând-o 
către pod. 



Clary îşi potrivi pasul după al lui. 

— E mult de mers? 

— Prea mult de mers pe jos. O să luăm un mijloc de 
transport. 

— Un mijloc de transport? De la cine? Se opri în loc. 
Sebastian, trebuie să fim prudenţi. Nu putem avea încredere în 
nimeni ca să-i spunem ce vrem să facem. . . ce vreau să fac. E 
secret. 

Sebastian o privi cu ochii săi negri gânditori. 

— Jur pe înger că prietenul care o să ne-ajute cu transportul 
n-o să sufle un cuvânt nimănui despre ceea ce facem. 

— Eşti sigur? 

— Foarte sigur. 

Ragnor Fell, gândi Clary, în timp ce străbăteau străzile 
aglomerate. O să-l văd pe Ragnor Fell. Entuziasmul nebun i se 
împletea cu îngrijorarea agitată - Madeleine îl prezentase ca 
formidabil. Dacă n-o să aibă răbdare cu ea, n-o să aibă timp? 
Dacă n-o să-l poată convinge că era cine susţinea ea că e? Dacă 
el nici măcar nu- şi mai amintea de mama ei? 

La nervozitatea ei, nu ajuta deloc faptul că de fiecare dată 
când trecea pe lângă un băiat blond sau pe lângă o fată cu părul 
lung şi negru, se încorda toată pe dinăuntru, părându-i-se că-i 
recunoaşte pe Jace sau pe Isabelle. Dar Isabelle probabil că 
n-ar fi băgat-o în seamă, gândi ea posacă, iar Jace se afla fără 
îndoială acasă la Penhallow, giugiulindu-se cu noua lui 
prietenă. 

— Te temi să nu fii urmărită? întrebă Sebastian, când o luară 
pe o stradă care ducea în partea opusă de centrul oraşului, 
observând că ea se tot uita în jur. 

— Tot am impresia că văd cunoscuţi, recunoscu ea. Jace, ori 
pe vreunul dintre copiii Lightwood. 

— Nu cred că Jace a ieşit din casă, de când au sosit la familia 



Penhallow. Pare să stea mai mult bosumflat, în camera lui. S-a 
mai şi rănit ieri la mână destul de urât. . . 

— S-a rănit la mână? Cum? 

Clary, uitând să fie atentă pe unde calcă, se împiedică de o 
piatră. Drumul pe care-1 urmau se transformase între timp 
într-unui acoperit cu pietriş, fără ca ea să bage de seamă. 

— Au! 

— Am ajuns, anunţă Sebastian, oprindu-se în faţa unui gard 
înalt sârmă, cu stâlpi de lemn. Nu se vedea nicio casă prin 
preajmă - mai devreme ieşiseră destul de brusc din zona 
caselor de locuit, iar aici nu era decât gardul ăsta pe o parte a 
drumului şi o pantă pietroasă, care ducea spre pădure, de partea 
cealaltă. 

Gardul avea o poartă, dar era încuiată cu lacăt. Sebastian 
scoase din buzunar o cheie grea de oţel şi descuie poarta. 

— Mă întorc imediat cu mijlocul nostru de transport, 
închise poarta în urma lui. Clary îşi lipi ochiul de-un spaţiu 

dintre şipcile porţii. Pe acolo putu zări o construcţie care arăta 
ca o cabană cu acoperiş de şindrilă, roşu şi foarte jos. Deşi nu 
părea să aibă o uşă obişnuită. . . sau ferestre obişnuite. . . 

Poarta se deschise, iar Sebastian reapăru, rânjind larg. într-o 
mână ţinea un căpăstru: păşind docil în spatele lui, era un 
imens cal sur-rotat cu o stea albă strălucitoare în frunte. 

— Un cal? Ai un cal? Clary se uita uluită la animal. Cine are 
un cal? 

Sebastian mângâie cu dragoste calul pe greabăn. 

— Multe familii de vânători de umbre ţin câte un cal în grajd 
aici, în Alicante. Dacă ai observat, nu sunt maşini în Idris. Nu 
funcţionează cum trebuie, cu toate vrăjile de protecţie din jur. 

Bătu cu palma în şaua de piele deschisă la culoare din 
spinarea calului, împodobită cu un blazon înfăţişând un şarpe 
de apă ce se înălţa dintr-un lac, într-o serie de spirale. Numele 



Verlac era scris dedesubt, cu litere delicate. 

— Hai, sus ! 

Clary se dădu un pas înapoi. 

— N-am mai călărit niciodată un cal. 

— îl conduc eu pe Wayfarer, o linişti Sebastian. Tu doar o să 
stai în faţa mea. 

Calul fornăi uşor. Avea dinţi uriaşi, observă Clary, tulburată; 
fiecare de mărimea unui flacon-dozator Pez de bomboane. îşi 
imagină dinţii aceia înfigându-se în piciorul ei şi se gândi la 
toate fetele pe care le ştia de la şcoala generală şi care-şi doreau 
câte un ponei. Se întrebă dacă erau sănătoase la cap. 

Curaj! îşi spuse ea. Mama ta aşa ar fi făcut. 

Trase adânc aer în piept. 

— Bine. Hai să mergem! 

Hotărârea lui Clary de a fi curajoasă dură cam cât îi luă lui 
Sebastian - după ce o ajută pe ea să urce în şa - să se arunce în 
spinarea calului, în spatele ei, şi să-şi înfigă pintenii. Wayfarer 
ţâşni ca un glonţ, ropotind peste pietrele drumului cu atâta 
forţă, încât îi trimitea lui Clary şocuri electrice prin şira 
spinării. îşi încleştă mâinile în bucata de şa din faţa ei 
înfigându-şi unghiile destul de tare cât să lase urme în piele. 

Drumul pe care-1 străbăteau se îngusta, în timp ce se 
îndepărtau de oraş, iar ici şi colo începuseră să apară pâlcuri de 
copaci, într-o parte şi cealaltă, ziduri de verdeaţă limitând 
priveliştea. Sebastian trase de frâu, iar calul îşi domoli galopul 
dezlănţuit, bătăile inimii lui Clary încetinind deopotrivă cu 
viteza lui. Pe măsură ce panica i se risipea, deveni încetul cu 
încetul conştientă de Sebastian în spatele ei - ţinea frâul cu 
ambele mâini pe lângă ea, închipuind astfel un soi de cuşcă din 
braţele sale, care o împiedica să aibă senzaţia că avea să cadă 
de pe cal. Era deodată foarte conştientă de prezenţa lui, nu doar 



de tăria braţelor care o ţineau, dar şi de faptul că se sprijinea cu 
spatele de pieptul lui şi că el mirosea, într-un fel nelămurit, a 
piper negru. Dar nu era neplăcut - picant şi agreabil, foarte 
diferit de mirosul de săpun şi de soare al lui Jace. Nu că soarele 
ar fi avut vreun miros, de fapt, însă dacă ar fi avut. . . 

Scrâşni din dinţi. Era aici, cu Sebastian, pe cale să se 
întâlnească în sfârşit cu puternicul magician, şi mintea ei umbla 
aiurea, la cum mirosea Jace. Se sili să se uite în jur. Pâlcurile 
verzi de copaci se răriseră şi acum vedea deschizându-se şi-n 
stânga, şi-n dreapta un peisaj rural marmorat. Era frumos, cum 
sunt uneori locurile pustii: un covor verde, sfâşiat ici şi colo de 
câte o cicatrice de drum cenuşiu de piatră sau de vreo 
îngrămădire de colţi de stâncă negri crescând din iarbă. Tufe de 
flori albe delicate, aceleaşi pe care le văzuse şi cu Luke în 
necropolă, înstelau dealurile ca într-o ninsoare ocazională. 

— De unde ai aflat unde e Ragnor Fell? întrebă ea, în timp ce 
Sebastian mâna cu abilitate calul pe după o scobitură din drum. 

— De la mătuşa mea, Elodie. Are o adevărată reţea de 
informatori. Ştie tot ce mişcă în Idris, chiar dacă ea nu vine 
niciodată. Nu-i place să părăsească Institutul. 

— Dar tu? Vii des în Idris? 

— Nu chiar. Ultima oară când am fost aici, aveam vreo patru 
ani. De atunci, nu i-am mai văzut pe mătuşa şi pe unchiul, deci 
mă bucur că venit acum. Am şansa să recuperez. De altfel, îmi 
lipseşte Idrisul când sunt departe de el. Nicăieri nu-i ca aici. E 
un loc unic pe Pământ. O să începi şi tu să simţi asta şi apoi o 
să-i duci dorul, când n-o să fii aici. 

— Ştiu că Jace îi ducea dorul, zise ea. Dar am crezut că era 
din cauză că a trăit aici mulţi ani. El a fost crescut aici. 

— La conacul Wayland, zise Sebastian. Nu-i prea departe de 
locul unde mergem noi, de fapt. 

— Chiar pari să ştii totul. 



— Nu chiar totul, zise Sebastian râzând, iar Clary îi simţi 
râsul ca fior pe şira spinării. Da, Idris vrăjeşte pe toată lumea - 
chiar şi pe aceia care, ca Jace, ar avea motive să urască locul 
asta. 

— De ce spui asta? 

— Păi, a fost crescut de Valentine, nu-i aşa? Iar asta trebuie 
să fi fost cumplit. 

— Nu ştiu, ezită Clary. Adevărul e că are sentimente 
amestecate în ceea ce priveşte copilăria lui. Eu cred că 
Valentine a fost un tată groaznic, într-un fel, dar pe de altă 
parte fărâmele de bunătate şi de dragoste pe care le-a arătat au 
fost toată bunătatea şi dragostea pe care le-a cunoscut vreodată 
Jace. Simţi un val de tristeţe, în timp ce vorbea. Cred că şi-a 
amintit de Valentine cu multă afecţiune, foarte multă vreme. 

— Nu pot să cred că Valentine i-a arătat vreodată bunătate 
sau dragoste lui Jace. Valentine e un monstru. 

— Ei bine, da, dar Jace e fiul lui. Şi era doar un băieţel. Cred 
că Valentine 1-a iubit totuşi, în felul lui. . . 

— Nu. Vocea lui Sebastian era tăioasă. Mă tem că asta-i 
imposibil. 

Clary clipi nedumerită şi aproape că se întoarse să-i vadă faţa, 
dar îşi luă seama. Toţi vânătorii de umbre erau un pic ţicniţi 
când vorbeau despre Valentine - se gândi la Inchizitoare şi se 
cutremură în sinea ei - şi ea cu greu i-ar fi putut învinovăţi. 

— Probabil că ai dreptate. 

— Am ajuns, zise Sebastian abrupt - atât de abrupt, încât 
Clary se întrebă dacă nu cumva îl jignise - şi se dădu jos de pe 
cal. însă când îşi ridică ochii spre ea, zâmbea. Am ajuns 
repede, zise el, legând calul de cea mai joasă creangă a unui 
copac din apropiere. Mai repede decât mă aşteptam. 

îi făcu semn că trebuia să coboare din şa, iar după o clipă de 
şovăire, Clary se lăsă să alunece din spinarea calului în braţele 



lui. Se ţinu strâns de el când acesta o prinse, simţindu-şi 
picioarele nesigure după cât călărise. 

— Scuze, zise ea timid. N-am vrut să te înhaţ aşa. 

— Eu nu mi-aş cere scuze pentru asta. 

îi simţi răsuflarea caldă pe gât şi se înfioră. Mâinile lui 
întârziară o clipă pe spatele ei, înainte să-i dea drumul, cu 
părere de rău. 

Toate acestea n-o ajutară pe Clary să se ţină mai ferm pe 
picioare. 

— Mulţumesc, zise ea, ştiind foarte bine că roşise şi 
dorindu-şi din suflet ca tenul ei alb să nu se coloreze atât de 
prompt. Deci, aici e? 

Se uită în jur. Se aflau într-o mică vale, între două dealuri 
joase. Mai mulţi copaci noduroşi mărgineau un fel de luminiş. 
Crengile lor răsucite aveau o frumuseţe sculpturală, pe fundalul 
cerului de un albastru-oţel. Dar altminteri. . . 

— Nu-i nimic aici, zise ea, încruntându-se. 

— Clary. Concentrează-te. 

— Vrei să spui... o iluzie magică? Dar de regulă nu trebuie 

w 

sa. . . 

— Iluziile magice din Idris sunt adesea mult mai puternice 
decât oriunde în altă parte. S-ar putea să fii nevoită să te 
străduieşti mai mult decât de obicei. îşi puse mâinile pe umerii 
ei şi o întoarse, cu blândeţe. Priveşte luminişul! 

Clary făcu în tăcere mica şmecherie mintală care-i permitea 
să decojească iluzia magică de pe obiectul deghizat. îşi 
închipui că şterge cu terebentină un tablou, dând la o parte 
straturile de vopsea pentru a descoperi adevărata imagine de 
dedesubt - şi iat-o! O căsuţă de piatră, cu un acoperiş înalt cu 
fronton, cu fumul ieşind pe horn ca o elegantă fioritură. O 
potecă şerpuitoare, bătută cu pietre, conducea la uşa de la 
intrare a casei. Chiar sub ochii ei, fuiorul de fum de pe horn 



conteni se răsucească spre cer şi începu să ia forma unui 
tremurător semn de întrebare negru. 
Sebastian râse. 

— Cred că asta vrea să însemne „Cine-i acolo?". 

Clary îşi strânse mai bine mantia pe lângă corp. Vântul care 
sufla peste iarba pajiştii nu era atât de aspru, totuşi ea simţea un 
fior de gheaţă în măduva oaselor. 

— Arată ca o scenă dintr-un basm. 

— Ţi-e frig? 

Sebastian o cuprinse de umeri. Imediat, fumul care se ridica 
pe hornul casei încetă să mai înfăţişeze semnul de întrebare şi 
începu să contureze norişori în forma unor inimi unite. Clary se 
strecură pe sub braţul lui, simţindu-se deopotrivă stânjenită şi 
cumva vinovată, de parcă făcuse ceva rău. Se grăbi către aleea 
casei, urmată de Sebastian. Se aflau la jumătatea drumului, 
când uşa se deschise brusc. 

în pofida obsesiei sale de a-1 găsi pe Ragnor Fell încă de când 
Madeleine îi rostise numele în faţa ei, Clary nu încercase 
niciodată să-şi imagineze cum arăta. Un bărbat solid, cu barbă, 
şi-ar fi spus ea, în caz că s-ar fi gândit vreodată. Cineva ca un 
viking, cu umeri laţi şi puternici. 

Dar persoana care ieşi pe uşa casei era înaltă şi subţire, cu păr 
negru, scurt şi ţepos. Purta o vestă de plasă din aur şi o pereche 
de pantaloni de pijama de mătase. Se uita la Clary cu interes 
moderat, pufăind agale din pipa sa nemaivăzut de mare. Deşi 
nu arăta nici pe departe a viking, într-o clipă i-a fost foarte 
familiar. 

Magnus Bane. 

— Dar. . . Sebastian părea la fel de uimit ca şi Clary. Se holba 
la Magnus cu gura uşor căscată şi cu stupoare pe chip. In cele 
din urmă, se bâlbâi: Tu eşti. . . Ragnor Fell? Magicianul? 

Magnus îşi scoase pipa din gură. 



— Păi, sunt foarte sigur că nu sunt Ragnor Fell, dansatorul 
exotic. 

— Eu. . . 

Sebastian păru să rămână fără cuvinte. 

Clary nu înţelegea la cine s-ar fi aşteptat, dar Magnus era un 
individ care merita băgat în seamă. 

— Speram că ne vei putea ajuta. Eu sunt Sebastian Verlac, iar 
ea este Clarissa Morgenstern. . . mama ei e Jocelyn Fairchild. . . 

— Nu-mi pasă cine e mama ei, zise Magnus. Nu mă puteţi 

vedea fără o programare. Intoarceţi-vă mai târziu. In martie 
următor ar fi tocmai bine. 

A 

— In martie? zise Sebastian părând scandalizat. 

— Ai dreptate, zise Magnus. Prea ploios. Ce zici de iunie? 
Sebastian se îndreptă de spate. 

— Nu cred că înţelegi cât e de important. . . 

— Lasă, Sebastian, zise Clary cu dezgust. Vrea doar să te 
aiurească. Ragnor nu ne poate ajuta. 

Sebastian păru şi mai buimăcit. 

— Dar nu văd de ce n-ai putea. . . 

— Bine, destul, zise Magnus şi pocni o dată din degete. 
Sebastian încremeni pe loc, cu gura încă deschisă şi mâinile 

parţial întinse. 

— Sebastian! 

Clary întinse mâna să-1 atingă, dar era rigid ca o statuie. 
Numai uşoara ridicare şi coborâre a pieptului său arăta că mai 
era încă viu. 

— Sebastian? zise ea din nou, dar în zadar. 

îşi dădu cumva seama că el n-o putea nici vedea, nici auzi. Se 
întoarse atunci spre Magnus: 

— Nu pot să cred că ai făcut asta. Ce naiba te-a apucat? Ţi-a 
făcut creierul piftie ce fumezi în pipa aia? Sebastian e de partea 
noastră. 



— Eu nu sunt de nicio parte, Clary iubito, zise Magnus, 
fluturând din pipă. Şi, serios, e numai vina ta că a trebuit să-1 
împietresc pentru câteva clipe. Era cât pe ce să-i spui că nu 
sunt Ragnor Fell. 

— Asta pentru că nu eşti Ragnor Fell. 

Magnus suflă un fuior de fum din gură şi o privi gânditor prin 
ceaţă. 

— Vino, zise el. Hai să-ţi arăt ceva. 

Ţinu uşa căsuţei deschisă, facându-i semn să intre. Cu o 
ultimă privire uluită către Sebastian, Clary îl urmă. 

Interiorul colibei nu era luminat. Licărul slab al zilei care 
pătrundea pe fereastră era însă de ajuns ca să-i arate lui Clary 
că se aflau într-o cameră mare, plină de umbre întunecate. în 
aer se simţea un miros ciudat, ca de gunoi ars. Ea scoase un 
scurt sunet înecat, când Magnus pocni a doua oară din degete. 
O puternică lumină albastră înflori în vârful degetelor lui. 

Clary tresări. Camera era devastată - mobilierul făcut ţăndări, 
sertarele deschise şi conţinutul împrăştiat pe jos. Pagini rupte 
din cărţi pluteau prin aer ca fulgii de cenuşă. Chiar şi geamul 
ferestrei era spart. 

— Am primit un mesaj de la Ragnor Fell, aseară, zise 
Magnus, care-mi cerea să vin să stau de vorbă cu el. Am ajuns 
aici. . . şi-am văzut asta. Totul distrus şi o duhoare de demoni în 
toată casa. 

— Demoni? Păi demonii nu pot intra în Idris. . . 

— N-am spus că au intrat. Eu ţi-am spus doar ce s-a 
întâmplat. 

Magnus vorbea monoton. Continuă: 

— Locul ăsta duhneşte a ceva de origine demonică. Trupul 
lui Ragnor era pe podea. Nu era mort când l-au lăsat ei, dar era 
mort când am sosit eu. Se întoarse spre ea: Cine mai ştia că-1 
căutai? 



— Madeleine, şopti Clary. Dar ea e moartă. Sebastian, Jace şi 
familia Lightwood. . . 

— Ah, făcu Magnus. Dacă familia Lightwood ştia, atunci 
sigur a aflat între timp şi Conclavul, iar Valentine are spioni în 
Conclav. 

— Ar fi trebuit să păstrez secretul, în loc să întreb pe toată 
lumea de el, zise Clary îngrozită. E vina mea. Ar fi trebuit să-1 
previn pe Fell... 

— îţi atrag atenţia, zise Magnus, că nu l-ai fi putut găsi pe 
Fell, acesta este, de fapt, şi motivul pentru care ai întrebat 
oamenii de el. Uite, Madeleine - ca şi tine - a crezut că Fell 
este persoana care ar putea s-o ajute pe mama ta. Dar nu şi că 
este persoana de care ar putea fi interesat Valentine. Insă la 
mijloc e ceva mai mult de-atât. Valentine n-a ştiut cum s-o 
trezească pe mama ta, dar pare să fi ştiut că lucrul pe care 1-a 
făcut ea ca să intre în starea aceea avea o legătură cu ceva pe 
care el şi-1 dorea foarte tare. O anumită carte de vrăji. 

— De unde ştii toate astea? întrebă Clary. 

— Mi-a spus Ragnor. 

— Dar. . . 

Magnus îi tăie vorba cu un gest. 

— Magicienii au modurile lor de a comunica între ei. Au 
limbajele lor. îşi ridică mai sus mâna ce ţinea flacăra albastră. 
Logos! 

Litere de foc, fiecare de cel puţin o palmă înălţime, apărură 
pe pereţi ca şi când ar fi fost gravate în perete cu aur lichid. 
Literele alergau pe pereţi de jur împrejur, alcătuind cuvinte pe 
care Clary nu le putea citi. Se întoarse către Magnus: 

— Ce scrie? 

— Ragnor a scris asta când şi-a dat seama că va muri. 
Povesteşte - oricărui magician care l-ar căuta - ce s-a 
întâmplat. 



Când Magnus se întoarse, strălucirea literelor arzătoare îi 
lumină ochii de pisică în auriu. 

— A fost atacat de servitorii lui Valentine. Ei îi ceruseră 
Cartea Albă. In afară de Cartea Gri, este unul dintre cele mai 
faimoase volume de lucrări supranaturale scrise vreodată. Atât 
reţeta pentru poţiunea pe care a luat-o Jocelyn, cât şi reţeta 
pentru antidotul acesteia erau în cartea aceea. 

Clary rămase cu gura deschisă. 

— Deci a fost aici? 

— Nu. I-a aparţinut mamei tale. Tot ce a făcut Ragnor a fost 
s-o sfătuiască unde s-o ascundă de Valentine. 

— Deci e... 

— E la conacul familiei Wayland. Familia Wayland avea 
casa foarte aproape de locuinţa lui Jocelyn şi Valentine; erau 
cei mai apropiaţi vecini ai lor. Ragnor i-a sugerat mamei tale să 
ascundă cartea în casa lor, unde Valentine n-ar fi căutat-o 
niciodată. în bibliotecă, mai exact. 

— Dar Valentine a stat în conacul familiei Wayland ani de-a 
rândul după asta, protestă Clary. N-ar fi putut s-o găsească? 

— Era ascunsă în interiorul altei cărţi. Una pe care Valentine 
n-ar fi deschis-o niciodată, zâmbi Magnus strâmb. Reţete 
simple pentru gospodine. Nimeni nu poate spune că mama ta 
n-a avut simţul umorului. 

— Şi te-ai dus la conacul Wayland? Ai căutat cartea? 
Magnus clătină din cap. 

— Clary, peste conac sunt puse vrăji de protecţie care te abat 
din drum. Nu-i ţin la distanţă numai pe cei din Conclav, ci pe 
toată lumea. Mai ales pe repudiaţi. Poate că, dacă aş fi avut 
timp să mă ocup de ele le-aş fi putut slăbi, dar. . . 

— Atunci nu poate nimeni intra în conac? Simţea gheara 
disperării în capul pieptului. E cu neputinţă? 

— N-am spus nimeni, zise Magnus. Mă pot gândi la cel puţin 



o persoană care aproape cu siguranţă ar putea pătrunde în 
conac. 

— Te referi la Valentine? 

— Mă refer la fiul lui Valentine, zise Magnus. 
Clary clătină din cap. 

— Jace n-o să mă ajute, Magnus. Nu mă vrea aici. De fapt, 
mă îndoiesc că îmi va mai vorbi vreodată. 

Magnus se uită la ea, meditativ. 

— Eu cred, zise el, că nu există prea multe lucruri pe care 
Jace nu l-ar face pentru tine, dacă l-ai ruga. 

Clary deschise gura, apoi o închise la loc. Se gândi că 
Magnus păruse că ştie totdeauna ce simţea Alee pentru Jace, ce 
simţea Simon pentru ea. Sentimentele ei pentru Jace trebuie 
să-i fi fost zugrăvite pe chip chiar în clipa aceea, iar Magnus 
era un cititor priceput. Ea îşi feri privirea. 

— Să zicem că pot să-1 conving pe Jace să vină la conac cu 
mine şi să luăm cartea, zise ea. Şi dup-aceea? Eu nu ştiu să fac 
vreo vrajă sau vreun antidot. 

Magnus pufni. 

— Credeai că-ţi dau toate sfaturile astea pe degeaba? Odată 
ce vei fi în posesia Cărţii Albe, vreau s-o aduci drept la mine. 

— Cartea? O vrei tul 

— E una dintre cele mai puternice cărţi de vrăji din lume. 
Bineînţeles că o vreau. De altfel, le aparţine de drept copiilor 
lui Lilith, nu ai lui Raziei. E o carte de magician şi se cuvine să 
fie în mâinile unui magician. 

— Dar am eu nevoie de ea. . . s-o vindec pe mama. . . 

— Tu ai nevoie de o singură pagină din ea, pe care poţi s-o 
păstrezi. Restul e al meu. Şi, în schimb, când o să-mi aduci 
cartea, o să fac eu antidotul pentru tine şi o să i-1 administrez 
lui Jocelyn. Nu poţi să spui că nu e un târg corect. 

întinse mâna: 



— Batem palma? adăugă el. 

După o clipă de ezitare, Clary i-o strânse. 

— Ar fi bine să nu regret târgul ăsta. 

— Sper din toată inima că nu, zise Magnus, întorcându-se 
vesel către uşa de la intrare. Pe pereţi, literele de foc deja 
începuseră să se şteargă. Regretul e o emoţie care nu- şi are 
deloc rostul, nu eşti de acord? 

Afară, soarele părea deosebit de puternic, după bezna din 
colibă. Clary rămase clipind în prag, până i se adaptară ochii; 
munţii din depărtare, Wayfarer păscând mulţumit şi Sebastian 
neclintit ca o statuie, cu o mână încă întinsă. Se întoarse spre 
Magnus. 

— N-ai putea să-1 eliberezi acum, te rog? 
Magnus păru amuzat. 

— Am fost surprins când am primit mesajul lui Sebastian, 
azi-dimineaţă, zise el. Spunea că îţi făcea ţie o favoare, nici mai 
mult, nici mai puţin. Cum ai reuşit să-1 cunoşti? 

— E vărul unor prieteni de-ai familiei Lightwood, ceva de 
genul ăsta. E drăguţ, crede-mă. 

— Drăguţ pe naiba. E splendid! Magnus se uita visător în 
direcţia băiatului. Ar trebui să-1 laşi aici. Aş putea atârna de el 
pălării şi diverse alte lucruri. 

— Nu. Nu-1 poţi avea. 

— De ce nu? îţi place ţie de el? ochii lui Magnus luciră. El 
pare să te placă pe tine. L-am văzut uitându-se după mâna ta, 
adineauri, ca o veveriţă scotocind după o arahidă. 

— De ce să nu vorbim despre viaţa ta amoroasă? pară Clary. 
Cum rămâne cu tine şi cu Alee? 

— Alee refuză să recunoască faptul că avem o relaţie, prin 
urmare şi eu refuz să-1 recunosc pe el. Mi-a trimis un mesaj de 
foc, cerându-mi o favoare, alaltăieri. Scrisese la adresă 
„Magicianului Bane", de parcă i-aş fi fost perfect străin. E încă 



fermecat de Jace, cred, deşi relaţia nu va duce niciodată 
nicăieri. O problemă despre care îmi închipui că tu nu ştii 
nimic... 

— Oh, mai taci! Clary îl măsură pe Magnus cu o privire 
dispreţuitoare. Ascultă, dacă nu-1 eliberezi pe Sebastian, atunci 
n-am să pot pleca în veci de aici, iar tu n-ai să mai pui mâna pe 
Cartea Albă. 

— Oh, bine, bine. Dar o să-ţi cer ceva. Nu-i spune nimic din 
ceea ce ţi-am povestit eu, fie că e, fie că nu e prieten cu 
Lightwood. 

Magnus pocni din degete nemulţumit. 

Chipul lui Sebastian se reînsufleţi, ca un film video repornit 
după ce i se dăduse o pauză. 

— ... să ne ajuţi, zise el. Nu e doar o problemă oarecare. E o 
chestiune de viaţă şi de moarte. 

— Voi, nefilimii, credeţi că toate problemele voastre sunt 
chestiuni de viaţă şi de moarte, zise Magnus. Hai, acum plecaţi 
de-aici. Aţi început să mă plictisiţi. 

— Dar. . . 

— Plecaţi! zise Magnus, pe un ton ameninţător. 

Scântei albastre străluciră în vârful degetelor sale lungi şi 
deodată se simţi un miros pătrunzător în aer, ca de ars. Ochii de 
pisică ai lui Magnus luminau. Deşi ştia că e doar teatru, Clary 
se dădu înapoi, fără voia ei. 

— Cred c-ar trebui să plecăm, Sebastian, zise ea. 
Sebastian îşi miji ochii. 

— Dar, Clary. . . 

— Plecăm, stărui ea şi, apucându-1 de braţ, aproape că-1 târî 
spre Wayfarer. 

El o urmă fără tragere de inimă, bombănind. Cu un oftat de 
uşurare, Clary aruncă o privire peste umăr. Magnus stătea în 
pragul colibei, cu braţele încrucişate la piept. Prinzându-i 



privirea, el rânji şi-i făcu o dată cu ochiul. 

— îmi pare rău, Clary. 

Sebastian puse o mână pe umărul lui Clary şi cealaltă în jurul 
taliei ei ajutând-o să urce pe spinarea lată a lui Wayfarer. Ea 
făcu un efort să- şi înăbuşe mica voce interioară care o prevenea 
să nu se suie iar pe cal - pe niciun cal - şi îl lăsă s-o ridice. îşi 
trecu un picior în partea cealaltă şi se aşeză în şa, spunându-şi 
că de fapt stătea în echilibru pe sofa mare, mişcătoare, şi nu pe 
o creatură vie care ar fi putut să se întoarcă să o muşte în orice 
clipă. 

— Pentru ce-ţi pare rău? întrebă ea, când el se săltă în spatele 
ei. 

Era aproape enervant cu câtă uşurinţă o făcuse - de parc-ar fi 
dansat - dar liniştitor de privit. în mod clar ştia ce făcea, gândi 
ea, când strânse braţele în jurul ei să apuce frâul. îşi zise că era 
bine că măcar unul dintre ei ştia. 

— Că a ieşit aşa, cu Ragnor Fell. Nu mă aşteptam să nu vrea 
deloc să ne ajute. Deşi magicienii sunt foarte capricioşi. Ai mai 
întâlnit unul până acum, nu-i aşa? 

— L-am întâlnit pe Magnus Bane. 

Se răsuci în şa, în momentul acela, să se uite peste umărul lui 
Sebastian la coliba care rămăsese departe în urma lor. Fumul 
ieşea pe horn în forma unor mici siluete care dansau. Magnus şi 
dansatori? Nu-şi dădea seama prea bine de la distanţa aceea. 

— Bane e înaltul Magician din Brooklyn. 

— Şi seamănă cu Fell? 

— Ca două picături de apă. Nu-ţi face probleme din cauza lui 
Fell. Ştiam că exista posibilitatea să refuze să ne ajute. 

— Dar eu ţi-am promis că te ajut! Sebastian părea sincer 
înciudat. Ei bine, cel puţin pot să-ţi arăt ceva, ca să nu zici că 
ziua a fost o adevărată pierdere de vreme. 



— Ce anume? 

Ea se răsuci din nou în şa, ca să se uite la el. Soarele era sus 
pe cer şi în spatele lui, poleindu-i şuviţele de păr negru cu un 
nimb de aur. 

Sebastian rânji. 

— O să vezi. 

In vreme ce călăreau tot mai departe de Alicante, ziduri de 
pădure şi verdeaţă se desfăşurau în goană de-o parte şi de alta, 
deschizându-se, din când în când, către privelişti de necrezut: 
lacuri de un albastru glacial, văi verzi, munţi cenuşii, panglici 
argintii de râuri şi pâraie, tivite de brazde de flori. Clary se 
întrebă cum ar fi fost să trăiască într-un loc ca acela. Fără voia 
ei se simţea încordată, aproape vulnerabilă, lipsită confortul 
clădirilor înalte care s-o înconjoare îndeaproape. 

Nu că n-ar fi existat deloc clădiri. Din când în când, 
acoperişul vreunei construcţii mari de piatră se iţea peste 
coroanele copacilor. Acestea erau conacele de ţară, îi explicase 
Sebastian (strigându-i la ureche), locuinţele rurale ale familiilor 
înstărite de vânători de umbre. Ele îi aminteau lui Clary de 
marile vile vechi de pe malul lui Hudson River, în nordul 
Manhattanului, unde newyorkezii bogaţi îşi petreceau verile în 
urmă cu sute de ani. 

Calea pietruită pe care-o urmau se prefăcuse în drum de 
pământ. Clary ieşi brusc din reverie când ajunseră pe coama 
unui deal şi Sebastian trase de frâu, oprindu-1 pe Wayfarer. 

— Ăsta e, zise el. 

w 

Clary se uită lung. „Asta" era o masă informă de piatră arsă, 
înnegrită, pe care doar după contur o recunoşteai drept ceva ce 
fusese odată o casă; se vedea un horn, care încă se înălţa spre 
cer, şi o bucată de zid, cu ferestre fără geamuri, căscate în 
mijlocul lui. Bălăriile crescuseră înalte printre pietrele 



fundaţiei, verzi pe fundalul negru. 

— Nu înţeleg, zise ea. De ce suntem aici? 

— Nu ştii? întrebă Sebastian. Aici au locuit mama şi tatăl tău. 
Aici s-a născut fratele tău. Acesta este conacul Fairchild. 

Nu pentru prima oară, Clary auzi în minte glasul lui Hodge. 
Valentine a aprins un foc mare şi s-a aruncat în el, murind ars, 
împreună cu familia lui, soţia şi copilul. Pământul s-a făcut 
scrum. Nimeni n-a mai construit ceva acolo. Se spune că 
pământul acela e blestemat. 

Fără alt cuvânt, coborî de pe cal. îl auzi pe Sebastian strigând 
după ea, dar ea deja alerga, mai mult alunecând, pe panta unui 
deal nu foarte înalt. Terenul se îndrepta în locul unde fusese 
odinioară casa; pietrele înnegrite ale ceea ce fusese odinioară 
aleea din faţă zăceau uscate şi crăpate sub picioarele ei. Printre 
bălării, zări nişte scări care se opreau brusc la vreun metru şi 
ceva de pământ. 

— Clary... 

Sebastian venise după ea printre buruieni, dar ea de-abia îşi 
dădu seama de prezenţa lui. Intorcându-se în loc, descriind un 
cerc complet, se uită cu atenţie la tot. Copaci arşi, pe jumătate 
uscaţi. Aici se pare că fusese cândva o pajişte umbroasă, 
prelungindu-se pe panta unui deal. In depărtare, putu vedea 
acoperişul a ceea ce fusese probabil un alt conac, învecinat, 
răsărit peste coroanele copacilor. Soarele făcea să sclipească 
cioburile ferestrelor sparte dintr-un perete întreg, rămas încă în 
picioare. Ea păşi între ruine, pe o platformă de piatră înnegrită. 
Putea vedea contururile camerelor, ale uşilor, chiar şi un dulap 
ars, rămas aproape întreg, căzut pe-o parte cu cioburi de 
porţelan răspândite în jur, amestecate cu pământul negru. 

Odată, aceasta fusese o casă adevărată, locuită de oameni vii. 
Aici locuise mama ei, aici se căsătorise, aici avusese un copil. 
Şi apoi venise Valentine şi prefăcuse totul în praf şi cenuşă, 



lăsând-o pe Jocelyn să creadă că fiul ei murise, determinând-o 
să-i ascundă adevărul despre lume fiicei sale... O tristeţe 
copleşitoare o năpădi pe Clary. Mai mult de o viaţă fusese 
distrusă în locul acesta. îşi duse mâna la faţă şi, aproape cu 
surprindere, o descoperi umedă: plânsese tară să ştie. 

— Clary, îmi pare rău. Am crezut că voiai să vezi asta. 

Era Sebastian, care venea spre ea, dărâmăturile scrâşnindu-i 
sub tălpi şi ridicând norişori de cenuşă pe unde călca. Părea 
îngrijorat. 

Ea se întoarse spre el. 

— O, da. Voiam. Mulţumesc. 

Vântul se înteţi. îi flutură şuviţe de păr negru peste faţă. El 
zâmbi mâhnit. 

— Trebuie să-ţi fie greu să te gândeşti la tot ce s-a întâmplat 
în locul ăsta, la Valentine, la mama ta... ea a avut un curaj 
incredibil. 

— Ştiu, zise Clary. A avut. Are. 
El îi atinse uşor obrajii. 

— La fel şi tu. 

— Sebastian, nu ştii nimic despre mine. 

— Nu-i adevărat. 

îşi ridică şi cealaltă mână, ţinându-i faţa în palme. Atingerea 
era blândă, aproape sfioasă. 

— Am auzit despre tine, Clary. Despre cum te-ai luptat cu 
tatăl tău pentru Pocalul Mortal, despre cum ai intrat în hotelul 
infestat cu vampiri, după prietenul tău. Mi-a povestit şi 
Isabelle, am mai auzit şi zvonurile. Şi încă de prima oară - de 
prima oară când ţi-am auzit numele, eu mi-am dorit să te 
întâlnesc. Ştiam că vei fi extraordinară. 

Ea râse, tremurător. 

— Sper că nu eşti prea dezamăgit. 

— Nu, şopti el, aducându-şi uşor degetele sub bărbia ei. 



Niciodată. 

Ii ridică faţa spre a lui. Ea era prea surprinsă ca să facă vreun 
gest, nu se mişcă nici când el se aplecă spre ea şi ea îşi dădu 
seama, cu întârziere, ce făcea. Din reflex, închise ochii când 
buzele lui trecură uşor peste ale ei, trimiţându-i fiori în tot 
corpul. O invadă deodată o dorinţă arzătoare de a fi ţinută în 
braţe şi sărutată într-un mod care s-o facă să uite de orice 
altceva. îşi ridică braţele, înlănţuindu-i gâtul, pe de-o parte să 
se sprijine, pe de alta să-1 tragă mai aproape. 

Părul lui îi gâdilă vârfurile degetelor, nu mătăsos, ca al lui 
Jace, dar fin şi moale, şi n-ar fi trebuit să se gândească la Jace. 
Şi-1 alungă din minte, în vreme ce degetele lui Sebastian i se 
plimbau peste obraji, pe bărbie. Atingerea lui era gingaşă, în 
pofida bătăturilor din vârful degetelor. Bineînţeles, şi Jace avea 
bătături din acestea, de la lupte; probabil că toţi vânătorii de 
umbre le aveau... 

Se înverşună să-şi alunge gândul la Jace, sau încercă, dar în 
zadar. II putea vedea chiar şi cu ochii închişi - îi vedea 
unghiurile şi netezimile feţei lui, o faţă pe care nu putuse 
niciodată s-o deseneze cum trebuie, indiferent cât de vie îi era 
imaginea lui în minte; îi vedea osatura delicată a mâinilor lui, 
pielea cu cicatrice de pe umeri. . . 

Dorinţa arzătoare ce-o cuprinsese atât de năvalnic dădu 
deodată înapoi, cu un recul atât de puternic, încât parcă ar fi 
fost un elastic întins şi eliberat brusc. Paraliză, tocmai când 
Sebastian îşi apăsa buzele de ale ei şi îşi unea mâinile pe ceafa 
ei - paraliză, simţind deodată şocul greşelii. Ceva groaznic de 
greşit, mai greşit şi decât dorul ei fără speranţă după cineva pe 
care nu-1 putea avea. Aici era altceva: o bruscă izbucnire de 
groază de parcă ar fi făcut încrezătoare un pas înainte şi s-ar fi 
trezit deodată prăbuşindu-se într-un abis întunecat. 

Icni şi se smulse de lângă Sebastian cu atâta forţă, încât 



aproape că se împiedică. Dacă n-ar fi ţinut-o el, ar fi căzut. 

— Clary! O privea răvăşit, în timp ce obrajii i se colorau 
într-un roşu aprins. Clary, ce s-a întâmplat? 

— Nimic. Vocea ei îi sună pierită până şi ei. Nimic. . . numai 
că, n-ar fi trebuit să. . . nu sunt chiar gata. . . 

— Ne-am grăbit? Putem s-o luăm mai încet. . . întinse mâna 
spre ea şi mai înainte ca ea să se poată controla, ea se feri. El 
păru rănit. N-o să-ţi fac niciun rău Clary. 

— Ştiu. 

— S-a întâmplat ceva? Ridică iar mâna, mângâind-o pe păr; 
ea îşi înăbuşi cu greu tentaţia de a sări înapoi. Cumva Jace. . . 

— Jace? Oare ştia că se gândise la Jace, oare îşi putuse da 
seama? Şi totodată... Jace e fratele meu. De ce-1 aduci în 
discuţie? Ce vrei să spui? 

— Mă gândeam doar... Clătină din cap, pe chipul lui 
succedându-se îndurerarea şi nedumerirea. Că poate altcineva 
te-a rănit. 

Mâinile lui erau încă pe obrajii ei; ea şi le ridică pe ale ei şi, 
blând dar ferm, i le desprinse, ducându-i-le în jos, pe lângă el. 

— Nu. Nimic de genul ăsta. Numai că. . . Şovăi: Am simţit că 
e o greşeală. 

— Greşeală? Expresia de durere de pe chipul lui dispăru; 
parcă nu-i venea să creadă. Clary, între noi e o atracţie. Ştii că 
e. Din prima clipă în care te-am văzut. . . 

— Sebastian, nu... 

— Am simţit că tu eşti cea pe care-o aştept dintotdeauna. Am 
văzut că şi tu ai simţit asta. Nu-mi spune că n-ai simţit. 

Dar nu asta simţise ea. Fusese ca şi când ar fi cotit pe o stradă 
într-un oraş străin şi deodată şi-ar fi văzut casa, ridicându-se 
chiar în faţa ei. Şi o recunoscuse cu surpriză, deşi nu una în 
întregime plăcută, ci mai degrabă: Cum se poate să fie aici? 

— N-am simţit. 



Mânia care se ridică în ochii lui - deodată, întunecată, 
necontrolată - o luă prin surprindere. El o prinse de 
încheieturile mâinilor într-o strânsoare dureroasă. 

— Nu-i adevărat! 

Ea încercă să- şi tragă mâinile. 

— Sebastian... 

— Nu-i adevărat! 

întunecimea din ochi părea că i-a acoperit pupilele. Faţa îi era 
ca o mască albă, crispată şi rigidă. 

— Sebastian, zise ea, cât mai calm. Mă doare. 

Ii dădu drumul. Pieptul i se ridica şi-i cobora cu repeziciune. 

— îmi pare rău, zise el. îmi pare rău. Am crezut. . . 

Ei bine, ai crezut greşit, ar fi vrut Clary să spună, dar îşi 
înghiţi cuvintele. Nu voia să mai vadă iarăşi expresia aceea pe 
faţa lui. 

— Ar trebui să ne întoarcem, zise ea, în schimb. O să se 
întunece curând. 

El dădu din cap fără vlagă, părând la fel de şocat de 
izbucnirea lui cât era şi ea. Se întoarse cu spatele şi se îndreptă 
spre Wayfarer, care păştea iarbă la umbra alungită a unui 
copac. Clary şovăi o clipă, apoi îl urmă - se părea că nu putea 
face nimic altceva. Aruncă o privire pe furiş la încheieturile 
sale, în timp ce mergea la un pas după el - avea două brăţări 
roşii, unde degetele lui îi striviseră carnea şi, încă şi mai ciudat, 
vârfurile degetelor îi erau înnegrite, ca şi când i le-ar fi pătat 
cineva cu tuş. 

Sebastian tăcu până ce-o urcă în spatele lui Wayfarer. 

— îmi pare rău dacă am făcut vreo aluzie anapoda la Jace, 
zise el în cele din urmă, în timp ce ea se aşeza mai bine în şa. 
El n-ar fi făcut niciodată ceva să te rănească. Ştiu că de dragul 
tău s-a dus să-1 viziteze pe vampirul prizonier în Citadelă. . . 

Parcă toată lumea de pe faţa Pământului se opri deodată. 



Clary îşi putea auzi răsuflarea şuierând înăuntrul şi în afara 
urechilor, îi vedea mâinile, împietrite ca ale unei statui, stând 
neclintite pe oblâncul şeii. 

— Vampirul prizonier? şopti ea. 
Sebastian ridică o faţă surprinsă către ea. 

— Da, zise el, Simon, vampirul pe care l-au adus cu ei din 
New York. Credeam. . . adică eram sigur că eşti la curent. Nu 
ţi-a spus Jace? 

UNUL DINTRE CEI VII 

Simon se trezi când lumina soarelui se răsfrângea orbitor 
dintr-un obiect ce fusese vârât printre gratiile ferestrei sale. Se 
ridică în picioare, cu dureri în tot corpul din pricina foamei, şi 
văzu că era o sticlă de metal, cam de mărimea unui termos, 
pentru gustarea de la prânz. O hârtiuţă făcută sul fusese legată 
de gâtul sticlei. Trăgând-o la el, Simon desfăcu bileţelul şi citi: 

Simon, ăsta e sânge de vacă, proaspăt, de la măcelar. Sper 
că e-n regulă. Jace mi-a povestit ce i-ai spus şi vreau să ştii că, 
după părerea mea, e un mare curaj. Rezistă şi o să găsim noi o 
cale să te scoatem de-acolo. 

XOXOXOXOXOXOX Isabelle 

Simon zâmbi la X-urile şi O-urile care umpleau ultimul rând 
al biletului. Ii făcea bine să ştie că afecţiunea înflăcărată a lui 
Isabelle avusese de suferit, în împrejurările date. Desfăcu dopul 
sticlei şi bău cu poftă mai multe guri de sânge, înainte ca o 
ascuţită senzaţie de furnicătură între omoplaţi să-1 facă să se 
întoarcă. 

Raphael stătea calm în mijlocul celulei. îşi ţinea mâinile la 
spate şi umerii lui slăbuţi foarte drepţi. Purta o bluză albă, bine 
călcată, şi o jachetă neagră. Un lanţ de aur strălucea la gâtul lui. 

Simon aproape că se înecă, având gura încă plină de sânge, 
înghiţi anevoie continuând să se holbeze. 

— Tu. . . nu se poate să fii aici. 

Zâmbetul lui Raphael izbuti cumva să-i dea impresia că-şi 
arăta colţii, chiar dacă n-o făcea. 

— Nu intra în panică, Diurnule. 



— Nu intru în panică. 

Ceea ce nu era foarte adevărat. Simon se simţea de parcă ar fi 
înghiţit ceva ascuţit. Nu-1 mai văzuse pe Raphael din noaptea 
în care săpase pământul ieşind la suprafaţă, însângerat şi 
zgâriat, dintr-un mormânt făcut în graba mare în Queens. îşi 
mai amintea încă de pachetele cu sânge de animal pe care le 
aruncase Raphael spre el şi de felul în care el le sfâşiase cu 
dinţii, ca şi când el însuşi ar fi fost un animal. Nu era un 
eveniment de care să-şi aducă aminte cu plăcere. S-ar fi 
bucurat să nu-1 mai vadă niciodată pe băiatul vampir. 

— Soarele e încă sus. Cum de eşti aici? 

— Nu sunt. Vocea lui Raphael era onctuoasă ca untul. Sunt o 
proiecţie. Uite! îşi întinse mâna, trecând prin zidul de piatră 
de lângă el. Sunt ca fumul. Nu-ţi pot face niciun rău. Fireşte, 
nici tu nu-mi poţi face mie niciun rău. 

— Nu vreau să-ţi fac rău. Simon lăsă sticluţa jos, pe patul de 
campanie. Dar vreau să ştiu ce cauţi aici. 

— Ai plecat din New York foarte brusc, Diurnule. Iţi dai 
seama că ar fi trebuit s-o informezi pe căpetenia vampirilor din 
zona ta că părăseşti oraşul, nu-i aşa? 

— Căpetenia vampirilor? Adică tu? Credeam că altcineva era 
căpetenia vampirilor. . . 

— Camille nu s-a întors încă la noi, zise Raphael, aparent 
fară nicio emoţie. Conduc eu în locul ei. Ai fi ştiut toate 
acestea, dacă te-ai fi obosit să cunoşti legile celor din neamul 
nostru. 

— Plecarea mea din New York n-a fost tocmai plănuită. Şi, 
fară supărare, dar eu nu prea vă consider pe voi ca fiind neam 
cu mine. 

— Dios! Raphael îşi plecă ochii, de parcă şi-ar fi ascuns 
amuzamentul. Eşti încăpăţânat. 

— Cum poţi să spui asta? 



— Mi se pare evident, nu? 

— Vreau să spun... Lui Simon i se puse un nod în gât. 
Cuvântul acela. Tu poţi să-1 spui, dar eu nu pot. . . 

Dumnezeu. 

Ochii lui Raphael se deschiseră brusc spre el; chiar arăta 
amuzant. 

— Vârsta, zise el. Şi exerciţiul. Şi credinţa sau pierderea ei 
într-un fel sunt acelaşi lucru. O să înveţi, cu timpul, micule 
ageamiu. 

— Nu-mi spune aşa. 

— Dar ăsta eşti. Eşti un Copil al Nopţii. Nu de aceea te-a 
capturat Valentine şi ţi-a luat sângele? Din cauză că eşti ce 
eşti? 

— Pari să fii bine informat, zise Simon. Poate că tu ar trebui 
să-mi spui mie. 

Raphael îşi miji ochii. 

— Am auzit, de asemenea, un zvon că ai băut din sângele 
unui vânător de umbre şi de aceea te-ai ales cu darul ăsta al tău, 
abilitatea de a umbla prin lumina soarelui. E adevărat? 

Lui Simon i se zbârli părul în cap. 

— Asta-i ridicol! Dacă sângele de vânător de umbre le-ar fi 
putut da vampirilor abilitatea de a umbla prin lumina soarelui, 
toată lumea ar fi ştiut-o până acum. Sângele de nefilim ar fi 
fost absolut necesar. Şi n-ar mai fi fost niciodată pace între 
vampiri şi vânători de umbre după aceea. Aşa că e un lucru bun 
că nu e adevărat. 

Un zâmbet abia schiţat îi ridică lui Raphael colţurile gurii. 

— Destul de corect. Că tot vorbim despre absolută necesitate, 
îţi dai seama, nu-i aşa, Diurnule, că acum eşti un exemplar 
valoros? Nu există niciun repudiat pe lumea asta care să nu 
vrea să pună mâna pe tine. 

— Inclusiv tu? 



— Bineînţeles că da. 

— Şi ce-ai face dacă ai pune mâna pe mine? 
Raphael ridică din umerii lui înguşti. 

— Probabil că sunt singurul care gândeşte că abilitatea de a 
umbla prin lumina soarelui s-ar putea să nu fie aşa un mare dar 
cum cred ceilalţi vampiri. Noi suntem Copiii Nopţii pentru un 
motiv. Se prea poate ca eu să te consider tot atât de monstruos 
cât mă consideră lumea oamenilor obişnuiţi pe mine. 

— Şi aşa mă consideri? 

— Se poate. Expresia lui Raphael era neutră. Cred că eşti un 
pericol pentru noi toţi. Un pericol pentru neamul vampiresc, 
dacă vrei. Şi nu poţi sta în celula asta pentru totdeauna, 
Diurnule. în cele din urmă, va trebui să pleci şi să te arăţi din 
nou în lume. Să dai din nou ochii cu mine. Dar pot să-ţi spun 
un lucru. Iţi voi jura că nu-ţi fac niciun rău şi nu voi încerca să 
te găsesc, dacă, în schimb, juri c-o să te ascunzi odată ce te 
eliberează Aldertree. Dacă juri c-o să pleci atât de departe încât 
să nu te mai găsească nimeni vreodată şi nu vei mai lua 
legătura cu niciunul dintre cei pe care i-ai cunoscut în viaţa ta 
de muritor. Nu pot fi mai drept de atât. 

Dar Simon clătina deja din cap. 

— Nu-mi pot părăsi familia. Sau pe Clary. 
Raphael pufni de enervare. 

— Ei nu mai fac parte din ceea ce eşti tu. Acum eşti vampir. 

— Dar nu vreau să fiu, zise Simon. 

— Uită-te la tine cum te plângi, zise Raphael. N-o să fii 
niciodată bolnav, n-o să mori niciodată şi-ai să rămâi veşnic 
puternic şi tânăr. N-o să îmbătrâneşti niciodată. De ce te-ai mai 
putea plânge? 

Veşnic tânăr, gândi Simon. Suna bine, dar chiar ar fi vrut 
cineva să aibă şaisprezece ani veşnic? Ar fi fost altceva să 
rămâi veşnic de douăzeci şi cinci de ani, dar şaisprezece? Să fii 



totdeauna aşa, deşirat şi neterminat, să nu atingi niciodată 
maturitatea, nici la chip, nici la trup? Ca să nu mai pună la 
socoteală faptul că, arătând în halul ăsta, n-ar fi niciodată în 
stare să intre într-un bar şi să comande ceva de băut. In vecii 
vecilor. 

— Şi, adăugă Raphael, nici măcar nu trebuie să renunţi la a 
mai vedea lumina soarelui. 

Simon n-avea niciun chef să înceapă iar subiectul ăsta spinos. 

— I-am auzit pe ceilalţi vorbind despre tine în Dumort, zise 
el. Ştiu că-ţi pui la gât o cruce în fiecare duminică şi te duci 
să-ţi vezi familia. Pariez că ai tăi habar n-au că eşti vampir. 
Deci nu-mi vorbi mie despre părăsirea celor din viaţa mea. 
N-am s-o fac şi n-am să mint c-am s-o fac. 

Ochii lui Raphael sclipiră. 

— Ce crede familia mea n-are nicio importanţă. Contează ce 
cred eu. Ce ştiu eu. Un vampir adevărat ştie că e mort. îşi 
acceptă moartea. Dar tu, tu ai impresia că încă eşti unul dintre 
cei vii. Tocmai asta te face atât de periculos. Nu poţi accepta că 
nu mai eşti viu. 

Se însera când Clary închise uşa casei lui Amatis în urma ei 
şi puse zăvorul. Se sprijini o clipă de uşă, în vestibulul 
întunecos, cu ochii pe jumătate închişi. Oboseala o făcea să-şi 
simtă trupul ca de plumb, iar picioarele o dureau grozav de 
tare. 

— Clary? Vocea insistentă a lui Amatis sfâşie tăcerea. Tu 
eşti? 

Clary rămase pe loc, plutind în voia întunericului liniştitor 
din spatele pleoapelor ei închise. îşi dorea atât de mult să fie 
acasă, încât aproape că simţea gustul aerului metalic de pe 
străzile Brooklynului. O putea vedea pe mama ei stând în 
fotoliul său de lângă fereastră, în timp ce o lumină prăfuită, de 



un galben pal, se revărsa pe fereastra deschisă a camerei sale, 
bătând în pânza pe care o picta. Dorul de casă i se răsucea în 
capul pieptului ca un junghi. 

— Clary. 

Vocea veni de mult mai aproape, de data asta. Clary deschise 
brusc ochii. Amatis stătea în faţa ei, cu părul cărunt strâns 
sever la spate, cu mâinile în şold. 

— Fratele tău e aici şi vrea să te vadă. Te aşteaptă în 
bucătărie. 

— Jace e aici? 

Clary se căzni să-şi controleze mânia şi uluirea, să nu i se 
citească pe chip. N-avea niciun rost să-i arate surorii lui Luke 
cât era de furioasă. 

Amatis se uita la ea, curioasă. 

— N-ar fi trebuit să-1 las să intre? Credeam c-o să vrei să-1 
vezi. 

— Nu, e în regulă, zise Clary, păstrându-şi tonul potolit, cu 
oarecare greutate. Sunt doar obosită. 

— I-hm. Amatis nu părea s-o creadă. Păi, eu sunt sus, dacă o 
să ai nevoie de mine. Am nevoie de un pui de somn. 

Clary nu- şi putea închipui de ce ar putea avea nevoie de 
Amatis, dar dădu din cap şi se îndreptă vlăguită pe culoar spre 
bucătărie, care era scăldată într-o puternică lumină. Pe masă 
era un castron cu fructe - portocale, mere şi pere - şi o bucată 
groasă de pâine, dimpreună cu unt şi brânză şi un platou 
alături, pe care era ceva care arăta a... prăjituri? Amatis chiar 
făcuse prăjituri? 

La masă stătea Jace. Se sprijinea în coate, cu părul ciufulit, cu 
bluza uşor descheiată la gât. Ea îi putu vedea brâul gros de 
Peceţi negre care-i împodobea clavicula. Ţinea o prăjitură în 
mâna bandajată. Deci Sebastian spusese adevărul, Jace se 
rănise. Nu că i-ar fi păsat ei. 



— Bine, zise el, te-ai întors. începusem să cred c-ai căzut în 
vreun canal. 

Clary doar se uită la el, fară niciun cuvânt. Se întrebă dacă el 
îi putea citi mânia din ochi. Jace se lăsase pe spate în scaun, 
aruncându-şi nonşalant un braţ peste spătarul acestuia. Dacă 
n-ar fi fost pulsul rapid ce-i zvâcnea la baza gâtului, ea aproape 
că ar fi crezut în aerul lui de nepăsare. 

— Pari epuizată, adăugă el. Pe unde ai fost toată ziua? 

— La plimbare cu Sebastian. 

— Sebastian? 

Figura lui total uluită îi produse, pentru moment, satisfacţie. 

— M-a condus până acasă, aseară, zise Clary, iar în mintea ei 
cuvintele O să fiu numai fratele tău de acum încolo, numai 
fratele tău, băteau ca ritmul unei inimi bolnave. Şi, până acum, 
el este singura persoană din oraşul ăsta care s-a purtat cât de cât 
drăguţ cu mine. Deci, da, am fost la plimbare cu Sebastian. 

— înţeleg. 

Jace puse prăjitura înapoi pe platou, cu faţa lipsită de 
expresie. 

— Clary, am venit să-mi cer iertare. N-ar fi trebuit să-ţi 
vorbesc aşa cum am facut-o. 

— Nu, zise Clary. N-ar fi trebuit. 

— De asemenea, am venit să-ţi cer să te răzgândeşti şi să te 
întorci la New York. 

— Doamne, zise Clary. Iar începi. . . 

— Nu eşti în siguranţă aici. 

— Şi de ce-ţi faci griji? întrebă ea, cu glas voalat. C-or să mă 
arunce în închisoare cum au făcut cu Simon? 

Expresia lui Jace nu se schimbă, dar se clătină pe spate cu 
scaunul, picioarele ridicându-i-se de la podea, aproape ca şi 
cum ea l-ar fi îmbrâncit. 

— Simon...? 



— Sebastian mi-a spus ce s-a întâmplat cu el, continuă ea, pe 
acelaşi ton impersonal. Ce ai făcut tu. Cum l-ai adus aici şi apoi 
l-ai lăsat pur şi simplu să fie aruncat în închisoare. încerci să 
mă faci să te urăsc? 

— Şi tu îl crezi pe Sebastian? întrebă Jace. Abia dacă-1 
cunoşti, Clary. 

Ea se uită fix la el. 

— Nuq adevărat? 

El îi susţinu privirea, dar chipul îi împietrise, ca al lui 
Sebastian când îl respinsese. 

— E adevărat. 

Ea luă o farfurie de pe masă şi-o aruncă în el. El se eschivă, 
facându-şi scaunul să se învârtă, iar farfuria izbi peretele 
deasupra chiuvetei şi se sparse într-o explozie de cioburi de 
porţelan. El sări de pe scaun când ea înşfacă o a doua farfurie şi 
o aruncă spre el, la nimereală: aceasta reculă din frigider şi lovi 
podeaua la picioarele lui Jace, unde crăpă în două părţi egale. 

— Cum ai putut? Simon a avut încredere în tine. Unde e 
acum? Ce or să-i facă? 

— Nimic, zise Jace. E în regulă. L-am văzut noaptea 
trecută. . . 

— înainte sau după ce m-ai văzut pe mine? înainte sau după 
ce te-ai prefăcut că totul era în regulă şi că tu erai bine mersi? 

— Te-ai întors de la scena aia crezând că eram bine mersi? 
Jace se înecă de ceva ce-ar fi putut fi râs. Trebuie că sunt un 
actor mai bun decât m-aş fi aşteptat. 

Pe faţă avea un zâmbet strâmb. Şi asta era ca un chibrit aprins 
pe iasca furiei lui Clary: cum îndrăznea să-i râdă în faţă acum? 
întinse mâna după castronul de fructe, dar deodată nu i se păru 
c-ar fi de ajuns. 

Dădu scaunul la o parte cu un şut şi se aruncă asupra lui, 
ştiind că ar fi fost ultimul lucru la care s-ar fi aşteptat el din 



partea ei. 

Forţa atacului ei subit îl prinse pe picior greşit. Ea se izbi ca 
un berbec în el facându-1 să se dea înapoi, clătinându-se, 
apucându-se strâns de marginea bufetului. Ea aproape că se 
prăbuşi peste el, îl auzi icnind scurt, şi îşi repezi orbeşte braţul 
cu pumnul strâns, fără a bănui măcar ce intenţiona să facă. . . 

Uitase cât de rapid era. Pumnul ei nu-1 lovi în faţă, ci în 
palma deschisă; el îşi închise degetele peste pumnul ei, 
lipindu-i cu forţa braţul pe lângă corp. Ea-şi dădu brusc seama 
cât de aproape stăteau unul de celălalt; se sprijinea de el, 
împingându-1 pe spate, în bufet, cu puţina greutate a trupului ei. 

— Dă-mi drumul la mână. 

— Ai de gând să mă loveşti, dacă-ţi dau drumul? 
Glasul lui era răguşit şi blând, iar ochii îi ardeau. 

— Nu crezi că meriţi? 

îi simţi pieptul ridicându-se şi coborând cu pieptul ei, în timp 
ce râdea, fără amuzament. 

— Crezi că am plănuit toate astea? Chiar crezi că aş fi făcut 
aşa ceva? 

— Păi nu-ţi place de Simon, nu? Poate că nu l-ai plăcut 
niciodată. 

Jace scoase un sunet gutural de mirare şi îi dădu drumul la 
mână. Când Clary făcu un pas înapoi, el îşi ridică mâna 
dreaptă, cu palma în sus. Ei îi luă un moment să- şi dea seama 
ce îi arăta; cicatricea zimţată de la încheietură. 

— Ăsta, zise el, cu vocea tensionată, e locul unde mi-am tăiat 
venele ca să-1 las pe prietenul tău vampirul să-mi bea sângele. 
Aproape că m-a omorât. Iar acum crezi... ce, că l-am 
abandonat tară nicio grijă? 

Ea se uită lung la cicatricea de la încheietura lui Jace - una 
din atâtea altele de pe tot corpul lui, de toate formele şi 
mărimile. 



— Sebastian mi-a spus că tu l-ai adus pe Simon aici şi că 
Alee 1-a însoţit la Citadelă. Şi a lăsat Conclavul să pună mâna 
pe el. Tu trebuie să fi ştiut. . . 

— L-am adus aici accidental. I-am cerut să vină la Institut ca 
să pot vorbi cu el. Despre tine, de fapt. Am crezut că poate ar 
reuşi el să te convingă să renunţi la ideea de a veni în Idris. 
Dacă te ajută cu ceva, el nici n-a vrut s-audă. In timp ce se afla 
acolo, am fost atacaţi de damnaţi. A trebuit să-1 târăsc prin 
Portal cu mine. Ori făceam asta, ori îl lăsam acolo să moară. 

— Dar de ce l-ai dus la Conclav? Trebuie să fi ştiut. . . 

— Motivul pentru care noi l-am trimis acolo a fost că 
singurul Portal din Idris este în Citadelă. Iar nouă ne-au spus că 
aveau de gând să-1 expedieze înapoi la New York. 

— Şi tu i-ai crezut? După tot ce s-a întâmplat cu 
Inchizitoarea? 

— Clary, Inchizitoarea a fost o anomalie. Poate ca aceea a 
fost prima ta experienţă cu oamenii Conclavului, dar nu şi-a 
mea. . . Conclavul suntem noi. Nefilimii. Care respectă Legea. 

— Doar că ei n-au respectat-o. 

— Nu, zise Jace. N-au respectat-o. 
Părea deodată foarte obosit. 

— Şi partea cea mai rea a întregii poveşti, adăugă el, e că-mi 
amintesc cum tuna şi fulgera Valentine împotriva Conclavului, 
despre cât de corupt era, despre câtă nevoie era să fie epurat. 
Şi. . . pe înger, sunt de acord cu el. 

Clary tăcu, mai întâi pentru că nu-i venea nimic în minte să-i 
răspundă şi apoi de uimire, când Jace întinse mâna - aproape 
ca şi când nu s-ar fi gândit la ce face - şi o trase lângă el. Spre 
surprinderea ei, îl lăsă. Prin materialul alb al bluzei lui, îi putea 
vedea contururile Peceţilor, negre şi întortocheate, vărgându-i 
pielea ca atingerile unei flăcări. Voia să- şi lipească fruntea de 
fruntea lui, voia să-i simtă braţele în jurul ei, la fel de tare cum 



îşi dorise aerul când se îneca în Lacul Lyn. 

— S-ar putea să aibă dreptate că lucrurile au nevoie de a fi 
îndreptate, zise ea, în cele din urmă. Dar nu are dreptate în ceea 
ce priveşte metoda prin care trebuie îndreptate. Poţi înţelege 
asta, nu-i aşa? 

El închisese ochii pe jumătate. Erau semiluni de umbre 
cenuşii sub ei, observă ea, mărturii ale nopţilor nedormite. 

— Nu sunt sigur că mai pot înţelege ceva. Ai dreptate să fii 
furioasă, Clary. N-ar fi trebuit să mă încred în Conclav. Atât de 
mult mi-am dorit să cred că Inchizitoarea a fost o anomalie, că 
acţionase fără încuviinţarea Conclavului, că mai exista undeva 
o parte din a fi un vânător de umbre în care mai puteam avea 
încredere! 

— Jace, şopti ea. 

El deschise ochii şi o privi. Ea şi Jace erau atât de aproape 
unul de celălalt, chiar li se atingeau genunchii, încât ea îi putea 
simţi bătăile inimii. Dă-te la o parte de lângă el, îşi spuse ea, 
dar picioarele nu voiau s-o asculte. 

— Ce-i? întrebă el, cu vocea foarte blândă. 

— Vreau să-1 văd pe Simon, zise ea. Poţi să mă duci să-1 văd? 
La fel de neaşteptat cum o luase în braţe îi dădu drumul. 

— Nu. Nici măcar n-ar fi trebui să fii în Idris. Nu poţi să te 
fâţâi prin Citadelă. 

— Dar o să creadă că toată lumea 1-a abandonat. O să 
creadă. . . 

— Am fost eu să-1 văd, zise Jace. Voiam să-1 ajut să evadeze. 
Aveam de gând să tai gratiile de la fereastră cu mâinile mele. 

Spunea toate acestea cu dezinvoltură. 

— Dar nu m-a lăsat el. 

— Nu te-a lăsat el? A vrut să rămână în închisoare? 

— A zis că Inchizitorul adulmeca pretexte împotriva familiei 
mele, împotriva mea. Aldertree vrea să dea vina pe noi pentru 



ceea ce s-a petrecut la New York. Nu poate înşfacă pe vreunul 
dintre noi şi să-1 tortureze până obţine mărturii împotriva 
noastră - Conclavul n-ar privi asta cu ochi buni -, dar încearcă 
să-1 facă pe Simon să declare cum că toţi suntem în cârdăşie cu 
Valentine. Simon a zis că dacă îl scoteam din temniţă, atunci 
Inchizitorul avea să ştie sigur cine o făcuse şi asta avea să 
înrăutăţească mai mult situaţia pentru Lightwood. 

— Asta-i foarte nobil din partea lui şi toate cele, dar care e 
planul lui pe termen lung? Să stea în închisoare pentru 
totdeauna? 

Jace ridică din umeri. 

— N-am stabilit exact. 

Clary scoase o exclamaţie de exasperare. 

— Băieţi! zise ea. Bine, uite. Nu aveţi nevoie decât de un 
alibi. Va trebui să ne asigurăm că sunteţi undeva unde toată 
lumea poate să vă vadă, şi Lightwood la fel, şi atunci îl punem 
pe Magnus să-1 scoată pe Simon din închisoare şi să-1 ducă 
înapoi la New York. 

— îmi pare rău să ţi-o spun, Clary, dar Magnus în niciun caz 
n-o să facă aşa ceva. Nu contează cât de drăguţ îl socoteşte el 
pe Alee, n-o să se ridice împotriva Conclavului ca să ne facă 
nouă un hatâr. 

— Ba s-ar putea s-o facă, zise Clary, pentru Cartea Albă. 
Jace clipi nedumerit. 

— Pentru ce? 

Intr-un suflet, Clary îi povesti despre moartea lui Ragnor Fell, 
despre Magnus care apăruse în casa lui Fell şi despre cartea de 
vrăji. Jace ascultă încremenit de atenţie până ce termină ea de 
vorbit. 

— Demoni? zise el. A spus Magnus că Fell a fost ucis de 
demoni? 

Clary făcu un efort să-şi amintească. 



— Nu. . . a zis că locul duhnea a ceva de origine demonică. Şi 
că Fell a fost ucis de „slujitorii lui Valentine". Asta-i tot. 

— Unele magii negre lasă în urmă o emanaţie cu iz de 
demoni, zise Jace. Dacă Magnus n-a precizat, e probabil din 
cauză că nu e deloc încântat că a existat acolo un magician care 
a practicat magia neagră, încălcând astfel Legea. Dar n-ar fi 
prima oară când Valentine a pus pe unul dintre copiii lui Lilith 
să-i îndeplinească maleficele-i cereri. Iţi mai aduci aminte de 
magicianul pe care 1-a ucis în New York? 

— Valentine i-a folosit sângele pentru Ritual. îmi aduc 
aminte, răspunse Clary, cutremurându-se. Jace, oare Valentine 
vrea Cartea din acelaşi motiv pentru care o vreau eu? Ca s-o 
trezească pe mama? 

— S-ar putea. Din ceea ce a spus Magnus, Valentine ar 
vrea-o doar pentru puterea pe care ar putea s-o obţină cu ea. In 
orice caz, mai bine o găsim noi înaintea lui. 

— Crezi că e vreo şansă să mai fie în conacul Wayland? 

— Eu ştiu că e acolo, zise el, spre surprinderea ei. Cartea 
aceea de bucate? Reţete pentru gospodine sau cum îi zice? Am 
văzut-o. In biblioteca de la conac. Era singura carte de bucate 
de-acolo. 

Clary simţi că o ia cu ameţeală. Aproape că nu-şi îngăduise 
să creadă că ar putea fi adevărat. 

— Jace, dacă mă duci la conac şi găsim cartea, mă întorc 
acasă cu Simon. Fă asta pentru mine şi-o să mă duc la New 
York şi n-o să mai vin înapoi, îţi jur. 

— Magnus a avut dreptate, sunt vrăji de protecţie asupra 
conacului care abat drumul oricui, zise el, încet. Te duc acolo, 
dar nu e aproape. Pe jos, ne-ar putea lua vreo cinci ore. 

Clary întinse mâna şi scoase stela lui de la brâu. O ţinu 
ridicată între ei doi, unde ea lumina stins, spre deosebire de 
turnurile de sticlă ale oraşului. 



Cine a zis că trebuie să mergem pe jos? 



— Ciudaţi vizitatori ai mai avut, Diurnule, zise Samuel. Mai 
întâi, Jonathan Morgenstern, iar acum căpetenia vampirilor din 
New York. Uau. Impresionant. 

Jonathan Morgenstern? Lui Simon îi luă câteva clipe până 
să- şi dea seama că vorbea, desigur, despre Jace. Stătea pe 
podea, în mijlocul celulei, răsucind în mână sticla goală, în 
neştire. 

— Bănuiesc că sunt mai important decât credeam. 

— Şi Isabelle Lightwood care ţi-a adus sânge! zise Samuel. O 
adevărată livrare la domiciliu. 

Simon îşi înălţă capul. 

— De unde ştii că Isabelle mi 1-a adus? Eu n-am spus 
nimic... 

— Am văzut-o pe fereastră. Arată exact ca mama ei, zise 
Samuel, adică, mă rog, aşa cum arăta mama ei cu ani în urmă. 

Se lăsă o tăcere încordată. 

— Sângele e doar o soluţie provizorie, adăugă el. Foarte 
curând Inchizitorul o să înceapă să se întrebe dacă n-ai murit 
încă de foame. Dacă te găseşte perfect sănătos, o să-şi dea 
seama că se întâmplă ceva şi o să te ucidă, oricum. 

Simon se uită în sus, la tavan. Runele săpate în piatră se 
suprapuneau ca nisipul împins de valuri pe o plajă. 

— Bănuiesc că va trebui să-1 cred pe Jace când a spus că o să 
găsească el o cale să mă scoată de-aici, zise el. Fiindcă Samuel 
nu-i răspunse: O să-1 rog să te scoată şi pe tine, promit. N-am 
să te las aici, în temniţă. 

Samuel scoase un sunet înecat, ca un râs care nu prea-şi mai 
făcea loc prin gâtul lui. 

— Oh, eu nu cred că Jonathan Morgenstern o să vrea să mă 
salveze pe mine, zise el. De altfel, înfometarea, aici în celulă, 



este cea mai mică dintre problemele tale, Diurnule. Foarte 
curând, Valentine o să atace oraşul, iar atunci vom fi probabil 
ucişi cu toţii. 
Simon se miră. 

— Cum poţi fi atât de sigur? 

— I-am fost foarte apropiat, până la un moment dat. îi cunosc 
planurile. Năzuinţele. Are intenţia de a nimici protecţiile 
oraşului Alicante şi de a lovi Conclavul drept în inima puterii 
sale. 

— Păi, eu credeam că niciun demon nu poate să treacă de 
protecţii. Credeam că sunt impenetrabile. 

— Aşa se spune. Iţi trebuie sânge de demon ca să le anulezi, 
înţelegi, şi asta nu se poate face decât din interior, din Alicante. 
Dar pentru că niciun demon nu poate pătrunde prin protecţii - 
ei bine, e un perfect paradox sau ar trebui să fie. Dar Valentine 
susţine că a găsit o cale să ocolească opreliştea asta, o cale de a 
le străpunge. Iar eu îl cred. O să găsească o metodă să 
demoleze protecţiile şi o să vină în oraş, cu armata lui de 
demoni, şi o să ne ucidă pe toţi. 

Siguranţa seacă din glasul lui Samuel îi trimise lui Simon un 
fior de gheaţă pe şira spinării. 

— Pari teribil de resemnat. N-ar trebui să faci ceva? Să 
avertizezi Conclavul? 

— I-am avertizat deja. Când m-au interogat. Le-am spus şi 
le-am tot spus că Valentine vrea să distrugă protecţiile, dar nu 
m-au luat în seamă. Conclavul crede că protecţiile or să reziste 
veşnic pentru că au rezistat o mie de ani. Dar aşa s-a întâmplat 
şi cu Roma, până când au venit barbarii. Totul cade, la un 
moment dat. 

Chicoti, amar şi mânios. 

— Consider-o ca pe o cursă să vezi cine te ucide primul, 
Diurnule - Valentine, ceilalţi repudiaţi sau Conclavul. 



Undeva între aici şi acolo, mâna lui Clary se smulse dintr-a 
lui Jace. Când uraganul o aruncă în afară şi o trânti la podea, 
căzu singură, dureros, şi se rostogoli până ce se opri, gâfâind. 

Se ridică anevoie în capul oaselor şi se uită în jur. Se afla în 
mijlocul unui covor persan întins peste podeaua unei încăperi 
mari, cu ziduri de piatră. Ici şi colo se zărea câte o piesă de 
mobilier; pânzele albe cu care fuseseră învelite le prefăceau în 
stafii cocoşate, diforme. Draperii de catifea atârnau în faţa 
ferestrelor uriaşe; catifeaua era alb-cenuşie şi prăfuită, iar 
firişoare strălucitoare de praf dansau în lumina lunii. 

— Clary? Jace ieşi de după una dintre formele masive 
învelite în pânze albe. Eşti bine? 

— Bine. Se ridică în picioare, înfiorându-se uşor. O durea 
cotul. In afară de faptul că Amatis o să mă omoare probabil, 
când o să se întoarcă, dacă ţinem cont de faptul că i-am spart 
toate farfuriile şi am deschis un Portal în bucătăria ei. 

El întinse o mână spre ea. 

— C-a meritat sau nu, zise el ajutând-o să se ridice, oricum, 
eu am fost foarte impresionat. 

— Mulţumesc. 
Clary se uită în jur. 

— Deci aici ai crescut tu? Parcă e desprins dintr-o poveste. 

— Eu mă gândeam la un film horror, zise Jace. Doamne, sunt 
atâţia ani de când n-am mai văzut locul ăsta! Pe vremuri nu era 
atât de... 

— Atât de rece? 

Clary tremura. îşi închise mantia până la gât, dar frigul din 
conac era mai mult decât fizic. Locul se simţea îngheţat, de 
parcă niciodată n-ar fi existat căldură, lumină sau veselie 
înăuntrul lui. 

— Nu, zise Jace. Rece a fost dintotdeauna. Voiam să zic 



prăfuit. 

Scoase o lampa- vrăjitoarei din buzunar şi aceasta prinse 
viaţă, în mâna lui. Lumina sa albă, venind de jos, îi scotea în 
evidenţă umbra de sub pomeţi, scobiturile de la tâmple. 

— Asta e camera de lucru şi nouă ne trebuie biblioteca. Vino! 

O conduse afară din cameră şi de-a lungul unui culoar pe 
pereţii căruia se înşiruiau zeci de oglinzi, care le reflectau 
imaginile. Clary nu-şi dăduse seama cât de răvăşită arăta: 
mantia ei era plină de praf, părul îi era încâlcit de vânt. încercă 
să şi-1 aranjeze, discret, şi îi surprinse rânjetul lui Jace în 
următoarea oglindă. Din nu ştia ce motiv, datorat fără îndoială 
vreunei magii de vânător de umbre pe care ea n-avea nicio 
şansă s-o înţeleagă, părul lui arăta perfect. 

Culoarul avea mai multe uşi, de ambele părţi, unele dintre ele 
deschise; Clary putu zări câte ceva din celelalte încăperi, la fel 
de prăfuite şi abandonate ca şi camera de lucru. Michael 
Wayland nu avusese nicio rudă, zisese Valentine, aşa ca ea 
presupuse că nu moştenise nimeni conacul după „moartea" lui 
- ea crezuse că Valentine continuase să locuiască aici, dar 
acum vedea clar că nu se întâmplase aşa. Totul emana tristeţe şi 
abandon. La Renwick, Valentine numise locul acesta „acasă" şi 
i-1 arătase lui Jace în oglinda Portalului, un decupaj aurit din 
amintirile despre pajişti verzi şi pietre prietenoase, dar şi asta, 
gândi Clary, fusese tot o minciună. Era limpede că Valentine 
nu mai locuise aici de ani buni - probabil că lăsase conacul să 
putrezească pur şi simplu sau mai trecuse, doar ocazional, ca să 
se plimbe pe culoarele lui întunecate ca o stafie. 

Ajunseră la uşa din capătul culoarului şi Jace o deschise 
împingând-o cu umărul, dându-se un pas înapoi ca s-o lase pe 
Clary să intre înaintea lui. Ea îşi închipuise biblioteca de la 
Institut, iar încăperea aceasta nu era prea diferită: aceiaşi pereţi 
căptuşiţi cu rafturi peste rafturi pline de cărţi, aceleaşi scări pe 



şine, pentru a ajunge la rafturile de sus. Totuşi tavanul era drept 
şi cu grinzile la vedere, nu conic, şi nu exista niciun birou. 
Draperii verzi de catifea, cu faldurile ninse de praf, atârnau în 
dreptul ferestrelor ale căror geamuri alternau verzi şi albastre, 
în lumina lunii, sclipeau ca o chiciură colorată. Dincolo de 
geam, totul era cufundat în beznă. 

— Asta e biblioteca? îl întrebă ea pe Jace în şoaptă, deşi nu 
prea ştia de ce şoptea. 

Era o neclintire profundă în toată casa aceea mare şi pustie. 
El privea dincolo de ea, cu ochii umbriţi de amintiri. 

— Obişnuiam să stau pe bancheta aceea de la fereastră şi să 
citesc tot ce-mi pregătise tata pentru ziua aceea. Limbi diferite, 
în zile diferite - franceza sâmbăta, engleza duminica -, dar uite 
că nu-mi aduc aminte acum în ce zi era latina, dacă era lunea 
sau marţea. . . 

Clary văzu deodată într-o străfulgerare imaginea lui Jace, 
băieţel, cu cartea aşezată pe genunchi, stând în ambrazura 
ferestrei, privind afară la... La ce? Era oare o grădină? O 
privelişte? Un zid înalt de mărăcini ca în jurul castelului 
Frumoasei din Pădurea Adormită? II văzu citind, cu lumina 
pătrunzând pe fereastra ce arunca raze albastre şi verzi pe capul 
lui blond, şi cu faţa lui mică mult mai serioasă decât ar fi 
trebuit să fie a unui copil de zece anişori. 

— Nu pot să-mi amintesc, zise el din nou, privind în 
întuneric. 

Ea îi atinse umărul. 

— Nu contează, Jace. 

— Bănuiesc că nu. 

Se scutură ca ieşind dintr-un vis şi străbătu odaia, 
luminându-şi calea cu lampa- vrăjitoarei. Ingenunche să 
cerceteze un rând de cărţi şi se ridică în picioare cu una dintre 
ele în mână. 



— Reţete simple pentru gospodine, zise el. Iat-o! 

Ea dădu fuga la el şi i-o luă din mână. Arăta ca o carte 
obişnuită, legată în coperte albastre şi prăfuită, ca toate 
celelalte lucruri din casă. Când o deschise, praful se ridică 
dintre pagini ca un roi de molii. 

O scobitură mare, pătrată, fusese făcută în mijlocul cărţii. 
Potrivit cu lăcaşul acela, ca un giuvaier într-o montură, se afla 
un volum mai mic, aproape cât o broşură, legat în piele albă, cu 
titlul în latină imprimat cu litere aurii. Clary putu recunoaşte 
cuvintele „alb" şi „carte", dar când o scoase din lăcaş şi o 
deschise, spre surprinderea ei, descoperi că paginile erau 
acoperite cu un scris de mână, subţire ca o pânză de păianjen, 
într-o limbă pe care n-o putea descifra. 

— Greacă, zise Jace, uitându-se peste umărul ei. Greacă 
veche. 

— Poţi citi? 

— Mai greu, recunoscu el. Au trecut ani buni. Dar îmi 
închipui că Magnus va putea s-o citească. 

El închise cartea şi-o strecură în buzunarul mantiei verzi a lui 
Clary, apoi se întoarse către raftul de cărţi, plimbându-şi 
degetele peste rândurile de tomuri, de-a lungul cotoarelor 
acestora. 

— Ai vrea să iei vreuna dintre astea cu tine? întrebă ea, cu 
blândeţe. Dacă vrei. . . 

Jace râse şi îşi lăsă mâna în jos. 

— N-aveam voie să citesc decât ceea ce mi se pregătea 
dinainte, zise el. în unele rafturi erau cărţi pe care nu aveam 
voie nici măcar să le ating. Arătă către un şir de cărţi aflat pe 
un raft de sus, legate toate în piele maronie. Am citit odată una 
dintre ele, când aveam vreo şase ani, doar ca să văd ce mare 
scofală era. S-a dovedit a fi un jurnal de-al tatălui meu. Despre 
mine. Note despre „fiul meu, Jonathan Christopher". M-a bătut 



cu cureaua, când m-a prins că l-am citit. De fapt, a fost prima 
oară când am aflat că aveam şi un al doilea nume. 
Un subit junghi de mânie o străbătu pe Clary . 

— Ei bine, acum nu e Valentine aici. 

— Clary. . . începu Jace pe un ton de avertisment, dar ea deja 
întinsese mâna să smulgă una dintre cărţile de pe raftul interzis, 
doborând-o la podea. Scoase o bufnitură mulţumitoare. Clary! 

— Ei, haide! sări din nou, dând jos o altă carte, apoi încă una. 
Scoteau nori de praf, când atingeau podeaua. Acuma, tu! 

Jace se uită o clipă la ea, apoi un început de zâmbet îi ridică 
un colţ al gurii. Intinzând mâna, îşi trecu braţul de-a lungul 
raftului, dând jos restul cărţilor, cu un puternic bubuit. Râse... 
apoi se întrerupse brusc înăiţându-şi capul, ciulind urechea 
precum pisica la un zgomot îndepărtat. 

— Auzi? 

ce să aud? era gata să întrebe Clary, dar se opri. Era un zgomot, 
acum mai puternic - un bâzâit ascuţit şi un scrâşnet, ca o 
maşinărie pusă în funcţiune. Zgomotul părea să vină din perete. 
Ea făcu fără să vrea un pas în spate, exact când pietrele din faţa 
lor alunecară înapoi cu un scârţâit ruginit. O deschizătură se 
căscase în spatele pietrelor - un soi de uşă tăiată neregulat în 
zid. 

Dincolo de uşă era o scară ce cobora în beznă. 

— Nu-mi amintesc să fi fost vreodată o pivniţă aici, zise Jace, 

uitându -SC peste Clary la deschizătura căscată în perete. 

îşi ridică lampa- vrăjitoarei, iar lumina ei se răsfrânse în 
tunelul ce cobora. Pereţii erau negri şi netezi, făcuţi dintr-o 
piatră neagră pe care Clary n-o recunoscu. Treptele luceau de 
parc-ar fi fost ude. Un miros ciudat se revărsa prin 
deschizătură: igrasios, muced, cu o notă metalică, stranie, 
care-i încordă nervii la maximum. 

— Ce crezi c-ar putea fi acolo, jos? 

— Nu ştiu. 

Jace se îndreptă spre scară; puse piciorul pe prima treaptă, 
încercând-o, apoi ridică din umeri, ca şi când s-ar fi hotărât, 
începu să coboare, mişcându-se cu prudenţă. După câteva 
trepte, se întoarse şi se uită în sus, la Clary. 

— Vii şi tu? Poţi să m-aştepţi aici, sus, dacă vrei. 

Ea aruncă o privire prin biblioteca pustie, se cutremură şi se 
grăbi să-1 ajungă din urmă. 

Scara cobora în spirală, în cercuri din ce în ce mai strânse, de 
parcă şi-ar fi croit drum printr-o uriaşă cochilie de melc. Mirosul 
deveni mai puternic când ajunseră jos şi scara se lărgi într-o 
mare încăpere pătrată, ai cărei pereţi de piatră erau mânjiţi cu 
dâre de igrasie - şi alte pete, mai întunecate. Podeaua era 
scrijelită cu semne: un talmeş-balmeş de pentagrame şi rune, cu 
pietre albe împrăştiate ici şi colo. 

Jace făcu un pas înainte şi ceva scrâşni sub talpa lui. Şi el şi 
Clary se uitară în jos în aceeaşi clipă. 

— Oase, şopti Clary. 

Nu pietre albe, ci oase, de toate mărimile şi formele, presărate 



pe podea. 

— Ce făcea el aici, jos? continuă ea. 

Lampa- vrăjitoarei ardea în mâna lui Jace, aruncându-şi 
strălucirea nepământeană prin toată camera. 

— Experimente, zise Jace pe un ton sec, încordat. Regina 
Elfilor Luminii a spus. . . 

— Ce fel de oase sunt astea? ridică vocea Clary. Sunt oase de 
animal? 

— Nu. Jace lovi cu piciorul într-o grămadă de oase, 
amestecându-le. Nu toate. 

Clary simţi o gheară în piept. 

— Cred c-ar trebui să ne întoarcem. 

în schimb, Jace ridică lampa- vrăjitoarei din mâna sa. Izbucni 
puternică şi mai puternică, luminând aerul cu o strălucire 
orbitoare albă. Colţurile îndepărtate ale încăperii ieşiră mai clar 
la iveală. Trei dintre ele erau goale. Al patrulea era astupat cu o 
haină care atârna. Era ceva în spatele hainei, o formă 
cocoşată. . . 

— Jace, şopti Clary. Ce e aia? 

El nu răspunse. în mâna liberă avea deodată un pumnal de 
seraf; Clary nu-şi dăduse seama când îl scosese, dar sclipea în 
lumina lămpii- vrăjitoarei ca o lamă de gheaţă. 

— Jace, nu. . . zise Clary, dar era deja prea târziu. 

El înaintă cu paşi mari şi dădu haina la o parte cu vârful 
pumnalului, apoi o înşfacă şi-o trase în jos. Căzu, înflorind un 
nor de praf. 

Jace se dădu înapoi, clătinându-se, lampa- vrăjitoarei 
scăpându-i din mână. înainte ca lumina să se stingă, Clary îi 
zări pentru o fracţiune de secundă faţa: era o mască albă de 
groază. Clary se repezi şi ridică lampa- vrăjitoarei mai înainte 
să se facă întuneric de tot şi o ridică mult deasupra capului, 
disperată să vadă ce putuse să-1 şocheze pe Jace - Jace cel 



nezdruncinat - atât de tare. 

La început, tot ce-a desluşit a fost silueta unui om - un om 
înfăşurat într-o zdreanţă murdară şi albă, ghemuit pe podea. La 
încheieturile mâinilor şi la glezne avea cătuşe, prinse de podea 
cu belciuge groase de metal. Cum poate să mai fie viu? se gândi 
Clary, îngrozită, şi simţi cum i se urcă fierea în gât. Piatra-rună 
tremură în mâna ei, iar lumina dansă peste prizonier: văzu 
braţele şi picioarele emaciate, purtând peste tot semnele 
nenumăratelor torturi. Faţa unui craniu se întoarse către ea, cu 
orbitele goale acolo unde ar fi trebuit să fie ochii - după care se 
auzi un foşnet uscat, iar ea văzu că nu era o zdreanţă albă ceea 
ce-i acoperea, ci erau aripi, aripi albe care i se înălţau în spate ca 
două seceri imaculate, singurele lucruri imaculate din încăperea 
aceea mizerabilă. 

Ea scoase o exclamaţie gâtuită. 

— Jace, tU Vezi. . . 

— Văd. 

Jace, lângă ea, vorbea cu o voce ca sticla spartă. 

— Ai spus că nu exista niciun înger... că nimeni nu a văzut 
vreodată unul... 

Jace şoptea ceva abia auzit, un şir lung de ceea ce păreau 
înjurături. Se împletici înainte, către creatura ghemuită pe 
podea - şi se clătină înapoi lovindu-se de un zid invizibil. 
Privind în jos, Clary văzu că îngerul stătea într-o pentagramă 
făcută din rune înlănţuite între ele, adânc săpate în piatră; 
acestea sclipeau slab, cu o lumină fosforescentă. 

— Runele, şopti ea. Nu putem trece peste. . . 

— Dar trebuie să existe ceva. . . zise Jace, cu vocea aproape 
frântă, ceva pe care să-1 putem face. 

îngerul îşi înălţă capul. Clary văzu cu o milă înnebunitoare, 
sfâşietoare că avea părul cârlionţat şi auriu ca al lui Jace, lucind 
stins în lumină. Tendoanele se lipiseră de scobiturile craniului 



său. Ochii lui erau două puţuri, faţa brăzdată de cicatrice, ca un 
tablou frumos distrus de vandali. în timp ce îl privea, gura lui se 
deschise şi un sunet îi ieşi din gât - nu cuvinte, ci o 
pătrunzătoare muzică de aur, o singură notă cântată, ţinută 
lung, lung, lung, atât de înaltă şi de dulce încât sunetul era ca 
durerea. 

Un val de imagini se înălţă înaintea ochilor lui Clary. încă 
mai ţinea strâns piatra-rună, dar lumina ei se dusese; ea nu se 
mai afla acolo, ci în altă parte, unde scene din trecut i se 
perindau înainte ca într-un vis de somnambul - fragmente, culori, 
sunete. 

Se afla într-o pivniţă de vinuri, goală şi curată, cu o singură 
rună uriaşă scrijelită pe podeaua de piatră. Un om stătea lângă 
ea; ţinea în mână o carte deschisă şi o torţă cu lumină albă 
orbitoare în cealaltă. Când el îşi ridică ochii, Clary văzu că era 
Valentine: mult mai tânăr, cu faţa fără nicio cută şi frumoasă, 
cu ochii lui negri limpezi şi strălucitori. în timp ce- şi îngâna 
litania, runa izbucni în foc, iar când flăcările se domoliră, o 
siluetă ghemuită zăcea în cenuşă: un înger, cu aripile întinse şi 
însângerate, ca o pasăre vânată şi doborâtă din cer. . . 

Scena se schimbă. Valentine stătea lângă o fereastră, iar lângă 
el era o tânără femeie cu părul roşu. Un inel cunoscut de argint 
sclipi pe mâna lui, când el o luă în braţe. Cu o tresărire de 
durere, Clary o recunoscu pe mama ei - dar era tânără, cu 
trăsăturile delicate şi vulnerabile. Purta o cămaşă de noapte 
albă şi, evident, era însărcinată. 

— Acordurile, zise Valentine mânios, n-au fost doar cea mai 
proastă idee pe care a avut-o Conclavul vreodată, dar şi cel mai 
rău lucru care li se putea întâmpla nefilimilor. Noi să fim 
condiţionaţi de repudiaţi, să fim legaţi de creaturile alea. . . 

— Valentine, zise Jocelyn cu un zâmbet, destul cu politica, te 
rog. 



îşi ridică braţele şi le înlănţui pe după gâtul lui Valentine, cu 
dragostea radiindu-i pe chip - la fel şi pe al lui, dar la el mai 
era şi altceva în expresia aceea, ceva ce îi trimise lui Clary un 
fior pe şira spinării. 

Valentine îngenuncheat în centrul unui cerc de copaci. 
Deasupra capului strălucea o lună plină, luminând pentagrama 
neagră pe care o scrijelea el în pământul dezgolit de iarbă din 
luminiş. Crengile copacilor alcătuiau o reţea deasă deasupra 
lui; se întindeau aproape până în dreptul pentagramei, cu 
frunzele chircite şi făcute scrum. în mijlocul stelei cu colţuri 
stătea o femeie cu părul lung, strălucitor; silueta ei era zveltă şi 
frumoasă, faţa îi era ascunsă în umbră, braţele goale şi albe. 
Mâna ei stângă era întinsă în faţă, iar când îşi deschise palma, 
Clary putu vedea o tăietură adâncă, din care sângele curgea încet, 
picurând apoi într-o cupă de argint aşezată pe marginea 
pentagramei. Sângele părea negru în lumina lunii sau probabil 
că era negru. 

— copiiui născut cu acest sânge în el, zise ea, iar vocea îi era 
dulce, minunată, va fi mai puternic decât Demonii Căpetenii 
din abisurile dintre lumi. Va fi mai tare decât Asmodel, va avea 
mai multă forţă decât Shedim-ii furtunilor. Dacă va fi pregătit 
cum se cuvine, nu va exista nimic pe care să nu-i poată face. 
Deşi te previn, adăugă ea, sângele ăsta va stinge tot ce e 
omenesc în el, precum stinge otrava viaţa din sânge. 

— Iţi mulţumesc, Stăpână a Edomului, zise Valentine. 
Când el întinse mâna să ia cupa cu sânge, femeia îşi ridică 

faţa, iar Clary văzu că deşi era frumoasă, ochii ei erau două 
găvane goale din care ieşeau tentacule negre, zvârcolitoare, 
răsucindu-se prin aer, ca nişte senzori ce testau aerul. Clary îşi 
înăbuşi un ţipăt... 

Noaptea şi pădurea dispărură. Jocelyn stătea în faţa cuiva pe 
care Clary nu-1 putea vedea. Nu mai era însărcinată, iar părul ei 



strălucitor îi era răvăşit în jurul feţei sale îndurerate, disperate. 

— Nu pot să mai stau cu el, Ragnor, zise ea. Nicio zi în plus. 
I-am citit jurnalul. Ştii ce i-a făcut lui Jonathan? N-aş fi crezut 
nici măcar că Valentine ar fi putut face asta! 

Umerii ei tremurau. 

— A folosit sânge de demon. . . Jonathan nu mai e un copil. 
Nu mai e nici măcar uman; e un monstru. . . 

Dispăru. Valentine se plimba neliniştit în jurul cercului de 
rune, cu un pumnal de seraf strălucind în mâna lui. 

— De ce nu vrei să vorbeştP. mârâi el. De ce nu vrei să-mi dai ce 

doresc? 

Lovi cu pumnalul, iar îngerul se zvârcoli, în timp ce un lichid 
auriu ţâşni din rana lui, ca o risipă de soare. 

— Dacă nu vrei să-mi dai răspunsuri, şuieră Valentine, poţi 
să-mi dai sângele tău. o să-mi facă mai mult bine mie şi sângelui 
meu, decât îţi face ţie. 

Acum erau în biblioteca lui Valentine. Soarele strălucea prin 
ferestrele cu geamuri din romburi colorate, scăldând încăperea 
în albastru şi verde. Nişte voci veneau dintr-o altă cameră: 
râsete şi vorbe, o petrecere. Jocelyn îngenuncheată lângă 
rafturile de cărţi, uitându-se în stânga şi-n dreapta. Scoase o 
carte groasă din buzunar şi o strecură între celelalte pe raft. . . 

Şi dispăru. Scena arăta o pivniţă, aceeaşi pivniţă în care Clary 
ştia că se afla în momentul acela. Aceeaşi pentagramă scrijelită 
pe podea, iar în centrul stelei zăcea îngerul. Valentine stătea în 
apropiere, din nou cu un pumnal de seraf în mână. Acum arăta 
cu mulţi ani mai în vârstă, nu mai era tânăr. 

— Ithuriel, zise el. Suntem prieteni buni de acum, nu-i aşa? 
Aş fi putut să te las îngropat de viu sub ruinele alea, dar n-am 
facut-o, te-am luat aici, cu mine. în toţi aceşti ani te-am ţinut 
aproape, sperând că într-o zi îmi vei spune ce voiam, ce aveam 
nevoie să ştiu. 

Se dădu mai aproape de înger, ţinând pumnalul în afară, 



lumina lui făcând bariera runică să licărească. 

— Atunci când te-am invocat, am visat că îmi vei spune de ce. 
De ce ne-a creat Raziei, ca pe rasa lui de vânători de umbre, şi 
totuşi nu ne-a dat puterile pe care le au repudiaţii - viteza 
lupilor, nemurirea spiritelor naturii, magia magicienilor, nici 
măcar rezistenţa vampirilor. Ne-a lăsat goi în faţa legiunilor 
iadului, doar cu liniile astea pictate pe pielea noastră. De ce a 
trebuit ca puterile lor să fie mai mari ca ale noastre? De ce nu 
putem să avem şi noi ce au ei? Cum de e drept aşa ceva? 

în steaua ce-i ţinea prizonier, îngerul stătea tăcut ca o statuie 
de marmură, nemişcat, cu aripile strânse. Ochii lui nu exprimau 
nimic, în afară de o nesfârşită mâhnire mută. Gura lui 
Valentine se schimonosi. 

— Prea bine. Continuă-ţi tăcerea. O să-mi încerc norocul. 
Valentine ridică pumnalul. 

— Am Pocalul Mortal, Ithuriel, şi în curând o să am şi Sabia 
- dar fără Oglindă nu pot să încep invocarea. Oglinda e tot 
ce-mi mai trebuie. Spune-mi unde e. Spune-mi unde e, Ithuriel, 
şi-o să te las să mori. 

Scena se sparse în fragmente şi în timp ce viziunile ei se 
ştergeau. Clary zări imagini pe care le ştia din coşmarurile ei - 
îngeri cu aripi albe şi aripi negre, pânze de apă ca oglinda, aur 
şi sânge - şi Jace, întorcându-i spatele şi plecând, întotdeauna 
întorcându-i spatele şi plecând. Clary întinse mâna spre el şi, 
pentru prima oară, glasul îngerului îi vorbi în minte, în cuvinte 
pe care le putea înţelege. 

Acestea nu sunt primele vise pe care ţi le-am arătat vreodată. 

imaginea unei rune izbucni în spatele ochilor ei, ca focul de 
artificii - o rună pe care n-o mai văzuse niciodată; avea un 
desen viguros, simplu şi precis, ca un nod. Dispăru cât ai clipi, 
iar când nu se mai văzu, cântarea îngerului încetase. Clary era 
înapoi în corpul ei, clătinându-se pe picioare, în încăperea 



mizerabilă şi urât mirositoare. îngerul era tăcut, înmărmurit, cu 
aripile strânse, o efigie a tristeţii. 
Clary suspină. 

— Ithuriel. 

întinse mâinile către înger, ştiind că n-ar fi putut trece de 
rune, cu inima frântă de durere. De atâţia ani, îngerul zăcea 
acolo, tăcut şi singur în beznă, înlănţuit şi înfometat, dar 
incapabil să moară. . . 

Jace veni lângă ea. îşi dădu seama, după expresia lui răvăşită, 
că şi el văzuse tot ce văzuse ea. Se uită în jos, la pumnalul de 
seraf din mâna lui, şi apoi înapoi, la înger. Faţa lui oarbă era 
întoarsă către ei, într-o implorare mută. 

Jace făcu un pas înainte, şi apoi încă unul. Ochii lui erau 
aţintiţi asupra îngerului şi, îşi zise Clary, era de parcă o 
neauzită conversaţie avea loc între ei, o vorbire pe care ea nu o 
putea auzi. Ochii lui Jace erau strălucitori ca nişte discuri de 
aur, reflectând din plin lumina. 

— ithunei! rosti el. 

Pumnalul din mâna lui se aprinse ca o torţă. Strălucirea lui 
era orbitoare. 

îngerul îşi ridică faţa, de parcă ar fi văzut şi el lumina cu 
ochii lui Jace. întinse mâinile în afară, lanţurile care-i legau 

încheieturile zornăind cu o muzică stridentă. 

Jace se întoarse către ea. 

— Clary, zise. Runele. 

Runele. Pentru o clipă, ca se uită lung la el, nedumerită, dar el 
o îndemna din ochi. îi dădu lui Jace lampa- vrăjitoarei, îşi 
scoase stela din buzunar şi îngenunche lângă runele din podea. 
Arătau de parcă ar fi fost cioplite în piatră cu un obiect ascuţit. 

Aruncă o privire în sus la Jace. Expresia lui o sperie, focul 
din ochii lui - erau plini de încredere în ea, de încredere în 
abilităţile ei. Cu vârful stelei trasă câteva linii pe podea, 



schimbând runele de legare în rime de eliberare, pe cele de 
închidere în deschidere. Ele izbucneau în flăcări în timp ce le 
trasa, de parcă le-ar fi aprins cu un băţ de chibrit peste catran. 

Terminând, se ridică în picioare. Runele licăriră în faţa ei. 
Brusc, Jace veni să stea lângă ea. Lampa- vrăjitoarei se stinsese, 
singurele raze venind acum de la pumnalul de seraf pe care el îl 
numise cu numele îngerului, aprins în mâna lui. întinse mâna 
şi, de data asta, putu pătrunde prin bariera runelor ca şi cum 
n-ar fi fost nimic acolo. 

îngerul îşi ridică mâinile şi luă pumnalul de la Jace. Acesta îi 
lumină ochii orbi şi Clary avu impresia pentru o clipă că 
zâmbea. Răsuci pumnalul în mână până ce vârful lui ascuţit 
ajunse imediat sub stern. Clary scoase o mică exclamaţie şi 
dădu să se repeadă înainte, dar Jace o prinse de braţ, cu o mână 
de fier, şi o smuci înapoi - exact în clipa în care îngerul înfipse 
pumnalul până la plăsele. 

Capul îngerului căzu pe spate, mâinile îi picară moi de pe 
mâner care rămase în locul unde trebuie să fi fost inima lui - 
dacă îngerii aveau inimă; Clary nu ştia. Din rană izbucniră 
flăcări, împrăştiindu-se de jur împrejurul pumnalului. Trupul 
îngerului se văzu neclar, îmbăiat într-o flacără albă, lanţurile de 
la încheieturile lui deveniseră stacojii, incandescente, ca fierul 
lăsat prea mult în foc. Clary se gândi la picturile medievale 
înfăţişând îngeri mistuiţi de văpaia extazului divin - iar aripile 
îngerului se deschiseră larg şi albe, ca într-o clipă şi ele să fie 
cuprinse de foc, precum o plasă de flăcări. 

Clary nu se mai putea uita. Se întoarse şi îşi îngropă faţa în 
umărul lui Jace. El o cuprinse cu braţul, strângând-o tare. 

— E în regulă, zise el în părul ei, e în regulă. 

Dar aerul era plin de fum, iar sub picioarele ei pământul 
părea să se clatine. Abia când Jace se împletici, ea îşi dădu 
seama că nu era de la şoc; pământul chiar se mişca. îi dădu 



drumul lui Jace şi se clătină, pietrele de sub picioare scrâşneau 
frecându-se unele de altele şi o ploaie deasă de ţărână se cernea 
din tavan. îngerul era un stâlp de fum; runele din jurul lui 
străluceau orbitor de puternic. Clary se uită atentă la ele, 
descifrându-le înţelesul, iar apoi ridică o privire înnebunită spre 
Jace: 

— Conacul. . . era legat de Ithuriel. Dacă îngerul moare, 
conacul... 

Nu-şi termină fraza. El deja o prinsese de mână şi alerga spre 
scări, trăgând-o după el. Scările săltau şi se cabrau şi ele; Clary 
căzu, izbindu-şi dureros genunchiul de o treaptă, dar 
strânsoarea lui Jace pe braţul ei nu slăbi. Alergă mai departe, 
ignorând durerea din picior, simţindu-şi plămânii plini de praf 
înecăcios. 

Ajunseră în capul scării şi se aruncară în bibliotecă. în spatele 
lor, Clary putu auzi un muget surd, când scara se prăbuşi. Nici 
aici nu era mai bine; odaia se cutremura, cărţile se rostogoleau 
de pe rafturile lor. O statuie zăcea în locul unde se răsturnase, 
într-o grămadă de sfarâmături. Jace îi dădu drumul lui Clary, 
înşfacă un scaun şi, mai înainte să apuce ea să-1 întrebe ce voia 
să facă, îl azvârli în fereastra cu vitralii. 

Scaunul zbură prin fereastră, într-o cascadă de cioburi. Jace 
se întoarse şi îi întinse mâna. în spatele lui, prin cadrul zimţat 
care rămăsese, se putu vedea o pajişte întinsă scăldată din plin 
de lumina lunii şi vârfurile coroanelor unor copaci. Păreau să 
fie foarte jos. Nu pot sări de la înălţimea asta, se gândi ea şi se 
pregătea să clatine din cap spre Jace, când îi văzu ochii larg 
deschişi şi gura în forma unui avertisment. Unul dintre 
busturile grele de marmură care străjuiau rafturile de sus, 
alunecase din locul lui şi cădea spre ea; ea se feri din calea lui, 
şi bustul se izbi de podea la doar câţiva centimetri de locul în 
care se aflase, lăsând o considerabilă adâncitură în podea. 



în clipa următoare, braţele lui Jace erau în jurul ei şi-o ridicau de 
la podea. Prea surprinsă să se împotrivească, se trezi dusă către 
fereastra spartă şi aruncată tară ceremonie afară. 

Lovi un dâmb acoperit cu iarbă, aflat imediat sub fereastră, şi 
se rostogoli la vale pe panta lui, prinzând viteză până ce se izbi 
de o movilă, cu destulă forţă cât să rămână tară răsuflare. Se 
ridică în capul oaselor, scuturându-şi iarba din păr. în secunda 
următoare, Jace se opri din cădere lângă ea; spre deosebire de 
ea, se întoarse imediat cu faţa în jos şi se ghemui, uitându-se în 
sus pe pantă, la conac. 

Clary îşi întoarse capul să vadă la ce se uita, dar el deja o 
prinsese împingând-o în mica adâncitură dintre cele două 
dâmburi. Mai târziu, avea să- şi descopere braţele învineţite în 
locurile de unde o ţinuse el; acum scoase doar o exclamaţie de 
surpriză, când el o trânti la pământ şi se rostogoli peste ea, 
făcând scut din trupul lui, în vreme ce se pomi un zgomot 
asurzitor. Părea că pământul se desfăcea în bucăţi, ca la erupţia 
unui vulcan. Un jet de praf alb ţâşni către cer. Clary auzi un 
ropot puternic, de jur împrejur. Pentru o clipă de stupoare, se 
gândi că începuse să plouă - apoi îşi dădu seama că era o 
ploaie de pietre, moloz şi sticlă: sfarâmăturile conacului năruit 
căzând în jurul lor ca o grindină ucigătoare. 

Jace o apăsă mai tare în pământ, cu trupul lipit de al ei, 
bătăile lui de inimă sunând aproape la fel de puternic în 
urechile sale ca şi zgomotul prăvălirii ruinelor conacului. 

Vuietul prăbuşirii se stinse, încetul cu încetul, ca fumul care 
se destramă în aer. în locul lui, se auzi ciripitul speriat al 
păsărilor; Clary le putea zări peste umărul lui Jace, zburând 
curioase în cercuri, pe fundalul cerului întunecat. 

— Jace, zise ea încet, cred că ţi-am pierdut stela pe undeva. 

El se ridică puţin, proptindu-se în coate, şi se uită la ea. Chiar 
şi prin întuneric, ea se putea vedea reflectată în ochii lui; faţa 



lui era mânjită de funingine şi pământ, gulerul cămăşii îi era 
sfâşiat. 

— Nu-i nimic. Dacă nu eşti rănită. 

— Sunt bine. 

Fără să se gândească, ea ridică mâna, trecându-şi uşor 
degetele prin părul lui. Simţi cum el se încordează şi-i văzu 
ochii întunecându-se. 

— Aveai iarbă în păr, zise ea. 

îşi simţea gura uscată; adrenalina îi gonea prin vene. Tot ceea 
ce se întâmplase - îngerul, năruirea conacului - părea mult mai 
puţin real decât ceea ce vedea în ochii lui Jace. 

— N-ar trebui să mă atingi, zise el. 

Mâna ei încremeni, cu palma lipită de obrazul lui. 

— De ce nu? 

— Ştii de ce, zise el şi se rostogoli într-o parte, întinzându-se 
pe spate. Ai văzut şi tu ce-am văzut eu, nu-i aşa? Trecutul, 
îngerul. Părinţii noştri. 

Era pentru prima oară, se gândi ea, când el îi numea aşa. 
Părinţu noştri. Se întoarse pe o parte, vrând să întindă o mână 
spre el, dar nefiind sigură că ar fi trebuit s-o facă. El se uita în 
gol, la cer. 

— Am văzut. 

— Ştii ce sunt eu. 

Cuvintele îi ieşeau de pe buze într-o şoaptă chinuită. 

— Sunt în parte demon, Clary. In parte demon. Ai înţeles asta, 
nu-i aşa? 

Ochii lui se înfipseră într-ai ei ca burghiele. 

— Ai văzut ce a încercat să facă Valentine. A folosit sânge de 
demon - 1-a folosit pe mine mai înainte să mă fi născut. Sunt în 
parte monstru. In parte tot ce am încercat atât de mult să şterg, 
să distrug. 

Clary îşi alungă din minte glasul lui Valentine spunând: „Ea 



mi-a spus că i-am prefăcut întâiul ei născut într-un monstru". 

— Dar şi magicienii sunt în parte demoni. Ca Magnus. Asta nu-i 
face neapărat răi... 

— Dar nu sunt parte Demoni Căpetenie. Ai auzit ce-a spus 
femeia aceea demon. 

va stinge tot ce-i omenesc în el, precum stinge otrava viaţa din 

Sang6. Lui Clary îi tremură vocea. 

— nu e adevărat. Nu poate fi. N-are niciun sens. . . 

— Dar e adevărat. 

Pe chipul lui Jace se citea o disperare furioasă. Ea zări 
sclipirea lănţişorului de argint din jurul gâtului său gol, ca o 
flacără, în lumina stelelor. 

— Asta explică totul 

— Vrei să spui că explică de ce eşti tu un vânător de umbre 
uluitor? De ce eşti loial şi neînfricat şi cinstit şi tot ce demonii 

nu sunt? 

— Explică, zise el cu glas domol, de ce simt ceea ce simt 
pentru tine. 

— Ce vrei să spui? 

El rămase tăcut câteva momente lungi, uitându-se la ea de la 
mica distanţă ce i despărţea. Ea îl putea simţi, chiar dacă n-o 
atingea, de parcă ar fi stat în continuare cu trupul lipit de al ei. 

— Eşti sora mea, zise el, în cele din urmă. Sora mea, sângele 
meu, familia mea. Ar trebui să vreau să te protejez - râse tară 
zgomot şi fără veselie -, să te protejez de genul de băieţi care 
vor să-ţi facă exact ce vreau eu să-ţi fac. 

Clary îşi ţinu respiraţia. 

— Ai spus că, de-acum încolo, vrei să fii doar fratele meu. 

— Am minţit, zise el. Demonii mint, Clary. Ştii, sunt anumite 
feluri de răni pe care le poţi căpăta când eşti vânător de umbre 
- răni interne, de la otrava demonilor. Nici măcar nu ştii ce e în 
neregulă cu tine, dar sângerezi încet, până la moarte, pe 
dinăuntru. Aşa e şi cu asta dacă încerc să fiu numai fratele tău. 



— Dar Aline... 

— Trebuia să încerc - şi am încercat. Vocea îi era lipsită de 
viaţă. Dar Dumnezeu ştie că nu vreau pe nimeni, decât pe tine. 
Nici măcar nu vreau să vreau pe altcineva, decât pe tine. 

întinse mâna, trecându-şi uşor degetele prin părul ei, 
atingându-i obrajii cu vârful degetelor. 

— Măcar acum ştiu de ce. 

Vocea lui Clary se stinse într-o şoaptă: 

— Nici eu nu vreau pe nimeni altcineva, decât pe tine. 

Fu răsplătită, căci lui i se tăie respiraţia. Fără grabă, el se 
ridică într-un cot. Acum se uita în jos la ea, iar expresia lui se 
schimbase - faţa îi arăta cum nu-i mai arătase niciodată, cu o 
lumină indolentă, aproape apatică în ochi. îşi lăsă degetele să 
alunece încet pe obrazul ei spre gură, urmărindu-i conturul 
buzelor cu vârful unui deget. 

— Probabil, zise el, ar trebui să-mi spui să nu fac asta. 

Ea nu-i răspunse. Nu voia să-i spună să se oprească. Se 
săturase să-i mai spună nu lui Jace - să nu-şi dea voie niciodată 
să simtă ceea ce voia din tot sufletul să simtă. Oricât ar fi costat. 

El se aplecă, atingându-i foarte uşor obrajii cu buzele - dar 
chiar şi această uşoară atingere îi trimise lui Clary fiori prin toţi 
nervii, fiori care-i făcură să tremure tot corpul. 

— Dacă vrei să mă opresc, spune-mi acum, şopti el. Cum ea 
tot nu-i răspunse, el îi atinse cu gura adâncitura tâmplei: Sau 
acum. îşi plimbă buzele pe linia obrazului ei: Sau acum. Buzele 
lui ajunseră în dreptul buzelor ei: Sau. . . 

Dar ea întinse mâinile şi-1 trase spre ea, iar restul cuvintelor 
lui se pierdură pe buzele ei. O sărută blând, precaut, dar nu 
blândeţe voia ea, nu acum, nu după tot acest timp, şi îşi răsuci 
pumnii în cămaşa lui, trăgându-1 mai tare spre ea. El gemu 
uşor, din adâncul gâtlejului, şi apoi braţele lui o încercuiră, 
strângând-o lângă el, şi se rostogoliră în iarbă, împletiţi unul cu 



altul, încă sărutându-se. Pietrele o înghionteau pe Clary în 
spate, iar umărul o durea, de la căderea pe fereastră, dar nu-i 
păsa. Tot ce mai exista era Jace; tot ce simţea, spera, respira, 
voia şi vedea era Jace. Nimic altceva nu conta. 

în pofida mantiei, îi putea simţi căldura corpului dogorind 
prin hainele lui şi ale ei. Trase de jacheta lui şi i-o dădu jos, 
apoi cumva el era dezbrăcat şi de cămaşă. Degetele ei îi 
explorau corpul, în vreme ce gura lui i-o explora pe a ei: piele 
catifelată peste muşchi fini, cicatrice subţiri ca sârma. Ea îi 
atinse cicatricea în formă de stea de pe umăr - era netedă şi la 
nivelul pielii, nu ieşită în afară, precum celelalte. Presupunea 
că erau imperfecţiuni, toate aceste semne, dar ea nu le considera 
astfel; erau o istorie scrisă pe corpul lui, harta unei vieţi de 
nesfârşit război. 

El se chinuia să-i deschidă nasturii de la mantie, cu degetele 
tremurătoare. Ea credea că mai văzuse vreodată mâinile lui 
Jace nesigure. 

— Lasă-mă pe mine, zise ea şi descheie singură ultimul 
nasture. 

Când se ridică, ceva rece şi metalic o lovi în claviculă, iar ea 
exclamă scurt, surprinsă. 

— ce i? jace înlemni. Te-am lovit? 

— Nu. Asta! 

Atinse lănţişorul de argint de la gâtul lui. De capătul său 
atârna un cerc de metal. Acesta se lovise de ea, când se 
ridicase. Acum se uita la el. 

Inelul ăsta... metalul tocit de vreme, cu modelul său de 
stele. . . ea cunoştea inelul ăsta. 

Inelul Morgenstern. Era acelaşi inel care lucise pe mâna lui 
Valentine, în visul pe care li-i arătase îngerul. Fusese inelul lui, 
iar el ii dăruise lui Jace, aşa cum fusese transmis dintotdeauna 
din tată-n fiu. 



A A. 

— îmi pare rău, zise Jace. Ii urmărea linia obrazului cu vârful 
degetelor, cu o intensitate ca de vis în ochii lui. Am uitat că 
purtam blestemăţia asta. 

Deodată, Clary simţi o răceală de gheaţă inundându-i venele. 

— Jace, zise ea, cu voce joasă. Jace, nu. 

— Nu ce? Să nu port inelul? 

— Nu. Nu. . . mă atinge. Opreşte-te o secundă. 

Chipul lui încremeni. Confuzia ca de vis din ochii lui fu 
înlocuită de întrebări, dar nu zise nimic, ci doar îşi retrase 
mâna. 

— Jace, zise ea. De ce? De ce acum? 

Buzele lui de întredeschiseră de surprindere. Ea putu vedea o 
linie întunecată unde el îşi muşcase buza de jos sau poate că ea 
i-o muşcase. 

— De ce acum ce? 

— Ai spus că nu era nimic între noi. Că, dacă noi. . . dacă ne 
lăsăm pradă sentimentelor pe care vrem noi să le simţim, o să-i 
rănim pe toţi cei la care ţinem. 

— Ţi-am mai spus. Am minţit. Privirea lui se îmblânzi. Crezi 
că eu n-aş vrea să...? 

— Nu, zise ea. Nu, nu sunt proastă, ştiu că vrei. Dar când ai 
spus că acum în sfârşit înţelegi de ce simţi în felul acesta pentru 
mine, ce-ai vrut să spui? 

Nu că n-ar fi ştiut, gândi ea, dar trebuia să întrebe, trebuia să-1 
audă pe el spunând-o. 

Jace o prinse de încheieturi şi îi ridică mâinile spre faţa lui 
împletindu-şi degetele cu ale ei. 

— îţi aduci aminte ce ţi-am spus la Penhallow acasă? întrebă 
el. Că tu niciodată nu te gândeşti înainte de a face ceva şi că în 
felul ăsta distrugi tot ce atingi? 

— Nu, uitasem de asta. Mulţumesc că mi-ai reamintit. 
El păru să nu bage în seamă sarcasmul din vocea ei. 



— Nu vorbeam despre tine, Clary. Vorbeam despre mine. 
Aşa sunt eu. 

îşi întoarse puţin faţa şi degetele ei alunecară pe obrazul lui. 

— Cel puţin, continuă el, acum ştiu de ce. Ştiu ce e în 
neregulă cu mine. Şi poate... poate că tocmai de aceea am atât 
de multă nevoie de tin e . Pentru că, dacă Valentine m-a făcut pe 
mine un monstru, atunci presupun că pe tine te-a făcut un soi 
de înger. Iar Lucifer 1-a iubit pe Dumnezeu, nu? Aşa spune 
Milton, cel puţin. 

Clary îşi ţinu răsuflarea. 

— Eu nu sunt înger. Iar tu nici măcar nu ştii că pentru asta a 
folosit Valentine sângele lui Ithuriel... poate că Valentine 1-a 
vrut pentru el totuşi. . . 

— El a spus că sângele era „pentru mine şi al meu", zise Jace 
liniştit. Asta explică de ce tu poţi face lucrurile pe care le poţi face, 
Clary. Regina Elfilor Luminii a spus că suntem amândoi 
experimente de sânge. Nu doar eu. 

— Eu nu sunt înger, Jace, repetă ea. Nu înapoiez cărţile la 
bibliotecă, fur ilegal muzică de pe Internet. îmi mint mama. 
Sunt complet obişnuită. 

— Nu pentru mine. 

El se uită în jos la ea. Faţa lui plutea deasupra ei, pe un fundal 
de stele. Nu exista nici urmă din obişnuita lui aroganţă în 
expresia lui - nu-1 mai văzuse niciodată atât de franc, dar chiar 
şi renunţarea aceasta la orice pavăză era amestecată cu o ură de 
sine adâncă precum o rană. 

— Clary, eu... 

— Dă-te la o parte, zise Clary. 

— Ce? 

Dorinţa din ochii lui se sparse în mii de bucăţele, precum 
cioburile oglinzii Portal de la Renwick, şi, pentru un moment, 
expresia îi încremeni de uluire. Ea abia de suporta să se uite la 



el şi să continue să zică nu. Privindu-1 acum - chiar dacă n-ar fi 
fost îndrăgostită de el, partea aceea din ea care era fiica mamei 
sale, care iubea toate lucrurile frumoase numai pentru 
frumuseţea lor, tot l-ar fi dorit. 

însă tocmai pe ntru că era fiica mamei sale, ceea ce dorea era cu 
neputinţă. 

— M-ai auzit, zise ea. Şi lasă-mi mâinile în pace. 

Şi le smulse înapoi, strângându-le tare în pumni, ca să 
ascundă faptul că-i tremurau. 

El nu se clinti. Buzele i se subţiară şi, pentru o clipă, ea văzu 
din nou lumina aceea de prădător în ochii lui, însă acum 
amestecată cu furie. 

— Bănuiesc că n-ai vrea să-mi spui de ce? 

— Tu crezi că mă vrei pe mine doar pentru că eşti malefic, nu 
uman. Nu vrei decât alt motiv pentru care să te urăşti. N-o să te 
las să-mi dovedeşti cât de ticălos eşti. 

— N-am spus niciodată asta. N-am spus niciodată că mă 
foloseam de tine. 

— Bine, zise ea. Spune-mi acum că nu eşti un monstru. 
Spune-mi că nu e nimic în neregulă cu tine. Şi spune-mi că 
m-ai fi vrut chiar dacă n-ai fi avut sânge de demon în tine. 

Pentru că eu nu am sânge de demon. Şi tot te vreau. 

îşi încrucişară privirile, a lui plină de furie oarbă; pentru o 
clipă, niciunul dintre ei nu respiră, apoi el se aruncă la o parte 
de pe ea, înjurând şi se ridică în picioare. Smulgându-şi cămaşa 
din iarbă, şi-o îmbrăcă peste cap, încă scoţând fulgere din ochi. 
îşi trase cămaşa în jos, peste jeanşi, şi se îndepărtă, să-şi 
recupereze jacheta. 

Clary se ridică în picioare, clătinându-se puţin. Vântul tăios îi 
făcu pielea ca de găină pe braţe. îşi simţea picioarele ca de 
ceară pe jumătate topită. îşi încheie nasturii mantiei până sus, 
cu degete amorţite, chinuindu-se să nu izbucnească în lacrimi. 



Plânsul n-ar fi ajutat la nimic acum. 

Praful şi cenuşa încă mai pluteau prin aer şi iarba din jur era 
plină de sfarâmături: bucăţele de mobilă, pagini de cărţi purtate 
cu jale de vânt; aşchii de lemn aurit; o bucată de aproape 
jumătate de scară, rămasă misterios nedeteriorată. Clary se 
întoarse să se uite la Jace; dădea cu piciorul în bucăţile de 
moloz cu o sălbatică satisfacţie. 

— Ei bine, zise el, suntem mâncaţi. 

Nu la asta se aştepta ea. Clipi nedumerită. 

— Ce? 

— Ai pierdut stela mea, mai ştii? Adio şanse să mai desenezi 
un Portal acum. Rosti cuvintele cu o plăcere amară, de parcă 
situaţia i-ar fi convenit într-un mod de neînţeles. Nu mai avem 
nicio altă caie de a ne întoarce. Va trebui să mergem pe jos. 

în condiţii normale, n-ar fi fost o plimbare plăcută. Obişnuită 
cu luminile oraşului, lui Clary nu-i venea să creadă cât de 
întuneric era în Idris noaptea. Umbrele groase şi negre ce 
străjuiau drumul pe ambele părţi păreau să forfotească de creaturi 
abia vizibile, şi nici măcar cu lampa- vrăjitoarei lui Jace nu 
puteau vedea decât la câţiva metri în faţa lor. îi lipseau 
felinarele de stradă şi firmele, lumina farurilor, zgomotele 
oraşului. Tot ce putea auzi acum era scrâşnetul ferm al 
pietrişului sub tălpile lor şi, la răstimpuri, răsuflarea ei, 
pufnetele de surprindere când se împiedica de vreo piatră 
răzleaţă. 

După vreo câteva ore, începură să o doară picioarele şi gura îi 
era uscata ca iasca. Aerul devenise foarte rece, iar ea mergea cu 
capul băgat între umeri, tremurând, şi cu mâinile adânc 
afundate în buzunare. Dar chiar şi asta ar fi fost mai uşor de 
suportat, dacă Jace i-ar fi vorbit. Nu mai scosese niciun cuvânt 



de când plecaseră de la conac, în afară de câteva indicaţii răstite de 
orientare, când îi spunea pe unde s-o ia la vreo răspântie sau îi 
ordona să ocolească vreo groapă. Dar chiar şi atunci, ea se 
îndoia că l-ar fi deranjat prea tare dacă ea ar fi căzut într-o 
groapă, altfel decât pentru faptul că le-ar fi încetinit mersul. 

în cele din urmă, cerul începu să se lumineze înspre est. 
Clary, poticnindu-se pe drum, pe jumătate adormită, îşi ridică 
ochii, surprinsă. 

— E devreme pentru răsărit. 

Jace se uită la ea cu un dispreţ plictisit. 

— E Alicante. Soarele n-o să răsară decât peste vreo trei ore, 
pe puţin. Alea sunt luminile oraşului. 

Prea uşurată că erau aproape de casă pentru a mai ţine cont de 
atitudinea lui, Clary îşi iuţi paşii. După o cotitură, se treziră 
mergând pe o potecă noroioasă, tăiată în panta unui deal. 
Şerpuia de-a curmezişul dealului, urmându-i curbura, dispărând 
după o cotitură în depărtare. Deşi oraşul nu se vedea, aerul 
devenise mai luminos, iar cerul era străpuns în direcţia aceea 
de o ciudată strălucire roşiatică. 

— Trebuie să fim pe-aproape, zise Clary. E vreo scurtătură 
pe la baza dealului? 

Jace era încruntat. 

— Ceva e în neregulă, zise el abrupt. 

O luă înainte, aproape alergând pe drum, bocancii lui ridicând 
nori de praf care păreau ocru la culoare, în lumina aceea 
ciudată. Clary alergă şi ea, să nu rămână în urmă, ignorând 
protestele tălpilor ei cu băşici. Ajunseră la următorul cot al 
drumului şi Jace se opri atât de brusc, încât Clary se izbi de el. 
In alte circumstanţe, ar fi fost comic. Acum, nu era. 

Strălucirea roşiatică era mai puternică acum, colorând în 
stacojiu cerul nopţii, luminând ca ziua dealul unde se aflau ei. 
Fuioare de fum se înălţau din valea de dedesubt ca penele 



deschise ale unui păun negru. înălţându-se din negura lor, se 
vedeau turnurile din Alicante, cu învelişurile lor cristaline ca 
nişte săgeţi străpungând aerul înţesat de fum. Iar prin fumul 
gros, Clary zări săltând flăcări stacojii, răspândite prin oraş ca 
un pumn de giuvaiere sclipitoare pe o pânză neagră. 

Părea de necrezut, dar era adevărat: stăteau pe panta unui deal 
înalt de lângă Alicante, iar la picioarele lor, oraşul ardea. 



PARTEA A DOUA 

STELELE STRĂLUCESC ÎNTUNECAT 

antonio: Nu mai stai? Nu stai nici dacă merg apoi cu tine? 

sebastian: Mă iartă, dar n-aş sta. Stelele mele strălucesc 
întunecat deasupra mea; mă tem că soarta mea nefastă şi pe a 
ta s-o strice ar putea; fierbinte-ţi cer dar să-mi dai drumul, 
nefericirea să mi-o duc de unul singur. La dragostea ce-mi 
porţi, răsplată rea ţi-aş înturna, lăsând necazurile mele să 
s-abată asupra ta. 

— William Shakespeare, A douăsprezecea noapte 

— E târziu, zise Isabelle trăgând la loc cu nervozitate 
perdeaua de dantelă în faţa ferestrei înalte din living. Ar fi 
trebuit sa se-ntoarcă pana acum. 

— Fii rezonabilă, Isabelle, interveni Alee, pe tonul acela 
superior de frate mai mare care părea să sugereze că, în vreme ce 
ea, Isabelle, înclina să intre în panică, el, Alee, era întotdeauna 
de un calm perfect. 

chiar şi postura lui - tolănit într-unui dintre foarte umflatele 
fotolii căptuşite de lângă şemineul familiei Penhallow, de parcă 
n-ar fi avut nicio grijă pe lume - părea menită să arate 
ostentativ cât de lipsit de griji era el. 

— Aşa face Jace când e supărat, pleacă şi cutreieră prin 
împrejurimi. Doar ne-a spus că se duce la plimbare. Se întoarce 
el. 

Isabelle oftă. Aproape că-şi dorea ca părinţii ei să fie acasă, 
dar erau încă sus, la Citadelă. Indiferent ce discutau membrii 
Conclavului, întrunirea Consiliului se prelungise din cale-afară 
de mult. 

— Dar el ştie New Yorkul. Nu ştie Alicante. . . 

— îi ştie probabil mai bine decât tine, zise Aline. 

Ea stătea pe canapea, citind o carte, legată în piele 
roşu-închis. Părul ei negru era împletit la spate într-o codiţă 
franţuzească, iar ochii, aţintiţi în volumul deschis în poala ei. 
Isabelle, care nu fusese niciodată mare cititoare, întotdeauna îi 
invidia pe ceilalţi pentru abilitatea lor de a pierde într-o carte. 
Existau multe lucruri pentru care odinioară ar fi invidiat-o pe 
Aline - întâi de toate, că era micuţă şi avea o frumuseţe 



delicată, nu ca de amazoană şi atât de înaltă încât să întreacă 
aproape orice băiat întâlnea. Dar, pe de altă parte, abia de 
curând Isabelle îşi dăduse seama că restul fetelor nu erau bune 
doar de invidiat, de evitat sau de dispreţuit. 

— A trăit aici până la vârsta de zece ani. Voi doi n-aţi vizitai 
oraşul decât de vreo câteva ori. 

Isabelle îşi duse mâna la gât, încruntându-se. Pandantivul de 
rubin atârnat de un lănţişor în jurul gâtului îi dăduse brusc un 
impuls violent - dar de regulă el zvâcnea doar în prezenţa 
demonilor, iar acum se aflau în Alicante. Era cu neputinţă să 
existe demoni în apropiere. Poate că pandantivul o luase razna. 

— Nu cred că se plimbă prin împrejurimi, oricum. Cred că e 
foarte clar unde s-a dus, răspunse Isabelle. 

Alee îşi ridică privirile. 

— Crezi că s-a dus s-o vadă pe Clary? 

— Ea mai e aici? înţelesesem că trebuia să plece înapoi la 
New York. Aline închise cartea. Unde stă sora lui Jace, de 
fapt? 

Isabelle ridică din umeri. 

— Intreabă-i pe ei, zise ea, uitându-se fulgerător către 
Sebastian. 

Sebastian era tolănit pe canapeaua din faţa lui Aline. Şi el 
avea o carte în mână, iar capul lui cu părul negru era aplecat 
asupra ei. îşi ridică ochii, de parc-ar fi simţit-o pe Isabelle 
privindu-i. 

— Despre mine vorbeaţi? întrebă el, prietenos. 

Totul la Sebastian era prietenos, se gândi Isabelle cu un 
început de plictiseală. La început, fusese impresionată de 
înfăţişarea lui - pomeţii aceia ascuţiţi şi ochii săi negri, adânci 
- dar personalitatea lui afabilă plină de înţelegere acum o călca 
pe nervi. Nu-i plăceau băieţii care păreau să nu se înfurie 
niciodată, sub niciun motiv. în lumea lui Isabelle, furie era egal 



cu pasiune, era egal cu distracţie. 

— Ce citeşti? întrebă ea, mai tăios decât ar fi vrut. E vreuna 
dintre cărţile de benzi desenate ale lui Max? 

— Da. Sebastian se uită în jos la exemplarul Sanctuarul îngerilor, 
de pe braţul canapelei. îmi plac ilustraţiile. 

Isabelle pufni exasperată. Aruncându-i o privire, Alee spuse: 

— Sebastian, mai devreme, astăzi. . . Jace ştie unde ai fost? 

— Vrei să spui dacă ştie că am fost cu Clary la plimbare? 
Sebastian păru amuzat. Uite, nu-i niciun secret. I-aş fi spus lui 
Jace, dacă l-aş fi văzut ia timp. 

— Nu văd de ce i-ar păsa! Aline puse cartea deoparte, cu 
asprime în glas. Nu-i ca şi când Sebastian ar fi făcut ceva rău. 
Şi ce dacă vrea să-i arate Clarissei cum e prin Idris, înainte să 
se ducă acasă? Jace ar trebui să fie mulţumit că sora lui nu stă 
pe-aici plictisită şi agasată. 

— Jace poate fi foarte... protector, zise Alee, după o uşoară 
ezitare. 

Aline se încruntă. 

— Ar trebui să stea deoparte. Nu poate fi un lucru bun pentru 
ea să fie exagerat de protejată. Când a dat peste noi, a făcut o 
faţă de parcă n-ar mai fi văzut pe nimeni sărutându-se până 
atunci. Vreau să spun, cine ştie, poate chiar n-a văzut. 

— Ba a văzut, zise Isabelle, amintindu-şi cum o sărutase Jace 
pe Clary la Curtea Elfilor Luminii. 

Dar nu-i plăcea să se gândească la asta - lui Isabelle nu-i 
plăcea să se bălăcească în propriile nefericiri, cu atât mai puţin 
într-ale altora. 

— Nu-i de-asta. 

— Dar atunci de ce? 

Sebastian se ridică în capul oaselor, dându-şi la o parte o 
şuviţă întunecată din ochi. Isabelle zări ceva pentru o clipă - o 
linie roşie în palma lui, ca o cicatrice. 



— E doar că mă urăşte pe mine, personal? Pentru că eu nu-mi 
dau seama ce am putut vreodată. . . 

— Aia e cartea mea. 

O voce firavă îl întrerupse pe Sebastian. Max stătea în pragul 
livingului. Era îmbrăcat în pijamale cenuşii, iar părul lui şaten 
era ciufulit de parcă tocmai se trezise. Se uita feroce spre 
volumul de manga de lângă Sebastian. 

— Care, asta? Sebastian ridică exemplarul din Sanctuarul îngerilor. 
Gata, ia-o, piciule. 

Max străbătu camera cu paşi hotărâţi şi îşi smulse cartea 
înapoi. Se uită mânios la Sebastian. 

— Nu-mi spune pici. 

Sebastian râse şi se ridică în picioare. 

— Mă duc să-mi iau nişte cafea, zise el şi se îndreptă spre 
bucătărie. In prag, se opri şi se întoarse: Vrea cineva ceva? 

Se înălţă un cor de refuzuri. Ridicând din umeri, Sebastian 
dispăru în bucătărie, lăsând uşa să se închidă singură în urma 
lui. 

— Max, zise Isabelle cu asprime, nu fi prost-crescut! 

— Nu-mi place când oamenii îmi iau lucrurile. 
Max strângea la piept cartea de benzi desenate. 

— Maturizează-te, Max. O luase doar cu împrumut. 

Vocea lui Isabelle sună mai nervoasă decât intenţionase; era 
încă îngrijorată pentru Jace, ştia, şi îşi vărsa focul pe fratele ei 
mai mic. 

— Ar trebui să fii în pat, oricum. E târziu. 

— Se aud zgomote pe deal. De-aia m-am trezit. 
Max clipi; fără ochelari, totul era în ceaţă pentru el. 

— Isabelle... 

Tonul întrebător din vocea lui îi atrase atenţia. Isabelle se 
întoarse de la fereastră. 

— Ce-i? 



— Oamenii se urcă vreodată în turnurile demonilor? De 
pildă. . . pentru vreun motiv? 

Aline îşi ridică ochii. 

— Să se urce în turnurile demonilor? Râse. Nu, nimeni nu 
face asta vreodată. E total împotriva legii, în primul rând, şi, 
apoi, de ce-ai vrea tu să se urce? 

Aline, îşi zise Isabelle, nu avea prea multă imaginaţie. Ea, 
una, se putea gândi la o mulţime de motive pentru care ar vrea 
cineva să urce în turnurile demonilor, chiar şi pentru a scuipa 
gumă de mestecat în capul trecătorilor de jos. 

Max se încruntase. 

— Dar cineva a facut-o. Ştiu c-am văzut. . . 

— Nu contează ce-ai crezut tu că ai văzut, probabil că ai 
visat, îi spuse Isabelle. 

Faţa lui Max se zbârci toată. Presimţind o potenţială 
izbucnire în lacrimi. Alee se ridică şi întinse o mână. 

— Vino, Max, zise el, nu fără dragoste. Hai să te duc înapoi 
la culcare. 

— Ar trebui să mergem cu toţii la culcare, zise Aline, 
ridicându-se. 

Veni la fereastră, lângă Isabelle, şi trase ferm draperiile. 

— E aproape miezul nopţii; cine ştie când se vor întoarce ai 
noştri de la Consiliu? N-are niciun rost să stăm. . . 

Pandantivul de la gâtul lui Isabelle zvâcni din nou, violent - 
iar în clipa aceea, fereastra în faţa căreia stătea Aline se sparse, 
către interior. Aline ţipă, când nişte mâini se întinseră prin 
spărtură - de fapt, nu mâini, văzu Isabelle cu limpezimea 
şocului, ci nişte gheare uriaşe, cu solzi, mâini mânjite de sânge 
şi de fluid negru. O prinseră pe Aline şi-o scoaseră prin 
fereastra spartă mai înainte să apuce să ţipe a doua oară. 

Biciul lui Isabelle era pe masă, lângă şemineu. Se repezi după 
el, ocolindu-1 pe Sebastian care venise în fugă de la bucătărie. 



— ia ţi armele! se răsti ea, în timp ce el se uita prin încăpere, 
uluit. Du-te! ţipă ea şi se repezi spre fereastră. 

Lângă şemineu, Alee îl ţinea pe Max, în timp ce băieţelul se 
zvârcolea şi ţipa, încercând să scape din strânsoarea fratelui său 
mai mare. Alee îl târî către uşă. Bine, gândi Isabelle. Scoate-l pe Max 

de-aici. 

Aerul rece sufla prin fereastra spartă. Isabelle îşi ridică fusta 
grea şi dădu jos cu piciorul resturile de sticlă, felicitându-se în 
gând pentru tălpile groase ale bocancilor ei. Când sticla căzu 
toată, îşi vârî capul între umeri şi sări afară prin rama goală, 
aterizând cu o zdruncinătură pe aleea de piatră de dedesubt. 

La prima privire, aleea părea pustie. Nu exista niciun felinar 
de stradă de-a lungul canalului; singura sursă de lumină venea 
de la ferestrele caselor învecinate. Isabelle porni înainte cu 
prudenţă, ţinând biciul ei din electrum încolăcit, pe lângă 
coapsă. Avea biciul ăsta de atât de multă vreme - era cadoul 
primit de la tatăl ei, la a douăsprezecea aniversare -, încât 
acum îl simţea ca făcând parte din ea, ca o extensie fluidă a 
braţului ei drept. 

Umbrele se îngroşau când se îndepărtă de casă şi o porni spre 
Oldcastle Bridge, care se arcuia peste canalul Princewater, 
formând un unghi neobişnuit cu aleea. Umbrele de la baza lui 
erau strânse ghem şi la fel de dese ca un nor de muşte - şi 
atunci, sub ochii lui isabeiie ceva se mişcă în umbră, ceva alb şi 
săgetător. 

Isabelle o luă la fugă, trecând printr-un gard viu scund de la 
marginea grădinii cuiva şi sărind jos pe digul ce trecea pe sub 
pod. Biciul său începuse să se aprindă, cu o lumină dură, 
argintie, iar în slaba sa strălucire o putu vedea pe Aline, zăcând 
inertă la marginea canalului. Un demon mătăhălos, acoperit de 
solzi, stătea deasupra ei, strivind-o cu greutatea trupului masiv 
ca de şopârlă, cu faţa îngropată în gâtul ei. . . 

Dar nu putea fi un demon. Nu fuseseră niciodată demoni în 



Alicante. In timp ce Isabelle se holba, stupefiată, creatura îşi 
înălţă capul şi adulmecă aerul, de parc-ar fi simţit-o. Era oarbă, 
văzu Isabelle, cu un şir des de colţi zimţaţi întins ca un fermoar 
de-a curmezişul frunţii, în locul unde ar fi trebuit să aibă ochii. 
Mai avea o gură, în partea de jos a feţei cu colţi mari, din care 
picura venin. Muchiile cozii sale înguste sclipeau, în timp ce 
şi-o legăna înainte şi-napoi, iar când se apropie, Isabelle văzu 
că muchiile acelea erau din lame de os ascuţit ca briciul. 

Aline se zbătu şi scoase un sunet, o exclamaţie ca un scâncet. 
Isabelle se simţi cuprinsă de o mare uşurare - fusese aproape 
sigură că Aline era moartă -, dar nu pentru mult timp. Când 
Aline se mişcă, Isabelle văzu că bluza ei era sfâşiată de sus 
până jos, pe pieptul fetei eraU urme de gheare, iar creatura avea 
o altă gheară înfiptă în betelia jeanşilor ei. 

Un val de ameţeală trecu peste Isabelle. Demonul nu 
încercase s-o ucidă pe Aline - nu încă. Biciul lui Isabelle prinse 
viaţă în mâna ei, ca o sabie de foc a unui înger răzbunător; se 
repezi înainte, lovind cu biciul pe spinarea creaturii. 

Demonul zbieră şi se rostogoli la o parte de pe Aline. Inaintă 
spre Isabelle, cu ambele guri căscate, lovind prin aer cu 
ghearele către faţa ei. Săltând cu graţie înapoi, ea îşi repezi din 
nou biciul spre el; îl plesni peste faţă, peste piept, peste 
picioare. Puzderie de urme de bici încrucişate îi apăruseră 
demonului pe pielea solzoasă, din care curgeau şiroaie de sânge 
şi de limfa. O limbă lungă, înfurcată, ţâşni din gura lui de sus 
căutând prin aer faţa lui Isabelle. în vârful ei exista o 
umflătură, observă ea, ca un soi de ac, ca de scorpion. Zvâcni 
fulgerător din încheietură, iar biciul de lângă ea se înfăşură pe 
limba demonului, legând-o fedeleş cu fâşii de electrum flexibil. 
Demonul ţipă şi ţipă, în timp ce ea strânse nodul puternic şi 
smuci. Limba demonului căzu, cu un pleoscăit îngreţoşător, pe 
cărămizile digului. 



Isabelle trase rapid biciul înapoi. Demonul se întoarse şi fugi, 
mişcându-se în salturi rapide, ca un şarpe. Isabelle se repezi 
după el. Demonul ajunsese la jumătatea potecii care urca de la 
dig spre drum, când o umbră neagră se înălţă în faţa lui. Ceva 
fulgeră prin întuneric, iar demonul căzu, zvârcolindu-se, la 
pământ. 

Isabelle se opri brusc. Aline stătea în picioare deasupra 
demonului doborât, cu un pumnal subţire în mână - probabil îl 
purtase la cingătoare. Runele de pe lamă străluciră ca fulgerele 
când îşi repezi pumnalul în jos, înfigându-1 încă o dată şi încă o 
dată în corpul spasmodic al demonului, până când creatura 
încremeni definitiv şi dispăru. 

Aline îşi ridică ochii. Faţa ei era lipsită de expresie. Nu făcu 
niciun gest să- şi închidă bluza, în pofida nasturilor rupţi. 
Sângele îi şiroia din zgârieturile adânci de pe piept. 

Isabelle scoase un uşor fluierat. 

— Aline. . . eşti bine? 

Aline lăsă pumnalul să-i cadă din mână, iar acesta zăngăni pe 
piatră. Fără niciun cuvânt, se răsuci pe-un călcâi şi-o luă la 
fugă, dispărând în bezna de sub pod. 

Luată prin surprindere, Isabelle înjură şi se repezi după Aline, 
îşi dori să fi fost îmbrăcată în noaptea asta în ceva mai comod 
decât o rochie de catifea, deşi bine măcar că-şi pusese bocancii. 
Se îndoia că ar fi putut vreodată s-o ajungă pe Aline dac-ar fi 
avut tocuri. 

In partea cealaltă a digului de sub pod se aflau nişte scări 
metalice, ducând înapoi în Princewater Street. Aline nu se mai 
vedea decât ca o pată în vârful scării. Ridicându-şi poalele 
grele ale rochiei, Isabelle o urmă, bocancii ei bubuind pe 
treptele de metal. Când ajunse sus, se uită după Aline. 

Şi făcu ochii mari. Era la capătul străzii largi care trecea prin 
faţa casei Penhallow. N-o mai putea vedea pe Aline - fata 



dispăruse în mulţimea forfotitoare ce năpădise strada. O 
mulţime alcătuită nu doar din oameni, pe deasupra. Existau 
creaturi în stradă - demoni -, vreo zece, poate chiar mai mulţi, 
asemenea creaturii- şopârlă cu gheare pe care o executase Aline 
sub pod. Două sau trei cadavre zăceau deja în stradă, unul la 
vreo câţiva paşi distanţă de Isabelle - un bărbat cu jumătate din 
piept sfârtecat. Isabelle îşi dădu seama după părul lui cărunt că 
fusese bătrân. Păi, bineînţeles că fusese bătrân, se gândi ea, creierul ei 
procesând cu greu faptul, cu gândurile încetinite de panică. Toţi 

adulţii erau în Citadelă. In oraş nu rămăseseră decât copiii, bătrânii şi bolnavii. . . 

Aerul roşiatic era înţesat de mirosul de ars, noaptea era 
sfâşiată de zbierete şi ţipete. Uşile caselor înşiruite de-a lungul 
străzii erau toate deschise - oamenii veneau în fugă pe ele, apoi 
se opreau ca înlemniţi când vedeau strada plină de monştri. 

Era cu neputinţă, de neimaginat. Niciodată în istorie nu 
trecuse nici picior de demon de scutul protector asigurat de 
turnurile demonilor. Iar acum erau cu zecile. Cu sutele. Poate 
chiar mai mulţi, revărsându-se pe străzi ca un tsunami 
otrăvitor. Isabelle se simţea captivă în spatele unui zid de sticlă, 
în stare să vadă totul, dar incapabilă să se mişte - privind, 
înmărmurită, cum un demon înşfacă un băieţel care fugea, îl 
ridică de la pământ şi îşi înfige dinţii zimţaţi în umărul lui. 

Băiatul ţipă, dar ţipetele lui se pierdeau în hărmălaia care 
sfâşia noaptea. Intensitatea acesteia creştea şi tot creştea: 
urletele demonilor, oamenii strigându-se unii pe alţii pe nume, 
zgomotul picioarelor care alergau şi trosnetele geamurilor 
sparte. Cineva, în stradă, striga cuvinte pe care ea abia de le 
înţelegea - ceva despre turnurile demonilor. Isabelle îşi ridică 
ochii. Turlele înalte stăteau de strajă peste oraş, ca întotdeauna, 
dar în loc să reflecte lumina argintie a stelelor sau măcar 
lumina roşie a oraşului cuprins de flăcări, erau albe şi mate, ca 
pielea de cadavru. Luminescenţa lor dispăruse. Un fior de 



gheaţă o străbătu pe Isabelle. Nu era de mirare că străzile erau 
pline de monştrii - cumva, deşi cu neputinţă, turnurile 
demonilor îşi pierduseră puterea magică. Vrăjile de protecţie ce 
apăraseră Alicante o mie de ani nu mai existau. 

•kick 

Samuel tăcea de câteva ore, dar Simon era încă treaz, 
holbându-se fără somn în beznă, când auzi ţipetele. 

Ridică brusc capul. Tăcere. Se uită în jur, neliniştit - oare 
visase? îşi ciuli urechea, dar nici măcar noul auz îmbunătăţit nu 
detectă ceva. Se pregătea să se întindă înapoi în pat, când 
ţipetele se auziră din nou, înfigându-se în urechile lui, ca nişte 
ace. Sunau de parc-ar fi venit de dincolo de Citadelă. 

Ridicându-se în capul oaselor, rămase pe pat şi aruncă o 
privire pe fereastră. Văzu pajiştea verde întinzându-se până 
departe şi lumina îndepărtată a oraşului în zare. îşi miji ochii. 
Era ceva în neregulă cu lumina oraşului, ceva... defect. Era 
mai slabă decât şi-o amintea - şi era puncte mişcătoare ici şi 
colo prin beznă, ca nişte ace de foc, întreţesându-se pe străzi. 
Un nor palid se ridica deasupra turnurilor şi aerul era plin de 
duhoarea fumului. 

— Samuel! Simon auzi alarma din propriul glas. E ceva în 
neregulă. 

Auzi uşa deschizându-se brusc şi ropot de picioare. Glasuri 
aspre răcnind. Simon îşi apropie faţa de zăbrele, când perechile 
de bocanci bufneau pe lângă clădire, împrăştiind pietricele în 
timp ce alergau, vânătorii de umbre strigându-se unii pe alţii în 
timp ce dădeau fuga afară din Citadelă, coborând spre oraş. 

— Protecţiile au cedat! Protecţiile au cedat! 

— Nu putem abandona Citadela! 

— Citadela nu contează! Copiii noştri sunt acolo, în oraş! 
Vocile deja deveniseră mai slabe. Simon făcu un salt înapoi 



de la fereastră exclamând: 

— Samuel! Protecţiile... 

— Ştiu. Am auzit. 

Vocea lui Samuel se auzi puternică prin zid. Nu părea speriat, 
ci resemnat, probabil un pic triumfător, fiindcă se dovedise că 
avusese dreptate. 

— Valentine a atacat când Conclavul era la întrunire. 
Inteligent. 

— Dar Citadela. . . e fortificată. . . de ce nu rămân aici, sus? 

— I-ai auzit. Pentru că toţi copiii sunt în oraş. Copiii şi 
părinţii în vârstă - nu-i pot abandona pur şi simplu acolo. 

Fraţii Lightwood. Simon se gândi la Jace şi apoi, cu o 
cumplită claritate, la faţa mică şi palidă a lui Isabelle sub 
coama ei de păr negru, la hotărârea ei în luptă, la X-urile şi 
O-urile ei copilăreşti de pe biletul pe care i-1 scrisese. 

— Dar tu le-ai spus... ai spus Conclavului ce avea să se 
întâmple. De ce nu te-au crezut? 

— Pentru că protecţiile sunt religia lor. Să nu crezi în puterea 
protecţiilor înseamnă să nu crezi că ei sunt fiinţe speciale, alese 
şi ocrotite de înger. Aş fi putut la fel de bine să le propun să 
creadă că sunt mundani oarecare. 

Simon se repezi înapoi să se uite pe fereastră, dar fumul se 
îngroşase, înţesând aerul cu o paloare cenuşie. Nu mai putu 
auzi glasuri strigând afară; erau ţipete în depărtare, dar foarte 
slabe. 

— Cred că oraşul e în flăcări. 

— Nu. Vocea lui Samuel era foarte liniştită. Cred că Citadela 
arde. Probabil, foc de demon. Valentine ar ţinti Citadela, dacă 
ar putea. 

— Dar. . . Cuvintele lui Simon se buluciră unele peste altele. 
Dar o să vină cineva să ne dea drumul, nu-i aşa? Consulul 
sau... sau Aldertree. Nu ne pot lăsa pur şi simplu aici, jos, să 



murim. 

— Tu eşti un repudiat, zise Simon, iar eu sunt un trădător. 
Chiar crezi că n-ar avea altceva de făcut? 

— Isabelle! Isabelle! 

Mâinile lui Alee erau pe umerii ei şi o zgâlţâiau. Isabelle îşi 
ridică încet capul; faţa albă a fratelui ei plutea pe fundalul 
întunecat din spatele lui. O bucată de lemn curbată se vedea 
ieşind peste umărul lui; avea arcul legat la spate, acelaşi arc pe 
care Simon îl folosise ca să-1 ucidă pe Demonul Căpetenie 
Abbadon. Nu-şi amintea să-1 fi văzut pe Alee apropiindu-se de 
ea; nu-şi amintea să-1 fi văzut deloc pe stradă; era de parcă se 
materializase deodată în faţa ei, ca o stafie. 

— Alee. Vocea ei era tărăgănată şi nesigură. Alee, opreşte-te. 
Sunt bine. îl împinse de lângă ea. 

— Nu arătai bine deloc. Alee privi în sus şi înjură printre 
dinţi. Trebuie să ieşim de pe stradă. Unde-i Aline? 

Isabelle clipi. Nu mai era niciun demon la vedere; cineva 
stătea pe treptele de la intrare ale casei de vizavi de ei şi 
plângea, cu bocete stridente şi asurzitoare. Trupul bătrânului 
era încă în stradă, iar duhoarea demonilor era pretutindeni. 

— Aline... unul dintre demoni a încercat s-o... a încercat 

w 

sa. . . 

Trase aer în piept şi îşi ţinu răsuflarea. Ea era Isabelle 
Lightwood. Nu se pierdea cu firea, indiferent de situaţie. 

— L-am ucis, dar ea a fugit. Am încercat s-o prind din urmă, 
dar a fost prea rapidă. 

îşi ridică ochii spre fratele ei. 

— Demoni în oraş, zise ea. Cum e cu putinţă? 

— Nu ştiu, clătină Alee din cap. Protecţiile trebuie să fi 
căzut. Erau trei sau patru demoni aici, când am ieşit din casă. 
Am ucis unul care pândea în tufişuri. Ceilalţi au fugit, dar s-ar 



putea să se întoarcă. Vino! Hai să ne întoarcem în casă. 

Persoana de pe trepte încă jelea. Plânsul ei îi însoţi în timp ce 
se grăbiră înapoi spre casa Penhallow. Strada rămase goală de 
demoni, dar puteau auzi explozii, ţipete şi picioare, alergând, 
răsunând în ecou din umbrele celorlalte străzi cufundate în 
întuneric. Când urcau treptele din faţa casei Penhallow, Isabelle 
privi înapoi, exact la timp ca să vadă un tentacul lung ca un 
şarpe plesnind ca un bici din întunericul dintre două case şi 
înşfacând-o pe femeia care bocea pe trepte. Vaietele ei se 
transformară în ţipete. Isabelle dădu să se întoarcă, dar Alee o 
apucase deja de braţ şi-o împinse în casă, trântind uşa şi 
trăgând zăvorul în urma lor. Casa era în beznă. 

— Am stins luminile. N-am vrut să-i atragă şi pe alţii aici, îi 
explică Alee, împingând-o pe Isabelle înaintea lui, în living. 

Max stătea pe podea, lângă scări, cu genunchii în braţe. 
Sebastian era lângă fereastră, bătând în cuie buştenii de lemn 
luaţi din cămin de-a curmezişul ferestrei sparte. 

— Aşa! zise el, dându-se înapoi şi lăsând ciocanul pe un raft 
de cărţi. Asta ar trebui să ţină o vreme. 

Isabelle se lăsă jos lângă Max, mângâindu-1 pe păr. 

— Eşti bine? 

— Nu. Ochii lui erau mari şi speriaţi. Am încercat să mă uit 
pe fereastră, dar Sebastian mi-a spus să mă dau jos. 

— Sebastian a avut dreptate, zise Alee. Sunt demoni afară, pe 
stradă. 

— Tot mai sunt aici? 

— Nu, dar mai sunt încă unii în oraş. Trebuie să ne gândim 
ce facem mai departe. 

Sebastian se încruntase. 

— Unde-i Aline? 

— A fugit, explică Isabelle. A fost vina mea. Ar fi trebuit 

— Nu a fost vina ta. Dacă nu erai tu, ar fi fost moartă, spuse 
Alee, sacadat. Uite, n-avem timp să ne învinovăţim singuri. Mă 
duc după Aline. Vreau ca voi trei să staţi aici. Isabelle, ai grijă 
de Max, Sebastian, termină de blindat casa. 

Isabelle protestă, indignată: 

— Nu vreau să te duci acolo, afară, singur! Ia-mă cu tine. 

— Eu sunt adultul aici. Facem cum spun eu. Tonul lui Alee 
era uniform. Sunt toate şansele ca părinţii noştri să se întoarcă, 
dintr-o clipă într-alta, de la Citadelă. Cu cât suntem mai mulţi 
aici, cu atât mai bine. Ar fi cât se poate de simplu pentru noi să 
ne trezim separaţi, acolo, afară. Eu nu risc asta, Isabelle. 

Privirea lui se mută spre Sebastian. 

— înţelegeţi? 

Sebastian îşi scosese deja stela. 

— O să mă ocup de protejarea casei cu Peceţi. 

— Mulţumesc. 

Alee făcuse deja jumătate de drum spre uşă; se întoarse şi se 
uită din nou la Isabelle. Ea îi întâlni ochii pentru o fracţiune de 
secundă. Apoi el plecă. 

— Isabelle? zise Max încetişor, cu glasul lui subţirel, 
încheietura ta sângerează. 

Isabelle se uită în jos. Nu-şi aducea aminte să se fi rănit, dar 
Max avea dreptate: sângele îi pătase deja mâneca jachetei. Se 
ridică în picioare. 

— Mă duc să-mi iau stela. Mă întorc imediat şi te ajut şi eu 
cu runele, Sebastian. 

El dădu din cap. 

— Mi-ar prinde bine un pic de ajutor. Runele astea nu sunt 
specialitatea mea. 

Isabelle urcă la etaj fără să-1 întrebe care era, de fapt, 
specialitatea lui. Se simţea frântă de oboseală, având nevoie 
disperată de o Pecete de energie. Şi-ar fi făcut singură una, 



dacă era necesar, deşi Alee şi Jace fuseseră întotdeauna mai 
pricepuţi la soiul ăsta de rune decât ea. 

Odată ajunsă în camera ei, scotoci printre lucrurile sale după 
stelă şi câteva arme în plus. Când înfipse pumnalele de serafi în 
carâmbul bocancilor, mintea îi zbură la Alee şi la privirea pe 
care o schimbaseră când ieşise pe uşă. Nu fusese prima oară 
când îl privise pe fratele ei plecând, ştiind că poate n-avea să-1 
mai vadă a doua oară. Se împăcase cu gândul acesta, îl 
acceptase ca făcând parte din viaţa ei; abia când îi cunoscuse 
pe Clary şi pe Simon îşi dăduse seama că, pentru cei mai mulţi 
oameni, bineînţeles, lucrul acesta niciodată nu era acceptat cu 
uşurinţă. Ei trăiau cu moartea în chip de companion constant, o 
răsuflare de gheaţă în ceafa chiar şi în cele mai obişnuite zile. 
întotdeauna îi dispreţuise pe mundani din pricina asta, la fel ca 
toţi vânătorii de umbre - îi considera molâi, prostănaci şi 
placizi ca oile în mulţumirea lor de sine. Acum se întrebă dacă 
toată ura aceea nu i se trăgea din faptul că era invidioasă. 
Trebuia să fi fost plăcut să nu-ţi faci griji, de fiecare dată când 
unul dintre membrii familiei tale ieşea pe uşă, că s-ar putea să 
nu se mai întoarcă. 

Coborî cu stela în mână şi deja de pe la jumătatea scărilor 
simţi că era ceva în neregulă. Livingul era pustiu. Max şi 
Sebastian nu se vedeau pe nicăieri. Pe unul dintre buştenii pe 
care Sebastian îi bătuse în cuie la fereastră era o Pecete de 
protecţie pe jumătate desenată. Ciocanul pe care-1 folosise 
dispăruse. 

I se strânse inima. 

— Max! strigă ea, învârtindu-se în loc. Sebastian! Unde 
sunteţi? 

Vocea lui Sebastian îi răspunse din bucătărie. 

— Isabelle - aici! 

Simţi un val de uşurare care o lăsă aiurită. 



— Sebastian, nu e amuzant, zise ea, ducându-se drept în 
bucătărie. Am crezut că aţi fost. . . 

Lăsă uşa să se trântească în urma ei. în bucătărie era 
întuneric, mai întuneric decât fusese în living. îşi forţă ochii 
să-i zărească pe Sebastian şi pe Max, dar nu văzu nimic decât 
umbre. 

— Sebastian? Nesiguranţa se strecură în vocea ei. Sebastian, 
ce faceţi aici? Unde e Max? 

— Isabelle! 

I se păru că vede o mişcare, o umbră mai neagră pe fundalul 
altora mai puţin întunecate. Vocea lui era caldă, blândă, 
aproape minunată. Ea nu-şi dăduse seama până acum ce voce 
frumoasă avea el. 

— Isabelle, îmi pare rău. 

— Sebastian, te porţi ciudat. încetează! 

— îmi pare rău că eşti tu, zise el. Ştii, dintre ei toţi, de tine 
îmi plăcea cel mai mult. 

— Sebastian... 

— Dintre ei toţi, zise el, cu aceeaşi voce joasă, am crezut că 
tu semeni cel mai mult cu mine. 

Atunci, îşi coborî năprasnic braţul, cu ciocanul strâns în 
mână. 

Alee goni pe străzile întunecate şi cuprinse de foc, strigând 
neîncetat numele lui Aline. Când ieşise din cartierul 
Princewater şi intrase în centrul oraşului, pulsul i se acceleră. 
Străzile erau ca o pictură de Bosch devenită realitate: pline de 
creaturi groteşti şi macabre, şi de scene de violenţă subită, 
hidoasă. Străini înnebuniţi îl îmbrânceau pe Alee fără să se uite 
şi alergau ţipând pe lângă el, aparent fără nicio destinaţie. 
Aerul era plin de miros de fum şi de demoni. Unele case erau 
în flăcări, altele aveau ferestrele sparte. Caldarâmul sclipea de 



cioburi. Când se apropie de una dintre clădiri, văzu că, într-un 
loc, ceea ce crezuse c-ar fi un petic decolorat de zugrăveală era 
o uriaşă dâră de sânge proaspăt întinsă pe tencuială. Se învârti 
în loc, uitându-se în toate direcţiile, dar nu zări nimic care s-o 
explice; cu toate acestea, se grăbi să plece de-acolo cât mai 
repede. 

Alee, singurul dintre toţi copiii Lightwood, îşi amintea de 
Alicante. Avea vreo doi ani când plecaseră, totuşi îşi mai 
aducea aminte de turnurile sclipitoare, de străzile pline de 
zăpadă, iarna, de ghirlandele de lampa- vrăjitoarei care 
înconjurau prăvăliile şi casele, de apa ţâşnind în fântâna sirenei 
din Palat. întotdeauna simţise o ciudată tresărire în inimă 
gândindu-se la Alicante, cu speranţa aproape dureroasă că 
familia sa se va întoarce, într-o bună zi, în locul de care 
aparţineau. Să vadă oraşul în halul acela era pieirea oricărei 
bucurii. Cotind spre un bulevard mai larg, una dintre arterele ce 
duceau spre Palatul Acordurilor, văzu o ceată de demoni belial 
intrând printr-o arcadă, şuierând şi urlând. Târau ceva după ei - 
ceva care se zbătea şi se zvârcolea în timp ce aluneca pe 
caldarâmul străzii. Ţâşni de-a lungul străzii, dar demonii deja 
plecaseră. Chircită la baza unei coloane era o siluetă inertă, din 
care curgea o urmă de sânge ce se întindea ca o pânză de 
păianjen. Cioburile scrâşniră ca pietrişul sub bocancii lui Alee, 
când îngenunche să întoarcă trupul cu faţa în sus. După o 
singură privire la chipul vânăt, schimonosit, se cutremură şi se 
dădu îndărăt, mulţumind cerului că nu era cineva cunoscut. 

Un zgomot îl făcu să se ridice în picioare. Simţi duhoarea 
înainte să-1 vadă; umbra unei creaturi cocoşate şi imense, care 
venea târâş ca şarpele spre el, din capătul celălalt al străzii. Un 
Demon Căpetenie? Alee nu aşteptă să afle. Se repezi pe partea 
cealaltă a străzii, către una dintre casele mai înalte, sărind pe 
pervazul unei ferestre al cărei geam fusese spart. Câteva minute 



mai târziu, se căţăra pe acoperiş, cu mâinile durându-1, cu 
genunchii juliţi. Se ridică în picioare, scuturându-şi nisipul de 
pe palme, şi se uită pe deasupra oraşului. 

Turnurile demonilor distruse îşi răspândeau lumina difuză, 
fără viaţă, spre străzile mişcătoare ale oraşului de jos, unde 
creaturi săreau, se târau şi se tupilau în umbrele dintre clădiri, 
precum gândacii de bucătărie alergând printr-un apartament 
întunecat. In văzduh se înălţau plânsete şi răcnete, ţipete, nume 
strigate în vânt - şi pe lângă ele erau şi strigătele demonilor, 
urlete de măcel şi de încântare, ţipete care străpungeau urechea 
umană ca un junghi. Fumul se ridica deasupra caselor din 
piatră de culoarea mierii ca o ceaţă, încununând turlele 
Palatului Acordurilor. 

Aruncând o privire în sus, spre Citadelă, Alee văzu un fluviu 
de vânători de umbre alergând pe drumul ce venea din deal, 
luminaţi de pietrele de lampa- vrăjitoarei pe care le aveau. 
Conclavul cobora la bătălie. 

Se duse spre marginea acoperişului. Clădirile aici erau foarte 
aproape de una de alta, streşinile lor atingându-se. Nu era greu 
să sară de pe acest acoperiş pe următorul, apoi pe următorul. Se 
trezi alergând uşor de-a lungul coamelor acoperişurilor, sărind 
peste despărţiturile mici dintre case. Era bine să simtă vântul 
rece pe faţă, alungând duhoarea demonilor. 

Alergă vreo câteva minute, înainte să- şi dea seama de două 
lucruri; unu, că se îndrepta spre turlele albe ale Palatului 
Acordurilor, şi doi, că era ceva în faţa lui, în piaţeta dintre două 
alei, ceva care arăta ca o erupţie de scântei - numai că erau 
albastre, de un albastru-închis ca flacăra de gaz. Alee mai 
văzuse scântei albastre ca acestea înainte. Se uită lung la ele 
încă o clipă, după care începu din nou să alerge. 

Acoperişul cel mai apropiat de piaţă era abrupt înclinat. Alee 
alunecă pe coama lui, bocancii lovindu-se de ţiglele desprinse. 



Rămas în echilibru pe margine, privi în jos. 

Piaţa Cisternei era chiar dedesubt, iar vederea îi era parţial 
blocată de o masivă bară de metal, care se proiecta în afară, pe 
la mijlocul faţadei clădirii pe care se afla. De bara aceea atârna 
firma de lemn a unei prăvălii, legănându-se în vânt. Piaţa de 
dedesubt era plină de demoni iblis - cu formă de om, dar 
alcătuiţi dintr-o substanţă ca fumul negru vălătucit, fiecare cu o 
pereche de ochi galbeni, luminând ca tăciunii. Se aliniaseră şi 
înaintau încet spre silueta solitară a unui bărbat într-o mantie 
cenuşie largă, silindu-1 să dea înapoi spre zid. Alee nu putea 
decât să se holbeze. Totul la bărbatul acesta îi era cunoscut - 
uşoara arcuire a spatelui, părul negru ciufulit şi modul în care 
focul albastru ţâşnea din vârfurile degetelor sale, ca nişte 
licurici cianotici săgetând prin aer. 

Magnus. Magicianul arunca suliţe de foc albastru în demonii 
iblis, una îl lovi drept în piept pe unul dintre demonii care 
avansau. Cu un sfârâit ca de apă aruncată în flăcări, acesta se 
cutremură şi dispăru într-o explozie de cenuşă. Ceilalţi 
strânseră rândurile, închizând la loc cercul - demonii iblis nu 
erau prea mintoşi -, iar Magnus azvârli o altă salvă de suliţe 
înflăcărate. Mai mulţi iblişi căzură, dar acum un alt demon, mai 
viclean decât ceilalţi, care îi dăduse ocol lui Magnus, se 
apropia din spatele lui, gata să lovească. . . 

Alee nu stătu pe gânduri. Sări, prinzându-se de marginea 
acoperişului în cădere, şi apoi se prăbuşi cu mâinile pregătite 
s-apuce bara solidă de metal, de care se legănă, ridicându-se 
peste ea şi în jurul ei, încetinindu-şi căderea. îi dădu drumul şi 
ateriza uşor pe pământ. Demonul, surprins, începu să se 
întoarcă, ochii lui galbeni aruncând sclipiri de giuvaer; Alee 
avu timp doar să mai reflecteze că, dac-ar fi fost Jace, ar fi 
găsit ceva inteligent de spus înainte de a-şi scoate pumnalul de 
seraf de la cingătoare şi a-1 înfige în demon. Cu un ţipăt hârâit, 



demonul dispăru, violenţa ieşirii lui din această dimensiune 
făcând ca Alee să fie împroşcat cu o ploaie fină de cenuşă. 

— Alee? 

Magnus se uita lung la el. 

Căsăpise restul demonilor iblis, iar piaţa era goală, în afară de 
ei doi. 

— Tocmai. . . tocmai mi-ai salvat viaţa? 

Alee ştia că s-ar fi cuvenit să spună ceva de genul 
Bineînţeles, pentru că sunt vânător de umbre şi asta facem noi 
sau Cu asta mă ocup eu. Jace cam aşa ar fi răspuns. Jace ştia 
întotdeauna exact ce trebuia să zică. Dar cuvintele care îi ieşiră 
lui Alee pe gură erau cu totul diferite - şi sunară ţâfnoase, chiar 
şi în urechile lui. 

— Nu m-ai căutat, zise el. Eu te-am căutat de-atâtea ori, iar tu 
nu m-ai căutat niciodată înapoi. 

Magnus se uită la Alee de parcă n-ar fi fost în toate minţile. 

— Oraşul tău e atacat, zise el. Vrăjile de protecţie au fost 
desfăcute, şi străzile sunt pline de demoni. Şi tu vrei să ştii de 
ce nu te-am căutaţi 

Gura lui Alee se crispă într-o linie încăpăţânată. 

— Vreau să ştiu de ce nu m-ai căutat înapoi? 

Magnus îşi ridică mâinile în aer, într-un gest de exasperare 
maximă. Alee observă cu interes că, în clipa în care o făcu, 
vreo câteva scântei îi scăpară din vârful degetelor, ca licuricii 
ieşind dintr-un borcan. 

— Eşti un idiot. 

— De-asta nu m-ai căutat? Pentru că sunt un idiot. 

— Nu. Magnus se apropie de el. Nu te-am căutat pentru că 
m-am săturat să mă vrei prin preajmă numai când ai nevoie de 
ceva de le mine. M-am săturat să te văd îndrăgostit de 
altcineva. . . cineva care, apropo, n-o să-ţi răspundă niciodată cu 
iubire. Nu aşa cum o fac eu. 



— Mă iubeşti? 

— Nefilim netot ce eşti, zise Magnus, răbdător. De ce altceva 
aş fi aici? De ce altceva mi-aş fi petrecut ultimele câteva 
săptămâni cârpindu-i pe toţi zevzecii tăi de prieteni de fiecare 
dată când s-au ales cu răni? Şi scoţându-vă din fiecare situaţie 
ridicolă în care v-aţi trezit implicaţi? Ca să nu mai pomenesc 
de faptul că v-am ajutat să câştigaţi o bătălie împotriva lui 
Valentine. Totul complet gratuit! 

— Eu n-am privit lucrurile aşa, recunoscu Alee. 

— Bineînţeles că nu. Tu nu priveşti niciodată lucrurile aşa. 
Ochii de pisică ai lui Magnus sclipiră de mânie. Am şapte sute 
de ani, Alexander. Ştiu când ceva n-o să meargă. Tu n-ai să 
admiţi în faţa părinţilor tăi nici măcar că exist. 

Alee se uită surprins la el. 

— Credeam că ai trei sute! Ai şapte sute de ani! 

— Bine, se corectă Magnus, opt sute. Dar nu arăt. Oricum, 
ţi-a scăpat esenţialul. Esenţialul e că. . . 

Dar Alee n-a aflat niciodată care era esenţialul, căci în clipa 
aceea, alţi zece demoni iblis dădură buzna în piaţă. Lui îi căzu 
faţa. 

— La dracu'! 

Magnus îi urmări privirea. Demonii deja se răspândeau în 
semicerc în jurul lor, cu ochii lor galbeni luminând feroce. 

— Bună metodă de a schimba subiectul, Lightwood. 

— Uite, îţi spun eu cum facem. Alee scoase al doilea pumnal 
de seraf. Scăpăm cu viaţă din asta şi îţi promit că te prezint 
întregii mele familii. 

Magnus îşi ridică mâinile, degetele sale strălucind fiecare cu 
câte o flacără azurie. Văpaia lor îi luminau albastru rânjetul. 

— De acord! 

TOATE LEGIUNILE IADULUI 

— Valentine, murmură Jace. 

Faţa lui era albă ca varul, în timp ce privea în jos, la oraş. 
Prin straturile de fum, Clary avu impresia că aproape zăreşte 
labirintul strâns al străzilor oraşului, invadat de siluete care 
alergau, mici furnici negre repezindu-se încolo şi-ncoace - dar 
când se uită mai bine, nu mai văzu nimic, doar nori groşi de 
negură şi mirosul de flacără şi de fum. 

— Crezi că Valentine a făcut asta? Fumul lăsa un gust amar 
în gâtul lui Clary. Arată ca un incendiu. Poate c-a pornit de la 
sine... 

— Poarta de Nord e deschisă. 

Jace arătă spre ceva pe care ea abia de-1 putea desluşi, dată 
fiind distanţa şi fumul ce împiedica vederea. 

— Nu e niciodată lăsată deschisă. Iar turnurile demonilor 
şi-au pierdut lumina. Protecţiile trebuie să fi cedat. 

Scoase un pumnal de seraf de la brâu, strângându-1 atât de 
tare în mână, încât nodurile degetelor căpătară o culoare ivorie. 

— Trebuie să ajung acolo. 

Lui Clary i se puse un nod de groază în gât. 

— Simon... 

— O să-1 evacueze din Citadelă. Nu-ţi face griji, Clary. E 
probabil mai în siguranţă decât majoritatea celor de jos, din 
oraş. Demonii n-or să se ia de el. Au tendinţa să-i lase în pace 
pe repudiaţi. 

A. 

— îmi pare rău, şopti Clary. Lightwood. . . Alee. . . Isabelle. . . 

— J of iei! rosti Jace, iar pumnalul îngerului se aprinse brusc, 
strălucitor ca lumina zilei în mâna lui bandajată. Clary, vreau 
să rămâi aici. O să mă întorc după tine. 



Mânia pe care o avusese în ochi de când plecaseră de la 
conac se evaporase. Era din nou soldat şi atât. 
Ea clătină din cap. 

— Nu. Vreau să merg cu tine. 

— Clary... 

Se întrerupse, încordându-se ca un arc. O clipă mai târziu, 
auzi şi Clary - un ropot greu şi ritmic, iar peste toate acestea, 
un zgomot ca trosnetul unui enorm foc de tabără. Ii luă lui 
Clary mai multe momente lungi ca să descompună zgomotul în 
mintea ei, să-1 desfacă element cu element, aşa cum ai scinda o 
bucată muzicală în notele care o alcătuiesc. 

— Sunt. . . 

— Vârcolaci. 

Jace se uita fix, dincolo de ea. Urmărindu-i privirea, îi văzu şi 
ea revărsându-se peste cel mai apropiat deal ca o umbră care se 
întinde, iluminată ici şi colo de fioroşii lor ochi ca focul. O 
haită de lupi - mai mult de o haită; trebuie să fi fost sute, poate 
chiar o mie. Lătrăturile şi hămăiturile lor fuseseră zgomotul pe 
care ea-1 crezuse trosnet de foc şi care se ridicase în noapte, 
aspru şi ameninţător. 

Lui Clary i se întoarse stomacul pe dos. îi ştia pe vârcolaci. 
Luptase alături de vârcolaci. Dar aceştia nu erau lupii lui Luke, 
nu lupii care fuseseră instruiţi să aibă grijă de ea şi să nu-i facă 
niciun rău. Se gândi la colosala forţă de ucidere a haitei lui 
Luke atunci când se dezlănţuie şi deodată i se făcu frică. 

Lângă ea, Jace înjură cumplit. Nu era timp să mai caute o altă 
armă; o trase lângă el, ţinând-o strâns, cu braţul liber în jurul ei, 
iar cu cealaltă mână ridică pumnalul Jofiel mult deasupra 
capului. Lumina lamei era orbitoare. Clary scrâşni din dinţi. . . 

Iar lupii erau peste ei. A fost ca un val care se sparge - o 
explozie subită de zgomot asurzitor, o învolburare a aerului; 
când primul lup din haită ţâşni înainte şi făcu un salt - ochi 



arzători şi falei deschise - Jace îşi înfipse degetele în braţul lui 
Clary... 

Iar lupii trecură în zbor pe lângă ei, printr-o parte şi prin 
cealaltă, lăsând un spaţiu liber în jurul lor, de mai bine de un 
metru. Clary îşi întoarse iute capul, nevenindu-i să creadă, când 
doi lupi - unul costeliv şi tărcat, celălalt imens şi cenuşiu ca 
oţelul - aterizară uşor în spatele lor, se opriră puţin, apoi 
continuară să alerge, fără nici măcar o privire în urmă. Erau 
lupi de jur împrejurul lor şi cu toate acestea nici măcar unul 
nu-i atinse. Goneau pe lângă ei, puhoi de umbre, blana lor 
reflectând lumina lunii în străfulgerări argintii, astfel că păreau 
un singur fluviu de trupuri, năvălind şi tunând către Jace şi 
Clary - apoi despărţindu-se şi ocolindu-i ca apa o piatră. Cei 
doi vânători de umbre ar fi putut foarte bine să fie şi statui, 
după toată atenţia pe care licantropii le-o acordau în timp ce se 
prăvăleau pe lângă ei, cu fălcile deschise, cu ochii aţintiţi la 
drumul de dinaintea lor. 

Şi cu asta, se duseră. Jace se întoarse să se uite după ultimul 
lup care trecuse pe lângă ei şi se grăbea să-i prindă din urmă pe 
tovarăşii săi. Acum era din nou linişte, în afară de sunetele 
slabe venind dinspre oraş, din depărtare. 

Jace îi dădu drumul lui Clary, lăsând pumnalul jos. 

— Eşti teafară? 

— Ce s-a întâmplat? şopti ea. Vârcolacii ăştia. . . au trecut pur 
şi simplu pe lângă noi. . . 

— Se duc în oraş. In Alicante. Scoase al doilea pumnal de 
seraf de la cingătoare şi i-1 întinse ei. O să ai nevoie de ăsta. 

— Atunci, nu mă laşi aici? 

— N-are rost. Nu e sigur nicăieri. Dar... şovăi. O să fii 
prudentă? 

— O să fiu prudentă, zise Clary. Ce facem acum? 

Jace se uită în jos, la Alicante, care ardea la picioarele lor. 



Acum fugim. 



•kick 

Nu fusese niciodată uşor să ţină pasul cu Jace, iar acum, când 
alerga din răsputeri, era aproape imposibil. Clary simţi că, de 
fapt, el se înfrâna, domolindu-şi paşii ca ea să-1 prindă din 
urmă, şi îl costa ceva să facă asta. 

Drumul se îndrepta la baza dealului şi cotea printr-o fâşie de 
pădure cu arbori înalţi şi coroane bogate, care creau iluzia unui 
tunel. Când Clary ieşi la capătul celălalt, se trezi în faţa Porţii 
de Nord. Prin arcul său, Clary putu vedea un vălmăşag de fum 
şi flăcări înteţite. Jace stătea sub arc, aşteptând-o pe ea. Ţinea 
pumnalul Jofiel într-o mână şi un alt pumnal de seraf în 
cealaltă, dar şi lumina lor combinată se pierdea în strălucirea 
mai mare a oraşului arzând din spatele lui. 

— Paznicii, gâfâi ea, venind în fugă spre el. De ce nu sunt 
aici? 

— Cel puţin unul dintre ei a terminat socotelile cu viaţa, în 
pâlcul acela de copaci. Jace făcu semn din bărbie în direcţia din 
care veniseră. în bucăţi. Nu, nu te uita! Privi în jos. Nu ţii bine 
pumnalul de seraf. Ţine-1 aşa! îi arătă el. Şi trebuie să-1 
numeşti. Cassiel o să fie un nume bun. 

— Cassiel, repetă Clary, şi lumina pumnalului se aprinse 
brusc. 

Jace se uită la ea, solemn. 

— Mi-ar fi plăcut să fi avut timp să te antrenez pentru asta. 
Bineînţeles, de drept, nimeni cu o pregătire atât de săracă n-ar 
trebui să fie în stare să folosească deloc un pumnal de seraf. 
M-a surprins capacitatea ta înainte, dar acum, când ştim ce a 
făcut Valentine... 

Clary în mod hotărât nu voia să vorbească despre ceea ce 
făcuse Valentine. 



— Sau poate că doar îţi faci griji că, dacă m-ai fi pregătit cum 
trebuia, aş fi ajuns să mă dovedesc mai bună decât tine, zise ea. 

Un zâmbet abia schiţat i se zări în colţul gurii. 

— Indiferent ce-o să se întâmple, Clary, zise el, uitându-se la 
ea prin lumina lui Jofiel, rămâi cu mine. înţelegi? 

îi susţinu privirea, cerând din ochi o promisiune din partea ei. 

Dintr-un oarecare motiv, în mintea ei reveni momentul în 
care îl sărutase în iarbă, la conacul Wayland. Părea că asta 
avusese loc cu un milion de ani în urmă, un lucru care i se 
întâmplase parcă altcuiva. 

— O să rămân cu tine. 

— Bine. îşi mută privirea, eliberând-o. Hai să mergem! 
Intrară încet pe sub arcul porţii, unul lângă altul. De cum 

păşiră în oraş, ea deveni conştientă de zgomotul bătăliei, de 
parcă-1 auzea pentru prima oară - un zid de sunete alcătuit din 
strigăte omeneşti şi urlete neomeneşti, zgomot de geamuri 
sparte şi trosnetul focului. îi făcu urechile să-i vuiască. 

Curtea, imediat dincolo de poartă, era pustie. Se vedeau nişte 
mormane informe, răspândite ici şi colo, pe caldarâm; Clary 
încercă să nu se uite la ele prea atent. Se întreba cum de puteai 
spune de la distanţă despre cineva că era mort, fără să-1 
examinezi îndeaproape. Corpurile fără viaţă nu seamănă cu 
acelea inconştiente; parcă simţeai că zburase ceva de la ele, că 
le lipsea un soi de scânteie esenţială. 

Jace o grăbi să străbată curtea - Clary îşi dădea seama că lui 
nu-i plăceau spaţiile deschise, neprotejate - şi o luară apoi pe 
una dintre străzile care se deschideau de-acolo. Era şi mai 
multă distrugere aici. Vitrinele prăvăliilor fuseseră sparte şi 
mărfurile prădate şi împrăştiate pe stradă. în plus, şi în aer 
plutea un miros aparte - rânced, greu, ca de gunoi. Clary 
cunoştea mirosul ăla. însemna demoni. 

— Pe-aici! şuieră Jace. 



Se furişară pe o altă stradă, mai îngustă. Un foc ardea la 
etajul de sus al unei case, deşi niciuna dintre clădirile de pe o 
parte sau cealaltă a străzii nu părea să fi fost atinsă. Clary îşi 
aminti în mod ciudat de fotografiile pe care le văzuse cu 
bombardamentul Londrei, unde prăpădul căzuse la nimereală 
din cer. 

Ridicându-şi privirea, văzu că fortăreaţa de mai sus de oraş 
era o trombă de fum negru. 

— Citadela! 

— Ţi-am mai spus, o vor evacua. . . 

Jace se întrerupse, căci tocmai ieşiseră din străduţa îngustă 
într-o arteră principală. Aici erau mai multe cadavre pe stradă. 
Unele trupuri erau mici. Copii. Jace o luă la fugă înainte, Clary 
urmându-1 mai şovăitoare. Erau trei, văzu ea când se apropiară 
- niciunul dintre ei, se gândi ea cu uşurare vinovată, destul de 
în vârstă ca să fie Max. Lângă el era cadavrul unui bătrân, cu 
braţele încă deschise larg, de parcă ar fi apărat copiii cu 
propriul său trup. 

Expresia lui Jace era aspră. 

— Clary, întoarce-te. încet. 

Clary se întoarse. Exact în spatele ei era o vitrină spartă. Pe 
stativele din vitrină fuseseră prăjituri, până de curând - o 
piramidă de prăjituri glazurate în culori vii. Acum erau 
împrăştiate pe jos, printre cioburi, iar pe pietrele caldarâmului 
se vedea şi sânge, amestecat cu glazură în dâre lungi, rozalii. 
Dar nu asta determinase nota de avertisment din glasul lui Jace. 
Ceva se târa ieşind afară prin vitrină - ceva fără formă, uriaş şi 
alunecos. Ceva prevăzut cu două rânduri de dinţi pe toată 
lungimea corpului său, mânjit de glazură şi pudrat cu cioburi, 
ca un strai de zahăr sclipitor. 

Demonul se lăsă să alunece din vitrină pe caldarâm şi începu 
să vină spre ei. Ceva din mişcarea lui prelinsă, de creatură 



lipsită de oase îi ridică lui Clary un val de greaţă în gât. Se 
dădu înapoi, aproape ciocnindu-se de Jace. 

— E un demon behemoth, zise el, uitându-se ţintă la creatura 
târâtoare din faţa lor. Ăştia mănâncă orice. 

— Mănâncă şi...? 

— Oameni? Da, zise Jace. Treci în spatele meu. 

Făcu doi paşi înapoi ca să se aşeze în spatele lui, cu ochii pe 
behemoth. Era ceva în creatura asta care-i stârnea mai multă 
repulsie decât demonii pe care-i văzuse până atunci. Arăta ca 
un limax orb cu dinţi şi modul în care se târa. . . Dar, cel puţin, 
nu se mişca repede. Jace n-ar fi trebuit să aibă prea mari 
probleme omorându-1. 

Ca îndemnat de gândul ei, Jace ţâşni înainte, repezindu-se la 
creatură cu pumnalul de seraf. îl înfipse în spinarea 
behemothului cu zgomotul unui fruct prea copt storcit sub 
picior. Demonul păru să tresară spasmodic, apoi se cutremură 
şi se reîntrupă, dintr-odată, la câţiva metri depărtare de locul în 
care fusese înainte. 

Jace îl trase pe Jofiel înapoi. 

— De asta mă temeam, murmură el. E doar semicorporal. 
Greu de ucis. 

— Atunci nu-1 ucide. Clary îl trase de mânecă. Cel puţin, nu 
se mişcă repede. Hai să plecăm de-aici! 

Jace se lăsă împins de ea, fără nicio tragere de inimă. Se 
întoarseră să fugă în direcţia din care veniseră. . . 

Şi demonul era din nou acolo, în faţa lor, blocând strada. 
Părea să se fi făcut mai mare; un sunet grav venea dinspre el, 
ca un soi de clănţănit de insectă mânioasă. 

— Nu cred că vrea să ne lase să plecăm, zise Jace. 

— Jace. 

Dar el deja se repezea la creatură, aducând pumnalul Jofiel 
într-un arc larg să-1 decapiteze, dar monstrul doar se cutremură 



o dată şi se reîntrupă, de data asta în spatele lui. îşi înălţă capul, 
dând la iveală un pântece inelat ca de gândac de bucătărie. Jace 
se răsuci şi-1 izbi cu Jofiel, spintecându-i burta. Un fluid verde, 
vâscos, ca un mucus, se revărsă peste lamă. 

Jace se dădu înapoi, cu faţa strâmbată de dezgust. 
Behemoth-ul încă mai scotea clănţănitul acela. Şi mai mult 
fluid se vărsă din el, dar nu părea rănit. înainta hotărât. 

— Jace, strigă Clary. Pumnalul tău. . . 

El privi în jos. Mucilagiul demonului acoperise lama 
pumnalului Jofiel, stingându-i lumina. Sub ochii lui, pumnalul 
de seraf pâlpâi şi se stinse, ca un foc înăbuşit de nisip. Aruncă 
arma înjurând, ca să nu se mai atingă de mâzga demonului. 

Behemoth-ul se ridică din nou, gata să lovească. Jace făcu o 
eschivă - şi deodată veni Clary, intrând între el şi demon, 
legănând pumnalul de seraf. îl înfipse în creatură chiar sub 
şirul său de dinţi, lama afundându-se în corpul lui, cu un 
zgomot lichid, scârbos. 

Ea sări înapoi, strigând, când demonul fu cuprins de un nou 
spasm. Părea că-i lua creaturii o anumită cantitate de energie să 
se reîntrupeze de fiecare dată când era rănită mortal. Dacă ar fi 
putut s-o rănească de îndeajuns de multe ori. . . 

Ceva se mişcă în colţul ochilor lui Clary. Un fulger cenuşiu şi 
brun, înaintând cu viteză. Nu erau singuri pe stradă. Jace se 
întoarse, făcând ochii mari. 

— Clary, strigă el. In spatele tău! 

Clary se răsuci, Cassiel arzând cu putere în mâna ei, tocmai 
în clipa în care un lup se arunca asupra ei, cu colţii dezveliţi 
într-un mârâit feroce şi fălcile larg deschise. 

Jace strigă ceva; Clary nu ştia ce, dar văzu privirea sălbatică 
din ochii lui, chiar în clipa în care se aruncă într-o parte, 
ferindu-se din calea lupului. El trecu peste ea, cu ghearele 
întinse, trupul arcuit - şi îşi lovi ţinta, pe behemoth, 



doborându-1 la pământ, înainte de a-1 sfâşia cu colţii. 

Demonul ţipă sau mai exact scoase un sunet foarte apropiat 
de un ţipăt - un vaiet înalt, ca aerul ieşind dintr-un balon. 
Lupul era deasupra lui, ţintuindu-1 la pământ, cu botul îngropat 
adânc în flancul lipicios al demonului. Behemoth-ul se 
cutremură şi se zvârcoli într-un efort disperat de a se reîntrupa 
şi a-şi vindeca rănile, dar lupul nu-i dădu nicio şansă. Ghearele 
sale se înfipseră adânc în carnea demonului, lupul smulgând cu 
colţii hălci mari de carne gelatinoasă din corpul behemoth-ului, 
ignorând revărsarea de fluid verde din jurul lui. Behemoth-ul 
avu o ultimă serie de convulsii, fălcile sale cu dinţi mulţi 
clămpănind în timp ce se zvârcolea. . . şi apoi dispăru, lăsând în 
urmă doar o labă vâscoasă de fluid verde, aburind pe caldarâm, 
în locul unde fusese. 

Lupul scoase un sunet - un soi de mârâit satisfăcut - şi se 
întoarse să-i privească pe Jace şi pe Clary, cu ochii luminaţi 
argintiu de razele lunii. Jace scoase un alt pumnal de la 
cingătoare şi îl ridică deasupra capului, trasând în aer o linie de 
foc între ei şi vârcolac. 

Lupul îşi arătă colţii şi părul i se zbârli pe spinare. 

Clary îl prinse pe Jace de braţ. 

— Nu. . . nu face asta. 

— E vârcolac, Clary. . . 

— A ucis demonul pentru noi! E de partea noastră! 

Se desprinse de Jace mai înainte ca el s-o poată ţine pe loc şi 
se apropie de lup încet, cu mâinile ridicate şi palmele deschise, 
îi vorbi cu o voce joasă, calmă: 

— îmi cer iertare. Ne cerem iertare. Ştim că nu vrei să ne faci 
rău. Se opri, cu mâinile încă întinse în lături, în timp ce lupul o 
privea cu ochi inexpresivi. Cine... cine eşti? întrebă ea. Se uită 
înapoi peste umăr la Jace şi se încruntă: Poţi să laşi deoparte 
chestia aia? 



Jace o privi de parcă se pregătea să-i spună, foarte răspicat, că 
nu putea, pur şi simplu „lăsa deoparte" un pumnal de seraf care 
se învăpăia în prezenţa pericolului, dar mai înainte ca el să 
apuce să spună ceva, lupul mârâi încă o dată şi începu să se 
ridice. Picioarele i se alungiră, şira spinării i se îndreptă, fălcile 
i se retraseră. în câteva secunde, în faţa lor stătea o fată - o fată 
purtând o rochie albă, pătată şi răsucită, cu părul creţ împletit 
în numeroase codiţe şi o cicatrice înconjurându-i gâtul. 

— „Cine eşti tu?" o maimuţări fata cu dezgust. Nu pot să cred 
că nu m-ai recunoscut. Nu că toţi lupii ar arăta exact la fel. 
Oamenii! 

Clary scoase o exclamaţie de uşurare. 

— Maia! 

— Eu sunt. V-am salvat pielea, ca de obicei. 

Rânji. Era mânjită de sânge şi limfa - nu se văzuse atât de 
clar pe blana ei de lup, dar acum, dârele negre şi roşii ieşeau în 
evidenţă pe pielea ei cafenie. îşi duse o mână la burtă. 

— Şi greţos, de altfel. Nu pot să cred că am molfăit tot 
demonul ăla. Sper că nu sunt alergică. 

— Dar ce cauţi aici? întrebă Clary. Vreau să spun, nu că nu 
ne-am bucura să te vedem, dar. . . 

— Nu ştiţi? Maia se uită de la Jace la Clary, uimită. Luke 
ne-a adus aici. 

— Luke? Clary făcu ochii mari. Luke e. . . aici? 
Maia dădu din cap. 

— A intrat în legătură cu haita lui şi câteva cete de alţi lupi, 
cu toată lumea la care s-a putut gândi, şi ne-a spus tuturor că 
trebuie să venim în Idris. Am venit cu avionul până la graniţă şi 
de-acolo am luat-o pe jos. Câteva dintre celelalte haite au venit 
prin Portal în pădure şi ne-am întâlnit aici, Luke a zis că 
nefilimii vor avea nevoie de ajutorul nostru... Tărăgănă 
cuvintele: N-aţi ştiut nimic? 



— Nu, zise Jace, şi mă îndoiesc că ar fi ştiut Conclavul. Nu 
se coboară să primească ajutor de la repudiaţi. 

Maia se încordă, scoţând fulgere din ochi. 

— Dacă n-am fi fost noi, aţi fi fost toţi măcelăriţi. Nu era 
nimeni să păzească oraşul când am ajuns noi aici. . . 

— Nu! zise Clary, aruncându-i o privire furioasă lui Jace. îţi 
sunt foarte, foarte recunoscătoare că ne-ai salvat, Maia, şi Jace 
la fel, chiar dacă e atât de încăpăţânat încât mai degrabă şi-ar 
înfige un pumnal de seraf în ochi decât să recunoască. Şi nu 
spune că speri c-aşa e, adăugă ea repede, văzând expresia de pe 
faţa celeilalte fete, pentru că asta chiar nu ajută la nimic. Acum, 
trebuie să ajungem acasă, la familia Lightwood, şi apoi trebuie 
să-1 găsim pe Luke. . . 

— Lightwood? Cred că sunt în palatul Acordurilor. Acolo îi 
ducem noi pe toţi. L-am văzut pe Alee acolo, cel puţin, zise 
Maia, şi pe magician, cel cu părul ţepos, Magnus. 

— Dacă Alee e acolo, înseamnă că trebuie să fie şi ceilalţi. 
Expresia de uşurare de pe faţa lui Jace o facu pe Clary să- şi 

dorească să pună o mână pe umărul lui. N-o facu. 

— Deşteaptă treabă să-i adunaţi pe toţi în Palat; e sub 
protecţie. 

îşi strecură pumnalul de seraf la cingătoare. 

— Haide, să mergem. 

Clary recunoscu interiorul Sălii Acordurilor din clipa în care 
intră. Era locul pe care-1 visase, unde dansase cu Simon, apoi 
cu Jace. 

Aici e locul în care încercasem să ajung când am intrat prin 
Portal, se gândi ea uitându-se în jur la pereţii alb-palizi şi la 
tavanul înalt, cu enormul luminator prin care se vedea cerul 
nopţii. Sala, deşi era foarte mare, părea cumva mai mică şi mai 
ponosită decât în visul ei. Fântâna sirenei era tot în centrul 



sălii, împroşcând apă, dar arăta oxidată, iar treptele care duceau 
până la ea erau înţesate de oameni, mulţi purtând bandaje. 
Spaţiul era ticsit de vânători de umbre, oameni care alergau 
încolo şi-ncoace uneori oprindu-se să se uite la feţele celor care 
treceau pe lângă ei, probabil sperând să găsească vreun prieten 
sau vreo rudă. Podeaua era plină de murdărie, mânjită de noroi 
şi sânge. 

Ceea ce o surprinse pe Clary mai mult ca orice era tăcerea. 
Dacă asta ar fi fost consecinţa vreunui dezastru în lumea 
mundană, ar fi existat oameni răcnind, ţipând, strigându-se unii 
pe alţii. Dar în încăpere nu se auzea aproape niciun sunet. 
Oamenii stăteau tăcuţi, unii ţinându-şi capetele în mâini, alţii 
uitându-se în gol. Copiii se strânseseră pe lângă părinţii lor, dar 
niciunul nu plângea. 

Mai observă şi altceva, în timp ce- şi croia drum prin 
încăpere, încadrată de Jace şi Maia. Era un grup de oameni cu 
înfăţişare foarte răvăşită care stăteau lângă fântână, într-un cerc 
dezordonat. Stăteau cumva la o parte de restul mulţimii, iar 
când Maia îi zări şi zâmbi, Clary îşi dădu seama de ce. 

— Haita mea! exclamă Maia. 

Se repezi spre ei, oprindu-se doar cât să arunce o privire peste 
umăr, spre Clary. 

— Sunt sigură că Luke e pe-aici, pe undeva, zise ea, apoi 
dispăru în grup, care se închise în jurul ei. 

Pentru o clipă. Clary se întrebă ce s-ar fi întâmplat dacă ar fi 
urmat-o pe fata vârcolac în cercul ei. Oare ar fi fost întâmpinată 
prietenos, ca prietenă a lui Luke, sau cu suspiciune, privită doar 
ca un alt vânător de umbre? 

— Nu, zise Jace, de parcă i-ar fi citit gândul. Nu e o. . . 
Clary nu află niciodată ce nu era, pentru că se auzi un strigăt: 

„Jace!" şi apăru Alee, cu răsuflarea tăiată după ce-şi croise cu 
forţa drum prin mulţime ca să ajungă la ei. Părul lui negru era 



în dezordine, iar pe haine avea sânge, dar în ochi îi strălucea un 
amestec de uşurare şi mânie. îl apucă pe Jace de pieptul 
jachetei. 

— Ce s-a întâmplat! 
Jace păru ofensat. 

— Ce mi s-a întâmplat mie ? 
Alee îl zgâlţâi, destul de viguros. 

— Ai spus că ieşi să faci o plimbare! Ce plimbare e aia care 
durează şase ore? 

— O plimbare lungă, sugeră Jace. 

— îmi vine să te omor, zise Alee, dându-i drumul jachetei. 
Mă gândesc serios la asta. 

— Totuşi s-ar bate cumva cap în cap cu scopul, nu? zise Jace, 
apoi privi înjur. Unde-s ceilalţi? Isabelle şi. . . 

— Isabelle şi Max au rămas acasă la Penhallow, cu 
Sebastian, zise Alee. Mama şi tata s-au dus acolo să-i aducă. Şi 
Aline e aici, cu părinţii ei, dar nu vrea să vorbească. A păţit-o 
destul de urât cu un demon rahab pe unul dintre canale. Dar 
Izzy a salvat-o. 

— Şi Simon? întrebă Clary, neliniştită. L-ai văzut pe Simon? 
Ai fi trebuit să coboare odată cu ceilalţi de la Citadelă. 

Alee clătină din cap. 

— Nu, nu l-am văzut... dar nu i-am văzut nici pe Inchizitor 
sau pe Consul. E probabil cu vreunul dintre ei. Poate s-au oprit 
în altă parte sau. . . 

Se întrerupse, căci un murmur trecu prin toată sala; Clary 
văzu grupul licantropilor ridicându-şi capetele, alerţi, ca nişte 
câini de vânătoare adulmecând vânatul. Se întoarse şi ea. . . 

Şi îl văzu pe Luke, frânt de oboseală şi plin de sânge, intrând 
pe uşile duble ale Sălii. 

Alergă la el. Uitând cât de supărată fusese când el plecase, 
uitând şi cât de supărat fusese el pe ea pentru că veniseră în 



Idris, uitând de toate, mai puţin de cât de bucuroasă era să-1 
vadă. El păru surprins pentru o clipă, când ea se năpusti la el - 
apoi zâmbi şi îşi deschise braţele, ridicând-o de la podea când o 
îmbrăţişă, cum făcea când era ea foarte mică. Mirosea a sânge, 
a lână şi a fum, iar pentru un moment ea închise ochii, 
gândindu-se la modul în care Alee îl înşfacase pe Jace când îl 
văzuse în Sală, pentru că aşa faci cu membrii familiei tale după 
ce ţi-ai făcut griji pentru ei, îi apuci şi îi strângi în braţe, şi le 
spui cât de tare te-au necăjit, şi că era în regulă, pentru că nu 
conta cât de tare te înfuriaseră, ei tot ai tăi erau. Şi ceea ce îi 
spusese ea lui Valentine era adevărat. Luke era din familia ei. 
El o aşeză înapoi pe pământ, crispându-se puţin. 

— Uşurel, zise el. Un demon crucher m-a nimerit în umăr, 
lângă Merryweather Bridge. îşi aşeză mâinile pe umerii ei, 
cercetându-i faţa. Dar tu eşti teafară, nu? 

— Ei, asta-i o scenă înduioşătoare, zise cineva, rece. Nu-i 
aşa? 

Clary se întoarse, cu mâinile lui Luke încă pe umerii ei. în 
spatele ei se afla un bărbat înalt, într-o sutană albastră care se 
învâltorea pe lângă picioarele sale în timp ce se apropia de ei. 
Faţa lui sub gluga sutanei era ca a unei statui dăltuite în piatră: 
pomeţi înalţi, trăsături de vultur şi pleoape grele. 

— Lucian, zise el, tară să se uite la Clary. Ar fi trebuit să 
m-aştept ca tu să fii în spatele acestei. . . acestei invazii. 

— Invazie ? repetă Luke şi deodată toată haita lui de licantropi 
stătea în spatele lui. 

îşi ocupaseră poziţiile atât de repede şi de tiptil, încât păreau 
să fi apărut de nicăieri. 

— Nu noi v-am invadat oraşul, Consule. Ci Valentine. Noi 
am încercat să vă ajutăm. 

— Conclavul nu are nevoie de ajutor, se răsti Consulul. Nu 
de la cei ca voi. Aţi încălcat Legea intrând în Oraşul de Sticlă, 



cu sau fără protecţii. De bună seamă că ştii asta. 

— Eu cred că e foarte clar că, în momentul ăsta, Conclavul 
are nevoie de ajutor. Dacă n-am fi venit, mult mai mulţi dintre 
voi ar fi fost morţi acum. 

Luke îşi roti privirea prin sală; mai multe grupuri de vânători 
de umbre se mişcaseră către ei, curioşi să vadă ce se întâmpla. 
Unii îl priveau pe Luke drept; alţii îşi plecau ochii, de parcă ar 
fi fost ruşinaţi. Dar niciunul, gândi Clary cu surprindere, nu 
părea mânios. 

— Am facut-o ca să dovedesc un lucru, Malachi. 
Vocea lui Malachi era rece: 

— Şi care fie lucrul acela? 

— Că aveţi nevoie de noi, zise Luke. Ca să-1 învingeţi pe 
Valentine, aveţi nevoie de ajutorul nostru. Nu doar de ajutorul 
licantropilor, ci al tuturor repudiaţilor. 

— Ce ar putea face repudiaţii împotriva lui Valentine? 
întrebă Malachi plin de dispreţ. Lucian, ai destulă experienţă ca 
s-o ştii. Ai fost odată unul de-al nostru. Noi întotdeauna am 
înfruntat singuri toate pericolele şi am apărat lumea de rău. Pe 
Valentine cu armata lui o să-1 înfruntăm cu o armată de-a 
noastră. Repudiaţii ar face mai bine să nu ne stea în cale. Noi 
suntem nefilimi; ne ducem singuri bătăliile. 

— Asta nu e întru totul adevărat, nu? spuse o voce catifelată. 

Era Magnus Bane, purtând o haină lungă şi sclipitoare, cu 
mai mulţi cercei în formă de toartă în urechi şi cu o expresie 
şmecherească pe chip. Clary habar n-avea de unde răsărise. 

— Voi v-aţi folosit de ajutorul magicienilor nu o dată în 
trecut şi aţi plătit generos pentru asta, de altfel. 

Malachi îl privi mânios. 

— Nu-mi amintesc să te fi invitat Conclavul în Oraşul de 
Sticlă, Magnus Bane. 



— Nu m-a invitat, zise Magnus. Protecţiile voastre au căzut. 

— Zău? vocea Consulului mustea de sarcasm. N-am 
observat. 

Magnus păru îngrijorat. 

— Asta-i groaznic. Cineva ar fi trebuit să-ţi spună şi ţie. Se 
întoarse către Luke: Spune-i că protecţiile au căzut. 

Luke părea exasperat. 

— Malachi, pentru Dumnezeu, repudiaţii sunt puternici; noi 
suntem mulţi. Ti-am mai spus, putem ajuta. 

Consulul ridică vocea. 

— Şi eu ţi-am spus ţie, nu avem nevoie şi nici nu vrem 
ajutorul vostru! 

— Magnus? zise Clary în şoaptă. 

Se strecurase lângă el. Un mic grup se strânsese în jur, 
urmărind cearta dintre Luke şi Consul; era foarte sigură că nu-i 
dădea nimeni atenţie. 

— Hai să stăm de vorbă. Cât toţi ceilalţi sunt prea preocupaţi 
să se ciorovăiască, ca să ne mai bage pe noi în seamă. 

Magnus îi aruncă o privire scurtă şi întrebătoare, dădu din cap 
şi o conduse deoparte, trecând prin mulţime ca un deschizător 
de conserve. Niciunul dintre vânătorii de umbre sau vârcolacii 
adunaţi acolo nu păru dornic să stea în calea unui magician de 
1,80 m înălţime, cu ochi de pisică şi rânjet de maniac. O 
împinse într-un cotlon liniştit. 

— Ce-i? 

— Am luat cartea. 

Clary o scoase din buzunarul mantiei sale murdare, lăsând 
urme negre de degete pe coperta ivorie. 

— M-am dus la conacul lui Valentine. A fost în bibliotecă, 
aşa cum ai spus. Şi... Se întrerupse, gândindu-se la îngerul 
întemniţat. Nu contează. Ii întinse Cartea Albă. Uite! Ia-o! 

Magnus smulse cartea din strânsoarea ei, cu o mână iute, cu 



degete subţiri. Răsfoi paginile, făcând ochii mari. 

— E chiar mai bună decât auzisem că e, anunţă el vesel. Abia 
aştept să încep vrăjile astea. 

— Magnus! vocea tăioasă a lui Clary îl readuse cu picioarele 
pe pământ. Mama, prima. Ai promis. 

— Iar eu îmi ţin promisiunile. 

Magicianul încuviinţă, dând cu gravitate din cap. 

— Mai e şi altceva, adăugă ea, gândindu-se la Simon. înainte 
de a pleca. . . 

— Clary! se auzi o voce, cu răsuflarea tăiată, la umărul ei. 

Ea se întoarse surprinsă şi-1 văzu pe Sebastian stând chiar 
lângă ea. 

Era îmbrăcat în costum de luptă, care părea că i se potriveşte 
cumva, gândi ea, de parcă ar fi fost născut să-1 poarte. în timp 
ce toţi ceilalţi arătau murdari de sânge şi răvăşiţi, el era neatins 
- cu excepţia a două zgârieturi pe toată lungimea obrazului 
stâng, de parcă l-ar fi atacat cineva cu gheare. 

— Am fost îngrijorat pentru tine. Am trecut pe la Amatis 
pe-acasă, pe drumul încoace, dar nu erai acolo, iar ea mi-a spus 
că nu te-a mai văzut. . . 

— Da, sunt bine. Clary se uită de la Sebastian la Magnus care 
ţinea Cartea Albă la piept. Sprâncenele lui Sebastian erau 
ridicate. Dar tu? Faţa ta. . . 

Ridică mâna să-i atingă rănile. Zgârieturile încă supurau, 
lăsându-i dâre de sânge. 
Sebastian ridică din umeri, dându-i blând mâna la o parte. 

— Un demon femelă m-a prins în apropiere de casa 
Penhallow. Sunt bine, totuşi. Ce se întâmplă? 

— Nimic. Doar stăteam de vorbă cu Ma. . . Ragnor, se corectă 
Clary repede, dându-şi seama cu subită groază că Sebastian 
habar n-avea cine era de fapt Magnus. 

— Maragnor? Sebastian îşi arcui sprâncenele. Bine, atunci. 



Aruncă o privire curioasă spre Cartea Albă. Clary îşi dori ca 
Magnus s-o fi ascuns - fiindcă aşa cum o ţinea, literele aurite 
se vedeau foarte clar. 

— Ce-i aia? 

Magnus îl studie pentru o clipă, cu ochi gânditori. 

— O carte de magie, zise el, în cele din urmă. Nimic care să 
te intereseze pe tine, vânătorule de umbre. 

— De fapt, mătuşa mea colecţionează cărţi de vrăji. Pot s-o 
văd şi eu? 

Sebastian întinse mâna, dar mai înainte ca Magnus să-1 poată 
refuza, Clary auzi pe cineva strigând-o pe nume, iar Jace şi 
Alee veniră lângă ei, evident niciunul prea mulţumit să-1 vadă 
pe Sebastian. 

— Parcă ţi-am spus să rămâi cu Max şi cu Isabelle! se răsti 
Alee la el. I-ai lăsat singuri? 

Fără grabă, Sebastian îşi întoarse ochii de la Magnus la Alee. 

— Părinţii tăi au venit acasă, exact cum ai spus tu c-o vor 
face, zise el cu răceală. Ei m-au trimis înainte, să-ţi spun că 
sunt bine, la fel ca şi Izzy şi Max. Sunt pe drum încoace. 

— Ei bine, zise Jace cu vocea plină de sarcasm, mulţumim că 
ne-ai împărtăşit aceste veşti din secunda în care ai ajuns aici. 

— Nu v-am văzut în secunda în care am ajuns aici, zise 
Sebastian. Am văzut-o pe Clary. 

— Pentru că pe ea o căutai. 

— Pentru că aveam nevoie să stau de vorbă cu ea. Singur. 

Ii prinse din nou privirea lui Clary, iar intensitatea din ochii 
lui o blocă. Ar fi vrut să-i spună să nu se mai uite la ea aşa când 
era Jace de faţă, dar asta ar fi sunat exagerat şi nebunesc, şi de 
altfel poate că într-adevăr avea ceva important să-i spună. 

— Clary? 

Ea dădu din cap. 

— Bine, doar o secundă, zise ea şi văzu cum Jace se schimbă 



la faţă. Nu se încruntă, ci doar deveni perfect imobil. Mă întorc 
imediat, adăugă ea, dar Jace nu se uita la ea, se uita la 
Sebastian. 

Sebastian o luă de încheietura mâinii şi o trase de lângă 
ceilalţi, pe unde era mulţimea mai deasă. Ea aruncă o privire 
peste umăr. Toţi trei o priveau, chiar şi Magnus. îl văzu 
clătinând o dată din cap, foarte uşor. 

Ea îşi propti călcâiele în podea. 

— Sebastian, opreşte-te. Ce e? Ce ai să-mi spui? 

El se întoarse către ea, încă ţinând-o de încheietura mâinii. 

— Credeam că mergem afară, zise el. Să vorbim între patru 
ochi... 

— Nu. Vreau să rămân aici, zise ea şi îşi auzi vocea şovăind 
puţin, de parcă n-ar fi fost sigură. Dar era sigură. îşi smuci 
mâna, eliberându-se din strânsoarea lui. Ce se întâmplă cu tine? 

— Cartea aceea, zise el. Cea pe care o ţinea Fell, Cartea 
Albă, ştii de unde a luat-o? 

— Despre asta voiai să-mi vorbeşti? 

— Este o carte de vrăji extraordinar de puternică, explică 
Sebastian. Şi una pe care. . . ei bine, pe care multă lume o caută 
de foarte multă vreme. 

Ea pufni de exasperare. 

— Bine, Sebastian, uite, zise ea. Acela nu e Ragnor Fell. E 
Magnus Bane. 

— Acela e Magnus Bane? Sebastian se răsuci şi se uită la 
magician, înainte de a se întoarce spre Clary, cu o privire 
acuzatoare: Ai ştiut de la început, nu? II cunoşti pe Bane. 

— Da. îmi pare rău. Dar n-a vrut să-ţi spun. Şi el e singurul 
care o poate ajuta pe mama. De aceea i-am dat lui Cartea Albă. 
Există în ea o vrajă care ar putea s-o ajute. 

Ceva fulgeră în ochii lui Sebastian, iar Clary avu aceeaşi 
senzaţie ca după ce o sărutase: o puternică tresărire că făcuse o 



greşeală, de parcă ar fi păşit aşteptându-se să simtă pământ 
solid sub picioare şi, în loc de asta trezindu-se că pică în gol. 
Se repezi şi o înşfacă de încheietură. 

— I-ai dat cartea - Cartea Albă - unui magician? Unui 
repudiat jegos? Clary încremeni. 

— Nu pot să cred că spui asta. Se uită în jos, la încheietura pe 
care Sebastian o încătuşase. Magnus e prietenul meu. 

Sebastian slăbi strânsoarea mâinii ei, doar puţin. 

— îmi pare rău, zise el. N-ar fi trebuit să spun asta. însă. . . 
cât de bine îl cunoşti pe Magnus Bane? 

— Mai bine decât tine, zise Clary, rece. 

Se uită înapoi, spre locul unde-1 lăsase pe Magnus stând cu 
Jace şi Alee - şi un şoc de surpriză o străbătu. Magnus 
dispăruse. Jace şi Alee rămăseseră singuri, uitându-se la ea şi la 
Sebastian. Putea simţi dogoarea dezaprobării lui Jace, ca 
dintr-un cuptor deschis. 

Sebastian îi urmări privirea, iar ochii i se întunecară. 

— Ei, destul de bine cât să ştii unde s-a dus cu cartea ta? 

— Nu e cartea mea. I-am dat-o lui, se răsti Clary. Şi nu văd 
ce te interesează pe tine, de altfel. Uite, apreciez că te-ai oferit 
să mă ajuţi să-1 găsesc pe Ragnor Fell ieri, dar acum chiar mă 
sperii. O să mă întorc la prietenii mei. 

Dădu să se întoarcă, dar el îi sări în cale. 

— îmi pare rău. N-ar fi trebuit să spun ceea ce am spus. Doar 
că sunt mai multe la mijloc decât ştii tu. 

— Atunci spune-mi. 

— Vino cu mine afară. O să-ţi spun tot. Tonul lui era 
neliniştit, îngrijorat. Clary, te rog. 

Ea clătină din cap. 

— Trebuie să rămân aici. Trebuie să-1 aştept pe Simon. Asta 
era în parte adevărat, în parte un pretext. Alee mi-a spus că or 
să aducă prizonierii aici. . . 



Sebastian clătina din cap. 

— Clary, nu ţi-a spus nimeni? Au abandonat prizonierii. 
L-am auzit pe Malachi când a spus-o. Oraşul a fost atacat şi au 
evacuat Citadela, dar nu i-au scos pe prizonieri din temniţă. 
Malachi a spus că oricum amândoi erau în cârdăşie cu 
Valentine. Că în niciun caz nu puteau să-i scoată, ar fi fost un 
risc prea mare. 

Clary se simţi derutată; era ameţită şi-i era cam greaţă. 

— Nu poate fi adevărat. 

— E adevărat, zise Sebastian. Jur că este! O strânse iarăşi mai 
tare de încheietură, iar ea se clătină pe picioare. Te pot duce eu 
până acolo. Sus la Citadelă. Te ajut să-1 eliberezi. Dar trebuie 
să-mi promiţi că vei. . . 

— Nu trebuie să-ţi promită ţie nimic, zise Jace. Dă-i drumul, 
Sebastian. 

Sebastian, speriat, slăbi strânsoarea. Clary îşi trase mâna, 
eliberându-se, întorcându-se să-i vadă pe Jace şi pe Alee, 
amândoi încruntaţi. Mâna lui Jace se odihnea ca din întâmplare 
pe mânerul pumnalului de seraf de la centură. 

— Clary poate face ce vrea, zise Sebastian. El nu se încrunta, 
dar pe faţa lui era zugrăvită o expresie ciudată, imobilă, ceea ce 
era cumva mai rău. Iar în clipa asta vrea să vină cu mine ca să-i 
salvez prietenul. Prietenul pe care voi l-aţi aruncat în 
închisoare. 

La acestea, Alee păli, dar Jace doar clătină din cap. 

— Nu-mi placi, zise el, gânditor. Ştiu că toţi ceilalţi te plac, 
Sebastian, dar eu, nu. Probabil tocmai pentru că te străduieşti 
atât de tare să-i faci pe oameni să te placă. Poate că eu sunt 
doar un bastard refractar. Dar nu te plac şi nu-mi place modul 
în care o înşfaci pe sora mea. Dacă vrei să meargă la Citadelă şi 
să-1 caute pe Simon, bine. O să vină cu noi. Nu cu tine. 

Expresia imobilă a lui Sebastian nu se schimbă. 



— Eu cred că ar trebui să fie alegerea ei, zise el. Tu, nu? 
Amândoi se uitară la Clary. Ea privi peste ei, spre Luke, care 

încă se mai certa cu Malachi. 

— Vreau să merg cu fratele meu, zise ea. 

Ceva fulgeră în spatele ochilor lui Sebastian - ceva ce apăru 
şi dispăru mult prea repede pentru ca ea sa- 1 poată identifica, 
deşi simţi răceala în ceafa, de parcă o mână îngheţată ar fi 
atins-o. 

— Bineînţeles că da, zise el şi facu un pas în lături. 

Alee a fost cel dintâi care s-a mişcat, împingându-1 pe Jace în 
faţa lui, silindu-1 să meargă. Erau aproape de uşi, când ea îşi 
dădu seama că o durea încheietura mâinii - o ustura ca o 
arsură. Uitându-se în jos, se aştepta să vadă o urmă în locul 
unde o strânsese Sebastian, dar nu văzu nimic. Doar o pată de 
sânge pe mânecă, unde ea se atinsese de zgârieturile de pe faţa 
lui. încruntându-se, cu încheietura încă usturând-o, ea îşi lăsă 
mâneca în jos şi se grăbi să-i prindă din urmă pe ceilalţi. 

DE PROFUNDIS 

Mâinile lui Simon erau negre de sânge. 

încercase să smulgă zăbrelele de la fereastră şi gratiile de la 
uşa celulei, dar dacă le atingea pe oricare dintre ele mai mult 
timp, în palme îi rămâneau arsuri însângerate. In cele din urmă, 
se prăbuşi icnind pe podea şi se uită prostit la mâinile sale, în 
vreme ce rănile i se vindecau rapid, se închideau şi pielea 
înnegrită se decojea şi cădea ca într-un film dat pe derulare 
rapidă. 

De partea cealaltă a zidului celulei, Samuel se ruga. 

— „Dacă atunci când răul va veni asupra noastră în chip de 
sabie, judecată, ciumă sau foamete, noi stăm înaintea casei 
acesteia, şi în prezenţa ta, şi plângem spre tine suferinţele 
noastre, atunci tu vei auzi şi ne vei ajuta..." 

Simon ştia că el nu se putea ruga. Mai încercase şi înainte, 
numele lui Dumnezeu îi ardea gura şi-1 strângea de gât. Se 
întrebă de ce putea gândi cuvintele, dar nu le putea rosti. Şi de 
ce putea sta în soarele de la amiază fără să moară, dar nu- şi 
putea spune rugăciunile din urmă. 

Fumul începu să se răspândească pe culoar ca o fantomă 
hotărâtă. Putea simţi mirosul de ars şi auzea trosnetul focului 
răspândindu-se scăpat de sub control, dar se simţea ciudat de 
detaşat, departe de toate. Era ciudat să devii vampir, să fi dăruit 
cu ceea ce s-ar putea descrie ca viaţă veşnică şi să mori oricum 
când ai şaisprezece ani. 

— Simon! 

Vocea era slabă, dar auzul său o captă în pofida pocnetelor şi 
trosnetelor flăcărilor din ce în ce mai puternice. Fumul de pe 
culoar avea o fierbinţeală rău-prevestitoare; căldura era aici 



acum, apăsându-1 ca un zid sufocant. 

— Simon! 

Vocea era a lui Clary. Ar fi recunoscut-o oriunde. Se întrebă 
dacă mintea îi juca feste, reînviind-o acum, ca amintirea a ceea 
ce iubise cel mai mult în viaţă să-1 însoţească în timp ce murea. 

— Simon, idiot prostănac! Sunt aici! La fereastră! 

Simon sări în picioare. Se îndoia că mintea sa ar fi putut 
reînvia asta. Prin fumul gros, văzu ceva alb mişcându-se la 
gratiile ferestrei. Când se apropie, obiectele albe se prefăcură în 
mâini prinse de gratii. Sări pe pat, strigând să acopere zgomotul 
focului: 

— Clary? 

— Oh, slavă Domnului! Una dintre mâini se întinse spre el, 
strângându-1 de umăr. O să te scoatem de-aici. 

— Cum? întrebă Simon, nu fară noimă. 

Dar se auzi un zgomot de îmbrânceală, iar mâinile lui Clary 
dispărură, înlocuite în clipa următoare de altele. Astea erau 
nişte mâini mai mari, fară îndoială masculine, cu nodurile 
degetelor pline de cicatrice şi degete fine de pianist. 

— Rezistă! 

Vocea lui Jace era calmă, încrezătoare, exact ca şi cum ar fi 
discutat la o petrecere, şi nu printre gratiile unei temniţe care se 
mistuia rapid în foc. 

— Poate ai vrea să te dai mai în spate. 

Surprins şi docil, Simon se dădu la o parte. Mâinile lui Jace 
se strânseră pe gratii, nodurile sale albindu-se alarmant. 
Urmară un geamăt şi un trosnet, iar cadrul zăbrelit se desprinse 
din piatra care îl ţinea şi zăngăni pe podea, lângă pat. Praful de 
piatră curse ca o ploaie, stârnind un nor alb înecăcios. 

Faţa lui Jace apăru în deschizătura goală a ferestrei. 

— Simon! Haide! 
Ii întinse mâinile. 



Simon îl prinse pe Jace de mâini. Se simţi săltat de la podea 
şi apoi se prinse el însuşi de marginea ferestrei, ridicându-se şi 
strecurându-se prin pătratul îngust, ca un şarpe printr-un tunel, 
în secunda următoare era întins lat pe iarba umedă, uitându-se 
în sus la un cerc de chipuri îngrijorate de deasupra lui. Jace, 
Clary şi Alee. Toţi se uitau în jos îngrijoraţi. 

— Arăţi ca dracu', vampirule, zise Jace. Ce s-a întâmplat cu 
mâinile tale? 

Simon se ridică în capul oaselor. Rănile din palme i se 
vindecaseră, dar rămăseseră încă negre unde se apucase de 
gratiile celulei. înainte să poată răspunde, Clary îl prinse într-o 
subită îmbrăţişare, strângându-1 cu putere. 

— Simon, şopti ea, nu pot să cred. Nici măcar n-am ştiut că 
erai aici. Am crezut că eşti în New York, până noaptea 
trecută. . . 

— Mda, bine, zise Simon, nici eu n-am ştiut că tu erai aici! 
Se uită urât la Jace, peste umărul ei. De fapt, cred că mi s-a 
precizat clar că nu erai. 

— N-am spus niciodată asta, îi atrase atenţia Jace. Doar că nu 
te-am corectat când, înţelegi, ai greşit tu. în orice caz, tocmai 
te-am salvat din flăcările morţii, aşa că-mi închipui că n-ar 
trebui să fii supărat. 

Flăcările morţii. Simon se desprinse din îmbrăţişarea lui 
Clary şi se uită în jur. Se aflau în grădina pătrată, înconjurată 
pe două laturi de zidurile fortăreţei, iar pe celelalte două laturi 
de un hăţiş de pădure. Copacii fuseseră tăiaţi pentru a croi o 
potecă în jos pe deal, spre oraş - era mărginită de torţe cu 
lampa- vrăjitoarei, dar numai câteva mai erau aprinse, şi acelea 
luminând slab şi pâlpâind. Se uită în sus la Citadelă. Văzută din 
unghiul acela, abia de-ai fi putut spune că înăuntru era un 
incendiu - fumul negru păta cerul, iar lumina din vreo câteva 
ferestre părea nepământean de strălucitoare, altminteri zidurile 



de piatră îşi ascundeau bine secretul. 

— Samuel, zise el. Trebuie să-1 scoatem pe Samuel. 
Clary se uită buimăcită la el. 

— Pe cine? 

— N-am fost singurul închis acolo. Samuel. . . era în celula de 
alături. 

— Maldărul de zdrenţe pe care l-am văzut pe fereastră? îşi 
aminti Jace. 

— Mda. E cam ciudat, dar e de treabă. Nu putem să-1 lăsăm 
acolo. Simon se ridică în picioare. 

— Samuel? Samuel! 

Nu primi niciun răspuns. Simon alergă la fereastra scundă, 
zăbrelită, de lângă cea prin care tocmai urcase el. Printre gratii, 
nu putea zări decât vălătucii de fum. 

— Samuel! Eşti acolo? 

Ceva se mişcă în mijlocul fumului - ceva cocoşat şi 
întunecat. Vocea lui Samuel, răguşită de fum, se înălţă aspră: 

— Lasă-mă-n pace! Pleacă de-aici! 

— Samuel! O să mori acolo, jos. 

Simon smuci de gratii. Nu se întâmplă nimic. 

— Nu! Lasă-mă-n pace! Vreau să rămân! 

Simon se uită disperat în jur şi îl văzu pe Jace lângă el. 

— Dă-te, zise Jace. 

Şi când Simon se aplecă într-o parte, izbi o dată tare cu 
piciorul. Bocancul nimeri zăbrelele care se smulseră violent din 
cadrul ferestrei şi căzură în celula lui Samuel. Samuel scoase 
un strigăt răguşit. 

— Samuel! Eşti bine? 

Viziunea lui Samuel cu creierii împrăştiaţi de cadrul metalic 
al zăbrelelor se ridică înaintea ochilor lui Simon. 
Vocea lui Samuel se înălţă într-un urlet: 

— Plecaţi de-aici! 



Simon se uită într-o parte, la Jace. 

— Cred că vorbeşte serios. 

Jace îşi clătină capul blond, exasperat. 

— Trebuia să-ţi faci tu un prieten ţicnit de puşcărie, nu? N-ai 
fi putut doar să numeri cărămizile din tavan sau să dresezi un 
şoarece de companie, cum fac deţinuţii normali? 

Fără să mai aştepte răspuns, Jace se lăsă la pământ şi se 
strecură pe fereastră. 

— Jace! ţipă Clary. 

Ea şi Alee se repeziră într-acolo, dar Jace deja trecuse prin 
fereastră, sărind în celula de dedesubt. Clary îi aruncă lui 
Simon o privire mânioasă. 

— Cum ai putut să-1 laşi să facă asta? 

— Păi, n-ar fi putut să-1 lase pe tipul ăla să moară jos, zise 
Alee în mod neaşteptat, deşi părea el însuşi un pic îngrijorat. 
Doar vorbim despre Jace aici. . . 

Se întrerupse când două braţe se ridicară din fum. Alee apucă 
de unul şi Simon de celălalt şi împreună îl traseră pe Samuel ca 
pe un sac inert de cartofi afară din celulă, lăsându-1 pe pajişte. 
O clipă mai târziu, Simon şi Clary îi prindeau mâinile lui Jace 
şi-1 ridicau, deşi era considerabil mai puţin inert decât un sac de 
cartofi; înjură cu sete când îl izbiră din greşeală cu capul de 
marginea de sus a ferestrei. El îi dădu la o parte, târându-se 
singur pe restul distanţei până la iarbă, prăbuşindu-se pe spate. 

— Au! zise el, uitându-se în sus, la cer. Cred c-am pescuit 
ceva. Se ridică în capul oaselor şi aruncă o privire spre Samuel. 
E teafăr? 

Samuel stătea ghemuit pe pământ, cu mâinile lipite peste faţă. 
Se legăna înainte şi-napoi, tăcut. 

— Cred că e ceva în neregulă cu el, zise Alee. 

Se aplecă şi-1 atinse pe Samuel pe umăr. Samuel sări cât colo, 
gata să cadă pe spate. 



— Lasă-mă-n pace, zise el, cu voce frântă. Te rog. Lasă-mă-n 
pace, Alee. 

Alee încremeni. 

— Ce-ai spus? 

— A spus să-1 laşi în pace, zise Simon. 

Dar Alee nu se uită la el, nici nu păru să observe c-ar fi 
vorbit. Se uita la Jace - care, deodată foarte palid, deja 
începuse să se ridice în picioare. 

— Samuel, zise Alee. Tonul lui era straniu de aspru. Dă-ţi 
mâinile la o parte de pe faţă. 

— Nu. Samuel îşi înfipse bărbia între genunchi; umerii îi 
tremurau. Nu, te rog. Nu. 

— Alee! protestă Simon. Nu vezi că nu se simte bine? 
Clary îl prinse de mânecă pe Simon. 

— Simon, e ceva în neregulă aici. 

Ochii ei erau la Jace - când nu erau? - care începuse să se 
apropie, uitându-se în jos, la corpul ghemuit al lui Samuel. 
Vârfurile degetelor lui Jace sângerau, unde şi le julise pe 
marginea ferestrei, iar când îşi dădu părul la o parte din ochi, îşi 
lăsă nişte dâre însângerate pe obraz. Nu păru să bage de seamă. 
Ochii lui erau larg deschişi, iar gura doar o linie dreaptă, 
mânioasă. 

— Vânătorule de umbre, zise el, cu vocea ucigător de clară, 
arată-ne faţa! 

Samuel şovăi, apoi îşi lăsă mâinile jos. Simon nu mai văzuse 
niciodată înainte faţa aceea şi nu realiză cât de slab era Samuel 
sau cât de bătrân arăta. Faţa lui era pe jumătate acoperită de o 
barbă căruntă deasă şi încâlcită, ochii îi înotau adânc afundaţi 
în orbitele întunecate, obrajii îi erau săpaţi de cute adânci. Şi cu 
toate acestea, era încă - într-un fel - ciudat de cunoscut. 

Buzele lui Alee se mişcară, dar niciun sunet nu ieşi de pe ele. 
Numai Jace se auzi vorbind. 



Hodge, zise el. 



— Hodge, repetă Simon, nedumerit. Dar nu se poate. Hodge 
era. . . iar Samuel de-aici, nu poate fi. . . 

— Păi, asta e exact ce face Hodge, după câte se pare, zise 
Alee cu amărăciune. Te face să crezi că e cineva care nu e de 
fapt. 

— Dar el a spus. . . începu Simon, dar Clary îl strânse mai tare 
de mânecă, iar cuvintele i se stinseră pe buze. 

Expresia de pe chipul lui Hodge era de ajuns. Nu vinovăţie, 
propriu-zis, nici măcar groaza de a fi fost descoperit, ci o 
teribilă mâhnire la care nu puteai privi prea multă vreme. 

— Jace, zise Hodge, foarte liniştit. Alee... îmi pare atât de 
rău! 

Jace se mişcă atunci în felul în care se mişca în luptă, ca 
lumina soarelui pe apă. Stătea în faţa lui Hodge cu un pumnal 
în mână, al cărui vârf ascuţit era îndreptat spre gâtul fostului 
său tutore. Reflecţia focului aluneca de pe lamă. 

— Nu vreau părerile tale de rău. Vreau un motiv pentru care 
să nu te ucid chiar acum, aici. 

— Jace! Alee păru alarmat. Jace, aşteaptă! 

Se auzi deodată un vuiet, când o parte din acoperişul 
Citadelei fu cuprins de flăcări înalte şi portocalii. Văpaia făcea 
aerul să tremure şi lumina noaptea. Clary putea vedea fiecare 
fir de iarbă de pe pământ, fiecare cută de pe faţa suptă şi 
murdară a lui Hodge. 

— Nu, zise Jace. 

Expresia lui neînduplecată când se uită în jos la Hodge îi 
aduse aminte lui Clary de o altă faţă ca o mască. A lui 
Valentine. 

— Ştiai ce mi-a făcut tata mie, nu-i aşa? I-ai ştiut toate 
secretele murdare. 



Alee se uita de la Jace la fostul lui tutore, tară să înţeleagă. 

— Despre ce vorbeşti? Ce se întâmplă? 
Faţa lui Hodge se încreţi. 

— Jonathan... 

— Ai ştiut dintotdeauna şi n-ai spus niciodată nimic. In toţi 
anii ăia de la Institut, şi n-ai spus niciodată un cuvânt. 

Gura lui Hodge se lăsă în jos. 

— Eu. . . n-am fost sigur, şopti el. Când n-ai mai văzut un 
copil de când era nou-născut. . . nu ştiam sigur cine erai, cu atât 
mai puţin ce erai. 

— Jace? 

Alee se uita de la cel mai bun prieten al său la tutorele său, cu 
ochii lui albaştri speriaţi, dar niciunul dintre cei doi nu îi dădea 
vreo atenţie, concentraţi numai unul asupra celuilalt. Hodge 
arăta ca un om prins şi strâns într-o menghină, cu mâinile 
zvâcnindu-i pe lângă corp ca de durere, cu ochii fugindu-i 
involuntar. Clary se gândi la bărbatul impecabil îmbrăcat, din 
biblioteca plină de cărţi, care îi oferise ceai şi sfaturi amabile. I 
se părea că fusese cu o mie de ani în urmă. 

— Nu te cred, zise Jace. Ştiai că Valentine nu era mort. El 
trebuie să-ţi fi spus. . . 

— Nu mi-a spus nimic, gâfâi Hodge. Când soţii Lightwood 
m-au informat că îl aduceau pe fiul lui Michael Wayland, nu 
mai auzisem vreo veste de la Valentine de la Răzmeriţă. Am 
crezut că mă uitase. Chiar mă rugam să fi fost mort, dar n-am 
fost niciodată sigur. Şi apoi, în noaptea de dinaintea sosirii tale, 
a venit Hugo cu un mesaj pentru mine de la Valentine. „Băiatul 
este fiul meu." Asta era tot ce spunea. 

îşi trase răsuflarea, horcăind. 

— N-aveam nicio idee dacă să-1 cred sau nu. Mi-am zis că o 
să aflu eu... că o să ştiu doar uitându-mă la tine, dar nu era 
nimic, nimic, care să mă facă să fiu sigur. Şi mi-am spus că era 



doar o păcăleală de-a lui Valentine, dar ce păcăleală? Ce 
încerca să facă? Tu n-aveai nicio idee, asta mi-a fost destul de 
clar, care să fi fost scopurile lui Valentine. . . 

— Ar fi trebuit să-mi spui ce eram, zise Jace, dintr-o suflare, 
de parcă ar fi primit un pumn şi vorbele i-ar fi scăpat pe gură. 
Aş fi putut face ceva în privinţa asta, atunci. Să-mi iau zilele, 
de pildă. 

Hodge îşi înălţă capul, uitându-se la Jace pe sub părul lui 
încâlcit, mizerabil. 

— Nu eram sigur, zise el din nou, vorbind ca pentru sine, şi 
de-a lungul timpului m-am întrebat - m-am gândit că, poate, 
educaţia va atârna mai mult în balanţă decât sângele... că 
puteai fi învăţat. . . 

— învăţat să ce? Să nu fiu un monstru? Vocea lui Jace 
tremura, dar nu şi pumnalul din mâna lui. Ar fi trebuit să ai mai 
multă minte. El a făcut din tine o târâtoare laşă, nu-i aşa? Şi tu 
nu erai un copil mic şi neajutorat când a facut-o. Puteai să 
protestezi. 

Hodge închise ochii. 

— Am încercat să fac tot ce-am putut pentru tine, zise el, dar 
până şi în urechile lui Clary cuvintele sale sunară 
neconvingător. 

— Până când s-a întors Valentine, zise Jace, iar atunci ai 
făcut tot ce ţi-a cerut el - m-ai dat pe mâna lui ca şi cum aş fi 
fost un căţel care-i aparţinuse lui odinioară şi de care îţi ceruse 
să ai grijă câţiva ani. 

— Şi apoi ai plecat, zise Alee. Ne-ai părăsit pe toţi. Chiar ai 
crezut că te puteai ascunde aici, în Alicante? 

— N-am venit aici să mă ascund, zise Hodge, cu voce lipsită 
de viaţă. Am venit să-1 opresc pe Valentine. 

— Doar nu te-aştepţi să credem asta! Alee părea din nou 
furios. Tu ai fost dintotdeauna de partea lui Valentine. Ai fi 



putut alege să-i întorci spatele. . . 

— N-aş fi putut niciodată să aleg asta! ridică Hodge glasul. 
Părinţilor tăi li s-a dat şansa unei vieţi noi. . . mie nu mi s-a dat 
niciodată! Am fost închis în Institut cincisprezece ani! 

— Institutul era căminul nostru! zise Alee. Era chiar atât de 
rău să trăieşti alături de noi... ca un membru al familiei 
noastre? 

— Nu din cauza voastră. Glasul lui Hodge era destrămat. 
V-am iubit pe voi, copiii. Dar voi eraţi copii. Şi niciun loc din 
care nu-ţi este îngăduit să pleci niciodată nu poate fi un cămin. 
Treceau uneori săptămâni întregi până vorbeam cu un alt adult. 
Niciun alt vânător de umbre nu mai avea încredere în mine. 
Nici măcar părinţii voştri nu mă plăceau cu adevărat; mă 
tolerau, pentru că nu aveau de ales. Eu nu puteam să mă 
căsătoresc niciodată. Niciodată să am copiii mei. Niciodată să 
am o viaţă. Iar, în cele din urmă, voi, copiii, aţi fi crescut şi aţi 
fi plecat, şi atunci n-aş mai fi avut nici măcar asta. Am trăit în 
frică, dacă se poate spune că am trăit. 

— Nu poţi să ne faci să ne pară rău de tine, zise Jace. Nu 
după ceea ce ai făcut. Şi de ce naiba ţi-era frică, atunci când îţi 
petreci tot timpul în bibliotecă? De căpuşele de praf? Noi eram 
cei care ieşeam afară şi ne luptam cu demonii! 

— Ii era frică de Valentine, zise Simon. Nu pricepeţi. . . 
Jace îi aruncă o privire veninoasă. 

— Tacă-ţi fleanca, vampirule! Asta nu te priveşte absolut 
deloc. 

— Nu chiar de Valentine, zise Hodge, uitându-se la Simon 
probabil pentru prima oară de când fusese scos din celulă. 

Era ceva în privirea aceea care o surprinse pe Clary - un soi 
de afecţiune obosită. 

— Slăbiciunea mea personală era legată de locul în care se 
afla Valentine. Ştiam că avea să se întoarcă într-o zi. Ştiam că 



avea să facă o tentativă de a lua din nou puterea, o tentativă de 
a conduce Conclavul. Şi ştiam ce-mi putea oferi mie. 
Eliberarea de blestemul meu. O viaţă. Un loc sub soare. Aş fi 
putut fi din nou vânător de umbre, în lumea lui. N-aş fi putut fi 
niciodată unul în aceasta de acum! în glas i se strecurase un dor 
ascuns, dureros de auzit. Şi ştiam că aveam să fiu prea slab să-1 
refuz dacă mi-1 oferea el. 

— Şi uite ce viaţă ai obţinut, spuse Jace cu dispreţ. Să 
putrezeşti în celulele Citadelei. A meritat să ne trădezi pe noi? 

— Ştii răspunsul. Hodge părea epuizat. Valentine a ridicat 
blestemul. S-a jurat c-avea s-o facă şi a facut-o. Am crezut că 
mă va primi înapoi în Cerc, mă rog, în ceea ce mai rămăsese 
din el. N-a facut-o. Nici măcar el nu mă voia. Am înţeles că nu 
avea să mai existe niciun loc pentru mine în noua lui lume. Şi 
am înţeles că vândusem tot ce avusesem pentru o minciună. Se 
uită în jos, la mâinile lui încleştate, murdare. îmi mai rămăsese 
un singur lucru, o ultimă şansă să fac altceva decât să-mi 
irosesc definitiv viaţa. După ce am auzit că Valentine îi ucisese 
pe Fraţii Tăcuţi - că avea Sabia Mortală -, ştiam că avea să 
vină după Oglinda Mortală. Ştiam că avea nevoie de toate trei 
Instrumentele. Şi ştiam că Oglinda Mortală era aici, în Idris. 

— Stai! Alee ridică o mână. Oglinda Mortală? Vrei să spui că 
ştii unde e? Şi cine o are? 

— N-o are nimeni, zise Hodge. Nimeni nu poate deţine 
Oglinda Mortală. Nici nefilim, nici repudiat. 

— Intr- adevăr te-ai ţicnit acolo jos, zise Jace, arătând cu un 
semn din bărbie spre ferestrele goale ale temniţei, nu-i aşa? 

— Jace! 

Clary se uita în sus, neliniştită, la acoperişul Citadelei 
încununat cu o reţea ghimpată de flăcări roşu-aurii. 

— Focul se întinde. Ar trebui să plecăm de-aici. Putem vorbi 
jos, în oraş... 



— Am fost închis cincisprezece ani în Institut, continuă 
Hodge, ca şi cum Clary n-ar fi vorbit. Nu puteam nici măcar să 
scot o mână sau un picior în afara lui. Mi-am petrecut tot 
timpul în bibliotecă, studiind şi căutând căi pentru a înlătura 
blestemul pe care Conclavul îl aruncase asupra mea. Am aflat 
că numai un Instrument mortal îl putea anula. Am citit carte 
după carte, din cele care spuneau povestea mitologiei îngerului, 
cum s-a ridicat din lac ţinând în mâini Instrumentele mortale şi 
cum i le-a dăruit lui Jonathan Vânătorul de umbre, întâiul 
nefilim, şi cum erau trei la număr: Pocalul, Sabia şi Oglinda. . . 

— Ştim toate astea, îl întrerupse Jace, exasperat. Tu ne-ai 
învăţat. 

— Credeţi că ştiţi totul despre asta, dar nu ştiţi. In timp ce 
studiam şi iar studiam diversele versiuni ale istoriei, dădeam 
mereu şi mereu peste aceeaşi ilustraţie, aceeaşi imagine; am 
văzut-o cu toţii: îngerul ridicându-se din lac, cu Sabia într-o 
mână şi Pocalul în cealaltă. Nu putusem niciodată să pricep de 
ce Oglinda nu era înfăţişată. Până într-o zi, când mi-am dat 
seama. Oglinda e lacul. Lacul e Oglinda. Sunt unul şi acelaşi 
lucru. 

încet, Jace lăsă pumnalul jos. 

— Lacul Lyn? 

Clary se gândi la acel lac, cum i se păruse o oglindă 
ridicându-se s-o întâmpine, cum apa se spărsese în momentul 
impactului. 

— Eu am căzut în lac, când am ajuns în Idris. E ceva cu el. 
Luke a spus că are proprietăţi ciudate şi că spiritele naturii îl 
numesc Oglinda Visurilor. 

— întocmai, începu Hodge, însufleţit. Şi am descoperit că 
nimeni din Conclav nu- şi dăduse seama de asta, că informaţia 
se pierduse în timp. Nici măcar Valentine nu ştia. . . 

Aici fu întrerupt de un trosnet asurzitor, când turnul din 



capătul îndepărtat al Citadelei se prăbuşi. în aer ţâşni un foc de 
artificii, împodobind cerul cu scântei roşii şi sclipitoare. 

— Jace! zise Alee, cu o mână în sus, îngrijorat. Jace, trebuie 
să plecăm de-aici. Ridică-te, îi zise el lui Hodge, săltându-1 de 
braţul drept. Poţi să spui Conclavului ceea ce tocmai ne-ai spus 
nouă. 

Hodge se ridică în picioare, tremurând. Cum trebuia să fie, se 
gândi Clary, cu un fior de milă inoportună, să trăieşti toată 
viaţa în ruşine nu numai pentru ceea ce ţi se reproşa c-ai fi 
făcut, dar şi pentru ceea ce tăcuseşi şi ceea ce ştiai că ai fi făcut 
din nou? Hodge renunţase de mult să încerce să ducă o viaţă 
mai bună sau una diferită; tot ce voise era să nu-i mai fie frică 
şi, astfel, îi fusese frică tot timpul. 

— Haide! 

Alee, încă sprijinindu-1 de braţ, îl împinse înainte. Dar Jace 
păşi în faţa amândurora, blocându-le calea. 

— Dacă Valentine obţine Oglinda Mortală, zise el, ce 
urmează? 

— Jace, zise Alee, încă ţinându-1 pe Hodge de braţ, nu 
acum. . . 

— Dacă spune tot Conclavului, noi n-o să aflăm niciodată de 
la ei, zise Jace. Pentru ei, noi suntem doar nişte copii. Dar 
Hodge ne datorează asta. 

Se întoarse spre fostul său tutore. 

— Ai spus că ţi-ai dat seama că trebuia să-1 opreşti pe 
Valentine. Să-1 opreşti de la ce? Ce putere îi dă Oglinda? 

Hodge clătină din cap. 

— Nu pot... 

— Şi fără minciuni! Pumnalul luci la şoldul lui Jace; îl ţinea 
strâns în mână. întrucât pentru fiecare minciună pe care mi-o 
spui, o să-ţi tai un deget. Sau două. 

Hodge se chirci, cu frică autentică în ochi. Alee păru şocat. 



— Jace! Nu! Asta e în stilul tatălui tău. Tu nu eşti aşa. 

— Alee, zise Jace, fară să se uite la prietenul său, dar tonul 
său era ca atingerea unei mâini exprimând regretul. Tu nu ştii 
de fapt cum sunt eu. 

Alee îi căută privirea lui Clary, peste pajişte. Nu-şi poate 
închipui de ce se poartă Jace aşa, gândi ea. El nu ştie. Făcu un 
pas înainte. 

— Jace, Alee are dreptate, îl putem duce pe Hodge la Palat şi 
poate spune în faţa Conclavului ceea ce tocmai ne-a spus 
nouă. . . 

— Dacă ar fi vrut să spună Conclavului, ar fi facut-o deja, se 
răsti Jace fară să se uite la ea. Faptul că n-a facut-o dovedeşte 
că e un mincinos. 

— Conclavul nu e de încredere! protestă Hodge cu disperare. 
Există spioni în el, oamenii lui Valentine - nu le puteam spune 
lor unde se află Oglinda! Dacă Valentine găsea Oglinda, atunci 
ar fi... 

Nu-şi duse niciodată fraza până la capăt. Ceva argintiu 
strălucitor sclipi în lumina lunii, ca un punct de lumină în 
întuneric. Alee dădu un strigăt. Hodge căscă ochii larg şi se 
clătină, apucându-se cu mâinile de piept. Când se lăsă pe spate, 
Clary pricepu şi de ce: în pieptul lui se vedeau plăselele unui 
cuţit lung, ca o coadă de săgeată din ţinta ei. 

Alee, făcând un salt înainte, îl prinse pe tutorele său în timp 
ce cădea şi-1 aşeză încet pe pământ. Se uită în sus neajutorat, cu 
faţa împroşcată de sângele lui Hodge. 

— Jace, de ce...? 

— Nu eu... 

Jace era alb la faţă, iar Clary văzu că mai avea încă pumnalul 
în mână, ţinut strâns pe lângă corp. 

— Eu. . . 

Simon se răsuci în loc şi Clary după el, uitându-se în 



întuneric. Focul lumina iarba cu o nuanţă portocalie de infern, 
dar în spatele copacilor de pe versantul dealului era beznă - şi 
atunci ieşi ceva din întuneric: o siluetă ca o umbră, al cărei păr 
negru şi ondulat le era cunoscut înainta spre ei, lumina 
bătându-i în faţă şi reflectându-se în ochii lui negri; arătau ca 
doi tăciuni aprinşi. 

— Sebastian? zise Clary. 

Jace se uită înnebunit de la Hodge la Sebastian, care se oprise 
şovăind la marginea grădinii; Jace părea aproape năucit. 

— Tu, zise el, tu. . . ai făcut asta? 

— A trebuit, zise Sebastian. V-ar fi ucis. 

— Cu ce? Vocea lui Jace se ridică şi se frânse. Nici măcar nu 
avea armă. . . 

— Jace! interveni Alee, printre răcnetele lui. Vino aici. 
Ajută-mă cu Hodge. 

— V-ar fi ucis, repetă Sebastian. Ar fi. . . 

Dar Jace deja se dusese să îngenuncheze lângă Alee, 
vârându-şi cuţitul la cingătoare. Alee îl ţinea pe Hodge în braţe, 
şi acum sângele îi umpluse lui pieptul cămăşii. 

— Ia stela din buzunarul meu, îi zise el lui Jace. încearcă o 
iratze... 

Clary, înlemnită de groază, îl simţi pe Simon agitându-se 
lângă ea. Se întoarse să se uite la el şi rămase şocată - era alb 
ca hârtia, în afară de o roşeaţă tebecistă în ambii obraji. îi putu 
vedea venele şerpuindu-i pe sub piele, ca ramurile noi ale unui 
coral delicat, ramificat. 

— Sângele, şopti el, fără să se uite la ea. Trebuie să plec de 
lângă sânge. 

Clary întinse mâna să-1 prindă de mânecă, dar el se împletici 
dându-se înapoi, smulgându-şi braţul din strânsoarea ei. 

— Nu, Clary, te rog. Lasă-mă să plec. O să fiu în regulă, o să 
mă întorc. Doar că. . . 



Ea se luă după el, dar Simon era prea rapid pentru ea ca să-1 
poată ţine pe loc. Dispăru în întunericul de sub copaci. 

— Hodge. . . Alee părea disperat. Hodge, rezistă. . . 

Dar tutorele său se lupta slab, încercând să se ferească de el, 
să se ferească de stela din mâna lui Jace. 

— Nu. 

Faţa lui Hodge avea culoarea chitului. Ochii lui săgetau de la 
Jace la Sebastian, care se ţinea încă la distanţă, în umbră. 

— Jonathan... 

— Jace, zise Jace, aproape în şoaptă. Spune-mi Jace. 

Mâna lui Hodge se opriră asupra lui. Clary nu-i putu descifra 
privirea. Implorare, da, dar şi ceva mai mult de-atât, plină de 
groază sau ceva asemănător, şi de nevoie. Ridică o mână să se 
apere. 

— Nu tu, şopti el, iar sângele îi ţâşni pe gură odată cu 
vorbele. 

O expresie adânc rănită fulgeră pentru o clipă pe faţa lui Jace. 

— Alee, fa tu iratze... nu cred că vrea să-1 ating eu. 

Mâna lui Hodge se strânse într-o gheară; se agăţă de mâneca 
lui Jace. Horcăitul respiraţiei sale se auzea clar. 

— Tu. . . niciodată. . . n-ai fost. . . 

Şi muri. Clary văzu clar momentul în care viaţa îl părăsi. Nu 
a fost o trecere liniştită, instantanee, ca în filme; vocea i se 
înecă într-un gâlgâit, ochii i se rostogoliră în cap, iar trupul lui 
deveni inert şi greu, cu braţul răsucit nefiresc sub el. 

Alee îi închise ochii cu vârfurile degetelor. 

— Vale^, Hodge Starkweather! 

— Nu merită! Vocea lui Sebastian era tăioasă. N-a fost un 
vânător de umbre, a fost un trădător. Nu merită ultimul salut. 

Capul lui Alee tresări brusc. II lăsă pe Hodge la pământ şi se 
ridică în picioare, cu ochii lui albaştri reci ca gheaţa. Hainele îi 



5 Expresie de rămas-bun la moartea cuiva apropiat, în Roma antică (în lb. latină în original). 



erau pătate de sânge. 

— Tu habar n-ai despre asta. Ai ucis un om neînarmat, un 
nefilim. Eşti un ucigaş. 

Buzele lui Sebastian se arcuiră. 

— Crezi că nu ştiu cine a fost ăla? făcu el semn spre Hodge. 
Starkweather a fost în Cerc. A trădat Conclavul atunci şi a fost 
blestemat pentru asta. S-ar fi cuvenit să moară pentru ceea ce a 
făcut, dar Conclavul a fost îngăduitor - şi ce-au obţinut cu 
asta? El ne-a trădat din nou pe toţi, când i-a vândut Pocalul 
Mortal lui Valentine în schimbul ridicării blestemului - un 
blestem pe care 1-a meritat. 

Se opri, răsuflând zgomotos. 

— N-ar fi trebuit s-o fac eu, dar nu puteţi spune că n-a 
meritat-o. 

— Cum de ştii atât de multe despre Hodge? întrebă Clary. Şi 
ce cauţi aici? Parcă ne înţeleseserăm că rămâi la Palat. 

Sebastian şovăi. 

— Nu vă mai întorceaţi odată, zise el, în cele din urmă. M-am 
îngrijorat. M-am gândit că poate aveaţi nevoie de ajutorul meu. 

— Aşa că te-ai hotărât să ne ajuţi ucigându-l pe omul cu care 
stăteam de vorba! întrebă Clary. Pentru că ai considerat tu că 
avea un trecut pătat? Cine. . . cine face asta? Nu are niciun sens. 

— Nu are, pentru că minte, zise Jace. Se uita la Sebastian - o 
privire rece, gânditoare. Şi nu prea bine. Am crezut c-aveai să 
fii un pic mai inspirat, Verlac. 

Sebastian îi susţinu privirea netulburat. 

— Nu ştiu ce vrei să spui, Morgenstern. 

— Vrea să spună, zise Alee, făcând un pas în faţă, că, dacă 
într-adevăr crezi că fapta ta a fost justificată, atunci n-o să ai 
nimic împotrivă să vii cu noi la Sala Acordurilor şi să explici în 
faţa Consiliului. Nu-i aşa? 

Trecu o secundă înainte ca Sebastian să zâmbească - 



zâmbetul acela care o fermecase pe Clary înainte, dar acum era 
ceva strâmb în el, ca un tablou atârnând un pic înclinat pe un 
perete. 

— Bineînţeles că nu. 

Veni către ei încet, aproape în pas de plimbare, de parcă n-ar 
fi avut nicio grijă pe lume. Nu de parcă tocmai ar fi comis o 
crimă. 

— Fireşte, zise el, e puţin ciudat să fiţi atât de supăraţi că am 
ucis un om, când Jace îşi pusese în gând să-i taie degetele unul 
câte unul. 

Gura lui Alee se crispă. 

— N-ar fi facut-o. 

— Tu. . . Jace se uita la Sebastian cu scârbă. Habar n-ai 
despre ce vorbeşti. 

— Sau poate că, zise Sebastian, eşti de fapt furios fiindcă am 
sărutat-o pe sora ta. Pentru că ea m-a vrut pe mine. 

— Nu-i adevărat, zise Clary, dar niciunul dintre ei nu se uita 
la ea. Nu te-am vrut, adică. 

— Are acest mic obicei, ştii - modul în care tresare când o 
săruţi, de parc-ar fi surprinsă? Sebastian se opri acum chiar în 
faţa lui Jace şi zâmbi ca un înger. E mai degrabă adorabil; 
trebuie să-1 fi observat şi tu. 

Jace arăta de parc-ar fi fost gata să vomite. 

— Sora mea. . . 

— Sora ta, zise Sebastian. Chiar este? Pentru că voi doi nu vă 
purtaţi ca şi cum ar fi sora ta. Aveţi impresia că oamenii nu 
observă modul în care vă uitaţi unul la altul? Aveţi impresia că 
ascundeţi bine ce simţiţi? Aveţi impresia că nu toată lumea 
crede că e nesănătos şi nefiresc? Pentru că aşa este. 

— Destul! 

Expresia de pe faţa lui Jace era ucigaşă. 

— De ce faci asta? întrebă Clary. Sebastian, de ce spui toate 



lucrurile astea? 

— Pentru că în sfârşit pot, zise Sebastian. Nici nu vă 
închipuiţi ce a însemnat să fiu în preajma voastră în ultimele 
câteva zile, să fiu silit să mă prefac că vă pot suporta. Că 
vederea voastră nu mă îngreţoşa. Tu... îi zise el lui Jace, în 
fiecare secundă în care nu alergi cu limba scoasă după 
propria-ţi soră, te văicăreşti la nesfârşit despre cum tăticuţul tău 
nu te-a iubit. Ei bine, cine l-ar putea învinui pentru asta Şi tu, 
fufa imbecilă... se întoarse el spre Clary, să dai cartea aceea 
nepreţuită unei corcituri de magician; ai măcar o singură celulă 
de creier în căpşorul ăla al tău? Şi tu... îşi îndreptă el 
următoarea salvă batjocoritoare către Alee. Cred că ştim cu 
toţii ce e anapoda cu tine. N-ar trebui să-i lase pe cei de teapa 
ta în Conclav. Eşti dezgustător! 

Alee păli, deşi părea mai mult stupefiat decât altceva. Clary 
nu-1 putea condamna - era greu să te uiţi la Sebastian, la 
zâmbetul lui angelic, şi să-ţi imaginezi că putea spune lucrurile 
acestea. 

— Să te prefaci că poţi să ne suporţi? repetă ea. Dar de ce a 
trebuit să te prefaci, doar dacă nu erai... doar dacă nu ne 
spionai, sfârşi ea, dându-şi seama de adevăr chiar în momentul 
în care îl rostea. Doar dacă nu erai un spion de-al lui Valentine. 

Faţa frumoasă a lui Sebastian se strâmbă, gura lui plină 
devenind o linie, iar ochii lui migdalaţi, eleganţi, îngustându-se 
şi devenind două fante. 

— Şi în sfârşit s-au prins, zise el. Jur, sunt dimensiuni de 
demoni cu totul lipsiţi de gândire în spaţiu care sunt mai puţin 
tembeli decât clica voastră. 

— Poate că n-om fi noi prea deştepţi, zise Jace, dar cel puţin 
suntem vii. 

Sebastian se uită la el cu dezgust. 

— Eu sunt viu, îi atrase el atenţia. 



— Nu pentru mult timp, zise Jace. 

Lumina lunii explodă din lama pumnalului său când se 
aruncă asupra lui Sebastian, mişcându-se atât de repede, încât 
păru un tremur al aerului, mai rapid decât orice mişcare 
omenească văzuse Clary vreodată. 

Până acum. 

Sebastian ţâşni într-o parte, ratând lovitura, şi îi prinse braţul 
lui Jace în timp ce scăpa pumnalul. Arma zăngăni pe pământ, 
iar apoi Sebastian îl înşfacă pe Jace de spatele jachetei. îl ridică 
deasupra capului şi-1 azvârli cu o putere incredibilă. Jace zbură 
prin aer, se izbi de zidul Citadelei cu o forţă care-i rupse oasele 
şi se prăbuşi grămadă la pământ. 

— Jace! 

Clary văzu alb în faţa ochilor. Se repezi la Sebastian să-1 
strângă de gât, dar el se feri din calea ei şi îşi coborî braţul - un 
gest la fel de obişnuit ca atunci când ar fi alungat o insectă. 
Lovitura o nimeri puternic în tâmplă, trimiţând-o învârtindu-se 
la pământ. Ea se rostogoli cu faţa în sus, clipind să-şi 
îndepărteze vălul roşu de durere de pe ochi. Alee îşi luase arcul 
din spinare; era încordat, cu pana săgeţii deja fixată. Mâinile lui 
nu şovăiră când îl ţinti pe Sebastian. 

— Stai pe loc, zise el, şi pune-ţi mâinile la spate. 
Sebastian râse. 

— N-ai trage tu în mine, spuse el. 

Se îndreptă spre Alee cu paşi degajaţi, nepăsători, de parcă 
umbla prin bucătăria lui de -acasă. 

Alee îşi miji ochii. Ridică mâinile făcând o serie de mişcări 
sigure şi graţioase; trase săgeata şi-i dădu drumul. Zbură către 
Sebastian... 

Şi rată ţinta. Sebastian se ferise sau se mişcase în vreun fel, 
Clary n-ar fi putut spune, iar săgeata trecuse pe lângă el, 
înfigându-se în trunchiul unui copac. Alee nu avu timp decât să 



se uite o clipă surprins, înainte ca Sebastian să se repeadă la el, 
smulgându-i arcul. Sebastian îl rupse în mâini - îl rupse pe 
jumătate, iar trosnetul lemnului o facu pe Clary să se 
chircească, de parcă ar fi auzit oase rupându-se. Se chinui să se 
ridice în capul oaselor, ignorând durerea arzătoare din cap. Jace 
zăcea la câţiva metri distanţă de ea, complet nemişcat. încercă 
să se ridice în picioare, dar picioarele păreau să n-o asculte. 

Sebastian aruncă în lături jumătăţile de arc şi-1 atacă pe Alee. 
Alee deja avea un pumnal de seraf tras din teacă, sclipind în 
mâna lui, dar Sebastian îl devie într-o parte când Alee veni spre 
el - îl devie într-o parte şi-1 prinse pe Alee de gât, aproape 
ridicându-1 de la pământ. îl strângea fără milă, cu răutate, 
rânjind că Alee se sufoca şi se zbătea. 

— Lightwood, şopti el, deja am avut grijă de unul dintre voi 
azi. Nu m-aş fi aşteptat să am norocul s-o fac şi cu al doilea. 

Sări înapoi ca o marionetă trasă brusc de sfoară. Eliberat, 
Alee căzu moale la pământ, ducându-şi mâinile la gât. Clary îi 
auzi respiraţia horcăită, disperată - dar ochii ei erau la 
Sebastian. O umbră neagră i se lipise de spinare şi se încleştase 
de el ca o lipitoare. El îşi dusese mâinile la gât, icnind şi 
sufocându-se în timp ce se învârtea în loc şi sfâşie cu ghearele 
acel ceva care-1 apucase de gâtlej. Când se întoarse, lumina 
lunii căzu direct pe el şi Clary văzu ce se întâmpla. 

Era Simon. Braţele lui se încolăciseră pe gâtul lui Sebastian, 
colţii săi albi sclipind ca nişte ace de os. Era prima oară când 
Clary îl vedea arătând pe de-a-ntregul a vampir, din noaptea 
aceea când se ridicase din mormânt, şi se holba cu o uluire 
oripilată, incapabilă să- şi întoarcă privirea. Buzele lui se 
retrăseseră arătându-şi colţii, iar incisivii îi erau complet ieşiţi 
şi ascuţiţi ca pumnalele. Şi-i înfipse în antebraţul lui Sebastian 
crestându-i pielea şi facându-i o rană lungă şi roşie. 

Sebastian răcni şi se aruncă pe spate, aterizând cu forţă pe 



pământ. Se rostogoli, cu Simon călare peste el, amândoi lovind 
cu ghearele unul într-altul, sfâşiind şi mârâind ca doi câini de 
luptă într-o Arenă. Sebastian sângera în mai multe locuri când 
în sfârşit izbuti să se ridice clătinându-se, şi aplică două lovituri 
de picior puternice în coastele lui Simon. Simon se chirci, 
ţinându-se cu braţele de piept. 

— Căpuşă mică şi scârboasă, mormăi Sebastian, 
pregătindu-şi piciorul pentru încă o lovitură. 

— Eu n-aş face-o, zise o voce calmă. 

Capul lui Clary tresăltă, ceea ce îi dădu o altă explozie de 
durere îndărătul ochilor. Jace stătea la vreun metru şi ceva de 
Sebastian. Faţa îi era însângerată, avea un ochi umflat şi 
aproape închis, dar într-o mână ţinea un pumnal de seraf 
orbitor, iar mâna aceea era fermă. 

— N-am ucis nicio fiinţă umană cu vreunul dintre acestea 
până acum, zise Jace. Dar sunt gata să încerc. 

Faţa lui Sebastian se schimonosi. Aruncă o privire în jos, spre 
Simon, apoi îşi înălţă capul şi scuipă. Cuvintele pe care le 
spuse după aceea erau într-o limbă pe care Clary n-o recunoscu 
- şi apoi se întoarse, cu aceeaşi iuţeală înspăimântătoare cu 
care se mişcase când îl atacase pe Jace, şi dispăru în noapte. 

— Nu! strigă Clary. 

încercă să se ridice în picioare, dar durerea era ca o săgeată 
înroşită în foc, croindu-şi drum prin creierul ei. Se lăsă în iarba 
umedă. In clipa următoare, Jace se apleca deasupra ei, cu faţa 
palidă şi îngrijorată. Ea îşi ridică ochii spre el, vederea i se 
înceţoşă - de bună seamă că i se înceţoşase, nu-i aşa?, 
altminteri nu şi-ar fi putut niciodată imagina nimbul acela alb 
din jurul lui, ca un soi de lumină. . . 

Auzi vocea lui Simon şi apoi pe-a lui Alee, şi ceva îi fu 
înmânat lui Jace - o stelă. Braţul îi ardea şi, în clipa următoare, 
durerea începu s-o slăbească, iar capul i se limpezi. Deschise 



ochii clipind la cele trei feţe adunate deasupra ei. 

— Capul meu. . . 

— Ai un cucui, zise Jace. Iratze ar trebui să ajute, dar trebuie 
să te ducem la un doctor din Conclav. Loviturile la cap pot fi 
înşelătoare. 

îi dădu stela înapoi lui Alee. 

— Crezi că poţi să te ridici? 

Ea dădu din cap. A fost o greşeală. Durerea o fulgeră din nou, 
iar nişte mâini se întinseră spre ea şi-o ajutară să se ridice. 
Simon. Ea se sprijini de el, recunoscătoare, aşteptând să-şi 
recapete echilibrul. încă se mai simţea ca şi când s-ar fi putut 
prăbuşi în orice clipă. 

Jace se uita mânios la ea. 

— N-ar fi trebuit să te repezi aşa la Sebastian. Nici măcar 
n-aveai o armă. Ce-a fost în mintea ta? 

— Ce-a fost în mintea noastră, a tuturor, sări Alee, în mod 
neaşteptat, în apărarea ei. Că te-a aruncat prin aer ca pe o 
minge de baseball. Jace, nu am văzut niciodată pe cineva să te 
învingă aşa. 

— Eu. . . m-a luat prin surprindere, zise Jace, puţin în silă. 
Trebuie să aibă un soi de pregătire specială. Nu m-am aşteptat 
la asta. 

— Mda, bine. Simon îşi pipăi coastele, tresărind de durere. 
Cred că mi-a rupt vreo două coaste. E-n regulă, adăugă el, la 
privirea îngrijorată a lui Clary. Se vindecă singure. Dar 
Sebastian e, fără îndoială, puternic. Foarte puternic. Se uită la 
Jace. De cât timp crezi că stătea acolo, la pândă în întuneric? 

Jace arăta înverşunat. Se uita printre copaci, în direcţia în 
care dispăruse Sebastian. 

— Ei bine, o să-1 prindă Conclavul - şi-o să-1 anatemizeze, 
probabil. Mi-ar plăcea să-1 văd pus sub un blestem ca acela sub 
care l-au pus pe Hodge. Ar fi o dreptate poetică. 



Simon se întoarse cu spatele şi scuipă în tufe. Se şterse la 
gură cu dosul palmei, cu faţa schimonosită într-o strâmbătură. 

— Sângele lui are gust rău. . . ca otrava. 

— Presupun c-o putem adăuga şi pe asta la lista calităţilor lui 
fermecătoare, zise Jace. Mă întreb ce altceva mai pune la cale 
în noaptea asta. 

— Trebuie să ne întoarcem la Palat. 

Expresia de pe faţa lui Alee era crispată, iar Clary îşi aminti 
că Sebastian îi spusese ceva, ceva despre ceilalţi Lightwood. . . 

— Poţi să mergi, Clary? 
Ea se îndepărtă de Simon. 

— Pot să merg. Cum rămâne cu Hodge? Nu-1 putem lăsa aici 
pur şi simplu. 

— N-avem încotro, zise Alee. O să fie timp să ne întoarcem 
după el, dacă scăpăm toţi cu viaţă în noaptea asta. 

In timp ce părăseau grădina, Jace se opri puţin, îşi scoase 
jacheta şi o puse peste faţa imobilă a lui Hodge. Clary ar fi vrut 
să se ducă la Jace şi să pună liniştit o mână pe umărul lui, dar 
ceva din atitudinea lui îi spuse să nu încerce. Nici măcar Alee 
nu se apropiase de el şi nu-i oferise o rună vindecătoare, în 
ciuda faptului că Jace şchiopăta, coborând dealul. 

Străbătură împreună cărarea în zigzag, cu armele scoase din 
teci şi pregătite; bolta cerului era luminată în roşu de Citadela 
care ardea în urma lor. Dar nu văzură niciun demon. 
Neclintirea şi lumina nepământeană îi făceau capul lui Clary să 
pulseze dureros; se simţea ca şi când ar fi fost într-un vis. 
Epuizarea o prindea ca într-o menghină. Şi ca să pună un picior 
în faţa celuilalt era ca şi cum ridica o piatră de bordură şi o 
trântea la pământ, la nesfârşit. îi putea auzi pe Jace şi pe Alee 
discutând înaintea ei pe cărare, dar vocile lor erau uşor neclare, 
în ciuda faptului că erau atât de aproape. 

Alee spunea, cu blândeţe, aproape rugător: 



— Jace, cum ai putut vorbi, sus, cu Hodge! Nu se poate să 
gândeşti aşa. Dacă eşti fiul lui Valentine nu înseamnă că eşti un 
monstru. Indiferent ce ţi-a făcut când erai copil, indiferent ce 
te-a învăţat, trebuie să-ţi dai seama că nu e vina ta. . . 

— Nu vreau să vorbesc despre asta, Alee. Nu acum, nici altă 
dată. Nu mă mai întreba despre asta vreodată. 

Tonul lui Jace era sălbatic, iar Alee tăcu. Clary aproape că-i 
simţi întristarea. Ce noapte, gândi Clary. O noapte cu atât de 
multă durere pentru toată lumea! 

încerca să nu se gândească la Hodge, la expresia 
imploratoare, jalnică de pe faţa lui înainte de a muri. Ei nu-i 
plăcuse Hodge, dar nu meritase ceea ce-i făcuse Sebastian. 
Nimeni nu merita. Se gândi la Sebastian, la felul cum se 
mişcase, cu viteza scânteilor. Nu văzuse niciodată pe altcineva 
în afară de Jace mişcându-se atât de repede. Voia să înţeleagă 
misterul ăsta - ce se întâmplase cu Sebastian? Cum de o rudă 
de-a familiei Penhallow reuşise s-o apuce pe-o cale atât de 
greşită şi cum de nu observase nimeni? Ea crezuse că el voia 
s-o ajute să-şi salveze mama, însă tot ce voise de fapt era să-i 
facă rost lui Valentine de Cartea Albă. Magnus se înşelase - nu 
din cauza familiei Lightwood aflase Valentine despre Ragnor 
Fell. Ci din cauza ei, căci ea îi spusese lui Sebastian. Cum de 
putuse să fie atât de proastă? 

Consternată, abia observă când cărarea se transformă în 
bulevard, conducându-i până în oraş. Străzile erau pustii, casele 
erau întunecate, multe dintre felinarele de stradă cu 
lampa- vrăjitoarei erau sparte, geamurile lor făcute cioburi pe 
caldarâm. Vocile se auzeau, răsunând cu ecou de parcă ar fi 
venit de la depărtare, iar licărul torţelor se vedea, ici şi acolo, 
printre umbrele dintre clădiri, dar. . . 

— E înspăimântător de linişte, zise Alee, privind în jur cu 
surprindere. Şi... 



— Nu mai duhneşte a demoni. Jace se încruntă. Ciudat. 
Haideţi! Să ajungem odată la Palat. 

Deşi Clary era pe jumătate pregătită pentru un eventual atac, 
nu văzură nici picior de demon cât străbătură străzile. Adică, 
niciunul viu - deşi când trecură pe o alee mai îngustă, dădură 
peste un grup de vreo trei sau patru vânători de umbre, strânşi 
în cerc în jurul a ceva care se zbătea şi se zvârcolea pe pământ. 
Pe rând, ei îl străpungeau cu nişte ţepuşe lungi, ascuţite. 
Cutremurându-se, ea îşi întoarse privirea. 

Sala Acordurilor era luminată ca un foc de tabără, 
lampa- vrăjitoarei revărsându-se pe toate uşile şi ferestrele sale. 
Se grăbiră să urce treptele, Clary regăsindu-şi echilibrul când 
se împiedică. Ameţeala era din ce în ce mai puternică. Lumea 
părea să se învârtă în jurul ei de parcă ar fi stat într-un glob 
rotitor. Deasupra, stelele erau ca nişte dungi pictate în alb pe 
boltă. 

— Ar trebui să te întinzi, zise Simon, apoi, cum ea nu 
răspunse. Clary? 

Cu un efort uriaş, ea se sili să-i zâmbească: 

— Sunt bine. 

Jace, stând la intrarea în Sală, se uită în urmă spre ea, în 
tăcere. In strălucirea puternică a lămpii- vrăjitoarei, dârele de 
sânge de faţa lui şi ochiul lui umflat şi negru arătau grotesc. 

în Sală se auzea un vuiet grav, murmurul sutelor de glasuri. 
Lui Clary îi suna ca bătaia unei inimi enorme. Luminile torţelor 
din suporturi combinate cu strălucirea lămpilor- vrăjitoarei din 
mâinile tuturor îi închideau ochii şi-i fragmentau vederea; nu 
mai putea desluşi acum decât siluete vagi, forme şi culori vagi. 
Alb, auriu şi apoi cerul nopţii deasupra, pălind de la indigo la 
un albastru pal. Cât de târziu o fi fost? 

— Nu-i văd. 

Vocea lui Alee - care- şi rotea ochii îngrijorat prin sală după 



familia lui - păru că vine de la o sută de kilometri depărtare sau 
din adâncul mării. 

— Ar fi trebuit să fi ajuns până acum. 

Vocea lui se stinse, când ameţeala lui Clary se înteţi. Puse o 
mână pe coloana din apropiere, ca să- şi ţină echilibrul. O mână 
o mângâie pe spate. Simon. El îi spunea ceva lui Jace şi părea 
neliniştit. Vocea lui se dilua printre zecile de voci ale celorlalţi, 
ridicându-se şi coborând în jurul ei ca valurile mării. 

— N-am mai văzut niciodată aşa ceva. Demonii pur şi simplu 
s-au întors şi au plecat, au dispărut. 

— Din cauza răsăritului, probabil. Le e frică de răsărit şi nu 
mai e mult până atunci. 

— Nu, e mai mult decât atât. 

— Nu vrei tu să crezi că se vor întoarce mâine-noapte sau 
peste două nopţi. 

— Nu spune asta; n-ai niciun motiv să susţii asta. Or să 
repună în funcţiune protecţiile. 

— Iar Valentine o să le suprime iar. 

— Poate că aşa ne trebuie. Poate că Valentine are dreptate - 
poate ca aliindu-ne cu repudiaţii înseamnă că am pierdut 
binecuvântarea îngerului. 

— Taci. Puţin respect! Se numără morţii, acolo, în Piaţa 
îngerului. 

— Uite-i! exclamă Alee. Acolo, lângă estradă. Se pare că. . . 
Vocea i se curmă şi în clipa următoare plecă, facându-şi loc 

cu forţa în mulţime. Clary îşi miji ochii, încercând să-şi ascută 
vederea. Tot ce putea vedea erau imagini şterse. . . 

îl auzi pe Jace ţinându-şi brusc răsuflarea şi apoi, fără niciun 
cuvânt, se repezea prin mulţime după Alee. Clary lăsă coloana, 
vrând să se ia după ei, dar se împiedică. Simon o prinse. 

— Trebuie să te întinzi, Clary, zise el. 

— Nu, şopti ea. Vreau să văd ce s-a întâmplat. . . 



Se întrerupse. El se uita pe deasupra ei, după Jace, şi părea 
stupefiat. Adunându-şi puterile lângă coloană, se ridică şi ea pe 
vârfuri, chinuindu-se vadă pe deasupra mulţimii. . . 

Iată-i acolo, familia Lightwood: Maryse cu braţele în jurul lui 
Isabelle, care plângea, şi Robert Lightwood, stând pe jos şi 
ţinând în braţe ceva - nu, pe cineva, şi Clary se gândi la prima 
oară când îl văzuse Max, la Institut, nemişcat şi dormind dus pe 
o canapea, cu ochelarii alunecaţi într-o parte şi cu mâna 
atârnând pe podea. Poate dormi oriunde, spusese Jace, şi 
aproape că arăta de parcă şi acum ar fi dormit în poala tatălui 
său, dar Clary pricepu că nu dormea. 

Alee era în genunchi, ţinând o mână de-a lui Max, dar Jace 
rămăsese în picioare, neclintit şi, mai mult decât orice, părând 
pierdut, de parcă habar n-avea unde era sau ce căuta acolo. 
Clary nu-şi dorea decât să dea fuga la el şi să-1 îmbrăţişeze, dar 
expresia de pe faţa lui Simon îi spunea că nu era o idee bună, la 
fel cum o oprea şi amintirea conacului şi a modului în care o 
îmbrăţişase Jace acolo. Ea era ultima persoană pe lumea asta 
care i-ar fi putut da vreo mângâiere. 

— Clary, zise Simon, dar ea îl împingea şi se îndepărta de el, 
în pofida ameţelii şi a durerii de cap. 

Alergă la uşa Palatului şi o deschise, ieşind fuga pe trepte şi 
oprindu-se acolo, trăgând cu nesaţ aer rece în piept. în 
depărtare, orizontul era vârstat cu foc roşu, stelele se stingeau, 
şterse de cerul care se lumina. Noaptea se sfârşea. Veniseră 
zorii. 

UNDE ESTE DURERE 

Clary se trezi tresărind dintr-un vis despre îngeri însângeraţi, 
cu cearşafurile înfăşurate în jurul ei într-o spirală strânsă. Era 
întuneric beznă şi sufocant în dormitorul de oaspeţi al lui 
Amatis, ca şi când ar fi fost închisă într-un coşciug. întinse 
mâna şi deschise draperiile. Lumina năvăli înăuntru. Ea se 
încruntă şi trase draperiile la loc. 

Vânătorii de umbre îşi ardeau morţii şi, de la atacul 
demonilor, cerul dinspre apus era încontinuu pătat de fum. Lui 
Clary i se făcea rău să se uite într-acolo pe fereastră, aşa că ţinu 
draperiile trase. în întunericul camerei, ea închise ochii, 
încercând să-şi aducă aminte visul. Fusese un vis cu îngeri, iar 
imaginea runei pe care i-o arătase Ithuriel răsărea mereu şi 
mereu în dosul pleoapelor sale ca un semn de liberă trecere 
pâlpâind la semafor. Era o rună simplă, la fel de simplă ca un 
nod, dar oricât s-ar fi concentrat ea, n-o putea descifra, nici 
nu-şi putea închipui ce însemna. Tot ce ştia era că ei i se părea 
cumva incompletă, de parcă cel care ar fi creat-o n-o terminase, 
de fapt. 

Acestea nu sunt primele vise pe care ţi le-am arătat vreodată, 
spusese Ithuriel. Se gândi şi la celelalte vise: Simon cu două 
cruci arse în palmele sale, Jace cu aripi, lacuri cu pojghiţă de 
gheaţă ce crăpa şi strălucea ca sticla oglinzii. Oare tot îngerul i 
le trimisese şi pe acestea? 

Oftând, se ridică în capul oaselor. Visele poate că erau rele, 
dar imaginile din momentele de trezie care îi traversau creierul 
nu erau mai bune. Isabelle, plângând pe podea în Sala 
Acordurilor, trăgând cu atâta forţă de părul negru în care îşi 
împletise degetele, încât Clary se temuse că şi l-ar fi putut 



smulge. Maryse ţipând la Jia Penhallow că băiatul pe care îl 
aduseseră în casa lor făcuse asta, nepotul lor, şi că, dacă era un 
aliat atât de apropiat de Valentine, atunci ce i-a spus el despre 
ei? Alee încercând s-o calmeze pe mama lui, cerându-i lui Jace 
să-1 ajute, dar Jace nefacând nicio mişcare, în timp ce soarele 
se ridica peste Alicante şi strălucea puternic prin tavanul de 
sticlă al Sălii. „S-a făcut dimineaţă", spusese Luke, care arăta 
mai obosit decât îl văzuse Clary vreodată, „e timpul să aducem 
morţii înăuntru". Şi trimisese patrule să adune vânătorii de 
umbre şi licantropii ce zăceau pe stradă şi să-i aducă în piaţa 
din faţa Palatului, piaţa pe care Clary o străbătuse cu Sebastian, 
când ea comentase că Palatul arăta ca o biserică. I se păruse 
atunci un loc drăguţ, mărginit de flori şi prăvălii viu-colorate. 
Iar acum era plin de cadavre. 

Inclusiv Max. Gândindu-se la băieţelul care discutase cu ea 
atât de serios despre manga, i se strângea inima dureros. Ea îi 
promisese că o să-1 ducă la Planeta Interzisă, dar asta n-avea să 
se mai întâmple acum. l-aş fii cumpărat cărţi, gândi ea. Orice 
cărţi şi- ar fi dorit el. Acum, asta nu mai conta. 

Nu te mai gândi la asta. Clary aruncă la o parte cearşafurile şi 
se dădu jos din pat. După un duş rapid, se îmbrăcă în jeanşii şi 
puloverul pe care le purtase în ziua în care venise de la New 

A. 

York. îşi îngropa faţa în pulover înainte să-1 îmbrace, sperând 
să simtă un pic din mirosul Brooklynului sau mirosul 
detergentului - ceva care să-i aducă aminte de casă -, dar 
fusese spălat şi mirosea a săpun de lămâie. Oftând din nou, 
coborî în bucătărie. 

Casa era pustie, în afară de Simon, care stătea pe o canapea în 
living. Prin ferestrele deschise din spatele lui se revărsa lumina 
zilei. Devenise ca o pisică, se gândi Clary, căutând întotdeauna 
un loc disponibil în bătaia soarelui unde să se încovrige. 
Indiferent cât de mult ar fi stat în soare, pielea lui rămânea la 



fel de albă ca fildeşul. 

Ea luă un măr din castronul de pe masă şi se lăsă lângă el pe 
canapea strângându-şi picioarele sub ea. 

— Ai dormit vreun pic? 

— Un pic. El se uită la ea. Eu ar fi trebuit să te întreb asta. Tu 
eşti cea care are cearcăne la ochi. Alte coşmaruri? 

Ea ridică din umeri. 

— Aceleaşi teme. Moarte, distrugere, îngeri răi. 

— Deci foarte asemănător cu viaţa reală, să înţeleg. 

— Mda, dar barem când mă trezesc, se termină. Muşcă o dată 
din măr. Lasă-mă să ghicesc. Luke şi Amatis sunt la Sala 
Acordurilor, la o altă şedinţă. 

— Mda. Cred că fac şedinţă oriunde sunt împreună şi discută 
ce alte şedinţe trebuie să mai ţină. Simon trăgea alene de 
ciucurii unei perne-fantezie. Ai mai auzit ceva de la Magnus? 

— Nu. 

Clary încerca să nu se gândească la faptul că trecuseră trei 
zile de când îl văzuse ultima oară pe Magnus şi el nu mai 
dăduse niciun semn de viaţă. Sau la faptul că în realitate nu-1 
oprea nimic să ia Cartea Albă şi să dispară cu ea în eter, pentru 
a nu se mai afla niciodată despre el. Se întrebă de ce crezuse ea 
vreodată că să aibă încredere în cineva care-şi dădea cu atât de 
mult dermatograf era o idee bună. Atinse uşor încheietura 
mâinii lui Simon. 

— Dar tu? Tu ce faci? Te simţi încă bine aici? 

Ea ar fi vrut ca Simon să plece acasă când bătălia se termina 
- acasă, unde era în siguranţă. Dar el se împotrivise ciudat de 
îndârjit. Indiferent de motive, părea că voia să rămână. Spera 
că nu o făcea pentru că- şi vârâse în cap că trebuia să aibă grijă 
de ea - aproape că voise să se opună şi să-i declare că nu avea 
nevoie de protecţia lui, dar n-o făcuse, pentru că o parte din ea 
nu putea îndura să-1 vadă plecând. Aşa că el rămăsese, iar 



Clary era, în secret, vinovat bucuroasă. 

— îţi faci rost. . . ştii tu. . . de ce ai nevoie? 

— Vrei să spui sânge? Mda, Maia încă îmi mai aduce sticlele 
în fiecare zi. Nu mă întreba de unde face rost, totuşi. 

în prima dimineaţă când Simon se trezise în casa lui Amatis, 
un licantrop rânjit se înfăţişase pe treptele de la intrare cu o 
pisică vie pentru el. 

— Sânge, spusese el, cu o voce răspicată. Pentru tine. 
Proaspăt! 

Simon îi mulţumise licantropului, aşteptase să plece, apoi, 
uşor verde la faţă, îi dăduse drumul pisicii. 

— Bine, dar trebuie să-ţi faci rost de sânge de undeva, zisese 
Luke, părând amuzat. 

— Am o pisică animal de companie, răspunsese Simon. E cu 
neputinţă. 

— O să-i spun Maiei, promisese Luke. 

Şi, de atunci încolo, sângele îi fusese adus discret în sticle de 
lapte. Clary habar n-avea de unde făcea Maia rost de el şi, ca şi 
Simon, nu voia să întrebe. Ea n-o mai văzuse pe fata vârcolac 
din noaptea bătăliei - licantropii îşi făcuseră tabăra undeva în 
pădurea din apropiere, şi numai Luke rămăsese în oraş. 

— Ce-i? Simon îşi lăsase capul pe spate, uitându-se la ea 
printre genele plecate. Arăţi de parcă ai vrea să mă întrebi ceva. 

Erau mai multe lucruri pe care Clary ar fi vrut să-1 întrebe, 
dar se hotărî pentru unul cu opţiuni mai sigure. 

— Hodge, zise ea şi şovăi. Când eraţi în celule. . . tu chiar n-ai 
ştiut că era el? 

— Nu-1 puteam vedea. Puteam doar să-1 aud prin zid. Am 
vorbit amândoi. . . mult. 

— Şi ţi-a plăcut de el? Vreau să spun, a fost drăguţ? 

— Drăguţ? Nu ştiu. Chinuit, trist, inteligent, milos în scurte 
momente - mda, mi-a plăcut de el. Cred că într-un fel i-am 



amintit de el însuşi, cumva. . . 

— Nu spune asta! Clary se ridică dreaptă, aproape scăpând 
mărul din mână. Tu nu eşti nimic din ceea ce a fost Hodge. 

— Nu crezi că sunt chinuit şi inteligent? 

— Hodge era rău. Tu nu eşti. Clary vorbea hotărât. Şi cu asta, 
basta. 

Simon oftă. 

— Oamenii nu se nasc buni sau răi. Poate că se nasc cu 
ambele tendinţe, dar modul în care îţi trăieşti viaţa contează. Şi 
oamenii pe care-i cunoşti. Valentine a fost prietenul lui Hodge 
şi nu cred că Hodge chiar a mai avut în viaţa lui pe cineva care 
să-1 solicite sau să-1 facă un om mai bun. Dacă eu aş fi avut 
viaţa lui, nu ştiu cum aş fi devenit în cele din urmă. Dar n-am 
avut-o. Eu am familie. Şi te am pe tine. 

Clary îi zâmbi, dar cuvintele lui răsunau dureros în urechile 
ei. Oamenii nu se nasc buni sau răi. Şi ea crezuse întotdeauna 
că asta era adevărat, dar în imaginile pe care i le arătase 
îngerul, o văzuse pe mama ei numindu-şi propriul copil un 
monstru. Ar fi vrut să-i poată spune lui Simon despre asta, să-i 
povestească tot ce-i arătase îngerul, dar nu putea. Ar fi 
însemnat să-i spună şi ceea ce descoperiseră ei despre Jace, şi 
asta n-ar putut face. Era secretul lui, nu al ei. Simon o întrebase 
odată ce voise să spună Jace când vorbise cu Hodge, de ce 
zisese despre el însuşi că era un monstru, dar ea nu-i putuse 
răspunde decât că era greu să înţelegi ce voia să spună Jace şi-n 
momentele lui bune. Nu era sigură Simon o crezuse, dar n-o 
mai întrebase a doua oară. 

N-a mai apucat să dea vreo replică, pentru că se auzi un 
ciocănit puternic în uşă. Incruntându-se, Clary puse cotorul de 
măr pe masă. 

— Răspund eu. 

Pe uşa deschisă pătrunse un val de aer rece, proaspăt. Aline 



Penhallow stătea pe treptele de la intrare, purtând o jachetă 
trandafiriu-închis care aproape că se potrivea cu cearcănele pe 
care le avea. 

— Trebuie să vorbesc cu tine, zise ea, fără preambul. 
Surprinsă, Clary nu putu decât să dea din cap şi să ţină uşa 

deschisă. 

— Bine. Intră. 

— Mersi. 

Aline trecu pe lângă ea cu bruscheţe şi intră în living. îngheţă 
când îl văzu pe Simon stând pe canapea şi rămase cu gura 
căscată de uluire. 

— Ăsta nu e...? 

— Vampirul? rânji Simon. 

Uşoara, dar inumana ascuţime a incisivilor lui era uşor 
observabilă pe buza de jos când rânjea în felul ăsta. Clary îşi 
dori să nu fi rânjit. 

Aline se întoarse spre Clary. 

— Putem vorbi între patru ochi? 

— Nu, zise Clary şi se aşeză pe canapea lângă Simon. Orice 
ai de spus, poţi să ne spui amândurora. 

Aline îşi muşcă buza. 

— Bine. Uite, aş vrea să le spun ceva lui Alee, Jace şi 
Isabelle, dar habar n-am unde să-i găsesc în clipa asta. 

Clary oftă. 

— Au tras nişte sfori şi s-au mutat într-o casă goală. Familia 
din casa aceea e plecată la ţară. 

Aline dădu din cap. Multă lume plecase din Idris, după atac. 
Majoritatea rămăsese - mai mulţi decât s-ar fi aşteptat Clary -, 
dar destul de mulţi îşi făcuseră bagajele şi plecaseră, lăsându-şi 
casele goale. 

— Sunt bine, dacă asta voiai să ştii. Uite, nici eu nu i-am mai 
văzut de la bătălie încoace. Le-aş putea trimite un mesaj prin 



Luke, dacă vrei... 

— Nu ştiu. Aline îşi rodea buza de jos. Părinţii mei au trebuit 
să-i spună mătuşii lui Sebastian, de la Paris, ce a făcut el. Ea a 
fost foarte supărată. 

— Cine n-ar fi, când nepotul se dovedeşte a fi capul 
răutăţilor, zise Simon. 

Aline îi aruncă o privire încruntată. 

— A spus că e ceva cu totul neobişnuit pentru el şi că trebuie 
să fie vreo greşeală. Prin urmare, mi-a trimis nişte fotografii cu 
el. 

Aline se scotoci în buzunar şi scoase câteva fotografii uşor 
îndoite pe care i le întinse lui Clary. 

— Uite. 

Clary se uită. Fotografiile înfăţişau un băiat cu părul negru 
care râdea, frumos la modul neconvenţional, cu un zâmbet 
strâmb şi un nas puţin cam prea mare. Arăta a genul de băiat cu 
care ar fi fost amuzant să-ţi petreci vremea. Şi deopotrivă nu 
semăna absolut deloc cu Sebastian. 

— Asta e vărul tău? 

— E Sebastian Verlac. Ceea ce înseamnă. . . 

— Că băiatul care a fost aici şi care s-a dat drept Sebastian 
este cu totul altcineva? 

Clary scotocea printre fotografii cu o agitaţie crescândă. 

— Am crezut. . . Aline îşi muşca din nou buza. M-am gândit 
că dacă familia Lightwood ar şti că Sebastian - sau cine o fi 
fost băiatul ăla - nu era vărul nostru, poate că m-ar ierta. Poate 
că ne-ar /erta. 

— Sunt sigură că da! Clary îşi îndulci vocea cât putu. Dar 
problema e mai importantă de-atât. Conclavul va dori să ştie că 
Sebastian n-a fost doar un puşti vânător de umbre prost sfătuit. 
Valentine 1-a trimis aici în mod voit ca spion. 

— A fost atât de convingător, zise Aline. Ştia lucruri pe care 



numai familia mea le ştia. Ştia lucruri din copilăria noastră. . . 

— Te face să te întrebi, zise Simon, ce s-a întâmplat cu 
adevăratul Sebastian. Vărul tău. Ai zice că a părăsit Parisul, cu 
destinaţia Idris, dar n-a mai ajuns de fapt aici. Deci ce s-a 
întâmplat cu el pe drum? 

Răspunse Clary. 

— Valentine, asta s-a întâmplat. Trebuie să fi plănuit totul şi 
a ştiut unde avea să fie Sebastian şi cum să-1 intercepteze pe 
drum. Iar dacă a făcut asta cu Sebastian. . . 

— Atunci s-ar putea să mai fie şi alţii, zise Aline. Ar trebui să 
spui Conclavului. Spune-i lui Lucian Graymark. 

Surprinse privirea mirată a lui Clary. 

— Oamenii îl ascultă. Aşa au zis părinţii mei. 

— Poate ar trebui să vii şi tu cu noi la Palat, sugeră Simon. 
Să le spui tu însăţi. 

Aline clătină din cap. 

— Nu pot să dau ochii cu familia Lightwood. Mai ales cu 
Isabelle. Ea mi-a salvat viaţa şi eu... eu am fugit. Nu m-am 
putut opri. Pur şi simplu am fugit. 

— Erai în stare de şoc. Nu e vina ta. 
Aline păru neconvinsă. 

— Iar acum, fratele ei... Se întrerupse, muşcându-şi din nou 
buza. Oricum, uite, mai voiam să-ţi spun ţie ceva, Clary. 

— Să-mi spui mie ? zise Clary nedumerită. 

— Da. Aline trase adânc aer în piept. Uite, peste ce ai dat tu, 
când cu mine şi Jace, nu era nimic. Eu l-am sărutat pe el. A fost 
un. . . experiment. Şi n-a ieşit bine. 

Clary simţi că i se aprind obrajii, într-un roşu care trebuie să 
fî fost cu adevărat spectaculos. De ce îmi spune mie asta? 

— Uite, e în regulă. E treaba lui Jace, nu a mea. 

— Păi, ai părut foarte supărată, la momentul acela. Un uşor 
zâmbet juca în colţurile gurii lui Aline. Şi cred că ştiu de ce. 



Clary înghiţi cu greu gustul acid care-i umpluse gura. 

— Ştii? 

— Uite, fratele tău e mare crai. Toată lumea ştie asta; se 
întâlneşte cu multe fete. Tu ţi-ai făcut griji că dacă o să se 
încurce cu mine o să dea de bucluc. La urma urmelor, familiile 
noastre sunt - au fost - prietene. Nu trebuie să-ţi faci probleme, 
totuşi. Nu e genul meu. 

— Nu cred c-am mai auzit vreodată o fată spunând asta până 
acum, zise Simon. Credeam că Jace e genul tuturor. 

— Şi eu am crezut aşa, zise Aline încet, ăsta e şi motivul 
pentru l-am sărutat. încercam să aflu dacă există vreun băiat 
care e tipul meu. 

Ea l-a sărutat pe el, gândea Clary. Nu el a sărutat-o pe ea. 
Ea l-a sărutat pe el. Ii întâlni privirea lui Simon, peste capul lui 
Aline. Simon părea amuzat. 

— Ei bine, şi la ce concluzie ai ajuns? 
Aline ridică din umeri. 

— Nu sunt sigură încă. Dar, hei, cel puţin nu trebuie să vă 
mai faceţi griji pentru Jace. 

Măcar. 

— întotdeauna trebuie să-mi fac griji pentru Jace. 

Spaţiul din Sala Acordurilor fusese rapid reconfigurat 
noaptea bătăliei încoace. Acum când Citadela fusese distrusă, 
servea drept sala de Consiliu, un loc de întâlnire pentru 
familiile care încă îşi mai căutau membrii lipsă şi un loc de 
unde să afle ultimele noutăţi. Fântâna din centru era uscată şi, 
de-o parte şi de cealaltă a sa, fuseseră puse şiruri de bănci 
lungi, în faţa estradei înălţate, din capătul îndepărtat al sălii. în 
vreme ce vreo câţiva nefilimi erau aşezaţi pe bănci la ceea ce 
părea a fi Şedinţă de Consiliu, pe culoare şi pe sub arcadele 
care încercuiau marea sală alţi zeci de alţi vânători de umbre se 



foiau neliniştiţi. Sala nu mai arăta ca un loc în care oricine s-ar 
fi gândit să danseze. în aer plutea ceva ciudat, un amestec de 
încordare şi anticipare. 

In pofida faptului că în mijloc era adunat Conclavul, de peste 
tot se înălţau murmurele conversaţiilor. Clary prinse frânturi de 
discuţii, în vreme ce ea şi Simon treceau prin încăpere: 
turnurile demonilor funcţionau din nou. Vrăjile de protecţie 
fuseseră restabilite, dar ceva mai slabe ca înainte. Demonii 
fuseseră văzuţi pe dealurile de la sud de oraş. Casele de la ţară 
fuseseră abandonate şi multe familii părăsiseră oraşul, iar vreo 
câteva părăsiseră şi Conclavul. 

Pe estradă, înconjurat de hărţi ale oraşului atârnate de perete, 
stătea Consulul, privind fioros ca un bodyguard lângă un 
omuleţ scund şi gras, îmbrăcat în cenuşiu. Grasul gesticula 
mânios în timp ce vorbea, dar nimeni nu părea să-i dea atenţie. 

— Oh, la dracu', ăla-i Inchizitorul, murmură Simon la 
urechea lui Clary, arătându-i-1. Aldertree! 

— Şi uite-1 pe Luke acolo, zise Clary, zărindu-1 prin mulţime. 
Stătea lângă fântâna uscată, adâncit în conversaţie cu un 

bărbat într-un costum de luptă foarte uzat, cu jumătate de cap 
sub un bandaj. Clary se uită în jur după Amatis şi o zări, în 
sfârşit, stând tăcută la capătul unei bănci, cât mai departe cu 
putinţă de ceilalţi vânători de umbre. îi prinse privirea lui Clary 
şi făcu o figură speriată, dând să se ridice în picioare. 

Luke o văzu pe Clary, se încruntă şi îi vorbi cu voce joasă 
omului bandajat, rugându-1 să-1 scuze. Traversă încăperea până 
în locul unde Clary şi Simon stăteau lângă una dintre coloane, 
din ce în ce mai încruntat pe măsură ce se apropia. 

— Ce căutaţi aici? Ştiţi că nu sunt admişi copiii la întrunirile 
Conclavului, cât despre tine. . . 

îl fulgeră cu privirea pe Simon. 

— Probabil că nu-i cea mai bună idee pentru tine să te arăţi în 



faţa Inchizitorului, chiar dacă într-adevăr nu prea poate face 
mare lucru. Un zâmbet îi trase colţul gurii în sus: Nu fără a 
pune în pericol orice alianţă pe care Conclavul ar vrea s-o 
încheie cu repudiaţii în viitor cel puţin. 

— Exact. 

Simon flutură din degete un salut spre Inchizitor, pe care 
Aldertree îl ignoră. 

— Simon, încetează. Suntem aici pentru un motiv serios. 
Clary întinse fotografiile cu Sebastian spre Luke. 

— Acesta este Sebastian Verlac. Adevăratul Sebastian 
Verlac. 

Luke se întunecă la faţă. Se uită la fotografii fără să spună 

A. 

nimic. In timp ce Clary repetă povestea pe care i-o spusese 
Aline. Simon, între timp, stătea ca pe ghimpi, aruncând priviri 
încruntate spre Aldertree care îl ignora sârguincios. 

— Aşadar, adevăratul Sebastian arată foarte asemănător cu 
versiunea impostoare? întrebă, în final, Luke. 

— Nu chiar, zise Clary. Falsul Sebastian era mai înalt. Şi 
cred că era probabil blond, fiindcă în mod clar îşi vopsea părul. 
Nimeni nu are părul atât de negru. 

Iar vopseaua s-a luat pe degetele mele când i l-am atins, se 
gândi ea, dar păstră remarca pentru sine. 

— In orice caz, Aline a vrut să-ţi arătăm noi pozele astea, ţie 
şi familiei Lightwood. S-a gândit că, dacă aflau că el nu era cu 
adevărat rudă cu familia Penhallow, atunci poate. . . 

— Nu le-a spus părinţilor ei despre astea, nu-i aşa? arătă 
Luke spre fotografii. 

— Nu încă, bănuiesc, zise Clary. Cred că a venit drept la 
mine. A vrut să-ţi spun eu ţie. Zicea că oamenii te ascultă pe 
tine. 

— Poate câţiva dintre ei mă ascultă. Luke aruncă o privire 
înapoi la omul cu faţa bandajată. Tocmai vorbeam cu Patrick 



Penhallow, de fapt Valentine a fost bun prieten cu el, cândva, şi 
s-ar putea să fi ţinut sub observaţie familia Penhallow, într-un 
fel sau altul, în toţi anii care au trecut de atunci. Voi aţi zis că 
Hodge v-a spus că avea spioni aici. 
îi dădu fotografiile înapoi lui Clary. 

— Din păcate, familia Lightwood n-o să ia parte la Consiliu 
astăzi. In dimineaţa asta au fost funeraliile lui Max. Foarte 
probabil, sunt în cimitir. Văzând expresia de pe faţa lui Clary, 
adăugă: A fost o ceremonie foarte restrânsă, Clary. Doar 
membrii familiei. 

Dar eu sunt din familia lui Jace, protestă o voce firavă, din 
capul ei. Insă o altă voce, una mai puternică, o surprinse cu 
amărăciunea ei. Şi el ţi-a spus că a fi în preajma ta era ca a 
sângera încet până la moarte. Chiar crezi că are nevoie de 
asta când e deja la funeraliile lui Max? 

— Atunci o să poţi să le spui diseară, poate, zise Clary. Vreau 
să spun... cred că vor fi veşti bune. Oricine ar fi de fapt 
Sebastian, nu este rudă cu prietenii lor. 

— Ar fi o veste şi mai bună dacă am şti cine a fost, murmură 
Luke. Sau ce alţi spioni mai are Valentine aici. Trebuie să fie 
mai mulţi, cel puţin cei implicaţi în suprimarea protecţiilor. 
Asta nu s-a putut face decât din interiorul oraşului. 

— Hodge a zis că Valentine găsise calea s-o facă, spuse 
Simon. A zis că îţi trebuia sânge de demon ca să anihilezi 
protecţiile, dar că nu exista nicio cale să introduci sânge de 
demon în oraş. Numai că Valentine descoperise cum s-o facă. 

— Cineva a pictat o rună cu sânge de demon în vârful unuia 
dintre turnuri, zise Luke oftând, aşadar în mod clar Hodge a 
avut dreptate. Din păcate, Conclavul a avut întotdeauna prea 
mare încredere în protecţiile lor. Dar chiar şi cea mai deşteaptă 
problemă are o soluţie. 

— Mi se pare un soi de „cel deştept care te bate măr la joc", 



zise Simon. în secunda în care îţi protejezi fortăreaţa cu o Vrajă 
de Completă Invincibilitate, vine cineva şi îşi dă seama cum 
să-ţi facă praf locul. 

— Simon, zise Clary, taci din gură. 

— Nu e prea departe de adevăr, zise Luke. Chiar nu ştim cum 
au adus ei sângele de demon în oraş fără să anuleze mai întâi 
protecţiile. Ridică din umeri. E cea mai mică dintre problemele 
noastre acum. Protecţiile au fost restabilite, dar deja ştim că nu 
sunt invulnerabile. Valentine s-ar putea întoarce în orice clipă 
cu o forţă armată încă şi mai mare şi mă îndoiesc că l-am putea 
respinge. Nu sunt destui nefilimi, iar cei care se află aici sunt 
complet demoralizaţi. 

— Dar repudiaţii? zise Clary. I-ai spus Consulului c-ar trebui 
să lupte împreună, Conclavul cu repudiaţii. 

— Pot să le spun asta lui Malachi şi lui Aldertree până mă 
învineţesc la faţă, fiindcă nu înseamnă că vor asculta, zise 
Luke, cu lehamite. Singurul motiv pentru care mă lasă totuşi să 
stau aici este deoarece Conclavul a votat să mă păstreze ca 
povăţuitor. Şi Conclavul a făcut asta doar pentru că nu puţini 
au fost salvaţi de haita mea. însă asta nu înseamnă că vor mai 
mulţi repudiaţi în Idris. . . 

Cineva ţipă. 

Amatis era în picioare, cu mâna la gură, holbându-se spre 
intrarea Sală. Un bărbat stătea în uşă, încadrat de lumina 
soarelui de-afară. Era doar o siluetă, până când a făcut un pas 
înainte, pătrunzând în Sală, iar Clary îi putu vedea în sfârşit 
faţa. 

Valentine. 

In mod inexplicabil, primul lucru pe care 1-a observat Clary a 
fost că era proaspăt bărbierit. Asta îl făcea să pară mai tânăr, 
mai asemănător cu băiatul furios din amintirile pe care Ithuriel 
i le arătase ei. In loc de echipamentul de luptă, purta un costum 



cu dunguliţe, elegant croit, şi cravată. Era neînarmat. Putea să 
fie un bărbat oarecare pe străzile din Manhattan. Putea să fie 
tatăl oricui. 

Nu se uită spre Clary, nu-i remarcă prezenţa în niciun fel. 
Ochii lui erau aţintiţi asupra lui Luke, în timp ce înainta pe 
intervalul strâmt dintre bănci. 

Cum de-a venit aici aşa, fară nicio armă? se întrebă Clary, iar 
la întrebarea ei i se răspunse o clipă mai târziu: Inchizitorul 
Aldertree scoase un sunet ca de urs rănit; se smulse de lângă 
Malachi, deşi acesta încerca să-1 ţină pe loc; se clătină pe 
treptele estradei şi se repezi la Valentine. 

Trecu prin trupul lui Valentine ca un cuţit printr-o hârtie. 
Valentine se întoarse să-1 privească pe Aldertree cu o expresie 
de interes afabil, în vreme ce Inchizitorul îşi pierdu echilibrul, 
se ciocni de o coloană şi căzu lat la podea. Consulul, venind 
după el, se aplecă să-1 ajute să se ridice - când făcu acest lucru, 
pe faţă avea o expresie de dezgust slab mascat, iar Clary se 
întrebă dacă dezgustul era îndreptat spre Valentine sau spre 
Aldertree pentru că se purtase atât de prosteşte. 

încă un murmur slab străbătu sala. Inchizitorul chiţăi şi se 
zbătu ca un şobolan în cursă, Malachi ţinându-1 zdravăn de 
braţe, în timp ce Valentine continuă să meargă prin sală fară 
să-1 mai privească pe niciunul dintre cei doi. Vânătorii de 
umbre care fuseseră strânşi în jurul băncilor se dădură înapoi, 
ca valurile Mării Roşii despicându-se în faţa lui Moise, lăsând 
drum liber către mijlocul sălii. Clary se înfioră când el se 
apropie de locul unde stăteau ea cu Luke şi cu Simon. E doar o 
proiecţie, îşi spuse ea. Nu e cu adevărat aici. Nu-ţi poate face 
rău. 

Lângă ea, Simon se cutremură. Clary îl luă de mână, tocmai 
când Valentine se opri la treptele estradei şi se întoarse ca să se 
uite drept la ea. Ochii lui o cercetară o dată, cu indiferenţă, de 



parcă i-ar fi luat măsurile, trecură peste Simon în întregime şi 
se opriră asupra lui Luke. 

— Lucian, zise el. 

Luke îi susţinu privirea, hotărât şi drept, fără să spună nimic. 
Era prima oară după întâlnirea de la Renwick când se vedeau în 
aceeaşi încăpere, îşi spuse Clary, şi atunci Luke, plin de sânge, 
fusese gata să moară în urma luptei. Era uşor acum să observi 
deosebirile şi asemănările dintre cei doi bărbaţi - Luke, în 
puloverul lui jerpelit şi în jeanşi, şi Valentine, în costumul său 
care arăta frumos şi scump; Luke cu părul tuns scurt aproape ca 
miriştea şi încărunţit, iar Valentine aproape arătând tot ca la 
douăzeci şi cinci de ani - numai că mai rece, cumva, şi mai 
dur, de parcă trecerea anilor îl transforma, treptat, în piatră. 

— Am auzit că acum Conclavul te-a adus şi pe tine în 
Consiliu, zise Valentine. Ceea ce e potrivit numai pentru un 
Conclav slăbit de corupţie şi, ca să-i fie bine, gata să suporte să 
vadă infiltrându-se în el corcituri degenerate. 

Vocea lui era placidă, chiar voioasă - într-atât încât era greu 
să simţi veninul din cuvintele lui sau să fii convins că vorbeşte 
serios. Privirea i se mută înapoi la Clary. 

— Clarissa, zise el, eşti aici, cu vampirul, după câte văd. 
Când lucrurile or să se mai liniştească un pic, trebuie să 
discutăm serios despre cum îţi alegi animalele de companie. 

Un mârâit gros ieşi în gâtul lui Simon. Clary îi strânse mâna 
tare, destul de tare încât, dacă ar fi fost momentul, el şi-ar fi 
smuls-o, îndurerat. Acum păru că nu simte nimic. 

— Nu, şopti ea. Nu! 

Valentine deja îşi mutase atenţia de la ei. Urcă treptele 
estradei şi îşi întoarse privirea spre mulţime. 

— Atât de multe chipuri cunoscute, observă el. Patrick. 
Malachi. Amatis. 

Amatis stătea înţepenită, cu ochii strălucitori de ură. 



Inchizitorul încă se mai lupta în strânsoarea lui Malachi. 
Valentine îl fulgeră cu privirea, pe jumătate amuzat. 

— Chiar şi tu, Aldertree. Am auzit că eşti indirect responsabil 
pentru moartea vechiului meu prieten Hodge Starkweather. 
Regretabil. 

Luke îşi regăsi glasul. 

— Atunci, recunoşti, zise el. Tu ai suprimat protecţiile. Tu ai 
trimis demonii. 

— Eu i-am trimis, zise Valentine. Pot să mai trimit. Cu 
siguranţă Conclavul - până şi Conclavul, stupid cum este el - a 
bănuit asta, nu? Tu, unul, ai bănuit, nu-i aşa, Lucian? 

Ochii lui Luke erau de un albastru grav. 

— Am bănuit. Dar te cunosc, Valentine. Deci ai venit să faci 
un târg sau să te desfeţi cu priveliştea? 

— Niciuna, nici alta. Valentine privi mulţimea tăcută. Nu am 
nevoie de niciun târg, zise el şi, cu toate că tonul îi era calm, 
vocea i se răspândi în toată sala, ca amplificată. Şi nicio dorinţă 
să mă desfat cu priveliştea. Nu mă bucur provocând moartea 
vânătorilor de umbre sunt deja preţios de puţini cei ca noi, 
într-o lume care are disperată nevoie de noi. Dar aşa îi place 
Conclavului, nu-i aşa? E doar o altă regulă de-a lor lipsită de 
noimă, regulile pe care le folosesc să-i macine pe ceilalţi 
vânători de umbre facându-i praf. Am făcut ceea ce am făcut 
pentru că a trebuit s-o fac. Am făcut ceea ce am făcut pentru că 
era singura cale să oblig Conclavul să asculte. Vânătorii de 
umbre nu au murit din cauza mea; au murit din cauză că marele 
Conclav nu m-a băgat în seamă. 

îi întâlni privirea lui Aldertree peste capetele mulţimii; faţa 
Inchizitorului era albă ca hârtia şi spasmodică. 

— Atât de mulţi dintre voi, cei de-aici, aţi fost odată în 
Cercul meu, zise Valentine rar. Vouă vă vorbesc acum şi celor 
care au cunoscut Cercul, dar au stat deoparte de el. Vă mai 



aduceţi aminte ce am prezis eu, acum cincisprezece ani? Că 
dacă nu vom acţiona împotriva Acordurilor, oraşul Alicante, 
preţioasa noastră capitală, va fi condusă de mulţimile băloase şi 
gudurătoare ale corciţilor, rasele degenerate călcând în picioare 
tot ce preţuim noi? Şi exact aşa cum am prezis, toate acestea 
s-au întâmplat. Citadela arsă până la temelii, Portalul distrus, 
străzile noastre inundate de monştri. Drojdia corciţilor 
luându-şi libertatea să ne conducă pe noi. Aşadar, prietenii mei, 
duşmanii mei, fraţii mei întru înger, vă întreb - acum mă 
credeţi? Ridică vocea, devenindu-i tunătoare; ACUM MĂ 
CREDEŢI? 

Privirea lui mătură sala de parcă ar fi aşteptat un răspuns. Nu 
se auzi niciunul - era doar o mare de ochi ce se holbau. 

— Valentine. Glasul lui Luke, deşi domol, rupse tăcerea. Nu 
poţi să înţelegi ce ai făcut? Acordurile de care ţi-e atât de 
groază nu i-au făcut pe repudiaţi egali cu nefilimii. Ele nu le-au 
asigurat celor pe jumătate oameni un loc în Consiliu. Toate 
vechile acorduri sunt încă valabile. Ar fi trebuit să ai încredere 
în acestea, dar n-ai avut - n-ai putut -, iar acum ne pui pe tavă 
singurul lucru care ar putea vreodată să ne unească pe toţi. 

Ochii lui îi căutară pe ai lui Valentine: 

— Un duşman comun. 

Un val de roşeaţă trecu peste chipul lui Valentine. 

— Eu nu sunt un duşman. Nu al nefilimilor. Tu eşti. Tu eşti 
cel care încerci să-i atragi într-o luptă tară sorţi de izbândă. 
Credeţi că demonii pe care i-aţi văzut sunt tot ce am? Ei n-au 
fost decât o mică parte din ceea ce pot să invoc şi să adun. 

— Şi care dintre noi sunt mai mulţi, zise Luke. Mai mulţi 
nefilimi şi mai mulţi repudiaţi. 

— Repudiaţi, pufni Valentine cu dispreţ. Or să dea bir cu 
fugiţii la primul semn de primejdie adevărată. Nefilimii sunt 
născuţi să fie războinici, să apere lumea aceasta, dar lumea îi 



urăşte pe cei ca tine. E un temei pentru care argintul pur vă 
arde pe voi, iar lumina soarelui îi arde pe Copiii Nopţii. 

— Pe mine nu mă arde, zise Simon cu voce aspră şi clară, în 
pofida mâinii încleştate a lui Clary pe braţul lui. Iată-mă stând 
în lumina soarelui. . . 

Dar Valentine doar izbucni în râs. 

— Am văzut că te îneci cu numele lui Dumnezeu, vampirule, 
zise el. Cât despre motivul pentru care tu poţi sta în lumina 
soarelui... Se întrerupse şi rânji. Eşti o anomalie, probabil. Un 
monstru ciudat. Dar tot monstru. 

Un monstru. Clary se gândi la Valentine pe vas, la ceea ce 
spusese el acolo: Mama ta mi-a reproşat că i-am prefăcut 
primul născut într-un monstru. A plecat înainte să-i pot face 
acelaşi lucru şi celui de-al doilea copil al ei. 

Jace. Numai gândul la numele lui era o durere ascuţită. După 
tot ce a făcut Valentine, să stea aici vorbind despre monştri... 

— Singurul monstru de aici, zise ea, în pofida voinţei sale şi 
a hotărârii ei de a tăcea, eşti tu. L-am văzut pe Ithuriel, 
continuă ea, când el se întoarse să se uite la ea, cu surprindere. 
Ştiu totul... 

— Mă îndoiesc, zise Valentine. Dacă ai fi ştiut, ţi-ai ţine gura 
închisă. De dragul fratelui tău, dacă nu de al tău. 

Nici să nu îndrăzneşti să-mi vorbeşti tu mie despre Jace! ar fi 
vrut Clary să strige, dar o altă voce îi luă vorbele din gură, o 
voce calmă, neaşteptată de femeie, neînfricată şi amară. 

— Şi ce zici despre fratele meu? 

Amatis se apropie şi se opri lângă estradă, uitându-se în sus la 
Valentine. Luke tresări surprins şi clătină din cap spre ea, dar 
ea nu-1 luă în seamă. 

Valentine se încruntă. 

— Ce-i cu Lucian? 

întrebarea lui Amatis, simţea Clary, îl tulburase sau poate 



însăşi prezenţa lui Amatis acolo, întrebându-1, înfruntându-1. O 
etichetase ca fiind afară din discuţie cu ani în urmă, prea puţin 
probabil să-1 provoace. Lui Valentine nu-i plăcea niciodată 
când oamenii îl luau prin surprindere. 

— Tu mi-ai spus că nu mai era fratele meu, zise Amatis. Tu 
l-ai luat pe Stephan de la mine. Tu mi-ai distrus familia. Spui 
că nu eşti un duşman al nefilimilor, dar ne-ai învrăjbit unii 
împotriva celorlalţi, familie împotriva familiei, ruinând vieţi 
fară scrupule. Spui că urăşti Conclavul, dar tu eşti cel care 1-a 
făcut aşa cum este acum - mărginit şi paranoic. Obişnuiam să 
avem încredere unii în ceilalţi, noi, nefilimii. Tu ai schimbat 
asta. N-am să ţi-o iert niciodată! Vocea îi tremură. Sau faptul 
că m-ai făcut să mă port cu Lucian ca şi când n-ar mai fi fost 
fratele meu. N-am să ţi-o iert nici pe-asta! Cum n-am să-mi iert 
nici mie însămi faptul că te-am ascultat pe tine. 

— Amatis... zise Luke făcând un pas înainte, dar sora lui 
ridică o mână să-1 oprească. 

Ochii îi străluceau înlăcrimaţi, dar spatele ei era drept, vocea 
fermă, deloc şovăitoare. 

— A fost un timp când noi toţi eram dornici să te ascultăm, 
Valentine, zise ea. Şi toţi avem asta pe conştiinţă. Dar, gata. 
Ajunge! Timpul acela s-a dus. E cineva aici care să nu fie de 
acord cu mine? 

Clary îşi ridică brusc capul şi se uită în jur, la mulţimea 
vânătorilor de umbre: i se părură o schiţă neterminată a unei 
mulţimi, cu feţe imprecis conturate. II văzu pe Patrick 
Penhallow, cu hotărârea zugrăvită pe chip, şi pe Inchizitor, care 
tremura ca un copac nevolnic în bătaia vântului. Şi pe Malachi, 
a cărui faţă întunecată, cizelată, era ciudat de greu de descifrat. 

Nimeni nu scoase un cuvânt. 

Dacă ea se aşteptase ca Valentine să fie furios la această lipsă 
de răspuns din partea nefilimilor pe care nădăjduise să-i 



conducă, a fost dezamăgită. în afară de un muşchi zbătându-se 
pe obraz, el rămase lipsit de expresie. De parcă prevăzuse 
această reacţie. De parcă o plănuise. 

— Prea bine, zise el. Dacă nu vreţi să ascultaţi de raţiune, va 
trebui să ascultaţi de forţă. V-am arătat deja că pot suprima 
protecţiile din jurul oraşului. Văd că le-aţi pus la loc, dar asta 
nu va folosi la nimic; le pot anula din nou, cu uşurinţă. Ori veţi 
consimţi la cerinţele mele, ori vă veţi confrunta cu toţi demonii 
pe care Sabia Mortală îi poate chema. O să le spun să nu cruţe 
pe niciunul dintre voi - bărbat, femeie sau copil. Este alegerea 
voastră. 

Un murmur străbătu sala; Luke făcuse ochii mari. 

— O să-i distrugi intenţionat pe cei din neamul tău, 
Valentine? 

— Uneori, plantele bolnave trebuie sacrificate pentru a salva 
grădina, zise Valentine. Şi dacă toate sunt bolnave... Se 
întoarse cu faţa spre mulţimea îngrozită. Este alegerea voastră, 
continuă el. Am Pocalul Mortal. Dacă trebuie, o să încep cu o 
nouă lume de vânători de umbre, creaţi şi instruiţi de mine. Dar 
pot să vă dau această ultimă şansă. Dacă tot Conclavul va 
semna că îmi cedează mie toate puterile Consiliului şi că va 
accepta fără echivoc suveranitatea şi conducerea mea, o să-mi 
opresc mâna. Toţi vânătorii de umbre vor depune un jurământ 
de supunere şi vor accepta o rună de permanentă loialitate care 
îi va lega de mine. Acestea sunt condiţiile mele. 

Se lăsă tăcerea. Amatis îşi ţinea mâna la gură; restul încăperii 
plutea înaintea ochilor lui Clary într-un vârtej înceţoşat. Ei nu 
pot ceda în faţa lui, gândi ea. Nu pot. Dar aveau de ales? 
Avusese vreodată de ales vreunul dintre ei? Sunt prinşi în cursă 
de Valentine, gândi ea sumbru, la fel de sigur cum Jace şi cu 
mine suntem prinşi în cursă de ceea ce ne-a făcut nouă. Suntem 
legaţi de el prin propriul nostru sânge. 



A durat doar o clipă, deşi lui Clary i s-a părut un ceas, până 
când o voce firavă să rupă tăcerea - vocea înaltă, subţire ca 
pânza de păianjen, a Inchizitorului. 

— Suveranitate şi conducere? ţipă el. Conducerea ta? 

— Aldertree... 

Consulul dădu să-1 ţină, dar Inchizitorul fu mai rapid. Se 
zvârcoli eliberându-se, şi se repezi spre estradă. Ţipa ceva, 
aceleaşi cuvinte rostite mereu şi mereu, de parcă-şi pierduse cu 
totul minţile, rostogolindu-şi ochii în cap, practic arătând albul 
globilor. O îmbrânci pe Amatis la o parte, clătinându-se pe 
trepte către Valentine. 

— Eu sunt Inchizitorul, înţelegi, Inchizitorul! răcni el. Eu fac 
parte din Conclav! Din Consiliu! Eu fac regulile, nu tu! Eu 
conduc, nu tu! N-o să te las să faci asta, obrăznicule, mizerabile 
iubitor de demoni. 

Cu o expresie vecină cu plictiseala, Valentine întinse o mână, 
aproape ca şi cum ar fi vrut să-1 atingă pe Inchizitor pe umăr. 
Dar Valentine nu putea atinge nimic - era doar o proiecţie -, 
iar Clary scoase o exclamaţie când mâna lui Valentine trecu 
prin pielea, carnea şi oasele Inchizitorului, dispărând în pieptul 
acestuia. A fost o secundă, doar o secundă, în timpul căreia 
întreaga sală păru să caşte gura la mâna stângă a lui Valentine, 
îngropată cumva, de neînţeles, până la încheietură în pieptul lui 
Aldertree. Apoi Valentine trase o dată mâna puternic în sus şi 
cumva spre stânga - o mişcare de răsucire, de parcă întorcea o 
clanţă ruginită şi încăpăţânată. 

Inchizitorul scoase un singur strigăt şi se prăbuşi. 

Valentine îşi trase mâna înapoi. Era mânjită de sânge, o 
mănuşă stacojie până la jumătatea antebraţului, pătând stofa 
scumpă a costumului său. Lăsându-şi în jos mâna însângerată, 
se uită peste mulţimea îngrozită, ochii-i oprindu-se asupra lui 
Luke. Ii vorbi rar: 



— O să vă dau răgaz până mâine, la miezul nopţii, ca să vă 
gândiţi la condiţiile mele. în momentul acela o să-mi aduc 
armata, cu toate forţele sale, în Câmpia Brocelind. Dacă până 
atunci nu primesc un mesaj de capitulare din partea 
Conclavului, o să-mi conduc armata aici, în Alicante, şi de data 
asta n-o să mai rămână nimeni în viaţă. Ăsta e răgazul pe care-1 
aveţi ca să vă gândiţi la propunerea mea. Folosiţi timpul cu 
înţelepciune. 

Şi cu acestea, dispăru. 

ÎN PĂDUREA ÎNTUNECATĂ 



— Ei, poftim! zise Jace, fără să se uite în continuare la Clary. 
El nu o privise cu adevărat nici măcar o dată de când ea şi 
Simon ajunseseră pe treptele de la intrare ale casei unde locuia 
acum familia Lightwood. Se duce omul la funeraliile fratelui 
său de nouă ani şi pierde toată distracţia! 

— Jace, zise Alee cu o voce ostenită, nu! 

Alee era prăbuşit într-unui dintre fotoliile roase, foarte 
adânci, singurele obiecte pe care se putea sta din încăpere. Casa 
avea aerul acela ciudat, neobişnuit, al tuturor caselor care 
aparţin străinilor - era decorată cu ţesături înflorate, volănaşe şi 
pasteluri, toate uşor tocite sau învechite. Era un bol de sticlă 
plin cu ciocolăţele pe măsuţa de lângă Alee; Clary, leşinată de 
foame, mâncase câteva şi le găsise sfărâmicioase şi uscate. Se 
întreba ce fel de oameni locuiseră acolo. Genul acela care fuge 
când situaţia se înrăutăţeşte, gândi ea posacă; meritau din plin 
faptul că li se luase casa. 

— Nu ce? întrebă Jace. 

Era destul de întuneric afară, acum, pentru ca ea să-i vadă 
faţa reflectată în geamul ferestrei. Ochii lui păreau negri. Purta 
hainele de doliu ale vânătorilor de umbre - ei nu se îmbrăcau în 
negru la funeralii, de vreme ce negrul era culoarea costumului 
de luptă. Culoarea doliului era albul, şi jacheta albă pe care o 
purta Jace avea rune stacojii ţesute în material, în jurul gâtului 
şi pe manşete. Spre deosebire de runele de bătălie, care erau 
toate despre agresiune şi protecţie, acestea vorbeau într-un 
limbaj mai blând despre vindecare şi tristeţe. Avea brăţări late 
de metal lucrat cu ciocanul la ambele mâini, şi acestea cu rune 
asemănătoare. Alee era îmbrăcat în acelaşi fel, în alb complet, 



cu aceleaşi rime roşu-aurii trasate pe material. Hainele îi făceau 
părul să pară foarte negru. 

în schimb Jace, gândi Clary, în alb complet, arăta ca un înger. 
Chiar dacă unul al răzbunării. 

— Nu eşti supărat pe Clary. Sau pe Simon, zise Alee. Cel 
puţin, adăugă el cu o uşoară încruntătură de îngrijorare, nu cred 
că eşti supărat pe Simon. 

Clary se aştepta ca Jace să-i dea o replică mânioasă, dar n-a 
spus decât: 

— Clary ştie că nu sunt supărat pe ea. 

Simon, care stătea cu coatele ridicate pe speteaza fotoliului, 
îşi dădu ochii peste cap, dar nu zise decât: 

— Ceea ce nu pricep eu e cum a izbutit Valentine să-1 ucidă 
pe Inchizitor. Credeam că proiecţiile nu pot să afecteze fizic 
absolut nimic. 

— N-ar trebui să poată face asta, zise Alee. Sunt doar iluzii. 
Doar aer colorat, ca să zicem aşa. 

— Ei bine, nu şi în cazul ăsta. A vârât mâna în Inchizitor şi 
i-a răsucit... Clary se cutremură. A fost o grămadă de sânge. 

— Ca o primă specială pentru tine, remarcă Jace spre Simon. 
Simon nu i-o luă în seamă. 

— A existat vreodată un Inchizitor care să nu sfârşească de o 
moarte cumplită? se întrebă el cu voce tare. E la fel cu a fi 
baterist în Spinal Tap 6 . 

Alee îşi trecu o mână peste faţă. 

— Nu pot să cred că părinţii mei nu ştiu încă despre asta, zise 
el. Nu pot spune că abia aştept să le spun eu. 

— Unde sunt părinţii voştri? întrebă Clary. Eu credeam că 
sunt sus, în camerele lor. 



Spinal Tap (Cepul Spinal) este o trupă parodică de heavy metal, apărută în 1979, într-un episod ratat de show televizat la ABC TV. în 1984, s-a 
făcut un film parodic documentar despre trupă, apoi au lansat un album şi au avut loc numeroase concerte. Fanii trupei au născocit detalii despre 
membrii trupei, pe baza filmelor, albumelor şi concertelor fictive, inclusiv o discografie şi o listă a foştilor membri. Istoria fictivă a trupei include o 
succesiune de baterişti, despre care se spune că au murit cu toţii în circumstanţe neobişnuite: unul într-un „bizar accident de grădinărit", altul „înecat cu 
vomă" (nu se ştie dacă a lui sau a altuia) şi doi de „combustie umană spontană" pe scenă. în plus, se spune că poliţia a descris una dintre morţi drept „un 
mister care ar fi mai bine să rămână nerezolvat". 



Alee clătină din cap. 

— Sunt încă la necropolă. La mormântul lui Max. Pe noi 
ne-au trimis acasă. Au vrut să mai rămână acolo, singuri, 
pentru o vreme. 

— Şi Isabelle? întrebă Simon. Ea unde e? 
Umorul, atât cât era, dispăru brusc de pe faţa lui Jace. 

— Nu vrea să iasă din camera ei, zise el. Crede că e vinovată 
pentru ce i s-a întâmplat lui Max. N-a vrut să vină nici măcar la 
înmormântare. 

— Aţi încercat să vorbiţi cu ea? 

— Nu, zise Jace, în schimb i-am tras pumni în meclă în 
repetate rânduri. Ce, crezi că aşa nu merge? 

— Am crezut doar c-ar trebui să întreb, răspunse Simon, pe 
ton blând. 

— O să-i povestim treaba asta cu Sebastian care n-a fost în 
realitate Sebastian, zise Alee. S-ar putea s-o facă să se simtă 
mai bine. Ea crede că ar fi trebuit să-şi dea seama că era ceva 
ciudat cu Sebastian, dar că era chiar un spion. . . Alee ridică din 
umeri. Nimeni n-a observat ceva suspect la el. Nici măcar 
familia Penhallow. 

— Eu l-am crezut o lichea, atrase atenţia Jace. 

— Da, dar numai pentru că... Alee se afundă mai mult în 
fotoliul său. Părea epuizat, cu faţa de-o culoare palid-cenuşie, 
pe fundalul hainelor sale imaculate. Nu mai contează. Odată ce 
Izzy va afla cu ce ne ameninţă Valentine, nimic n-o s-o mai 
înveselească. 

— Dar chiar o va face? întrebă Clary. Chiar va trimite o 
armată de demoni împotriva nefilimilor. . . vreau să spun, el e 
încă vânător de umbre, nu-i aşa? N-ar putea să-şi distrugă toţi 
semenii. 

— Nu i-a păsat îndeajuns nici de propriii copii ca să nu-i 
distrugă, zise Jace, aruncându-i o privire din partea cealaltă a 



camerei. Rămaseră o clipă privindu-se. Ce te face să crezi că 
i-ar păsa de semenii lui? 

Alee se uită de la unul la altul, iar Clary îşi dădu seama, după 
expresia lui, că Jace nu-i povestise încă despre Ithuriel. Părea 
nedumerit şi foarte trist. 

— Jace. . . 

— Asta explică un lucru, continuă Jace fără să se uite la Alee. 
Magnus a încercat să folosească o rună de urmărire sau orice 
alt lucru pe care Sebastian îl lăsase în camera lui, ca să vadă 
dacă-1 poate localiza în felul ăsta. Doar că nu prea citea mare 
lucru în nimic din ceea ce îi dăduserăm noi. Era. . . şters. 

— Şi ce înseamnă asta? 

— Erau lucrurile lui Sebastian Verlac. Probabil că falsul 
Sebastian i le luase când îl interceptase. Iar Magnus nu scotea 
nimic din ele pentru că adevăratul Sebastian. . . 

— Este probabil mort, sfârşi Alee. Şi că Sebastian pe care-1 
ştim noi e prea deştept ca să fi lăsat ceva în urma lui după care 
să i se poată lua urma. Vreau să spun, dacă se poate lua urma 
cuiva din orice obiect. Trebuie să fie un obiect care, într-un fel, 
să fi fost foarte legat de persoana respectivă. O amintire de 
familie, sau o stelă, sau o perie de păr cu vreun fir rămas prin 
ea, ceva de soiul ăsta. 

— Ceea ce e foarte prost, zise Jace, pentru că dacă l-am fi 
putut urmări, probabil că ne-ar fi condus drept la Valentine. 
Sunt sigur că s-a dus fuguţa înapoi la stăpânul lui, ca să-i dea 
un raport amănunţit. Probabil că i-a spus totul despre 
excentrica teorie a lui Hodge cu oglinda-lac. 

— S-ar putea să nu fi fost excentrică, zise Alee. Au pus gărzi 
pe podurile care duc spre lac şi au împânzit locul cu străji care 
să dea alarma dacă aterizează cineva prin Portal acolo. 

— Fantastic! Sunt sigur că acum ne simţim cu toţii în 
siguranţă. 



Jace se sprijini cu spatele de perete. 

— Ceea ce nu pricep eu, zise Simon, e de ce a mai stat 
Sebastian prin preajmă. După tot ce le făcuse lui Izzy şi lui 
Max, urma să fie prins, nu se mai putea preface. Vreau să spun, 
chiar dacă ar fi ucis-o pe Izzy, în loc s-o lase doar fără 
cunoştinţă, cum ar fi explicat că ei erau amândoi, morţi, iar el, 
bine mersi? Nu, clar se deconspirase. Şi-atunci de ce-a mai 
zăbovit până mult după luptă? De ce a venit la Citadelă după 
mine? Sunt convins că de fapt nu-i păsa nici atâtica dacă trăiam 
sau muream. 

— Ei, acum, îl judeci prea aspru, zise Jace. Sunt sigur că te 
voia mai curând mort. 

— De fapt, zise Clary, cred c-a rămas pentru mine. 
Jace aruncă spre ea un fulger auriu. 

— Pentru tine? Sperând la o altă întâlnire fierbinte, oare? 
Clary simţi că roşeşte. 

— Nu. Şi întâlnirea noastră n-a fost fierbinte. De fapt, n-a 
fost nici măcar o întâlnire. Oricum, nu asta-i chestiunea. Când 
a venit în Sală a tot încercat să mă convingă să ies cu el afară, 
ca să putem vorbi. Voia ceva de la mine. Numai că nu ştiu ce. 

— Sau poate că doar te voia pe tine, zise Jace. Văzându-i 
expresia lui Clary, adăugă: Nu în felul ăla. Vreau să spun că 
poate voia să te ducă la Valentine. 

— Pe Valentine nu-1 interesează persoana mea, zise Clary. 
Singurul de care i-a păsat vreodată ai fost tu. 

Ceva sclipi în adâncul ochilor lui Jace. 

— Aşa o numeşti tu? Expresia lui era înfiorător de deprimată. 
După ceea ce s-a întâmplat pe vas, e interesat de tine. Ceea ce 
înseamnă că trebuie să ai grijă. Mare grijă. De fapt, nu ţi-ar 
strica dacă ai petrece următoarele câteva zile în casă. Te poţi 
încuia în cameră, ca Isabelle. 

— N-am să fac asta. 



— Bineînţeles că nu, zise Jace, pentru că scopul vieţii tale e 
să mă chinui pe mine, nu? 

— Nu totul e despre tine, Jace, zise Clary furioasă. 

— Posibil, răspunse Jace, dar trebuie să recunoşti că 
majoritatea lucrurilor sunt. 

Clary îşi înăbuşi pofta de a ţipa. 
Simon îşi drese glasul. 

— Vorbind despre Isabelle - ceea ce am făcut doar 
tangenţial, deşi m-am gândit că s-ar cuveni să pomenesc despre 
asta mai înainte ca disputa să se dezlănţuie -, cred că poate ar 
trebui să mă duc să vorbesc cu ea. 

— Tu? zise Alee şi apoi, arătând un pic stânjenit de gafa lui, 
adăugă repede: Numai că. . . ea nu iese din cameră nici pentru 
familia ei. De ce ar ieşi pentru tine? 

— Poate pentru că eu nu sunt din familia ei, zise Simon. 
Stătea cu mâinile în buzunare şi umerii traşi în spate. Mai 

devreme, când Clary se aflase lângă el, văzuse că mai avea încă 
o linie albă, subţire, în locul unde Valentine îi tăiase gâtul, şi 
cicatrice la încheieturi, unde avusese tot tăieturi. întâlnirea lui 
cu lumea vânătorilor de umbre îl schimbase, şi nu doar la 
suprafaţă, şi nici numai sângele; schimbarea fusese mai 
profundă de-atât. Stătea drept, cu capul ridicat, şi încasa tot ce 
Jace şi Alee aruncau în el, fără să pară că-1 deranjează. Acel 
Simon care întotdeauna se temuse de ei sau pe care ei îl făceau 
să se simtă prost dispăruse... 

Ea simţi deodată un ghimpe în inimă şi îşi dădu seama, 
tresărind, ce se întâmpla. îi era dor de el - dor de Simon. 
Simon cel care fusese. 

— Cred că o să-mi încerc norocul s-o fac pe Isabelle să-mi 
vorbească, zise Simon. N-are ce să strice. 

— Dar e aproape întuneric, zise Clary. Noi le-am spus lui 
Luke şi Amatis c-o să ne întoarcem înainte de apusul soarelui. 



— Te conduc eu până acasă, zise Jace. Cât despre Simon, îşi 
poate găsi şi singur drumul pe întuneric - nu-i aşa, Simon? 

— Fireşte că poate, zise Alee cu indignare, de parc-ar fi fost 
dornic să compenseze dispreţuirea lui Simon de mai devreme. 
Doar e vampir - şi, adăugă el, abia acum m-am prins că 
probabil glumeaţi. Nu mă luaţi în seamă. 

Simon zâmbi. Clary deschise gura să protesteze iarăşi. . . dar o 
închise la loc. în parte pentru că ar fi fost, ştia, nerezonabilă. Şi 
în parte pentru că era o expresie pe chipul lui Jace, când se uita, 
peste ea, la Simon cu o expresie care o surprinse şi o amuţi. De 
amuzament, gândi Clary, amestecat cu recunoştinţă şi poate 
chiar - cel mai surprinzător dintre toate - un pic de respect. 

Era puţin de mers de la noua casă a familiei Lightwood până 
acasă la Amatis; Clary şi-ar fi dorit să fie mai mult. Nu putea 
scăpa de senzaţia că fiecare moment pe care îl petrecea cu Jace 
era cumva preţios şi limitat, că se apropiau de un termen final 
pe jumătate invizibil, care avea să-i despartă pentru totdeauna. 

Se uita dintr-o parte la el. El privea drept înainte, aproape ca 
şi când ea n-ar fi fost acolo. Linia profilului său era fină şi clar 
conturată în lumina aruncată de felinarele cu lampa- vrăjitoarei 
de pe stradă. Părul i se ondula pe lângă obraji, fără să-i ascundă 
de tot cicatricea albă de pe tâmplă, unde avusese o Pecete. Ii 
putea zări firul de metal sclipind la gâtul lui, unde inelul 
Morgenstern atârna de lănţişor. Mâna lui stângă era goală; 
nodurile degetelor păreau carne vie. Deci chiar se vindeca 
precum mundanii, aşa cum îi ceruse Alee. 

Ea se înfioră. Jace îi aruncă o privire: 

— Ţi-e frig? 

— Doar mă gândeam, zise ea. Sunt surprinsă că Valentine 1-a 
atacat pe Inchizitor, în loc să se ia de Luke. Inchizitorul era 
vânător de umbre, pe când Luke... Luke e repudiat. în plus, 



Valentine îl urăşte. 

— Dar într-un fel îl respectă, chiar dacă e repudiat, zise Jace. 
Iar Clary se gândi la privirea pe care Jace i-o aruncase lui 

Simon mai devreme; şi apoi încercă să nu se mai gândească la 
ea. Ura să se gândească la Jace şi Valentine ca fiind în vreun 
fel asemănători, chiar şi într-un lucru atât de neînsemnat ca o 
privire. 

— Luke încearcă să convingă Conclavul să se schimbe, să 
gândească altfel, continuă Jace. Este exact ceea ce a făcut şi 
Valentine, chiar dacă scopurile lui au fost... ei bine, nu 
aceleaşi. Luke e un iconoclast. Vrea schimbarea. Pentru 
Valentine, Inchizitorul reprezenta Conclavul vechi, cu vederi 
înguste, pe care el îl urăşte atât de mult. 

— Şi au fost prieteni cândva, Luke şi Valentine, zise Clary. 

— „Urmele a ceea ce fusese odată"?, zise Jace, iar Clary îşi 
dădu seama că era un citat din ceva, după tonul pe jumătate 
zeflemitor al vorbelor lui. Din păcate, niciodată nu urăşti pe 
cineva la fel de tare cât urăşti persoana la care ai ţinut cândva, 
îmi închipui că Valentine a plănuit ceva special pentru Luke, 
pentru mai târziu, după ce preia conducerea. 

— Dar n-o să preia conducerea, zise Clary, iar când Jace nu 
zise nimic, ridică vocea. Nu o să învingă. . . nu poate. Nu vrea 
cu adevărat războiul, nu împotriva vânătorilor de umbre şi a 
repudiaţilor. . . 

— Şi ce te face să crezi că vânătorii de umbre vor lupta 
împreună cu repudiaţii? zise Jace, continuând să n-o privească. 
Mergeau de-a lungul străzii canalului, iar el se uita la apă, cu 
hotărâre. Doar fiindcă zice Luke aşa? Luke e un idealist. 

— Şi de ce e aşa de rău să fii idealist? 

— Nu e. Doar că eu nu sunt, zise Jace, iar Clary simţi o 
săgeată de gheaţă în inimă, auzindu-i pustiul din glas. 



7 Vers din poemul Christabel, de Samuel Taylor Coleridge 



Disperare, mânie, ură. Acestea sunt însuşiri de demon. Se 
poartă în modul în care crede că ar trebui să se poarte. 

Ajunseră la casa lui Amatis; Clary se opri lângă scară, 
întorcându-se cu faţa la el. 

— Poate, zise ea. Dar nu eşti nici ca el. 

Jace tresări puţin la acestea sau poate doar la fermitatea 
tonului din vocea ei. întoarse capul să se uite la ea pentru ceea 
ce i se păru lui Clary prima oară, de când plecaseră de la 
Lightwood. 

— Clary... începu el şi se întrerupse, trăgând scurt aer în 
piept. Ai sânge pe mânecă. Eşti rănită? 

Se apropie de ea, apucând-o de încheietură. Clary se uită în 
jos şi văzu, spre surprinderea ei, că el avea dreptate - pe 
mâneca dreaptă a mantiei avea o pată stacojie neregulată. 
Ciudăţenia era că sângele încă arăta roşu strălucitor. Oare 
sângele uscat n-ar trebui să fie mai închis la culoare? Se 
încruntă. 

— Ăsta nu-i sângele meu. 

El se destinse puţin, slăbind strânsoarea încheieturii ei. 

— E al Inchizitorului? 
Ea clătină din cap. 

— De fapt, cred că e al lui Sebastian. 

— Sângele lui Sebastian? 

— Da. . . când a venit în sală, acum două nopţi, adu-ţi aminte, 
faţa îi sângera. Cred că Isabelle îl zgâriase, dar oricum... eu 
i-am atins faţa şi mi-am pătat mâneca de sânge. Se uită mai 
îndeaproape la el. Am crezut că Amatis mi-a spălat mantia, dar 
se pare că n-a facut-o. 

Se aştepta ca el să-i dea drumul, în schimb el îi ţinu 
încheietura un moment mai lung, examinând sângele, înainte 
de a-i da drumul la braţ, aparent satisfăcut. 

— Mulţumesc. 



Ea se uită la el o clipă, înainte să clatine din cap. 

— N-ai de gând să-mi spui despre ce-i vorba, nu? 

— Nicio şansă. 

Ea îşi aruncă mâinile în sus, exasperată. 

— Mă duc înăuntru. Ne vedem mai târziu. 

Se întoarse şi urcă treptele spre uşa de la intrare a casei lui 
Amatis. Nu avea de unde să ştie că în clipa în care se întoarse 
cu spatele, zâmbetul dispăruse de pe faţa lui Jace, şi nici că el 
rămăsese multă vreme în întuneric după ce uşa se închisese în 
urma ei, uitându-se după ea şi învârtind în neştire un fir de aţă 
între degete. 

— Isabelle, zise Simon. 

Avusese nevoie de câteva încercări până să găsească uşa ei, 
dar strigătul „Pleacă de-aici!" care răsună din spatele acesteia, 
îl convinse că alesese bine. 

— Isabelle, lasă-mă să intru! 

Se auzi o bufnitură şi uşa vibră uşor, de parcă Isabelle ar fi 
aruncat cu ceva în ea. Probabil un pantof. 

— Nu vreau să vorbesc cu tine şi Clary. Nu vreau să vorbesc 
cu nimeni. Lasă-mă în pace, Simon. 

— Clary nu-i aici, zise Simon. Şi n-am să plec până nu 
vorbeşti cu mine. 

— Alee! ţipă Isabelle. Jace! Faceţi-1 să plece! 

Simon aşteptă. Nu se auzi niciun sunet de la parter. Alee fie 
plecase, fie nu se amesteca. 

— Nu sunt aici, Isabelle. Nu sunt decât eu. 

Urmă o tăcere. în cele din urmă, Isabelle vorbi din nou. De 
data asta, vocea ei se auzi mult mai de-aproape, de parcă stătea 
de partea cealaltă a uşii. 

— Eşti singur? 

— Sunt singur, zise Simon. 



Uşa se întredeschise. Isabelle îşi făcu apariţia, în furou negru, 
cu părul atârnându-i lung şi încurcat pe umeri. Simon n-o 
văzuse niciodată aşa: desculţă, cu părul nepieptănat, 
nemachiată. 

— Poţi să intri. 

Ea trecu pe lângă ea şi intră în cameră. în lumina ce venea pe 
uşă văzu că arăta, cum ar fi spus mama lui, ca o cameră lovită 
de o tornadă. Hainele erau împrăştiate pe podea, 
grămezi-grămezi, o geantă de voiaj căscată în mijlocul camerei 
de parcă explodase. Strălucitorul bici de argint-şi-aur al lui 
Isabelle atârna de unul dintre stâlpii patului, un sutien alb de 
dantelă, de celălalt. Simon îşi feri privirea. Draperiile erau trase 
la fereastră; lămpile, stinse. 

Isabelle se trânti pe marginea patului şi se uită la el cu 
amuzament amar. 

— Un vampir care roşeşte. Cine-ar fi crezut? îşi ridică bărbia. 
Deci, te-am lăsat să intri. Ce vrei? 

în pofida privirii ei mânioase, Simon se gândi că arăta mai 
tânără decât de obicei, iar ochii ei păreau uriaşi şi negri, pe faţa 
albă şi îngustă. Putu vedea cicatricele albe care-i marcau pielea 
luminoasă, pe toată suprafaţa braţelor goale, pe spate şi pe 
clavicule, chiar şi pe picioare. Dacă rămâne vânător de umbre 
şi Clary o să arate aşa într-o bună zi, cu cicatrice peste tot, 
gândi el. Dar gândul acesta nu-1 mai întristă, cum ar fi facut-o 
odinioară. Era ceva în modul în care Isabelle îşi purta 
cicatricele, de parcă era mândră de ele. 

Ţinea ceva în mâni, ceva ce învârtea în neştire între degete. 
Era un obiect mic, care sclipea slab în penumbră. El se gândi 
pentru o clipă că ar putea fi vreo bijuterie. 

— Ceea ce s-a întâmplat cu Max, zise Simon, n-a fost din 
vina ta. 

Ea nu se uită la el. Se uita la obiectul din mâinile ei. 



— Ştii ce e ăsta? zise ea şi îl ridică. 

Părea să fie un soldăţel cioplit din lemn. O jucărie de vânător 
de umbre, îşi dădu seama Simon, finisată, cu costumul de luptă 
vopsit negru. Sclipirea argintie pe care o observase el era 
vopseaua de pe mica sabie pe care o ţinea soldăţelul; era 
aproape ştearsă. 

— A fost a lui Jace, zise ea, fără să mai aştepte răspunsul lui. 
A fost singura jucărie pe care o avea când a venit din Idris. Nu 
ştiu, poate că a fost cândva o piesă dintr-un set mai mare. Cred 
că a facut-o el însuşi, dar n-a vorbit niciodată prea mult despre 
ea. Obişnuia s-o ia cu el peste tot când era mic, întotdeauna, în 
buzunar sau unde putea. Apoi, într-o zi, am observat că o avea 
Max la el. Jace să fi avut vreo treisprezece ani pe atunci. I-a 
dăruit-o lui Max, bănuiesc, când a crescut prea mare pentru ea. 
In orice caz, era în mâna lui Max când l-au găsit. A fost ca şi 
când ar fi înşfacat-o s-o ţină strâns când Sebastian. . . când el. . . 

Vocea i se frânse. Efortul pe care-1 făcea să nu plângă era 
vizibil; gura îi era schimonosită într-o grimasă, de parcă se 
strâmbase singură. 

— Eu ar fi trebuit să fiu acolo, să-1 apăr. Ar fi trebuit să fiu 
acolo să se ţină de mine, nu de o stupidă jucărioară de lemn. 

Se aruncă pe pat, cu ochii strălucind. 

— Iţi pierduseşi cunoştinţa, protestă Simon. Ai fost gata să 
mori, Izzy. N-ai fi putut face nimic. 

Isabelle clătină din cap, părul ei ciufulit lovind-o peste umeri. 
Arăta feroce şi sălbatică. 

— Ce ştii tu despre asta? întrebă ea. Ştii că Max a venit la 
noi, în seara în care a murit, şi ne-a spus că văzuse pe cineva 
urcând în turnurile demonilor, iar eu i-am spus că a visat şi 
l-am expediat? Şi el avusese dreptate. Pariez că bastardul ăla de 
Sebastian a fost cel care a urcat pe turnuri, ca să suprime 
protecţiile. Şi Sebastian 1-a ucis, ca să nu mai poată spune 



nimănui ce văzuse. Dacă l-aş fi ascultat măcar - doar o secundă 
să-i fi acordat să-1 ascult -, nu s-ar fi întâmplat. 

— Nu aveai cum să ştii, zise Simon. Cât despre Sebastian. . . 
n-a fost cu adevărat ruda familiei Penhallow. I-a păcălit pe toţi. 

Isabelle nu păru surprinsă. 

— Ştiu, zise ea. V-am auzit vorbind cu Jace şi Alee. Am 
ascultat din capul scării. 

— Ai tras cu urechea? 
Ea ridică din umeri. 

— Până la partea aceea când ai spus că o să vii să vorbeşti cu 
mine. Atunci m-am întors aici. N-aveam chef să te văd. Se uită 
la el dintr-o parte. Recunosc totuşi: eşti insistent. 

— Uite, Isabelle. 

Simon făcu un pas înainte. în mod ciudat, fu brusc conştient 
de faptul că ea nu era îmbrăcată propriu-zis, aşa că se abţinu să 
pună o mână pe umărul ei sau să facă vreun alt gest deschis de 
mângâiere. 

— Când a murit tata, am ştiut că n-a fost vina mea, dar m-am 
tot gândit, neîncetat, la toate lucrurile pe care le-aş fi putut 
face, pe care ar fi trebuit să le spun înainte de a muri el. 

— Mda, ei bine, în cazul de faţă este vina mea, zise Isabelle. 
Şi ceea ce ar fi trebuit să fac eu era să ascult. Şi ceea ce încă 
pot să fac este să-i iau urma bastardului care a făcut asta şi să-1 
ucid. 

— Nu sunt sigur că o să ajute. . . 

— De unde ştii tu? întrebă Isabelle. Tu ai găsit persoana 
responsabilă de moartea tatălui tău şi ai ucis-o? 

— Tata a suferit un infarct, zise Simon. Deci, nu. 

— Atunci nu ştii despre ce vorbeşti, nu-i aşa? Isabelle îşi 
ridică bărbia şi se uită drept la el. Vino aici! 

— Ce? 

Ea îi făcu imperios semn cu degetul. 



— Vino aici, Simon. 

Cu îndoială, el se duse spre ea. Ajuns la un pas distanţă, ea îl 
înşfacă de pieptul cămăşii, trăgându-1 spre ea. Feţele lor erau la 
numai câţiva centimetri una de alta; el putea vedea cum pielea 
de sub ochii ei strălucea de la urmele lacrimilor recente. 

— Ştii de ce am cu adevărat nevoie în momentul ăsta? zise 
ea, rostind fiecare cuvânt foarte clar. 

— Hm, făcu Simon. Nu! 

— Să mi se abată atenţia, zise ea şi, cu o jumătate de 
întoarcere, îl aruncă brusc, cu tot corpul, pe pat, lângă ea. 

El ateriză pe pat, într-o grămadă amestecată de haine. 

— Isabelle, protestă neconvingător Simon, chiar crezi că asta 
o să te facă să te simţi mai bine? 

— Crede-mă, zise Isabelle, punându-i o mână pe piept, chiar 
deasupra inimii lui imobile. Deja mă simt mai bine. 

Clary stătea întinsă pe pat, trează, uitându-se la singura pată 
de lumină a lunii care-şi croise drum peste tavan. Nervii îi erau 
încă prea întinşi de la evenimentele zilei pentru a putea să 
adoarmă, şi n-o ajutase nici faptul că Simon nu se întorsese 
înainte de cină - sau măcar după. în cele din urmă, îşi exprimă 
îngrijorarea în faţa lui Luke, care-şi aruncase o haină pe umeri 
şi se dusese până la familia Lightwood. Se întorsese părând 
amuzat. 

— Simon e bine, Clary, zise el. Du-te la culcare. 

După care plecase din nou, cu Amatis, la o altă întrunire 
interminabilă de-a lor în Sala Acordurilor. Ea se întrebă dacă 
între timp ştersese cineva sângele Inchizitorului. 

Cum nu avea nimic altceva de făcut, se dusese la culcare, dar 
somnul se încăpăţâna să nu se apropie de ea. Clary îl tot vedea 
pe Valentine, în mintea ei, vârând mâna în Inchizitor şi 
smulgându-i inima din piept. Modul în care se întorsese spre ea 



şi-i spusese Tu ţine-ţi gura închisă. De dragul fratelui tău, 
dacă nu de al tău. Şi mai presus de toate, secretele pe care le 
aflase de la Ithuriel apăsau ca o povară pe pieptul ei. Şi sub 
toate aceste îngrijorări se afla frica, la fel de neîncetată ca 
bătăile inimii, că mama ei va muri. Unde era Magnus? 

Se auzi un foşnet pe lângă draperii şi deodată camera fu 
inundată de lumina lunii. Clary se ridică arc în capul oaselor, 
căutând înnebunită cu mâna pumnalul de seraf pe care-1 ţinea 
pe noptieră. 

— E-n regulă! O mână se aşeză peste a ei - o mână subţire, 
cu cicatrice, cunoscută. Eu sunt. 

Clary răsuflă zgomotos, iar el îşi trase mâna înapoi. 

— Jace, zise ea. Ce cauţi aici? Ce s-a întâmplat? 

Pentru o clipă, el nu răspunse, iar ea se răsuci să se uite 
trăgându-şi aşternutul în jurul corpului. Simţea că roşise, acut 
de conştientă de faptul că purta doar pantalonii de pijama şi o 
cămăşuţă subţire, apoi îi văzu expresia şi stinghereala i se 
risipi. 

— Jace? şopti ea. 

El stătea la capul patului ei, încă îmbrăcat în hainele albe de 
doliu şi nu exista nimic uşuratic, sarcastic sau distant în modul 
în care se uita la ea. Era foarte palid, iar ochii lui arătau 
obsedaţi şi aproape negri de încordare. 

— Te simţi bine? 

— Nu ştiu, zise el, buimac ca o persoană care s-a trezit 
dintr-un vis. N-am vrut să vin aici. M-am tot plimbat pe-afară 
în noapte - nu puteam să dorm - şi mă tot trezeam venind aici. 
La tine. 

Ea se ridică mai dreaptă, lăsând aşternuturile să-i cadă pe 
şolduri. 

— De ce nu poţi să dormi? S-a întâmplat ceva? întrebă ea şi 
imediat se simţi prost - ce nu se întâmplase? 



Cu toate acestea, Jace abia păru că aude întrebarea. 

— Trebuia să te văd, zise el, mai mult pentru sine. Ştiu că nu 
se cuvine. Dar trebuia. 

— Ei bine, stai jos, atunci, zise ea, trăgându-şi picioarele ca 
să-i facă loc să se aşeze pe marginea patului. Pentru că mă 
sperii foarte tare. Eşti sigur că nu s-a întâmplat nimic? 

— N-am spus că nu s-a întâmplat nimic. 

Se aşeză pe pat, cu faţa la ea. Era destul de aproape ca ea să fi 
putut să se aplece şi să-1 sărute. . . 

— Nu e de rău, zise Jace, şi nu e nici vreo veste. E opusul 
noutăţii. E ceva ce am ştiut dintotdeauna, ca şi tine... probabil 
că şi tu ştii. Dumnezeu ştie că n-am ascuns deloc prea bine 
acest lucru. 

Ochii lui îi cercetară faţa, pe îndelete, ca şi cum voia s-o 
memoreze. 

— S-a întâmplat, zise el şi şovăi... că mi-am dat seama de 
ceva. 

— Jace, şopti ea deodată şi, fără un motiv clar, i se făcu frică 
de ceea ce se pregătea el să spună. Jace, nu trebuie să. . . 

— încercam să mă duc. . . undeva, zise Jace. Dar eram împins 
mereu aici. Nu m-am putut opri din mers, nu m-am putut opri 
din gândit. La prima oară când te-am văzut şi cum după aceea 
nu te-am mai putut uita. Am vrut, dar nu m-am putut opri. 
L-am silit pe Hodge să mă lase să fiu eu cel care să vină să te 
găsească şi să te aducă la Institut. Şi chiar de atunci, din 
cafeneaua aia stupidă, când te-am văzut stând pe canapea cu 
Simon, chiar de atunci mi s-a părut o greşeală - eu ar fi trebuit 
să fiu cel care să stea cu tine. Cel care să te facă să râzi aşa. 
N-am putut scăpa de senzaţia aceea. Că ar fi trebuit să fiu eu 
acela. Şi cu cât te cunoşteam mai bine, cu atât mai tare simţeam 
aşa - niciodată nu mi se mai întâmplase asta înainte, 
întotdeauna când voiam o fată şi ajungeam s-o cunosc, după 



aceea n-o mai voiam, dar cu tine sentimentul doar a crescut mai 
tare şi mai tare până în noaptea aceea, când ai apărut la 
Renwick şi am ştiut. Şi apoi să aflu motivul pentru care 
simţeam în felul ăsta - de parcă ai fi fost o parte din mine pe 
care o pierdusem şi nu ştiusem niciodată că-mi lipseşte până nu 
te-am văzut din nou -, că mot/vul era acela că tu erai sora mea, 
mi s-a părut un soi de glumă a Universului. De parcă 
Dumnezeu scuipa pe mine. Nici măcar nu ştiu de ce - pentru că 
am crezut cu adevărat că te-aş putea avea, că aş merita aşa 
ceva, să fiu atât de fericit? Nu-mi puteam imagina ce făcusem 
de fusesem pedepsit. . . 

— Dacă tu ai fost pedepsit, zise Clary, atunci am fost şi eu la 
fel. Pentru că toate lucrurile acela pe care le-ai simţit tu, le-am 
simţişi eu, dar nu putem. . . trebuie să încetăm să simţim în felul 
ăsta, pentru că e singura noastră şansă. 

Mâinile lui Jace erau strânse cu putere pe lângă el. 

— Singura noastră şansă pentru ce? 

— Să fim totuşi împreună. Pentru că altminteri nu mai putem 
niciodată să fim unul în preajma celuilalt, nici măcar în aceeaşi 
încăpere, iar eu nu pot îndura asta. Mai degrabă te am în viaţa 
mea chiar şi ca frate, decât să nu te am deloc. . . 

— Şi adică eu să stau deoparte când tu te întâlneşti cu alţi 
băieţi, te îndrăgosteşti de altcineva, te căsătoreşti...? Vocea îi 
deveni mai aspră. Şi în tot acest timp, să mor câte puţin în 
fiecare zi, privind? 

— Nu. N-o să-ţi mai pese până atunci, zise ea, întrebându-se 
chiar în clipa în care rostea aceste vorbe dacă ea ar fi suportat 
ideea unui Jace căruia să nu-i mai pese. 

Ea nu se gândise atât de departe în viitor cum făcuse el, iar 
când încercă să se închipuie privindu-1 pe el îndrăgostindu-se 
de altcineva, căsătorindu-se cu altcineva, nici măcar nu putea 
vizualiza aşa ceva, nu putea vizualiza decât un tunel gol şi 



întunecat care se întindea în faţa ei, pentru totdeauna. 

— Te rog. Dacă nu spunem nimic... dacă doar ne 
prefacem. . . 

— Nicio prefăcătorie, zise Jace, cu perfectă claritate. Eu te 
iubesc pe tine şi o să te iubesc până o să mor, iar dacă există o 
viaţa după, o să te iubesc şi atunci. 

Ea îşi ţinu răsuflarea. O spusese - cuvintele de la care nu mai 
era cale de întoarcere. Se strădui să răspundă, dar nu-i veni 
nimic în minte. 

— Şi ştiu că te gândeşti că eu vreau să fiu cu tine doar ca 
să. . . ca să-mi arăt mie ce monstru sunt, zise el. Şi poate că sunt 
un monstru. Nu ştiu să răspund la asta. Dar ceea ce ştiu e că şi 
dacă am sânge de demon în mine, am şi sânge de om, totodată. 
Şi nu te-aş fi putut iubi aşa cum o fac, dacă n-aş fi fost măcar 
un pic uman. Pentru că demonii vor. Dar nu iubesc. Iar eu. . . 

Se ridică în picioare, cu un soi de bruscheţe, şi străbătu odaia 
până la fereastră. Păru pierdut, la fel de pierdut cum stătuse şi 
în Sala cea mare, lângă trupul neînsufleţit al lui Max. 

— Jace? zise Clary, alarmată, iar când el nu răspunse, se 
ridică în picioare şi se duse la el, punându-şi mâna pe braţul lui. 

El continuă să se uite ţintă pe fereastră; reflecţiile lor în geam 
erau aproape transparente - contururi fantomatice ale unui 
băiat înalt şi unei fete mai mici, care se agăţase neliniştită de 
mâneca lui. 

— Ce s-a întâmplat? 

— N-ar fi trebuit să ţi-o spun aşa, zise el, fară să se uite la ea. 
îmi pare rău. Asta a fost probabil prea mult deodată. Ai părut 
atât de... şocată. 

Tensiunea din vocea lui era ca o sârmă zbârnâitoare. 

— Am fost, zise ea. Mi-am petrecut ultimele câteva zile 
întrebându-mă dacă mă urăşti. Şi apoi te-am văzut în seara asta, 
şi am fost aproape sigură că mă urai. 



— Să te urăsc? repetă el, uitându-se buimăcit. întinse mâna 
şi-i atinse faţa, uşor, doar cu vârful degetelor pe piele. Ţi-am 
spus că n-am putut dormi. Mâine, la miezul nopţii, vom fi ori 
în război, ori sub conducerea lui Valentine. Asta ar putea fi 
ultima noapte din viaţa noastră, cu siguranţă ultima cât de cât 
obişnuită. Ultima noapte în care mergem la culcare şi ne 
trezim, aşa cum am facut-o întotdeauna. Şi eu nu mă puteam 
gândi decât că voiam să mi-o petrec cu tine. 

Inima ei îi tresăltă puternic. 

— Jace. . . 

— Nu m-am referit la modul ăla, zise el. N-o să te ating, nu 
dacă nu vrei tu. Ştiu că e greşit - Doamne, e greşit în atâtea 
feluri -, dar am vrut doar să dorm cu tine şi să mă trezesc cu 
tine, numai o dată, numai o dată în viaţa mea. 

In vocea lui era disperare. 

— E vorba doar despre noaptea asta. în marea schemă a 
lucrurilor, cât poate conta o singură noapte? 

Dar gândeşte-te cum o să ne simţim dimineaţă. Gândeşte-te 
c-o să fie mult mai rău dacă ne vom preface că nu însemnăm 
nimic unul pentru altul în faţa tuturor celorlalţi, după ce am 
petrecut noaptea împreună, chiar dacă tot ce facem e să 
dormim E ca şi când ai lua un pic de drog - nu te face decât să 
vrei mai mult. 

Dar tocmai de-asta îi spusese el ceea ce îi spusese, îşi dădu ea 
seama. Pentru că nu era adevărat, nu pentru el; nu exista nimic 
care ar fi putut face situaţia mai rea, la fel cum nu exista nimic 
care s-o facă mai bună. Ceea ce simţea era la fel de definitiv ca 
o sentinţă pe viaţă, şi ar fi putut ea cu adevărat să spună că 
pentru ea era cu totul diferit? Şi chiar dacă spera că ar putea fi, 
chiar dacă spera că poate într-o bună zi avea să fie convinsă de 
trecerea timpului, de judecată sau de uzură să nu mai simtă aşa, 
nu conta. Nu exista nimic pe care să-1 fi dorit mai mult 



vreodată în viaţa ei decât noaptea asta cu Jace. 

— Atunci trage draperiile înainte să vii în pat, zise ea. Nu pot 
să dorm dacă e atât de multă lumină în cameră. 

Expresia zugrăvită pe faţa lui era de pură neîncredere. Nu se 
aşteptase ca ea să spună da, îşi dădu seama Clary, cu 
surprindere, iar în clipa următoare, el o prinse şi o strânse în 
braţe, cu faţa îngropată în părul ei încă ciufulit de somn. 

— Clary... 

— Hai în pat, zise ea încetişor. E târziu. 

Se îndepărtă de el şi se întoarse către pat, urcându-se în el şi 
trăgându-şi pătura până la brâu. Cumva, uitându-se la el astfel, 
aproape că- şi putea închipui că lucrurile fuseseră diferite, că 
asta se petrecea peste mulţi ani de-acum încolo şi că ei fuseseră 
împreună atât de multă vreme, încât făcuseră asta de sute de 
ori, că fiecare noapte le aparţinuse şi nu doar aceasta. îşi propti 
bărbia în palme şi îl privi în timp ce el întindea mâna să tragă 
brusc draperiile şi apoi îşi descheie fermoarul jachetei albe, 
atârnând-o pe speteaza unui scaun. Purta un tricou cenuşiu pal 
pe dedesubt, iar Peceţile care i se împleteau pe braţele goale 
străluceau întunecat, când îşi desfăcu centura cu arme şi o lăsă 
pe podea. 

îşi desfăcu şireturile de la bocanci şi se descălţă, veni către 
pat, unde se întinse cu foarte mare grijă lângă Clary. Stând pe 
spate, îşi întoarse capul să se uite la ea. O geană de lumină se 
strecura pe lângă marginile draperiei, doar atât cât ea să-i poată 
vedea conturul feţei şi strălucirea intensă a ochilor. 

— Noapte bună, Clary, zise el. 

Mâinile lui erau cu palmele în jos pe pat - îşi ţinea braţele pe 
lângă corp, de o parte şi de alta. Abia părea că respiră; ea nu 
era sigură că ea însăşi respira. îşi strecură mâna peste 
aşternuturi, doar atât cât să- şi atingă degetele - atât de uşor, 
încât ea probabil că nici nu şi-ar fi dat seama dacă ar fi atins pe 



altcineva decât pe Jace; dar aşa, terminaţiile nervoase din 
vârful degetelor ei o furnicară uşor, de parcă le-ar fi ţinut 
deasupra unei flăcări joase. îl simţi încordat lângă ea, apoi 
relaxat. închisese ochii, iar genele lui aruncau umbre fine pe 
arcul pomeţilor. Gura îi schiţa un zâmbet ca şi când ar fi simţit 
că ea îl privea, iar ea se întrebă cum avea să arate dimineaţă, cu 
părul ciufulit şi cearcăne sub ochi. Mai presus de toate, gândul 
o făcu să tresalte de bucurie. 

îşi împleti degetele cu ale lui. 

— Noapte bună, şopti ea. 

Ţinându-se de mână precum copiii din poveste, ea adormi 
lângă el în întuneric. 



15 

LUCRURILE SE DESTRAMĂ 

Luke petrecu cea mai mare parte a nopţii urmărind înaintarea 
lunii pe acoperişul transparent al Sălii Acordurilor, ca o 
monedă de argint rostogolindu-se pe suprafaţa transparentă a 
unei mese de sticlă. Când luna era aproape plină, cum era 
acum, simţea cum i se ascut vederea şi simţul mirosului, chiar 
şi atunci când era în formă omenească. Acum, de pildă, putea 
simţi mirosul năduşelii de îndoială din sală şi, sub el, pe cel 
acid al fricii. Putea simţi neastâmpărul îngrijorării haitei sale de 
lupi din Pădurea Brocelind, în timp ce se plimbau în sus şi-n 
jos în întunericul de sub copaci şi aşteptau veşti de la el. 

— Lucian! Vocea lui Amatis în urechea lui era gravă, dar 
pătrunzătoare. Lucian! 

Smuls brusc din reverie, Luke se chinui să- şi fixeze ochii 
obosiţi asupra scenei de dinaintea lui. Era un mic grup 
zdrenţăros, al celor care se învoiseră măcar să-i asculte planul. 
Mai puţini decât sperase el. Pe mulţi dintre ei îi cunoscuse în 
viaţa lui de odinioară, din Idris - soţii Penhallow, soţii 
Lightwood, soţii Ravenscar; şi tot atâţia pe care tocmai îi 
cunoscuse, ca soţii Monteverde, ce conduceau Institutul din 
Lisabona şi vorbeau într-un amestec de portugheză şi engleză, 
sau ca Nasreen Chaudhury, şefa cu trăsături hotărâte a 
Institutului din Mumbai. Sariul ei verde era brodat cu rune 
elaborate, cu fir de argint atât de strălucitor, încât Luke se ferea 
instinctiv ori de câte ori ea trecea prea aproape de el. 

— Serios, Lucian, zise Maryse Lightwood. 

Faţa ei mică şi albă era trasă de oboseală şi mâhnire. Luke nu 
se aşteptase din partea ei sau a soţului ei să vină, dar fuseseră 
de acord aproape imediat ce le pomenise de întrunire. îşi zise 



că s-ar fi cuvenit să fie recunoscător că erau totuşi acolo, chiar 
dacă durerea o făcuse pe Maryse mai nervoasă decât de obicei. 

— Tu eşti cel care ne-ai chemat pe toţi aici; măcar atâta poţi 
să faci, să fii atent. 

— A fost. Amatis şedea cu picioarele sub ea ca o adolescentă, 
dar expresia chipului ei era fermă. Nu e vina lui Lucian că ne 
învârtim în cerc de o oră şi mai bine. 

— Şi o să ne mai învârtim, până vom găsi o soluţie, zise 
Patrick Penhallow, cu o notă de iritare în glas. 

— Cu tot respectul, Patrick, zise Nasreen, cu accentul ei 
sacadat, s-ar putea să nu fie nicio soluţie la această problemă. 
Cel mai bun lucru la care putem spera este un plan. 

— Un plan care să nu implice nici sclavia în masă, nici... 
începu Jia, soţia lui Patrick, dar se întrerupse brusc, 
muşcându-şi buza. 

Era o femeie frumoasă, zveltă, care semăna foarte mult cu 
fiica ei, Aline. Luke îşi amintea când Patrick fugise la Institutul 
din Beijing şi se căsătorise cu ea. Fusese ceva ca un scandal, de 
parcă s-ar fi considerat că trebuia să se însoare cu fata din Idris, 
pe care părinţii săi i-o aleseseră deja. Dar lui Patrick nu-i 
plăcuse niciodată să facă precum i se spunea, o calitate pentru 
care Luke îi era acum recunoscător. 

— Sau să ne aliem cu repudiaţii? sfârşi Luke pentru ea. Mă 
tem că nu există altă cale, ca să se evite asta. 

— Nu asta e problema şi o ştii bine, zise Maryse. Toată 
treaba e cu locurile din Consiliu. Conclavul n-o să fie niciodată 
de acord cu asta. Ştii bine. Patru locuri. . . 

— Nu patru, zise Luke. Câte unul pentru spiritele naturii, 
pentru Copiii Lunii şi pentru Copiii lui Lilith. 

— Magicienii, elfii şi licantropii, zise blând Senhor 
Monteverde, cu sprâncenele ridicate. Dar vampirii? 

— Nu mi-au promis încă nimic, recunoscu Luke. Şi nici eu 



nu le-am promis lor ceva. S-ar putea să nu fie prea dornici să se 
alăture Consiliului; nu sunt deloc prea toleranţi cu cei din 
neamul meu, nici nu se dau în vânt după întruniri şi reguli. Dar 
uşa le e deschisă, dacă se vor răzgândi. 

— Malachi şi ai lui nu vor accepta niciodată aşa ceva şi, fară 
ei s-ar putea să nu avem prea multe voturi în Consiliu, 
murmură Patrick. De altfel, fară vampiri, ce şansă mai avem? 

— Una foarte bună, se răsti Amatis, care părea să creadă în 
planul lui Luke chiar mai mult decât el însuşi. Sunt mulţi 
repudiaţi care vor lupta alături de noi şi sunt cu adevărat 
puternici. Numai magicienii. . . 

Clătinând din cap, Senhora Monteverde se întoarse către soţul 
ei. 

— Planul ăsta e nebunesc. Nu va merge niciodată. Repudiaţii 
nu sunt de încredere. 

— A mers în timpul răzmeriţei, zise Luke. 
Buzele doamnei portugheze se strâmbară. 

— Numai pentru că Valentine lupta în fruntea unei armate de 
smintiţi, zise ea. Nu de demoni. Şi de unde ştim că foştii 
membri ai Cercului său nu se vor întoarce la el, în clipa în care 
îi va chema de partea lui? 

— Ai grijă la ce spui, Senhora, tună surd Robert Lightwood. 
Era prima oară când vorbea, după mai bine de o oră; îşi 

petrecuse mai toată seara nemişcat, paralizat de amărăciune. Pe 
faţa lui erau cute despre care Luke ar fi putu jura că nu le 
avusese în urmă cu trei zile. Chinul din sufletul său se vedea 
limpede în umerii încordaţi şi în pumnii strânşi; Luke cu greu 
i-ar fi putut reproşa atitudinea. Nu-1 plăcuse niciodată prea mult 
pe Robert, dar era dureros să vezi un bărbat atât de impunător 
devenit neajutorat de mâhnire. 

— Dacă ai impresia că eu m-aş alătura lui Valentine după 
moartea lui Max. . . el mi-a ucis băiatul. . . 



— Robert, murmură Maryse şi puse o mână pe braţul lui. 

— Dacă nu ne alăturăm lui, zise Senhor Monteverde, toţi 
copiii noştri ar putea muri. 

— Dacă aşa gândiţi, atunci de ce sunteţi aici? Amatis se 
ridică în picioare. Credeam că ne-am înţeles. . . 

Şi eu la fel Pe Luke îl durea capul. Aşa era întotdeauna cu ei, 
se gândi el, doi paşi înainte, un pas înapoi. Erau la fel de răi ca 
şi militanţii repudiaţilor, dacă s-ar fi putut vedea. Probabil că ar 
fi dus-o cu toţii mai bine dacă şi-ar fi rezolvat problemele prin 
luptă, cum făcea haita. . . 

O mişcare scurtă la uşile Sălii îi atrase atenţia. Durase doar o 
clipă şi dacă n-ar fi fost aproape lună plină, poate că n-ar fi 
văzut sau n-ar fi recunoscut silueta care trecea grăbită prin faţa 
uşilor. Se întrebă pentru o clipă dacă avea vedenii. Uneori, 
când era foarte obosit, i se părea c-o vedea pe Jocelyn - în 
tremurul unei umbre, în jocul luminii pe un perete. 

Dar asta nu era Jocelyn. Luke se ridică în picioare. 

— Mă duc vreo câteva minute să iau aer. Mă întorc. 

Ii simţi petrecându-1 cu privirea în timp ce- şi croia drum spre 
uşile de la intrare - toţi, chiar şi Amatis. Senhor Monteverde îi 
şopti ceva soţiei sale, în portugheză; Luke prinse lobo, cuvântul 
pentru „lup", din şuvoiul vorbelor. îşi închipuie probabil că mă 
duc afară să alerg în cerc şi să latru la lună. 

Aerul de-afară era proaspăt şi rece, iar cerul cenuşiu ca o 
placă de oţel. Zorii înroşiseră cerul la răsărit şi dăduseră o 
nuanţă trandafirie treptelor de marmură albă din faţa uşilor de 
intrare în Palat. Jace îl aştepta, la jumătatea scării. Hainele albe 
de doliu pe care le purta îl loviră pe Luke ca o palmă peste faţă, 
o reamintire a tot ce înduraseră ei aici şi ce se pregăteau să mai 
îndure încă. 

Luke se opri la câteva trepte mai sus de Jace. 

— Ce faci aici, Jonathan? 



Jace nu spuse nimic, iar Luke înjură în minte pentru că uitase 
- lui Jace nu-i plăcea să i se spună Jonathan şi, de regulă, la 
acest nume răspundea cu o remarcă tăioasă. De data asta totuşi, 
păru să nu-i pese. Chipul pe care îl ridică spre Luke era la fel 
de sumbru ca al oricărui adult din Sală. Deşi Jace mai avea un 
an până devenea adult după Legea Conclavului, deja văzuse în 
scurta sa viaţă lucruri mai rele decât şi-ar fi putut imagina cei 
mai mulţi adulţi. 

— îţi cauţi părinţii? 

— Vrei să spui soţii Lightwood? Jace clătină din cap. Nu. Nu 
cu ei vreau să vorbesc. Te căutam pe tine. 

— E în legătură cu Clary? Luke coborî câteva trepte până 
ajunse chiar lângă el. E teafară? 

— E bine. 

Numele lui Clary păru să-1 facă pe Jace să se încordeze mai 
tare şi, prin urmare, îi făcu nervii lui Luke să scapere - dar Jace 
n-ar fi spus niciodată despre Clary că era bine, dacă n-ar fi fost 
într-adevăr aşa. 

— Atunci ce e? 

Jace se uită dincolo de el, spre uşile Sălii. 

— Cum merge acolo? Vreun progres? 

— Nu chiar, recunoscu Luke. Oricât nu vor să i se predea lui 
Valentine, ideea repudiaţilor în Consiliu le place încă mai 
puţin. Iar fără promisiunea locurilor în Consiliu, oamenii mei 
n-or să lupte. 

Ochii lui Jace scoaseră fulgere. 

— Conclavul o să urască ideea. 

— Nu trebuie s-o iubească. Trebuie doar s-o placă puţin mai 
mult decât le place ideea sinuciderii. 

— Or să refuze, îl preveni Jace. Eu le-aş da un termen-limită 
dac-aş fi în locul tău. Conclavul lucrează mai bine cu 
termene-limită. 



Luke nu se putu abţine să zâmbească. 

— Toţi repudiaţii pe care îi pot chema la luptă se vor apropia 
de Poarta de Nord, la apusul soarelui. Dacă până atunci 
Conclavul cade de acord să lupte împreună cu ei, vor intra în 
oraş. Dacă nu, vor face cale întoarsă. N-aş putea să amân mai 
mult de-atât - abia ne rămâne destul timp să ajungem la 
Brocelind până la miezul nopţii, dacă e cazul. 

Jace fluieră. 

— Asta-i dramatic. Speri că vederea tuturor acelor repudiaţi 
să-i inspire pe cei din Conclav sau să-i sperie? 

— Probabil câte puţin din amândouă. Mulţi dintre membrii 
Conclavului sunt ataşaţi la Institute, ca voi; ei sunt mult mai 
obişnuiţi cu vederea repudiaţilor. Nativul idrisian mă 
îngrijorează pe mine. Vederea repudiaţilor la porţile lor le 
poate stârni panica. Pe de altă parte, le-ar prinde bine să li se 
aducă aminte cât sunt de vulnerabili. 

Ca la un semnal, privirea lui Jace se îndreptă în sus, spre 
ruinele Citadelei, o cicatrice neagră pe versantul dealului de 
deasupra oraşului. 

— Nu sunt sigur că are cineva nevoie de mai multe amintiri 
decât aceea. 

îşi întoarse privirea la Luke, cu ochii săi limpezi foarte 
serioşi. 

— Vreau să-ţi spun ceva şi vreau să rămână între noi. 
Luke nu- şi putu ascunde surprinderea. 

— De ce să-mi spui mie? De ce nu soţilor Lightwood? 

— Pentru că tu eşti conducătorul aici, în realitate. Şi ştii asta. 
Luke şovăi. Ceva din faţa albă şi obosită a lui Jace îi atrase 

simpatia, deşi era extenuat - simpatia şi dorinţa de a-i arăta 
acestui băiat, care fusese atât de urât trădat şi folosit de adulţi 
la viaţa lui, că nu toţi adulţii erau aşa, că existau unii pe care se 
putea bizui. 



— Bine. 

— Şi, zise Jace, pentru că am încredere că vei şti cum să-i 
explici lui Clary. 

— Ce să-i explic lui Clary? 

— De ce trebuie s-o fac. 

Ochii lui Jace erau larg deschişi în faţa soarelui care răsărea; 
asta îl făcea să pară cu vreo câţiva ani mai tânăr. 

— Mă duc după Sebastian, Luke. Ştiu cum să-1 găsesc şi o 
să-1 urmăresc până mă va conduce la Valentine. 

Luke răsuflă zgomotos, surprins. 

— Ştii cum să-l găseşti? 

— Magnus mi-a arătat cum să folosesc o vrajă de găsire a 
urmelor când am stat la el, în Brooklyn. încercam atunci să 
folosim inelul tatălui meu ca să-1 găsim. N-a mers, dar. . . 

— Nu eşti magician. N-ar trebui să poţi să faci o vrajă de 
urmărire. 

— Astea sunt rune. Exact cum m-a urmărit Inchizitoarea 
când am fost să-1 văd pe Valentine pe vas. Tot ce-mi trebuie ca 
să le fac să meargă e ceva de la Sebastian. 

— Dar am fost acasă la Penhallow. N-a lăsat nimic în urmă. 
Camera lui era absolut goală, probabil exact din pricina asta. 

— Am găsit eu ceva, zise Jace. Un fir de aţă înmuiat în 
sângele lui. Nu e mult, dar e destul. L-am încercat şi a mers. 

— Nu poţi să te duci să alergi după Valentine de unul singur, 
Jace. N-o să te las. 

— Nu mă poţi opri. Nu chiar. Doar dacă nu vrei să te lupţi cu 
mine, chiar aici, pe treptele astea. Şi n-ai să învingi. Ştii asta la 
fel de bine ca şi mine. 

Era o tonalitate ciudată în vocea lui Jace, un amestec de 
siguranţă şi de ură de sine. 

— Uite, oricât de hotărât ai fi să faci pe eroul solitar. . . 

— Eu nu sunt erou, zise Jace. Vocea lui sună limpede şi fără 



inflexiuni, de parcă ar fi enunţat cel mai simplu lucru. 

— Gândeşte-te ce-o să însemne asta pentru familia 
Lightwood, chiar dacă n-o să ţi se întâmple nimic. Gândeşte-te 
la Clary... 

— Crezi că nu m-am gândit la Clary? Crezi că nu m-am 
gândit la familia mea? De ce îţi închipui că fac asta? 

— Crezi că nu-mi amintesc cum e să ai şaptesprezece ani? 
răspunse Luke. Să ai impresia că tu ai puterea să salvezi lumea, 
şi nu doar puterea, dar şi responsabilitatea. . . 

— Uită- te la mine, zise Jace. Uită-te la mine şi spune-mi că 
sunt doar un băiat obişnuit de şaptesprezece ani. 

Luke oftă. 

— Nu e nimic obişnuit la tine. 

— Acum spune-mi că e cu neputinţă. Spune-mi că sugestia 
mea nu poate fi dusă la îndeplinire. 

Fiindcă Luke tăcea, Jace continuă: 

— Uite, planul tău e foarte bun, după câte se pare. Să aduci 
repudiaţii, să luptaţi cu toate forţele împotriva lui Valentine la 
porţile lui Alicante. E mai bine aşa, decât să te întinzi la 
pământ şi să-1 laşi să calce peste tine. Dar el o să se aştepte la 
asta. N-o să-1 luaţi prin surprindere. Dar ar putea să nu ştie că 
Sebastian a fost urmărit. E o şansă, cel puţin, şi trebuie să ne 
folosim de orice mijloace putem. 

— S-ar putea să fie adevărat, zise Luke. Dar asta e prea mult 
să aştepţi de la o singură persoană. Chiar dacă aceea eşti tu. 

— Bine, dar nu înţelegi? Nu se poate să fiu decât eu, zise 
Jace, cu disperarea strecurându-i-se în glas. Chiar dacă 
Valentine simte că îl urmăresc, s-ar putea să mă lase să mă 
apropii destul de mult. . . 

— Destul, ca să faci ce? 

— Să-1 ucid, zise Jace. Ce altceva? 

Luke se uită la băiatul care stătea mai jos, pe trepte. Ar fi 



vrut, cumva, să poată pătrunde prin el şi s-o vadă pe Jocelyn în 
fiul ei, aşa cum o vedea în Clary, dar Jace era întotdeauna 
numai el însuşi - închis, singur şi aparte. 

— Ai putea să faci aşa ceva? zise Luke. Ai putea să-ţi ucizi 
propriul tată? 

— Da, zise Jace, cu vocea la fel de îndepărtată ca un ecou. 
Acum urmează momentul în care tu îmi spui că nu pot să-1 
ucid, pentru că este totuşi tatăl meu, iar paricidul este o crimă 
de neiertat? 

— Nu. E momentul în care îţi spun că trebuie să fii sigur că 
eşti capabil de aşa ceva, zise Luke şi îşi dădu seama, spre 
surprinderea lui, că o parte din el deja acceptase că Jace se va 
duce să facă exact ceea ce spusese că avea să facă şi că el îl va 
lăsa. Nu poţi să faci toate astea, să-ţi retezi legăturile de-aici şi 
să-1 vânezi pe Valentine de unul singur, doar ca să te împiedici 
la ultimul obstacol. 

— Oh, zise Jace, sunt capabil de asta. îşi mută privirile de la 
Luke, în josul treptelor, spre piaţa care, până deunăzi, fusese 
plină de morţi. Tata m-a făcut ceea ce sunt. Şi îl urăsc pentru 
asta. Pot să-1 ucid. El însuşi s-a asigurat de asta. 

Luke clătină din cap. 

— Indiferent de creşterea pe care ai primit-o, Jace, ai luptat 
împotriva ei. El n-a reuşit să te pervertească. . . 

— Nu, zise Jace. N-a fost nevoie s-o facă. 

îşi ridică ochii spre cerul vârstat cu albastru şi cenuşiu; 
păsările îşi începuseră ciripitul de dimineaţă în copacii de pe 
marginea pieţei. 

— Ar trebui să plec. 

— Vrei să transmit ceva familiei Lightwood? 

— Nu. Nu le spune nimic. Or să dea vina pe tine, dacă află 
c-ai ştiut ce voiam să fac şi m-ai lăsat totuşi să plec. Am lăsat 
bilete, adăugă el. O să înţeleagă ei. 



— Şi atunci de ce... 

— De ce ţi-am spus toate astea? Pentru că am vrut să ştii şi 
tu. Am vrut să ai asta în minte, când îţi faci planul de bătălie. 
Că eu sunt acolo căutându-1 pe Valentine. Dacă îl găsesc, o 
să-ţi trimit un mesaj. Zâmbi fugar. Gândeşte-te la mine ca la 
planul tău de rezervă. 

Luke îl apucă strâns de mână. 

— Dacă tatăl tău n-ar fi cine este, zise el, ar fi mândru de 
tine. 

Jace păru surprins pentru o clipă, după care roşi brusc şi îşi 
trase mâna înapoi. 

— Dacă ai şti... începu el şi îşi muşcă buza. Nu contează. 
Mult noroc, Lucian Graymark. Ave atque vale! 

— Să sperăm că nu va fi chiar ultimul rămas-bun, zise Luke. 
Soarele se ridica acum grăbit pe boltă, iar când Jace îşi ridică 

fruntea, încruntându-se la subita intensificare a luminii, pe faţa 
lui era zugrăvit ceva care-1 izbi pe Luke - un amestec de 
vulnerabilitate şi de mândrie încăpăţânată. 

— îmi aduci aminte de cineva, zise el, fără să se gândească. 
De cineva de-acum mulţi ani. 

— Ştiu, zise Jace, cu o strâmbătură amară. îţi aduc aminte de 
Valentine. 

— Nu, zise Luke, cu voce mirată; dar când Jace se întoarse 
cu spatele, asemănarea se şterse, alungând nălucile din 
amintire. Nu. . . nu mă gândeam nicidecum la Valentine. 

în momentul în care Clary se trezi, ştiu că Jace plecase, chiar 
mai înainte de a deschide ochii. Mâna ei, întinsă de-a 
curmezişul patului, era singură; niciun deget nu răspundea 
apăsării degetelor sale. Se ridică în capul oaselor încet, cu 
inima strânsă. 

Trebuie să fi tras înapoi draperiile înainte de a pleca, pentru 



că fereastra era deschisă şi raze strălucitoare de soare tărcau 
patul. Clary se întrebă de ce n-o trezise lumina. După poziţia 
soarelui, trebuia să fie după-amiază. îşi simţea capul greu şi 
confuz, ochii înceţoşaţi. Poate doar pentru că nu avusese niciun 
coşmar peste noapte, pentru prima oară după atât de multă 
vreme, iar corpul ei se lăsase furat de somn. 

Abia când se ridică observă bucata de hârtie de pe noptieră. O 
luă, şi un zâmbet îi flutură în colţurile gurii - deci Jace lăsase 
un bilet -, iar când ceva greu alunecă de sub hârtie şi zornăi pe 
podea, la picioarele ei, de surpriză sări cât colo, crezând că era 
viu. 

Rămase la picioarele ei, un colac de metal strălucitor. Ştiu ce 
era mai înainte de a se apleca şi a-1 culege de jos. Lănţişorul şi 
inelul de argint pe care Jace le purta la gât. Inelul familiei. 
Rareori îl văzuse fără el. O subită senzaţie de groază o străbătu. 

Deschise biletul şi citi repede primele rânduri: în pofida 
tuturor celorlalte, nu pot îndura gândul că acest inel s-ar 
pierde pentru totdeauna, şi nici gândul, la fel de dureros, de a 
te părăsi pe tine pentru totdeauna. Şi deşi nu am de ales în 
privinţa unuia, cel puţin pot să aleg ce să fac în privinţa 
celuilalt. 

Restul scrisorii păru să se dizolve într-o ceaţă de litere fără 
înţeles; trebui s-o citească de vreo câteva ori ca să înţeleagă 
ceva. Iar când în sfârşit înţelese, rămase cu ochii în jos, la 
hârtia care flutura în mâna ei tremurătoare. înţelegea acum de 
ce Jace îi mărturisise tot ce îi mărturisise şi de ce spusese că o 
noapte nu conta. îi poţi spune orice vrei cuiva pe care crezi că 
n-ai să-1 mai vezi vreodată. 

Mai târziu, nu-şi aminti următorul lucru pe care se hotărâse 
să-1 facă sau dacă se repezise să caute ceva de îmbrăcat, însă 
cumva se trezi coborând în goană scările, îmbrăcată în 
costumul de vânător de umbre, cu scrisoarea într-o mână şi cu 



lănţişorul şi inelul la gât. 

Livingul era pustiu, focul din cămin arsese de tot şi era doar 
cenuşă, dar din bucătărie veneau zgomote şi lumină: voci care 
sporovăiau liniştite şi miros de ceva gătit. Clătite? se miră 
Clary. N-ar fi crezut că Amatis ştie să facă. 

Şi avea dreptate. Intrând în bucătărie, Clary făcu ochii mari - 
Isabelle, cu părul ei lucios prins într-un coc la ceafa, stătea 
lângă plită, cu un şorţ prins la brâu şi un polonic de metal în 
cealaltă. Simon se afla la masă, lângă ea, cu picioarele ridicate 
pe un scaun, iar Amatis, în loc să-i spună să-şi dea jos 
picioarele, stătea sprijinită cu spatele de bufet, părând că se 
distrează de minune. 

Isabelle flutură polonicul spre Clary. 

— Bună dimineaţa, zise ea. Vrei micul dejun? Deşi, bănuiesc 
că-i mai degrabă prânzul. 

Amuţită, Clary se uită la Amatis, care ridică din umeri. 

— Pur şi simplu, au venit aici şi au vrut să pregătească micul 
dejun zise ea, şi trebuie să recunosc că eu nu sunt o bucătăreasă 
aşa de pricepută. 

Clary se gândi la supa oribilă a lui Isabelle de la Institut şi îşi 
înăbuşi un fior. 

— Unde-i Luke? 

— In Brocelind, cu haita lui, zise Amatis. E totul în regulă, 
Clary? Pari puţin... 

— Cu ochii speriaţi, sfârşi Simon pentru ea. E totul în regulă? 
Pentru o clipă, Clary nu ştiu ce să răspundă. Pur şi simplu au venit 

aici, zisese Amatis. Ceea ce însemna că Simon îşi petrecuse toată 
noaptea cu Isabelle. Se uită lung la el. Nu părea diferit. 

— Sunt bine, zise ea. Nu era deloc momentul acum să-şi facă 
griji în privinţa vieţii amoroase a lui Simon. Trebuie să vorbesc 
cu Isabelle. 

— Păi, vorbeşte, zise Isabelle, împungând cu linguroiul în 



obiectul de pe fundul tigăii care era, se temea Clary, o clătită. 
Te ascult. 

— singură, zise Clary. 
Isabelle se încruntă. 

— Nu poate aştepta? Aproape am terminat. . . 

— Nu, zise Clary şi era ceva în tonul ei care-1 făcu pe Simon, 
cel puţin, să devină brusc alert. Nu poate. 

Simon se ridică de la masă. 

— Bine. O să vă dau un pic de intimitate, zise el. Se întoarse 
spre Amatis. N-ai putea să-mi arăţi şi mie fotografiile acelea cu 
Luke când era mic, despre care povesteai? 

Amatis aruncă o privire îngrijorată spre Clary, dar îl urmă pe 
Simon afară din bucătărie. 

— Ba cred c-aş putea. . . 

Isabelle clătină din cap, când uşa se închise în urma lor. Ceva 
sclipi la ceafa ei: un cuţit mic, strălucitor, înfipt în cocul său, 
care-1 ţinea prins. în pofida tabloului domestic, era totuşi un 
vânător de umbre. 

— Uite, zise ea, dacă e despre Simon. . . 

— Nu e despre Simon. E despre Jace. întinse biletul spre 
Isabelle. Citeşte asta! 

Oftând, Isabelle stinse ochiul plitei, luă biletul şi se aşeză să-1 
citească. Din coşul de fructe de pe masă, Clary luă un măr şi se 
aşeză la masă în faţa lui Isabelle, în timp ce aceasta studia 
biletul în gând. Clary decojea mărul în tăcere - nu-şi închipuia 
că-1 va mânca totuşi sau, de fapt, că va mai mânca vreodată 
ceva. 

Isabelle îşi ridică ochii din scrisoare, cu sprâncenele mult 
înălţate. 

— Pare destul de. . . personal. Eşti sigură că trebuia să-1 citesc 
şi eu? 

Probabil că nu. Clary abia îşi putea aminti cuvintele din scrisoare, 



acum; în oricare altă situaţie, nu i-ar fi arătat-o nicicum lui 
Isabelle, dar spaima ei în legătură cu Jace întrecuse orice altă 
preocupare. 

— Citeşte-o până la sfârşit. 

Isabelle se întoarse la bilet. Când termină, puse hârtia pe 
masă. 

— Mă gândeam eu că s-ar putea să facă aşa ceva. 

— înţelegi ce vreau să spun, zise Clary, cuvintele 
rostogolindu-se din gura ei cu de la sine putere, dar nu se poate 
să fi plecat de prea mult timp sau să fi ajuns prea departe. 
Trebuie să ne ducem după el şi... Se întrerupse, creierul ei în 
sfârşit pricepând ce spusese Isabelle, şi rosti cu întârziere. Cum 
adică, te gândeai tu că s-ar putea să facă aşa ceva? 

— Exact cum am spus. Isabelle îşi trecu pe după ureche o 
şuviţă desprinsă din coc. Din clipa în care a dispărut Sebastian, 
toată lumea a vorbit despre cum să-1 găsească. Eu i-am răscolit 
camera de la Penhallow, căutând orice am fi putut folosi ca să-i 
luăm urma - dar n-am găsit nimic. Trebuia să fi ştiut că dacă 
Jace găsea ceva care să-i permită să-i ia urma lui Sebastian, 
avea s-o şteargă ca din puşcă. îşi muşcă buza. Doar că atât 
mi-aş fi dorit să-1 fi luat şi pe Alee cu el! Alee n-o să fie deloc 
mulţumit. 

— Atunci crezi că Alee o să vrea să mergem după el? întrebă 
Clary cu speranţă renăscută. 

— Clary. Isabelle părea uşor exasperată, cum ai vrea să 
mergem după el? Cum am putea avea cea mai mică idee 
încotro a luat-o? 

— Trebuie să existe vreo cale. . . 

— Am putea încerca să-i luăm urma. Totuşi Jace e deştept. O 
fi găsit vreo modalitate de a bloca urmărirea. 

O mânie rece îi răscoli pieptul lui Clary. 

— Dar tu măcar vrei să-1 găsim? Măcar îţi pasă că a plecat în 



ceea ce e, practic, o misiune sinucigaşă? Nu-1 poate înfrunta pe 
Valentine, nu de unul singur. 

— Probabil că nu, zise Isabelle. Dar am încredere că Jace are 
motivele sale să. . . 

— Să ce? Să vrea să moară? 

— ciaryi Ochii lui Isabelle se învăpăiară deodată cu fulgere 
mânie. Crezi că noi, ceilalţi, suntem în siguranţă? Cu toţii 
aşteptăm să murim sau să fim înrobiţi. Chiar îl vezi pe Jace 
făcând asta, stând pur şi simplu pe margine şi aşteptând să se 
întâmple ceva groaznic? Chiar îl vezi. . . 

— Tot ce văd e că Jace este fratele tău, la fel cum a fost şi 
Max, zise Clary, şi de ceea ce i s-a întâmplat iui ţi-a păsat. 

Regretă că spusese asta, chiar în clipa în care o rosti; Isabelle 
se făcu palidă, de parcă vorbele lui Clary îi şterseseră toată 
culoarea de pe chip. 

— Max, zise Isabelle cu o furie bine controlată, era un 
băieţel, nu un luptător - avea nouă ani. Jace e un vânător de 
umbre, un războinic. Dacă noi ne luptăm cu Valentine, crezi că 
Alee nu va fi în luptă? Crezi că noi, toţi ceilalţi, nu ne pregătim 
tot timpul să murim, dacă va trebui, dacă scopul este destul de 
important? Valentine este tatăl lui Jace; probabil că Jace are 
cea mai mare şansă dintre noi toţi să facă ceea ce trebuie să 
facă. . . 

— Valentine o să-1 ucidă pe Jace, dacă va trebui, zise Clary. 
N-o să-1 cruţe. 

— Ştiu. 

— Dar tot ce contează este că moare în glorie? Nici măcar 
n-o să-i simţi lipsa? 

— O să-i simt lipsa în fiecare zi, ZISe Isabelle, tot restul vieţii 
mele, care, hai să recunoaştem, dacă Jace dă greş, va mai dura 
probabil încă o săptămână. 

Clătină din cap. 



— Nu înţelegi, Clary. Nu înţelegi cum e să trăieşti tot timpul 
în război, să creşti cu bătălie şi sacrificiu. Bănuiesc că nu e vina 
ta. E cum ai fost crescută. . . 

Clary îşi ridică mâinile. 

— Ba înţeleg. Ştiu că nu mă placi, Isabelle. Pentru că sunt o 
mundană pentru tine. 

— Crezi că de aceea. . . 

Isabelle se întrerupse, cu ochii strălucitori; nu doar de mânie, 
văzu Clary surprinsă, dar şi de lacrimi. 

— Dumnezeule, tu nu pricepi nimic, nu-i aşa? îl cunoşti pe 
Jace de... cât, o lună? Eu îl cunosc de şapte ani. In tot timpul 
ăsta cât l-am cunoscut, nu l-am văzut niciodată îndrăgostit, nu 
l-am văzut niciodată plăcându-i de cineva. S-a întâlnit cu fete, 
desigur. Fetele întotdeauna se îndrăgosteau de el, dar lui nu i-a 
păsat niciodată. Cred că de aceea Alee a crezut... 

Isabelle se opri pentru o clipă, rămânând perfect imobilă, 
încearcă să nu plângă, se gândi Clary, uluită - Isabelle, care 
părea că nu plângea niciodată. 

— întotdeauna m-a îngrijorat, şi pe mama, de altfel... vreau 
să spun, ce fel de adolescent nu se îndrăgosteşte niciodată de 
nimeni? Era parcă întotdeauna doar pe jumătate treaz, când 
ceilalţi din jur erau îngrijoraţi. Am crezut că probabil ceea ce se 
întâmplase cu tatăl lui îi făcuse cumva un soi de rău definitiv, 
ca şi când niciodată nu avea să mai iubească pe cineva cu 
adevărat. Dacă aş fi ştiut măcar ce se întâmplase 
de-adevăratelea cu tatăl lui. . . dar atunci probabil că aş fi gândit 
acelaşi lucru, nu-i aşa? Vreau să spun, cine n-ar fi rămas 
marcat definitiv de-aşa ceva. Şi apoi, noi te-am cunoscut pe 
tine şi a fost ca şi când s-ar fi trezit. Tu n-ai avut cum să-ţi dai 
seama, pentru că nu l-ai cunoscut niciodată altfel. Dar eu am 
văzut. Hodge a văzut. Alee a văzut - de crezi că te-a urât atât 
de tare? A fost aşa din secunda în care ai apărut în faţa noastră. 



Tu te-ai gândit că era uluitor că ne puteai vedea pe noi? Şi era, 
într-adevăr, dar ce uluire pe mine că şi Jace te putea vedea pe tine. A 
vorbit despre tine tot drumul până ne-am întors la Institut; 1-a 
convins pe Hodge să-1 trimită să te aducă; şi odată ce te-a adus 
la noi, n-a mai vrut să te lase să pleci. Ori de câte ori erai în 
cameră, nu te scăpa din ochi. . . Era gelos chiar şi pe Simon. Nu 
sunt sigur dacă el şi-a dat seama, dar era gelos. Pot să-ţi spun 
eu. Gelos pe un mundan. Şi după ceea ce i s-a întâmplat lui 
Simon la petrecere, a vrut imediat să meargă împreună cu tine la 
Dumort, încălcând Legea Conclavului, doar ca să salveze un 
mundan pe care nici măcar nu-1 suporta. A facut-o pentru tine. 
Căci dacă i s-ar fi întâmplat ceva lui Simon, tu ai fi suferit. Tu 
ai fost prima persoană din afara familiei noastre de a cărei 
fericire l-am văzut vreodată preocupat. Pentru că te iubea. 
Clary scoase un sunet gâtuit. 

— Dar asta a fost înainte. . . 

— înainte să afle că erai sora lui. Ştiu. Şi nu te învinuiesc 
pentru asta. N-aveai de unde să ştii. Şi bănuiesc că n-ai putut 
face nimic, nici când i-ai întors spatele şi-ai plecat, 
întâlnindu-te cu Simon după aceea ca şi când nici nu ţi-ar fi 
păsat. Am crezut că, de vreme ce Jace aflase că eşti sora lui, 
avea să renunţe şi să treacă peste asta, dar n-a tăcut-o, n-a putut. 
Nu ştiu ce i-a făcut Valentine când era copil. Nu ştiu dacă din 
cauza asta e el aşa cum e sau dacă asta e pur şi simplu firea lui, 
dar n-o să treacă peste iubirea pentru tine, Clary. Nu poate. Am 
început să urăsc să te văd. Pentru jace uram să te văd. E ca o 
rana pe care o capeţi de la veninul de demon - trebuie s-o laşi în 
pace şi-o să se vindece. De fiecare dată când scoţi bandajele, 
nu faci decât să deschizi din nou rana. De fiecare dată când te 
vede, e ca şi când şi-ar scoate bandajele. 

— Ştiu, şopti Clary. Cum crezi că e pentru mine? 

— Nu ştiu. Nu pot să spun ce simţi tu. Nu eşti sora mea. Nu te 



urăsc, Clary. Ba chiar te plac. Dacă ar fi cu putinţă, n-aş vrea 
pe nimeni altcineva care să fie cu Jace. Dar sper că poţi 
înţelege când spun că, dacă printr-o minune scăpăm cu toţii din 
asta, nădăjduiesc ca familia mea să se mute în altă parte, atât de 
departe, încât să nu te mai vedem niciodată. 

Clary îţi simţea lacrimile înţepându-i pleoapele. Era ciudat, 
ea şi Isabelle, stând la masa aceea, plângând după Jace din 
motive care erau deopotrivă foarte diferite şi ciudat de 
asemănătoare. 

— De ce îmi spui toate astea acum? 

— Pentru că mă acuzi că nu vreau să-1 protejez pe Jace. Dar 
eu chiar vreau să-1 protejez. De ce crezi că am fost atât de 
supărată când te-am văzut pe tine apărând acasă la Penhallow? 
Tu te porţi de parcă nu faci parte din toată lumea asta, a 
noastră; stai pe tuşă, dar eşti o parte din ea. Eşti în mijlocul ei. 
Nu poţi să te prefaci la nesfârşit că eşti jucător începător, Clary, 
nu când eşti fiica lui Valentine. Nu când Jace face ceea ce face 
din cauza ta. 

Din CaUZa mea! 

— Păi tu de ce crezi că e atât de dornic să- şi rişte viaţa? De 
ce crezi lui nu-i pasă dacă moare? 

Cuvintele lui Isabelle se înfigeau ca nişte ace în urechile lui Clary. Ştiu eu de ce, se 

gândi ea. Pentru că e convins că e demon, e convins că nu e cu 
adevărat uman, de aceea - dar nu pot să-ţi spun asta, nu-ţi pot 
spune singurul lucru care te-ar face să înţelegi. 

— întotdeauna s-a gândit că era ceva în neregulă cu el, iar 
acum, din cauza ta, crede că e blestemat pentru totdeauna. 
L-am auzit când i-a spus asta lui Alee. De ce să nu-ţi rişti viaţa, 
dacă oricum nu vrei să trăieşti? De ce să nu-ţi rişti viaţa, dacă 
nu vei fi niciodată fericit, indiferent ce faci? 

— Isabelle, destul! 

Uşa se deschisese, aproape fără zgomot, iar în prag stătea 



Simon. Aproape că uitase cât de ascuţit îi era acum auzul. 

— Nu e vina lui Clary. 
Isabelle se făcu roşie la faţă. 

— Nu te amesteca, Simon. Tu nu ştii ce se petrece. 
Simon intră în bucătărie, trântind uşa după el. 

— Am auzit aproape tot ce-aţi vorbit, le spuse el, degajat. 
Chiar şi prin perete. Zici că nu-i ştii sentimentele lui Clary, 
pentru că n-o cunoşti de îndeajuns de multă vreme. Ei bine, eu 
da. Dacă tu crezi că Jace e singurul care suferă, aici te înşeli. 

Urmă un moment de tăcere; înverşunarea din expresia lui 
Isabelle dispărea, încetul cu încetul. Ca de la mare depărtare, 
Clary avu impresia că aude pe cineva bătând la uşa din faţă: 
Luke, probabil, sau Maia care adusese o nouă provizie de sânge 
pentru Simon. 

— Nu din cauza mea a plecat, zise Clary, iar inima începu 
să-i bată cu putere. 

Pot să le spun secretul lui Jace, acum, că a plecat? Pot să le 
spun adevăratul motiv pentru care a plecat, adevăratul motiv 
pentru care nu-i pasă dacă moare? Cuvintele începură să se reverse 

din ea, aproape împotriva voinţei sale. 

— Când Jace şi cu mine am fost la conacul Wayland. . . când 
ne-am dus să găsim cartea Albă. . . 

Se opri când uşa de la bucătărie se deschise brusc. Amatis 
stătea în prag, cu cea mai ciudată expresie întipărită pe chip. 
Pentru o clipă, Clary crezu că era speriată, şi simţi că i se 
strânge inima. Dar nu spaimă era pe faţa lui Amatis, nu chiar 
spaimă. Arăta ca atunci când Clary şi Luke apăruseră deodată 
la uşa ei. Arăta de parc-ar fi văzut o stafie. 

— Clary, zise ea încet. A venit cineva care vrea să te vadă. . . 
Mai înainte să poată sfârşi, acel cineva trecu pe lângă ea, 

intrând în bucătărie. Amatis rămase deoparte, iar Clary îl văzu 
bine pentru prima oară pe intrus - o femeie zveltă, îmbrăcată în 
negru. La început, tot ce desluşi Clary fu costumul de vânător 



de umbre şi aproape că n-o recunoscu, nu până când ochii ei nu 
ajunseră la chipul femeii şi simţi că-i sare inima din piept, ca 
atunci când Jace sărise cu motocicleta peste marginea 
acoperişului hotelului Dumort, de la etajul zece. 
Era mama ei. 



PARTEA A TREIA 
CALEA SPRE RAI 



Oh, ştiu, calea spre rai era uşoară. 

A 

Siegfried Sassoon, „îndrăgostitul imperfect" 

CONDIŢIILE DE LOIALITATE 

Din noaptea în care se întorsese acasă şi descoperise că mama ei dispăTUSC, 

Clary îşi închipuise atât de adesea că o s-o vadă din nou, 
teafară şi sănătoasă, încât închipuirile ei căpătaseră aspectul 
unei fotografii care începuse să se şteargă din cauză că fusese 
luată în mână de-atâtea ori şi studiată. Imaginile acelea 
înviaseră acum înaintea ei, în timp ce ea se holba nevenindu-i 
să creadă - imagini în care mama ei, arătând sănătoasă şi 
fericită, o îmbrăţişa pe Clary şi-i spunea ce dor îi fusese de ea, 
dar că totul o să fie bine acum. 

Mama din închipuirile ei semăna foarte puţin cu femeia ce 
stătea în faţa ei acum. Ea şi-o amintea pe Jocelyn ca delicată şi 
artistă, o mică boemă cu salopeta ei pătată de vopselele cu care 
picta, cu părul roşu împletit într-o coadă pe spate sau strâns în 
vârful capului cu un creion, într-un coc alandala. Această 
Jocelyn era strălucitoare şi tăioasă ca un cuţit, cu părul 
pieptănat sever pe spate, fără nicio şuviţă nelalocul ei; negrul 
sumbru al costumului ei îi făcea faţa palidă şi dură. Nici 
expresia ei nu era aceea pe care şi-o imaginase Clary: în loc de 
încântare, era ceva ce aducea mai degrabă a groază când se uita 
la Clary, cu ochii ei verzi larg deschişi. 

— Clary, şopti ea. Hainele tale. 

Clary se uită în jos, la ea însăşi. Era îmbrăcată în costumul de 
luptă al lui Amatis, exact ceea ce mama ei nu voise niciodată 
ca fiica ei să poarte şi- şi petrecuse toată viaţa luând măsuri să 
nu se-ntâmple asta. Clary înghiţi cu greu nodul din gât şi se 
ridică în picioare, apucându-se strâns de marginea mesei. 
Vedea cum i se albiseră nodurile degetelor, dar mâinile i se 



păreau cumva deconectate de restul trupului, de parcă i-ar fi 
aparţinut altcuiva. 
Jocelyn făcu un pas spre ea, deschizându-şi braţele. 

— Clary... 

Iar Clary se trezi că se dă înapoi - atât de grăbită, că se lovi 
cu şalele de bufet. Durerea o săgetă prompt, dar ea abia o luă în 
seamă; se uita ţintă la mama ei. La fel şi Simon, cu gura uşor 
căscată; şi tot aşa şi Amatis, şocată. 

Isabelle se ridică în picioare, interpunându-se între Clary şi 
mama ei îşi strecură mâna sub şorţ, iar Clary presimţi că, atunci 
când şi-o va scoate, avea să ţină în ea biciul ei subţire de 
electrum. 

— Ce se petrece aici? întrebă Isabelle. Tu cine eşti? 

Vocea ei puternică şovăi puţin când păru că citeşte expresia 
de pe faţa lui Jocelyn; Jocelyn se uita lung la ea, cu o mână pe 
inimă. 

— Maryse. 

Vocea lui Jocelyn era doar o şoaptă. 
Isabelle păru şocată. 

— De unde ştii cum o cheamă pe mama? 
Imediat, obrajii lui Jocelyn se împurpurară. 

— Bineînţeles. Tu eşti fiica lui Maryse. Numai că. . . semeni 
atât de mult cu ea! 

îşi lăsă mâna jos, încet. 

— Eu sunt Jocelyn Fr. . . Fairchild, mama lui Clary. 
Isabelle îşi scoase mâna de sub şorţ şi aruncă o privire spre 

Clary, nedumerită. 

— Dar erai în spital. . . la New York. . . 

— Am fost, zise Jocelyn cu voce mai fermă. Dar mulţumită 
fiicei mele, acum sunt bine. Şi mi-ar plăcea să rămân un 
moment doar cu ea. 

— Eu nu prea cred, zise Amatis, că ea vrea să rămână un 



A 

moment doar cu tine. întinse o mână spre umărul lui Jocelyn. 
Trebuie să fie un mare şoc pentru ea. . . 

Jocelyn îi dădu la o parte mâna lui Amatis şi înaintă spre 
Clary, întinzându-şi braţele spre ea. 

— Clary... 

în sfârşit, Clary îşi regăsi vocea. O voce rece, glacială, 
într-atât de furioasă încât o surprinse şi pe ea. 

— Cum ai ajuns aici, Jocelyn? 

Mama ei încremeni, cu o expresie de nesiguranţă jucându-i 
pe chip. 

— Am venit prin Portal, chiar la marginea oraşului, cu 
Magnus Bane. Ieri, a venit la mine, la spital. . . a adus antidotul. 
Mi-a povestit tot ce ai făcut pentru mine. Tot ce mi-am dorit de 
când m-am trezit a fost să te văd. . . 

Vocea i se stinse. 

— Clary, s-a întâmplat ceva? 

— De ce nu mi-ai spus niciodată că aveam un frate? zise 
Clary. 

Nu era ceea ce se aşteptase ea c-o să-i spună, nu era nici 
măcar ceea ce plănuise să rostească. Dar, asta îi ieşise. 
Jocelyn lăsă braţele să-i cadă. 

— Am crezut că murise. Am crezut că, dacă-ţi spun, nu 
făceam altceva decât să te îndurerez. 

— Dă-mi voie să-ţi spun ceva, mamă, zise Clary. E mai bine 
să ştii, decât să nu ştii. întotdeauna. 

— îmi pare rău. . . începu Jocelyn. 

— Iţi pare rău? 

Parcă se rupsese ceva înăuntrul lui Clary şi totul se revărsa 
acum afară, toată amărăciunea ei, toată mânia înăbuşită. 

— Vrei să-mi explici de ce nu mi-ai spus niciodată că sunt 
vânător de umbre? Sau că tatăl meu trăieşte? Oh, şi ce zici 
despre suma aia pe care i-ai plătit-o lui Magnus ca să-mi fure 



amintirile? 

— încercam să te protejez. . . 

— Ei bine, ai făcut o treabă grozavă! ridică vocea Clary. Ce 
te-aştepţi să se întâmple cu mine după ce tu dispăreai? Dacă 
n-ar fi fost Jace şi ceilalţi, acum aş fi moartă. Nu mi-ai arătat 
niciodată cum să mă protejez singură. Nu mi-ai spus niciodată 
cât de periculoase erau de fapt lucrurile. Ce te-ai gândit? Că 
dacă nu puteam să văd eu lucrurile rele, asta însemna că nici 
ele nu mă puteau vedea pe mine? Ochii îi ardeau. Ştiai că 
Valentine nu era mort. I-ai spus lui Luke că tu credeai că încă 
era în viaţă. 

— Tocmai de aceea a trebuit să te ascund, zise Jocelyn. Nu 
puteam risca să-1 las pe Valentine să afle unde eşti. Nu-1 puteam 
lăsa să se atingă de tine. . . 

— Pentru că 1-a transformat pe primul tău născut într-un 
monstru, zise Clary, şi n-ai vrut să-mi facă şi mie acelaşi lucru. 

Amuţită şi şocată, Jocelyn nu putea decât să se uite fix la ea. 

— Da, zise ea, într-un târziu. Dar asta nu e tot, Clary. . . 

— Mi-ai furat amintirile, zise Clary. Tu mi le-ai luat. Mi-ai 
răpit dreptul de a şti cine sunt. 

— Nu asta eşti tu! strigă Jocelyn. N-am vrut niciodată să fii 
cine erai... 

— Nu contează ce ai vrut tu! ţipă Clary. E vorba de cine sunt 
eu! Tu mi-ai răpit toate astea — nu-ţi aparţineaul 

Jocelyn era lividă. In ochii lui Clary se adunară lacrimi - nu 
suporta s-o vadă pe mama ei astfel, s-o vadă atât de rănită, şi cu 
toate acestea ea era cea care-i făcuse toate rănile - şi ştia că 
dacă deschidea gura din nou, avea să-i iasă cuvinte şi mai 
cumplite, lucruri şi mai pline de ură şi de mânie. îşi lipi mâna 
peste gură şi se repezi spre hol împingând-o la o parte pe mama 
ei şi trecând pe lângă mâna întinsă de Simon. Tot ce voia era să 
scape. împingând orbeşte uşa de la intrare, aproape căzu în 



stradă. In urma ei, cineva o strigă pe nume, dar ea nu se 
întoarse. Deja alerga. 

Jace fusese cumva surprins să descopere că Sebastian lăsase 
calul lui Verlac în grajd, în loc să-1 folosească şi să gonească la 
galop în noaptea în care fugise. Probabil că se temuse că i s-ar fi 
putut da de urmă lui Wayfarer. 

Jace simţi o oarecare satisfacţie să înşeueze armăsarul şi să 
iasă călare din oraş. Ce-i drept, dacă Sebastian chiar l-ar fi vrut 
pe Wayfarer, nu l-ar fi lăsat în urmă - şi, de altfel, în primul 
rând, calul nu fusese într-adevăr al lui Sebastian. Dar realitatea 
era că lui Jace îi plăceau caii. Avea zece ani când călărise unul 
ultima oară, dar amintirile, observă el cu plăcere, îi reveneau cu 
repeziciune. 

Le luase, lui şi lui Clary, aproape şase ore să vină pe jos de la 
conacul Wayland până în Alicante. îi luă aproape două ore să 
ajungă înapoi, călărind aproape la galop. Când ajunseră să urce 
dealul la picioarele căruia se aflau casa şi grădinile, amândoi - 
şi el, şi calul - erau acoperiţi de broboane de năduşeală. 

Protecţiile care deviau trecătorii şi ascundeau conacul 
fuseseră distruse odată cu temelia conacului. Ceea ce mai 
rămăsese din clădirea - odinioară elegantă - era un morman de 
piatră prăfuită. Grădinile, pârjolite acum pe la margini, încă îi 
mai evocau amintiri din perioada în care trăise se aici, pe când 
era copil. Văzu tufele de trandafiri, acum lipsite de flori şi 
năpădite de buruieni căţărătoare; băncile de piatră, de lângă 
bazinele secate; şi adâncitura din pământ unde stătuse cu Clary 
în noaptea când se prăbuşise conacul. Putea vedea printre 
copaci sclipirea albastră a lacului din apropiere. 

Un val de amărăciune îl cuprinse. îşi vârî mâna în buzunar şi 
scoase mai întâi o stelă - o „împrumutase" din camera lui Alee, 
înainte de a pleca, s-o înlocuiască pe aceea pe care i-o pierduse 



Clary, de vreme ce Alee putea oricând să-şi ia alta - şi apoi 
firul de aţă pe care-1 culesese de pe mâneca mantiei lui Clary. II 
ţinea în palmă - era mânjit de sânge la un capăt. îl închise în 
pumn, strângând destul de tare cât să i se vadă oasele prin 
piele, iar cu stela trasă o rună pe dosul mâinii. Privi runa 
scufundându-se în pielea lui, ca piatra într-o apă, şi închise 
ochii. 

In loc de întunericul din spatele pleoapelor sale, văzu o vale. 
El stătea pe un mal înalt şi o privea cum se desfăşoară la 
picioarele sale şi, ca şi cum s-ar fi uitat pe o hartă unde era 
marcat cu o piuneză locul în care se oprise. Ştiu exact unde se 
afla. îşi aminti cum Inchizitoarea ştiuse precis unde era vasul 
lui Valentine pe mijlocul lui East River şi se lumină: Deci aşa a 
făcut şi ea. Fiecare detaliu era foarte clar - fiecare fir de iarbă, 
cele câteva frunze uscate împrăştiate la picioarele lui -, dar fără 
niciun sunet. Scena era nepământean de tăcută. 

Valea avea formă de potcoavă, mai îngustă la un capăt decât 
la celălalt. Un fir argintiu strălucitor de apă - un izvor sau un 
pârâu - curgea pe mijlocul ei şi dispărea printre stâncile de la 
capătul mai îngust. Lângă pârâu se ridica o casă de piatră 
cenuşie, de pe al cărei horn pătrat ieşeau fuioare de fum alb. 
Era o scenă ciudat de pastorală, liniştită sub ochiul albastru al 
cerului. în timp ce privea, o siluetă zveltă răsări în raza lui 
vizuală. Sebastian. Acum, când nu se mai ostenea să se prefacă, 
aroganţa sa se distingea clar în modul în care păşea, în umerii 
ieşiţi în afară, în uşorul zâmbet afectat de pe faţa lui. Sebastian 
îngenunche la marginea pârâului şi îşi cufundă mâinile în apă, 
stropindu-se apoi pe faţă şi pe păr. 

Jace deschise ochii. Sub el, Wayfarer păştea mulţumit iarbă. 
Jace îşi vârî stela şi firul de aţă la loc în buzunar şi, după o 
singură privire spre ruinele casei în care crescuse, apucă frâul 
şi îşi înfipse pintenii în coastele calului. 



Clary stătea în iarbă, la marginea Colinei Citadelei, şi se uita 
posacă în jos, la Alicante. Priveliştea din punctul acela era de-a 
dreptul spectaculoasă, trebuia să recunoască. Putea vedea peste 
acoperişurile oraşului cu sculpturile lor elegante în piatră şi cu 
moriştile gravate cu rune-Peceţi peste turlele Palatului 
Acordurilor, până la ceva care sclipea în depărtare, ca marginea 
unei monede de argint - Lacul Lyn? Ruinele înnegrite ale 
Citadelei se înălţau în spatele ei, iar turnurile demonilor 
sclipeau precum cleştarul. Clary avu impresia că poate vedea 
protecţiile, sclipind ca o plasă invizibilă de jur împrejurul 
oraşului. 

Se uită în jos, la mâinile ei. Rupsese mai multe fire de iarbă 
în ultimele spasme ale furiei sale, iar degetele îi erau lipicioase 
de pământ şi de sânge, de la unghia pe care şi-o despicase pe 
jumătate. Odată ce furia îi trecuse, îi luase locul o senzaţie de 
pustietate cumplită. Nu- şi dăduse seama câtă pică îi purta 
mamei sale, nu până când nu intrase pe uşă, iar Clary dăduse 
deoparte panica ei pentru viaţa lui Jocelyn şi realizase ce zăcea 
dedesubt. Acum, când era mai calmă, se întrebă dacă o parte 
din ea voia s-o pedepsească pe mama ei pentru ceea ce i se 
întâmplase lui Jace. Dacă el n-ar fi fost minţit - dacă amândoi 
n-ar fi fost minţiţi -, atunci probabil că şocul de a descoperi ce 
îi făcuse lui Valentine când era doar un copil nu l-ar fi împins 
la un gest pe care Clary nu avea cum să nu-1 simtă ca fiind 
aproape o sinucidere. 

— Te superi dacă stau şi eu cu tine? 

Sări speriată şi se rostogoli pe o parte, ca să se uite în sus. 
Simon stătea în picioare, lângă ea, cu mâinile în buzunare. 
Cineva - Isabelle, probabil - îi dăduse o jachetă neagră, din 
materialul dur pe care-1 foloseau vânătorii de umbre pentru 
costumele lor de luptă. Un vampir în costum, gândi Clary, 



întrebându-se dacă era primul. 

— Te-ai furişat şi m-ai luat prin surprindere, zise ea. 
Bănuiesc că nu sunt un vânător de umbre prea breaz. 

Simon ridică din umeri. 

— Păi, în apărarea ta, eu chiar mă mişc cu o graţie silenţioasă 

de panteră. 

In pofida voinţei sale, Clary zâmbi. Se ridică în capul oaselor, 
ştergându-şi murdăria de pe mâini. 

— Haide, stai şi tu lângă mine. Festivalul morocănoşilor e 
deschis tuturor. 

Aşezându-se lângă ea, Simon se uită peste oraş şi fluieră. 

— Frumoasă privelişte. 

— Este. Clary îi aruncă o căutătură piezişă. Cum m-ai găsit? 

— Păi, mi-a luat câteva ore, zâmbi el, puţin strâmb. Apoi 
mi-am amintit cum, atunci când ne certam, în clasa întâi, tu te 
duceai să te bosumfli pe acoperişul meu, iar mama trebuia să te 
dea jos. 

— Şi? 

— Te cunosc, zise el. Când te superi, cauţi locurile înalte. 

îi întinse ceva - mantia ei verde, frumos împăturită. Ea o luă 
şi o puse pe umeri - biata haină, avea deja semnele clare ale 
purtatului îndelungat. Chiar şi o gaură, destul cât să vâri un 
deget prin ea. 

— Mersi, Simon. 

îşi prinse genunchii în braţe şi îşi îndreptă privirea spre oraş. 
Soarele coborâse spre orizont, iar turnurile începuseră să 
împrăştie o lumină slabă, roşu- trandafirie. 

— Mama te-a trimis să mă aduci? 
Simon clătină din cap. 

— Luke, de fapt. Şi mi-a cerut doar să-ţi spun că ar fi bine să 
te întorci înainte de apusul soarelui. Se întâmplă nişte chestii 
destul de importante. 



— Ce fel de chestii? 

— Luke le-a dat termen celor din Conclav până la apus să 
decidă dacă sunt de acord să le ofere repudiaţilor nişte locuri în 
Consiliu. Repudiaţii se strâng cu toţii la Poarta de Nord, în 
amurg. Dacă acceptă Conclavul, intră în Alicante. Dacă nu. . . 

— Ii trimit acasă, sfârşi Clary. Şi Conclavul se predă lui 
Valentine. 

— Mda. 

— Or să accepte, zise Clary. Trebuie să accepte. îşi strânse 
genunchii la piept. Nu l-ar alege niciodată pe Valentine. 
Nimeni n-ar face-o. 

— Mă bucur să văd că idealismul nu ţi-a fost ştirbit, zise 
Simon şi, cu toate că tonul lui era uşuratic, Clary auzi şi-o altă 
voce prin a lui. Vocea lui Jace, spunând că el nu era un idealist, 
iar ea se înfioră, în pofida mantiei pe care o purta. 

— Simon? zise ea. Am să-ţi pun o întrebare stupidă. 

— Care? 

— Te-ai culcat cu Isabelle? 

Simon scoase un sunet înecat. Clary se răsuci încet, ca să se 
uite la el. 

— Te simţi bine? întrebă ea. 

— Cred că da, zise el, recăpătându-şi stăpânirea cu un efort 
evident. Vorbeşti serios? 

— Păi, ai fost plecat toată noaptea. 

Simon tăcu un lung moment. In cele din urmă, spuse: 

— Nu sunt sigur că e treaba ta, dar, nu. 

— Ei bine, zise Clary după o pauză de chibzuinţă, bănuiesc 
că n-ai fi putut profita de ea când e atât de îndurerată de 
pierderea suferită şi toate celelalte. 

Simon pufni. 

— Dacă-1 întâlneşti vreodată pe omul care să profite de 
Isabelle, să mă anunţi şi pe mine. Mi-ar plăcea să-i strâng 



mâna. Sau să fug din calea lui cât de repede pot, nu prea ştiu 
bine care din ele. 

— Deci nu te întâlneşti cu Isabelle. 

— Clary, zise Simon, de ce mă întrebi despre Isabelle? Nu 
vrei să vorbim despre mama ta? Sau despre Jace? Izzy mi-a 
spus că a plecat. Ştiu cum trebuie să te simţi. 

— Ba nu, zise Clary. Nu cred că ştii. 

— Nu eşti singura persoană care s-a simţit vreodată părăsită, 
în vocea lui Simon se simţea o notă de nerăbdare. Zău că am 
crezut... vreau să spun, nu te-am văzut niciodată atât de 
furioasă. Şi pe mama ta. Am crezut că ţi-era dor de ea. 

— Bineînţeles că mi-a fost dor de ea! zise Clary, dându-şi 
seama, chiar când o rosti, cum trebuie să fi arătat scena din 
bucătărie. Mai ales în ochii mamei sale. Alungă acest gând. 
Numai că, am fost atât de concentrată s-o salvez - s-o salvez de 
Valentine, apoi să găsesc o cale s-o vindec -, încât nu m-am 
oprit niciodată să mă gândesc cât de furioasă eram că m-a 
minţit în toţi aceşti ani. Că mi-a ţinut ascunse toate astea, mi-a 
ascuns adevărul. Nu m-a lăsat niciodată să ştiu cine eram de 
fapt. 

— Dar nu asta i-ai spus când a intrat în bucătărie, zise Simon, 
liniştit. I-ai spus „De ce nu mi-ai spus niciodată că aveam un 
frate?" 

— Ştiu. Clary culese un fir de iarbă din pământ, răsucindu-1 
între degete. Bănuiesc că nu mă pot opri să nu mă gândesc că, 
dac-aş fi ştiut adevărul, nu l-aş fi privit pe Jace aşa cum am 
facut-o. Nu m-aş fi îndrăgostit de el. 

Simon tăcu pentru o clipă. 

— Nu cred că te-am mai auzit vreodată spunând asta. 

— Că îl iubesc? râse, dar îi sună jalnic până şi ei. Se pare că 
n-are rost să mă prefac că nu-i aşa, în momentul ăsta. Poate că 
totuşi contează. Probabil că n-am să-1 mai văd niciodată, 



oricum. 

— O să se întoarcă. 

— Poate. 

— O să se întoarcă, repetă Simon. Pentru tine. 

— Nu ştiu. 

Clary clătină din cap. Se făcuse mai rece de când soarele se 
cufundase spre marginea zării. Ea- şi miji ochii, aplecându-se şi 
privind ţintă. 

— Simon, uite! 

El îi urmări privirea. Dincolo de protecţii, la Poarta de Nord, 
sute de siluete întunecate se adunau, unele stând strânse în 
grup, altele ceva mai deoparte: repudiaţii pe care Luke îi 
chemase în ajutorul cetăţii aşteptau răbdători cuvântul de la 
Conclav care să-i lase să intre. Un fior îi străbătu şira spinării 
lui Clary. Era aşezată nu doar pe culmea acestui deal, 
uitându-se peste o pantă abruptă la oraşul de dedesubt, dar se 
afla chiar la limita unei crize, un eveniment care avea să 
schimbe lucrurile în lumea vânătorilor de umbre. 

— Au venit, zise Simon, mai mult pentru sine. Mă întreb 
dacă asta înseamnă că s-a hotărât Conclavul? 

— Sper că da. 

Firul de iarbă pe care îl strivise Clary devenise o murdărie 
verde informă; îl aruncă şi smulse altul. 

— Nu ştiu ce o să fac dacă ei decid să se supună lui 
Valentine. Poate voi reuşi să creez un Portal care să ne ducă 
până într-un loc unde Valentine să nu ne găsească niciodată. O 
insulă pustie sau ceva asemănător. 

— Okay, am şi eu o întrebare prostească, zise Simon. Tu poţi 
crea rune noi, da? De ce nu creezi una care să distrugă toţi 
demonii din lumea asta? Sau care să-1 ucidă pe Valentine? 

— Nu merge aşa, zise Clary. Eu pot crea numai rune pe care ie 
pot vizualiza. întreaga imagine trebuie să vină în capul meu, ca 



o pictură. Când încerc să vizualizez „ucide-1 pe Valentine" sau 
„condu lumea" sau mai ştiu eu ce, nu obţin nicio imagine. Doar 
zgomot alb. 

— Dar de unde vin imaginile runelor, tu ce crezi? 

— Nu ştiu, zise Clary. Toate runele pe care le cunosc 
vânătorii de umbre vin din Cartea Gri. De aceea nu le pot fi 
puse decât nefilimilor, pentru asta sunt ele. Dar mai sunt şi 
altele, rune mai vechi. Magnus mi-a spus. Precum Pecetea lui 
Cain. A fost o rună de protecţie, dar nu una din Cartea Gri. Aşa 
că, atunci când mă gândesc la runele acestea vechi, ca runa 
Neînfricării, nu ştiu dacă e ceva ce eu inventez sau ceva de care 
îmi amintesc — FUFIC mai vechi decât vânătorii de umbre. Runele 
sunt de aceeaşi vârstă cu îngerii. 

Se gândi la runa pe care i-o arătase Ithuriel, cea simplă ca un 
nod. Venise oare din mintea ei sau dintr-a îngerului? Sau era 
doar ceva ce existase dintotdeauna, ca marea sau cerul? Gândul 
acesta o făcu să se înfioare. 

— Ţi-e frig? întrebă Simon. 

— Da. . . ţie, nu? 

— Eu nu mai simt frigul. 

O înconjură cu un braţ, mişcându-şi mâna pe spatele ei, în 
cercuri lente. Chicoti jalnic. 

— Bănuiesc că asta nu te ajută prea tare, de vreme ce eu 
n-am căldură în corp şi aşa mai departe. 

— Nu, zise Clary. Adică, da, mă ajută. Mai stai aşa. 

îşi ridică privirea spre el. El se uita în jos, la Poarta de Nord, 
în jurul căreia siluetele negre ale repudiaţilor încă stăteau 
strânse, aproape nemişcate. Lumina roşie a turnurilor 
demonilor i se răsfrângea în ochi; arăta ca un personaj dintr-o 
fotografie făcută cu blitzul. Ii putea vedea venele albastre 
palide întinzându-se ca o pânză de păianjen imediat sub piele, 
în locurile unde era mai subţire, la tâmple, la baza claviculei. 



Aflase destule despre vampiri ca să ştie că asta însemna că 
trecuse multă vreme de când se hrănise. 

— Ţi-e foame? 
Acum el se uită la ea. 

— Te temi c-o să te muşc? 

— Ştii că eşti bine- venit să iei din sângele meu oricând vrei. 
Un fior, dar nu de frig, trecu peste el, şi o strânse mai tare 

lângă el. 

— N-aş face niciodată asta, zise el. După care, mai vesel: De 
altfel, am băut deja din sângele lui Jace - ajunge cât m-am 
hrănit din sângele prietenilor. 

Clary se gândi la cicatricea argintie de pe gâtul lui Jace. încet, 
cu mintea încă plină de imaginea lui Jace, zise: 

— Crezi că de aceea. . .? 

— De aceea? 

— De aceea nu te afectează soarele. Adică, înainte, te ardea, 
nu-i aşa? înainte de noaptea aceea de pe vas? 

El dădu din cap, fără chef. 

— Deci ce altceva s-a schimbat? Dacă nu e doar din cauză că 
i-ai băut sângele? 

— Vrei să spui pentru că el e nefilim? Este, dar nu doar din 
cauza asta. Tu şi cu Jace... voi nu sunteţi absolut normali, nu-i 
aşa? Vreau să spun, nu sunteţi vânători de umbre obişnuiţi. 
Ceea ce vă face pe voi să fiţi diferiţi mă face şi pe mine diferit. 
E ceva special cu voi doi. Aşa cum a spus Regina Elfilor 
Luminii. Voi sunteţi experimente. 

Zâmbi, văzându-i privirea speriată. 

— Nu sunt prost. Pot să pun lucrurile cap la cap. Tu, cu 
puterea runelor tale, iar Jace, ei bine... nimeni nu poate fi atât 
de enervant fără vreo asistenţă supranaturală. 

— Chiar atât de antipatic îţi e? 

— Nu mi-e antipatic Jace! protestă Simon. Adică, l-am urât 



la început, desigur. Părea atât de arogant şi de sigur pe el, iar tu 
te purtai de parcă el era buricul pământului. . . 

— Ba nu. 

— Lasă-mă să termin, Clary. 

în vocea lui Simon era ceva profund, aşa cum avea răsuflarea 
tăiată - dacă se poate spune despre cineva care nu respira 
niciodată că avea răsuflarea tăiată. Suna de parcă ar fi gonit 
spre ceva. 

— Pot să spun cât de mult îl plăceai tu pe el, iar eu credeam 
că el te folosea, că erai doar o fată mundană prostuţă pe care o 
putea el impresiona cu şmecheriile lui de vânător de umbre. La 
început, mi-am spus că n-ai să te laşi niciodată dusă de aşa 
ceva şi apoi, chiar dacă ai fi facut-o, mi-am spus că el avea să 
se sature în cele din urmă de tine, iar tu ai să te întorci la mine. 
Nu sunt mândru de ce-am gândit, dar când eşti disperat, crezi 
orice, bănuiesc. Iar după aceea, când s-a dovedit că era fratele 
tău, mi s-a părut ca o graţiere de ultim minut - şi m-am 
bucurat. M-am bucurat chiar şi să văd cât de mult părea că 
suferă, până în noaptea aceea, la Curtea Elfilor Luminii, când 
l-ai sărutat. Am putut vedea. . . 

— Ce-ai văzut? zise Clary, neputând să suporte pauza. 

— Modul în care se uita la tine. Atunci am priceput. Nu se 
folosise niciodată de tine. Te iubea şi asta îl ucidea. 

— Şi de-asta te-ai dus tu la Dumort? şopti Clary. 

Era un lucru pe care voise mereu să-1 ştie, dar nu fusese 
niciodată în stare să se hotărască să întrebe. 

— Din cauza ta şi a lui Jace? în niciun caz, nu. încă din 
prima noapte la hotel, voisem mereu să mă întorc. Visam 
despre asta. Şi mă dădeam jos din pat, mă îmbrăcam sau mă 
trezeam că sunt direct pe stradă şi ştiam că voiam să mă întorc 
la hotel. Era întotdeauna cel mai rău noaptea, şi mai rău cu cât 
mă apropiam de hotel. Nici măcar nu mi-a trecut prin minte că 



era ceva supranatural - l-am considerat stres posttraumatic sau 
ceva de genul ăsta. în noaptea aceea, eram atât de obosit şi de 
furios, iar noi ajunseserăm atât de aproape de hotel, şi era 
noapte... nici nu-mi amintesc ce s-a întâmplat. îmi amintesc 
doar că plecasem din parc şi apoi. . . nimic. 

— Dar dacă n-ai fi fost furios pe mine. . . dacă noi nu te-am fi 
supărat. . . 

— Nu-i ca şi când ai fi avut de ales, zise Simon. Şi nu-i ca şi 
când eu n-aş fi ştiut. N-ai decât să ţii adevărul cât mai mult 
timp în adâncuri, că tot scoate bulbuci la suprafaţă. Greşeala pe 
care am facut-o eu a fost să nu vă spun ce se întâmpla cu mine, 
să nu vă spun despre visele mele. Dar nu regret că noi doi am 
fost împreună şi ca iubiţi. Mă bucur că am încercat. Şi te iubesc 
pentru că ai încercat, chiar dacă n-ar fi mers niciodată. 

— Am vrut atât de mult să meargă, zise Clary cu blândeţe. 
N-am vrut niciodată să te rănesc. 

— Eu n-aş schimba nimic, zise Simon. N-aş renunţa la a te 
iubi. Pentru nimic în lume. Ştii ce mi-a spus Raphael? Că n-am 
ştiut să fiu un bun vampir, că vampirii îşi acceptă moartea. Dar 
câtă vreme îmi amintesc cum era să te iubesc pe tine, o să mă 
simt întotdeauna viu. 

— Simon... 

— Uite! O întrerupse cu un gest, căscându-şi larg ochii negri. 
Acolo jos! 

Soarele era doar o aşchie roşie la orizont; în timp ce se uita, 
pâlpâi şi se stinse, dispărând dincolo de marginea întunecată a 
lumii. Turnurile demonilor din Alicante se aprinseră deodată 
însufleţite de o incandescenţă. în lumina lor, Clary putu vedea 
mulţimea întunecată foindu-se neliniştită prin faţa Porţii de 
Nord. 

— Ce se întâmplă? şopti ea. Soarele a apus; de ce nu se 
deschid porţile? 



Simon era împietrit. 

— Conclavul, zise el. Trebuie să-i fi spus nu lui Luke. 

— Dar nu se poate! Vocea lui Clary se ridică ascuţit. Asta ar 
însemna că. . . 

— Or să se predea lui Valentine. 

— Nu pot face asta! ţipă iarăşi Clary, dar chiar sub ochii ei, 
grupurile siluetelor întunecate care înconjurau protecţiile se 
întoarseră se îndepărtară de oraş, curgând ca furnicile dintr-un 
muşuroi distrus. 

Faţa lui Simon era ca de ceară în lumina înserării. 

— Bănuiesc, zise el, că într-adevăr ne urăsc atât de mult. Mai 
degrabă îl aleg pe Valentine. 

— Nu din ură, zise Clary, ci de frică. Până şi lui Valentine îi 
era frică. 

O spusese fără să se gândească şi îşi dădu seama că era 
adevărat. 

— Frică şi gelozie. 

Simon aruncă iute o privire spre ea, surprins. 

— Gelozie? 

Dar Clary era din nou în visul pe care i-1 arătase Ithuriel, iar 
voce lui Valentine îi răsuna în urechi. Am visat că îmi vei spune 
de ce. De ce ne-a creat Raziei, ca pe rasa lui de vânători de 
umbre, şi totuşi nu ne-a dat puterile pe care le au repudiaţii - 
viteza lupilor, nemurirea spiritelor naturii, magia 
magicienilor, nici măcar rezistenţa vampirilor. Ne-a lăsat goi 
în faţa legiunilor iadului, doar cu liniile astea pictate pe pielea 
noastră. De ce a trebuit ca puterile lor să fie mai mari ca ale 
noastre? De ce nu putem să avem şi noi ce au ei? 

Deschise uşor buzele şi se uită fără să vadă la oraşul de jos. 
îşi dădu seama vag că Simon o striga pe nume, dar mintea ei 
gonea. îngerul i-ar fi putut arăta orice, se gândi ea, dar alesese 
să-i arate aceste scene, aceste amintiri, cu un scop. Se gândi la 



Valentine care strigase: Noi să fim condiţionaţi de repudiaţi, să 
fim legaţi de creaturile alea! 

Şi rima. Cea pe care o visase. Rima simplă ca un nod. 

De ce nu putem să avem şi noi ce au ei? 

— Legare, zise, cu voce tare. E o rună de legare. Uneşte ce-i 
asemănător cu ce e diferit. 

— Cum? zise Simon şi o privi nedumerit. 

Ea se ridică în picioare, scuturându-se de pământ. 

— Trebuie să ajung acolo. Unde sunt ei? 

— Unde sunt cine? Clary? 

— Conclavul. Unde sunt întruniţi? Unde e Luke? 
Simon se ridică în picioare. 

— La Palatul Acordurilor. Clary. . . 

Dar ea o luase deja la fugă, cât putea de repede, pe cărarea 
şerpuită care ducea în oraş. înjurând printre dinţi, Simon o 
urmă. 

Se spune că toate drumurile duc la Palat. Cuvintele lui 
Sebastian sunau mereu şi mereu în capul lui Clary, în timp ce 
ea alerga tot mai repede pe străduţele înguste din Alicante. 
Spera că era adevărat, pentru că altminteri cu siguranţă avea să 
se rătăcească. Străzile se întorceau în unghiuri ciudate, nu ca 
minunatele străzi ale Manhattanului, drepte şi perpendiculare, 
în Manhattan ştiai oricând unde te afli. Totul era clar numerotat 
şi afişat. Aici era un labirint. 

Se repezi printr-o curte minusculă şi de-a lungul uneia dintre 
aleile înguste de pe marginea canalului, ştiind că dacă urmărea 
apa, avea să iasă în cele din urmă în Piaţa îngerului. Cumva 
spre surprinderea ei, aleea o conduse pe lângă casa lui Amatis, 
iar apoi goni, gâfâind, pe o stradă mai largă, familiară, care 
făcea o buclă. Strada se deschise în piaţă, Palatul Acordurilor 
ridicându-se impunător şi alb în faţa ei, cu statuia îngerului 



strălucitoare în centrul pieţei. Stând lângă statuie era Simon, cu 
braţele încrucişate, privind-o încruntat. 

— Ai fi putut să aştepţi, zise el. 

Ea se aplecă, sprijinindu-şi mâinile pe genunchi, trăgând 
răsuflarea. 

— Nu... prea poţi să-mi reproşezi asta... de vreme ce ai 
ajuns oricum înaintea mea. 

— Viteză de vampir, zise Simon cu o oarecare satisfacţie. 
Când ajungem acasă, o să caut o pistă de curse. 

— Asta ar însemna. . . să trişezi. 

Trăgând pentru ultima oară aer adânc în piept, Clary se 
îndreptă şi îşi dădu la o parte din ochi părul năduşit. 

— Haide! Intrăm. 

Sala era plină de vânători de umbre, mai mulţi decât văzuse 
vreodată Clary adunaţi la un loc, chiar în noaptea atacului lui 
Valentine. Vocile lor se ridicau într-un bubuit ca de avalanşă 
prăbuşindu-se; cei mai mulţi erau adunaţi în grupuri care 
strigau nemulţumite - estrada era goală, iar harta Idrisului 
atârna, părăsită, în spate. 

Se uită după Luke. îi luă câteva clipe să-1 găsească, sprijinit 
de o coloană, cu ochii pe jumătate închişi. Arăta înfiorător - pe 
jumătate mort, cu umerii căzuţi. Amatis stătea în spatele lui, 
mângâindu-1 pe umăr, cu îngrijorare. Clary îşi roti privirea, dar 
Jocelyn nu era de văzut pe nicăieri în mulţime. 

Pentru doar un moment, ezită. Apoi se gândi la Jace, dus 
după Valentine, de unul singur, ştiind că avea toate şansele să 
fie ucis. El ştia că era o parte din asta, o parte din toate acestea, 
cum era şi ea, de asemenea - fusese dintotdeauna, chiar şi 
atunci când n-o ştiuse. Adrenalina încă îi gonea prin vene cu 
înţepături de ace, ascuţindu-i percepţia, făcând ca totul să i se 
pară foarte clar. Aproape prea clar. îi strânse mâna lui Simon. 

— Urează-mi noroc, zise ea, apoi picioarele începură s-o 



ducă spre treptele estradei, aproape tară voia ei, şi se trezi stând 
pe estradă, cu faţa la mulţime. 

Nu ştia la ce se aşteptase. Exclamaţii de surpriză? O mare de 
feţe reduse la tăcere, aşteptând încordate? Abia de-o observară 
- numai Luke îşi înălţă capul, de parcă ar fi simţit-o acolo, şi 
îngheţă, cu o expresie de uluire pe faţă. Şi apoi cineva din 
mulţime veni spre ea - un bărbat înalt, cu oasele la fel de 
proeminente ca prora unui velier. Consulul Malachi. Ii făcea 
semne să se dea jos de acolo, clătinând din cap şi strigându-i 
ceva ce ea nu putea auzi. Mai mulţi vânători de umbre se 
întorseseră acum spre ea, în timp ce el îşi croia drum prin 
adunare. 

Acum, Clary avea ce voise: toţi ochii aţintiţi asupra ei. Auzi 
şoapte alergând prin mulţime: Asta-i ea. Fiica lui Valentine. 

— Aveţi dreptate, zise ea, înălţându-şi vocea şi vorbind cât 
de tare putu, eu sunt fiica lui Valentine. N-am ştiut niciodată că 
el era tatăl meu până în urmă cu vreo câteva săptămâni. N-am 
ştiut nici măcar că există, până în urmă cu vreo câteva 
săptămâni. Ştiu că mulţi dintre voi o să credeţi că nu-i adevărat, 
şi e în regulă. Credeţi ce vreţi. Atâta timp cât credeţi, de 
asemenea, că eu ştiu lucruri despre Valentine pe care voi nu le 
ştiţi, lucruri care v-ar putea ajuta să câştigaţi bătălia împotriva 
lui - doar dacă mă lăsaţi să vă spun care sunt acelea. 

— Ridicol! Malachi se oprise la baza treptelor estradei. 
Asta-i ridicol. Eşti doar o fetiţă. . . 

— Este fiica lui Jocelyn Fairchild, zise Patrick Penhallow, 
care îşi făcuse loc prin mulţime până în faţă şi ridicase o mână. 
Lasă fata să spună ce are de spus, Malachi. 

Mulţimea murmura. 

— Tu, îi zise Clary Consulului, tu şi Inchizitorul l-aţi aruncat 
pe prietenul meu Simon în închisoare. . . 

Malachi rânji dispreţuitor. 



— Prietenul tău, vampirul? 

— El mi-a spus că l-ai întrebat ce s-a întâmplat cu vasul lui 
Valentine, în noaptea aceea pe East River. Te-ai gândit că 
Valentine trebuie să fi făcut ceva, vreun soi de magie neagră. 
Ei bine, n-a făcut. Dacă vrei să ştii ce a distrus vasul acela, 
răspunsul sunt eu. Eu am facut-o. 

Râsul de neîncredere al lui Malachi fu însoţit ca un ecou şi de 
al altora din mulţime. Luke se uita la ea, clătinând din cap, dar 
Clary se aruncă mai departe. 

— Am facut-o cu o rună, zise ea. A fost o rună atât de 
puternică, încât a desfăcut vasul în bucăţi. Pot să creez rune 
noi. Nu doar pe acelea din Cartea Gri. Rune pe care nimeni nu 
le-a mai văzut înainte. . . unele puternice. . . 

— Destul! tună Malachi. Asta-i ridicol. Nimeni nu poate crea 
rune noi. E complet imposibil. Se întoarse către mulţime. Ca şi 
tatăl ei, fata asta nu e decât o mincinoasă. 

— Nu minte. 

Vocea veni din spatele mulţimii. Era curată, destul de 
puternică şi hotărâtă. Mulţimea se întoarse şi Clary văzu cine 
vorbise: Alee. Stătea cu Isabelle de-o parte a sa şi cu Magnus 
de cealaltă. Simon era cu ei, la fel şi Maryse Lightwood. 
Alcătuiau un mic grup, strâns şi foarte hotărât, după feţele lor, 
lângă uşile de la intrare. 

— Eu am văzut-o creând o rună. Chiar a folosit-o pe mine. A 
mers. 

— Minţi! zise Consulul, dar îndoiala deja i se strecurase în 
ochi. Minţi ca să-ţi protejezi prietena. . . 

— Zău, Malachi, i-o reteză Maryse, de ce ar minţi fiul meu 
despre aşa ceva, când adevărul poate fi atât de simplu de 
dovedit? Daţi-i fetei o stelă şi lăsaţi-o să creeze o rună. 

Un murmur de aprobare străbătu Sala. Patrick Penhallow făcu 
un pas înainte şi îi întinse o stelă lui Clary. Ea o luă, 



mulţumind, şi se întoarse spre mulţime. 

Gura i se făcu iască. Adrenalina încă îi pulsa nebuneşte, dar 
nu destul cât să-i înăbuşe de tot tracul de scenă. Ce trebuia să 
facă? Ce soi de rună putea crea ca să convingă mulţimea asta 
că spunea adevărul? Ce le-ar fi arătat lor adevărul? 

îşi plimbă ochii peste mulţime şi-1 zări pe Simon lângă 
familia Lightwood, uitându-se la ea peste distanţa care îi 
separa. La fel se uitase şi Jace la ea la conac. Exista un singur 
fir care îi unea pe aceşti băieţi, pe care ea îi iubea atât de mult, 
se gândi ea, un singur lucru în comun: amândoi credeau în ea, 
chiar şi atunci când ea nu credea în ea însăşi. 

Uitându-se la Simon şi gândindu-se la Jace, luă stela şi-i 
apăsă vârful ascuţit pe partea interioară a încheieturii mâinii 
sale, în locul unde se simţea pulsul. Nu se uită în jos la ce 
făcea, doar desena orbeşte, încrezându-se în sine şi în stelă ca 
să creeze runa de care nevoie. 

Desena uşor, subţire - nu avea nevoie de ea decât pentru un 
moment -, dar tară nicio secundă de ezitare. 

Când termină, ochii îi căzură mai întâi de toate pe Malachi. 
Faţa lui se făcuse albă ca varul şi se dădea înapoi de lângă ea, 
cu oroare. Spuse ceva - un cuvânt într-o limbă pe care ea n-o 
recunoscu - şi apoi, în spatele lui, ea îl văzu pe Luke, 
uitându-se cu ochi mari la ea, cu gura întredeschisă. 

— Jocelyn? zise Luke. 

Ea clătină din cap spre el, foarte uşor, şi se uită apoi la 
mulţime. Era un păienjeniş de feţe, care ba dispăreau, ba 
apăreau, în timp ce le privea. Unii zâmbeau, alţii aruncau 
priviri în jur, surprinşi, alţii se întorceau către persoanele cele 
mai apropiate de ei. Câţiva îşi exprimară groaza sau uluirea, 
ducându-şi mâinile la gură. Ea îl văzu pe Alee, care se uită 
repede la Magnus şi apoi la ea, nevenindu-i să creadă, şi pe 
Simon, care părea la fel de confuz. Apoi Amatis ieşi în faţă, 



facându-şi loc cu greu pe lângă trupeşul Patrick Penhallow şi 
urcând grăbită pe estradă. 

— Stephen! zise ea, uitându-se la Clary cu un soi de uimire 
buimacă. Stephen! 

— Oh, zise Clary. Oh, Amatis, nu! 

Şi atunci simţi runa magică alunecând de la ea, ca şi când ar 
fi dezbrăcat o haină subţire, invizibilă. înflăcărarea lui Amatis 
se topi şi ea se dădu cu spatele înapoi, pe jumătate dezamăgită, 
pe jumătate uimită. 

Clary se uită în jur, la mulţime. Tăcuseră absolut toţi, cu 
feţele întoarse către ea. 

— Ştiu ce aţi văzut cu toţii adineauri, zise ea. Şi sunt 
convinsă că toţi ştiţi că magia aceasta este mai presus de orice 
iluzie magică. Şi am făcut asta cu o singură rună, una singură, 
o rună pe care eu am creat-o. Sunt motive temeinice pentru 
care eu am harul ăsta şi ştiu că vouă s-ar putea să nu vă placă 
sau chiar s-ar putea să nu-i daţi crezare, dar nu contează. Ce 
contează este că eu vă pot ajuta să câştigaţi bătălia asta cu 
Valentine, dacă mă lăsaţi. 

— N-o să fie nicio bătălie împotriva lui Valentine, zise 
Malachi. Nu se uită în ochii ei când vorbi. Conclavul a decis. 
I-am acceptat cu toţii condiţiile lui Valentine şi 
mâine-dimineaţă vom depune armele. 

— Nu puteţi face asta! zise ea, cu o notă de disperare în glas. 
Credeţi că totul va fi bine, dacă vă predaţi şi gata? Credeţi că 
Valentine o să vă lase să trăiţi aşa cum aţi trăit până acum? 
Credeţi că se va limita să-i ucidă doar pe demoni şi repudiaţi? 

îşi plimbă privirea prin încăpere. 

— Cei mai mulţi dintre voi nu l-aţi văzut pe Valentine de 
cincisprezece ani. Poate aţi uitat cum este el de fapt. Dar eu 
ştiu. L-am auzit vorbind despre planurile lui. Vă gândiţi că o să 
reuşiţi să trăiţi sub conducerea lui Valentine, dar n-o să mai fiţi 



în stare. El o să vă controleze complet, pentru că el întotdeauna 
va putea să ameninţe că vă distruge cu Instrumentele mortale. 
O să înceapă cu repudiaţii, bineînţeles. Dar apoi se va ocupa de 
Conclav. O să-i ucidă pe cei din Conclav în primul rând pentru 
că îi crede slabi şi corupţi. Apoi o să se abată asupra tuturor 
celor care au avut, undeva, un repudiat în familia lor. Poate un 
frate vârcolac - ochii ei alunecară spre Amatis -, sau o fiică 
adolescentă rebelă, care s-a întâlnit, ocazional, cu vreun cavaler 
elf - ochii ei se îndreptară spre soţii Lightwood -, sau oricine 
care nu e vinovat de altceva decât că are un prieten repudiat. Şi 
apoi o să-i vâneze pe toţi cei care au folosit vreodată serviciile 
unui magician. Câţi dintre voi vor fi? 

— Asta e o aberaţie, zise Malachi rece. Valentine nu e 
interesat să distrugă nefilimii. 

— Dar crede că oricine se întovărăşeşte cu repudiaţii nu 
merită să fie numit nefilim, stărui Clary. Ascultaţi, războiul 
vostru nu este împotriva lui Valentine. E împotriva demonilor. 
Să ţineţi demonii departe de lumea asta este misiunea voastră, 
o misiune primită de la Ceruri. Iar o misiune de la Ceruri nu e 
ceva ce puteţi ignora. Şi repudiaţii îi urăsc pe demoni. Şi ei îi 
nimicesc. Dacă Valentine are metoda lui, va irosi prea mult din 
timpul vieţii lui încercând să ucidă repudiaţii până la unul şi pe 
orice vânător de umbre care s-a asociat vreodată cu ei, încât va 
uita de demoni, şi la fel şi voi, pentru că veţi fi preocupaţi doar 
să vă temeţi de Valentine. Iar demonii or să conducă lumea şi 
asta va fi tot. 

— înţeleg unde baţi, zise Malachi printre dinţi. N-o să luptăm 
alături de repudiaţi într-o bătălie pe care nu avem cum s-o 
câştigăm. . . 

— Dar puteţi s-o câştigaţi, zise Clary. Voi puteţi. 

Gâtul îi era uscat şi o ardea, capul o durea, iar feţele din 
mulţimea aflată în faţa ei păreau că se topiseră într-o ceaţă 



informă, punctată ici şi colo de uşoare explozii de lumină albă. 
Dar nu te poţi opri acum. Trebuie să continui. Trebuie să 
încerci. 

— Tatăl meu îi urăşte pe repudiaţi pentru că este invidios pe 
ei, continuă ea, cuvintele căzând unul după altul. Invidios şi 
înfricoşat de toate lucrurile pe care ei le pot face şi el nu. 
Urăşte faptul că, din anumite puncte de vedere, ei sunt mai 
puternici decât nefilimii, şi pariez că nu e singurul care simte 
asta. E uşor să-ţi fie frică de însuşiri pe care tu nu le ai. Trase 
aer în piept: Şi dacă aţi putea să le aveţi şi voi? Dacă eu aş 
putea să fac o rună care să vă lege pe fiecare dintre voi, fiecare 
vânător de umbre, de un repudiat care luptă alături de voi, şi îi 
veţi putea împrumuta puterile - să vă puteţi vindeca la fel de 
repede ca un vampir, să fiţi la fel de puternici ca un vârcolac 
sau la fel de rapizi ca un cavaler elf. Iar ei, în schimb, să vă 
poată împărtăşi instruirea, îndemânarea voastră de a lupta. Aţi 
putea fi o forţă de neînvins... doar dacă mă lăsaţi să vă pun 
Pecetea şi dacă veţi lupta cu repudiaţii. Pentru că, dacă nu veţi 
lupta alături de ei, runele nu vor funcţiona. Făcu o pauză: Vă 
rog, zise ea, dar cuvintele ieşiră aproape neauzite din gâtul ei 
uscat. Vă rog, lăsaţi-mă să vă pun Pecetea. 

Cuvintele ei căzură într-o linişte de-ţi ţiuiau urechile. Lumea 
se transformă într-o ceaţă învâltorată şi ea îşi dădu seama că îşi 
rostise ultima parte a discursului privind în sus, la tavanul Sălii, 
şi că micile explozii pe care le văzuse erau stelele 
aprinzându-se pe cerul nopţii, una câte una. Liniştea continua 
să domnească parcă la nesfârşit, în vreme ce ea îşi strânse încet 
pumnii pe lângă corp. Iar apoi, încet, foarte încet, îşi coborî 
privirea şi întâlni ochii mulţimii aţintiţi asupra ei. 

POVESTEA VÂNĂTORULUI DE 

UMBRE 

Clary stătea în capul scărilor Palatului Acordurilor, 
uitându-se spre Piaţa îngerului. Luna răsărise mai devreme şi 
se întrezărea peste acoperişurile caselor. Turnurile demonilor îi 
reflectau lumina alb-argintie. întunericul ascundea bine 
cicatricele şi rănile oraşului; părea paşnic sub cerul nopţii - 
dacă nu-ţi ridicai privirile spre Colina Citadelei şi spre conturul 
ruinelor fortăreţei. Gărzile patrulau prin piaţa de jos, apărând şi 
dispărând după cum intrau şi ieşeau din conurile de lumină ale 
felinarelor cu lampa- vrăjitoarei. îi ignorau sârguincios prezenţa 
lui Clary. 

Câteva trepte mai jos, Simon se plimba în sus şi-n jos, cu paşi 
absolut silenţioşi. îşi ţinea mâinile în buzunare şi, când se 
întorcea, la capătul treptei, ca să vină iar spre ea, lumina lunii i 
se reflecta pe pielea palidă, ca pe o suprafaţă lucioasă. 

— Nu te mai plimba, îi spuse ea. Mă faci să fiu şi mai 
încordată. 

— Scuze. 

— Mi se pare că suntem aici de-o veşnicie. 

Clary îşi ciulea urechile, dar nu putea auzi decât murmurul 
surd al numeroaselor glasuri care răzbătea prin uşile duble ale 
Sălii. 

— Tu poţi auzi ce spun ei, înăuntru? 

Simon îşi miji ochii; părea să se concentreze intens. 

— Puţin, zise el, după o pauză. 

— Mi-aş dori să fi fost şi eu acolo, zise Clary, pocnindu-şi 
nervoasă călcâiele de marginea treptei. 



Luke îi ceruse să aştepte afară, în faţa uşii, până când delibera 
Conclavul; voise s-o trimită pe Amatis să stea cu ea afară, dar 
Simon stăruise să vină el în locul ei, spunând că era mai bine ca 
Amatis să rămână înăuntru, s-o susţină pe Clary. 

— Mi-aş fi dorit să particip şi eu la discuţii. 

— Nu, zise Simon. Nu ţi-ai fi dorit. 

Ea ştia de ce îi ceruse Luke să aştepte afară. îşi putea închipui 
ce spuneau despre ea înăuntru. Mincinoasă. Ciudată. 
Neghioabă. Smintită. Stupidă. Monstru. Fiica lui Valentine. 
Probabil că era mai bine că se afla afară din Sală dar tensiunea 
anticipării deciziei Conclavului era aproape dureroasă. 

— Poate aş izbuti să mă caţăr pe una dintre astea, zise Simon, 
măsurând din ochi coloanele groase şi albe ce susţineau 
acoperişul înclinat al Palatului. Pe ele erau cioplite rune în 
modele suprapuse, dar altminteri nu exista niciun loc de care să 
te prinzi cu mâna. Să mă avânt cu toată puterea în direcţia asta. 

— Oh, las-o baltă, zise Clary. Eşti vampir, nu Spider-Man. 
Singurul răspuns al lui Simon a fost să urce alergând uşor pe 

scară, până la baza unei coloane. O studie din ochi o clipă, 
înainte de a- şi pune mâinile pe ea şi a începe să se caţere. Clary 
îl urmărea, cu gura căscată, în timp ce vârfurile degetelor şi al 
picioarelor lui găseau prize imposibile pe piatra canelată. 

— Tu eşti Spider-Man! exclamă ea. 

Simon privi în jos de unde era cocoţat, la jumătatea coloanei. 

— Asta te face pe tine Mary Jane. Ea era roşcată, zise el. 
Aruncă o privire peste oraş, încruntându-se. Speram să văd 
Poarta de Nord de aici, da' nu sunt destul de sus. 

Clary ştia de ce voia el să vadă poarta. Acolo fuseseră trimişi 
curierii să le ceară repudiaţilor să aştepte până delibera 
Conclavul, iar Clary nu putea decât să spere că ei se 
înduplecaseră să rămână. Şi dacă erau dincolo de poartă? Clary 
îşi imagină mulţimea aşteptând, fremătând, întrebându-se. 



Uşile duble ale Sălii se crăpară puţin. O siluetă zveltă se 
strecură prin deschizătură, închise uşa şi se întoarse cu faţa la 
Clary. Era în umbră şi abia când înaintă mai aproape de 
lampa- vrăjitoarei care îmbăia treptele în lumină, Clary îi văzu 
părul ca flacăra şi o recunoscu pe mama ei. 

Jocelyn privi în sus, amuzată. 

— Ei, bună, Simon. Mă bucur să văd că. . . te adaptezi. 
Simon dădu drumul coloanei şi se lăsă să cadă, aterizând uşor 

la baza ei. Arăta uşor ruşinat. 

— Salutări, doamnă Fray. 

— Nu ştiu dacă mai are vreun rost să-mi spui aşa acum, zise 
mama lui Clary. Poate c-ar trebui să-mi spui doar Jocelyn. Ştii, 
ezită ea, oricât de ciudată ar fi situaţia asta, mă bucur să te văd 
aici, cu Clary. Nu pot să-mi amintesc ultima oară când n-aţi 
fost voi împreună. 

Simon păru din cale-afară de stingherit. 

— Şi eu mă bucur să vă văd. 

— Mulţumesc, Simon. 

Jocelyn îşi îndreptă privirea spre Clary. 

— Acum, Clary, ai ceva împotrivă să stăm puţin de vorbă noi 
două? Singure? 

Clary rămase un lung moment fără să facă nicio mişcare, 
uitându-se ţintă la mama ei. Era greu să nu se simtă de parcă 
s-ar fi uitat la o străină. Simţea o gheară în gât, aproape prea 
strânsă ca să poată vorbi. Aruncă o privire spre Simon, care 
evident aştepta un semn de la ea să ştie ce să facă, să rămână 
sau să plece. Ea oftă. 

— Bine. 

Simon îi făcu un semn de încurajare cu degetele mari în sus, 
înainte să dispară înapoi în Sală. Clary se întoarse cu spatele şi 
îşi aţinti privirea spre piaţă, urmărind gărzile facându-şi rondul, 
în vreme ce Jocelyn veni şi se aşeză lângă ea. O parte din Clary 



ar fi vrut să se aplece într-o parte şi să-şi aşeze capul pe umărul 
mamei sale. Ar fi putut chiar să-şi închidă ochii, prefacându-se 
că totul era în regulă. Cealaltă parte din ea ştia că asta n-ar fi 
schimbat nimic; nu şi-ar fi putut ţine ochii închişi la nesfârşit. 

— Clary, zise Jocelyn în cele din urmă, foarte încet. îmi pare 
atât de rău! 

Clary îşi lăsă privirea în jos, la mâinile ei. îşi dădu seama că 
încă avea stela lui Patrick Penhallow. Speră că el nu credea că 
voise să i-o fure. 

— N-am crezut că o să mai văd locul ăsta vreodată, continuă 
Jocelyn. 

Clary strecură o privire piezişă spre mama ei şi văzu că se 
uita spre oraş, la turnurile demonilor ce îşi răspândeau lumina 
lor palidă şi alburie peste linia clădirilor. 

— L-am visat, uneori. Am vrut chiar să-1 pictez, să-mi pictez 
amintirile care le aveam din el, dar nu puteam face asta. M-am 
gândit că dacă tu ai să vezi vreodată picturile, ai putea pune 
întrebări, ai putea să te întrebi cum de mi-au venit vreodată 
imaginile acelea în minte. Eram atât de speriată că ai să afli de 
unde eram eu de fapt! Cine eram de fapt. 

— Şi acum am aflat. 

— Şi acum ai aflat, repetă Jocelyn cu melancolie. Şi ai toate 
motivele să mă urăşti. 

— Nu te urăsc, mamă, zise Clary. Numai că. . . 

— Nu ai încredere în mine, completă Jocelyn. Nu te pot 
învinui. Ar fi trebuit să-ţi spun adevărul. O atinse uşor pe Clary 
pe umăr şi păru încurajată când Clary nu se feri. Pot să-ţi spun 
că am facut-o ca să te protejez, dar ştiu cum trebuie să sune. 
Am fost acolo, adineauri, în Sală, şi te-am privit. . . 

— Ai fost acolo? Clary era surprinsă. Nu te-am văzut. 

— Am stat în spate de tot. Luke a insistat să nu vin la 
întrunire fiindcă prezenţa mea n-ar fi făcut decât să supere pe 



toată lumea şi să dea totul peste cap, şi probabil că a avut 
dreptate, dar am vrut atât de mult să fiu aici! M-am furişat 
înăuntru după ce a început şedinţa şi am stat ascunsă în umbră. 
Dar am fost înăuntru. Şi am vrut doar să-ţi spun. . . 

— Că m-am făcut de ruşine? zise Clary, cu amărăciune. Deja 
ştiu asta. 

— Nu. Am vrut să-ţi spun că am fost mândră de tine. 
Clary se răsuci ca să se uite la mama ei. 

— Ai fost? 
Jocelyn dădu din cap. 

— Bineînţeles că am fost. De cum te-ai ridicat în faţa 
Conclavului, De cum le-ai dovedit ce puteai face. I-ai făcut să 
se uite la tine şi să vadă persoana pe care o iubeau cel mai mult 
pe lume, nu-i aşa? 

— Mda, zise Clary. De unde ştii? 

— Pentru că i-am auzit pe toţi rostind diverse nume, zise 
Jocelyn încetişor. Dar eu tot pe tine te-am văzut. 

— Oh! Clary se uită în jos, la picioarele ei. Ei bine, încă nu 
sunt sigură că mă cred, despre rune. Adică, sper să mă creadă, 
dar. . . 

— Pot s-o văd? întrebă Jocelyn. 

— Ce să vezi? 

— Runa. Cea pe care ai creat-o ca să legi vânătorii de umbre 
şi repudiaţii. Şovăi. Dacă nu poţi să mi-o arăţi. . . 

— Nu, e-n regulă. 

Cu stela, Clary trasă pe marmura treptelor Palatului 
Acordurilor liniile runei pe care îngerul i-o arătase, iar ele se 
aprindeau aurii ca de foc de cum le trasa. Era o rună puternică, 
o hartă de linii care se întretăiau o matrice de altele, drepte. 
Simplă şi complexă, în acelaşi timp Clary ştia acum de ce i se 
păruse cumva neterminată când o vizualizase înainte. îi trebuia 
o rună- soră ca să meargă. O geamănă. O parteneră. 



— Alianţă, zise ea, în timp ce trăgea stela înapoi. Aşa o 
numesc eu. 

Jocelyn privi în tăcere cum runa se înflăcăra şi apoi, încet, se 
stinse lăsând doar uşoare urme negricioase pe piatră. 

— Când eram tânără, zise ea, în cele din urmă, m-am străduit 
atât de mult să unesc repudiaţii şi vânătorii de umbre, să 
protejez Acordurile! Am crezut că urmăream un soi de vis - 
ceva ce majoritatea vânătorilor de umbre cu greu îşi pot 
închipui. Iar acum tu l-ai făcut concret, în sens literal şi real. 
Clipi des. Privindu-te în Sală, mi-am dat seama de un lucru. 
Ştii, în toţi aceşti ani, eu am încercat să te protejez 
ascunzându-te. De aceea nu puteam să sufăr când te duceai la 
Pandemonium. Ştiam că acela era un local frecventat 
deopotrivă de repudiaţi şi de mundani, laolaltă - ceea ce 
însemna că şi vânătorii de umbre trebuia să dea târcoale pe 
acolo. Mi-am imaginat că exista ceva în sângele tău care te 
atrăgea către locul acela, ceva din tine care recunoştea lumea 
din umbră chiar dacă nu aveai Vederea. Am crezut că ai să fii 
în siguranţă dacă aş fi putut să ţin lumea aceea ascunsă de tine. 
Nu m-am gândit niciodată să încerc să te protejez ajutându-te 
să fii puternică şi să lupţi. Vorbea cu tristeţe. Dar cum-necum, 
trebuia să ajungi puternică. Destul de puternică pentru a-ţi 
putea spune acum adevărul, dacă mai vrei să-1 auzi. 

— Nu ştiu. Clary se gândi la imaginile pe care i le arătase 
îngerul, cât de zguduitoare fuseseră. Ştiu că am fost furioasă pe 
tine fiindcă mă minţiseşi. Dar nu sunt sigură că vreau să aflu 
mai multe lucruri cumplite. 

— Am stat de, vorbă cu Luke. El crede că ar trebui să ştii 
ceea ce am să-ţi spun. întreaga poveste. Totul. Lucrurile pe 
care nu le-am spus niciodată, nimănui, nici măcar lui. Nu pot 
să-ţi promit că adevărul întreg este plăcut. Dar este adevărul. 

Legea e aspră, dar e Lege. Ii datora lui Jace să afle adevărul, 



în aceeaşi măsură în care şi-o datora şi ei însăşi. Clary strânse 
mai tare stela în mână, până i se albiră nodurile degetelor. 

— Vreau să ştiu totul. 

— Totul... Jocelyn trase adânc aer în piept. Nici nu ştiu de 
unde să încep. 

— Ce-ar fi să începi să-mi spui cum de-ai putut să te 
căsătoreşti cu Valentine? Cum ai putut să te căsătoreşti cu un 
astfel de om, să-1 faci tatăl meu. . . e un monstru. 

— Nu. E un om. Nu e un om bun. Dar dacă vrei să ştii de ce 
m-am căsătorit cu el, îţi spun: pentru că l-am iubit. 

— Nu se poate, zise Clary. Nimeni n-ar putea. 

— Când m-am îndrăgostit de el, eram de vârsta ta, zise 
Jocelyn. L-am considerat perfect - inteligent, deştept, minunat, 
amuzant, fermecător. Ştiu, mă priveşti de parcă mi-am pierdut 
minţile. Tu nu-1 cunoşti pe Valentine decât aşa cum este acum. 
Nu-ţi poţi închipui cum era pe atunci. Când eram împreună la 
şcoală, toată lumea îl iubea. Părea să răspândească lumină în 
jurul lui, de parcă exista ceva special şi strălucitor luminând 
într-o parte a Universului la care numai el avea acces; şi dacă 
noi eram atât de norocoşi, el ar fi putut s-o împartă cu noi, 
măcar puţin. Nu era fată să nu-1 iubească, iar eu credeam că nu 
aveam nicio şansă. Eu nu aveam nimic ieşit din comun. Nu 
eram nici măcar populară; Luke era unul dintre cei mai buni 
prieteni ai mei şi cu el îmi petreceam mai tot timpul. Totuşi, 
cumva, Valentine m-a ales pe mine. 

Scârbos, voia Clary să spună. Dar îşi înghiţi remarca. Poate 
din pricina melancoliei din vocea mamei sale, amestecată cu 
regret. Poate din pricina celor spuse de ea, despre Valentine 
care răspândea lumină în jur. Clary gândise acelaşi lucru despre 
Jace înainte, şi apoi se simţise stupidă pentru că gândise aşa 
ceva. Dar poate că toată lumea se simţea în felul ăsta. 

— Bine, zise ea, pricep. Dar pe atunci aveai şaisprezece ani. 



Asta nu înseamnă că trebuia să te căsătoreşti cu el mai târziu. 

— Aveam optsprezece ani când ne-am căsătorit. El avea 
nouăsprezece, zise Jocelyn, pe un ton detaşat. 

— Oh, Doamne, zise Clary îngrozită. Tu m-ai omorî dacă aş 
vrea să mă căsătoresc la optsprezece ani. 

— Te-aş omorî, admise Jocelyn. Dar vânătorii de umbre tind 
să se căsătorească mai devreme decât mundanii. Durata lor - a 
noastră - de viaţă e mai scurtă; mulţi dintre noi au parte de 
morţi violente. Chiar şi aşa, eram prea tânără să mă căsătoresc. 
Dar familia mea s-a bucurat pentru mine - chiar şi Luke s-a 
bucurat pentru mine. Toată lumea credea că Valentine era un 
băiat minunat. Şi era, ştii, doar un băiat pe atunci. Singura 
persoană care mi-a spus vreodată că n-ar trebui să mă mărit cu 
el a fost Madeleine. Fuseserăm prietene la şcoală, dar când 
i-am spus că mă logodisem, ea a zis că Valentine era egoist şi 
nesuferit şi că farmecul lui maschează o imoralitate oribilă. Eu 
mi-am spus că era doar geloasă. 

— Şi era? 

— Nu, zise Jocelyn, spunea adevărul. Numai că eu nu voiam 
să-1 aud. 

Se uită în jos, la mâinile ei. 

— Dar ţi-a părut rău, zise Clary. După ce te-ai căsătorit cu el, 
ţi-a părut rău de ce ai făcut, nu-i aşa? 

— Clary, zise Jocelyn, cu o voce cumva obosită. Am fost 
fericiţi. Cel puţin în primii câţiva ani. Ne-am dus să locuim în 
conacul de la ţară al părinţilor mei, unde crescusem eu. 
Valentine nu voia să fie în oraş şi voia ca şi restul Cercului să 
evite Alicante şi deopotrivă ochii indiscreţi ai Conclavului. 
Familia Wayland locuia într-un conac la numai o milă sau două 
distanţă de al nostru; şi mai erau şi alţii prin apropiere; soţii 
Lightwood, soţii Penhallow. Era de parcă am fi fost în centrul 
lumii, cu toată acea activitate, acel freamăt din jurul nostru, 



acea pasiune, şi, în toate acestea, eu eram de partea lui 
Valentine. Niciodată nu m-a făcut să mă simt în plus sau 
neînsemnată. Nu, eram un membru-cheie al Cercului. Eram 
una dintre puţinele în care el avea încredere. Mi-a spus de 
nenumărate ori că, tară mine, n-ar fi putut face nimic. Fără 
mine, ar fi fost nimeni. 

— A zis el asta? 

Clary nu şi-1 putea închipui pe Valentine spunând aşa ceva, 
ceva ce l-ar fi făcut să sune. . . vulnerabil. 

— A zis, dar nu era adevărat. Niciodată Valentine n-ar fi 
putut rămâne un nimeni. S-a născut să fie lider, să fie centrul 
unui sistem planetar. Din ce în ce mai mulţi adepţi veneau la el. 
Erau atraşi de pasiunea lui şi de ideile lui sclipitoare. Rareori 
vorbea despre repudiaţi, în zilele acelea de început. Totul era 
despre reforma Conclavului, despre schimbarea legilor care 
erau prea vechi, prea rigide şi greşite. Valentine spunea că 
trebuia să fie mai mulţi vânători de umbre, mai mulţi care să 
lupte cu demonii, mai multe Institute, că ar trebui să ne 
preocupe mai puţin să ne ascundem şi mai mult să apărăm 
lumea de demoni. Că ar trebui să păşim deschis şi mândri în 
lume. Era seducătoare viziunea lui: o lume plină de vânători de 
umbre, din care demonii să fugă speriaţi şi mundanii, în loc să 
creadă că noi nu existăm, să ne mulţumească pentru ceea ce 
făceam pentru ei. Eram tineri; consideram că mulţumirile erau 
importante. Nu ştiam... Jocelyn trase adânc aer în piept, de 
parcă s-ar fi pregătit să se scufunde în apă. Apoi, am rămas 
însărcinată. 

Clary simţi o furnicătură rece în ceafa şi deodată - n-ar fi 
putut spune de ce - nu mai era atât de sigură că voia adevărul 
de la mama ei, nu mai era sigură că voia să audă, din nou, cum 
Valentine îl transformase pe Jace într-un monstru. 

— Mamă. . . 



Jocelyn clătină din cap, fără să vadă. 

— M-ai întrebat de ce nu ţi-am spus niciodată că aveai un 
frate. De asta nu ţi-am spus. Răsuflă întretăiat. Am fost atât de 
fericită când am aflat! Iar Valentine... întotdeauna voise să fie 
tată, zicea el. Să- şi pregătească fiul să fie un războinic, la fel 
cum tatăl lui îl învăţase pe el. „Sau pe fiica ta", spuneam eu, iar 
el zâmbea şi spunea că şi o fiică putea fi războinic, la fel ca un 
fiu, şi că el ar fi fericit în orice caz. Am crezut că totul era 
perfect. Iar apoi, Luke a fost muşcat de un vârcolac. Ţi se 
spune că există una la două şanse ca muşcătura să se 
transforme în licantropie. Eu cred că şansele sunt mai curând 
trei din patru. Rareori am văzut pe cineva scăpând de boală, iar 
Luke n-a fost o excepţie. La următoarea lună plină, s-a 
Preschimbat. A venit acolo, pe treptele casei noastre, 
dimineaţa, plin de sânge, cu hainele făcute zdrenţe. Am vrut 
să-1 mângâi, dar Valentine m-a împins la o parte. „Jocelyn", a 
spus, „copilul". De parcă Luke ar fi fost gata să se repeadă la 
mine şi să-mi smulgă copilul din burtă. Era tot Luke, dar 
Valentine m-a împins la o parte şi 1-a târât pe Luke jos de pe 
trepte şi 1-a dus în pădure şi când s-a întors, mult mai târziu, era 
singur. I-am ieşit în întâmpinare şi mi-a spus că Luke se 
sinucisese, disperat din cauza licantropiei sale. Că era. . . mort. 

Mâhnirea din glasul lui Jocelyn era dureroasă şi sfâşietoare, 
gândi Clary, chiar şi acum, când ştia că Luke nu murise. Dar 
Clary îşi aduse aminte de propria disperare când îl ţinuse în 
braţe pe Simon, care murise, pe treptele Institutului. Există 
unele sentimente care nu se uită niciodată. 

— Dar îi dăduse lui Luke un pumnal, zise Clary, cu voce 
firavă. Şi îi spusese să-şi ia singur viaţa. L-a făcut pe soţul lui 
Amatis să divorţeze de ea, numai pentru că fratele ei devenise 
vârcolac. 

— Eu n-am ştiut, zise Jocelyn. După ce Luke a murit, a fost 



de parcă picasem într-o prăpastie întunecată. Am petrecut luni 
întregi în camera mea, dormind mai tot timpul, mâncând numai 
din cauza copilului. Mundanii ar numi asta depresie, dar 
vânătorii de umbre nu au termeni din ăştia. Valentine a crezut 
că aveam o sarcină dificilă. A spus la toată lumea că eram 
bolnavă. Şi eram bolnavă... nu puteam să dorm. Mi se tot 
părea că aud zgomote ciudate, strigăte în noapte. Valentine lui 
mi-a dat leacuri de somn, însă ele îmi provocau numai 
coşmaruri. Vise groaznice, că Valentine mă ţinea la pământ, că 
împlânta un pumnal în mine sau că mă înecam cu otravă. 
Dimineaţa, eram epuizată şi de aceea dormeam toată ziua. 
Habar n-aveam ce se mai petrecea afară, habar nu aveam că el 
îl silise pe Stephen să divorţeze de Amatis şi să se însoare cu 
Celine. Eram într-o ameţeală continuă. Şi apoi... Jocelyn îşi 
împreună mâinile şi le aşeză în poală. Tremurau. Adăugă: Şi 
apoi am născut. 

Tăcu, atât de multă vreme, încât Clary se întrebă dacă avea să 
mai vorbească vreodată. Jocelyn se uita - fără să vadă nimic - 
spre turnurile demonilor, bătând nervos darabana cu degetele 
pe genunchi. In cele din urmă, spuse: 

— Mama era cu mine când s-a născut copilul. Tu n-ai 
cunoscut-o pe bunica ta. Era aşa o femeie blândă! Ţi-ar fi 
plăcut de ea, cred. Ea mi 1-a pus în braţe pe fiul meu şi, la 
început, n-am ştiut decât că se potrivea perfect în braţele mele, 
că scutecelul cu care era învelit era moale şi că el era atât de 
mic şi de fragil, doar cu un smoc de păr în creştetul capului. 
După care a deschis ochii. 

Vocea lui Jocelyn era monotonă, aproape lipsită de intonaţie, 
totuşi Clary se trezi că se cutremură, temându-se de ceea ce 
mama ei ar putea spune în continuare. Nu, ar fi vrut ea să zică. 
Nu-mi spune. Dar Jocelyn continuă, cuvintele curgând din ea 
ca otrava rece. 



— Groaza m-a paralizat din cap până-n tălpi. Parcă mă 
îmbăiase cineva în acid - carnea părea să-mi ardă pe oase şi tot 
ce-am putut să fac a fost să nu scap copilul când am început să 
ţip. Se zice că fiecare mamă îşi cunoaşte instinctiv copilul. 
Presupun că e la fel de valabil şi invers. Fiecare nerv din corp 
îmi striga că acela nu-i copilul meu, că era ceva înfiorător şi 
nenatural, la fel de inuman ca un parazit. Cum putea mama să 
nu-1 vadă? Insă ea zâmbea la mine ca şi când n-ar fi fost nimic 
în neregulă. „Numele lui e Jonathan", a zis o voce din prag. 
Mi-am ridicat ochii şi l-am văzut pe Valentine privind scena 
din faţa lui cu o expresie de încântare. Copilul şi-a deschis din 
nou ochii, de parcă ar fi recunoscut sunetul numelui său. Ochii 
lui erau negri, negri ca noaptea, adânci ca nişte tuneluri 
sfredelite în craniul său. Nu exista nimic omenesc în ei. 

Urmă o lungă tăcere. Clary rămăsese nemişcată, uitându-se la 
mama ei cu gura întredeschisă de groază. Despre Jace vorbeşte 
acum, îşi zise ea. Jace când era nou-născut. Cum poţi să simţi 
aşa ceva pentru un nou-născut? 

— Mamă, şopti ea, poate că. . . poate că erai în stare de şoc 
sau ceva. Sau poate că erai bolnavă. . . 

— Asta mi-a spus şi Valentine, zise Jocelyn fără emoţie. Că 
eram bolnavă. Valentine îl adora pe Jonathan. Nu putea 
înţelege ce era cu mine. Iar eu ştiam că avea dreptate. Eu eram 
monstrul, o mamă care nu-şi putea suporta propriul copil. 
M-am gândit să mă sinucid. Aş fi facut-o... dar am primit un 
mesaj, trimis prin scriere de foc, de la Ragnor Fell. El era un 
magician apropiat dintotdeauna de familia mea; el era cel pe 
care îl chemam când aveam nevoie de vreo vrajă de 
însănătoşire sau ceva asemănător. Aflase că Luke devenise 
conducătorul unei haite de vârcolaci în Pădurea Brocelind, în 
capătul de răsărit. Am ars scrisoarea după ce am citit-o. Ştiam 
că Valentine ar putea să nu afle niciodată. Dar abia când m-am 



dus la tabăra vârcolacilor şi l-am văzut pe Luke, am ştiut sigur 
că Valentine mă minţise, mă minţise despre sinuciderea lui 
Luke. Abia atunci am început să-1 urăsc cu adevărat. 

— Dar Luke a zis că tu ştiai că era ceva necurat cu Valentine 
- că ştiai că făcea o grozăvie. A zis că ştiai de asta chiar 
dinainte de a se Preschimba el. 

Pentru moment, Jocelyn nu răspunse. 

— Ştii, Luke n-ar fi trebuit să fie niciodată muşcat. N-ar fi 
trebuit să se întâmple asta. A fost un rond de rutină în pădure, 
el era cu Valentine. . . n-ar fi trebuit să se întâmple. 

— Mamă. . . 

— Luke zice că i-am spus că mi se făcuse frică de Valentine 
încă dinainte de a se Preschimba el. Zice că eu i-am spus că 
puteam auzi ţipetele prin zidurile conacului, că am bănuit ceva, 
că m-am temut de ceva. Iar Luke - încrezătorul Luke - 1-a 
întrebat pe Valentine despre asta chiar a doua zi. In noaptea 
aceea, Valentine 1-a luat pe Luke la vânătoare şi el a fost 
muşcat. Cred. . . cred că Valentine m-a făcut să uit. Ceea ce am 
văzut, acel ceva care m-a înfricoşat. M-a făcut să cred că nu 
erau decât vise urâte. Şi cred că s-a asigurat că Luke va fi 
muşcat în noaptea aceea. Cred că a vrut să-1 îndepărteze pe 
Luke, astfel ca nimeni să nu-mi mai amintească de faptul că mi 
se făcuse frică de soţul meu. însă eu nu mi-am dat seama, nu 
imediat. Luke şi cu mine ne-am văzut pentru atât de puţin timp, 
în acea primă zi, iar eu voiam atât de mult să-i povestesc 
despre Jonathan, dar n-am putut, n-am putut. Jonathan era fiul 
meu. Totuşi, văzându-1 pe Luke, numai atât, văzându-1, şi 
m-am simţit mai puternică. M-am întors acasă hotărâtă să fac 
un nou efort cu Jonathan, să învăţ să-1 iubesc. Să mă silesc să-1 
iubesc. în noaptea aceea, am fost trezită de un plânset de copil. 
M-am ridicat brusc în capul oaselor, eram singură în dormitor. 
Valentine era plecat la o întrunire de-a Cercului, aşa că nu 
aveam cui să-i împărtăşesc uimirea mea. Jonathan, vezi tu, nu 



plângea niciodată - nu scotea niciodată vreun scâncet. Muţenia 
lui era unul dintre lucrurile care mă supăra cel mai rău la el. 
Am dat fuga pe hol până în camera lui, dar el dormea în linişte. 
Totuşi, eu puteam auzi un copil plângând, de asta nu mă 
îndoiam. 

Am coborât în goană scările, urmărind plânsetul. Părea să 
vină din pivniţa de vinuri, dar uşa era încuiată, pivniţa era 
goală şi niciodată folosită. Eu însă crescusem în conacul acela. 
Ştiam unde ascundea tata cheile. . . 

Jocelyn nu se uita la Clary când vorbea; părea pierdută în 
povestire, în amintirile ei. 

— Nu ţi-am spus niciodată povestea cu nevasta lui 
Barbă- Albastră, nu-i aşa, când erai mică? Soţul îi spune soţiei 
să nu se uite niciodată în camera încuiată, iar ea se uită şi 
găseşte rămăşiţele pământeşti a ale tuturor nevestelor de 
dinaintea ei, pe care el le ucisese şi le aşezase ca pe fluturi 
într-o vitrină de sticlă. Nici prin gând nu-mi trecea, când am 
descuiat uşa aceea, ce aveam să găsesc înăuntru. Dacă ar fi s-o 
mai fac o dată, oare aş mai fi în stare să mă hotărăsc să deschid 
uşa, să-mi folosesc lampa- vrăjitoarei ca să mă călăuzească 
până jos, în beznă. Nu ştiu, Clary, chiar nu ştiu. Mirosul... oh, 
mirosul de-acolo, ca de sânge, de moarte şi de putreziciune. 
Valentine săpase un loc sub pământ, în ceea ce fusese altădată 
pivniţa de vinuri. Nu era un copil plângând ceea ce auzisem eu, 
la urma urmelor. Erau celule, acolo jos, cu diverse creaturi 
închise în ele. Demoni, legaţi cu lanţuri de electrum, stafidiţi, 
prăbuşiţi şi gâlgâitori în celulele lor, dar erau şi alţii, mulţi alţii 
- trupuri de repudiaţi, în diverse stadii de moarte şi de agonie. 
Erau vârcolaci, cu trupurile pe jumătate topite de pulberea de 
argint. Vampiri ţinuţi cu capul în agheasmă până li se 
desfăcuse carnea de pe oase. Elfi a căror piele fusese străpunsă 
cu fierul rece. Nici măcar acum nu mă gândesc la el ca la un 



torţionar. Nu întru totul. Părea să fi urmărit un scop aproape 
ştiinţific. Erau registre mari cu însemnări la fiecare uşă de 
celulă, descrieri meticuloase ale experimentelor sale, cât de 
mult durase până murise fiecare creatură. Era un vampir a cărui 
piele fusese arsă în repetate rânduri, ca să vadă dacă exista un 
punct dincolo de care biata făptură nu se mai putea regenera. 
Era greu să citesc ceea ce scrisese, fară să-mi vină să leşin sau 
să vărs. Cumva, n-am făcut niciuna, nici cealaltă. Exista o 
pagină dedicată experimentelor pe care le făcuse pe el însuşi. 
Citise undeva că sângele de demoni ar putea acţiona ca un 
amplificator al puterilor cu care se nasc de regulă vânătorii de 
umbre, încercase să-şi injecteze sânge, fară niciun rezultat. Nu 
se întâmplase nimic, în afară de faptul că i se făcuse rău. în 
cele din urmă, ajunsese la concluzia că era prea în vârstă pentru 
ca sângele să mai aibă efect asupra lui şi că trebuia să-i fie dat 
unui copil ca să-şi facă efectul cum trebuie - preferabil unul 
încă nenăscut. Pe pagina alăturată celei unde notase aceste 
concluzii ciudate scrisese o serie de observaţii cu un titlu pe 
care l-am recunoscut. Numele meu, Jocelyn Morgenstern. îmi 
aduc aminte cum mi-au tremurat mâinile când am început să 
dau paginile, cuvintele gravându-se în creierul meu cu litere de 
foc. „Jocelyn a băut din nou amestecul, în seara asta. Nicio 
schimbare vizibilă la ea, dar, repet, copilul mă interesează pe 
mine. . . Cu infuzii regulate de limfa demonică precum aceea pe 
care i-am administrat-o ei, copilul poate fi capabil de orice 
faptă vitejească... Noaptea trecută i-am auzit copilului inima 
bătând mai puternic decât orice inimă omenească, sunând ca un 
dangăt de clopot mare, anunţând începutul unei noi generaţii de 
vânători de umbre, sângele de îngeri şi de demoni amestecat ca 
să producă puteri mai presus de orice s-a imaginat c-ar fi cu 
putinţă până acum. . . Puterea repudiaţilor nu va mai fi cea mai 
mare de pe acest pământ..." Mai scrisese şi altele, mult mai 



multe. Am răsfoit paginile, cu degetele tremurânde, cu mintea 
gonindu-mi înapoi, văzând amestecurile pe care Valentine mi 
le dăduse să beau în fiecare noapte, coşmarurile despre 
înjunghiere, înecare, otrăvire. Dar nu pe mine mă otrăvise, ci 
pe Jonathan. Jonathan, pe care el în prefăcuse într-un soi de 
creatură pe jumătate demon. Şi abia atunci, Clary, atunci mi-am 
dat seama cine era de fapt Valentine. 

Clary lăsă aerul să-i iasă din plămâni, deşi nu realizase că îşi 
ţinuse respiraţia. Era groaznic - atât de groaznic - şi totuşi se 
potrivea cu viziunea pe care Ithuriel i-o arătase ei. Nu ştia sigur 
pentru cine simţea mai multă milă: pentru mama ei sau pentru 
Jonathan? Jonathan - nu se mai putea gândi acum la el ca la 
Jace, nu cu mama ei acolo, nu cu povestea care îi era atât de 
proaspătă în minte - osândit să nu fie în întregime uman, de un 
tată căruia îi păsase mai mult de uciderea repudiaţilor decât de 
familia lui. 

— Dar... nu l-ai părăsit atunci, nu? întrebă Clary, vocea ei 
sunând firavă şi pentru urechile sale. Ai rămas. . . 

— Din două motive, zise Jocelyn. Unul a fost Răzmeriţa. 
Ceea ce am găsit în noaptea aceea în pivniţă a fost ca o palmă 
peste ochi. M-am trezit brusc din nefericirea mea şi m-a făcut 
să văd ce se petrecea în jurul meu. Odată ce mi-am dat seama 
ce plănuia Valentine - stârpirea în totalitate a repudiaţilor -, 
am înţeles că nu puteam lăsa să se întâmple. Am început să mă 
întâlnesc în secret cu Luke. Nu-i puteam spune ce ne făcuse 
Valentine mie şi copilului. Ştiam că asta l-ar fi scos din minţi, 
că nu s-ar fi putut opri să nu încerce să-1 urmărească pe 
Valentine şi să-1 ucidă, şi n-ar fi reuşit altceva decât să fie el 
însuşi ucis în încercare. Şi, de asemenea, nu puteam lăsa pe 
nimeni să afle ce i se făcuse lui Jonathan. în ciuda tuturor 
acestor lucruri, el era încă fiul meu. Dar i-am povestit lui Luke 
despre ororile din pivniţă, despre convingerea mea că 



Valentine îşi pierduse minţile, că devenea pe zi ce trecea mai 
smintit. împreună, am plănuit să sabotăm Răzmeriţa. M-am 
simţit datoare s-o fac, Clary. Era un soi de ispăşire, singura cale 
prin care puteam să mă fac să plătesc pentru păcatul de a mă fi 
alăturat vreodată Cercului, de a fi avut încredere în Valentine. 
De a-1 fi iubit. 

— Şi el n-a ştiut? Valentine, adică. Nu şi-a putut da seama ce 
făceai? 

Jocelyn clătină din cap. 

— Când oamenii te iubesc, au încredere în tine. De altfel, 
acasă am încercat să mă prefac că totul era normal. M-am 
purtat de parcă repulsia mea iniţială la vederea lui Jonathan îmi 
dispăruse. II duceam la Maryse Lightwood acasă, îl lăsam să se 
joace cu băieţelul ei, Alee. Uneori, Celine Herondale ni se 
alătura - era însărcinată pe-atunci. „Soţul tău e atât de drăguţ", 
îmi spunea ea. „E atât de preocupat de Stephen şi de mine ! îmi 
dă poţiuni şi mixturi pentru sănătatea copilului; sunt 
excelente." 

— Oh, zise Clary. Oh, Doamne! 

— Aşa am gândit şi eu, zise Jocelyn posomorâtă. Voiam să-i 
spun să nu aibă încredere în Valentine sau să nu accepte nimic 
din ceea ce îi dădea el, dar n-am putut. Soţul ei era cel mai 
apropiat prieten al lui Valentine şi m-ar fi trădat faţă de el fără 
să clipească. Mi-am ţinut gura. Şi apoi. . . 

— Ea s-a sinucis, zise Clary, amintindu-şi povestea. Dar. . . a 
fost din cauza a ceea ce îi făcuse Valentine? 

Jocelyn clătină din cap. 

— Sincer, nu cred. Stephen fusese ucis într-un raid, iar ea şi-a 
tăiat venele când a aflat vestea. Era însărcinată în opt luni. A 
pierdut sânge până a murit. . . 

Făcu o pauză. 

— Hodge a fost cel care a găsit-o. Iar Valentine a părut cu 



adevărat înnebunit de mâhnire pentru moartea lor. A dispărut 
aproape o zi întreagă după aceea şi s-a întors acasă cu ochii 
tulburi şi clătinându-se. Şi totuşi, într-un fel, i-am fost aproape 
recunoscătoare pentru mâhnirea aceasta a lui. însemna cel 
puţin că nu era atent la ceea ce făceam eu. în fiecare zi, am 
devenit mai înfricoşată că Valentine avea să descopere 
conspiraţia şi să încerce să scoată prin tortură adevărul de la 
mine - cine mai făcea parte din alianţa noastră secretă? Cât de 
mult trădasem din planurile lui? Mă întrebam cum aveam să 
rezist la tortură, dacă aveam să-i fac faţă. îmi era cumplit de 
teamă că nu. în cele din urmă, m-am hotărât să iau măsuri ca să 
fiu sigură că aşa ceva nu avea să se întâmple niciodată. M-am 
dus cu spaimele mele la Fell, iar el a creat pentru mine o 
poţiune... 

— Poţiunea din Cartea Albă, zise Clary, înţelegând. De aceea 
i-ai cerut-o. Şi antidotul... cum a ajuns în biblioteca familiei 
Wayland? 

— Am ascuns-o eu acolo, într-o noapte, în timpul unei 
petreceri, zise Jocelyn cu un zâmbet abia schiţat. N-am vrut 
să-i spun lui Luke - ştiam că el nu putea suferi ideea de poţiuni 
-, dar toţi ceilalţi pe care îi cunoşteam erau în Cerc. I-am trimis 
un mesaj lui Ragnor, dar el părăsea Idrisul şi nu ştia când avea 
să se întoarcă. A spus că îl puteam întotdeauna găsi cu un 
mesaj - dar cine i l-ar fi trimis? în cele din urmă, mi-am dat 
seama că exista o singură persoană căreia îi puteam spune, o 
persoană care îl ura pe Valentine destul cât să nu mă trădeze 
niciodată în faţa lui. I-am trimis o scrisoare lui Madeleine, 
explicându-i ce plănuisem să fac şi că singura cale de a mă 
reanima era să-1 găsească pe Ragnor Fell. Nu mi-a răspuns 
niciodată, dar eram silită să cred că o citise şi înţelesese. Era tot 
ce-mi trebuia ca să îmi urmez planul. 

— Două motive, zise Clary. Ai spus că au fost două motive 



pentru care ai rămas. Unul a fost Răzmeriţa. Care a fost 
celălalt? 

Ochii verzi ai lui Jocelyn erau obosiţi, dar luminoşi şi larg 
deschişi. 

— Clary, zise ea, nu poţi ghici? Al doilea motiv era acela că 
eram din nou însărcinată. însărcinată cu tine. 

— Oh, zise Clary cu voce firavă. 

îşi aminti că Luke îi spusese: „Purta în pântece un alt copil şi 
o ştia de mai multe săptămâni". 

— Dar asta nu te-a făcut să vrei şi mai tare să fugi? 

— Ba da, zise Jocelyn. Dar ştiam că n-aş fi putut. Dacă aş fi 
fugit de Valentine, ar fi pus în mişcare şi cer şi iad ca să mă 
aducă înapoi. M-ar fi urmărit până la capătul pământului, 
pentru că eu îi aparţineam şi nu m-ar fi lăsat niciodată să plec. 
Şi poate că eu l-aş fi lăsat să vină după mine şi aş fi riscat, dar 
nu l-aş fi lăsat niciodată să vină după tine. 

îşi dădu părul la o parte de pe faţă; arăta obosită. 

— Exista o singură cale să fiu sigură că n-avea s-o facă 
niciodată. Şi asta era să moară. 

Clary se uită surprinsă la mama ei. Jocelyn tot mai părea 
obosită, dar faţa îi strălucea de lumina înverşunării. 

— Am crezut că avea să fie ucis în timpul Răzmeriţei, zise 
ea. N-aş fi putut ucide cu mâna mea. N-aş fi putut să găsesc 
cumva curajul s-o fac într-adevăr. Dar nu m-am gândit că avea 
să supravieţuiască bătăliei. Şi mai târziu, când casa a ars, am 
vrut să cred că era mort. Mi-am spus, în repetate rânduri, că el 
şi Jonathan muriseră arşi în incendiu. Dar ştiam. . . Vocea i se 
stinse încet. De aceea am făcut ce-am făcut. M-am gândit că 
era singura cale să te protejez - să-ţi iau amintirile, să te 
transform pe cât mi-ar fi stat în puteri într-o mundană. Să te 
ascund în lumea mundană. A fost o prostie, acum îmi dau 
seama de asta, o prostie şi o greşeală. Şi îmi pare rău, Clary. 



Numai că sper să mă poţi ierta... dacă nu acum, măcar în 
viitor. 

— Mamă! 

Clary îşi drese glasul. Se simţea gata să plângă de vreo zece 
minute încoace. 

— E în regulă. Doar că. . . un singur lucru nu pricep. îşi răsuci 
degetele în materialul mantiei. Vreau să spun, aflasem deja 
puţin despre ceea ce îi făcuse Valentine lui Jace - adică lui 
Jonathan. Dar după modul în care îl descrii pe Jonathan s-ar 
zice că e un monstru. Şi, mamă, Jace nu-i aşa. Nu e deloc aşa. 
Dacă l-ai cunoaşte. . . dacă l-ai putea întâlni măcar. . . 

— Clary! Jocelyn întinse mâna şi i-o luă pe a lui Clary într-a 
ei. Mai am să-ţi spun ceva. Nu mai am altceva să-ţi ascund sau 
despre care să te mint. însă sunt unele lucruri pe care nici eu nu 
le-am ştiut, lucruri care tocmai le-am descoperit. Şi s-ar putea 
să-ţi vină destul de greu să le auzi. 

Mai rele decât cele pe care mi le-ai spus deja? gândi Clary. 
îşi muşcă buza şi dădu din cap. 

— Continuă, spune-mi. Mai bine să le ştiu. 

— Când Dorothea mi-a spus că Valentine fusese zărit în oraş, 
am ştiut că venise după mine, după Pocal. Am vrut să fug, dar 
nu m-am putut hotărî să-ţi spun de ce. Nu-ţi reproşez că ai fugit 
de mine în noaptea aceea cumplită, Clary. Am fost doar 
bucuroasă că nu erai acolo când tatăl tău... când Valentine şi 
demonii lui au dat buzna în apartamentului nostru. N-am avut 
timp decât să înghit poţiunea. . . îi auzeam deja spărgând uşa. . . 

Se opri din povestit, cu vocea gâtuită. 

— Am sperat că Valentine avea să mă lase, crezând că am 
murit, dar n-a facut-o. M-a dus la Renwick, cu el. A încercat 
diverse metode să mă trezească, dar nimic n-a mers. Eram 
într-un soi de visare; eram pe jumătate conştientă că el era 
acolo, dar nu puteam nici să mă mişc, nici să-i răspund. Mă 



îndoiesc că el a crezut că-1 puteam auzi sau înţelege. Şi totuşi 
stătea lângă patul meu, în timp ce dormeam şi îmi vorbea. 

— îţi vorbea? Despre ce? 

— Despre trecutul nostru. Căsnicia noastră. Cum el mă iubise 
şi eu îl trădasem. Cum nu mai iubise pe nimeni de atunci. Cred 
că vorbea serios, de altfel, pe cât de serios poate lua el lucrurile 
acestea. Eu fusesem întotdeauna cea căreia îi vorbea despre 
îndoielile sale, despre vinovăţia pe care o simţea, iar în atâţia 
ani de când îl părăsisem nu cred că mai fusese altcineva în rolul 
ăsta. Presupun că nu voia decât să-i vorbească în sfârşit cuiva. 
Te-ai fi aşteptat ca mintea lui să fie la ce le făcuse acelor bieţi 
oameni, damnaţii, şi la ceea ce plănuia să facă împotriva 
Conclavului. Dar n-a fost aşa. El voia să vorbească despre 
Jonathan. 

— Ce anume despre el? 
Gura lui Jocelyn se crispă. 

— A vrut să-mi spună că îi părea rău pentru ceea ce îi făcuse 
Jonathan înainte să se fi născut, pentru că ştia că asta aproape 
că m-a distrus pe mine. Ştiuse că fusesem la un pas de 
sinucidere din pricina lui Jonathan - deşi n-a ştiut că am fost 
disperată şi din cauza a ceea ce descoperisem despre el. Făcuse 
rost, cumva, de sânge de înger. Acesta este o substanţă aproape 
legendară pentru vânătorii de umbre. Dacă-1 bei se zice că-ţi dă 
puteri incredibile. Valentine îl încercase pe el însuşi şi 
descoperise că îi dădea nu doar o forţă incredibilă, dar şi o stare 
de euforie şi de fericire de fiecare dată când şi-1 injecta în 
sângele lui. Aşa că luase puţin, îl uscase şi-1 făcuse un praf pe 
care îl amestecase în mâncarea mea, sperând că-mi va lecui 
disperarea. 

Eu ştiu de unde a făcut rost de sânge de înger, îşi zise Clary, 
gândindu-se Ithuriel cu o tristeţe amară. 

— Şi crezi c-a avut vreun efect? 



— De fapt, mă întreb acum dacă nu de aceea am găsit 
deodată concentrarea şi abilitatea să merg până la capăt şi să-1 
ajut pe Luke să dea peste cap Răzmeriţa. Ar fi ironic dacă aşa 
ar sta lucrurile, ţinând cont de scopul iniţial urmărit de 
Valentine. Dar ceea ce n-a ştiut el a fost că, în timp ce făcea 
asta, cu eram însărcinată cu tine. Aşa că, dacă pe mine m-a 
afectat puţin, pe tine te-a afectat mult mai mult. Cred că de 
aceea poţi tu să faci ceea ce faci cu runele. 

— Şi poate, zise Clary, de aceea poţi tu să faci lucruri precum 
închiderea imaginii Pocalului Mortal într-o carte de tarot. Şi de 
aceea Valentine poate face lucruri ca ridicarea blestemului lui 
Hodge... 

— Valentine a petrecut ani în şir făcând experimente pe el 
însuşi în nenumărate feluri, zise Jocelyn. E acum tot atât de 
aproape de o fiinţă omenească, pe cât e un vânător de umbre de 
a fi un magician. Dar nimic din ceea ce poate să-şi facă lui 
însuşi n-ar avea un efect la fel de profund cum a avut asupra ta 
sau asupra lui Jonathan, pentru că voi eraţi atât de cruzi. Nu 
sunt sigură că a mai făcut cineva vreodată ce a făcut Valentine, 
nu unui prunc înainte de a se naşte. 

— Prin urmare, Jace - Jonathan - şi cu mine chiar suntem 
amândoi experimente. 

— Tu ai fost unul neintenţionat. Cu Jonathan, Valentine a 
vrut să creeze un soi de superrăzboinic, mai puternic, mai rapid 
şi mai bun decât oricare alt vânător de umbre. La Renwick, 
Valentine mi-a spus că Jonathan chiar era astfel. Dar că era 
totodată şi crud, imoral şi ciudat de gol de simţire. Jonathan îi 
era destul de loial lui Valentine, dar bănuiesc că Valentine şi-a 
dat seama că undeva, de-a lungul drumului, în încercarea de a 
crea un copil care să fie superior celorlalţi, crease un fiu care 
nu l-ar fi putut iubi niciodată cu adevărat. 

Clary se gândi la Jace, la felul în care arătase la Renwick, la 



cum strânsese în pumn ciobul acela din Portalul spart atât de 
tare, încât îi cursese sângele printre degete. 

— Nu, zise ea. Nu şi nu. Jace nu e aşa. El chiar îl iubeşte pe 
Valentine. N-ar trebui, dar îl iubeşte. Şi nu e gol de simţire. E 
chiar opusul a tot ce ai descris tu. 

Jocelyn îşi frământa mâinile în poală. Acestea erau acoperite 
în întregime de dantela fină a cicatricelor albe - cicatricele 
subţiri şi albe pe care le aveau toţi vânătorii de umbre, 
amintirea Peceţilor trecute. Dar Clary nu-i văzuse niciodată 
înainte cicatricele mamei sale. Magia lui Magnus o făcuse 
întotdeauna să le uite. Exista una, la încheietura mâinii mamei 
sale, care avea o formă foarte apropiată de o stea. . . 

Atunci mama ei vorbi şi lui Clary îi fugiră celelalte gânduri 
din minte. 

— Eu nu vorbesc despre Jace, zise Jocelyn. 

— Dar. . . bâigui Clary. 

Totul păru că se întâmplă foarte încet, de parcă visa. Poate 
chiar visez, se gândi ea. Poate că mama nu s-a trezit niciodată 
şi toate acestea sunt doar un vis. 

— Jace este fiul lui Valentine. Vreau să spun, cine altul ar 
putea fi? 

Jocelyn se uită drept în ochii fiicei sale. 

— In noaptea în care Celine Herondale a murit, era 
însărcinată în opt luni. Valentine îi dăduse poţiuni, prafuri - 
încercase pe ea ceea ce încercase şi pe el însuşi cu sângele de 
înger, sperând că fiul lui Stephen avea să fie la fel de puternic 
şi de înzestrat cum bănuia că avea să fie Jonathan. El n-a putut 
suporta gândul ca experimentul lui să fie astfel irosit, aşa că 1-a 
rugat pe Hodge să-1 ajute să scoată copilul din burta lui Celine. 
Ea nu murise decât de puţin timp. . . 

Clary scoase un icnet. 

— Asta nu-i cu putinţă! 



Jocelyn continuă, ca şi când Clary n-ar fi zis nimic. 

— Valentine a luat acel copil şi 1-a pus pe Hodge să-1 ducă la 
casa lui părintească, într-o vale nu departe de Lacul Lyn. Din 
acest motiv lipsise în noaptea aceea de acasă. Hodge a avut 
grijă de copil până la Răzmeriţă. După aceea, pentru că 
Valentine s-a dat drept Michael Wayland, a mutat copilul în 
conacul Wayland şi 1-a crescut el însuşi, ca pe fiul lui Michael 
Wayland. 

— Prin urmare, Jace, şopti Clary, Jace nu e fratele meu? 
Simţi că mama ei îi strânge mâna - în semn de compătimire. 

— Nu, Clary, nu este. 

Clary văzu negru înaintea ochilor. îşi simţea inima bătând 
tare şi fiecare bătaie în parte, distinct. Mamei îi pare rău pentru 
mine, gândi ea. Ea crede că e o veste rea. Mâinile îi tremurau. 

— Atunci ale cui erau oasele din incendiu? Luke a zis că erau 
oasele unui copil... 

Jocelyn clătină din cap. 

— Acelea erau oasele lui Michael Wayland şi oasele fiului 
său. Valentine i-a ucis pe amândoi şi le-a ars cadavrele. A vrut 
să creadă Conclavul că muriseră şi el şi fiul lui. 

— Atunci Jonathan. . . 

— E în viaţă, zise Jocelyn, durerea răzbindu-i o clipă pe faţă. 
Valentine mi-a spus asta, la Renwick. Valentine 1-a adus pe 
Jace în conacul Wayland, iar pe Jonathan în casa de lângă lac. 
A reuşit să-şi împartă timpul între ei doi, bătând mereu drumul 
între o casă şi cealaltă, uneori lăsându-i pe amândoi singuri 
lungi perioade de timp. Se pare că Jace n-a aflat niciodată de 
Jonathan, deşi Jonathan se poate să fi ştiut despre Jace. Nu s-au 
întâlnit niciodată, deşi probabil că au locuit la mai puţin de opt 
mile unul de altul. 

— Iar Jace nu are sânge de demon în el? Nu e. . . blestemat? 

— Blestemat? Jocelyn păru surprinsă. Nu, el nu are sânge de 



demon. Clary, Valentine a experimentat pe Jace, când era 
copil, acelaşi sânge pe care 1-a folosit şi pe mine, şi pe tine. 
Sânge de înger. Jace nu e blestemat. Dimpotrivă, am putea 
zice. Toţi vânătorii de umbre au în parte sânge de înger în ei - 
voi doi aveţi doar ceva mai mult. 

Lui Clary i se învârteau gândurile în cap. încerca să şi-1 
închipuie pe Valentine crescând doi copii în acelaşi timp, unul 
în parte demon, unul în parte înger. Unul, băiatul-întuneric; 
altul, lumină. Iubindu-i pe amândoi, probabil, atât cât putea 
iubi Valentine pe cineva. Jace nu aflase niciodată despre 
Jonathan, dar celălalt băiat ştiuse despre el? Partea lui 
complementară, opusul său? Oare urâse gândul că există? Oare 
arsese de dorinţă să-1 întâlnească? Fusese indiferent? Amândoi 
fuseseră atât de singuri. Iar unul dintre ei era fratele său - 
adevăratul ei frate, de ambii părinţi. 

— Crezi că e tot aşa? Jonathan, adică? Nu crezi că ar fi putut 
deveni... mai bun? 

— Nu cred, zise Jocelyn cu blândeţe. 

— Dar ce te face atât de sigură? Clary se întoarse să se uite la 
mama ei, deodată însufleţită. Vreau să spun, poate că s-a 
schimbat. Au trecut ani. Poate că. . . 

— Valentine mi-a spus că a petrecut ani de-a rândul 
învăţându-1 pe Jonathan cum să pară plăcut, chiar fermecător. 
Voia să fie un spion pentru el şi nu poţi fi spion dacă îngrozeşti 
pe toată lumea pe care o întâlneşti. Jonathan a deprins chiar 
abilitatea de a arunca uşoare iluzii magice, ca să convingă 
oamenii că era simpatic şi demn de încredere. Jocelyn oftă. îţi 
spun asta ca să nu te simţi prost că ai fost păcălită. Clary, l-ai 
întâlnit pe Jonathan. Numai că nu ţi-a spus niciodată adevăratul 
lui nume, pentru că se dădea drept altcineva. Sebastian Verlac. 

Clary se holbă la mama ei. Dar el e rudă cu familia 
Penhallow, stăruia o parte din mintea ei, însă de bună seamă că 



Sebastian nu fusese niciodată cine susţinuse el că era; tot ce 
spusese el fusese o minciună. Se gândi la ce simţise prima oară 
când îl văzuse, de parcă ar fi recunoscut pe cineva pe care-1 
cunoscuse toată viaţa ei, cineva la fel de intim, de familiar ei ca 
ea însăşi. Nu simţise niciodată aşa ceva pentru Jace. 

— Sebastian e fratele meu? 

Faţa cu oase delicate a lui Jocelyn era trasă; îşi ţinea mâinile 
laolaltă cu degetele împletite. Vârfurile degetelor erau albe, de 
parcă le-ar fi strâns prea tare. 

— Am stat de vorbă cu Luke multă vreme despre tot ce s-a 
întâmplat în Alicante de când aţi sosit voi doi. Mi-a spus despre 
turnurile demonilor şi despre bănuiala lui că Sebastian 
distrusese vrăjile de protecţie, deşi n-avea idee cum. Atunci 
mi-am dat seama cine era de fapt Sebastian. 

— Vrei să spui, pentru că a minţit că era Sebastian Verlac? Şi 
pentru că e un spion pentru Valentine? 

— Şi din aceste două motive, da, răspunse Jocelyn, dar de 
fapt am ghicit abia când Luke mi-a spus că tu i-ai povestit că 
Sebastian îşi vopsea părul. Şi poate că greşeam, dar un băiat un 
pic mai mare decât tine, cu păr blond şi ochii negri, aparent 
fără părinţi, absolut devotat lui Valentine - n-am putut să nu 
mă gândesc că trebuia să fie Jonathan. Şi mai e şi altceva. 
Valentine a încercat întotdeauna să găsească o cale de a 
suprima protecţiile, a susţinut întotdeauna că trebuia să existe o 
cale. Experimentând pe Jonathan sângele de demon - el a zis 
că era pentru a-1 face un luptător mai puternic, mai bun, dar la 
mijloc era ceva mai important de-atât. . . 

Clary făcu ochii mari. 

— Ce vrei să spui, ce era mai important? 

— Era calea lui de a suprima protecţiile, zise Jocelyn. Nu poţi 
să aduci un demon în Alicante, dar îţi trebuie sânge de demon 
ca să anulezi protecţiile. Jonathan are sânge de demon, e în 



venele lui. Şi fiind vânător de umbre înseamnă că intrarea lui e 
automat garantată în oraş oricând vrea să intre, orice ar fi. Şi-a 
folosit sângele de demon ca să suprime protecţiile, nu mă 
îndoiesc de asta. 

Clary se gândi la Sebastian când stătuse în faţa ei, în iarba de 
lângă ruinele conacului Fairchild. La cum îi aducea vântul 
părul negru pe faţă. La cum o strânsese de încheietură, 
afundându-şi unghiile în pielea ei. La cum spusese că era 
imposibil ca Valentine să-1 fi iubit vreodată pe Jace. Ea crezuse 
că spunea aşa din cauză că-1 ura pe Valentine. Dar nu era de 
asta, îşi dădu ea seama. Fusese. . . gelos. 

Se gândi la prinţul întunecat din desenele ei, cel care 
semănase atât de mult cu Sebastian. Respinsese asemănarea ca 
pe o coincidenţă, o festă de-a imaginaţiei, dar acum se întrebă 
dacă fusese legătura sângelui lor comun cea care o făcuse să-i 
confere nefericitului erou al poveştii sale chipul fratelui ei. 
încercă să-1 vizualizeze din nou pe prinţ, dar imaginea păru să 
se fărâmiţeze şi să se dizolve dinaintea ochilor ei, precum 
cenuşa spulberată de vânt. Acum nu-1 mai putea vedea decât pe 
Sebastian, cu lumina roşie a oraşului arzând reflectată în ochii 
lui. 

— Jace, zise ea. Cineva trebuie să-i spună. Trebuie să-i spună 
adevărul. 

Gândurile ei se rostogoleau unele peste altele, de-a valma; 
dacă Jace ar fi ştiut asta, dacă ar fi ştiut că nu avea sânge de 
demon, poate că nu s-ar mai fi dus după Valentine. Dacă ar fi 
ştiut că nu era, de fapt, fratele lui Clary. . . 

— Dar, zise Jocelyn, cu un amestec de compătimire şi 
nedumerire, am înţeles că nu ştie nimeni unde e. . .? 

înainte s-apuce Clary să-i răspundă, uşile duble ale Sălii se 
deschiseră larg, revărsând lumina în afară, peste arcada cu 
coloane şi treptele de dedesubt. Vuietul până atunci înfundat al 



glasurilor se înălţă, iar Luke ieşi pe uşi. Arăta epuizat, dar avea 
o degajare pe care n-o avusese înainte. Părea aproape uşurat. 
Jocelyn se ridică în picioare. 

— Luke. Ce e? 

El facu vreo câţiva paşi spre ele, apoi se opri între prag şi 
trepte. 

— Jocelyn, zise el, îmi pare rău că vă întrerup. 

— E-n regulă, Luke. 

Chiar şi ameţită, Clary gândi: De ce îşi tot rostesc unul altuia 
numele aşa? Era un soi de stinghereală între ei acum, o 
stinghereală care nu existase înainte. 

— S-a întâmplat ceva rău? 
El clătină din cap. 

— Nu. Dimpotrivă, ceva bun. 

Zâmbi spre Clary şi nu exista nimic stingherit în asta. Era 
mulţumit de ea, chiar mândru. 

— Ai reuşit, Clary, zise el. Conclavul a fost de acord să te 
lase să-i însemnezi cu Pecetea. N-o să mai fie nicio capitulare, 
în cele din urmă. 



18 



CINSTE ŢIE 
ŞI RĂMAS BUN! 

Valea era mai frumoasă în realitate decât fusese în viziunea 
lui Jace. Poate din pricina lunii strălucitoare care arginta râul ce 
tăia albia văii verzi. Mesteceni albi şi plopi punctau pantele 
văii, tremurându-şi frunzele în adierea rece - era foarte frig sus, 
pe creastă, fără nicio protecţie împotriva vântului. 

Aceasta era fără nicio îndoială valea unde-1 văzuse ultima 
oară pe Sebastian, în sfârşit, îl ajunsese din urmă. După ce îl 
priponi pe Wayferer de un copac, Jace scoase firul însângerat 
din buzunar şi repetă ritualul căutării, doar ca să fie sigur. 

închise ochii, aşteptându-se să-1 vadă pe Sebastian, sperând 
să fie pe undeva prin apropiere, poate chiar încă în vale. . . 

în schimb, nu văzu decât întuneric. 

Inima începu să-i bată mai tare. 

încercă din nou, mutând firul în pumnul stâng şi trasând cu 
stângăcie runa de urmărire pe dosul palmei cu mâna sa dreaptă, 
mai puţin abilă. 

De data asta, trase adânc aer în piept, înainte de a închide 
ochii. 

Din nou, nimic. Doar un întuneric tremurător, traversat de 
umbre. Stătu acolo un minut întreg, cu dinţii strânşi, în timp ce 
vântul îi pătrundea tăios prin jachetă, facându-i pielea ca de 
găină. în cele din urmă, înjurând, deschise ochii - şi atunci, 
într-o pornire de mânie disperată, îşi desfăcu pumnul; vântul 
smulse firul de aţă şi-1 duse cu el, atât de repede încât şi dacă ar 
fi regretat imediat, tot nu l-ar mai fi putut prinde înapoi. 

Mintea lui clocotea. Evident, runa de urmărire nu mai 



funcţiona. Probabil că Sebastian îşi dăduse seama că fusese 
urmărit şi făcuse ceva ca să rupă vraja - dar ce puteai face să 
opreşti o urmărire? Poate dăduse de o apă mare. Apa întrerupe 
magia. 

Nu că asta l-ar fi ajutat prea mult pe Jace. Nu era ca şi când 
s-ar fi putut duce la fiecare lac din ţară să vadă dacă Sebastian 
nu plutea în mijlocul lui. Fusese însă atât de aproape - atât de 
aproape! Văzuse valea asta, îl văzuse pe Sebastian aici. Şi casa 
era aici, abia vizibilă, cuibărită lângă un pâlc de copaci din 
lunca râului. Cel puţin ar merita să coboare până acolo să vadă 
dacă nu exista ceva care i-ar putea indica unde se aflau 
Sebastian sau Valentine. 

Cu un sentiment de resemnare, Jace folosi stela ca să-şi 
graveze mai multe Peceţi de luptă cu acţiune rapidă şi dispariţie 
rapidă: una să-1 facă neauzit, una să-1 facă iute şi o alta pentru a 
păşi fără să se împiedice. Când termină - şi simţi usturimea 
cunoscută, vie, pe pielea lui - îşi strecură stela în buzunar, îl 
bătu vioi pe Wayfarer pe grumaz şi porni să coboare spre vale. 

Pantele ce duceau la râu erau înşelător de abrupte şi acoperite 
de grohotiş perfid. Jace ba cobora cu grijă, ba se lăsa să alunece 
pe grohotiş, ceea ce era o cale rapidă, dar periculoasă. Până 
ajunse în albia văii, mâinile îi erau însângerate de la căderile 
repetate pe grohotiş. Şi le spălă în pârâul limpede, cu ape 
repezi; era paralizant de rece. 

Când se ridică şi se uită în jur, îşi dădu seama că stătea şi 
privea valea dintr-un alt unghi decât cel pe care îl avusese în 
viziunea de urmărire. Identifică pâlcul de copaci noduroşi, cu 
crengile lor împletite, pereţii ridicându-se de jur împrejur, şi 
casa mică. Ferestrele ei erau acum întunecate şi niciun fir de 
fum nu ieşea pe hornul ei. Jace simţi un mic ghimpe de uşurare 
şi dezamăgire. Pentru că avea să fie mai simplu să caute prin 
casă, dacă nu era nimeni înăuntru. Şi pe de altă parte, pentru că 



nu era nimeni înăuntru. 

Când se apropie, se întrebă de ce casa din viziunea lui i se 
păruse nepământeană. De aproape, era doar o casă de fermă 
obişnuită din Idris, făcută din piatră tăiată pătrat, albă şi 
cenuşie. Obloanele fuseseră cândva vopsite în albastru- viu, dar 
arătau de parcă de mulţi ani nu se mai atinsese o pensulă de ele. 
Erau decolorate şi scorojite de trecerea vremii. 

Intinzând mâinile spre una dintre ferestre, Jace se ridică pe 
pervazul acesteia şi privi prin geamul înceţoşat. Văzu o cameră 
mare, uşor prăfuită, cu un banc de lucru pentru unelte care se 
întindea pe lângă un perete întreg. Uneltele la vedere nu erau 
nici pe departe meşteşugăreşti, ci unelte de magician; teancuri 
de pergamente soioase; lumânări de ceară neagră, boluri de 
cupru cu lichid întunecat, uscat, murdărind marginile, o gamă 
largă de cuţite, unele subţiri ca acul, unele cu lamele pătate de 
sânge. Pe podea era trasată cu creta o pentagramă, ale cărei 
linii se şterseseră, fiecare dintre cele cinci colţuri fiind 
împodobit cu o rună diferită. Lui Jace i se strânse inima - 
runele arătau ca acelea care fuseseră scrijelite în jurul 
picioarelor lui Ithuriel. Oare Valentine să fi facut-o - oare 
acestea puteau fi lucrurile lui? Aici era ascunzătoarea lui - o 
ascunzătoare pe care Jace n-o vizitase niciodată şi de care nu 
ştiuse nimic? 

Jace coborî de pe pervaz, aterizând într-o pajişte cu iarbă 
uscată, exact în momentul în care o umbră trecea peste faţa 
lunii. Dar aici nu era nicio pasăre, se gândi el, şi îşi ridică 
privirea la timp ca să vadă un corb rotindu-se deasupra capului, 
îngheţă, apoi se duse rapid la umbra unui copac, uitându-se în 
sus printre crengile lui. Când corbul se lăsă mai aproape de 
pământ, Jace ştiu că primul său instinct fusese corect. Nu era 
un corb oarecare - acesta era Hugo, corbul care îi aparţinuse o 
dată lui Hodge; Hodge îl folosea, când se ivea ocazia, pentru a 



A 

trimite mesaje în afara Institutului. încă de atunci, Jace aflase 
că Hugo fusese la origini al tatălui său. 

Jace se lipi de trunchiul copacului. Inima îi bătea iarăşi cu 
putere, de data asta de entuziasm. Dacă Hugo era aici, nu putea 
însemna decât că avea un mesaj, iar de data asta mesajul nu 
mai era pentru Hodge, ci pentru Valentine. Trebuia să fie. Dacă 
Jace ar izbuti să urmărească pasărea. . . 

Cocoţat pe un pervaz, Hugo se uita pe una dintre ferestrele 
casei. Aparent dându-şi seama că nu era nimeni în casă, 
pasărea se ridică în văzduh cu un croncănit nervos şi zbură în 
direcţia pârâului. 

Jace ieşi din umbră şi porni în urmărirea corbului. 

— Deci, zise Simon, practic, chiar dacă Jace nu e de fapt rudă 
cu tine, tu ţi-ai sărutat totuşi fratele. 

— Simon! Clary pălise. Tacă-ţi fleanca! 

Se răsuci în loc să vadă dacă îl auzise cineva, dar, din fericire, 
părea să nu-1 fi auzit nimeni. Ea stătea într-un jilţ înalt pe 
estrada din Sala Acordurilor, cu Simon alături. Mama ei stătea 
în picioare, la marginea estradei, vorbind cu Amatis. 

De jur împrejur, Sala era un haos, de când repudiaţii care 
veniseră pe Poarta de Nord se revărsaseră înăuntru, dând 
năvală pe uşile duble, înghesuindu-se pe lângă pereţi. Clary 
recunoscu diverşi membri ai haitei lui Luke, inclusiv pe Maia, 
care-i aruncă un rânjet peste mulţime. Erau elfi, palizi şi reci, 
frumoşi ca ţurţurii de gheaţă, şi magicieni cu aripi de liliac şi 
picioare de ţap - chiar zări unul cu coarne - care scăpărau 
scântei albastre din vârful degetelor, în timp ce se mişcau prin 
încăpere. Vânătorii de umbre se strecurau încolo şi-ncoace 
printre ei, arătând nervoşi. 

Strângând stela cu ambele mâini, Clary privea în jur, cu 
nelinişte. Unde era Luke? Dispăruse în mulţime. îl descoperi, 



după un moment, vorbind cu Malachi, care clătina energic din 
cap. Amatis stătea în apropierea lor, săgetându-1 pe Consul cu 
priviri încruntate. 

— Nu mă face să-mi pară rău că ţi-am povestit câte ceva din 
toate astea, Simon, zise Clary, uitându-se urât la el. 

Făcuse tot ce putuse ca să-i prezinte o versiune concisă a 
poveştii lui Jocelyn, relatată mai mult în şoaptă, în timp ce el o 
ajutase să-şi croiască drum prin mulţime până la estradă şi să se 
aşeze pe jilţul pregătit pentru ea. Era ciudat să se afle acolo, 
sus, privind spre mulţimea de jos, de parcă ar fi fost regina 
cercetându-şi supuşii. Dar o regină n-ar fi fost atât de 
vulnerabilă să intre în panică. 

— De altfel, săruta groaznic. 

— Sau poate că sărutul a fost doar scârbos, pentru că el era, 
ştii, fratele tău. 

Simon părea mai amuzat de toată întâmplarea decât credea 
Clary că ar fi avut vreun drept să fie. 

— Nu spune asta când te poate auzi mama, altfel te omor, zise 
ea, cu o a doua căutătură fioroasă. Deja mă simt gata să vomit 
sau să leşin. Nu turna şi tu gaz pe foc. 

Jocelyn, întorcându-se de la marginea estradei la timp ca să 
prindă ultimele cuvinte ale lui Clary - deşi, din fericire, 
neştiind despre ce discuta ea cu Simon -, puse o mână 
încurajatoare pe umărul lui Clary. 

— Nu fi emoţionată, scumpo! Ai fost minunată înainte. Iţi 
trebuie ceva? O pătură, nişte apă fierbinte. . . 

— Nu mi-e frig, zise Clary răbdătoare, şi nu am nevoie nici 
de o baie. Sunt bine. Vreau doar ca Luke să vină aici şi să-mi 
spună ce se întâmplă. 

Jocelyn făcu semn spre Luke să-i capteze atenţia, spunându-i 
din buze ceva ce Clary nu reuşi să descifreze. 

— Mamă, zise ea tăios, nu! 



Dar era deja prea târziu. Luke îşi ridică privirea şi la fel şi alţi 
câţiva vânători de umbre. Majoritatea îşi întoarseră ochii la fel 
de repede, dar Clary simţi fascinaţia din privirile lor. Era ciudat 
gândul că mama ei era cumva un personaj legendar aici. 
Aproape toată lumea din sală auzise de numele ei şi avea o 
părere despre ea, bună sau rea. Clary se întrebă cum izbutea 
mama ei să nu se lase afectată de lucrul acesta. Căci nu părea 
afectată - părea liniştită, stăpână pe sine şi primejdioasă. 

Un moment mai târziu, Luke li se alăturase pe estradă, cu 
Amatis lângă el. Arăta obosit, dar deopotrivă alert şi chiar un 
pic entuziasmat. Spuse: 

— Mai staţi o secundă. Vine toată lumea. 

— Malachi, întrebă Jocelyn fără să se uite direct la Luke, îţi 
dădea bătăi de cap? 

Luke făcu un gest de lehamite. 

— Crede că ar trebui să-i trimitem un mesaj lui Valentine, 
despre refuzarea condiţiilor lui. Eu am spus că n-ar trebui să ne 
forţăm mâna. Să-1 lăsăm pe Valentine să vină cu armata pe 
Câmpia Brocelind aşteptându-se la capitulare. Malachi părea să 
considere că n-ar fi corect, iar când i-am spus că războiul nu e 
o partidă de crichet între elevii din Anglia, mi-a replicat că 
dacă vreunul dintre repudiaţii de aici va scăpa de sub control, el 
o să iasă în faţă şi o să pună capăt întregii afaceri. Nu ştiu ce-şi 
închipuie el că se întâmplă - de parcă repudiaţii nu s-ar putea 
opri din bătaie nici pentru cinci minute. 

— Exact asta crede, zise Amatis. Aşa e Malachi. îşi face 
probabil griji că veţi începe să vă mâncaţi unii pe alţii. 

— Amatis, zise Luke, s-ar putea să te audă careva. 

Se întoarse, tocmai când doi oameni urcau treptele estradei, 
în spatele lui: unul era un cavaler elf înalt şi zvelt, cu părul lung 
şi negru, care-i cădea drept, de o parte şi de alta a feţei sale 
înguste. Purta o tunică albă din zale ca nişte cercuri mici prinse 



unul de altul, dintr-un metal palid, dur, şi care arătau ca solzii 
de peşte. Ochii lui erau verzi ca frunza. 

Celălalt era Magnus Bane. El nu-i zâmbi lui Clary când veni 
lângă Luke. Purta o haină lungă, neagră, cu nasturi de sus până 
jos, şi părul lui negru fusese pieptănat pe spate, lăsându-i faţa 
descoperită. 

— Arăţi atât de simplu, zise Clary, mirată. 
Magnus zâmbi slab. 

— Am auzit că ai să ne arăţi o rună, se mulţumi el să 
răspundă. 

Clary se uită la Luke, care încuviinţă din cap. 

— Oh, da, zise ea. Am nevoie doar de ceva pe care să scriu. . . 
nişte hârtie. 

— Şi te-am întrebat dacă ai nevoie de ceva, zise Jocelyn cu 
voce joasă, vorbind foarte asemănător cu felul în care îşi 
amintea Clary că vorbea mama ei. 

— Am eu hârtie, zise Simon, pescuind ceva din buzunarul 
jeanşilor. 

I-o întinse ei. Era un fluturaş mototolit, pentru spectacolul 
trupei sale la Fabrica de Tricotaje, din iulie. Ea înălţă din umeri 
şi-1 întoarse pe partea cealaltă, ridicându-şi stela împrumutată. 
Aceasta scânteie uşor rând atinse cu vârful ei peticul de hârtie 
şi, pentru un moment, îşi făcu griji că ar fi putut lua foc, dar 
flacăra micuţă se stinse. Se apucă să deseneze, făcând eforturi 
să nu se mai gândească la nimic altceva: zgomotul mulţimii, 
senzaţia că toată lumea se uita la ea. 

Runa apăru ca şi înainte - un model de linii care se arcuiau şi 
se intersectau viguros, apoi întinzându-se pe pagină de parcă ar 
fi aşteptat o completare ce nu se afla acolo. Scutură praful de 
pe hârtie şi o ridică, simţindu-se la fel de absurd ca şi când ar fi 
fost la şcoală şi ar fi arătat un soi de prezentare clasei. 

— Asta e runa, zise ea. E nevoie de o secundă ca s-o desenez, 



ca s-o lucrez cum se cuvine. O. . . rună de partener. 

— Un repudiat, un vânător de umbre. Fiecare jumătate a 
parteneriatului trebuie să poarte Pecetea, zise Luke. 

Schiţă o copie a runei pe marginea hârtiei, rupse hârtia pe din 
două şi îi întinse o jumătate ilustrată lui Amatis. 

— Trebuie să-ncepi să faci runa asta să circule, zise el. Arată 
nefilimilor cum se face. 

Cu un semn din cap, Amatis coborî pe trepte şi dispăru în 
mulţime. Cavalerul elf, aruncând o privire după ea, clătină din 
cap. 

— Mi s-a spus întotdeauna că numai nefilimii pot suporta 
Peceţile îngerilor, zise el, cu o certă neîncredere. Că noi, 
ceilalţi, am înnebuni sau am muri dacă ar fi să le purtăm. 

— Asta este una dintre Peceţile îngerului, zise Clary. Nu e 
din Cartea Gri. E sigură, promit. 

Cavalerul elf nu păru impresionat. 

Cu un oftat, Magnus îşi trase mâneca şi întinse mâna spre 
Clary. 

— Dă-i drumul. 

— Nu pot, zise ea. Vânătorul de umbre care îţi face runa va fi 
partenerul tău, iar eu nu lupt în bătălie. 

— Sper să n-o faci, zise Magnus. 

îşi îndreptă privirea spre Luke şi Jocelyn, care stăteau unul 
lângă altul. 

— Voi doi, zise el. Daţi-i drumul, atunci. Arătaţi-i elfului 
cum funcţionează. 

Jocelyn clipi, surprinsă. 

— Ce? 

— Presupun, zise Magnus, că voi doi veţi fi parteneri, de 
vreme oricum sunteţi practic căsătoriţi. 

Faţa lui Jocelyn se împurpură; ea evită cu grijă să se uite spre 
Luke. 



— Nu am o stelă. . . 

— Ia-o pe a mea, zise Clary, întinzându-i-o. Haide, arată-le. 
Jocelyn se întoarse spre Luke, care părea cu totul luat prin 

surprindere. îşi întinse mâna înainte să i-o ceară ea şi Jocelyn 
i-o gravă în palmă, cu o grăbită precizie. Mâna lui tremură în 
timp ce ea desena, prin urmare ea îi apucă încheietura, ca s-o 
ţină nemişcată; Luke se uita încordat la ea, cum lucra, iar Clary 
se gândi la conversaţia despre mama ei, despre ce îi spusese el 
despre sentimentele lui pentru Jocelyn, şi simţi un ghimpe de 
tristeţe. Se întrebă dacă mama ei ştiuse vreodată că Luke o 
iubea şi, dacă ar şti, ce ar spune. 

— Iată! Jocelyn ridică stela. Gata! 

Luke îşi ridică mâna, cu palma în afară, arătându-i 
cavalerului elf semnul negru spiralat din mijlocul ei. 

— Acum eşti mulţumit, Meliorn? 

— Meliornl zise Clary. Te-am mai văzut, nu-i aşa? Obişnuiai 
să te întâlneşti cu Isabelle Lightwood. 

Meliorn era aproape lipsit de expresie, dar Clary ar fi putut 
jura că arăta o idee stânjenit. Luke clătină din cap. 

— Clary, Meliorn este un cavaler al Curţii Elfilor Luminii. E 
foarte improbabil ca el. . . 

— Categoric se întâlnea cu Isabelle, zise Simon, şi ea îl 
înşela. Prea puţin, aşa spunea ea că se întâmpla. Urâtă 
despărţire, frate. 

Meliorn îl privi. 

— Tu, zise el cu dezgust, tu eşti reprezentantul ales al 
Copiilor Nopţii? 

Simon clătină din cap. 

— Nu, eu sunt aici pentru ea. 
Şi arătă spre Clary. 

— Copiii Nopţii, zise Luke după o scurtă ezitare, nu 
participă, Meliorn. I-am transmis această informaţie Stăpânei 



tale. Ei au ales sa. . . sa _ şi vadă de treaba lor. 

Trăsăturile delicate ale lui Meliorn se strâmbară într-o 
încruntătură mânioasă. 

— Oare de unde am ştiut, zise el. Copiii Nopţii sunt o rasă 
înţeleaptă ţi prudentă. Orice plan care le stârneşte lor mânia îmi 
stârneşte mie suspiciunea. 

— Eu n-am spus nimic despre mânie, începu Luke, cu un 
amestec de calm voit şi uşoară exasperare. 

Clary se îndoia că dintre cei care nu-1 cunoşteau bine ar fi 
putut deduce careva că era cât de cât nervos. Putu simţi o 
schimbare de direcţie a atenţiei lui. Se uita în jos, spre mulţime. 
Urmărindu-i privirea, Clary văzu o figură familiară croindu-şi 
drum prin sală - Isabelle, cu părul ei negru legănându-se şi cu 
biciul înfăşurat pe antebraţ, ca o serie de brăţări de aur. 

Clary îl prinse pe Simon de încheietură. 

— Familia Lightwood. Tocmai am văzut-o pe Isabelle. 
El aruncă o privire spre mulţime, încruntându-se. 

— Nu mi-am dat seama că îi aşteptai. 

— Te rog, du-te şi stai de vorbă cu ea pentru mine, şopti ea, 
uitându-se rapid să vadă dacă stătea cineva cu ochii pe ei; nu-i 
băga nimeni în seamă. 

Luke gesticula spre cineva din mulţime; între timp, Jocelyn 
se apucase să-i spună ceva lui Meliorn, care se uita la ea cu o 
expresie aproape alarmată. 

— Eu trebuie să stau aici, dar. . . te rog, am nevoie să te duci 
să le spui, ei şi lui Alee, ceea ce mi-a povestit mama. Despre 
Jace şi cine este de fapt, şi despre Sebastian. Trebuie să ştie şi 
ei. Spune-le să vină să-mi vorbească de îndată ce vor putea. Te 
rog, Simon. 

— Bine. 

Clary îşi făcu griji pentru înflăcărarea tonului ei. Simon îşi 
eliberă încheietura din strânsoarea ei şi o mângâie, liniştitor, pe 



obraz. 

— Mă întorc. 

Coborî treptele şi dispăru în mulţime; când ea se întoarse la 
loc, văzu că Magnus se uita la ea, cu gura uşor strâmbată. 

— E în regulă, zise el, evident răspunzând unei întrebări din 
partea lui Luke. Cunosc Câmpia Brocelind. Am instalat un 
Portal acolo, în piaţă. Totuşi unul atât de mare n-o să dureze 
prea mult, aşa că mai bine îi grăbeşti pe toţi să treacă prin el de 
îndată ce şi-au primit Pecetea. 

Când Luke dădu din cap şi se întoarse să-i spună ceva lui 
Jocelyn, Clary se aplecă şi zise, cu voce joasă: 

— Mulţumesc, apropo. Pentru tot ce ai făcut pentru mama. 
Zâmbetul strâmb al lui Magnus se lărgi. 

— Nu credeai că am s-o fac, nu-i aşa? 

— M-am îndoit, admise Clary. Mai ales ţinând cont că, atunci 
când te-am văzut la colibă, nu m-ai socotit demnă de osteneală 
nici măcar să-mi spui că Jace îl adusese pe Simon prin Portal 
cu el, când venise în Alicante. N-am avut ocazia să-ţi spun asta 
înainte, dar ce ţi-ai închipuit? Că n-am să fiu interesată? 

— Ba, că ai să fii prea interesată, replică Magnus. Că ai să 
laşi totul baltă şi-ai să dai fuga la Citadelă. Şi aveam nevoie ca 
tu să cauţi Cartea Albă. 

— Asta-i lipsă de scrupule, zise Clary mânioasă. Şi te înşeli. 
Aş fi... 

— Ai fi făcut ceea ce ar fi făcut oricine. Ceea ce aş fi făcut şi 
eu, dacă ar fi fost vorba despre cineva la care să fi ţinut. Nu te 
învinuiesc, Clary şi nu ţi-am ascuns informaţia pentru că m-am 
gândit că ai fi slabă. Am facut-o pentru că eşti om, şi ştiu eu 
cum fac oamenii. Am trăit destul de mult ca să ştiu. 

— De parcă tu nu faci niciodată ceva prostesc pentru că ai 
sentimente, zise Clary. Unde-i Alee, apropo? De ce nu te duci 
să-1 alegi pe el ca partener, chiar acum? 



Magnus păru să se crispeze. 

— Nu m-aş putea apropia de el cu părinţii lui de faţă. Ştii 
asta. 

Clary îşi sprijini bărbia în palmă. 

— Când faci ceea ce se cuvine pentru că iubeşti pe cineva e 
uneori o porcărie. 

— Aşa e, încuviinţă Magnus. 

Corbul zbura în cercuri lente, leneşe, îndreptându-se peste 
vârfurile copacilor spre peretele de la apus al văii. Luna era sus 
pe cer, făcând inutilă nevoia de lampa- vrăjitoarei pentru Jace, 
care-1 urmărea, ţinându-se pe lângă copaci. 

Peretele văii se ridica înaintea sa, abrupt, ca tăiat în piatra 
cenuşie. Traiectoria corbului părea să urmeze meandrul râului, 
care se arcuia spre vest, dispărând, în cele din urmă, printr-un 
defileu îngust ca o fisură în peretele de stâncă. Jace aproape 
că-şi suci glezna de vreo câteva ori pe pietrele ude şi i-ar fi 
plăcut să poată înjura tare, dar Hugo l-ar fi auzit, cu siguranţă. 
Mergând cocârjat, incomod, se concentra să nu-şi rupă de-a 
binelea vreun picior. 

Cămaşa îi era leoarcă de năduşeală când ajunse la marginea 
văii. Pentru o clipă, crezu că-1 pierduse pe Hugo şi era 
deznădăjduit - apoi îi văzu umbra neagră în picaj, corbul 
lăsându-se spre pământ şi dispărând prin spărtura întunecată a 
fisurii din peretele văii. Jace o luă la fugă - era aşa o uşurare să 
poată fugi, în loc să se furişeze. Când se apropie de defileu, 
văzu că dincolo de intrare fisura se lărgea mult mai mult - o 
peşteră. Scotocind după lampa- vrăjitoarei din buzunar, Jace se 
avântă după corb. 

Doar puţină lumină pătrundea înăuntru prin gura peşterii şi, 
după câţiva paşi, până şi aceea a fost înghiţită de apăsătoarea 
beznă. Jace ridică lampa- vrăjitoarei şi lăsă razele să i se 



prelingă printre degete. 

La început, avu impresia că descoperise, cumva, calea de 
ieşire din nou în aer liber şi că vedea stelele deasupra, 
strălucind în toată gloria lor. Stelele nu străluceau nicăieri la fel 
cum străluceau în Idris - şi nici acum n-o făceau. Lumina de la 
lampa- vrăjitoarei se răsfrângea în zecile de depozite de mică 
din stânca din jurul lui, iar pereţii peşterii se însufleţiseră cu 
strălucitoare puncte luminoase. 

Acestea îi arătară că se afla într-o grotă strâmtă, săpată direct 
în blocul de stâncă, având intrarea în spatele lui şi o ramificaţie 
de două tuneluri întunecate în faţă. Jace se gândi la poveştile pe 
care i le spusese tatăl lui despre eroi rătăciţi în labirinturi care 
foloseau sfoară sau viţe sălbatice ca să-şi găsească drumul 
înapoi. El totuşi nu avea niciunul dintre aceste mijloace la el. 
Se apropie de tuneluri şi stătu nemişcat un lung moment, 
ascultând. Auzi picurul apei, slab, undeva foarte departe 
susurul pârâului, un foşnet de aripi şi. . . voci. 

Sări înapoi. Vocile veneau prin tunelul din partea stângă, de 
asta era sigur. Dădu cu degetul mare peste lampa- vrăjitoarei ca 
să-i micşoreze puterea, până când ea mai scotea doar un licăr 
palid, atât cât să-i lumineze calea. Apoi se avântă în beznă. 

— Vorbeşti serios, Simon? Chiar e adevărat? Asta-i fantastic ! 
E minunat! 

Isabelle îl luă de mână pe fratele său. 

— Alee, ai auzit ce-a spus Simon? Jace nu e fiul lui 
Valentine. N-a fost niciodată. 

— Şi atunci al cui fiu e? replică Alee, deşi Simon avea 
impresia că nu era foarte atent. 

Părea să caute ceva prin mulţime. Părinţii lui stăteau la câţiva 
paşi distanţă, încruntându-se în direcţia lor; Simon îşi făcuse 
probleme că va trebui să le explice şi lor întreaga tărăşenie, dar 



ei fuseseră atât de amabili cât să-i îngăduie să stea de vorbă 
doar cu Isabelle şi Alee vreo câteva minute. 

— Ce contează! Isabelle îşi ridică mâinile încântată, apoi se 
încruntă. De fapt, asta-i o întrebare bună. Cine a fost tatăl lui? 
Michael Wayland până la urmă? 

Simon clătină din cap. 

— Stephen Herondale. 

— Atunci a fost nepotul Inchizitoarei, zise Alee. înseamnă că 
de aceea... 

Se întrerupse, cu privirea aţintită în depărtare. 

— De aceea ce? întrebă Isabelle. Alee, fii atent. Sau cel puţin 
spune-ne şi nouă ce cauţi. 

— Nu ce, zise Alee, ci pe cine. Pe Magnus. Voiam să-1 întreb 
dacă vrea să fie partenerul meu în bătălie. Dar n-am idee unde 
e. Tu l-ai văzut? întrebă el, întorcându-se spre Simon. 

Simon dădu din cap. 

— E sus, pe estradă, cu Clary, dar. . . îşi lungi gâtul. Acum nu 
e acolo. E probabil prin mulţime, pe undeva. 

— Serios? O să-i ceri să fie partenerul tău? întrebă Isabelle. E 
ca un cotilion, treaba asta cu partenerii, mai puţin partea cu 
ucisul. 

— Deci, exact ca un cotilion, zise Simon. 

— Poate o să te rog pe tine să fii partenerul meu, Simon, zise 
Isabelle, ridicându-şi delicat o sprânceană. 

Alee se încruntă. Ca şi restul vânătorilor de umbre, era 
echipat complet în costumul de luptă - îmbrăcat în negru, cu o 
cingătoare de care atârnau multiple arme. Un arc era prins în 
spatele lui; Simon se bucură să vadă că găsise un înlocuitor 
pentru cel pe care i-1 rupsese Sebastian. 

— Isabelle, tu n-ai nevoie de partener, pentru că tu nu lupţi. 
Eşti prea tânără. Şi dacă-ţi trece cumva prin cap s-o faci, te 
omor eu. 



îşi înălţă deodată capul. 

— Stai. . . ăla e Magnus? 

Isabelle, urmărindu-i privirea, pufni cu dispreţ. 

— Alee, ăla e un vârcolac. O fată vârcolac. De fapt, e chiar 
cum-o-cheamă, May. 

— Maia, o corectă Simon. 

Maia stătea puţin mai departe, îmbrăcată în pantaloni bruni 
de piele şi un tricou strâmt, negru, pe care scria CE NU MĂ 
UCIDE... MAI BINE O IA LA FUGĂ ACUM. Părul ei 
împletit în multe codiţe era prins la spate cu un şnur. Se 
întoarse, ca şi când le-ar fi simţit privirile, şi zâmbi. Simon îi 
răspunse cu un zâmbet. Isabelle îi aruncă o privire cruntă. 
Simon încetă brusc să mai zâmbească - oare când naiba 
devenise viaţa lui atât de complicată? 

Alee se lumină la faţă. 

— Iată-1 pe Magnus, zise el şi plecă fără să se uite deloc în 
urmă, croindu-şi cărare prin mulţime către locul unde stătea 
magicianul cel înalt. 

Surprinderea lui Magnus, când Alee se apropie, era vizibilă, 
chiar şi de la distanţă. 

— E cumva înduioşător, zise Isabelle, uitându-se la ei, ştii, la 
modul jalnic. 

— De ce jalnic? 

— Pentru că, explică Isabelle, Alee încearcă să-1 facă pe 
Magnus să-1 ia în serios, dar nu le-a spus nimic părinţilor noştri 
despre Magnus şi nici măcar că-i plac, ştii tu. . . 

— Magicienii? întrebă Simon. 

— Foarte amuzant. Isabelle îl fulgeră cu o privire mânioasă. 
Ştii ce vreau să spun. Ceea ce întâmplă aici e. . . 

— Ce se întâmplă, mai exact? întrebă Maia, apropiindu-se 
până le prinse cuvintele. Vreau să spun, eu nu prea înţeleg cum 
vine treaba asta cu partenerii. Cum se presupune că 



funcţionează? 

— Uite aşa! 

Simon arătă spre Alee şi Magnus, care stăteau acum un pic 
mai la o parte de mulţime, într-un mic spaţiu numai al lor. Alee 
desena pe mâna lui Magnus, cu faţa foarte concentrată şi cu 
părul lui negru ascunzându-i ochii. 

— Deci trebuie să facem toţi aşa? zise Maia. Să ne lăsăm 
desenaţi, vreau să spun. 

— Numai dacă o să lupţi, zise Isabelle, uitându-se la cealaltă 
fată cu răceală. Nu pari să ai optsprezece ani. 

Maia zâmbi forţat. 

— Eu nu sunt vânător de umbre. Licantropii sunt consideraţi 
adulţi la şaisprezece. 

— Ei bine, atunci trebuie să te laşi desenată, zise Isabelle. De 
către un vânător de umbre. Aşa că mai bine îţi cauţi unul. 

— Dar. . . 

Maia, încă uitându-se către Alee şi Magnus, se întrerupse şi 
îşi ridică sprâncenele. Simon se întoarse să vadă la ce se uita şi 
făcu ochii mari. 

Alee îl îmbrăţişase pe Magnus şi îl săruta pe gură. Magnus, 
care părea să fie în stare de şoc, stătea lemn. Mai multe grupuri 
de persoane deopotrivă de vânători de umbre şi repudiaţi - se 
holbau şi comentau în şoaptă. Privind în dreapta, Simon îi văzu 
pe soţii Lightwood, cu ochii holbaţi, căscând gura la spectacol. 
Maryse îşi acoperise gura cu mâna. 

Maia părea perplexă. 

— Stai puţin, zise ea. Trebuie să facem şi asta? 

Pentru a şasea oară, Clary îşi trecu ochii peste mulţime, 
căutându-1 pe Simon. Nu-1 zări. Sala era o masă clocotitoare de 
vânători de umbre şi de repudiaţi, mulţimea revărsându-se pe 
uşile duble şi mai departe, pe treptele de-afară. Pretutindeni 



vedeai sclipirea stelelor, când se formau perechi de repudiaţi şi 
vânători de umbre şi îşi desenau reciproc Pecetea. Clary o văzu 
pe Maryse Lightwood întinzându-i mâna unei femei elf înalte, 
cu pielea verde, care arăta la fel de palidă şi de maiestuoasă ca 
şi ea. Patrick Penhallow schimbase solemn Peceţi cu un 
magician al cărui păr strălucea cu scânteieri albastre. Pe uşile 
Sălii, Clary putea vedea strălucirea puternică a Portalului din 
piaţă. Lumina stelelor pătrunzând prin luminatorul de sticlă 
conferea un aer suprarealist întregului tablou. 

— Uluitor, nu-i aşa? zise Luke. Stătea la marginea estradei, 
uitându-se în jos, peste capetele mulţimii. Vânători de umbre şi 
repudiaţi, laolaltă în aceeaşi încăpere. 

Părea profund impresionat. Tot ce putea gândi Clary era că 
şi-ar fi dorit să fie şi Jace de faţă, ca să vadă ce se întâmpla. Nu 
reuşea să-şi alunge teama pentru el, oricât ar fi încercat. Ideea 
că ar putea să se înfrunte cu Valentine, că ar putea să-şi rişte 
viaţa pentru că era convins că e blestemat... că ar putea să 
moară fără să afle vreodată că nu era adevărat. . . 

— Clary, zise Jocelyn cu o undă de amuzament, ai auzit ce 
am spus? 

— Da, zise Clary, şi este uimitor, ştiu. 
Jocelyn puse o mână pe creştetul lui Clary. 

— Nu asta am spus. Luke şi cu mine vom fi amândoi în luptă. 
Ştiu că ştii asta. Tu o să stai aici cu Isabelle şi ceilalţi copii. 

— Eu nu sunt copil. 

— Ştiu că nu eşti, dar eşti prea tânără ca să lupţi. Şi chiar 
dacă n-ai fi, nu te-ai antrenat niciodată. 

— Nu vreau doar să stau aici şi să nu fac nimic. 

— Nimic? zise Jocelyn uimită. Clary, nimic din toate acestea 
nu s-ar fi întâmplat, dacă n-ai fi fost tu. N-am fi avut nicio 
şansă să luptăm, dacă n-ai fi fost tu. Sunt atât de mândră de 
tine! Voiam doar să-ţi spun că şi dacă Luke şi cu mine vom fi 



plecaţi, o să ne întoarcem. Totul o să fie bine. 

Clary se uită la mama ei, privind-o în ochii ei verzi, atât de 
asemănători cu ai săi. 

— Mamă, zise ea, nu minţi. 

Jocelyn trase scurt aer în piept şi se ridică în picioare, 
trăgându-şi mâna înapoi. înainte de a putea răspunde, ceva îi 
atrase atenţia lui Clary - o faţă cunoscută, în mulţime. O siluetă 
zveltă, întunecată mişcându-se hotărât spre ele, strecurându-se 
prin Sala înţesată de lume cu o uşurinţă surprinzătoare - de 
parcă ar fi putut pătrunde prin cei de faţă, ca fumul prin 
deschizăturile dintr-un gard. 

Şi chiar el era, îşi dădu seama Clary, când se apropie de 
estradă. Raphael purta aceeaşi cămaşă albă şi pantaloni negri, 
cum îl văzuse şi prima oară îmbrăcat. Uitase cât de zvelt era. 
Părea să nu aibă mai mult de paisprezece ani când urcă pe 
estradă, cu faţa lui îngustă, calmă şi angelică, precum un băiat 
de cor urcând treptele către altar. 

— Raphael! In vocea lui Luke se simţea mirare amestecată cu 
uşurare. Nu credeam că o să veniţi. S-au răzgândit Copiii 
Nopţii şi vor să ni se alăture în lupta împotriva lui Valentine? 
Mai există încă un loc în Consiliu disponibil pentru voi, dacă 
vreţi să-1 ocupaţi. 

îi întinse mâna lui Raphael. 

Frumoşii ochi limpezi ai lui Raphael îl priviră lipsiţi de 
expresie. 

— Nu pot da mâna cu tine, vârcolacule. 

Când Luke se arătă insultat, el zâmbi, doar atât cât să-şi arate 
vârfurile albe ale colţilor. 

— Sunt o proiecţie, zise el, ridicându-şi mâna ca să poată 
vedea toţi că trece lumina prin ea. Nu pot atinge nimic. 

— Dar... Luke aruncă o privire spre lumina lunii ce se revărsa 
prin acoperiş. De ce... îşi lăsă mâna jos. Ei bine, mă bucur că 



eşti aici. Indiferent cum ţi-ai ales să-ţi faci apariţia. 

Raphael clătină din cap. Pentru o clipă, ochii lui zăboviră 
asupra lui Clary - o privire care ei nu-i plăcu deloc - şi apoi se 
întoarse să se uite la Jocelyn, iar zâmbetul lui deveni mai larg. 

— Tu, zise el, soţia lui Valentine. Ceilalţi din neamul meu, 
care au luptat cu tine la Răzmeriţă, mi-au vorbit despre tine. 
Recunosc că nu m-am gândit niciodată c-o să am ocazia să te 
văd personal. 

Jocelyn îşi înclină capul. 

— Mulţi Copii ai Nopţii au luptat foarte curajos atunci. 
Prezenţa ta aici sugerează cumva că am putea lupta umăr la 
umăr încă o dată? 

Era ciudat, se gândi Clary, s-o audă pe mama ei vorbind în 
modul acela rece şi formal, şi totuşi lui Jocelyn i se părea foarte 
firesc. La fel de firesc cum i se părea şi să stea pe jos, în 
salopeta ei veche, ţinând în mână o pensulă mânjită de vopsea. 

— Nădăjduiesc, zise Raphael, iar privirea îi trecu din nou 
peste Clary, ca atingerea unei mâini îngheţate. Avem doar o 
singură cerinţă, una simplă - şi mică. Dacă ni se onorează, 
Copiii Nopţii de pe multe teritorii vor fi fericiţi să meargă la 
bătălie de partea voastră. 

— Locul din Consiliu, zise Luke. Fireşte... poate fi 
oficializat, documentele întocmite în mai puţin de o oră. . . 

— Nu, zise Raphael, nu locul din Consiliu. Altceva. 

— Alt. . . ceva? repetă Luke, automat. Ce anume? Vă asigur 
că, dacă ne stă în puteri. . . 

— Oh, vă stă. Zâmbetul lui Raphael era orbitor. De fapt, e 
ceva ce stă între pereţii Sălii acesteia chiar acum, când vorbim. 
Se întoarse şi făcu semn cu graţie către mulţime. Pe băiatul 
Simon îl vrem noi, zise el. Pe Diurn. 

Tunelul era lung şi întortocheat, răsucindu-se în jurul axei 



sale la nesfârşit, de parcă Jace s-ar fi târât prin intestinele unui 
monstru enorm. Mirosea a piatră udă, a cenuşă şi a altceva, 
ceva jilav şi ciudat, care-i aducea vag aminte lui Jace de 
mirosul din Oraşul Oaselor. 

în cele din urmă, tunelul se deschise într-o încăpere circulară. 
Stalactite imense, a căror suprafaţă era lucioasă ca a pietrelor 
preţioase, atârnau din tavanul încreţit, de piatră, aflat la mare 
înălţime. Podeaua era netedă de parcă ar fi fost lustruită, ici şi 
colo alternând modele oculte din intarsii sclipitoare de piatră. O 
serie de stalagmite necizelate înconjurau camera. Chiar în 
centrul ei se afla o singură stalagmită masivă de cuarţ, 
înălţându-se din podea ca un colţ gigantic, decorat ici şi colo cu 
un desen roşiatic. Uitându-se mai îndeaproape, Jace văzu că 
laturile stalagmitei erau transparente, desenele roşietice fiind 
rezultatul a ceva ce se învârtea şi se mişca înăuntrul ei, ca un 
tub de sticlă plin cu fum colorat. 

Foarte sus, deasupra ei, lumina se cernea până jos printr-o 
deschizătură circulară în piatră, un luminator natural. Camera 
cu siguranţă era produsul acţiunii voluntare şi nu un accident 
natural - modelele complicate ce împodobeau podeaua făcând 
lucrul acesta şi mai clar -, dar cine să fi săpat o cameră de 
dimensiuni uriaşe sub pământ şi de ce? 

Un croncănit aspru stârni ecouri prin încăpere, trimiţând un 
şoc prin nervii lui Jace. Se piti după o stalagmită mai groasă, 
acoperindu-şi lampa- vrăjitoarei, exact în clipa în care două 
siluete ieşiră din umbrele din capătul îndepărtat al încăperii şi 
se îndreptară spre el, cu capetele aplecate una spre alta, în 
conversaţie. Abia când ajunseră în centrul încăperii şi lumina 
căzu peste ele, Jace le recunoscu. 

Sebastian. 

Şi Valentine. 



Sperând să evite mulţimea, Simon o luă pe calea cea mai 
lungă înapoi către estradă, strecurându-se pe după şirul de 
coloane ce străjuiau laturile Sălii. îşi ţinea capul în jos şi 
mergea pierdut în gânduri. I se părea ciudat că Alee, cu doar un 
an sau doi mai mare decât Isabelle, se pregătea să plece la luptă 
într-un război, iar ei, restul, aveau să stea deoparte. Dar Isabelle 
părea foarte liniştită în privinţa asta. Fără plânsete, fără 
istericale. Ca şi cum s-ar fi aşteptat să fie aşa. Poate că se 
aşteptase. Poate că toţi se aşteptaseră. 

Ajunsese aproape de treptele podiumului când îşi ridică 
privirea şi, spre surprinderea lui, îl văzu stând în faţa lui Luke 
pe Raphael, cu înfăţişarea lui dintotdeauna, aproape lipsită de 
expresie. Luke, pe de altă parte, părea agitat - clătina din cap, 
îşi ridica mâinile a protest, iar Jocelyn, lângă el, părea 
scandalizată. Simon nu-i putea zări faţa lui Clary - era cu 
spatele spre el -, dar o cunoştea destul de bine ca să-i 
recunoască încordarea numai după cum îşi ţinea umerii. 

Neavând chef să fie văzut de Raphael, Simon se ascunse după 
o coloană, ciulind urechea. Cu toată flecăreala din mulţime, era 
în stare să audă vocea ridicată a lui Luke. 

— Nici nu încape discuţie, zicea Luke. Nu pot să cred că ceri 
aşa ceva. 

— Iar eu nu pot să cred că mă refuzaţi. Vocea lui Raphael era 
rece şi limpede, vocea clară, încă subţirică, a unui băiat încă 
necopt. E aşa un lucru neînsemnat! 

— Nu e un lucrul Clary părea mânioasă. E Simon. Este o 
persoană. 

— Este un vampir, zise Raphael. Ceea ce se pare că tu 
continui să uiţi. 

— Dar tu nu eşti tot vampir? întrebă Jocelyn, pe un ton la fel 
de tăios ca de fiecare dată când Clary şi Simon intrau în bucluc 
pentru vreo prostie. Vrei să spui că viaţa ta nu are nicio 



valoare? 

Simon se lipi cu spatele de coloană. Ce se întâmpla? 

— Viaţa mea preţuieşte mult, zise Raphael, fiind, spre 
deosebire de a voastră, eternă. Nu există o limită pentru ceea ce 
aş putea eu înfăptui, în vreme ce, în ceea ce vă priveşte, există 
un capăt clar. Dar nu asta e problema. El este vampir, un semen 
de-al meu, iar eu îl cer înapoi. 

— Nu-1 poţi avea înapoi, se răsti Clary. Pentru că nu l-ai avut 
niciodată, în primul rând. N-ai fost niciodată interesat de el, 
până ce n-ai aflat că poate umbla la lumina zilei. . . 

— Posibil, zise Raphael, dar nu din motivul la care te 
gândeşti tu. 

îşi lăsă capul într-o parte, uitându-se cu ochii lui negri, 
strălucitori şi vioi ca de pasăre. 

— Niciun vampir, continuă el, n-ar trebui să aibă puterea pe 
care o are el, la fel cum niciun vânător de umbre n-ar trebui să 
aibă puterile pe care le aveţi tu şi fratele tău. Ani de-a rândul ni 
s-a spus că noi suntem anormali şi nenaturali. Dar asta. . . asta e 
nenatural. 

— Raphael! zise Luke pe ton de avertisment. Nu ştiu ce 
sperai. Dar nu există nicio şansă să te lăsăm să-i faci rău lui 
Simon. 

— Dar o să-i lăsaţi pe Valentine şi pe armata lui de demoni să 
le facă rău tuturor acestor oameni, aliaţii voştri. Raphael făcu 
un gest larg, cuprinzând sala. O să-i lăsaţi să-şi rişte vieţile la 
discreţie, dar nu-i veţi da şi lui Simon ocazia să facă aceeaşi 
alegere? Probabil că el ar face una diferită de cea pe care o 
doriţi voi. 

îşi lăsă braţul jos. 

— Ştiţi că altfel nu vom lupta împreună cu voi. Copiii Nopţii 
nu vor juca niciun rol în ziua aceasta. 

— Atunci să nu aibă, zise Luke. Nu vom cumpăra cooperarea 



voastră plătind cu o viaţă nevinovată. Eu nu sunt Valentine. 
Raphael se întoarse spre Jocelyn. 

— Dar tu ce zici, vânătorule de umbre? O să-1 laşi pe acest 
vârcolac să decidă ce e mai bine pentru poporul tău? 

Jocelyn se uita la Raphael de parcă ar fi fost un gândac de 
bucătărie pe care-1 găsise mergând pe podeaua curată a 
bucătăriei sale. Foarte încet, ea zise: 

— Dacă pui o singură mână pe Simon, vampirule, o să te toc 
bucăţi-bucăţele şi-o să te dau la pisica mea. înţelegi? 

Raphael îşi strânse buzele. 

— Prea bine, zise el. Când o să zaci pe moarte în Câmpia 
Brocelind, poate o să te întrebi dacă o singură viaţă a meritat 
într-adevăr sacrificarea atâtora. 

Dispăru. Luke se întoarse repede spre Clary, dar Simon nu-i 
mai urmări. Se uită în jos, la mâinile sale. Ar fi crezut că-i 
tremurau, însă erau la fel de nemişcate ca ale unui cadavru. 
Foarte lent, le strânse în pumni. 

Valentine arăta aşa cum arătase întotdeauna, un bărbat vajnic, 
în costum de luptă de vânător de umbre, modificat, umerii săi 
largi şi musculoşi contrastând cu faţa cu trăsături dure, dar fine, 
cizelate. Avea Sabia Mortală legată cu o curea în spinare, 
dimpreună cu un săculeţ umflat. La brâu avea o cingătoare cu 
numeroase arme vârâte în ea: cuţite lungi şi groase de 
vânătoare, pumnale scurte şi cuţite strălucitoare. Uitându-se fix 
la Valentine din spatele stâncii, Jace simţi ceea ce acum simţea 
de fiecare dată când se gândea la tatăl lui - o persistentă 
afecţiune filială, corodată de tristeţe, dezamăgire şi suspiciune. 

Era ciudat să-1 vadă pe tatăl său cu Sebastian, care arăta... 
altfel. Şi el avea costum de luptă, deopotrivă cu o sabie lungă, 
cu mâner de argint, prinsă de centiron, dar nu ceea ce purta îi 
atrăsese atenţia ca fiind ieşit din comun - ci părul lui, care nu 



mai era o coamă de bucle negre, ci blond, strălucitor de blond, 
ca de aur-alb. I se potrivea, de fapt, mai bine decât părul negru, 
fiindcă pielea lui nu mai arăta şocant de palidă. Probabil că se 
vopsise ca să semene cu adevăratul Sebastian Verlac, iar 
adevărata lui înfăţişare era aceasta de-acum. Un val de mânie 
acidă, tumultuoasă, îl invadă pe Jace, dar tot ce-a putut face a 
fost să stea ascuns în spatele stâncii şi să nu se repeadă să-şi 
înfigă mâinile în gâtul celuilalt băiat. 

Hugo croncăni din nou şi se lăsă din zbor pe umărul lui 
Valentine. Jace simţi un fior dureros când văzu corbul în 
postura care-i devenise atât de familiară, de-a lungul anilor în 
care îl cunoscuse pe Hodge. Hugo trăise practic pe umărul 
tutorelui său, şi să-1 vadă acum pe al lui Valentine i se părea 
ciudat de străin, chiar nepotrivit, în ciuda tuturor relelor pe care 
le făcuse Hodge. 

Valentine ridică mâna şi mângâie penele lucioase ale păsării, 
dând din cap, de parcă ei doi s-ar fi adâncit într-o conversaţie. 
Sebastian îi urmări, cu sprâncenele lui palide ridicate. 

— Vreo veste din Alicante? zise el, când Hugo zbură de pe 
umărul lui Valentine şi se înălţă din nou în aer, atingând cu 
aripile vârfurile ca nestematele ale stalactitelor. 

— Nimic atât de clar cum mi-ar fi plăcut mie, zise Valentine. 
Sunetul glasului tatălui său, rece, netulburat ca întotdeauna, îl 

străpunse pe Jace ca săgeata. Mâinile îi zvâcniră involuntar şi 
le apăsă tare de coapse, recunoscător pentru stânca masivă care 
îl ascundea vederii. 

— Un lucru e sigur. Conclavul se aliază cu armata 
repudiaţilor lui Luke. 

Sebastian se încruntă. 

— Dar Malachi a zis. . . 

— Malachi a dat greş. 

Obrazul lui Valentine era încordat. 



Spre surprinderea lui Jace, Sebastian făcu un pas înainte şi 
puse o mână pe braţul lui Valentine. Era ceva în atingerea 
aceea - ceva intim şi încrezător în sine - care îl făcu pe Jace 
să- şi simtă măruntaiele ca năpădite de un ghem de viermi. 
Nimeni nu-1 atingea pe Valentine aşa. Nici măcar el nu l-ar fi 
atins pe tatăl lui aşa. 

— Eşti supărat? întrebă Sebastian şi aceeaşi nuanţă era şi în 
vocea lui aceeaşi prezumţie de familiaritate. 

— Conclavul e mai decrepit decât credeam. Ştiam că soţii 
Lightwood erau degeneraţi dincolo de orice nădejde şi că acest 
soi de denaturare e contagios. Tocmai de aceea am încercat să-i 
împiedic să intre în Idris. Dar ca restul să-şi lase atât de uşor 
minţile umplute de otrava lui Lucian, când el nici măcar nu e 
un nefilim. . . 

Dezgustul lui Valentine era tară echivoc, dar nu se îndepărtă 
de Sebastian, văzu Jace cu mirare crescândă, nici nu-i dădu la o 
parte mâna băiatului de pe umărul lui. 

— Sunt dezamăgit. Am crezut că vor avea judecată. Aş fi 
preferat să nu se sfârşească în felul ăsta. 

Sebastian păru amuzat. 

— Nu sunt de acord, zise el. Gândeşte-te la ei, gata să intre în 
bătălie, să gonească spre glorie, numai ca să descopere că 
nimic nu contează. Că gestul lor e zadarnic. Gândeşte-te la 
expresia de pe mutrele lor. 

îşi strâmbă gura într-un rânjet. 

— Jonathan, oftă Valentine. Aceasta este o necesitate urâtă, 
nu-i vreo desfătare. 

Jonathan? Jace se ţinu de stâncă, descoperindu-şi deodată 
mâinile alunecoase. De ce l-ar fi numit Valentine pe Sebastian 
cu numele lui? Să fi fost o greşeală? Dar Sebastian nu părea 
surprins. 

— Nu-i mai bine dacă-mi place ceea ce fac? zise Sebastian. 



Mie cu siguranţă mi-a plăcut în Alicante. Fraţii Lightwood erau 
o companie mai plăcută decât m-ai lăsat să bănuiesc, mai ales 
acea Isabelle. Cu siguranţă, ne-am despărţit foarte vesel. Cât 
despre Clary... 

Doar auzindu-1 pe Sebastian rostindu-i numele lui Clary, 
inima lui Jace tresăltă dureros. 

— N-a fost deloc aşa cum credeam eu c-o să fie, continuă 
Sebastian iritat. Nu semăna absolut deloc cu mine. 

— Nu există nimeni pe lumea asta ca tine, Jonathan. în ceea 
ce o priveşte pe Clary, ea a fost întotdeauna exact ca mama ei. 

— Nu recunoaşte în ruptul capului ceea ce vrea cu adevărat, 
zise Sebastian. Nu încă. Dar o să se dea ea pe brazdă. 

Valentine ridică o sprânceană. 

— Ce vrei să spui, cum să se dea pe brazdă? 

Sebastian rânji, un rânjet care-1 umplu pe Jace de o furie 
aproape incontrolabilă. îşi muşcă tare buza, până-i dădu 
sângele. 

— Oh, ştii tu, zise Sebastian. De partea noastră. Abia aştept. 
S-o duc pe ea de nas a fost cel mai distractiv lucru din ultimii 
nici nu mai ştiu câţi ani. 

— Dar nu se presupunea să te distrezi. Scopul tău era să 
găseşti ceea ce căuta ea. Iar când ea a găsit-o, în sfârşit - fără 
tine, aş putea adăuga -, tu ai lăsat-o s-o dea unui magician. 
După care ai ratat s-o aduci cu tine când ai plecat, în pofida 
ameninţării pe care o reprezintă ea pentru noi. Nu e tocmai un 
succes glorios, Jonathan. 

— Am încercat s-o aduc. Ei n-au vrut s-o lase să le scape din 
ochi, iar eu n-am putut chiar s-o răpesc din mijlocul Sălii 
Acordurilor, zise Sebastian, pe un ton posac. De altfel, ţi-am 
spus, ea habar n-are cum să-şi folosească puterea runelor pe 
care o are. E prea naivă ca să reprezinte vreo primejdie. . . 

— Indiferent ce plănuieşte Conclavul acum, ea e în centrul 



acţiunii, zise Valentine. Aşa spune Hugin. A văzut-o acolo, pe 
estradă, în Sala Acordurilor. Dacă o să le arate celor din 
Conclav puterea ei. . . 

Jace simţi o străfulgerare de teamă pentru Clary, amestecată 
cu un soi de mândrie - bineînţeles că ea era în centrul tuturor 
lucrurilor. Aşa era Clary a lui. 

— Atunci ei or să lupte, completă Sebastian. Ceea ce este 
exact ce vrem noi, nu-i aşa? Clary nu contează. Bătălia 
contează. 

— O subestimezi, cred, zise Valentine, liniştit. 

— Am urmărit-o, zise Sebastian. Dacă puterea ei era atât de 
nemărginită precum pari să crezi tu, ar fi putut s-o folosească 
pentru a-1 scoate pe micul ei prieten, vampirul, din închisoare - 
sau pentru a-1 salva pe neghiobul ăla de Hodge de la moarte. . . 

— Puterea nu trebuie să fie nemărginită ca să fie mortală, 
zise Valentine. Cât despre Hodge, ai putea să arăţi ceva mai 
multă rezervă în privinţa morţii lui, de vreme ce tu ai fost cel 
care l-ai ucis. 

— Se pregătea să le spună despre înger. A trebuit s-o fac. 

— Ai vrut s-o faci. întotdeauna vrei. 

Valentine luă o pereche de mănuşi groase de piele din 
buzunar pe care şi le puse, fără grabă. 

— Poate că le-ar fi spus. Poate că nu. în toţi anii în care a 
avut grijă de Jace la Institut, trebuie să se fi întrebat ce creştea 
el acolo. Hodge a fost unul dintre puţinii oameni care au ştiut 
că a fost mai mult de un băiat. Ştiam că nu mă va trăda - era 
mult prea laş pentru asta. 

îşi flexă degetele în mănuşi, încruntându-se. 
Mai mult de un băiat? Despre ce vorbea Valentine? 
Sebastian îl scoase pe Hodge din discuţie, cu o fluturare de 
mână. 

— Cui îi pasă ce-a gândit el? E mort, şi? Atâta pagubă! 



Ochii îi luciră negru. 

— Te duci acum la lac? 

— Da. Ţi-e clar ce trebuie făcut? Valentine făcu semn cu 
bărbia către sabia de la brâul lui Sebastian. Foloseşte asta. Nu e 
Sabia Mortală, dar aliajul ei este destul de demonic pentru 
scopul acesta. 

— Nu pot veni şi eu la lac cu tine? Vocea lui Sebastian luase 
un ton clar plângăreţ. Nu putem da drumul armatei acum? 

— Nu e încă miezul nopţii. Am spus că le voi da răgaz până 
la miezul nopţii. Ar mai putea încă să se răzgândească. 

— N-or s-o facă. . . 

— Mi-am dat cuvântul. O să mi-1 ţin. Tonul lui Valentine era 
decisiv. Dacă nu primeşti nicio veste de la Malachi până la 
miezul nopţii, deschide poarta. 

Văzându-i ezitarea lui Sebastian, Valentine păru nerăbdător. 

— Am nevoie să faci tu asta, Jonathan. Nu pot să aştept aici 
miezul nopţii; o să-mi ia aproape o oră ca să ajung la lac prin 
tuneluri şi n-am de gând să las bătălia să dureze prea mult. 
Generaţiile viitoare trebuie să ştie cât de repede a pierdut 
Conclavul şi cât de hotărâtoare a fost victoria noastră. 

— Da, numai că îmi pare rău că pierd invocarea. Mi-ar plăcea 
să fiu acolo când o faci. 

Expresia lui Sebastian era gânditoare, dar exista ceva calculat 
dedesubtul ei, ceva batjocoritor, acaparator, uneltitor şi în mod 
ciudat, deliberat de... rece. Nu că pe Valentine părea să-1 
deranjeze. 

Spre nedumerirea lui Jace, Valentine îi atinse obrazul lui 
Sebastian, într-un gest de afecţiune scurt, neprefacut, înainte de 
a se întoarce cu spatele şi a se îndrepta către capătul îndepărtat 
al cavernei, unde pânzele groase de umbre se adunau ghem. Se 
opri puţin acolo, un chip palid pe un fundal de beznă. 

— Jonathan, strigă el şi, tară să vrea, Jace îşi ridică ochii. O 



să vezi faţa îngerului într-o bună zi. La urma urmelor, tu vei 
moşteni Instrumentele mortale, când nu voi mai fi eu. Probabil, 
într-o zi, şi tu îl vei invoca pe Raziei. 

— Mi-ar plăcea asta, zise Sebastian şi rămase nemişcat şi 
drept, când Valentine, dând din cap pentru o ultimă oară, 
dispăru în întuneric. 

Vocea lui Sebastian scăzu până la şoaptă. 

— Mi-ar plăcea chiar foarte mult, mârâi el. Mi-ar plăcea să-1 
scuip în faţa lui de nemernic. 

Se răsuci, cu faţa ca o mască albă în lumina slabă. 

— Poţi să ieşi afară, Jace, zise el. Ştiu că eşti aici. 

Jace încremeni - dar numai o secundă. Corpul lui se mişcă 
mai înainte ca mintea să-1 prindă din urmă, catapultându-1 în 
picioare. Alergă spre intrarea în tunel, gândindu-se doar să iasă, 
să-i trimită un mesaj, cumva, lui Luke. 

Dar intrarea era blocată. Sebastian, calm şi privindu-1 lacom, 
stătea cu braţele deschise, aproape atingând cu degetele pereţii 
tunelului. 

— Pe bune, zise el, doar n-ai crezut că eşti într-adevăr mai 
rapid decât mine, nu? 

Jace se opri prin alunecare. Inima îi bătea neregulat în piept, 
ca un metronom stricat, dar vocea îi era netulburată. 

— De vreme ce sunt mai bun ca tine în toate celelalte privinţe 
cu putinţă, mi se pare logic. 

Sebastian doar zâmbi. 

— Ţi-am putut auzi bătăile inimii, zise el, încetişor. Când ne 
urmăreai, pe mine şi pe Valentine. Te-a deranjat? 

— Că pari să fii amorezul tatei? Jace ridică din umeri. Eşti 
cam tânăr pentru el, să fiu cinstit. 

— Ce? 

Pentru prima oară de când îl cunoscuse Jace, Sebastian păru 
să rămână fără replică. Jace putu să se bucure de triumf numai 



pentru un scurt moment totuşi, înainte ca Sebastian să-şi 
regăsească stăpânirea de sine. Insă în ochii lui rămase o sclipire 
întunecată ce indica faptul că nu-1 iertase pe Jace pentru că-1 
făcuse să-şi iasă din pepeni. 

— M-am mirat de tine, uneori, reluă Sebastian, pe tonul 
liniştit de mai devreme. Mi se părea, când şi când, că ar fi ceva 
de capul tău, c-ar mai fi ceva dincolo de ochii ăia galbeni ai tăi. 
O sclipire de inteligenţă, spre deosebire de restul familiei tale 
adoptive, proaste ca noaptea. Insă presupun că n-a fost decât o 
poză, o atitudine. Eşti la fel de prost ca şi restul, în pofida 
deceniului în care ai fost educat. 

— Ce naiba ştii tu despre educaţia mea? 

— Mai multe decât crezi. Sebastian îşi lăsă braţele jos. 
Acelaşi om care te-a crescut pe tine m-a crescut şi pe mine. 
Numai că nu s-a şi plictisit de mine după primii zece ani. 

— Ce vrei să spui? 

Vocea lui Jace devenise o şoaptă şi atunci, în timp ce se uita 
la faţa imobilă, lipsită de zâmbet, a lui Sebastian, păru să-1 vadă 
pe băiat pentru prima oară - părul blond-alb, ochii negri ca 
antracitul, trăsăturile dure ale feţei sale, parcă dăltuite în piatră 
- şi văzu în minte chipul tatălui său, aşa cum i-1 arătase îngerul, 
tânăr şi ager, alert şi flămând, şi înţelese. 

— Tu, zise el. Valentine e tatăl tău. Tu eşti fratele meu. 

Dar Sebastian nu mai stătea în faţa lui; se afla deodată în 
spatele lui, iar braţele sale erau în jurul umerilor lui Jace, de 
parcă ar fi vrut să-1 îmbrăţişeze, numai că mâinile erau strânse 
în pumni. 

— Cinste ţie şi rămas-bun, frate! zise el cu dispreţ, apoi 
braţele îi tresăltară brusc şi se încordară, tăindu-i răsuflarea lui 
Jace. 

Clary era epuizată. O durere surdă îi zvâcnea în cap, efectul 



de după desenarea rimei Alianţei, cuibărită în lobul frontal. Se 
simţea de parcă ar fi fost cineva care încerca să spargă o uşă, 
izbind cu piciorul în ea din partea care nu trebuia. 

— Eşti în regulă? Jocelyn puse o mână pe umărul lui Clary. 
Arăţi de parcă nu te-ai simţi bine. 

Clary privi în jos - şi văzu runa ca păianjenul care-i traversa 
dosul mâinii mamei sale, geamăna celei din palma lui Luke. I 
se strânse inima. Reuşise să facă faţă ideii că, în câteva ore, 
mama ei ar putea într-adevăr să se lupte cu o armată de demoni 
- însă doar alungându-şi gândul cu forţa ori de câte ori îi 
apărea înainte. 

— Mă întrebam doar unde e Simon. Clary se ridică în 
picioare. Mă duc să-1 caut. 

— Acolo, jos? 

Jocelyn aruncă îngrijorată o privire spre mulţime. Se mai 
rărise acum, observă Clary, fiindcă pe măsură ce erau 
însemnaţi cu Pecetea, ieşeau pe uşile sălii în piaţa de afară. 
Malachi stătea în dreptul uşilor, cu faţa lui impasibilă ca de 
bronz, şi le dădea indicaţii repudiaţilor şi vânătorilor de umbre 
unde să se ducă. 

— O să fiu bine. Clary trecu pe lângă mama ei şi Luke, 
îndreptându-se spre treptele estradei. Mă întorc imediat. 

Oamenii întorceau capul după ea, când coborî treptele şi se 
strecură în mulţime. Le putea simţi privirile aţintite asupra ei, 
greutatea privirilor lor. îşi roti ochii, uitându-se după fraţii 
Lightwood sau Simon, dar nu văzu pe nimeni cunoscut - şi era 
destul de greu să vadă ceva peste capetele mulţimii, ţinând cont 
cât de scundă era. Cu un oftat, Clary se îndreptă către partea de 
apus a Sălii, unde era mai puţin aglomerat. 

în clipa în care aproape ajunsese în dreptul şirului înaltelor 
coloane de marmură, o mână ieşi dintre două din ele şi o trase 
într-o parte. Clary abia avu timp să scoată o exclamaţie de 



surpriză, că se şi trezi în întunericul din spatele marilor 
coloane, cu spinarea lipită de zidul rece de marmură, mâinile 
lui Simon imobilizându-i braţele. 

— Nu ţipa, okay? Sunt eu, zise el. 

— Bineînţeles că n-o să ţip. Nu fi caraghios! 

Clary se uită în stânga şi-n dreapta, întrebându-se ce se 
petrece, dar nu putu zări decât fragmente din scena Sălii mari, 
printre coloane. 

— Dar care-i chestia cu spionajul ăsta de James Bond? 
Venisem să te caut, oricum. 

— Ştiu. Te-am aşteptat să cobori de pe estradă. Voiam să 
vorbesc cu tine într-un loc unde să nu ne audă nimeni. 

îşi umezi buzele cu nervozitate. 

— Am auzit ce a spus Raphael. Ce a vrut. 

— Oh, Simon. Clary îşi lăsă umerii în jos. Uite, nu s-a 
întâmplat nimic. Luke 1-a izgonit. . . 

— Poate că n-ar fi trebuit, zise Simon. Poate că ar fi trebuit 
să-i dea lui Raphael ce voia. 

Ea se uită la el fară să priceapă. 

— Vrei să spui pe tine? Nu fi prost! In niciun caz. . . 

— Ba există o cale. O strânse mai tare de braţe. Vreau eu să 
fac asta. Vreau să-i spun lui Luke că primeşte târgul. Sau o să-i 
spun eu însumi. 

— Ştiu ce faci acum, protestă Clary. Şi îţi respect intenţia, te 
admir pentru ea, dar nu trebuie s-o faci, Simon, nu trebuie s-o 
faci. Ceea ce a cerut Raphael e nedrept şi nimeni n-o să te 
judece pentru că nu te-ai sacrificat pentru un război care nu e al 
tău... 

— Ba tocmai asta e, zise Simon. Ceea ce a spus Raphael e 
corect. Eu sunt vampir şi tu tot uiţi asta. Sau poate că vrei să 
uiţi. însă eu sunt repudiat şi tu eşti vânător de umbre, iar bătălia 
asta este a amândurora, a noastră. 



— Dar tu nu eşti ca ei. . . 

— Sunt unul dintre ei. 

Vorbea fără grabă, deliberat, de parcă voia să fie absolut 
sigur că ea înţelegea fiecare cuvânt pe care-1 spunea el. 

— Şi voi fi întotdeauna. Dacă repudiaţii luptă în acest război 
cu vânătorii de umbre, fără participarea vampirilor lui Raphael, 
atunci nu va exista un loc în Consiliu pentru Copiii Nopţii. Ei 
n-or să fie o parte din lumea pe care Luke încearcă s-o creeze, 
o lume în care vânătorii de umbre şi repudiaţii lucrează 
împreună. Sunt împreună. Vampirii vor fi excluşi. Vor fi 
duşmanii vânătorilor de umbre. Eu voi fi duşmanul tău. 

— Eu n-aş putea niciodată să fiu duşmanul tău. 

— Asta m-ar omorî, zise Simon, simplu. Dar nu pot să ajut cu 
nimic dacă stau deoparte şi pretind că n-am nicio legătură. Şi 
nu-ţi cer permisiunea. Aş vrea să mă ajuţi. Dar dacă n-o să vrei, 
am s-o rog pe Maia să mă ducă la tabăra vampirilor, oricum, şi 
o să mă predau lui Raphael. înţelegi? 

Clary se uită lung la Simon. El îi ţinea braţele atât de strâns, 
încât ea- şi putea simţi sângele zvâcnind în piele, sub mâinile 
lui. îşi umezi buzele uscate; simţi gust amar. 

— Ce pot să fac, şopti ea, ca să te ajut? 

Se uită la el nevenindu-i să creadă, când el îi spuse. Deja 
clătina din cap mai înainte să termine el, părul biciuindu-i faţa 
înainte şi înapoi, aproape acoperindu-i ochii. 

— Nu, zise ea, asta-i o idee nebunească, Simon. Nu e un dar, 
e o pedeapsă... 

— Poate nu şi pentru mine, zise Simon. 

îşi aruncă o privire spre mulţime, iar Clary o văzu pe Maia 
stând acolo, urmărindu-i, cu o expresie făţiş curioasă. în mod 
clar îl aştepta pe Simon. Prea repede, gândi Clary. Toate 
acestea se petrec prea repede. 

— E mai bine aşa decât alternativa, Clary. 



— Nu. . . 

— S-ar putea să nu-mi facă niciun rău. Vreau să spun, am 
fost deja pedepsit, da? Nu pot să intru într-o biserică, într-o 
sinagogă, nu pot spune... nu pot rosti numele sfinte, nu pot 
îmbătrâni, deja sunt exclus de la viaţa normală. Poate că asta 
n-o să schimbe nimic. 

— Dar poate o să schimbe. 

El îi dădu drumul la braţe, îşi strecură mâna pe lângă ea şi-i 
scoase de la cingătoare stela lui Patrick. I-o întinse. 

— Clary, zise, fa asta pentru mine. Te rog. 

Ea luă stela cu degete amorţite şi o ridică, atingându-i lui 
Simon pielea aflată imediat deasupra ochilor. Prima Pecete, 
spusese Magnus. Cea dintâi. Se gândi la ea şi stela începu să se 
mişte cum se mişcă un dansator de cum porneşte muzica. 
Liniile negre se desenau singure pe fruntea lui, ca o floare care 
îşi deschide petalele într-un film derulat rapid. Când termină, 
mâna ei dreaptă o durea şi o înţepa, dar când se lăsă în jos şi se 
uită, îşi dădu seama că desenase ceva perfect, straniu şi 
străvechi, ceva de la începutul istoriei. Strălucea ca o stea 
deasupra ochilor lui Simon, când el îşi trecu degetele peste 
frunte, cu o expresie zăpăcită şi confuză. 

— O pot simţi, zise el. Ca pe o arsură. 

— Nu ştiu ce se va întâmpla, şopti ea. Nu ştiu ce efecte 
secundare va avea pe termen lung. 

Cu un zâmbet strâmb, pe jumătate silit, el îşi ridică mâna şi-i 
atinse obrazul. 

— Să sperăm că vom avea şansa să aflăm. 

PENIEL 

Maia păstră tăcerea în cea mai mare parte a drumului spre 
pădure, ţinând capul în jos şi, din când în când, aruncând câte o 
privire în dreapta şi-n stânga, încreţindu-şi nasul a concentrare. 
Simon se întrebă dacă ea adulmeca drumul şi ajunse la 
concluzia că, deşi era un pic ciudat, cu siguranţă putea fi 
socotit drept un talent folositor. De asemenea, descoperi că nu 
trebuia să grăbească pasul să se ţină de ea, oricât de repede s-ar 
fi mişcat. Nici în momentul când ajunseseră la poteca mult 
bătută care ducea în pădure şi Maia începu să alerge - iute, în 
linişte şi ţinându-se foarte aproape de pământ -, el nu avu nicio 
problemă să- şi adapteze paşii după ai ei. Era singurul lucru 
caracteristic vampirilor de care putea spune sincer că se bucura. 

Se termină prea curând; pădurea se îndesise şi ei alergau 
printre copaci, pe pământ zgrunţuros, năpădit de rădăcini 
groase şi acoperit de un strat gros de frunze moarte. Crengile 
de deasupra arătau ca un soi de dantelă pe fundalul cerului 
luminat de stele. Ieşiră dintre copaci într-un luminiş presărat cu 
bolovani mari, care sclipeau ca nişte dinţi albi şi deşi. Din loc 
în loc se vedeau grămezi de frunze, de parcă ar fi trecut cineva 
pe acolo cu o greblă uriaşă. 

— Raphael! 

Maia îşi dusese mâinile pâlnie la gură şi striga cu o voce 
destul de puternică încât să sperie păsările din vârfurile 
copacilor. 

— Raphael, arată- te! 

Tăcere. Apoi umbrele foşniră; se auzi un ropot uşor, ca ploaia 
pe un acoperiş de tablă. Grămezile de frunze de pe sol se 
învârtejiră, ridicându-se în aer ca nişte mici cicloane. Simon o 



auzi pe Maia tuşind; îşi ţinea mâinile în sus de parcă ar fi vrut 
să dea la o parte frunzele de pe faţa ei, din ochi. 

La fel de subit cum se pornise, vântul încetă. Raphael stătea 
la numai câţiva paşi de Simon. Era încercuit de un grup de 
vampiri, palizi şi neclintiţi ca trunchiurile copacilor în lumina 
lunii. Expresiile lor erau reci, înclinând către o ostilitate făţişă. 
Ii recunoscu pe vreo câţiva dintre ei de la Hotel Dumort: 
miniona Lily şi blondul Jacob, cu ochii înguşti ca lamele de 
cuţit. Dar pe mulţi dintre ceilalţi nu-i văzuse niciodată. 

Raphael făcu un pas înainte. Pielea îi era lividă, ochii cu 
cearcăne negre, dar zâmbi la vederea lui Simon. 

— Diurnule, şopti el. Ai venit. 

— Am venit, zise Simon. Sunt aici, deci. . . s-a sfârşit. 

— Mai e mult până să se sfârşească, Diurnule. 
Raphael se uită la Maia. 

— Licantropule, zise el, întoarce-te la conducătorul tău de 
haită şi spune-i că-i mulţumesc pentru că s-a răzgândit. Mai 
spune-i că, acum, şi Copiii Nopţii vor lupta alături de semenii 
lui pe Câmpia Brocelind. 

Chipul Maiei era dârz. 

— Luke n-a schimbat. . . 
Simon o întrerupse grăbit. 

— E-n regulă, Maia. Du- te. 
Ochii ei erau luminoşi şi trişti. 

— Simon, gândeşte-te, zise ea. Nu trebuie să faci asta. 

— Ba da, trebuie. Tonul lui era ferm. Maia, îţi mulţumesc 
mult pentru că m-ai condus aici. Acum, pleacă. 

— Simon... 

El îşi coborî vocea. 

— Dacă n-o să pleci, or să ne ucidă pe amândoi şi toate 
acestea au fost zadarnice. Du-te. Te rog. 

Ea dădu din cap şi se întoarse, preschimbându-se în timp ce 



se întorcea, aşa că într-o clipă era o fată zveltă, cu înfăţişare 
omenească şi codiţe împletite cu mărgele, care-i săltau pe 
umeri, iar în clipa următoare lovea pământul cu toate cele patru 
labele, cu înfăţişarea unui lup agil şi tăcut. Ieşi din luminiş ca 
săgeata şi dispăru în umbră. 

Simon se întoarse din nou către vampiri - şi a fost cât pe-aci 
să dea un strigăt; Raphael stătea drept în faţa lui, la câţiva 
centimetri distanţă. De aproape, pielea lui trăda semnele negre 
ale foamei. Simon se gândi la noaptea aceea din Hotelul 
Dumort - feţele apărând din umbre, râsetele zburând prin aer, 
mirosul de sânge - şi se cutremură. 

Raphael întinse braţele şi-1 luă pe Simon de umeri, într-o 
strânsoare înşelător uşoară a mâinilor sale ca de fier. 

— întoarce-ţi capul, zise el, şi uită-te la stele; o să fie mai 
uşor aşa. 

— Deci chiar o să mă ucizi, zise Simon. 

Spre surprinderea lui, nu se simţea înfricoşat, nici măcar mai 
agitat; totul părea să se fi încetinit, cât să fie perfect clar. Era 
simultan conştient de fiecare frunză de pe crengile de deasupra 
lui, de fiecare pietricică măruntă de pe sol, de fiecare pereche 
de ochi aţintiţi asupra lui. 

— Tu ce-ai crezut? zise Raphael - un pic trist, gândi Simon. 
Nu e nimic personal, te asigur. E cum am zis şi mai înainte - 
eşti prea periculos ca să-ţi fie îngăduit să continui să fii aşa 
cum eşti. Dacă aş fi ştiut ce aveai să devii. . . 

— Nu m-ai fi lăsat niciodată să mă târăsc afară din 
mormântul ăla. Ştiu, zise Simon. 

Raphael îi întâlni privirea. 

— Toată lumea face ceea ce trebuie ca să supravieţuiască. 
Din punctul ăsta de vedere, până şi noi suntem ca oamenii. 

Dinţii lui ascuţiţi ca acele îi ieşiră din teci, precum nişte brice 
delicate. 



— Stai nemişcat, zise el. O să fie rapid. 
Se aplecă. 

— Aşteaptă! zise Simon şi când Raphael se dădu înapoi cu un 
rânjet dispreţuitor, el repetă, cu mai multă forţă: Aşteaptă! Am 
ceva să-ţi arăt. 

Raphael scoase un şuierat ca de pisică. 

— Ar fi bine să faci altceva mai deştept decât să încerci să 
mă întârzii, Diurnule. 

— Fac. Mă gândesc că ar trebui să vezi ceva. 

Simon îşi ridică mâinile şi îşi dădu la o parte părul de pe 
frunte. I se păru un gest prostesc, cumva teatral, dar în timp 
ce-1 făcea, revăzu în minte faţa albă şi disperată a lui Clary, aşa 
cum se uitase la el, cu stela în mână, şi atunci gândi: Ei bine, de 
dragul ei, cel puţin am încercat. 

Efectul asupra lui Raphael a fost deopotrivă surprinzător şi 
instantaneu. Sări înapoi, de parcă Simon i-ar fi vârât sub nas un 
crucifix, făcând ochii mari. 

— Diurnule, se răsti el, cine ţi-a făcut asta? 

Simon rămase cu gura căscată. Nu ştia prea bine la ce reacţie 
s-ar fi aşteptat, dar sigur nu la aceasta. 

— Clary, bineînţeles! zise Raphael, răspunzând la propria-i 
întrebare. Numai o putere ca a ei ar fi făcut posibilă asta. . . un 
vampir însemnat cu o Pecete, ba mai mult, cu o Pecete ca 
aceasta. . . 

— O Pecete de care? zise Jacob, băiatul blond şi slab stând 
chiar în spatele lui Raphael. 

Şi ceilalţi vampiri se uitau ţintă, cu expresii în care se 
amestecau nedumerirea şi o teamă crescândă. Orice îl speria pe 
Raphael, gândi Simon, îi speria negreşit şi pe ei. 

— Pecetea asta, zise Raphael, în continuare uitându-se doar 
la Simon, nu e una din Cartea Gri. E una mai veche decât 
acelea. Una dintre cele mai vechi, desenate de mâna 



Creatorului însuşi. 

Dădu să-i atingă fruntea lui Simon, dar păru să nu fie în stare 
să-şi adune curajul s-o facă; mâna şovăi o clipă spre fruntea lui, 
apoi îi căzu pe lângă corp. 

— Peceţi din acestea sunt pomenite, dar eu n-am văzut 
niciodată vreuna. Iar aceasta. . . 

Simon spuse: 

— „Oricine-1 va ucide pe Cain, înşeptită răzbunare va cădea 
asupra-i. Şi Domnul i-a pus lui Cain un semn, ca tot cel care-1 
va întâlni să nu-1 omoare." Poţi încerca să mă ucizi, Raphael. 
Dar eu nu te-aş sfătui. 

— Pecetea lui Cain? zise Jacob, nevenindu-i să creadă. 
Pecetea asta de pe tine este Pecetea lui Cain! 

— Ucideţi-1, zise o femeie vampir cu părul roşu, care stătea 
aproape de Jacob. Vorbea cu un puternic accent - rusesc, gândi 
Simon, deşi nu era sigur. Ucideţi-1 oricum! 

Expresia lui Raphael era un amestec de furie şi nehotărâre. 

— N-am s-o fac, zise el. Orice rău făcut lui se va răsfrânge 
asupra făptaşului, înmulţit de şapte ori. Aceasta e natura 
Peceţii. Bineînţeles, dacă vreunul dintre voi vrea să-şi asume 
riscul ăsta, cu orice chip, e invitatul meu. 

Nimeni nu vorbi, nici nu se mişcă. 

— Mă gândeam eu că nu, zise Raphael. Ochii lui îl măsurară 
pe Simon din cap până-n tălpi. Ca regina cea rea din poveste, 
Lucian Graymark mi-a trimis un măr otrăvit. Presupun că a 
sperat că-ţi voi face ceva rău ca să culeg pedeapsa care ar urma. 

— Nu, zise Simon grăbit. Nu, Luke nici măcar nu ştie ce-am 
făcut. Gestul lui a fost de bună-credinţă. Trebuie să-1 onorezi. 

— Adică tu ai ales asta? 

Pentru prima oară, gândi Simon, exista şi altceva decât 
dispreţ în modul în care Raphael se uita la el. 

— Asta nu e o simplă vrajă de protecţie, Diurnule. Ştii care a 



fost pedeapsa lui Cain? 
Vorbea încet, de parcă îi împărtăşea un secret lui Simon. 

— „Şi acum, blestemat să fii pe pământ. Rătăcitor şi fugar să 
fii!" 

— Atunci, zise Simon, o să rătăcesc, dacă asta urmează. O să 
fac ceea ce trebuie să fac. 

— Toate acestea, zise Raphael, toate acestea pentru nefilimi. 

— Nu doar pentru nefilimi, zise Simon. Fac asta şi pentru 
voi. Chiar dacă voi nu vreţi. îşi ridică glasul, ca să-1 poată auzi 
toţi vampirii tăcuţi care-i înconjurau. V-aţi făcut griji că dacă 
alţi vampiri ar afla ce mi s-a întâmplat mic, vor crede că 
sângele de vânător de umbre i-ar putea face şi pe ei să meargă 
la lumina zilei. Dar nu de asta am eu această putere. E din 
pricina a ceea ce a făcut Valentine. Un experiment. El a 
provocat asta, nu Jace. Şi nu este repetabil. N-o să se mai 
întâmple niciodată. 

— îmi închipui că spune adevărul, zise Jacob, spre 
surprinderea lui Simon. Cu siguranţă, am cunoscut vreo doi 
dintre Copiii Nopţii care gustaseră din sângele de vânători de 
umbre în trecut. Niciunul dintre ei nu s-a trezit cu o afinitate 
pentru soare. 

— Una a fost să le refuzaţi ajutorul vânătorilor de umbre 
înainte, zise Simon, întorcându-se iar spre Raphael, dar acum, 
de vreme ce ei m-au trimis pe mine la voi. . . 

Lăsă fraza neterminată să plutească în aer. 

— Nu încerca să mă şantajezi, Diurnule, zise Raphael. Odată 
ce Copiii Nopţii au făcut un târg, or să-1 respecte, oricât de în 
pierdere ar fi târgul pentru ei! Zâmbi uşor, colţii săi ca acele 
sclipind în întuneric. Există doar o singură condiţie, zise el. Un 
ultim fapt pe care îl cer de la tine ca să dovedeşti că într-adevăr 
ai venit aici cu bună-credinţă. 

Greutatea pe care o pusese asupra ultimului cuvânt apăsa cu 



răceală. 

— Care-i acela? întrebă Simon. 

— Nu vom fi singurii vampiri care vor lupta în bătălia lui 
Lucian Graymark, zise Raphael. O vei face şi tu. 

Jace deschise ochii într-un vârtej argintiu. Gura îi era plină de 
un lichid neplăcut. Tuşi, întrebându-se pentru o clipă dacă se 
îneca - dar, în cazul ăsta, o făcea pe pământ uscat. Stătea întins 
pe jos, cu spatele lipit de o stalagmită, iar mâinile îi erau legate 
la spate. Tuşi din nou şi gura i se umplu de sare. Nu se îneca 
sub apă, îşi dădu el seama, ci doar cu sângele propriu. 

— Te-ai trezit, frăţioare? Sebastian îngenunche înaintea lui, 
cu o sfoară în mâini şi cu un rânjet ca un pumnal scos din 
teacă. E bine. M-am temut pentru o clipă că te-am ucis un pic 
prea curând. 

Jace îşi întoarse faţa într-o parte şi scuipă o gură întreagă de 
sânge pe pământ. îşi simţea capul ca pe un balon umflat în 
ţeasta lui. Vârtejul argintiu de deasupra lui încetini şi se opri în 
forma stelelor vizibile prin deschizătura din plafonul peşterii. 

— Aştepţi o ocazie specială să mă ucizi? Vine Crăciunul 
acuş. 

Sebastian îi aruncă o privire gânditoare. 

— Eşti bun de gură. N-ai învăţat asta de la Valentine. Dar ce 
oi fi învăţat de la el? Mi se pare că nu te-a învăţat prea multe 
nici despre luptă. 

Se aplecă spre Jace. 

— Ştii ce mi-a dăruit mie când am împlinit nouă ani? O 
lecţie. M-a învăţat că există un loc în spinarea unui om, unde, 
dacă înfigi un pumnal, poţi să-i străpungi inima şi să-i despici 
coloana, simultan. Tu ce-ai primit de ziua ta la nouă ani, băieţaş 
de înger? Un tort? 

La nouă ani? Jace înghiţi anevoie. 



— Ia spune, în ce văgăună te-a ţinut cât am crescut eu? 
Pentru că nu-mi amintesc să te fi văzut prin preajma conacului. 

— Am crescut în valea asta. Sebastian făcu semn din cap spre 
ieşirea peşterii. Şi nici eu nu-mi amintesc să te fi văzut pe aici, 
prin preajmă, dacă stau să mă gândesc. Deşi am ştiut despre 
tine. Pariez că tu n-ai ştiut despre mine. 

Jace clătină din cap. 

— Valentine n-a simţit nevoia să se laude cu tine. Şi pot 
să-mi închipui de ce. 

Ochii lui Sebastian scăpărară. Era lesne de văzut, acum, 
asemănarea cu Valentine: aceeaşi combinaţie neobişnuită de 
păr blond-argintiu şi ochi negri, aceleaşi oase cizelate care pe 
un alt chip, modelat cu mai puţină duritate, ar fi părut delicate. 

— Eu am ştiut totul despre tine, zise el. Dar tu nu ştii nimic, 
nu-i aşa? Sebastian se ridică în picioare. Am vrut să rămâi în 
viaţă ca să poţi privi asta, frăţioare, zise el. Deci cască ochii şi 
priveşte cu atenţie. 

Cu o mişcare atât de rapidă încât fu aproape invizibilă, îşi 
trase sabia din teaca de la brâu. Avea un mâner de argint şi, ca 
şi Sabia Mortală, radia o lumină sumbră, întunecată. Un model 
de stele era gravat în lama săbiei negre; când Sebastian o 
întoarse în mână, lama captă lumina stelelor de pe cer şi se 
aprinse ca focul. 

Jace îşi ţinu răsuflarea. Se întrebă dacă Sebastian voia pur şi 
simplu să-1 ucidă; dar, nu, l-ar fi ucis deja, cât fusese leşinat, 
dacă asta i-ar fi fost intenţia. Jace îl urmări pe Sebastian care se 
duse în mijlocul încăperii, ţinând cu uşurinţă sabia în mână, 
deşi arăta a fi foarte grea. în mintea lui Jace gândurile se 
învălmăşeau cu repeziciune. Cum putuse Valentine să mai aibă 
un fiu? Cine era mama lui? Altcineva din Cerc? Era mai mare 
sau mai mic ca vârstă decât Jace? 

Sebastian atinse uriaşa stalagmită colorată cu roşu din 



mijlocul încăperii. Părea să pulseze pe când se apropia de ea, 
iar fumul dinăuntru se vălătucea mai rapid. Sebastian îşi 
închisese ochii pe jumătate şi ridicase sabia. Spuse ceva - un 
cuvânt cu sonoritate aspră, într-un limbaj demonic - şi lovi cu 
sabia de-a curmezişul, tare şi rapid, într-un arc ca de coasă. 

Vârful stalagmitei fu retezat. înăuntru, se afla o eprubetă, 
plină cu o masă de fum negru şi roşu, care ieşi ca un vârtej, 
înălţându-se în aer, precum gazul dintr-un balon înţepat. Se 
auzi un muget - mai puţin un sunet şi mai curând un soi de 
presiune explozivă. Jace simţi că-i pocnesc urechile. Deodată, 
îi era greu să respire. Ar fi vrut să tragă de gulerul cămăşii să-1 
lărgească, dar nu- şi putea mişca mâinile: îi erau legate prea 
strâns la spate. 

Sebastian era pe jumătate ascuns după coloana roşie şi neagră 
ce se revărsa din stalagmită. Aceasta se încolăcea şi se ridica în 
spirală. . . 

— Uită- te! strigă el, cu faţa străluminată. 

Ochii îi erau aprinşi, părul lui alb flutura în vântul stârnit, iar 
Jace se întrebă dacă aşa arătase şi tatăl lui când era tânăr: 
înfiorător şi totuşi fascinant. 

— Uită- te şi vezi armata lui Valentine! 

Vocea îi fu acoperită de vuiet. Era ca un zgomot ca de talaz 
spărgându-se de ţărm, un val enorm, cărând cu el roci uriaşe, 
trosnetul ruperii articulaţiilor tuturor oraşelor, năvala unei 
uriaşe puteri a răului. O enormă coloană de negură învâltorată, 
grăbită, într-o continuă zbatere se revărsa din stalagmita 
retezată, ridicându-se în aer ca o trombă de fum şi curgând spre 
şi prin deschiderea din plafonul peşterii. Demoni. Se ridicau 
zbierând, urlând şi mârâind, o masă clocotitoare de gheare, 
pinteni, colţi şi ochi de foc. Jace îşi aduse aminte de momentul 
în care stătuse pe puntea vasului lui Valentine, în timp ce, de 
jur împrejur, cerul şi marea se prefacuseră într-un coşmar; ceea 



ce vedea acum era mai rău. Era ca şi cum se despicase 
pământul şi tot iadul se revărsase prin spărtură. Demonii 
aduceau după ei o duhoare ca de mii de leşuri putrezite. 
Mâinile lui Jace se răsuceau una de alta, până când frânghia îi 
sfâşie carnea şi se umplu de sânge. Un gust acid îi umplu gura 
şi se înecă, neajutorat, cu sânge şi fiere, în timp ce ultimii 
demoni se înălţau şi dispăreau prin deschizătura din plafon, un 
puhoi negru de orori acoperind cerul înstelat. 

Jace socoti că totul trebuie să fi durat un minut, cel mult 
două. Cu siguranţă, a urmat un moment de întunecare, în 
timpul căruia ţipetele şi urletele de deasupra se stinseră, iar lui i 
se păru că atârnă în spaţiu, suspendat între pământ şi cer, 
simţind o detaşare care era, cumva. . . împăcată. 

Se termină însă prea repede. Deodată, fu trântit înapoi în 
corpul lui, cu încheieturile cumplit de dureroase, cu umerii 
întinşi mult spre spate, şi cu aerul din jur atât de îmbâcsit de 
duhoarea demonilor încât, involuntar, cu capul întors într-o 
parte, vărsă pe pământ. Auzi un chicotit sec şi, ridicând ochii, 
îşi înghiţi anevoie acidul din gât. Sebastian îngenunchease 
peste el, încălecându-i picioarele, cu ochii strălucind. 

— E-n regulă, frăţioare, zise el. S-au dus. 

Lui Jace îi curgeau ochii şi îşi simţea gâtlejul carne vie. 
Vocea îi ieşi ca un horcăit. 

— A spus miezul nopţii. Valentine a spus să deschizi poarta 
la miezul nopţii. Nu se poate să fie deja miezul nopţii. 

— întotdeauna mi-am închipuit că e mai bine să ceri iertare 
decât voie în situaţii ca acestea. 

Sebastian aruncă o privire la cerul acum pustiu. 

— Ar trebui să le ia cinci minute ca să ajungă de aici până la 
Câmpia Brocelind, cu mult mai puţin decât îi va trebui tatălui 
meu să ajungă la lac. Vreau să văd curgând nişte sânge de 
nefilim. Vreau să-i văd zvârcolindu-se şi murind pe pământ. 



Merită umilirea, înainte de a obţine uitarea. 

— Chiar crezi că nefilimii au atât de puţine şanse împotriva 
demonilor? Doar nu vor fi luaţi pe nepregătite. . . 

Sebastian îi reteză vorba cu o fluturare nervoasă a mâinii. 

— Am crezut că ai ascultat ce vorbeam. N-ai înţeles planul? 
Nu ştii ce o să facă tatăl meu? 

Jace nu răspunse. 

— A fost frumos din partea ta, zise Sebastian, că m-ai condus 
la Hodge în noaptea aia. Dacă nu ar fi dezvăluit el că Oglinda 
pe care o căutam era Lacul Lyn, nu sunt sigur că ar fi fost 
posibilă noaptea asta. Pentru că oricine deţine primele două 
Instrumente mortale şi stă în faţa Oglinzii Mortale îl poate 
invoca pe îngerul Raziei să apară din lac, exact cum a facut-o 
Jonathan Vânătorul de umbre acum o mie de ani. Şi odată ce-ai 
invocat îngerul, poţi să-i ceri un lucru. O sarcină. O. . . favoare. 

— O favoare? Jace simţi că îngheaţă brusc. Iar Valentine o să 
ceară înfrângerea vânătorilor de umbre la Brocelind? 

Sebastian se ridică în picioare. 

— Asta ar însemna s-o irosească degeaba, zise el. Nu. O să 
ceară ca toţi vânătorii de umbre care încă n-au băut din Cupa 
Mortală - toţi cei care nu sunt de partea lui - să fie deposedaţi 
de puterile lor. Să nu mai fie nefilimi. Şi prin urmare, purtând 
Peceţile pe care le poartă... Zâmbi. Or să devină damnaţi, 
pradă uşoară pentru demoni, iar acei repudiaţi care n-au fugit 
vor fi repede stârpiţi. 

Urechile lui Jace ţiuiau strident şi înalt. Se simţea ameţit. 

— Nici Valentine, zise el, nici măcar Valentine n-ar face 
vreodată asta. . . 

— Scuteşte-mă, îl întrerupse Sebastian. Chiar crezi că tatăl 
meu n-o să-şi ducă planul la îndeplinire? 

— Tatăl nostru, zise Jace. 

Sebastian se uită curios în jos, la el. Părul său era ca un nimb 



alb; arăta ca un înger rău care l-ar fi însoţit pe Lucifer afară din 
Rai. 

— Scuză-mă, zise el cu un oarecare amuzament. Te rogi, 
cumva? 

— Nu. Am spus tatăl nostru. Mă refeream la Valentine. Nu 
tatăl tău. Al nostru. 

Pentru o clipă, Sebastian rămase lipsit de expresie; apoi i se 
arcui colţul gurii şi rânji. 

— Băieţaş de înger, zise el, eşti un prost, nu-i aşa? - exact 
cum spunea tatăl meu întotdeauna. 

— De ce-mi tot spui aşa? întrebă Jace. De ce tot trăncăneşti 
despre îngeri... 

— Doamne, făcu Sebastian, tu nu ştii chiar nimic, nu-i aşa? 
Oare tata ţi-a spus vreodată un cuvânt care să nu fi fost o 
minciună? 

Jace clătină din cap. Trăsese încontinuu de sforile ce-i ţineau 
mâinile legate, dar de fiecare dată când smucea de ele, păreau 
să se strângă mai tare. îşi simţea pulsul zvâcnindu-i în vârful 
fiecărui deget. 

— De unde ştii că nu te minţea pe tinel 

— Pentru că eu sunt sânge din sângele lui. Sunt aidoma lui. 
Când n-o să mai fie el, eu o să fiu succesorul la conducerea 
Conclavului. 

— Eu nu m-aş lăuda că sunt aidoma lui, în locul tău. 

— Şi asta-i adevărat. Vocea lui Sebastian era lipsită de 
emoţie. Nu pretind să fiu altceva decât sunt. Nu mă prefac c-aş 
fi oripilat că tatăl meu face ceea ce trebuie să facă pentru a-i 
salva pe cei din neamul lui, chiar dacă ei nu vor - sau, dacă mă 
întrebi pe mine, nu merită - salvarea. Tu pe cine ai vrea mai 
curând drept fiu, un băiat care e mândru că tu eşti tatăl lui sau 
unul care se fereşte din calea ta, ruşinat şi înfricoşat? 

— Mie nu mi-e frică de Valentine, zise Jace. 



— Nici n-ar trebui să-ţi fie, zise Sebastian. Ar trebui să-ţi fie 
frică de mine. 

Era ceva în glasul lui care-1 făcu pe Jace să-şi abandoneze 
lupta cu sforile şi să-şi ridice privirile. Sebastian încă mai ţinea 
în mână sabia lui cu luciri negre. Era un obiect întunecat şi 
frumos, aprecie Jace, chiar în clipa în care Sebastian îi cobora 
vârful şi i-1 lipea deasupra sternului, crestându-i uşor pielea sub 
mărul lui Adam. 

Jace făcu un efort să-şi păstreze vocea calmă. 

— Şi acum ce? O să mă ucizi când sunt legat? Te sperie atât 
de tare gândul de-a lupta cu mine? 

Nimic, nicio sclipire de emoţie nu se ivi pe faţa lui Sebastian. 

— Tu, zise el, nu eşti o ameninţare pentru mine. Eşti o 
pacoste. O muscă sâcâitoare. 

— Şi-atunci de ce nu-mi dezlegi mâinile? 

Sebastian, complet nemişcat, se uită fix la el. Arăta ca o 
statuie, gândi Jace, ca statuia unui prinţ mort demult - cineva 
care murise tânăr şi vicios. Şi asta era deosebirea dintre 
Sebastian şi Valentine; cu toate că aveau acelaşi chip de 
marmură, Sebastian avea un aer de stricăciune - ceva îl rosese 
pe dinăuntru. 

— Nu sunt prost, zise Sebastian, iar tu nu mă poţi duce de 
nas. Te-am lăsat în viaţă doar cât să poţi vedea demonii. Acum, 
când o să mori şi-o să te duci la strămoşii tăi îngereşti, poţi să 
le spui că nu mai e niciun loc pentru ei în lumea asta. Au dat 
greş cu Conclavul, iar Conclavul nu mai are nevoie de ei. îl 
avem pe Valentine acum. 

— Mă omori doar pentru că vrei să duc eu pentru tine un 
mesaj lui Dumnezeu? Jace clătină din cap, vârful săbiei 
zgâriindu-i gâtul. Eşti mai ţicnit decât credeam. 

Sebastian doar zâmbi şi împinse sabia puţin mai adânc; când 
Jace înghiţi, putu simţi vârful înţepându-i laringele. 



— Dacă ai vreo rugăciune adevărată, frăţioare, spune-ţi-o 
acum. 

— Nu am nicio rugăciune, zise Jace. Am totuşi un mesaj. 
Pentru tatăl nostru. O să i-1 transmiţi? 

— Bineînţeles, zise Sebastian liniştit, dar era ceva în felul în 
care o rostise, o tresărire de ezitare înainte de a deschide gura, 
care confirma ceea ce bănuise Jace. 

— Minţi, zise el. N-o să-i transmiţi niciun mesaj, pentru că 
n-ai de gând să-i spui ce ai făcut. El nu ţi-a cerut niciodată să 
mă ucizi şi n-o să fie deloc fericit când o să afle. 

— Prostii. Nu însemni nimic pentru el. 

— Te gândeşti că n-o să afle niciodată ce s-a întâmplat cu 
mine dacă mă ucizi acum, aici. Poţi să-i spui că am murit în 
bătălie sau să-1 laşi pe el să deducă ce s-a întâmplat. însă 
greşeşti dacă-ţi închipui că n-o să afle. Valentine deja ştie. 

— Habar n-ai despre ce vorbeşti, zise Sebastian, dar faţa i se 
crispase. 

Jace continuă să vorbească, încercând să câştige un avantaj şi 
mai mare. 

— Nu poţi ascunde ce faci, totuşi. Există un martor. 

— Un martor? Sebastian păru aproape surprins, ceea ce Jace 
socoti aproape o victorie. Despre cine vorbeşti? 

— Corbul, zise Jace. Ne urmăreşte din umbră. O să-i 
povestească totul lui Valentine. 

— Hugin? 

Privirea lui Sebastian se ridică brusc şi, cu toate că pasărea nu 
era nicăieri de văzut, faţa lui Sebastian, când şi-o întoarse 
înapoi, spre Jace, era plină de îndoială. 

— Dacă Valentine află că m-ai ucis când eram legat fedeleş 
şi neajutorat, o să fie dezgustat de tine, zise Jace şi îşi auzi 
vocea împrumutând cadenţa tatălui său, modul în care vorbea 
Valentine când voia ceva: blând şi convingător. O să te 



numească laş. N-o să ţi-o ierte niciodată. 

Sebastian nu spuse nimic. Se uita fix la Jace, frământându-şi 
buzele, cu ura clocotind ca otrava în ochii lui. 

— Dezleagă-mă, zise Jace liniştit. Dezleagă-mă şi luptă-te cu 
mine! E singura cale. 

Buzele lui Sebastian se strâmbară din nou, cu putere, şi de 
data asta Jace se gândi că mersese prea departe. Sebastian trase 
sabia înapoi şi-o ridică, iar lumina lunii izbucni din ea în mii de 
cioburi argintii, argintii ca stelele, argintii ca şi părul lui. îşi 
dezveli dinţii - iar şuierul săbiei tăie aerul nopţii cu un ţipăt 
când o repezi în jos, într-o rotire fulgerătoare. 

Clary stătea pe treptele estradei în Sala Acordurilor, ţinând 
stela în mâini. Nu se mai simţise niciodată chiar atât de 
singură. Sala era absolut pustie, golită. Clary o căutase 
pretutindeni pe Isabelle, odată ce luptătorii trecuseră cu toţii 
prin Portal, dar nu izbutise s-o găsească. Aline îi spusese că 
Isabelle era probabil acasă la Penhallow, unde Aline şi alţi 
adolescenţi trebuia să aibă grijă de cel puţin zece copii, prea 
mici pentru a lupta. Fata încercase s-o ia pe Clary cu ea, dar 
Clary refuzase. Dacă n-o putuse găsi pe Isabelle, prefera să fie 
singură, decât cu nişte străini. Cel puţin aşa gândise. Dar stând 
acolo, simţea că tăcerea şi pustietatea deveneau din ce în ce 
mai apăsătoare. Cu toate acestea, nu se mişcase din loc. 
încercase din răsputeri să nu se gândească la Jace, să nu se 
gândească la Simon, să nu se gândească la Luke sau la Alee -, 
iar singura cale să nu se gândească, descoperise ea, era să 
rămână nemişcată şi să se holbeze în schimb la o singură dală 
de marmură din podea, numărând la nesfârşit crăpăturile din 
ea. 

Erau şase. Una, două, trei, patru, cinci, şase. Termina 
numărătoarea şi o lua de la capăt. Una... 



Cerul de deasupra capului explodă. 

Sau cel puţin aşa sună. Clary îşi ridică brusc capul şi se uită 
în sus, prin acoperişul transparent al Sălii. Cerul fusese 
întunecat, în urmă cu o clipă; acum era o masă tumultuoasă de 
flacără şi negură, străbătut de o lumină portocalie, sinistră. 
Creaturi se mişcau pe fundalul acelei lumini - creaturi hidoase 
pe care ea nu voia să le vadă, creaturi care o făceau 
recunoscătoare întunericului pentru că îi împiedica vederea. Ii 
era de ajuns ce întrezărea ocazional. 

Luminatorul transparent se vălurea şi se îndoia când armata 
demonilor trecea pe deasupra, de parcă aceştia ar fi fost 
învăluiţi într-o fierbinţeală formidabilă. în cele din urmă, se 
auzi un zgomot ca o detunătură de armă şi o spărtură uriaşă 
apăru în sticlă, întinzându-se ca pânză de păianjen în 
nenumărate fisuri. Clary se feri, acoperindu-şi capul cu 
mâinile, când sticla începu să plouă în jurul ei ca nişte lacrimi. 

Ajunseseră aproape de câmpul de luptă când veni zgomotul, 
despicând noaptea în două. într-o clipă, pădurea era deopotrivă 
tăcută şi întunecată. în clipa următoare, cerul era luminat 
într-un portocaliu infernal. Simon se clătină pe picioare şi 
aproape căzu; se prinse de un trunchi de copac să-şi ţină 
echilibrul şi se uită în sus, abia venindu-i să creadă ceea ce 
vedea. De jur împrejurul lui, ceilalţi vampiri se holbau la cor, 
cu feţele lor palide ca nişte flori de noapte, ridicate să prindă 
lumina lunii în timp ce coşmar după coşmar străbătea cerul. 

— îmi tot leşini, zise Sebastian. Asta-i din cale-afară de 
obositor. 

Jace deschise ochii. Durerea îi ţâşni prin cap. Ridică o mână 
să-şi atingă falca - şi îşi dădu seama că nu mai avea mâinile 
legate la spate. 



O bucată de sfoară îi atârna încă de încheietură. îşi îndepărtă 
mâna de faţa lui neagră - sânge, întunecat în lumina lunii. 

Se uită în jur. Nu mai erau în peşteră: era întins pe pământ 
moale şi cu iarbă, în albia văii, nu departe de casa de piatră. 
Putea auzi susurul apei în pârâu, evident aproape. Crengile 
strâmbe ale copacilor de deasupra capului său îi ascundeau în 
parte razele lunii, dar era încă destul de lumină. 

— Ridică-te, zise Sebastian. Ai cinci secunde; dacă nu, te 
ucid acolo unde eşti. 

Jace se ridică încet, atât cât socoti că îi ajunge timpul. Era 
încă puţin ameţit. Căznindu-se să-şi regăsească echilibrul, îşi 
înfipse călcâiele bocancilor în pământul moale, ca să-şi asigure 
o oarecare stabilitate. 

— De ce m-ai adus afară? 

— Din două motive, zise Sebastian. Unu, mi-a făcut plăcere 
să te pocnesc, să te las lat. Doi, ar fi fost rău pentru amândoi să 
udăm cu sânge podeaua acelei peşteri. Crede-mă. Iar eu 
intenţionez să-ţi vărs din plin sângele. 

Jace duse mâna la cingătoare şi îşi pierdu curajul. Fie îi 
căzuseră majoritatea armelor când îl târâse Sebastian prin 
tuneluri, fie, mai degrabă, le aruncase Sebastian. Tot ce-i mai 
rămăsese era un pumnal. Unul cu lamă scurtă - prea scurtă, nu 
făcea faţă săbiei. 

— Aia nu-i cine ştie ce armă. 

Sebastian rânji, alb în întunecimea ce luase vederea lunii. 

— Nu pot să lupt cu ăsta, zise Jace, încercând să sune cât de 
vibrant şi de nervos putea. 

— Ce păcat! 

Sebastian veni mai aproape de Jace, rânjind. Ţinea sabia cu 
degajare, teatral nepăsător, bătând darabana cu vârfurile 
degetelor pe mâner. Dacă era să existe vreodată o şansă pentru 
el, gândi Jace, probabil că aceasta era. îşi aduse pumnul din 



spate şi-1 trosni cât putu de tare pe Sebastian drept în faţă. 

Simţi oasele pârâind sub nodurile degetelor sale. Lovitura îl 
trimise pe Sebastian la pământ. Alunecă pe spate în noroi, sabia 
zburându-i din mână. Jace o prinse când ţâşni înainte şi, o 
secundă mai târziu, stătea deasupra lui Sebastian, cu sabia în 
mână. 

Nasul lui Sebastian sângera, sângele fiind o dâră stacojie ce-i 
împărţea faţa în două. El ridică mâinile şi îşi deschise gulerul, 
dezgolindu-şi gâtul palid. 

— Dă-i drumul, atunci, zise el. Ucide-mă şi gata. 

Jace ezită. Nu voise să ezite, dar asta era: o plictisitoare 
reţinere de a ucide pe oricine zăcea lipsit de apărare pe pământ, 
în faţa lui. Jace îşi aminti de Valentine, zeflemisindu-1, atunci, 
la Renwick, provocându-1 pe fiul lui să-1 ucidă, iar Jace nu 
fusese în stare s-o facă. Dar Sebastian era un ucigaş. Ii omorâse 
pe Max şi pe Hodge. 

Ridică sabia. 

Iar Sebastian ţâşni de la pământ, mai rapid decât l-ai fi putut 
urmări cu ochii. Păru să zboare prin aer, executând un elegant 
salt peste cap şi aterizând cu graţie în iarbă, la niciun pas 
distanţă. Şi în timpul saltului, dăduse o lovitură de picior, 
izbindu-1 pe Jace peste mână. Lovitura îi smulsese lui Jace 
sabia din mână, trimiţând-o în sus, învârtindu-se. Sebastian o 
prinse din zbor, râzând, şi-o repezi fulgerător spre inima lui 
Jace. Jace sări înapoi, iar sabia tăie doar aerul din faţa lui, 
despicându-i cămaşa pe piept. O durere usturătoare, şi Jace 
simţi sângele curgând din crestătura nu foarte adâncă de pe 
pieptul lui. 

Sebastian chicoti, înaintând spre Jace, care se dădu înapoi, 
scoţându-şi pumnalul său nevolnic de la centură, în timpul ăsta. 
Se uită în jur sperând cu disperare să vadă altceva ce ar putea 
folosi ca armă - un băţ mai lung, ceva. Nu era nimic în jurul lui 



decât iarbă, pârâul curgând în apropiere şi copacii, care- şi 
răsfirau crengile groase deasupra ca o plasă verde. Deodată, îşi 
aduse aminte de Configuraţia Malachi în care-1 închisese 
Inchizitoarea. Sebastian nu era singurul care putea sări. 

Sebastian dădu din nou cu sabia spre el, dar Jace deja sărise - 
drept în aer. Cea mai apropiată creangă de copac era la vreo 
şase metri înălţime; se prinse de ea, balansându-se în sus şi 
peste ea. îngenuncheat pe creangă îl văzu pe Sebastian, pe 
pământ, întorcându-se în jur şi uitându-se în sus. Jace aruncă 
pumnalul şi-1 auzi pe Sebastian strigând. Ţinându-şi respiraţia, 
se ridică în picioare. . . 

Iar Sebastian era deodată pe creangă, lângă el. Faţa sa palidă 
era îmbujorată de mânie, braţul cu sabia şiroia de sânge. Sabia 
îi căzuse, evident, în iarbă, deşi aşa abia erau chit, se gândi 
Jace, de vreme ce şi pumnalul lui se dusese. Văzu cu o oarecare 
satisfacţie că, pentru prima oară, Sebastian arăta furios - furios 
şi surprins, ca şi când căţelul pe care-1 crezuse dresat îl 
muşcase. 

— A fost amuzant, zise Sebastian. Dar acum s-a terminat. 

Se aruncă asupra lui Jace, prinzându-1 de după mijloc şi 
doborându-1 de pe creangă. Şi căzură şase metri prin aer, 
încleştaţi unul de altul, trăgând unul de altul - se izbiră tare de 
pământ, destul de tare cât Jace să vadă stele verzi. îl înşfacă pe 
Sebastian de braţul rănit şi îşi înfipse degetele în el; Sebastian 
ţipă şi-1 lovi cu dosul pumnului pe Jace în faţă. Gura lui Jace se 
umplu cu sânge sărat; icni, înecat, în timp ce se rostogoliră 
împreună prin nămol, lovindu-se cu pumnii unul pe altul. 
Deodată, simţi un şoc rece ca gheaţa; se rostogoliseră pe panta 
lină până în pârâu şi stăteau jumătate în apă, jumătate în afară. 
Sebastian se ridică să respire, iar Jace se folosi de prilej ca să-1 
apuce pe celălalt băiat de gât şi să-şi strângă mâinile în jurul 
lui, cât putu de tare. Sebastian horcăi, apucându-i încheietura 



dreaptă cu ambele mâini şi smucindu-i-o, cu destulă forţă cât 
să-i rupă oasele. Jace se auzi ţipând ca de la depărtare, iar 
Sebastian stărui să-şi câştige avantajul, răsucindu-i încheietura 
ruptă fără milă, până când Jace îi dădu drumul şi căzu pe spate 
în mâlul rece de la marginea apei, cu braţul un urlet de agonie. 

îngenuncheat pe jumătate pe pieptul lui Jace, cu un genunchi 
apăsând cu putere în coastele lui, Sebastian rânji în jos la el. 
Ochii îi luceau în alb şi negru dindărătul măştii lui de sânge şi 
noroi. Ceva sclipi în mâna lui dreaptă. Pumnalul lui Jace. 
Trebuie să-1 fi cules de jos. Vârful acestuia se sprijinea drept 
deasupra inimii lui Jace. 

— Şi iată-ne exact cum am fost şi acum cinci minute, zise 
Sebastian. Ai avut şansa ta, Wayland. Vreun ultim cuvânt? 

Jace se uită fix la el, cu sângele curgându-i din gură, cu ochii 
usturându-1 de năduşeală, şi simţi doar o desăvârşită epuizare, 
lipsită de orice gând. Chiar aşa avea să moară? 

— Wayland? zise el. Ştii bine că nu ăsta e numele meu. 

— Ai tot atâta drept să îl reclami cât şi pe acela de 
Morgenstern, zise Sebastian. 

Se aplecă, lăsându-şi greutatea pe pumnal. Vârful acestuia 
străpunse pielea lui Jace, trimiţându-i un junghi arzător prin tot 
trupul. Faţa lui Sebastian era la doar câţiva centimetri distanţă, 
iar vocea lui, o şoaptă şuierătoare. 

— Chiar ai crezut că eşti fiul lui Valentine? Chiar ai crezut că 
o creatură jalnică şi văicăreaţă ca tine merita să fie un 
Morgenstern, să fie fratele meu? îşi scutură părul alb pe spate, 
era ud de sudoare şi de apa pârâului. Eşti un orfan adoptat, zise 
el. Tatăl meu a spintecat un cadavru ca să te aducă pe lume şi 
să te facă unul dintre experimentele lui. A încercat să te 
crească, o vreme, ca pe fiul său, dar tu erai prea slab ca să-i fii 
de vreun folos. Nu puteai fi un războinic. Erai un nimic. Inutil. 
Aşa că te-a dat pe mâna soţilor Lightwood şi a sperat că poate 



îi vei fi de vreun folos mai târziu, ca agent al lui. Sau ca 
momeală. Nu te-a iubit niciodată. 
Jace clipi, să-şi alunge usturimea din ochi. 

— Atunci tu... 

— Eu sunt fiul lui Valentine. Jonathan Christopher 
Morgenstern Tu n-ai avut niciodată vreun drept la numele ăsta. 
Tu eşti un surogat. Un simulacru. 

Ochii săi erau negri şi lucioşi, precum carapacele insectelor 
moarte, şi deodată Jace auzi vocea mamei sale, ca într-un vis - 
dar ea nu era mama lui - spunând „Jonathan nu mai e un copil. 
Nu este nici măcar uman; e un monstru". 

— Tu eşti acela, zise Jace, tulburat. Cel cu sânge de demon. 
Nu eu. 

— Corect. 

Pumnalul se adânci încă un milimetru în carnea lui Jace. 
Sebastian continua să rânjească, dar era mai degrabă un rictus, 
ca al unui craniu. 

— Tu eşti băiatul înger. Am fost silit să aud totul despre tine. 
Tu, cu faţa ta frumoasă de înger, cu purtările tale alese şi cu 
sentimentele tale delicate-delicate. Nici măcar n-ai putut privi o 
pasăre murind, fără să plângi. Nu-i de mirare că lui Valentine 
i-a fost ruşine cu tine. 

— Nu! Jace uită de sângele din gură, uită de durere. Tu eşti 
cel pentru care îi e ruşine. Crezi că nu te-a luat cu el la lac 
pentru că avea nevoie de tine să stai aici şi să deschizi poarta la 
miezul nopţii? De parcă n-ar fi ştiut că n-o să fii în stare să 
aştepţi. Nu te-a luat cu el pentru că i-a fost ruşine să stea în faţa 
îngerului şi să-i arate ce-a făcut. Să-i arate creatura pe care a 
facut-o. Să i te arate pe tine. 

Jace se uita în sus la Sebastian - putea simţi o strivitoare, o 
triumfătoare milă fulgerând din propriii ochi. 

— El ştie că nu e nimic omenesc în tine. Poate că te iubeşte, 



dar te şi urăşte, în egală măsură. . . 

— Taci! 

Sebastian împinse pumnalul până la capăt, răsucind de 
mâner. Jace îşi arcui spatele cu un strigăt şi agonia izbucni ca 
un fulger în spatele ochilor săi. O să mor, gândi el. Mor. Asta-i 
sfârşitul. Se întrebă dacă inima îi fusese deja străpunsă. Nu se 
putea mişca, nici respira. Ştia acum ce trebuie să simtă un 
fluture prins cu boldul de un carton. încercă să vorbească, 
încercă să spună un nume, dar din gură nu-i ieşea niciun sunet, 
doar mai mult sânge. 

Şi totuşi Sebastian păru să-i citească în ochi. 

— Clary. Aproape că uitasem. O iubeşti, nu? Ruşinea 
impulsurilor tale dezgustătoare şi incestuoase trebuie să te fi 
ucis, aproape. Ce păcat că n-ai ştiut că, de fapt, nu era sora ta. 
Ţi-ai fi putut petrece restul vieţii cu ea, dacă n-ai fi fost atât de 
prost. 

Se aplecă din nou, apăsând pumnalul şi mai tare, muchia lui 
scrâşnind pe lângă o coastă. Vorbi la urechea lui Jace, cu o 
voce uşoară ca o şoaptă. 

— Şi ea te-a iubit, zise el. Gândeşte-te la asta în timp ce mori. 
Lui Jace, întunericul începu să-i inunde vederea de la 

marginea câmpului vizual, ca vopseaua întinzându-se pe o 
fotografie, acoperind imaginea. Deodată, nu mai avea nicio 
durere. Nu mai simţea nimic, nici măcar greutatea lui Sebastian 
peste el, de parcă ar fi plutit. Faţa lui Sebastian aluneca 
deasupra lui, albă pe fundal întunecat, cu pumnalul ridicat în 
mână. Ceva auriu strălucitor sclipi la încheietura lui Sebastian, 
de parcă ar fi purtat o brăţară. Dar nu era o brăţară, pentru că se 
mişca. 

Sebastian se uită la mâna lui, surprins, în timp ce pumnalul îi 
căzu din strânsoare şi lovi mâlul cu un sunet perceptibil. 
Apoi mâna însăşi, secţionată de la încheietură, căzu cu o 



bufnitură surdă lângă pumnal. 

Jace se uita mirat la mâna retezată a lui Sebastian care ricoşă 
şi se opri lângă o pereche de cizme înalte, negre. Cizmele se 
prelungeau cu o pereche de picioare delicate, ridicându-se către 
un tors zvelt şi o faţă cunoscută, împodobită cu o cascadă de 
păr negru. Jace îşi ridică ochii şi o văzu pe Isabelle, cu biciul ei 
mânjit de sânge, cu ochii aţintiţi asupra lui Sebastian, care se 
uita la ciotul lui însângerat cu gura căscată de uimire. 

Isabelle zâmbi feroce. 

— Asta a fost pentru Max, nemernicule. 

— Jigodie, şuieră Sebastian. 

Şi sări în picioare, în momentul în care biciul lui Isabelle se 
abătu asupra lui din nou, cu incredibilă viteză. El se feri, într-o 
parte, şi dispăru. Se auzi un foşnet. . . trebuie s-o fi luat printre 
copaci, gândi Jace deşi îl durea prea tare ca să-şi poată întoarce 
capul să se uite. 

— Jace! 

Isabelle îngenunche lângă el, cu stela lucindu-i în mâna 
stângă. Ochii îi străluceau în lacrimi; Jace îşi dădu seama că el 
trebuie să fi arătat destul de rău, dacă Isabelle făcea faţa asta. 

„Isabelle", încercă el să zică. Voia să-i spună să plece, să 
fugă, fiindcă indiferent cât de spectaculoasă, şi curajoasă, şi 
talentată era ea - şi era toate acestea -, nu-i putea ţine piept lui 
Sebastian. Şi în niciun caz Sebastian n-avea să lase un detaliu 
minor - ca pierderea unei mâini să-1 oprească. Insă tot ce-a ieşit 
pe gura lui a fost un soi de gâlgâit. 

— Nu vorbi. 

El simţi vârful stelei arzându-i pielea de pe piept. 

— O să fii bine. Isabelle zâmbi tremurat spre el. Probabil că 
te întrebi ce naiba caut aici, zise ea. Nu ştiu cât ştii tu - nu ştiu 
ce ţi-a spus Sebastian -, dar nu eşti fiul lui Valentine. 

Iratze era aproape terminată; deja Jace simţea durerea 



slăbind. El dădu uşor din cap, încercând să-i spună „Ştiu". 

— în orice caz, n-aveam de gând să vin să te caut, după ce ai 
fugit, pentru că ai spus în biletul tău să n-o facem şi asta am 
priceput. Dar în niciun caz nu te puteam lăsa să mori 
gândindu-te că ai sânge de demon în vene sau tară să-ţi spun că 
nu e nimic în neregulă cu tine, deşi, pe cinstite, cum de-a putut 
să-ţi treacă prin minte ceva atât de stupid, în primul rând. . . 

Mâna lui Isabelle tresări; ea îngheţă, nevrând să strice runa. 

— Şi trebuie să mai ştii că nici Clary nu e sora ta, zise ea, mai 
blând. Pentru că. . . pentru că tocmai ai facut-o. Aşa că l-am pus 
pe Magnus să mă ajute să-ţi iau urma. Am folosit micul 
soldăţel de lemn pe care i l-ai dat lui Max. Nu cred că Magnus 
ar fi facut-o, în mod normal, dar hai să spunem că era 
neobişnuit de bine-dispus şi am putut să-i spun că Alee voia s-o 
facă - deşi asta n-a fost tocmai adevărat, însă o să mai treacă 
un timp până află. Şi odată ce am ştiut că erai aici, ei bine, el 
deja deschisese un Portal, iar eu sunt foarte bună la furişat. . . 

Isabelle ţipă. Jace încercă să întindă mâna spre ea, dar era mai 
departe decât ajungea el, ridicată de la pământ şi stând pe-o 
parte. Biciul îi căzu din mână. Ea se ridică anevoie în genunchi, 
dar Sebastian era deja în faţa ei. Ochii lui scăpărau de furie şi 
în jurul ciotului îşi înfaşurase o cârpă însângerată. Isabelle ţâşni 
după bici, dar Sebastian se mişcă mai rapid. Se roti şi o lovi cu 
piciorul, puternic. Bocancul lui o nimeri în coşul pieptului. Jace 
avu impresia că aude coastele lui Isabelle trosnind, iar ea zbură 
în spate, aterizând grămadă, într-o rână. O auzi strigând - 
Isabelle, care niciodată nu striga de durere! -, când Sebastian o 
lovi din nou cu piciorul şi apoi îi luă biciul de jos, învârtindu-1 
în mână. 

Jace se rostogoli pe o parte. Aproape terminată, iratze îl 
ajutase, dar durerea din piept era încă sfâşietoare, şi el îşi dădea 
seama, într-un fel detaşat, că faptul că scuipa sânge însemna 



probabil că avea un plămân găurit. Din pricina asta, nu ştia 
sigur cât timp mai avea. Minute, probabil. Bâjbâi cu degetele 
după pumnal în locul unde-1 scăpase Sebastian din mână, lângă 
rămăşiţele sinistre ale mâinii lui. Jace se clătină, ridicându-se în 
picioare. Mirosul sângelui era peste tot. Se gândi la viziunea lui 
Magnus, lumea prefăcută în sânge, iar mâna lui alunecoasă se 
strânse mai tare pe mânerul pumnalului. 

Făcu un pas înainte. Apoi încă unul. Fiecare mişcare era de 
parcă şi-ar fi târât picioarele prin ciment. Isabelle îi striga 
blesteme lui Sebastian, care râdea când o plesnea cu biciul. 
Strigătele ei îl traseră pe Jace înainte, ca un peşte prins de o 
undiţă, dar deveniră mai slabe pe măsură ce se apropia. Lumea 
se învârtea în jurul lui ca un carusel într-un pan de distracţii. 

încă un pas, îşi spuse Jace. Doar unul. Sebastian era cu 
spatele la el; era atent la Isabelle. Probabil, credea că Jace era 
deja mort. Şi aproape că era. Un pas, îşi spuse el, dar nu-1 putea 
face, nu se putea mişca, nu- şi putea aduna puterile să- şi târască 
picioarele încă un pas înainte. întunericul se îngrămădea la 
marginile câmpului său vizual - un întuneric mai profund decât 
acela al somnului. Un întuneric care avea să şteargă tot ceea ce 
văzuse vreodată, aducându-i o odihnă care avea să fie absolută. 
Tihnită. Se gândi, deodată, la Clary - Clary aşa cum o văzuse 
ultima oară, dormind, cu părul răsfirat pe pernă şi obrazul 
sprijinit pe mână. Se gândise atunci că nu mai văzuse nimic 
atât de paşnic în viaţa lui, dar fireşte că ea numai dormea, la fel 
cum oricine altcineva ar fi putut dormi. Nu fusese pacea ei ceea 
ce îl surprinsese, ci a lui. Pacea pe care o simţise el când era cu 
ea nu semăna cu nimic din ceea ce cunoscuse vreodată până 
atunci. 

Durerea îl săgetă prin şira spinării şi el îşi dădu seama, cu 
surprindere, că fără vreun act de voinţă din partea lui, 
picioarele îl duseseră înainte şi făcuse şi acel pas crucial. 



Sebastian ţinea braţul în spate, cu biciul strălucind în mână; 
Isabelle zăcea în iarbă, căzută grămadă; nu mai striga - nu se 
mai mişca deloc. 

— Jigodie mică de Lightwood, spunea Sebastian. Ar fi trebuii 
să-ţi zdrobesc faţa cu ciocanul ăla, până aş fi fost sigur că nu 
mai respiri deloc... 

Şi Jace ridică mâna, cu pumnalul în ea, şi înfipse lama în 
spatele lui Sebastian. 

Sebastian se clătină înainte, biciul căzându-i din mână. Se 
întoarse încet şi se uită la Jace, iar Jace gândi, cu o groază 
îndepărtată, că poate într-adevăr Sebastian nu era uman şi că, 
de asemenea, era demon. Faţa lui Sebastian era lipsită de 
expresie, toată aversiunea dispăruse de pe ea, ca şi focul negru 
din ochii lui. Totuşi nu mai semăna cu Valentine. Părea... 
speriat. 

Deschise gura, de parcă ar fi vrut să-i spună ceva lui Jace, dar 
genunchii deja i se înmuiau. Se prăbuşi la pământ, forţa căderii 
trimiţându-1 târâş pe panta malului până la apă. Se opri pe 
spate, cu ochii aţintiţi fără să vadă, la cerul de deasupra; apa 
curgea în jurul lui, cărând şiroaiele negre de sânge la vale. 

M-a învăţat că există un loc în spinarea unui om, unde, dacă 
înfigi un pumnal, poţi să-i străpungi inima şi să-i despici 
coloana, simultan, spusese Sebastian. Bănuiesc că am primit 
acelaşi cadou aniversar în anul acela, frate mai mare, gândi 
Jace. Nu-i aşa? 

— Jace! Isabelle, cu faţa plină de sânge, se chinuia să se 
ridice în capul oaselor. Jace! 

încercă să se întoarcă spre ea, încercă să spună ceva, dar 
cuvintele îi pieriseră. Se lăsă în genunchi. O greutate uriaşă îl 
apăsa pe umeri, iar pământul îl chema: jos, jos, jos. Abia o mai 
auzi pe Isabelle strigându-i numele, în timp ce întunericul îl 
ducea cu sine. 



Simon era veteran în nenumărate bătălii. Adică, dacă socoteai 
bătăliile angajate în timp ce juca Dungeons and Dragons. 
Prietenul lui, Eric, era admiratorul istoriei lui militare şi cel 
care de regulă organiza partea de război a jocului, ceea ce 
implica zeci de mici figurine care înaintau în linii drepte peste 
un peisaj plat, desenat pe hârtia de măcel. 

Aşa se gândise el întotdeauna la bătălii - sau cum erau în 
filme, cu două grupuri de oameni înaintând unul spre altul pe o 
întindere netedă de pământ. Linii drepte şi înaintare ordonată. 

Asta nu era nicidecum aşa. 

Asta era haos, un vălmăşag de strigăte şi mişcare, iar peisajul 
nu era plat, ci o masă de pământ şi sânge frământată în picioare 
până devenise o pastă groasă, instabilă. Simon îşi închipuise că 
hoarda Copiilor Nopţii avea să păşească pe câmpul de bătălie şi 
sosirea îi va fi întâmpinată cu onoruri de cineva de la comandă; 
îşi închipuise că el avea să privească bătălia de la distanţă, mai 
întâi, şi avea să fie în stare să urmărească evoluţia ciocnirii 
celor două tabere. Dar nu existase nicio întâmpinare şi nu 
exista nicio tabără. Bătălia se ridicase din întuneric, de parcă ar 
fi nimerit din întâmplare dintr-o străduţă lăturalnică într-o 
încăierare din mijlocul lui Times Square - deodată, apăruseră 
mulţimi în jurul lui, mâini înşfacându-1, îmbrâncindu-1 la o 
parte din drum, şi vampirii se risipiseră, aruncându-se în bătălie 
fără să mai arunce nicio privire înapoi, spre el. 

Şi acolo erau demoni - demoni pretutindeni, iar el nu-şi 
închipuia niciodată tipul ăsta de sunete pe care le scoteau, 
zbierând, hăulind şi grohăind, şi, ceea ce era mai rău, sunetele 
de sfâşiat, de zdrobit şi de satisfacţie flămândă. Simon şi-ar fi 
dorit să poată închide auzul de vampir de la buton, dar nu 
putea, iar sunetele erau ca nişte pumnale străpungându-i 
timpanele. 



Se împiedică de un corp zăcând jumătate în noroi, jumătate 
afară şi când se întoarse să vadă dacă era nevoie de vreun 
ajutor, descoperi că vânătorul de umbre de la picioarele lui nu 
mai avea nimic de la umeri în sus. Oase dezgolite sclipeau pe 
pământul negricios şi, în pofida naturii lui de vampir, Simon se 
simţi îngreţoşat. Cred că sunt singurul vampir din lume căruia 
i se face rău la vederea sângelui, gândi el şi apoi ceva îl izbi cu 
putere din spate şi se duse de-a berbeleacul, alunecând pe panta 
de nămol a unei gropi adânci. 

Corpul lui Simon nu era singurul de acolo, de jos. Se întoarse 
pe spate, tocmai în clipa în care un demon se apleca asupra lui. 
Arăta ca imaginea Morţii dintr-o gravură medievală - un 
schelet animal ţinând într-o mână descărnată o secure 
însângerată. Se aruncă într-o parte când lama securii bufni în 
pământ la numai câţiva centimetri de faţa lui. Scheletul scoase 
un şuierat de dezamăgire şi ridică securea din nou. . . 

Şi fu izbit din lateral de un ciomag noduros. Scheletul se 
desfăcu în bucăţi ca un pinata umplut cu oase. Clămpăniră 
căzând bucăţi, cu un zgomot ca de castaniete, înainte de a 
dispărea în întuneric. 

Un vânător de umbre stătea deasupra lui Simon. Nu era unul 
pe care să-1 fi cunoscut înainte. Un bărbat înalt, cu barbă şi plin 
de sânge care-şi trecu o mână murdară peste frunte în timp ce 
se uita în jos, la Simon, lăsând o dâră întunecată în urmă. 

— Eşti teafăr? 

Uluit, Simon dădu din cap şi dădu să se ridice în picioare. 

— Mulţumesc. 

Străinul se aplecă, oferindu-i o mână lui Simon. Simon o 
acceptă - şi zbură din groapă. Ateriză în picioare pe marginea 
ei, tălpile alunecându-i pe noroiul ud. Străinul îi adresă un 
rânjet intimidat. 

— Scuze. Putere de repudiat - partenerul meu e vârcolac. Nu 



sunt obişnuit cu ea. 
Se uită cu atenţie la faţa lui Simon. 

— Eşti vampir, nu-i aşa? 

— De unde ai ştiut? 

Omul rânji. Era un rânjet obosit, dar fără niciun strop de 
ostilitate în el. 

— Colţii. Iţi ies din teci când lupţi. Ştiu pentru că. . . 

Se întrerupse. Simon putu completa restul în locul lui - Ştiu 
pentru că la viaţa mea am ucis nu puţini vampiri. 

— Oricum, mulţumesc. Pentru că lupţi cu noi. 

— Eu. . . 

Simon se pregătea să spună că încă nu apucase să lupte 
propriu-zis. Sau să contribuie cu ceva, într-adevăr. Se întoarse 
să-i spună şi apucă să scoată exact un cuvânt când o creatură 
imposibil de mare, cu gheare, cu colţi şi cu aripi zdrenţuite se 
lăsă din zbor şi-şi înfipse ghearele în spinarea vânătorului de 
umbre. 

Omul nici măcar nu strigă. îşi dădu capul pe spate, de parcă 
s-ar fi uitat în sus, surprins, întrebându-se ce îl prinsese - şi-n 
clipa următoare dispăruse, săltat în cerul gol şi negru într-un 
vârtej de colţi şi aripi. Ciomagul lui căzu pe pământ, la 
picioarele lui Simon. 

Simon nu se mişcase. Toată povestea, din clipa în care căzuse 
în groapă, durase mai puţin de un minut. Se întoarse amorţit, 
uitându-se în jurul lui la săbiile rotindu-se prin beznă, la 
ghearele demonilor ce loveau să sfâşie, la punctele de lumină 
ce se mişcau cu repeziciune ici şi colo prin întuneric, ca 
licuricii ţâşnind din frunziş - apoi îşi dădu seama ce erau. 
Luminile pumnalelor de seraf . 

Nu-i putea vedea nici pe Lightwood, nici pe Penhallow, nici 
pe Luke, nici pe altcineva cunoscut. El nu era vânător de 
umbre. Şi totuşi omul acela îi mulţumise, îi mulţumise pentru 



că lupta. Ceea ce îi spusese el lui Clary era adevărat - asta era 
şi bătălia lui şi era nevoie de el acolo. Nu de umanul Simon, 
care era sensibil, împătimit de calculator şi ura să vadă sânge, 
ci de vampirul Simon, o creatură pe care el abia o cunoştea. 

„Un adevărat vampir ştie că e mort", spusese Raphael. Dar 
Simon nu se simţea mort. Nu se simţise niciodată mai viu. Se 
întoarse către un alt demon ce se ridicase ameninţător în faţa 
lui: acesta era o creatură ca o şopârlă, acoperită cu solzi şi cu 
dinţi de rozătoare. Se aruncă asupra lui Simon cu ghearele 
negre răşchirate. 

Simon sări. Lovi flancul masiv al creaturii şi se prinse de el, 
înfigându-şi unghiile în corpul lui, solzii cedând în strânsoarea 
lui. Pecetea de pe fruntea sa pulsa când îşi înfipse colţii în gâtul 
demonului. 

Avea un gust groaznic. 

Când ploaia de sticlă se opri, în tavan se făcuse o gaură de 
mai mulţi metri lărgime, de parcă ar fî căzut un meteorit prin 
el. Aerul rece sufla prin spărtură. Tremurând, Clary se ridică în 
picioare, scuturându-şi praful de sticlă de pe haine. 

Lampa- vrăjitoarei care luminase Sala fusese stinsă; acum era 
întuneric înăuntru, cu umbre groase prin colţuri şi cu praf. 
Lumina vagă dinspre Portalul din piaţă abia se zărea prin uşile 
deschise de la intrare. 

Probabil că nu mai era în siguranţă să rămână acolo, gândi 
Clary. Ai fi trebuit să se ducă acasă la Penhallow, să stea cu 
Aline. Străbătuse o parte din Sală când auzi răsunând nişte paşi 
pe pardoseala de marmură. Cu inima bătându-i puternic, ea se 
întoarse şi-1 văzu pe Malachi, o umbră lungă şi subţire ca 
păianjenul în semiîntuneric, îndreptându-se hotărât spre 
estradă. Dar de ce se mai afla aici? N-ar fi trebuit să fie cu 
ceilalţi vânători de umbre pe câmpul de luptă? 



Când el se apropie mai mult de estradă, ea observă ceva 
care-o făcu să-şi acopere gura cu mâna, ca să-şi înăbuşe un 
strigăt de surpriză; pe umărul lui Malachi era o siluetă neagră, 
cocoşată. O pasăre. Un corb, mai exact. 

Hugo. 

Clary se ghemui, ascunzându-se după o coloană, în timp ce 
Malachi urcă treptele estradei. Era ceva fără îndoială furişat în 
modul în care se uita într-o parte şi în alta. Aparent satisfăcut 
că era neobservat, scoase ceva mic şi sclipitor din buzunar şi îl 
puse pe deget. Un inel? începu să-1 răsucească, iar Clary îşi 
aminti de Hodge, în biblioteca Institutului, luând inelul de pe 
mâna lui Jace... 

Aerul din faţa lui Malachi tremură slab, ca de căldură. O voce 
vorbi dinăuntru, o voce cunoscută, rece şi cultivată, acum cu o 
notă uşoară de agasare. 

— Ce e, Malachi? Nu sunt în dispoziţia necesară pentru o 
mică flecăreală în clipa asta. 

— Stăpâne Valentine, zise Malachi, a cărui ostilitate 
obişnuită fusese înlocuită de un servilism onctuos, Hugin m-a 
vizitat acum câteva clipe, aducându-mi veşti. Presupun că ai 
ajuns deja la Oglindă şi că de aceea m-a căutat pe mine, în 
schimb. M-am gândit că poate ai vrea să ştii. 

Tonul lui Valentine era aspru. 

— Prea bine. Ce veşti? 

— Despre fiul tău, stăpâne. Celălalt fiu al tău. Hugin i-a luat 
urma în valea peşterii. Se poate chiar să te fi urmărit prin 
tuneluri până la lac. 

Clary se ţinu strâns de coloană, cu degete albite. Vorbeau 
despre Jace. 
Valentine mormăi. 

— L-a întâlnit pe fratele lui acolo? 

— Hugin spune că i-a lăsat luptându-se. 



Clary simţi cum i se întoarce stomacul pe dos. Jace luptând 
cu Sebastian? Se gândi la modul în care Sebastian îl ridicase pe 
Jace de la pământ, la Citadelă, şi dăduse cu el de-a azvârlită de 
parcă n-ar fi cântărit nimic. Un val de panică se răsfrânse 
asupra ei, atât de intens că, pentru o clipă, îi ţiuiră urechile. 
Când încăperea plutitoare îşi restabili poziţia, ea pierduse 
răspunsul lui Valentine. 

— Sunt cei destul de în vârstă pentru a purta Peceţi, dar nu 
destul de în vârstă pentru luptă, care mă îngrijorează pe mine, 
spunea Malachi din nou. Ei n-au votat în hotărârile Consiliului. 
Pare nedrept să-i pedepsim în acelaşi fel în care trebuie 
pedepsiţi cei care au luptat. 

— M-am gândit la asta. Vocea lui Valentine era un huruit 
gros. Pentru că adolescenţii poartă Peceţi mai uşoare, le trebuie 
mai mult timp până devin damnaţi. Câteva zile, pe puţin. Cred 
că ar putea fi reversibil, totuşi. 

— în schimb cei care au băut din Pocalul Mortal vor rămâne 
în întregime neafectaţi? 

— Am treabă, Malachi, zise Valentine. Ţi-am spus că vei fi 
în siguranţă. Şi viaţa mea e la mijloc în acest proces. Ai puţină 
încredere. 

Malachi îşi înclină capul. 

— Am mare încredere, stăpâne. Am păstrat-o mulţi ani, în 
tăcere, slujindu-te întotdeauna. 

— Şi vei fi răsplătit, zise Valentine. 
Malachi îşi ridică ochii. 

— Stăpâne... 

Dar aerul se oprise din tremur. Valentine dispăruse. Malachi 
se încruntă, apoi coborî treptele estradei îndreptându-se către 
uşile Sălii. Clary se făcu mică în spatele coloanei, nădăjduind 
disperată că el n-o s-o vadă. Inima îi bătea nebuneşte. Despre 
ce fusese vorba? Ce era toată treaba cu damnaţii? Răspunsul 



licărea la marginea minţii ei, dar părea prea cumplit pentru a fi 
contemplat. Nici măcar Valentine n-ar fi. . . 

Ceva veni în zbor spre faţa ei, în clipa aceea, fluturând şi 
negru. Ea abia avut timp să-şi ridice mâinile ca să-şi acopere 
ochii, când ceva îi sfâşie dosul braţelor. Auzi un croncănit 
fioros şi aripile bătând peste încheieturile mâinilor ei. 

— Hugin! Destul! răsună vocea tăioasă a lui Malachi. Hugin! 
Se auzi un alt croncănit şi o bufnitură, apoi tăcere. Clary îşi 

lăsă braţele jos şi văzu corbul zăcând nemişcat la picioarele 
Consulului leşinat sau mort, Clary n-ar fi putut spune. Cu un 
mârâit, Malachi lovi sălbatic cu piciorul în pasăre, aruncând-o 
cât colo, şi veni către Clary, încruntat. O prinse de încheietura 
însângerată şi-o săltă în picioare. 

— Fată proastă, zise el. De cât timp stai aici trăgând cu 
urechea? 

— De îndeajuns de mult timp cât să ştiu că tu eşti unul din 
Cerc, i-o trânti ea, răsucindu-şi încheietura în strânsoarea lui, 
dar el o ţinu ferm. Eşti de partea lui Valentine. 

— Există o singură parte. Vocea lui era şuierătoare. 
Conclavul e bătut în cap, prost condus, codoş al semioamenilor 
şi al monştrilor. Tot ce vreau eu este să-1 purific, să-1 întorc la 
gloria lui de demult. Un ţel pe care ai crede că orice vânător de 
umbre l-ar aproba, dar, nu - ei pleacă urechea la smintiţi şi la 
iubitorii de demoni ca tine şi ca Lucian Graymark. Iar tu ai 
trimis floarea nefilimilor să moară în această ridicolă bătălie - 
un gest zadarnic, care nu va duce la nimic. Valentine a început 
deja ritualul; curând, îngerul se va ridica, iar nefilimii vor 
deveni damnaţi. Acei câţiva care se află sub protecţia lui 
Valentine... 

— Asta-i crimă! Ii ucide pe vânătorii de umbre! 

— Nu e crimă, zise Consulul şi vocea îi răsună de o pasiune 
fanatică. Purificare. Valentine va face o lume nouă de vânători 



de umbre, o lume epurată de slăbiciune şi degenerare. 

— Slăbiciunea şi degenerarea nu stau în lume, se răsti Clary, 
ci în oameni. Şi aşa va fi mereu. Lumea are nevoie doar de 
oameni buni ca echilibreze balanţa. Iar voi plănuiţi să-i ucideţi 
pe toţi. 

El se uită o clipă la ea cu sinceră surprindere, de parcă ar fi 
fost uluit de forţa tonului ei. 

— Frumoase cuvinte de la o fată care şi-ar trăda propriul tată. 
Malachi o smuci spre el, cu brutalitate, ţinând-o de 

încheietura însângerată. 

— Probabil că ar trebui să vedem cât de tare s-ar supăra 
Valentine dacă eu te voi învăţa. . . 

Dar Clary n-a mai aflat niciodată ce voia el s-o înveţe. O 
formă neagră se repezi între ei - cu aripile întinse şi ghearele 
răşchirate. 

Corbul îl agăţă pe Malachi cu vârful unei gheare, tăind o 
brazdă adâncă peste faţa lui. Cu un strigăt, Consulul îi dădu 
drumul lui Clary, ridicându-şi braţele, dar Hugo se întorsese şi 
îl lovea cu înverşunare, cu ciocul şi cu ghearele. Malachi se 
clătină, trăgându-se înapoi, dând orbeşte cu pumnii spre pasăre, 
până ce se izbi cu putere de margini unei bănci. Căzu peste ea, 
cu un trosnet; pierzându-şi echilibrul, se prăbuşi dincolo de ea 
şi scoase un strigăt gâtuit - curmat rapid. 

Clary dădu fuga până în locul unde Malachi zăcea lat pe 
pardoseala de marmură, o baltă de sânge deja lăţindu-se în 
jurul lui. Aterizase pe o grămadă de cioburi din tavanul spart, 
iar una dintre bucăţile ascuţite de sticlă îi străpunsese gâtul. 
Hugo încă se mai învârtea în aer, pe deasupra lui Malachi. 
Scoase un croncănit triumfător, când Clary se uită la el - 
aparent nu apreciase şuturile şi loviturile Consulului. Malachi 
ar fi trebuit să se gândească mai bine înainte de a ataca una 
dintre creaturile lui Valentine, îşi zise Clary posomorâtă. 



Pasărea nu cunoştea mai multă îndurare decât stăpânul ei. 

Dar n-avea timp să se gândească acum la Malachi. Alee 
spusese că fuseseră puse protecţii în jurul lacului - dacă cineva 
ar fi venit prin Portal acolo, să se dea alarma. Valentine 
ajunsese probabil la Oglindă - nu mai era timp de pierdut. 
Retrăgându-se încet şi îndepărtându-se de corb, Clary se 
întoarse şi o luă la fugă spre uşile de la intrarea în Sală şi spre 
Portalul strălucitor de dincolo de ele. 

Apa o izbi drept în faţă ca o lovitură de pumn. Clary se duse 
la fund, înecându-se, în bezna ca de gheaţă; primul ei gând a 
fost că Portalul se stinsese fără putinţă de a fi reparat şi că ea 
rămăsese captivă în vârtejul întunecat dintre spaţii. 

Al doilea gând al ei a fost că murise deja. 

Probabil că îşi pierduse, de fapt, cunoştinţa pentru câteva 
secunde, deşi i se păruse sfârşitul sfârşitului. Când s-a trezit, 
avu un şoc ca acela pe care l-ai simţi trecând printr-un strat de 
gheaţă. Fusese leşinată şi acum, deodată, nu mai era; zăcea pe 
spate pe pământul rece, umed, uitându-se în sus la un cer atât 
de plin de stele, încât arăta ca şi cum o mână de monede de 
argint fusese aruncată pe suprafaţa lui întunecată. Gura îi era 
plină de lichid sălciu; îşi întoarse capul într-o parte, tuşi şi 
scuipă şi îşi trase răsuflarea până ce putu respira din nou. 

Când stomacul i se opri din spasme, ea se rostogoli pe o 
parte. încheieturile mâinilor îi fuseseră legate cu o bandă 
subţire de lumină, iar picioarele şi le simţea îngreunate, ciudat, 
furnicând-o peste tot, ca nişte înţepături de ace. Se întrebă dacă 
stătuse pe ele anapoda şi îi amorţiseră sau poate că era un efect 
secundar al faptului că aproape se înecase. Ceafa o ardea de 
parcă o înţepase o viespe. Icnind, se ridică în fund, cu 
picioarele întinse nefiresc în faţă, şi privi înjur. 

Se afla pe malul Lacului Lyn, unde apa lăsa loc nisipului fin 
ca praful. Un zid negru se ridica în spatele ei, stâncile de 
care- şi amintea de când fusese aici prima oară, cu Luke. 
Nisipul însuşi era negru, sclipind de mică argintie. Ici şi colo, 
în nisip, erau torţe cu lampa- vrăjitoarei, umplând aerul cu 
lumina lor argintie, lăsând linii strălucitoare pe suprafaţa apei. 



Pe malul lacului, la vreo câţiva metri distanţă de locul unde 
stătea ea, se afla o masă joasă, făcută din lespezi de piatră puse 
una peste alta. Fusese evident asamblată în grabă, căci deşi 
crăpăturile dintre pietre fuseseră astupate cu nisip ud, unele 
lespezi, la colţuri, alunecaseră. Aşezat pe suprafaţa pietrelor era 
ceva care o făcu pe Clary să-şi ţină respiraţia - Pocalul Mortal, 
iar peste el, Sabia Mortală, o limbă de foc negru în 
lampa-vrăjitoarei. în jurul altarului erau liniile negre ale 
runelor desenate în nisip. Ea se uită fix la ele, dar erau 
încălecate, lipsite de înţeles. . . 

O umbră se prelinse peste nisip, mişcându-se cu repeziciune 
- umbra lungă a unui bărbat, tremurătoare şi neclară din pricina 
luminii pâlpâitoare a torţelor. Până îşi ridică ea capul, el deja se 
aplecase asupra ei. 

Valentine. 

Şocul de a-1 vedea a fost atât de covârşitor, încât nici nu i se 
păru şoc Nu simţi nimic uitându-se în sus la tatăl ei, a cărui faţă 
o vedea ca pe o lună pe fundalul cerului întunecat: albă, severă, 
străpunsă de ochi negri ca nişte cratere de meteoriţi. Peste 
cămaşă avea legate mai multe curele de piele, de care erau 
prinse peste zece arme. Vârfurile lui îi ieşeau pe lângă corp ca 
ţepii unui porc-spinos. Arăta uriaş, imposibil de masiv, statuia 
unui zeu războinic pornit pe distrugere. 

— Clarissa, zise el, ai riscat mult venind aici prin Portal. Ai 
avut noroc că te-am văzut apărând în apă, după un minut de la 
scufundare. Iţi pierduseşi cunoştinţa; dacă n-aş fi fost eu, te-ai 
fi înecat. Un muşchi de lângă gură îi tresări uşor. Şi eu nu 
mi-aş face atâtea griji cu protecţiile de alarmă pe care 
Conclavul le-a ridicat în jurul lacului. Le-am suprimat eu, din 
clipa în care am ajuns. Nu ştie nimeni că eşti aici. 

Nu te cred! Clary deschise gura ca să-i arunce cuvintele în 
faţă. Nu ieşi niciun sunet. Era ca într-unui dintre acele 



coşmaruri în care ea încerca să ţipe şi să ţipe, dar nu se 
întâmpla nimic. Doar un suflu de aer uscat îi ieşi pe gură, 
gâfâitul cuiva cu gâtul tăiat, care ar încerca să ţipe. 
Valentine clătină din cap. 

— Nu te strădui să vorbeşti. Am pus pe ceafa ta o rună de 
tăcere, una din acelea pe care le folosesc Fraţii Tăcuţi. Mai e o 
rună de legare la încheieturile mâinilor tale şi încă una care 
să-ţi facă picioarele neputincioase. Eu n-aş încerca să mă ridic 
în picioare, în locul tău - picioarele nu te vor ţine şi-ţi vei 
provoca singură durere. 

Clary se uită fioros la el, încercând să-1 sfredelească din ochi, 
să-1 rănească adânc cu ura sa. Dar el nu o luă în seamă. 

— Ar fi putut fi mai rău, ştii. Până te-am scos eu pe mal, 
otrava lacului deja îşi începuse acţiunea. Te-am vindecat de ea, 
apropo. Nu că m-aş aştepta la mulţumiri din partea ta. Zâmbi 
vag. Tu şi cu mine n-am purtat niciodată o conversaţie, nu-i 
aşa? Nu una adevărată. Trebuie să te întrebi de ce eu n-am dat 
niciodată un semn de interes patern pentru tine. îmi pare rău 
dacă asta te-a durut. 

Acum, privirea ei se schimbă de la plină de ură la uluire. 
Cum să poarte o conversaţie, când ea nu putea vorbi? Se chinui 
să-şi facă auzit o cuvintele, dar nu-i ieşi nimic din gâtlej decât 
un suflu slab. 

Valentine se întoarse la altarul lui şi puse mâna pe Sabia 
Mortală. Sabia se aprinse cu o lumină neagră, un soi de 
strălucire inversă, de parcă ar fi absorbit toată lumina din aerul 
înconjurător. 

— Nu am ştiut că mama ta era însărcinată cu tine când m-a 
părăsit, zise el. 

Vorbea cu ea, se gândi Clary, cum nu o mai făcuse niciodată 
până atunci. Tonul lui era calm, chiar conversaţional, dar nu 
asta era la mijloc. 



— Am ştiut că ceva era în neregulă. Ea a crezut că-şi 
ascundea bine nefericirea, dar am luai nişte sânge de la Ithuriei, 
l-am uscat până a devenit un praf şi i l-am amestecat în 
mâncare, gândindu-mă că avea să-i lecuiască nefericirea. Dacă 
aş fi ştiut că era însărcinată, n-aş fi facut-o. Deja mă hotărâsem 
să nu mai fac experimente pe un copil din sângele meu. 

Minţi, ar fi vrut Clary să ţipe la el. Dar nu era sigură că 
minţea. încă i se părea ciudat modul cum îi vorbea. Diferit. 
Poate pentru că spunea adevărul. 

— După ce ea a fugit din Idris, am căutat-o ani de-a rândul, 
zise el. Şi nu doar pentru că Pocalul Mortal era la ea. Ci pentru 
că o iubeam. Credeam că dacă aş putea doar să stau de vorbă 
cu ea, aş reuşi s-o fac să înţeleagă. Ceea ce am făcut în noaptea 
aceea în Alicante a fost într-o criză de furie, voind s-o nimicesc 
şi pe ea, să nimicesc tot ce ţinea de viaţa noastră împreună. Dar 
după aceea. . . Clătină din cap, întorcându-se să privească spre 
lac. Când în sfârşit i-am luat urma, am auzit zvonuri cum că 
avea un alt copil, o fiică. Am presupus că erai a lui Lucian. El o 
iubise întotdeauna, întotdeauna voise să mi-o răpească. Am 
crezut că ea îi cedase, în sfârşit, şi consimţise să aibă un copil 
cu un mizerabil de repudiat. Vocea îi deveni aspră. Când am 
găsit-o în apartamentul vostru, în New York, abia mai era 
conştientă. Mi-a aruncat în faţă reproşul că făcusem un monstru 
din primul ei născut şi că mă părăsise mai înainte să-i pot face 
acelaşi lucru şi celui de-al doilea copil al ei. Apoi a căzut 
moale în braţele mele. După toţi acei ani în care o căutasem, 
asta a fost tot ce am primit de la ea. Acele câteva secunde în 
care s-a uitat la mine cu o ură de-o viaţă. Atunci mi-am dat 
seama de un lucru. 

O ridică pe Maellartach. Clary îşi aduse aminte cât de grea 
era sabia pe jumătate preschimbată şi văzu că atunci când o 
înălţă, muşchii lui Valentine ieşiră în afară, tari şi încordaţi, ca 



frânghiile şerpuind pe sub piele. 

— Mi-am dat seama, zise el, că motivul pentru care mă 
părăsise fusese de a te proteja pe tine. Pe Jonathan îl urâse, dar 
pe tine. . . ar fi făcut orice să te protejeze pe tine. Să te protejeze 
de mine. Trăia chiar printre mundani, ceea ce ştiu că trebuie s-o 
fi îndurerat. Trebuie s-o durut să nu fie în stare să te crească 
potrivit uneia dintre tradiţiile noastre. Tu eşti doar pe jumătate 
din ceea ce ai fi putut fi. Ai talentul tău cu runele, dar e un 
talent irosit de creşterea ta mundană. 

Lăsă sabia în jos. Vârful acesteia atârna, acum, chiar 
deasupra feţei lui Clary; îl putea vedea cu colţul ochiului, dând 
târcoale la marginea câmpului ei vizual ca o molie argintie. 

— Am ştiut atunci că Jocelyn nu avea să se mai întoarcă 
niciodată la mine, din cauza ta. Tu eşti singura fiinţă pe lume 
pe care ea a iubit-o vreodată mai mult decât pe mine. Şi din 
cauza ta mă urăşte. Şi din cauza asta, eu te urăsc şi nu te pot 
vedea în ochi. 

Clary îşi întoarse faţa de la el. Dacă avea de gând s-o ucidă, 
nu voia să vadă moartea venind. 

— Clarissa, zise Valentine, uită-te la mine. 

Nu. Se uită ţintă spre lac. Departe, dincolo de apă, putea zări 
o lumină slabă roşiatică, precum a focului mocnind sub cenuşă. 
Ştia că era lumina bătăliei. Acolo era mama ei, acolo era Luke. 
Poate că era drept să fie împreună, chiar dacă ea nu era cu ei. 

O să-mi ţin ochii pe lumina aceea, gândi ea. O să continui să 
mă uit la ea, orice-ar fi. O să fie ultimul lucru pe care o să-l 
văd. 

— Clarissa, zise Valentine din nou. Arăţi exact ca ea, ştii 
asta? Exact ca Jocelyn. 

Ea simţi o durere ascuţită pe obraz. Era lama săbiei. El îi 
apăsa tăişul pe piele, încercând s-o silească să-şi întoarcă 
privirile spre el. 



— Acum o să chem îngerul, zise el. Şi vreau să te uiţi, în 
timp ce se întâmplă. 

Clary simţi un gust amar în gură. Ştiu de ce eşti atât de 
obsedat de mama. Pentru că ea a fost singura fiinţă asupra 
căreia tu ai fost convins că ai control total şi care s-a întors să 
te muşte. Ai crezut că-ţi aparţinea şi nu era aşa. De aceea o 
vrei aici, chiar în clipa asta, să fie martor la victoria ta. De 
aceea ai s-o faci cu mine de faţă. 

Sabia pătrunse ceva mai adânc în obrazul ei. Valentine spuse: 

— Uită-te la mine, Clary. 

Ea se uită. N-ar fi vrut, dar durerea era deja prea mare - capul 
îi zvâcni într-o parte aproape în pofida voinţei sale, sângele 
şiroindu-i pe faţă şi căzând în nisip. O durere ameţitoare o 
cuprinse când îşi ridică faţa să se uite la tatăl ei. 

El privea lama lui Maellartach. Şi aceasta era pătată cu 
sângele ei. Când îşi întoarse iar privirea spre Clary, o lumină 
stranie îi licărea în ochi. 

— Este nevoie de sânge pentru a încheia această ceremonie, 
zise el. Intenţionasem să-1 folosesc pe al meu, dar când te-am 
văzut în lac, am înţeles că acesta era modul în care Raziei îmi 
spunea să folosesc în schimb sângele fiicei mele. De aceea 
ţi-am curăţat sângele de otrava lacului. Eşti purificată acum - 
purificată şi pregătită. Aşadar, îţi mulţumesc, Clarissa, pentru 
folosirea sângelui tău. 

Şi într-un fel, gândi Clary, chiar vorbea serios, era cu 
adevărat recunoscător. îşi pierduse de mult abilitatea de a 
distinge între forţă şi cooperare, între frică şi bunăvoie, între 
dragoste şi tortură. Odată ce-şi dădu seama de acest lucru, pe 
Clary o cuprinse un val de amorţeală - ce rost avea să-1 urască 
pe Valentine fiindcă era un monstru, din moment ce el habar 
n-avea că asta era? 

— Iar acum, zise Valentine, am nevoie doar de ceva mai 



mult. 

Iar Clary gândi: Ceva mai mult ce? Exact în momentul în 
care el îşi duse sabia înapoi şi din lamă explodă lumina stelelor, 
ea se gândi: Bineînţeles! Nu sânge vrea, ci moarte. Sabia se 
hrănise cu destul sânge până acum; probabil că prinsese gust 
pentru el, întocmai ca şi Valentine. Ochii ei urmăriră lumina 
întunecată a lui Maellartach tăind aerul spre ea. . . 

Şi zburând cât colo. Smulsă din mâna lui Valentine, se repezi 
în întuneric. Valentine făcu ochii mari; privirea lui scăpără în 
jos, aţintindu-se întâi asupra mâinii lui însângerate în care 
ţinuse sabia, iar apoi în sus, unde văzu, în acelaşi moment cu 
Clary, cine îi smulsese Sabia Mortală din mână. 

Jace, cu o sabie ce arăta obişnuită în mâna stângă, stătea la 
marginea unui dâmb de nisip, la niciun metru de Valentine. 
Clary putu vedea din expresia bărbatului mai în vârstă că nu-1 
auzise pe Jace apropiindu-se, cum nu-1 auzise nici ea. 

Lui Clary i se opri inima văzându-1. Pe o parte a feţei avea o 
crustă de sânge uscat şi la gât avea o pată roşu-vineţie. Ochii îi 
scânteiau ca oglinzile, iar în lumina lămpii- vrăjitoarei păreau 
negri - negri ca ai lui Sebastian. 

— Clary, zise el, fără să-şi ia ochii de la tatăl lui. Clary, eşti 
teafară? 

Jace! Se zbătu să-i spună numele, dar nimic nu putea trece de 
opreliştea din gâtul ei. Simţea că se sufocă. 

— Nu are cum să-ţi răspundă, zise Valentine. Nu poate vorbi. 
Ochii lui Jace scăpărară. 

— Ce i-ai făcut? 

împunse cu sabia către Valentine care făcu un pas înapoi. 
Expresia de pe chipul lui Valentine era îngrijorată, dar nu 
înspăimântată. Se desluşea un calcul în expresia lui care lui 
Clary nu-i plăcea. Ea ştia că ar fi trebuit să se simtă 
triumfătoare, dar nu putea - dacă simţea ceva, era mai multă 



panică decât în urmă cu o clipă. îşi dăduse seama că Valentine 
avea s-o ucidă - se resemnase -, iar acum Jace era aici, iar 
teama ei crescuse cuprinzându-1 şi pe el, deopotrivă. Şi arăta 
atât de... distrus. Costumul lui de luptă avea o mânecă sfâşiată 
pe jumătate, iar pielea îi era brăzdată peste tot cu linii albe. 
Cămaşa îi era ruptă pe piept şi deasupra inimii se vedea pălind 
o iratze care nu izbutise să şteargă toată cicatricea furibund 
roşie de dedesubt. Hainele îi erau pline de noroi, de parcă s-ar 
fi rostogolit pe jos. însă cel mai tare o speria expresia lui. Era 
atât de... sumbru! 

— O rună de linişte. N-o să păţească nimic de la ea. 

Ochii lui Valentine erau aţintiţi asupra lui Jace - lacomi, se 
gândi Clary, de parcă se îmbăta cu vederea lui. 

— Nu-mi închipui, continuă Valentine, că ai venit să mi te 
alături, nu? Să fii binecuvântat de înger alături de mine? 

Expresia lui Jace nu se schimbă. Ochii lui erau fixaţi pe tatăl 
său adoptiv şi nu exista nimic în ei - niciun strop de afecţiune 
rămasă, sau dragoste, sau amintire. Nu exista nici măcar ură. 
Doar. . . dispreţ, gândi Clary. Un dispreţ rece. 

— Ştiu ce plănuieşti să faci, zise Jace. Ştiu de ce invoci 
îngerul. Şi n-o să te las s-o faci. Am trimis-o deja pe Isabelle să 
avertizeze armata. . . 

— Avertismentele n-or să-i încălzească. Nu e genul de 
primejdie de care poţi fugi. Privirea lui Valentine fulgeră către 
sabia lui Jace. Pune-o jos, începu el, şi vom putea vorbi. . . 

Atunci se întrerupse. 

— Nu e sabia ta. E o sabie Morgenstern. 
Jace zâmbi - un zâmbet întunecat, dulce. 

— A fost a lui Jonathan. El e mort acum. 
Valentine păru stupefiat. 

— Vrei să spui... 

— Am luat-o de pe jos, din locul unde a scăpat-o el, zise Jace 



fară emoţie, după ce l-am ucis. 
Valentine păru buimăcit. 

— Tu l-ai ucis pe Jonathan? Cum ai putut? 

— M-ar fi ucis el pe mine, zise Jace. N-am avut de ales. 

— Nu la asta mă refeream. Valentine clătină din cap; încă 
mai părea stupefiat, ca un boxer care fusese lovit prea tare 
înainte cu o clipă de a se prăbuşi la podea. Eu l-am crescut pe 
Jonathan... l-am antrenat eu însumi. N-a existat un războinic 
mai bun. 

— Se pare că a existat, zise Jace. 

— Dar. . . Şi vocea lui Valentine se frânse, fiind pentru prima 
oară când Clary auzea o fisură în calmul aparent, netulburat al 
acelei voci. Dar era fratele tău. 

— Nu. Nu era. 

Jace făcu un pas înainte, împingând sabia la un centimetru 
distanţă de inima lui Valentine. 

— Ce s-a întâmplat cu adevăratul meu tată? Isabelle mi-a 
spus că a murit într-un raid, dar chiar aşa a fost? L-ai ucis tu, 
cum ai ucis-o şi pe mama? 

Valentine încă părea şocat. Clary simţea că se lupta să se 
stăpânească - se lupta cu durerea pierderii fiului? Sau îi era pur 
şi simplu frică de moarte? 

— N-am ucis-o eu pe mama ta. Şi-a luat singură zilele. Eu 
i-am tăiat pântecele trupului deja mort ca să te scot pe tine. 
Dacă n-aş fi făcut asta, ai fi murit şi tu odată cu ea. 

— Dar de ce? De ce ai facut-o? Nu aveai nevoie de un fiu, 
aveai un fiu! 

Jace arăta ucigător în lumina lunii, gândi Clary, ucigător şi 
straniu, ca o persoană pe care n-ar fi cunoscut-o. Mâna care 
ţinea sabia îndreptată către gâtul lui Valentine nu tremura 
deloc. 

— Spune-mi adevărul, zise Jace. Ajunge cu minciunile 



despre cum eram noi de acelaşi sânge. Părinţii îşi mint copiii, 
dar tu. . . tu nu eşti tatăl meu. Şi eu vreau să ştiu adevărul. 

— Nu de un fiu aveam eu nevoie, zise Valentine, ci de un 
soldat. Mă gândisem că Jonathan ar putea fi acel soldat, dar el 
avea prea mult din natura demonilor în el. Era prea sălbatic, 
prea pripit, nu destul de subtil. M-am temut chiar de atunci, de 
când nici nu învăţase să meargă, că nu va avea niciodată 
răbdarea sau compasiunea să mă urmeze, să conducă mai 
departe Conclavul pe calea pe care i-am deschis-o eu. Aşa că 
am încercat din nou, cu tine. Iar cu tine am avut necazul opus. 
Erai prea blând. Prea empatic. Resimţeai durerile altora de 
parcă ar fi fost ale tale; nu puteai îndura nici măcar moartea 
animalelor tale de companie. înţelege-mă bine, fiule, te-am 
iubit pentru însuşirile astea. Dar ceea ce iubeam la tine te făcea 
să nu-mi fii de niciun folos. 

— Deci ai crezut că eram prea blând şi nefolositor, zise Jace. 
Atunci, presupun că va fi surprinzător pentru tine când fiul tău 
blând şi nefolositor o să-ţi taie gâtul. 

— Am mai trecut prin asta. Vocea lui Valentine era 
netulburată, dar lui Clary i se păru că-i vede năduşeala lucind 
pe tâmple şi la baza gâtului. N-ai vrea să faci asta. N-ai vrut s-o 
faci nici la Renwick şi nu vrei s-o faci nici acum. 

— Te înşeli. Jace răspunse pe un ton măsurat. Am regretat că 
nu te-am ucis, în fiecare zi de când te-am lăsat să pleci. Fratele 
meu Max e mort pentru că eu nu te-am ucis în ziua aceea. Zeci, 
poate sute, au murit pentru că eu mi-am oprit mâna. îţi cunosc 
planul. Ştiu că speri să masacrezi aproape toţi vânătorii de 
umbre din Idris. Şi mă întreb câţi mai trebuie să moară înainte 
să fac ceea ce trebuia să fi făcut pe insula Blackwell? Nu, zise 
el, nu vreau să te ucid. Dar o voi face. 

— Nu face asta, zise Valentine. Te rog. Nu vreau să. . . 

— Să mori? Nimeni nu vrea să moară, tată. 



Vârful săbiei lui Jace alunecă mai jos şi apoi mai jos, până 
ajunse în dreptul inimii lui Valentine. Faţa lui Jace era calmă, 
faţa unui înger înfăptuind dreptatea divină. 

— Ai vreun ultim cuvânt? 

— Jonathan... 

Sângele păta cămaşa lui Valentine unde se sprijinea vârful 
săbiei, iar Clary îl văzu, cu ochii minţii, pe Jace la Renwick, cu 
mâna tremurând, nevrând să-şi rănească tatăl. Şi pe Valentine 
zeflemisindu-1. „înfige sabia! Cinci centimetri - hai, şase." 
Acum nu mai era aşa. Mâna lui Jace era hotărâtă. Iar Valentine 
arăta speriat. 

— Ultimul cuvânt? şuieră Jace. S-aud! 

Valentine îşi ridică fruntea. Ochii lui negri, uitându-se la 
băiatul din faţa lui, erau gravi. 

— îmi pare rău, zise el. îmi pare atât de rău! 

întinse o mână, de parcă ar fi vrut să-1 atingă pe Jace - mâna 
lui se întoarse cu palma în sus, cu degetele deschise - şi atunci 
se văzu un fulger argintiu şi ceva zbură pe lângă Clary în 
beznă, ca un glonţ tras dintr-o armă. Ea simţi aerul mişcându-se 
şi mângâindu-i obrazul în tăcere, iar apoi Valentine o prinse 
din zbor, o limbă lungă de foc argintiu care străluci o dată în 
mâna lui, când o repezi în jos. 

Era Sabia Mortală. Lăsă prin aer o urmă de lumină neagră 
când Valentine înfipse lama în inima lui Jace. 

Ochii lui Jace se deschiseră brusc. O expresie de stupoare şi 
de uluire i se zugrăvi pe chip; se uită în jos, la el însuşi, unde 
Maellartach i se plantase grotesc în piept - arăta mai degrabă 
ciudat, decât groaznic, ca un stâlp dintr-un coşmar care nu avea 
niciun înţeles logic. Valentine îşi trase mâna înapoi, smulgând 
sabia din pieptul lui Jace cum ar fi tras un pumnal dintr-o teacă; 
de parcă numai asta îl mai ţinuse în picioare, Jace căzu în 
genunchi. Sabia sa îi alunecă din mână şi căzu pe pământul 



jilav. Se uită în jos, la ea, nedumerit, de parcă habar nu avusese 
ce ţinuse în mână sau de ce îi dăduse drumul. Deschise gura, 
parcă să întrebe ceva, şi sângele îi curse pe bărbie, pătându-i 
ce-i mai rămăsese din cămaşa ferfeniţită. 

După aceea, lui Clary i se păru că totul se desfăşoară foarte 
lent, de parcă timpul s-ar fi dilatat. îl văzu pe Valentine căzând 
la pământ şi luându-1 pe Jace în braţe, de parcă Jace ar mai fi 
fost copil şi l-ar fi putut ţine cu uşurinţă. II trase mai aproape de 
el şi-1 legănă, plecându-şi capul şi îngropându-şi faţa în umărul 
lui Jace, iar Clary crezu pentru o clipă că poate chiar plângea, 
dar când Valentine îşi ridică iarăşi faţa, ochii lui erau uscaţi. 

— Fiul meu, şopti el. Băiatul meu. 

înspăimântătoarea încetinire a timpului se întindea în jurul lui 
Clary ca o frânghie de ştreang, în vreme ce Valentine îl ţinea 
pe Jace şi îi dădea la o parte de pe frunte părul năclăit de sânge, 
îl ţinu pe Jace până când muri şi lumina se stinse din ochii lui. 
Apoi Valentine îl aşeză pe fiul lui adoptiv încet pe pământ, 
încrucişându-i braţele peste piept, de parcă ar fi vrut să ascundă 
rana căscată şi însângerată de acolo. 

— Ave... începu el, de parcă ar fi vrut să spună cuvintele la 
căpătâiul lui Jace, ultimul rămas-bun al vânătorilor de umbre, 
dar vocea i se frânse. 

Se răsuci brusc şi se întoarse spre altar. 

Clary nu se mai putea mişca. Abia mai respira. îşi auzea 
propria inimă bătând, gâjâitul propriei respiraţii prin gâtul 
uscat. Cu coada ochiului îl văzu pe Valentine stând la marginea 
lacului, cu sângele curgând de pe lama lui Maellartach şi 
picurând în Pocalul Mortal. Spunea cuvintele unei litanii, pe 
care ea nu le înţelegea. Totul avea să se sfârşească în curând şi 
ea era aproape bucuroasă. Se întrebă dacă avea destulă energie 
să se târască până în locul unde zăcea Jace, dacă putea să se 
întindă lângă el şi să aştepte să se termine. Se uita lung la el, 



cum zăcea nemişcat pe nisipul frământat sub tălpi, însângerat. 
Ochii lui erau închişi, faţa neclintită; dacă n-ar fi fost rana din 
piept, Clary şi-ar fi putut spune că dormea. 

Dar nu dormea. Fusese vânător de umbre; murise în luptă; 
merita ultima binecuvântare. Ave atque vale. Buzele ei mimară 
cuvintele, care-i ieşiră din gură cu uşoare adieri de aer. La 
jumătatea drumului se opri, cu respiraţia tăiată. Cum ar trebuit 
să spună? Cinste ţie şi rămas-bun, Jace Wayland? Numele 
acesta nu era al lui de-adevăratelea. EI nu primise niciodată un 
nume al lui, de fapt, gândi ea cu durere, doar i se dăduse un 
nume al unui copil mort, pentru că aşa se potrivise scopurilor 
lui Valentine la momentul acela. Şi era atât de multă putere 
într-un nume... 

întoarse capul brusc într-o parte şi se uită la altar. Runele 
care-1 înconjurau începuseră să lumineze. Erau rune de 
invocare, rune de numire şi rune de legare. Nu erau diferite de 
runele care-1 ţinuseră prizonier pe Ithuriel în pivniţa de sub 
conacul Wayland. Nu cu totul în pofida voinţei sale, ea se 
gândi la modul în care se uitase Jace la ea atunci, la flacăra de 
încredere din ochii lui, la cum crezuse el în ea. întotdeauna 
crezuse că ea era puternică. I-o arătase în tot ce făcuse, în 
fiecare privire şi în fiecare atingere. Şi Simon avea încredere în 
ea, totuşi când fusese împreună cu el, o tratase de parcă ar fi 
avut în mână ceva fragil, ceva făcut din sticlă foarte subţire. 
Dar Jace revărsase asupra ei toată forţa lui, fără să se întrebe 
niciodată dacă ea o putea duce - el ştiuse că era tot atât de 
puternică pe cât era şi el. 

Valentine înmuie Sabia însângerată o dată şi încă o dată în 
apa lacului, psalmodiind cu voce joasă şi repede. Apa lacului se 
încreţise, de parcă o mână gigantică îşi trecea degetele uşor 
peste oglinda sa. 

Clary închise ochii. Amintindu-şi cum se uitase Jace la ea în 



noaptea în care ea îl eliberase pe Ithuriel, fără să vrea îşi 
închipui cum s-ar fi uitat acum la ea, dacă ar fi văzut-o 
încercând să se întindă ca să moară lângă el, pe nisip. N-ar fi 
fost emoţionat, n-ar fi crezut că era un gest frumos. Ar fi fost 
supărat pe ea pentru că se dădea bătută. Ar fi fost atât de... 
dezamăgit. 

Clary se aplecă până când ajunse să stea pe pământ, cu 
picioarele nesimţitoare în urma ei. încet, se târî pe nisip, 
ajutându-se de genunchi şi de mâinile legate. Banda luminoasă 
din jurul încheieturilor ei ardea şi înţepa. Târându-se, cămaşa i 
se rupse, iar nisipul îi zgârie pielea dezvelită de pe burtă. Abia 
de-o simţi. Era o treabă anevoioasă, să înainteze aşa - 
năduşeala îi curgea pe spinare, printre omoplaţi. Când în sfârşit 
ajunse la cercul runelor, gâfâia atât de tare, încât o îngrozi 
gândul că Valentine ar putea s-o audă. 

însă el nici nu întoarse capul. Avea Pocalul Mortal într-o 
mână şi Sabia în cealaltă. în timp ce-1 privea, el îşi duse mâna 
dreaptă la spate, rosti câteva cuvinte care sunau a limba greacă 
şi aruncă Pocalul. Străluci ca o stea căzătoare când se prăbuşi 
în apa lacului şi dispăru în adânc, cu un slab pleoscăit. 

Cercul runelor răspândea o dogoare slabă, ca un foc parţial 
înăbuşit. Clary fu nevoită să se răsucească şi să se zbată ca 
să- şi ducă mâinile până la stela de la cingătoare. Durerea din 
încheieturi o înjunghia când reuşi în sfârşit să-şi închidă 
degetele în jurul mânerului stelei; o scoase de la brâu cu o 
exclamaţie înăbuşită, de uşurare. 

Nu-şi putea despărţi mâinile, aşa că prinse stela cu stângăcie 
între ambele mâini. Se ridică în coate, uitându-se fix la runele 
de jos. Le putea simţi dogoarea pe faţă; începuseră să 
strălucească precum lampa-vrăjitoarei. Valentine ţinea Sabia 
Mortală în poziţie, gata s-o arunce; recita ultimele cuvinte ale 
vrăjii de invocare. Cu o ultimă sforţare, Clary puse vârful stelei 



în nisip, fară să traseze linii alături de runele pe care le 
desenase Valentine, ci deasupra lor, urmărind propriul model, 
scriind o nouă rună peste aceea care simboliza numele lui. Era 
o rună atât de mică, gândi ea, o schimbare atât de neînsemnată 
- nici pe departe ca runa extrem de puternică a Alianţei, nici ca 
Pecetea lui Cain. 

Dar atâta putuse face. Epuizată, Clary se rostogoli pe o parte, 
exact când Valentine îşi duse braţul în spate şi slobozi Sabia 
Mortală. 

Maellartach zbură învârtindu-se, un vârtej înceţoşat de negru 
şi argintiu, care se uni fară zgomot cu lacul negru şi argintiu. 
Un mare panaş se ridică din lac în locul unde se scufundă: o 
înflorire de apă ca de platină. Panaşul se înălţă mai mult, şi mai 
mult, ca un gheizer de argint topit, ca o ploaie căzând răsturnat. 
Se auzi un trosnet puternic, asemănător gheţii care se sparge, a 
unui gheţar ce se desprinde - şi lacul păru să explodeze, apa de 
argint ţâşnind în sus ca o rafală de grindină inversă. 

Şi ridicându-se odată cu grindina apăru îngerul. Clary nu ştia 
sigur la ce se aşteptase - ceva asemănător cu Ithuriel, numai că 
Ithuriel se micşorase de îndelungaţii ani de captivitate şi 
tortură. Acesta era un înger în deplinătatea puterilor şi a gloriei 
sale. Când se ridică din apă, ochii lui începură să ardă de parcă 
ea s-ar fi uitat în soare. 

Lui Valentine mâinile îi căzură pe lângă trup. Se uita în sus 
fascinat, ca un om ce- şi vedea cel mai scump vis devenit 
realitate. 

— Raziei, zise el, cu răsuflarea tăiată. 

îngerul continuă să se ridice, de parcă lacul s-ar fi scurs, dând 
la iveală o mare coloană de marmură în mijlocul său. La 
început, îi ieşi din apă doar capul, cu părul şiroind pe lângă el 
ca nişte lanţuri de argint şi de aur. Apoi apărură umerii, albi ca 
piatra, apoi torsul gol - şi Clary văzu că îngerul era însemnat 



peste tot cu rune, întocmai ca nefilimii, cu toate că runele lui 
Raziei erau de aur şi vii, mişcându-se pe pielea lui albă ca 
scânteile sărind dintr-un foc. Cumva, în acelaşi timp, îngerul 
era şi uriaş, şi nu mai mare de un stat de om - pe Clary o 
dureau ochii încercând să-1 cuprindă pe tot cu privirea, şi totuşi 
era tot ce putea vedea din el. în timp ce se ridica, aripile sale îi 
ţâşniră din spate şi se deschiseră larg peste lac; şi ele erau tot 
de aur, şi cu pene, iar în fiecare pană era prins un singur ochi 
de aur larg deschis. 

Era frumos, dar şi înfiorător. Clary ar fi vrut să-şi întoarcă 
privirea, dar se răzgândi. Voia să privească totul. Voia să 
privească pentru Jace, pentru că el nu putea. 

Este exact ca în toate picturile acelea, gândi ea. îngerul 
ridicându-se din lac, cu Sabia într-o mână şi Pocalul Mortal în 
cealaltă. Amândouă Instrumentele şiroiau de apă, dar Raziei 
era perfect uscat, cu aripile nici măcar umezite. Picioarele i se 
sprijineau, albe şi desculţe, pe suprafaţa lacului, tulburându-i 
oglinda în mici încreţituri de mişcare. Faţa lui, frumoasă şi 
inumană, se întoarse în jos, spre Valentine. 

Şi atunci, vorbi. 

Vocea lui era o tânguire, un strigăt şi o muzică, toate deodată. 
Nu rostea cuvinte şi totuşi era perfect inteligibilă. Forţa 
răsuflării sale aproape că-1 doborî pe Valentine; îşi afundase 
călcâiele cizmelor adânc în nisip şi capul i se lăsase pe spate, 
ca şi când ar fi mers în contra vijeliei. Clary simţi răsuflarea 
îngerului trecând pe deasupra ei: era ca aerul fierbinte ieşind 
dintr-un cuptor şi mirosea a mirodenii ciudate. 

A trecut o mie de ani de când am fost ultima oară invocat în 
acest loc, zise Raziei. Jonathan Vânătorul de umbre m-a 
chemat atunci şi m-a rugat să îmi amestec sângele cu sângele 
oamenilor muritori într-un Pocal şi să creez o rasă de 
războinici care să scape pământul acesta de demoni. Am făcut 



tot ce mi-a cerut şi i-am spus că nu o voi mai face. De ce m-ai 
invocat acum, nefilime ? 
Vocea lui Valentine era înflăcărată. 

— O mie de ani a trecut, Preaslăvite, dar demonii sunt încă 
aici. 

Ce înseamnă asta pentru mine? O mie de ani pentru un înger 
trec între două clipiri ale ochiului. 

— Nefilimii pe care i-ai creat au fost o rasă minunată de 
oameni. Mulţi ani de-a rândul s-au luptat vitejeşte ca să scape 
pământul acesta de tina demonilor. Dar au dat greş, din pricina 
slăbiciunii şi a degenerării din rândurile lor. Am de gând să-i 
întorc la slava lor de odinioară. . . 

Slavă? îngerul păru uşor curios, de parcă n-ar fi recunoscut 
acest cuvânt. Slava îi aparţine numai lui Dumnezeu. 
Valentine nu şovăi. 

— Conclavul pe care primii nefilimi l-au creat nu mai există. 
Ei s-au aliat cu repudiaţii, neoamenii întinaţi de demoni care 
infestează lumea aceasta ca puricii hoitul unui şobolan. Intenţia 
mea este să purific lumea aceasta, să stârpesc toţi repudiaţii 
deopotrivă cu toţi demonii. . . 

Demonii nu au suflete. Dar creaturile despre care vorbeşti, 
Copiii Lunii, ai Nopţii, ai lui Lilith şi spiritele naturii au 
suflete. Se pare că regulile tale despre ce constituie şi ce nu o 
fiinţă omenească sunt mai stricte decât ale noastre. 

Clary putea să jure că îngerul trecuse la un ton sec. 

Intenţionezi să provoci şi tu Cerul, precum o altă Stea a 
Dimineţii al cărei nume îl porţi, vânătorule de umbre? 

— Nu să provoc Cerul, nu, Stăpâne Raziei. Să mă aliez cu 
Cerul... 

într-un război făcut de tine? Noi suntem Cerul, vânătorule de 
umbre. Noi nu luptăm în bătăliile voastre lumeşti. 
Când Valentine vorbi din nou, păru aproape îndurerat. 



— Stăpâne Raziei, cu siguranţă că n-ai fi încuviinţat să existe 
un asemenea lucru ca ritualul prin care poţi fi invocat, dacă nu 
ai fi vrut să fii invocat. Noi, nefilimii, suntem copiii tăi. Avem 
nevoie de călăuzirea ta. 

Călăuzire? Acum, îngerul păru amuzat. Nu prea pare să fie 
acesta motivul pentru care m-ai adus aici. Ci mai curând îţi 
cauţi un renume pentru tine însuţi. 

— Renume? repetă Valentine răguşit. Am sacrificat totul 
pentru această cauză. Soţia. Copiii. Nu i-am cruţat nici pe fiii 
mei. Am dat tot ce aveam pentru aceasta. . . totul. 

îngerul pur şi simplu zăbovi să-i răspundă, privind în jos la 
Valentine cu ochii lui ciudaţi, neomeneşti. Aripile i se mişcau 
încet, cu de la sine putere, ca trecerea norilor pe cer. In cele din 
urmă, spuse: 

Dumnezeu i-a cerut lui Avraam să-şi jertfească fiul pe un 
altar foarte asemănător cu acesta, ca să vadă pe cine iubea 
Avraam mai mult, pe Isaac sau pe Domnul Dar ţie nu ţi-a cerut 
nimeni să-ţi sacrifici fiul, Valentine. 

Valentine aruncă o privire la altarul de la picioarele sale, 
stropit cu sângele lui Jace, apoi din nou la înger. 

— Dacă trebuie, voi obţine cu forţa ajutorul de la tine, zise el. 
Dar aş prefera să am participarea ta de bunăvoie. 

Când Jonathan Vânătorul de umbre m-a invocat, zise 
îngerul, eu i-am acordat ajutorul pentru că am putut vedea că 
visul lui despre o lume fără demoni era unul adevărat. El şi-a 
închipuit un rai pe acest pământ. Dar visul tău e doar despre 
gloria ta şi tu nu iubeşti raiul. Fratele meu Ithuriel poate 
mărturisi. 

Valentine păli. 

— Dar. . . 

Ai crezut că n-am să aflu? îngerul zâmbi. 

Era cel mai înspăimântător zâmbet pe care-1 văzuse Clary 



vreodată. 

E adevărat că stăpânul Cercului pe care l-ai desenat tu poate 
să mă silească să fac un singur lucru. Dar nu tu eşti stăpânul. 
Valentine făcu ochii mari. 

— Stăpâne Raziei, nu mai e nimeni altcineva. . . 
Ba este acolo, zise îngerul. Şi este fiica ta. 

Valentine se răsuci imediat. Clary, zăcând semiconştientă pe 
nisip, cu încheieturile şi braţele pline de durere, se uită sfidător 
la el. Pentru o clipă, ochii li se întâlniră - şi el se uită la ea, se 
uită cu adevărat la ea, iar ea îşi dădu seama că era pentru prima 
oară când tatăl ei o privea iu faţă şi o vedea. Prima şi singura 
oară. 

— Clarissa, zise el. Ce ai făcut? 

Clary întinse mâinile şi, cu un deget, scrise pe nisip, la 
picioarele lui. Nu desenă rune. Scrise cuvinte, cuvintele pe care 
el i le spusese, prima oară când văzuse ce putea face ea, atunci 
când desenase runa care-i distrusese vasul. 

MENE, MENE, TEKEL UPHARSIN. 

Ochii lui se deschiseră larg, întocmai ca ai lui Jace înainte să 
moară. Valentine era alb ca varul. Se întoarse încet cu faţa spre 
Raziei, ridicându-şi braţele într-un gest de implorare. 

— Stăpâne Raziei. . . 

îngerul deschise gura şi scuipă. Sau cel puţin aşa i se păru lui 
Clary, că îngerul a scuipat şi ceea ce a ieşit pe gura lui a fost un 
proiectil scânteietor de foc alb, ca o săgeată arzând. Săgeata a 
zburat în linie dreaptă peste apă şi s-a înfipt în pieptul lui 
Valentine. Sau poate „înfipt" nu e cuvântul potrivit - a trecut 
prin el, ca o piatră printr-o foaie de hârtie, lăsând o gaură 
fumegătoare de mărimea unui pumn. Pentru o clipă, Clary, 
privind în sus, s-a uitat prin pieptul tatălui ei, văzând lacul şi 
lumina orbitoare a îngerului de dincolo de el. 

Momentul trecu. Aidoma unui copac doborât, Valentine se 



prăbuşi la pământ şi rămase nemişcat - cu gura deschisă într-un 
strigăt mut, cu ochii goi fixaţi de-a pururi într-o ultimă privire 
de îndoială la aşa o trădare. 

Aceasta a fost dreptatea cerească. Nădăjduiesc că nu eşti 
îngrozită. 

Clary îşi ridică privirea. îngerul se înălţa în faţa ei ca un turn 
de flacără albă, ascunzând cerul. Mâinile sale erau goale; 
Pocalul Mortal şi Sabia stăteau pe malul lacului. 

Poţi să mă sileşti să fac un singur lucru, Clarissa 
Morgenstern. Ce anume îţi doreşti? 

Clary deschise gura. Nu ieşi niciun sunet. 

Ah, da, zise îngerul şi acum era blândeţe în glasul lui. Runa. 

Numeroşii ochi din penele sale clipiră. Ceva trecu uşor peste 
ea. Era fin, mai delicat decât mătasea sau orice alt material, mai 
uşor decât o şoaptă sau atingerea unui fulg. Era aşa cum îşi 
imagina ca că ar putea fi norii, dacă ar avea vreo textură. O 
mireasmă slabă însoţi atingerea - o mireasmă plăcută, 
ameţitoare şi dulce. 

Durerea îi dispăru din încheieturi. Nemaifiind legate laolaltă, 
mâinile îi căzură pe lângă corp. înţepătura din ceafa îi trecuse 
şi ea, ca şi greutatea din picioare. Se ridică în genunchi. Mai 
mult decât orice, ea voia să se târască peste nisipul însângerat 
spre locul unde zăcea trupul lui Jace, să se târască până acolo, 
să se întindă alături de el şi să-1 îmbrăţişeze, chiar dacă era 
mort. Dar glasul îngerului îi impunea să hotărască; rămase pe 
loc, uitându-se în sus, în lumina lui aurie strălucitoare. 

Bătălia de pe Câmpia Brocelind se încheie. Puterea lui 
Morgenstern asupra demonilor săi a dispărut odată cu 
moartea lui. Deja mulţi fug; ceilalţi vor fi curând nimiciţi. Sunt 
nefilimi ce vin călare spre malurile acestui lac chiar în 
momentul acesta. Dacă ai vreo dorinţă vânătorule de umbre, 
vorbeşte acum. îngerul făcu o pauză. Şi ţine minte că nu sunt 



un duh din lampă. Alege bine ce-ţi doreşti. 

Clary şovăi - doar o clipă, dar clipa se prelungi mai mult 
decât oricare alta din viaţa ei. Ar putea cere orice, se gândi ea 
ameţită, orice - sfârşitul suferinţei, al foametei sau al bolii din 
lume sau pacea pe pământ. Dar, pe de altă parte, probabil că 
aceste lucruri nu erau în puterea îngerilor să le asigure, 
altminteri ar fi fost deja garantate. Şi probabil că oamenii 
trebuiau să descopere asta singuri. 

Nu conta, oricum. Exista un singur lucru pe care-1 putea cere, 
în cele din urmă, putea face o singură alegere adevărată. 

îşi ridică ochii spre cei ai îngerului. 

— Jace, zise ea. 

Expresia îngerului nu se schimbă. Ea habar n-avea dacă 
Raziei socotea cerinţa ei una înţeleaptă sau una nesăbuită, ori 
dacă - se gândi ea, cu un val subit de panică - avea de gând să 
i-o îndeplinească într-adevăr. 

închide ochii, Clarissa Morgenstern, zise îngerul. 

Clary închise strâns ochii. Nu-i spui nu unui înger, indiferent 
ce avea el de gând. Cu inima bătându-i nebuneşte, rămase 
plutind în întunericul din spatele pleoapelor ei, încercând cu 
hotărâre să nu se gândească la Jace. Dar faţa lui apăru din nou 
pe cortina goală a pleoapelor ei închise; nu zâmbind la ea, ci 
uitându-se pieziş, iar ea îi putu vedea cicatricea de la tâmplă, 
arcuirea colţului gurii şi linia argintie de pe gât, unde îl 
muşcase Simon - toate semnele, defectele şi imperfecţiunile 
care alcătuiau fiinţa pe care o iubea ea cel mai mult pe lume, 
Jace. O strălucire intensă îi lumină viziunea în stacojiu, iar ea 
căzu pe spate în nisip, întrebându-se dacă avea să leşine - sau 
poate că murea -, dar nu voia să moară, nu acum, când îi vedea 
faţa lui Jace cu atâta claritate înaintea sa. Aproape că-i putea 
auzi şi vocea, spunându-i numele, aşa cum i-1 şoptise la 
Renwick, neîncetat. Clary. Clary. Clary. Clary. 



— Clary! zise Jace. Deschide ochii! 
Ea îi deschise. 

Stătea întinsă pe nisip, în hainele ei rupte, ude şi însângerate. 
Asta era neschimbat. Ceea ce se schimbase era că îngerul 
dispăruse şi, odată cu el, lumina albă orbitoare care luminase 
până atunci ca ziua. Ea se uita în sus la cerul nopţii, unde 
stelele albe ca oglinzile străluceau în întuneric, şi aplecat 
deasupra ei, cu o lumină în ochi mai strălucitoare decât orice 
stea, era Jace. 

Ochii ei se bucurară să-1 vadă - fiecare părticică din el, de la 
părul său ciufulit şi faţa murdară de sânge şi noroi, până la 
ochii strălucitori printre straturile de murdărie; de la rănile 
vizibile prin mânecile lui sfâşiate, până la ruptura din pieptul 
cămăşii îmbibate de sânge, prin care i se vedea pielea - şi nu 
era nicio urmă, nicio rană care să arate unde îl străpunsese 
sabia. Ea îi putu vedea pulsul bătând la gât şi aproape că-1 luă 
în braţe de fericire, fiindcă vedea că inima lui bătea, ceea ce 
însemna că. . . 

— Eşti viu, şopti ea. Cu adevărat viu. 

Cu o mirare lentă, el întinse mâna să-i atingă faţa. 

— Am fost în întuneric, zise el, încet. Nu era nimic acolo 
decât umbre, şi eram şi eu o umbră, şi am ştiut că am murit şi 
că se sfârşise, totul se sfârşise. Iar după aceea ţi-am auzit 
vocea. Te-am auzit rostindu-mi numele şi asta m-a adus înapoi. 

— Nu eu. Clary simţi un nod în gât. îngerul te-a adus înapoi. 

— Pentru că tu i-ai cerut s-o facă. 

în tăcere, el îşi plimbă degetele pe conturul feţei lui Clary, de 
parcă ar fi vrut să se asigure că era reală. 

— Ai fi putut avea orice altceva pe lumea asta, iar tu m-ai 
cerut pe mine. 

Ea îi zâmbi. Murdar cum era, acoperit de sânge şi noroi, era 
cel mai frumos lucru pe care-1 văzuse ea vreodată. 



— Dar eu nu vreau nimic altceva pe lume. 

La acestea, lumina din ochii lui, deja strălucitoare, se aprinse 
atât de puternic, încât ea abia mai îndura să se uite la el. Se 
gândi la înger şi la cum lumina el ca o mie de torţe, şi se gândi 
că Jace avea în el ceva din acelaşi sânge incandescent, fiindcă 
strălucirea aceea se revărsa acum din el, prin ochii lui, ca 
lumina prin crăpăturile unei uşi. 

Te iubesc, ar fi vrut să spună Clary. Şi aş face-o din nou. 
întotdeauna te-aş cere pe tine. Dar astea nu erau cuvinte de 
rostit. 

— Nu eşti fratele meu, îi spuse ea, cumva dintr-o suflare, de 
parcă, dându-şi seama că nu-i spusese încă, abia prididea să 
articuleze cuvintele cât de repede trebuia. Ştii asta, nu? 

Foarte firav, acoperit de murdărie şi sânge, Jace rânji. 

— Da, zise el. Ştiu asta. 



EPILOG 



PE CER, CU SUTELE 



Te iubeam, şi atunci am strâns aste puhoaie de oameni în 
mâinile mele şi mi-am scris vrerea pe cer, cu stele. 
— T.E. Lawrence 



Fumul se ridică într-o spirală leneşă, trasând delicate linii 
negre în văzduhul limpede. Jace, singur, pe dealul ce se ridica 
lângă cimitir, stătea cu coatele pe genunchi şi privea cum 
fumul era purtat spre cer - şi fiindcă ironia nu-1 părăsise, gândi: 
desigur, acestea erau rămăşiţele tatălui său, la urma urmelor. 

Putea vedea năsălia din locul unde se afla, ascunsă de fum şi 
flăcări, şi micul grup al celor ce stăteau în jur. O recunoştea pe 
Jocelyn de-aici, după părul ei roşu strălucitor, şi pe Luke, stând 



lângă ea, cu o mână pe spatele ei. Jocelyn îşi ţinea capul într-o 
parte, ferindu-şi privirea de la rugul funerar. 

Jace ar fi putut face parte din acel grup, dacă ar fi vrut el. îşi 
petrecuse ultimele două zile la infirmerie, de unde-1 lăsaseră să 
iasă abia în dimineaţa aceea, în parte ca să poată asista la 
funeraliile lui Valentine. însă făcuse doar jumătate din drumul 
până la rug, o grămadă de lemne decojite, albe ca oasele, şi îşi 
dăduse seama că nu putea merge mai departe. Făcuse 
cale-ntoarsă şi urcase în schimb pe deal, departe de convoiul 
funerar. Luke strigase după el, dar Jace nu se întorsese. 

Se aşezase şi îi urmărise cum se strâng în jurul catafalcului, îl 
privi pe Patrick Penhallow, în costumul său alb ca 
pergamentul, aprinzând lemnele. Era a doua oară în săptămâna 
aceea când asista la arderea unui cadavru, dar al lui Max fusese 
dureros de mic, pe când Valentine fusese un om impunător - 
chiar şi aşa, întins pe spate, cu braţele încrucişate peste piept, 
cu un pumnal de seraf strâns în pumn. Ochii îi fuseseră legaţi 
cu mătase albă, după obicei. Avuseseră grijă totuşi să nu-i 
lipsească nimic, gândi Jace. 

Pe Sebastian nu-1 îngropaseră. Un grup de vânători de umbre 
se întorseseră în vale, dar nu-i mai găsiseră corpul - fusese luat 
de apă, îi spuseseră ei lui Jace, deşi el se cam îndoia. 

Se uitase după Clary în mulţimea din jurul năsăliei, dar ea nu 
era acolo. Trecuseră aproape două zile de când o văzuse ultima 
oară, la lac, şi îi ducea dorul, simţind aproape fizic că îi lipseşte 
ceva. Nu era vina ei că nu se mai văzuseră. Ea îşi făcuse griji 
că el nu era destul de în putere, în noaptea aceea, ca să se 
întoarcă printr-un Portal de la lac la Alicante, şi se dovedise că 
avusese dreptate. Când primii vânători de umbre ajungeau la ei, 
el ameţise şi îşi pierduse cunoştinţa. Se trezise a doua zi în 
spitalul oraşului, cu Magnus Bane cercetându-1 cu o expresie 
ciudată - putea să fie adâncă îngrijorare sau simplă curiozitate, 



era greu să-ţi dai seama la Magnus. Magnus îi spusese că deşi 
îngerul îl vindecase pe Jace fizic, se părea că spiritul şi mintea 
lui fuseseră epuizate şi numai odihna le putea reface. în orice 
caz, se simţea mai bine acum. Exact la timp pentru funeralii. 

O pală de vânt se stârnise şi sufla fumul departe de el. în zare, 
putea vedea turnurile sclipitoare din Alicante, readuse la gloria 
de dinainte. Nu prea ştia ce sperase să realizeze stând acolo şi 
privind arderea rămăşiţelor pământeşti ale tatălui său, sau ce ar 
fi spus dacă ar fi fost acolo, printre îndoliaţi, când ar fi trebuit 
să rostească ultimele cuvinte pentru Valentine. Nu ai fost 
niciodată tatăl meu cu adevărat, ar fi putut el spune, sau Tu ai 
fost singurul tată pe care l-am cunoscut vreodată. Ambele 
afirmaţii erau la fel de adevărate, oricât de contradictorii. 

Când deschisese la început ochii, pe malul lacului - ştiind 
cumva că fusese mort şi nu mai era -, Jace nu se putuse gândi 
decât la Clary, care stătea întinsă la mică distanţă de el, pe 
nisipul însângerat, cu ochii închişi. Se dusese până la ea, la un 
pas de panică, gândindu-se că ar putea fi rănită sau chiar 
moartă. . . şi când deschisese ochii, nu se mai gândise în clipa 
aceea decât că nu era. Abia când veniseră şi ceilalţi, ajutându-1 
să se ridice în picioare şi scoţând exclamaţii de uimire la 
vederea scenei, zărise şi trupul lui Valentine, prăbuşit la 
marginea lacului, şi simţise forţa şocului ca pe un pumn în 
plex. Ştiuse că Valentine era mort - l-ar fi ucis el însuşi -, însă, 
cumva, priveliştea fusese dureroasă. Clary se uitase la Jace cu 
ochi trişti şi el înţelesese că, deşi ea-1 ura pe Valentine şi nu 
avusese niciodată vreun motiv să n-o facă, resimţea totuşi 
pierderea suferită de el. 

Jace închise ochii pe jumătate şi un şuvoi de imagini se 
derulară în spatele pleoapelor sale: Valentine ridicându-1 din 
iarbă şi îmbrăţişându-1, Valentine ţinându-1 bine la prova unei 
bărci pe lac, arătându-i cum să se echilibreze. Şi apoi alte 



amintiri, mai întunecate: mâna lui Valentine trosnind peste 
obrazul lui, un şoim mort, îngerul încătuşat în pivniţa casei 
Wayland. 

— Jace! 

îşi ridică ochii. Luke stătea în faţa lui, o siluetă neagră 
conturată de soare. Purta jeanşi şi un pulover, ca de obicei - 
nicio concesie pentru albul funerar din partea lui. 

— S-a sfârşit, zise Luke. Ceremonia. A fost scurtă. 

— Sunt sigur că a fost. Jace îşi înfipse degetele în pământ, 
lângă el, salutând râcâitul dureros al ţărânii pe vârful degetelor 
sale. A spus cineva ceva? 

— Doar cuvintele obişnuite. 

Luke se aşeză pe pământ, lângă Jace, strâmbându-se puţin de 
durere. Jace nu-1 întrebase cum fusese bătălia; nu voia cu 
adevărat să afle. Ştia că se terminase mult mai repede decât s-ar 
fi aşteptat oricine - după moartea lui Valentine, demonii pe 
care îi invocase el fugiseră în noapte, ca o ceaţă risipită de 
soare. Dar asta nu însemna că nu fuseseră morţi. Valentine nu 
fusese singurul mort ars în Alicante în aceste ultime zile. 

— Şi Clary n-a fost. . . vreau să spun, ca n-a. . . 

— Dac-a venit la funeralii? Nu. N-a vrut. 
Jace îl simţi pe Luke studiindu-1, dintr-o parte. 

— N-ai mai văzut-o? îl întrebă. De-atunci de când. . . 

— Nu, de la lac, zise Jace. Asta a fost prima oară când m-au 
lăsat să părăsesc spitalul şi a trebuit să vin aici. 

— N-a trebuit, zise Luke. Puteai să stai deoparte. 

— Am vrut, recunoscu Jace. Orice ar dovedi asta despre 
mine. 

— Funeraliile sunt pentru vii, Jace, nu pentru morţi. 
Valentine a fost mai mult un tată pentru tine decât a fost pentru 
Clary, chiar dacă nu aveţi acelaşi sânge. Tu eşti cel care are de 
ce să-şi ia rămas-bun. Tu eşti cel căruia o să-i lipsească. 



— Nu credeam că-mi este permis să-mi lipsească. 

— Nu l-ai cunoscut niciodată pe Stephen Herondale, zise 
Luke. Şi ai venit la Robert Lightwood când încă erai doar un 
copil. Valentine a fost tatăl copilăriei tale. Ar trebui să-i simţi 
lipsa. 

— Mă gândesc în continuare la Hodge, zise Jace. Sus, la 
Citadelă, l-am tot întrebat de ce nu mi-a spus niciodată cine 
eram - încă mai credeam că eram în parte demon, pe atunci -, 
iar el îmi tot răspundea că nu ştiuse. Am crezut doar că minţea, 
însă acum mă gândesc că vorbea serios. El a fost unul dintre 
puţinii oameni care au ştiut vreodată că exista un copil 
Herondale care supravieţuise. Când am apărut eu la Institut, el 
habar n-avea care dintre fiii lui Valentine eram. Cel adevărat 
sau cel adoptat? Aş fi putut fi oricare. Demonul sau îngerul. Iar 
adevărul e că nu cred c-a ştiut-o vreodată, nu până ce nu 1-a 
văzut pe Jonathan la Citadelă, când şi-a dat seama. Aşa că el a 
încercat doar să facă tot ce i-a stat în puteri ca să mă crească 
oricum, în toţi acei ani, până când Valentine s-a arătat din nou. 
A fost nevoie de un soi de credinţă, nu crezi? 

— Da, zise Luke, cred că da. 

— Hodge a spus despre el că se gândise că poate timpul ar fi 
putut schimba lucrurile, indiferent de sânge. Eu mă tot întreb - 
dacă aş fi stat cu Valentine, dacă el nu m-ar fi trimis la familia 
Lightwood, aş fi fost exact ca Jonathan? Aşa aş fi fost ca 
acum? 

— Contează? zise Luke. Eşti cel care eşti acum dintr-un 
motiv. Şi dacă mă întrebi pe mine, cred că Valentine te-a trimis 
la familia Lightwood pentru că a ştiut că era cea mai bună 
şansă pentru tine. Poate c-a avut şi alte motive. Dar nu poţi 
ignora faptul că te-a trimis la nişte oameni despre care a ştiut că 
or să te iubească şi or să te crească dăruindu-ţi toată dragostea 
lor. S-ar putea să fi fost unul dintre puţinele lucruri pe care el 



le-a făcut într-adevăr pentru altcineva. 

Puse o mână pe umărul lui Jace şi-1 strânse, cu un gest atât de 
patern, încât aproape că-1 făcu pe Jace să zâmbească. 

— Eu, în locul tău, n-aş uita asta, încheie Luke. 

Stând şi uitându-se afară pe fereastra camerei lui Isabelle, 
Clary urmări fumul ce păta cerul peste Alicante ca o mână 
murdară pe un geam. II ardeau pe Valentine în ziua aceea, ştia; 
îl ardeau pe tatăl ei, în necropola aflată imediat dincolo de 
porţile oraşului. 

— Ştii despre sărbătorirea din seara asta, nu? 

Clary se întoarse şi o văzu pe Isabelle în spatele ei, ţinând 
ridicate două rochii pe lângă ea, una albastră şi una gri metalic. 

— Pe care zici c-ar trebui s-o port? 

Pentru Isabelle, gândi Clary, hainele erau întotdeauna o 
terapie. 

— Pe cea albastră. 

Isabelle puse rochiile înapoi pe pat. 

— Tu ce-o să porţi? Vii şi tu, nu-i aşa? 

Clary se gândi la rochia argintie de pe fundul cufărului de 
haine al lui Amatis, la minunatul material subţire ca borangicul 
al acesteia. Dar Amatis probabil că n-avea s-o lase niciodată pe 
ea s-o îmbrace. 

— Nu ştiu, zise ea. Probabil jeanşi şi mantia mea verde. 

— Plictisitor, zise Isabelle. Se întoarse către Aline, care 
stătea într-un fotoliu lângă pat, citind. Tu nu crezi că e 
plictisitor? 

— Cred că ar trebui s-o laşi pe Clary să poarte ce vrea ea. 
Aline nu-şi ridică ochii din carte. De altfel, nu e ca şi când s-ar 
îmbrăca frumos pentru cineva. 

— Se îmbracă frumos pentru Jace, zise Isabelle, de parcă asta 
ar fi fost evident. Cum şi trebuie. 



Aline îşi ridică privirea, clipind nedumerită, apoi zâmbi. 

— Oh, da. Tot uit. Trebuie să fie aiurea acum, nu-i aşa, ştiind 
că nu e fratele tău? 

— Nu, răspunse Clary ferm. Să mă gândesc că era fratele 
meu a fost aiurea. Acum pare... corect. îşi întoarse din nou 
ochii spre fereastră. Nu că l-aş mai fi văzut de când am aflat. 
Mai exact, de când ne-am întors în Alicante. 

— Asta-i ciudat, zise Aline. 

— Nu e ciudat, zise Isabelle, aruncându-i lui Aline o privire 
plină de înţeles, pe care Aline nu păru s-o observe. El a fost în 
spital. A ieşit abia azi. 

— Şi n-a venit imediat să te vadă? o întrebă Aline pe Clary. 

— N-a putut, zise Clary. Trebuia să se ducă la funeraliile lui 
Valentine. Nu le putea pierde. 

— Poate, zise Aline veselă. Sau poate că nu mai e atât de 
interesat de tine. Vreau să spun, acum, odată ce nu mai e 
interzis. Unii oameni nu vor decât ceea ce nu pot avea. 

— Nu şi Jace, zise Isabelle repede. Jace nu e aşa. 
Aline se ridică, lăsându-şi cartea pe pat. 

— Ar trebui să mă duc să mă îmbrac. Ne vedem diseară? 
Şi, cu acestea, ieşi din cameră, fredonând pentru sine. 
Isabelle o urmări plecând şi clătină din cap. 

— Crezi că nu te place? zise ea. Vreau să spun, e geloasă? 
Chiar păruse interesată de Jace. 

— Ha! Clary se amuză scurt. Nu, nu e interesată de Jace. 
Cred că e doar una dintre acele persoane care spun orice le 
trece prin cap oricând le trece. Şi, cine ştie, poate că are 
dreptate. 

Isabelle îşi scoase acul din păr, lăsându-şi pletele să-i cadă pe 
umeri, Veni spre Clary, alăturându-i-se la fereastră. Cerul era 
curat acum, dincolo de turnurile demonilor; fumul se risipise. 

— Tu crezi că are dreptate? 



— Nu ştiu. Va trebui să-1 întreb pe Jace. Bănuiesc c-o să-1 
văd diseară, la petrecere. Sau la sărbătorirea victoriei sau cum 
s-o fi numind. îşi ridică ochii spre Isabelle. Ai idee cum va fi? 

— Va fi o paradă, zise Isabelle, şi focuri de artificii, probabil. 
Muzică, dans, jocuri, lucruri de genul ăsta. Ca un mare bâlci 
stradal din New York. Aruncă o privire pe fereastră, cu o 
expresie melancolică. Lui Max i-ar fi plăcut la nebunie. 

Clary întinse mâna şi-o mângâie pe Isabelle pe păr, aşa cum 
ar fi mângâiat-o pe sora ei, dacă ar fi avut una. 

— Ştiu că i-ar fi plăcut. 

Jace a trebuit să bată a doua oară la uşa casei de pe vechiul 
canal, până auzi paşii grăbiţi ai cuiva venind să-i răspundă; 
inima îi tresăltă şi apoi i se linişti la loc, când uşa se deschise şi 
Amatis Herondale apăru în prag, uitându-se la el surprinsă. 
Arăta de parcă s-ar fi pregătit de petrecere. Purta o rochie 
lungă, cenuşiu-deschis, şi cercei discreţi, metalici, care se 
asortau cu şuviţele de păr cărunte. 

— Da? 

— Clary, începu el şi se opri, neştiind exact ce să zică. 
Unde-i era elocvenţa? O avusese întotdeauna, chiar şi atunci 

când nu mai avea nimic altceva, dar acum se simţea ca şi când 
fusese spintecat şi toate vorbele de duh, spirituale, se 
scurseseră din el, lăsându-1 gol. 

— Mă întrebam dacă e Clary aici. Speram să vorbesc cu ea. 
Amatis clătină din cap. Ii trecuse surprinderea şi se uita la el 

destul de stăruitor cât să-1 facă nervos. 

— Nue acasă. Cred că e pe la familia Lightwood. 

— Oh! Jace se miră cât de dezamăgit se simţea. îmi cer 
iertare că v-am deranjat. 

— Niciun deranj. De fapt, chiar mă bucur că eşti aici, zise ea 
abrupt. Voiam să-ţi vorbesc despre ceva. Intră puţin în vestibul; 



mă întorc imediat. 

Jace intră, iar ea dispăru pe culoar. Se întrebă despre ce 
Dumnezeu voia ea să stea de vorbă cu el. Poate Clary hotărâse 
că nu voia să mai aibă de-a face cu el şi o alesese pe Amatis 
să-i înmâneze mesajul. 

Amatis veni înapoi într-o clipită. Nu ţinea în mână nimic care 
să semene a bilet - spre uşurarea lui Jace -, ci o cutie mică, 
metalică. Era un obiect delicat, împodobit cu păsări desenate. 

— Jace, zise Amatis. Luke mi-a spus că tu eşti băiatul lui 
Stephen - că Stephen Herondale a fost tatăl tău. Mi-a povestit 
tot ce s-a întâmplat. 

Jace dădu din cap, cum i se părea că se cuvenea să facă. 
Veştile se răspândeau încet, cum îi plăcea lui; din fericire, avea 
să fie înapoi, în New York, mai înainte ca toată lumea din Idris 
să ştie şi să se holbeze de fiecare dată la el. 

— Ştii că eu am fost căsătorită cu Stephen mai înainte de 
mama ta, continuă Amatis, cu vocea crispată, de parcă ar fi 
durut-o să spună cuvintele. 

Jace se uită lung la ea - voia să-i vorbească despre mama lui? 
îi purta pică pentru că îi reînvia amintiri neplăcute despre o 
femeie care murise practic mai înainte de a se fi născut el? 

— Dintre toate persoanele în viaţă, astăzi, eu l-am cunoscut 
probabil cel mai bine pe tatăl tău. 

— Da, zise Jace, dorindu-şi să se fi aflat în altă parte. Sunt 
sigur că asta-i adevărat. 

— Ştiu că probabil ai nişte sentimente foarte amestecate în 
ceea ce-1 priveşte, zise ea, surprinzându-1 mai ales pentru că era 
adevărat. Nu l-ai cunoscut niciodată. N-a fost el cel care te-a 
crescut. Nici măcar nu semeni prea mult cu el, în afară de părul 
blond - dar ochii ăia ai tăi... nu ştiu de unde-i ai. Sau poate 
sunt eu nebună să te bat la cap cu asta. Poate că nu vrei de fapt 
să ştii nimic despre Stephen. Dar el a fost tatăl tău şi dacă te-ar 



fi cunoscut... îi întinse brusc cutia, aproape facându-1 să sară 
înapoi. Astea sunt câteva lucruri de-ale lui pe care eu le-am 
păstrat, de-a lungul anilor. Scrisori pe care le-a scris el, 
fotografii, un arbore genealogic. Piatra lui de lampa-vrăjitoarei. 
Poate că nu ai întrebări acum, dar într-o zi probabil că o să ai, 
iar atunci. . . iar atunci, o să ai asta. 

Rămase nemişcată, dându-i cutia de parcă îi oferea o comoară 
preţioasă. Jace întinse mâna şi o luă de la ea fără niciun cuvânt; 
era grea, iar metalul era rece pe pielea lui. 

— Mulţumesc, zise el. Doar atât reuşi să spună. Şovăi, apoi 
adăugă: Ar fi un singur lucru. Ceva care m-a nedumerit. 

— Da? 

— Dacă Stephen a fost tatăl meu, atunci Inchizitoarea, 
Imogen, a fost bunica mea? 

— A fost. . . Amatis se opri. O femeie foarte dificilă. Insă da, 
a fost bunica ta. 

— Mi-a salvat viaţa, zise Jace. Vreau să spun, multă vreme 
s-a purtat de parcă m-ar fi urât de moarte. Dar apoi a văzut 
asta. 

Trase de gulerul cămăşii într-o parte, arătându-i lui Amatis 
cicatricea în formă de stea de pe umărul lui. 

— Şi mi-a salvat viaţa. Dar ce i-a putut spune cicatricea mea? 
Amatis făcu ochii mari. 

— Nu-ţi aminteşti să fi căpătat cicatricea, nu? 
Jace clătină din cap. 

— Valentine mi-a spus că era o rană de când eram prea mic 
să-mi amintesc, dar acum. . . nu mai ştiu dacă-1 cred. 

— Nu e o cicatrice. Este un semn din naştere, ca să spun aşa, 
şi un secret de familie pentru neamul Herondale. Povestea pe 
care mi-a spus-o Stephen este că, în urmă cu mulţi ani, un 
strămoş Herondale s-a întâlnit cu un înger. îngerul 1-a atins pe 
umăr, iar atingerea lui i-a lăsat un semn în formă de stea. Este 



semnul cuiva care a avut contact cu un înger. Semnul acesta se 
va transmite prin sângele lui: toţi urmaşii lui îl vor avea. 

Jace se gândi la Ithuriel, torturat şi murind în pivniţa 
conacului Wayland. Nu spusese nimănui de întâlnirea aceea şi 
bănuia că nici Clary nu vorbise. Era prea crud, prea intim şi 
prea dureros. 

— Deci oricine are contact cu un înger, un înger adevărat, 
viu, ar putea avea un semn din acesta? Nu doar un Herondale? 

Amatis păru nedumerită. 

— Presupun, dar n-am auzit pe nimeni altcineva să fi avut un 
astfel de contact. Conclavul ştii că susţine că nimeni în afară de 
Jonathan Vânătorul de umbre n-a văzut vreodată un înger 
faţă-n faţă. Dar asta mi-a povestit tatăl tău. 

Ea îşi atinse braţul drept, sub umăr. 

— Cicatricea lui era aici. N-am auzit pe nimeni - în afară de 
cei din neamul Herondale - să mai aibă vreun semn ca ăsta. 
Imogen probabil că 1-a văzut şi a ghicit cine erai de fapt. 

Jace se uită lung la Amatis, însă fără s-o vadă. Vedea noaptea 
aceea de pe vas; puntea udă, neagră, şi pe Inchizitoare murind 
la picioarele sale. 

— Ea mi-a spus ceva, zise el, când a murit. A spus „Tatăl tău 
ar fi mândru de tine". Am crezut că o spusese doar ca pe o 
cruzime. Credeam că se referea la Valentine. . . 

Amatis clătină din cap. 

— Se referea la Stephen, zise ea blând. Şi avea dreptate. Ar fi 
fost mândru. 

Clary deschise uşa de la intrarea în casa lui Amatis şi păşi 
înăuntru, gândindu-se cât de repede îi devenise familiară 
locuinţa aceea. Nu mai făcea eforturi să ţină minte drumul până 
la uşa din faţă, sau modul în care clanţa se înţepenea puţin când 
o deschidea. Sclipirea soarelui în canal îi era familiară, ca şi 



priveliştea oraşului, de la fereastră. Aproape că-şi putea 
imagina cum ar fi să trăiască aici, aproape că-şi imagina cum ar 
fi dacă Idrisul ar fi fost domiciliul ei. Se întrebă ce i-ar fi lipsit 
în primul rând. Mâncarea chinezească la pachet? Filmele? 
Magazinul Midtown Comics? 

Se pregătea să se îndrepte spre scări, când auzi venind din 
living vocea mamei sale - ascuţită şi uşor agitată. Dar de ce ar 
fi putut fi Jocelyn supărată? Totul era bine acum, nu? Fără să 
se gândească o clipă, Clary se lipi de perete lângă uşa 
livingului şi ascultă. 

— Ce vrei să spui? Că rămâi? zicea Jocelyn. Adică nu te mai 
întorci deloc la New York? 

— Am fost rugat să rămân în Alicante şi să reprezint 
vârcolacii în Consiliu, zise Luke. Le-am spus că o să le dau 
răspunsul în seara asta. 

— N-ar putea altcineva să facă asta? Unul dintre conducătorii 
de haită de-aici, din Idris? 

— Eu sunt singurul conducător de haită care a fost înainte un 
vânător de umbre. De aceea mă vor pe mine, oftă el. Eu am 
început toate acestea, Jocelyn. Ar trebui să stau aici şi să 
conduc până la capăt. 

Urmă o tăcere scurtă. 

— Dacă aşa te îndeamnă pe tine conştiinţa, atunci fireşte că 
ar trebui să rămâi, zise Jocelyn în cele din urmă, dar din voce 
nu părea convinsă. 

— Va trebui să vând magazinul de cărţi. Să-mi pun afacerile 
în ordine. Luke părea morocănos. N-o să mă mut imediat. 

— Pot să am eu grijă de asta. După tot ce ai făcut. . . 
Jocelyn părea să nu mai aibă energia să-şi menţină tonul 

optimist. Vocea i se stinse, iar tăcerea se întinse atât de mult, 
încât Clary se gândi să-şi dreagă glasul şi să intre în living, 
anunţându-şi prezenţa acolo. 



Un moment mai târziu, se bucură că n-o făcuse. 

— Uite, zise Luke, am vrut să-ţi spun asta de multă vreme, 
dar n-am facut-o. Ştiam că n-avea să conteze, chiar dacă o 
spun, din pricina a ceea ce sunt. Tu n-ai vrut niciodată ca asta 
să fie o parte din viaţa lui Clary. Dar ea ştie acum, aşa că 
bănuiesc că nu schimbă nimic. Şi aş putea foarte bine să-ţi spun 
şi ţie. Te iubesc, Jocelyn. Te iubesc de douăzeci de ani. 

Făcu o pauză. Clary îşi ciuli urechea să audă răspunsul 
mamei sale, dar Jocelyn tăcea. în cele din urmă, Luke vorbi din 
nou, cu voce sumbră. 

— Trebuie să mă întorc la Consiliu şi să le spun că rămân. 
N-o să mai vorbim niciodată despre asta. Mă simt doar mai 
bine că ţi-am spus, după atâta timp. 

Clary se lipi de perete, când Luke, cu capul în jos, ieşi cu paşi 
apăsaţi din living. Trecu pe lângă ea fară să pară c-o vede şi 
deschise cu forţă uşa de la intrare. Rămase un moment acolo, 
uitându-se orbit la soarele ce se reflecta în apa canalului. Apoi 
plecă, trântind uşa în urma lui. 

Clary rămase pe loc, cu spatele lipit de perete. Se simţea 
groaznic de tristă pentru Luke şi groaznic de tristă pentru 
mama ei, deopotrivă. Părea că Jocelyn nu-1 iubea, de fapt, pe 
Luke şi poate că niciodată n-ar fi putut. Pe undeva era la fel 
cum fusese între ea şi Simon, cu excepţia faptului că nu vedea 
cum Luke şi mama ei ar putea aranja lucrurile. Nu dacă el avea 
să rămână în Idris. Simţi că o ustură ochii din pricina 
lacrimilor. Era gata să se întoarcă şi să intre în living, când auzi 
zgomotul uşii dinspre bucătărie şi o altă voce. Aceasta suna 
obosită şi puţin resemnată. Amatis. 

— îmi cer iertare că am auzit fară să vreau, dar mă bucur că 
el rămâne, zise sora lui Luke. Nu doar pentru că va fi lângă 
mine, ci pentru că asta îi va da o şansă să se lecuiască de tine. 

Jocelyn păru că se apără. 



— Amatis... 

— A trecut multă vreme, Jocelyn, zise Amatis. Dacă nu-1 
iubeşti, ar fi trebuit să-1 laşi în pace. 

Jocelyn rămase tăcută. Clary ar fi vrut să vadă expresia 
mamei sale - oare arăta tristă? Mânioasă? Resemnată? 
Amatis scoase o scurtă exclamaţie. 

— Cel puţin. . . tu îl iubeşti? 

— Amatis, nu pot. . . 

— Da, îl iubeşti! se auzi un sunet puternic, de parcă Amatis 
îşi plesnise palmele. Ştiam eu că da! întotdeauna am ştiut! 

— Nu contează. Jocelyn părea obosită. N-ar fi corect faţă de 
Luke. 

— Nu vreau s-aud. 

Se auzi un foşnet, iar Jocelyn scoase o exclamaţie de protest. 
Clary se întrebă dacă Amatis chiar o înşfacase pe mama ei. 

— Dacă îl iubeşti, du-te în clipa asta şi spune-i. în clipa asta, 
mai înainte să ajungă la Consiliu. 

— Dar ei vor ca Luke să fie membru în Consiliu! Şi el vrea. . . 

— Tot ce vrea Lucian, zise Amatis ferm, eşti tu. Tu şi Clary. 
Asta e tot ce ar putea să vrea vreodată. Acum, du-te! 

Mai înainte să aibă Clary vreo şansă să se mişte, Jocelyn se 
năpusti pe hol. O luă către uşă. . . şi o văzu pe Clary, lipită de 
perete. Oprindu-se, deschise gura, surprinsă. 

— Clary! Parcă voia să se prefacă degajată şi veselă, dar eşuă 
lamentabil. Nu mi-am dat seama că erai aici. 

Clary de desprinse de perete, apucă iute clanţa uşii de la 
intrare şi deschise larg uşa. Razele puternice ale soarelui 
inundară holul. Jocelyn clipi des, în lumina orbitoare, în 
continuare cu ochii pe fiica ei. 

— Dacă nu te duci după Luke, zise Clary, vorbind foarte clar, 
eu, personal, te omor. 

Pentru o clipă, Jocelyn păru uluită. Apoi zâmbi. 



— Ei bine, zise ea, dacă pui problema aşa... 

în clipa următoare ieşi din casă, grăbindu-se pe străduţa de pe 
lângă canal către sala Acordurilor. Clary închise uşa în urma ei 
şi se rezemă cu spatele de ea. 

Amatis, ieşind din living, se repezi pe lângă ea ca să se aplece 
peste pervazul ferestrei, uitându-se îngrijorată pe geam. 

— Crezi că o să-1 prindă din urmă înainte să ajungă la Palat? 

— Mama şi-a petrecut toată viaţa alergând după mine, zise 
Clary. Se mişcă repede. 

Amatis se uită spre ea şi zâmbi. 

— Oh, mi-am adus aminte, zise ea. Jace a trecut pe-a ici, să te 
vadă. Cred că speră să te întâlnească la petrecere, diseară. 

— Da? zise Clary, gânditoare. 

Aş putea foarte bine să întreb. Cine nu riscă, nu câştigă. 

— Amatis? începu ea, iar sora lui Luke se întoarse de la 
fereastră, uitându-se la ea, curioasă. 

— Da? 

— Rochia aceea argintie a ta, din cufăr, zise Clary. Poţi să 
mi-o împrumuţi? 

Străzile se umpleau deja de lume, când Clary se întoarse pe 
jos, prin oraş, către casa familiei Lightwood. Se înserase, iar 
luminile începuseră să se aprindă, impregnând aerul cu o 
strălucire palidă. Grupuri de flori albe, cu înfăţişare cunoscută, 
atârnau din coşuleţe prinse pe ziduri, înmiresmând aerul cu 
parfumul lor picant. Rune de foc, de un auriu-închis, ardeau pe 
uşile caselor pe lângă care trecea; runele vorbeau despre 
victorie şi despre bucurie. 

Pe străzi erau vânători de umbre. Niciunul nu purta costumul 
de luptă - erau gătiţi care mai de care, într-o multitudine de 
stiluri, de la modern la ceea ce păreau costumaţii istorice. Era o 
noapte neobişnuit de caldă, aşa că puţină lume purta haine 



groase, dar erau multe femei în ceea ce i se păreau lui Clary a fi 
rochii de bal, legănându-şi pe stradă fustele ample. O siluetă 
zveltă şi întunecată traversă chiar în faţa ei, când coti către casa 
familiei Lightwood, şi văzu că era Raphael; se ţinea de mână 
cu o femeie înaltă, cu părul negru, într-o rochie roşie de 
cocktail. El aruncă o privire peste umăr şi zâmbi spre Clary, un 
zâmbet care-i provocă un mic fior prin corp şi o făcu să-şi 
spună că într-adevăr repudiaţii aveau ceva nepământean în ei, 
ceva nepământean şi înfricoşător. însă probabil că nu tot ce era 
înfricoşător trebuia să fie, neapărat, şi rău. 

Deşi, ea avea îndoieli în privinţa lui Raphael. 

Uşa casei familiei Lightwood era deschisă şi mai mulţi 
membri ai familiei stăteau deja afară, pe caldarâm. Maryse şi 
Robert Lightwood sporovăiau cu alţi doi adulţi; când ei se 
întoarseră, Clary văzu cu o uşoară surpriză că erau cei doi 
Penhallow, părinţii lui Aline. Maryse îi zâmbi, când ea trecu pe 
lângă ei; era îmbrăcată elegant, într-un costum bleumarin de 
mătase, cu părul strâns la spate cu o panglică lată de argint, 
descoperindu-i faţa severă. Arăta exact ca Isabelle - semăna 
atât de mult, încât Clary ar fi vrut să întindă o mână şi să i-o 
pună pe umăr. Maryse totuşi părea foarte tristă, chiar şi când 
zâmbea, iar Clary se gândi: îşi aduce aminte de Max, ca şi 
Isabelle, şi se gândeşte cât de mult i-ar fi plăcut lui seara asta. 

— Clary! 

Isabelle se repezi să coboare treptele de la intrare, cu părul 
negru fluturând în urma ei. Nu purta niciuna dintre rochiile pe 
care i le arătase lui Clary mai devreme, ci o incredibilă rochie 
de satin auriu, care-i strângea trupul ca petalele închise ale unui 
boboc de floare. In picioare avea sandale cu toc cui, iar Clary 
îşi aduse aminte ce îi spusese Isabelle odată despre cât de mult 
îi plăceau tocurile înalte, şi râse în sinea ei. 

— Arăţi fantastici 



— Mulţumesc. Clary trase, puţin înfumurată, de materialul 
diafan al rochiei argintii. 

Era probabil cel mai feminin lucru pe care îl purtase vreodată, 
îi lăsa umerii descoperiţi şi, ori de câte ori îşi simţea vârfurile 
părului gâdilându-i pielea, trebuia să-şi înăbuşe dorinţa de a 
căuta un pulover sau un hanorac în care să se ascundă. 

— Şi fu la fel. 

Isabelle se aplecă să-i şoptească la ureche: 

— Jace nu-i aici. 
Clary bătu în retragere. 

— Atunci unde...? 

— Alee spune că s-ar putea să fie în piaţă, unde or să fie 
focurile de artificii. îmi pare rău, dar habar n-am ce-i cu el. 

Clary ridică din umeri, încercând să-şi ascundă dezamăgirea. 

— E-n regulă. 

Alee şi Aline se rostogoliră din casă în urma lui Isabelle, 
Aline într-o rochie roşu aprins, care-i făcea părul să arate 
izbitor de negru. Alee se îmbrăcase ca de obicei, într-un 
pulover şi pantaloni închişi la culoare, deşi Clary trebui să 
admită că, în sfârşit, puloverul părea să nu aibă nicio ruptură 
vizibilă. El îi zâmbi lui Clary, iar ea se gândi, surprinsă, că 
într-adevăr arăta altfel. Cumva mai uşor, de parcă i se luase o 
povară de pe umeri. 

— N-am mai fost niciodată la o sărbătoare unde să fie şi 
repudiaţi, zise Aline, privind cu nervozitate pe stradă, unde o 
fată spiriduş, al cărei păr lung era împletit cu flori - nu, se 
corectă Clary, părul ei era din flori, unite prin lujeri verzi, 
delicaţi -, smulse câteva flori dintr-un coş suspendat, se uită la 
ele gânditoare, şi le mâncă. 

— O să-ţi placă, zise Isabelle. Ei ştiu să se distreze. 

Le făcu semn de rămas-bun părinţilor ei şi porniră către piaţă, 
Clary continuând să se lupte cu impulsul de a-şi acoperi 



jumătatea de sus a corpului încrucişându-şi braţele peste piept. 
Rochia se înfoia pe lângă picioarele ei, ca fumul învâltorat de 
vânt. Ea îşi aminti de fumul care se înălţase peste Alicante mai 
devreme în ziua aceea şi se înfioră. 

— Salut! zise Isabelle. 

Clary îşi ridică privirea şi îi zări pe Simon şi pe Maia venind 
spre ei, pe stradă. Nu-1 văzuse pe Simon aproape toată ziua; 
fusese la Sală, ca să asiste la întrunirea preliminară a 
Consiliului, pentru că, spusese el, era curios să vadă pe cine 
alegeau să ocupe fotoliul vampirilor în Consiliu. Clary nu şi-o 
putea imagina pe Maia purtând ceva într-atât de feminin cum ar 
fi o rochie şi, într-adevăr, era îmbrăcată în pantaloni de 
camuflaj largi şi cu talie joasă, şi un tricou negru, pe care scria 
ALEGE-ŢI ARMA, iar sub aceste cuvinte erau desenate nişte 
zaruri. Era un tricou de jucător, gândi Clary, întrebându-se dacă 
Maia chiar era jucător sau purta tricoul doar ca să-1 
impresioneze pe Simon. Dacă era aşa, atunci alesese bine. 

— Vă duceţi în Piaţa îngerului? 

Maia şi Simon recunoscură că da şi o porniră către Palat 
împreună, într-un grup prietenos. Simon rămase mai în urmă, 
ca să ajungă lângă Clary; merseră o vreme în tăcere. Era bine 
doar să fie din nou atât de aproape de Simon - el fusese prima 
persoană pe care voise ea s-o vadă de cum se întorsese în 
Alicante. îl îmbrăţişase foarte strâns, bucuroasă că era întreg, şi 
îi atinsese Pecetea de pe frunte. 

— Te-a salvat? întrebase ea, disperată să audă că ceea ce 
făcuse pentru el nu fusese fără niciun rost. 

— M-a salvat, răspunsese el. 

— Mi-aş dori să ţi-o pot şterge, zisese ea. Aş vrea să ştiu ce ţi 
s-ar putea întâmpla din cauza ei. 

El o luase de încheietura mâinii şi îi dusese blând mâna în 
jos, pe lângă corp. 



— Vom aştepta, zisese el, şi vom vedea. 

îl studiase îndeaproape, dar trebuise să admită că Pecetea nu 
părea să-1 fi afectat în niciun fel vizibil. El părea să fie acelaşi 
ca întotdeauna. Doar Simon. Numai că începuse să-şi pieptene 
părul un pic altfel, ca să-şi acopere Pecetea; dacă nu ştiai 
dinainte că era acolo, n-ai fi ghicit. 

— Cum a fost şedinţa? îl întrebă Clary acum, cercetându-1 
iarăşi cu privirea din cap până-n tălpi, ca să vadă dacă se 
îmbrăcase de sărbătoare. 

Nu se gătise, dar ea nu l-ar fi putut învinui - jeanşii şi tricoul 
pe care le purta erau tot ce avea el de îmbrăcat. 

— Pe cine au ales? 

— Nu pe Raphael, răspunse Simon, sunând de parcă ar fi fost 
mulţumit de asta. Pe un alt vampir. Are un nume pretenţios. 
Nightshade» sau ceva de genul ăsta. 

— Ştii, m-au întrebat dacă n-aş vrea să desenez eu simbolul 
Noului Consiliu, zise Clary. E o onoare. Am zis că da. O să 
aibă runa Consiliului înconjurată de simbolurile celor patru 
neamuri de repudiaţi. O lună pentru vârcolaci, şi mă gândeam 
la un trifoi cu patru foi pentru spiritele naturii. O carte de 
farmece pentru vrăjitori. Dar nu-mi vine nicio idee pentru 
vampiri. 

— Ce-ai zice de un colţ? sugeră Simon. Poate unul din care 
să picure sânge. 

Şi îşi dezveli dinţii. 

— Mersi, zise Clary. Asta-mi e de mare ajutor. 

— Mă bucur că ţi-au cerut-o ţie, zise Simon, mai serios. 
Meriţi onoarea. Meriţi o medalie, serios, pentru ceea ce ai făcut 
tu. Cu runa Alianţei şi toate celelalte. 

Clary ridică din umeri. 

— Nu ştiu ce să zic. Vreau să spun, bătălia abia de-a durat 



Umbra nopţii (lb. engleză). 



zece minute, la urma urmelor. Nu ştiu cât am fost eu de ajutor. 

— Eu am fost în bătălia aceea, Clary, zise Simon. Poate c-a 
durat vreo zece minute, dar au fost cele mai cumplite zece 
minute din viaţa mea. Şi nu prea vreau să vorbesc despre asta. 
Dar pot să pun pariu că şi în alea zece minute ar fi fost mult 
mai mulţi morţi, dacă n-ai fi fost tu. De altfel, bătălia a fost 
doar o parte din toată povestea. Dacă nu ai fi făcut tu ce ai 
făcut, atunci n-ar exista acum niciun Consiliu Nou. Am fi 
vânători de umbre şi repudiaţi urându-ne unii pe alţii, în loc să 
fim vânători de umbre şi repudiaţi mergând la o petrecere 
împreună. 

Clary simţi un nod în gât şi îşi aţinti privirea drept înainte, 
impunându-şi să nu lăcrimeze. 

— Mulţumesc, Simon. 

Şovăi, dar atât de vag, încât oricine altcineva în afară de 
Simon n-ar fi remarcat. Dar el remarcase. 

— Ce s-a întâmplat? o întrebă el. 

— Mă întrebam doar ce o să facem când o să ne întoarcem 
acasă, zise ea. Vreau să spun, ştiu că Magnus a avut grijă de 
mama ta ca să nu se îngrijoreze că ai plecat, dar... şcoala. Am 
pierdut o grămadă. Şi nici măcar nu ştiu dacă. . . 

— Tu n-o să te întorci, zise Simon, liniştit. Crezi că nu ştiu 
asta? Eşti vânător de umbre acum. O să-ţi închei educaţia la 
Institut. 

— Bine, dar tu? Tu eşti vampir. O să te întorci pur şi simplu 
la şcoală? 

— Da, zise Simon, surprinzând- o. Mă întorc. Vreau o viaţă 
normală, pe cât e cu putinţă aşa ceva. Vreau liceu şi colegiu şi 
toate celelalte. 

Ea îi strânse mâna. 

— Atunci ar trebui să le ai. îi zâmbi. Bineînţeles, toată lumea 
o să înnebunească atunci când o să te-arăţi la şcoală. 



— O să înnebunească? De ce? 

— Pentru că eşti mult mai sexy acum decât atunci când ai 
plecat. Ea ridică din umeri. E adevărat. Probabil că ţi se trage 
de la faptul că eşti vampir. 

Simon păru buimăcit. 

— Sunt mai sexy acum? 

— Negreşit. Vreau să spun, uită-te la tipele-alea două de 
colo. Amândouă sunt leşinate după tine. 

îi arătă la vreo câţiva metri în faţa lor, unde Isabelle şi Maia o 
luaseră înainte şi mergeau una lângă alta, cu capetele întoarse 
una spre cealaltă. 

Simon se uită şi el spre fete. Clary ar fi putut să jure că roşise. 

— Zău? Uneori stau una lângă alta, şoptesc şi se holbează la 
mine. Habar n-am despre ce-i vorba. 

— Fireşte că nu, rânji Clary. Săracul de tine, cu două fete 
drăguţe care rivalizează pentru dragostea ta. Ai viaţă grea. 

— Bine. Atunci spune-mi tu pe care s-o aleg. 

— Exclus! Asta depinde de tine. 
îşi coborî din nou vocea. 

— Uite, poţi să te întâlneşti cu oricine vrei tu, iar eu o să te 
sprijin total. Sunt trup şi suflet pentru sprijin. Sprijin e al doilea 
nume al meu. 

— Vasăzică de asta nu mi-ai spus niciodată care e al doilea 
nume al tău. Mi-am închipuit eu că trebuia să fie ceva de toată 
jena. 

Clary îi ignoră remarca. 

— Dar promite-mi ceva, bine? Ştiu eu cum fac fetele. Ştiu că 
urăsc ca băieţii cu care se întâlnesc să aibă o fată drept cea mai 
bună prietenă. Promite-mi că n-o să mă scoţi din viaţa ta 
definitiv. Că tot o să mai putem pierde vremea împreună, 
uneori. 

— Uneori? Simon clătină din cap. Clary, nu eşti zdravănă! 



Ei i se strânse inima. 

— Vrei să spui... 

— Vreau să spun că nu m-aş întâlni niciodată cu o fată care ar 
insista să te scot din viaţa mea. Nu e negociabil. Vrei o bucată 
din acest fabulos? - şi arătă spre el însuşi. Ei bine, cea mai 
bună prietenă a mea vine la pachet cu el. N-o să te scot din 
viaţa mea, Clary, nu mai mult decât mi-aş tăia mâna dreaptă şi 
i-aş da-o cuiva cadou de Valentine' s Day. 

— Scârbos, zise Clary. Chiar trebuie? 
El rânji. 

— Trebuie. 

Piaţa îngerului era aproape de nerecunoscut. Palatul era 
luminat alb în capătul îndepărtat al pieţei, în parte ascuns de o 
pădure deasă de copaci uriaşi, plantaţi în mijlocul pieţei. Erau 
în mod evident produsul magiei - deşi, gândi Clary, 
amintindu-şi de abilitatea lui Magnus de a şterpeli cât ai clipi 
mobilier şi ceşti de cafea de prin Manhattan, poate că erau 
chiar copaci adevăraţi, transplantaţi. Copacii se înălţau aproape 
cât turnurile demonilor, trunchiurile lor argintii fiind înfăşurate 
cu panglici, iar crengile fiind învăluite de plase verzi, abia 
vizibile, cu beculeţe colorate. Piaţa mirosea a flori albe, a fum 
şi a frunze. De jur împrejur erau întinse mese şi bănci lungi, iar 
grupuri de vânători de umbre şi de repudiaţi se îmbulzeau în 
jurul lor, râzând, bând şi vorbind. Totuşi, în pofida râsetelor, 
exista şi ceva mohorât amestecat în atmosfera sărbătorească - o 
mâhnire prezentă umăr la umăr cu bucuria. 

Magazinele ce mărgineau piaţa aveau uşile larg deschise, 
lumina revărsându-se din ele pe caldarâm. Petrecăreţii intrau şi 
ieşeau purtând platouri cu mâncare şi pahare cu picior lung 
pline cu vin şi lichide viu-colorate. Simon se uită la o kelpie, 
care trecea pe lângă el ducând un pahar cu un fluid albastru, şi 



ridică din sprânceană. 

— Nu e ca la petrecerea lui Magnus, îl linişti Isabelle. Tot 
ce-i aici ar trebui să poată fi băut în siguranţă. 

— Ar trebui? zise Aline, părând îngrijorată. 

Alee aruncă o privire spre minipădure, luminile colorate 
reflectându-se în irisurile albastre ale ochilor săi. Magnus 
stătea la umbra unui copac, discutând cu o fată în rochie albă, 
cu o coamă de păr şaten-deschis. Ea se întoarse când Magnus 
se uită înspre ei, iar Clary îşi încrucişă pentru o clipă ochii cu 
ea, de la distanţă. Era ceva familiar la ea, deşi Clary n-a fi putut 
spune ce anume. 

Magnus se desprinse din locul lui şi veni către ei, iar fata cu 
care vorbise se strecură în umbrele copacilor şi dispăru. El era 
îmbrăcat ca un gentleman din epoca victoriană, cu un frac lung 
şi negru, peste o vestă de mătase violet. Colţul unei batiste 
brodate cu iniţialele M.B. se iţea din buzunarul vestei sale. 

— Drăguţă vestă, zise Alee, cu un zâmbet. 

— Ai vrea una exact ca asta? întrebă Magnus. De orice 
culoare preferi, fireşte. 

— Nu prea-mi bat eu capul cu hainele, protestă Alee. 

— Şi asta-mi place mie la tine, anunţă Magnus, deşi mi-ar 
plăcea deopotrivă dacă ai avea, probabil, un costum de 
designer. Ce spui? Dolce? Zegna? Armâni? 

Alee bolborosi ceva şi Isabelle râse, iar Magnus se folosi de 
prilej să se aplece spre Clary şi să-i şoptească la ureche. 

— Treptele Palatului Acordurilor. Du-te! 

Ea dădu să-1 întrebe ce voia să spună, dar el deja se întorsese 
la Alee şi la ceilalţi. De altfel, avea bănuiala că ştia şi singură. 
II strânse pe Simon de încheietura mâinii când plecă, iar el se 
întoarse să-i zâmbească, înainte să revină la conversaţia lui cu 
Maia. 

Ea o luă pe la marginea pădurii magice, străbătând piaţa, 



intrând şi ieşind din umbre. Copacii ajungeau până la picioarele 
treptelor Palatului, şi de aceea, probabil, treptele erau aproape 
pustii. Deşi nu în întregime. Aruncând o privire spre uşi, Clary 
putu desluşi o siluetă întunecată cunoscută, stând în umbra unei 
coloane. Inima începu să-i bată mai repede. 
Jace. 

Trebui să- şi ridice fustele în mâini ca să urce scara, de teamă 
că ar putea călca pe ele, sfâşiind materialul delicat. îşi zise că 
mai bine ar fi fost îmbrăcată în haine obişnuite, când se apropie 
de Jace, care stătea cu spatele sprijinit de coloană, uitându-se în 
gol, spre piaţă. El purta cele mai mundane haine ale lui - 
jeanşi, o cămaşă albă şi o jachetă neagră pe deasupra. Şi 
aproape pentru prima oară de când îl cunoştea, se gândi ea, 
părea să nu aibă nicio armă. 

Ea se simţi deodată împopoţonată. Se opri la mică distanţă de 
el, neştiind ce să spună. 

De parcă ar fi simţit-o acolo, Jace îşi ridică ochii. Ţinea ceva 
în poală, observă ea, o casetă argintie. Arăta obosit. Avea 
cearcăne sub ochi şi părul lui de aur pal era ciufulit. Făcu ochii 
mari. 

— Clary? 

— Cine altcineva? 
El nu zâmbi. 

— Nu semeni cu tine. 

— Din cauza rochiei. Netezi cu mâna materialul, 
înfumurându-se. De obicei, nu port lucruri atât de. . . frumoase. 

— întotdeauna arăţi minunat, zise el. 

Ea îşi aminti când îi spusese el prima oară că e frumoasă, în 
sera Institutului. Şi nu i-o spusese ca pe un compliment, ci ca 
pe o constatare, la fel cum era faptul că avea părul roşu şi că-i 
plăcea să deseneze. 

— Dar arăţi. . . distantă. De parcă n-aş putea să te ating. 



Ea veni la el şi se aşeză alături, pe treapta largă din capul 
scării. Simţea piatra rece prin materialul subţire al rochiei, 
întinse o mână spre el; tremura puţin, destul cât să fie vizibil. 

— Atinge-mă, zise ea. Dacă vrei. 

El îi luă mâna şi o duse pe obrazul lui pentru o clipă. Apoi i-o 
aşeză înapoi în poală. Clary se înfioră puţin, amintindu-şi ce 
spusese Aline mai devreme, în dormitorul lui Isabelle. „Poate 
că nu mai e atât de interesat de tine. Vreau să spun, acum, 
odată ce nu mai e interzis." El spusese că ea arăta distantă, însă 
expresia din ochii lui era la fel de îndepărtată ca o galaxie de la 
marginea Universului. 

— Ce-i în cutie? întrebă ea. 

El încă ţinea strâns într-o mână caseta de argint. Era un obiect 
care părea scump, delicat incrustat cu un model cu păsări. 

— Am trecut pe la Amatis mai devreme, azi, să te caut pe 
tine, zise el. Dar nu erai acolo. Aşa că am stat de vorbă cu ea. 
Mi-a dat asta, arătă el spre cutie. I-a aparţinut tatălui meu. 

Pentru o clipă, ea se uită lung la el, fără să înţeleagă. A fost a 
lui Valentine? se gândi ea, iar apoi, cu o tresărire: Nu, nu asta 
vrea să spună. 

— Bineînţeles, zise ea, Amatis a fost căsătorită cu Stephen 
Herondale. 

— M-am uitat prin ea, zise el. Am citit scrisorile, paginile de 
jurnal. Am crezut că dacă fac asta aş putea să simt un soi de 
conexiune cu el. Dintre pagini să sară brusc ceva care să-mi 
spună: „Da, acesta e tatăl tău!". Dar nu simt nimic. Oricine ar fi 
putut scrie lucrurile astea. 

— Jace, zise ea, blând. 

— Şi încă o chestiune, zise el. Eu nu mai am un nume, nu-i 
aşa? Nu sunt Jonathan Christopher - ăsta a fost altcineva. Dar e 
numele cu care am fost obişnuit. 

— Cine ţi-a dat porecla Jace? Ţi-ai născocit-o tu însuţi? 



Jace clătină din cap. 

— Nu. Valentine m-a numit întotdeauna Jonathan. Şi tot aşa 
mi-au spus şi cei de la Institut, la început, când am venit la ei. 
Nu s-a pus niciodată problema că o să ajung să cred că numele 
meu era Jonathan Christopher, ştii - a fost din întâmplare. 
Mi-am dedus numele din jurnalul tatălui meu, dar nu despre 
mine scria el acolo. Nu progresele mele le înregistra. Ci pe ale 
lui Seb... ale lui Jonathan. Aşa că prima oară când i-am spus 
lui Maryse că al doilea nume al meu era Christopher, ea şi-a zis 
că probabil îşi amintise ea greşit şi că al doilea nume al fiului 
lui Michael era Christopher. Trecuseră ani mulţi, la urma 
urmelor. Dar atunci a început ca să-mi spună Jace. A fost de 
parcă ar fi vrut să-mi dea un nume nou, ceva care să-i aparţină 
ei, legat de viaţa mea din New York. Iar mie mi-a plăcut. Nu 
mi-a mai plăcut niciodată Jonathan. 

învârtea cutia în mâini. 

— Mă întreb dacă Maryse a ştiut sau a ghicit, dar pur şi 
simplu n-a vrut să ştie. Ea mă iubea. . . şi nu voia să creadă. 

— Şi tocmai de aceea a fost atât de supărată când a aflat că 
erai fiul lui Valentine, zise Clary. Pentru că s-a gândit că ar fi 
trebuit să ştie deja. Pentru că într-un fel ştiuse. Dar nu vrem 
niciodată să credem lucruri ca ăsta despre persoanele pe care le 
iubim. Şi, Jace, a avut dreptate în privinţa ta. A avut dreptate 
despre cine erai tu de fapt. Şi tu ai un nume. Numele tău e Jace. 
Nu Valentine ţi-a dat numele ăsta, ci Maryse. Singurul lucru 
care face un nume important - şi la fel este şi cu numele tău - 
este că îţi este dat de cineva care te iubeşte. 

— Jace şi mai cum? zise el. Jace Herondale? 

— Oh, te rog, zise ea. Eşti Jace Lightwood. Ştii asta. 

El îşi ridică ochii spre ea. Genele îi învăluiau într-o umbră 
deasă, întunecându-le aurul. Ea se gândi că arăta ceva mai 
puţin distant, deşi probabil că asta era doar în mintea ei. 



— Poate că eşti o persoană diferită de cea care ai crezut că 
eşti, continuă ea, sperând din tot sufletul că el va înţelege ce 
voia să spună. Dar nimeni nu devine o cu totul altă persoană 
peste noapte. Doar pentru că ai aflat că Stephen este tatăl tău 
biologic n-o să te facă automat să-1 iubeşti. Şi nici nu trebuie. 
Valentine n-a fost tatăl tău adevărat, dar nu pentru că nu ai 
sângele lui în vene. Nu a fost tatăl tău adevărat, pentru că nu 
s-a purtat ca un tată. N-a avut grijă de tine. întotdeauna soţii 
Lightwood au fost cei care au avut grijă de tine. Ei sunt familia 
ta. La fel cum mama şi Luke sunt familia mea. întinse mâna ca 
să-i atingă umărul, dar se răzgândi şi îşi trase mâna înapoi. îmi 
pare rău, zise ea. Eu îţi ţin prelegeri, şi tu probabil că ai venit 
aici ca să fii singur. 

— Ai dreptate, zise el. 

Clary simţi că rămâne fără aer. 

— Bine, atunci. Plec. 

Se ridică în picioare, uitând să-şi ţină rochia, şi aproape călcă 
pe tiv. 

— Clary! Lăsând caseta jos, Jace se ridică în picioare. Clary, 
stai. Nu asta am vrut să spun. N-am vrut să spun că voiam să 
fiu singur. Am vrut să spun că ai dreptate despre Valentine... 
despre Lightwood. . . 

Ea se întoarse ca să se uite la el. Stătea pe jumătate în umbră, 
luminile colorate strălucitoare ale petrecerii de jos aruncând 
pete ciudate pe pielea lui. Se gândi la prima oară când îl 
văzuse. Se gândi că i se păruse că semăna cu un leu. Frumos şi 
mortal. Acum i se părea altfel. Pavăza aceea de duritate, 
defensivă, pe care o purta ca pe o armură, dispăruse, iar el îşi 
purta în schimb rănile, la vedere, cu mândrie. Nici măcar nu 
folosise stela ca să-şi vindece rănile de pe faţă, de-a lungul 
maxilarului, şi de la gât, unde i se vedea pielea de deasupra 
gulerului. Dar arăta încă frumos în ochii ei, mai frumos ca 



înainte, pentru că acum i se părea uman - uman şi real. 

— Ştii, zise ea, Aline a spus că poate n-ai mai fi interesat. Nu 
acum, când nu mai e interzis. Acum, când ai putea fi cu mine 
dacă ai vrea. 

Se înfioră puţin, în rochia ei subţire, încrucişându-şi braţele la 
piept. 

— E-adevărat? Nu eşti. . . interesat? 

— Interesat? De parc-ai fi o... o carte sau o ştire? Nu, nu 
sunt interesat. Sunt. . . 

Se întrerupse, căutând cuvântul aşa cum ar căuta cineva 
întrerupătorul pe întuneric. 

— Mai ţii minte ce ţi-am spus? Despre cum simţeam că 
faptul că erai sora mea era ca un soi de glumă cosmică pe 
seama mea? Pe seama amândurora? 

— Mai ţin minte. 

— N-am crezut niciodată asta, zise el. Adică, am crezut 
într-un fel - i-am permis să mă ducă la disperare, dar n-am 
simţit aşa niciodată. N-am simţit niciodată că tu eşti sora mea. 
Pentru că nu aveam pentru tine sentimentele pe care trebuie să 
le ai pentru o soră. Dar asta nu însemna că nu mi se părea că 
eşti o parte din mine. întotdeauna mi s-a părut aşa. 

Observându-i expresia nedumerită, el se întrerupse, cu un 
zgomot de nerăbdare. 

— Nu spun asta cum ar trebui. Clary, am urât fiecare secundă 
în care m-am gândit că erai sora mea. Am urât fiecare clipă în 
care m-am gândit că simţeam pentru tine ceva ce dovedea că 
eram anormal. Dar. . . 

— Dar ce? 

Inima lui Clary bătea cu atâta putere, încât o făcea să se simtă 
mai mult decât doar ameţită. 

— Am văzut ce plăcere îi făcea lui Valentine să vadă ce 
simţeam pentru tine. Ce simţeai pentru mine. El s-a folosit de 



asta ca de o armă împotriva noastră. Şi de-aceea l-am urât. Mai 
mult decât orice mi-a făcut el vreodată, asta m-a făcut să-1 
urăsc şi să mă întorc împotriva lui, şi poate chiar aveam nevoie 
să fac asta. Pentru că au fost momente în care n-am ştiut dacă 
voiam să-1 urmez sau nu. A fost o alegere grea, mai grea decât 
îmi place să-mi amintesc. 
Vocea lui suna gâtuită. 

— Eu te-am întrebat odată dacă aveam de ales, îi reaminti 
Clary. Şi tu ai zis: „întotdeauna avem de ales". Tu ai ales 
împotriva lui Valentine. în cele din urmă, asta a fost alegerea 
pe care ai facut-o tu şi nu contează cât de greu ţi-a fost. 
Contează că ai facut-o. 

— Ştiu, zise Jace. Spuneam doar că mă gândesc că am ales 
aşa în parte datorită ţie. De când te-am cunoscut, tot ce am 
făcut a fost în parte datorită ţie. Nu pot să mă desprind de tine, 
Clary - nici cu inima, nici cu sângele, nici cu mintea sau 
oricare altă parte din mine. Şi nici nu vreau. 

— Nu vrei? şopti ea. 

El făcu un pas spre ea. Privirea lui era aţintită pe faţa ei, de 
parcă nu şi-o putea dezlipi. 

— întotdeauna am crezut că dragostea te face nătâng. Te face 
slab. Un vânător de umbre prost. A iubi înseamnă a distruge. 
Asta am crezut. 

Ea îşi muşcă buza, dar nici ca nu- şi putea dezlipi privirea de 
la el. 

— Obişnuiam să cred că a fi un bun războinic însemna să 
nu-ţi pese, zise el. De nimic. Mai ales de tine însuţi. Am riscat 
de câte ori am putut. M-am aruncat în calea demonilor. Cred că 
l-am şi făcut pe Alee să se simtă un luptător complexat, numai 
pentru că el voia să trăiască. Jace zâmbi strâmb. Şi apoi te-am 
întâlnit pe tine. Tu erai o mundană. Slabă. Nu o luptătoare. 
Niciodată antrenată. Şi atunci am văzut cât de mult o iubeai pe 



mama ta, cât îl iubeai pe Simon, cum intrai şi în iad ca să-i 
salvezi. Tu chiar ai intrat în hotelul acelor vampiri. Vânători de 
umbre cu un deceniu de experienţă n-ar fi îndrăznit asta. 
Dragostea pe tine nu te făcea slabă, ci mai puternică decât pe 
oricine cunoscusem eu vreodată. Şi mi-am dat seama că eu 
eram cel slab. 

— Nu! Clary era şocată. Nu eşti slab. 

— Poate că nu mai sunt. 

Făcu încă un pas, iar acum era destul de aproape cât s-o 
atingă. 

— Valentine n-a putut să creadă că eu îl ucisesem pe 
Jonathan, zise el. N-a putut să creadă, pentru că eu eram cel 
slab, iar Jonathan era cel cu mai multă pregătire. După toate 
probabilităţile, el ar fi trebuit să mă ucidă pe mine. Aproape c-a 
facut-o. Dar eu m-am gândit la tine - te-am văzut acolo, foarte 
clar, de parcă ai fi stat în faţa mea, privindu-mă, şi am ştiut că 
voiam să trăiesc, voiam acest lucru mai mult decât voisem 
orice altceva vreodată, dacă numai aşa îţi mai puteam vedea 
chipul încă o dată. 

Ea şi-ar fi dorit să se poată mişca, şi-ar fi dorit să-şi poată 
întinde mâna să-1 atingă, dar nu putea. Braţele ei păreau 
paralizate pe lângă corp. Faţa lui era aproape de a ei, atât de 
aproape, încât ea îşi putea vedea propria faţă reflectată în 
pupilele ochilor lui. 

— Şi acum mă uit la tine, zise el, iar tu mă întrebi dacă te mai 
vreau, de parcă aş putea să încetez să te iubesc. De parcă aş 
vrea să renunţ la ceea ce mă face mai puternic decât m-a făcut 
orice altceva vreodată. N-am îndrăznit niciodată înainte să 
dăruiesc prea mult din mine altcuiva - părţi mici din mine 
soţilor Lightwood, lui Isabelle şi lui Alee, dar a fost nevoie de 
ani lungi pentru asta -, însă, Clary, de când te-am văzut prima 
oară, ţi-am aparţinut în întregime. încă sunt al tău. Dacă mă 



vrei. 

Pentru o fracţiune de secundă, ea rămase nemişcată. Apoi, 
cumva, îl apucă de cămaşă şi îl trase spre ea. El o înconjură cu 
braţele, aproape ridicând-o de la pământ, şi apoi o sărută - sau 
ea îl sărută pe el, nu ştia sigur şi nici nu conta. Să-i simtă gura 
peste a ei era electrizant; mâinile ei îl apucară de braţe şi îl 
strângeau, trăgându-1 şi mai mult către ea. Să-i simtă prin 
cămaşă inima bătându-i o făcea să-şi piardă capul de fericire. 
Nicio altă inimă nu bătea ca a lui Jace, nici n-ar fi putut 
vreodată. 

El îi dădu drumul, în cele din urmă, şi ea trase aer în piept cu 
nesaţ - uitase să respire. El îi ţinu faţa în palme, mângâindu-i 
uşor obrajii cu vârful degetelor. Lumina se întorsese în ochii 
lui, la fel de strălucitoare cum fusese lângă lac, dar acum licări 
şi-o scânteie răutăcioasă în ei. 

— Poftim, zise el. N-a fost prea rău, nu-i aşa, chiar dacă n-a 
fost interzis? 

— A fost mai rău, zise ea, râzând tremurat. 

— Ştii, zise el, aplecându-se să-i atingă buzele cu buzele lui, 
dacă pentru lipsa interdicţiei îţi făceai tu griji, ai putea încă 
să-mi interzici să fac unele lucruri. 

— Ce fel de lucruri? 

Ea îi simţi zâmbetul pe buze. 

— Lucruri ca ăsta. 

După o vreme, coborâră treptele şi intrară în piaţă, unde 
mulţimea începuse să se strângă, anticipând focurile de artificii. 
Isabelle şi ceilalţi îşi găsiseră o masă, într-un colţ al pieţei, şi se 
adunaseră în jurul ei, pe bănci şi pe scaune. Apropiindu-se de 
grup, Clary se pregăti să-şi retragă mâna dintr-a lui Jace... dar 
se opri. Puteau să se ţină de mână, dacă voiau ei. Nu era nimic 
rău în asta. Gândul aproape că-i tăie răsuflarea. 



— Aţi venit! Isabelle dansă spre ei încântată, ducând în mână 
un pahar cu un lichid fucsia, pe care i-1 întinse lui Clary. Bea şi 
tu! 

Clary îl privi pieziş. 

— O să mă prefacă într-o rozătoare? 

— Puţină încredere! Cred că e suc de căpşune, zise Isabelle. 
Oricum, e delicios. Jace? 

Ii oferi lui paharul. 

— Sunt bărbat, îi spuse el, iar bărbaţii nu consumă băuturi 
roz. Ci du-te, femeie, şi adu-mi ceva maro. 

— Maro? se strâmbă Isabelle. 

— Maroul este o culoare bărbătească, zise Jace şi o trase pe 
Isabelle de o şuviţă rebelă. De fapt, uite. . . Alee îl poartă. 

Alee se uită posomorât în jos, la puloverul lui. 

— Era negru, zise el. Dar s-a decolorat. 

— Ai putea să-1 asortezi cu o bentiţă de cap cu paiete, sugeră 
Magnus, oferindu-i partenerului său ceva albastru şi 
scânteietor. Doar o sugestie. 

— Rezistă ispitei, Alee! Simon stătea pe marginea unui zid 
scund, cu Maia lângă el, deşi părea să fie adâncit în conversaţie 
cu Aline. O să arăţi ca Olivia Newton- John în Xanadu. 

— Sunt lucruri şi mai rele, remarcă Magnus. 

Simon se ridică de pe zid şi veni până la Clary şi Jace. Cu 
mâinile în buzunarele de la spate ale jeanşilor, îi privi gânditor 
un lung moment, în cele din urmă, vorbi. 

— Arăţi fericită, îi spuse el lui Clary. îşi mută privirea la 
Jace: Şi ai noroc că ea arată aşa. 

Jace îşi ridică o sprânceană. 

— Asta-i partea unde îmi spui că, dacă-i fac vreun rău, o să 
mă omori tu? 

— Nu, zise Simon. Dacă-i faci vreun rău lui Clary, e foarte 
capabilă să te omoare ea însăşi. Probabil, cu o mare varietate 



de arme. 
Jace arăta încântat de acest gând. 

— Uite, zise Simon, voiam doar să spun că nu contează că nu 
mă poţi suferi. Dacă tu o faci pe Clary fericită, eu n-am nimic 
cu tine. 

întinse braţul, iar Jace îi dădu drumul mâinii lui Clary şi i-o 
strânse pe-a lui Simon, cu o expresie amuzată pe faţă. 

— Nu-mi eşti antipatic, zise el. De fapt, pentru că într-adevăr 
îmi eşti simpatic, o să-ţi dau un sfat. 

— Un sfat? păru Simon îngrijorat. 

— Văd că-ţi pui la bătaie cu oarecare succes latura de 
vampir, zise Jace, arătând din cap spre Isabelle şi Maia. Şi cu 
succes. Multe fete se dau în vânt după chestia cu sensibilul 
ne-mort. Dar eu aş părăsi domeniul muzicii, dacă aş fi în locul 
tău. Starurile rock vampiri sunt fumate şi, de altfel, e cu 
neputinţă să fii foarte bun. 

Simon suspină. 

— Presupun că nu există nicio şansă să reconsideri partea 
unde tu nu mă puteai suferi? 

— Destul, amândoi, zise Clary. Nu puteţi fi o veşnicie mari 
ticăloşi unul faţă de celălalt, ştiţi. 

— Practic, zise Simon, eu pot. 

Jace scoase un zgomot lipsit de bun-gust; după un moment, 
Clary îşi dădu seama că de fapt încercase să nu râdă, dar 
reuşise doar pe jumătate să se abţină. 

Simon rânji. 

— Ţi-am facut-o ! 

— Ei bine, zise Clary, acesta este un moment frumos. 

Se uită în jur după Isabelle, care ar fi fost aproape la fel de 
încântată ca şi ea de faptul că Simon şi Jace se înţelegeau bine, 
deşi în modul lor aparte. 

în schimb, văzu pe altcineva. 



Stând chiar la marginea pădurii magice, unde umbra se 
îngemăna cu lumina, era o femeie slăbuţă, într-o rochie verde 
ca frunza, al cărei păr lung şi stacojiu era prins la spate cu o 
cununiţă de aur. 

Regina Elfilor Luminii. Se uita drept la Clary şi, când Clary îi 
întâlni privirea, ridică o mână subţire şi îi făcu semn. Vino! 

Fie că din voia ei, fie constrânsă în mod straniu de spiritele 
naturii, Clary nu ştia sigur, după ce murmură nişte scuze, plecă 
de lângă ceilalţi şi, strecurându-se printre zgomotoşii 
petrecăreţi, îşi croi drum până la marginea pădurii. în timp ce 
se apropia de Regină, remarcă întâi preponderenţa spiriduşilor 
în mulţimea de-aici, apoi chiar un grup compact stând în cerc 
pe lângă stăpâna lor. Chiar dacă voia să pară singură, Regina 
era îndeaproape urmată de supuşii ei. 

Regina ridică hotărâtă o mână: 

— Până aici, zise ea, şi niciun pas mai aproape. 
Clary, la câţiva paşi distanţă de ea, se opri. 

— Stăpână, zise ea, amintindu-şi de politeţea cu care Jace i se 
adresase la curtea ei, de ce m-ai chemat înaintea Domniei Tale? 

— Vreau o favoare de la tine, zise Regina fără preambul. Şi, 
bineînţeles, îţi făgăduiesc în schimb o favoare. 

— O favoare de la mine? se miră Clary. Dar. . . dar nici măcar 
nu mă placi. 

Regina îşi atinse buzele cu un singur deget, lung şi alb. 

— Spiritele naturii, spre deosebire de oameni, nu sunt atât de 
preocupate să placă. Dragoste, poate, şi ură. Amândouă sunt 
emoţii folositoare. Dar să placi... Ridică din umeri, cu 
eleganţă. Consiliul încă n-a ales pe cineva din poporul nostru 
care să ocupe fotoliul lor, zise ea. Ştiu că Lucian Graymark 
este ca un tată pentru tine. Ar pleca urechea la orice i-ai cere tu. 
Mi-aş dori să-1 rogi să-1 aleagă pe cavalerul meu Meliorn în 
această funcţie. 



Clary îşi aminti de întâlnirea din Sala Acordurilor, când 
Meliorn spusese că nu voia să lupte în bătălie dacă nu luptau şi 
Copiii Nopţii. 

— Nu cred ca Luke să-1 placă prea mult. 

— Şi din nou, zise Regina, vorbeşti despre să placi. 

— Când ne-am văzut înainte, la Curtea Elfilor Luminii, zise 
Clary, ne-ai numit, pe Jace şi pe mine, frate şi soră. Dar ştiai că 
nu eram într-adevăr frate şi soră. Nu-i aşa? 

Regina zâmbi. 

— Prin venele voastre curge acelaşi sânge, zise ea. Sângele 
îngerului. Toţi cei care au sângele îngerului sunt frate şi soră în 
mod fundamental. 

Clary se înfioră. 

— Ai fi putut totuşi să ne spui adevărul. Dar n-ai facut-o. 

— V-am spus adevărul aşa cum îl vedeam eu. Cu toţii 
spunem adevărul aşa cum îl vedem noi, nu? Te-ai întrebat 
vreodată ce neadevăruri ar putea fi în povestea pe care ţi-a 
spus-o mama ta, care i-au servit scopurile? Chiar crezi că ştii 
până şi ultimul secret din trecutul tău? 

Clary şovăi. Fără să ştie de ce, auzi deodată în minte glasul 
lui Madame Dorothea: „O să te îndrăgosteşti de cine nu 
trebuie", îi spusese vrăjitoarea lui Jace. Clary ajunsese la 
concluzia că Dorothea se referise doar la cât de multe necazuri 
avea să le aducă, amândurora, dragostea lui Jace pentru Clary. 
Totuşi, asta ştia, încă rămăseseră nişte lucruri nelămurite în 
memoria ei - chiar şi acum, lucruri, evenimente pe care nu le 
descifrase. Adevăruri secrete, pe care nu le aflase niciodată. Ea 
renunţase să-şi mai bată capul, considerându-le cauze pierdute 
şi neimportante, deşi probabil. . . 

Nu. îşi simţi mâinile încordându-se pe lângă ea. Otrava 
Reginei era subtilă, dar puternică. Exista cineva pe lume care ar 
fi putut spune cu mâna pe inimă că ştia toate secretele despre el 



însuşi? Şi nu era mai bine să laşi unele secrete să rămână 
secrete? 
Clătină din cap. 

— Ceea ce ai spus la Curte. . . zise ea, probabil că n-ai minţit, 
dar ai fost nedreaptă. Dădu să plece. Iar eu m-am săturat de 
nedreptate. 

— Ai de gând să refuzi o favoare din partea Reginei Curţii 
Elfilor Luminii? întrebă Regina. Nici unui muritor nu i s-a 
oferit o asemenea şansă. 

— Nu am nevoie de nicio favoare de la Domnia Ta, zise 
Clary. Am tot ce vreau. 

îi întoarse spatele Reginei şi plecă. 

Când ajunse din nou la grupul din care plecase, descoperi că 
li se alăturaseră Robert şi Maryse Lightwood, care - constată 
ea cu surprindere - dădeau mâna cu Magnus Bane. Magnus 
ascunsese bentiţa sclipitoare şi era un model de decenţă. 
Maryse îl cuprinsese pe Alee de umeri. Restul prietenilor săi 
stăteau de-a lungul zidului; Clary voi să se ducă la ei, când 
simţi o bătaie uşoară pe umăr. 

— Clary! 

Era mama ei, care-i zâmbea - şi Luke, stând lângă ea, 
ţinând-o de mână. Jocelyn nu era îmbrăcată deloc deosebit; 
purta jeanşi şi o cămaşă largă, care măcar nu era murdară de 
vopsea. După modul în care se uita Luke la ea, ai fi putut spune 
că nu arăta totuşi mai puţin bine. 

— Mă bucur că v-am găsit, în sfârşit. 
Clary rânji la Luke. 

— Aşadar, nu te muţi în Idris, să înţeleg? 

— Nuu, zise el. Arăta mai fericit ca niciodată. Pizza de aici e 
groaznică. 

Jocelyn râse şi se duse să stea de vorbă cu Amatis, care 



admira un glob de sticlă plutitor, umplut cu fum, care-şi tot 
schimba culorile. Clary se uită la Luke. 

— Chiar ai fi părăsit New Yorkul sau ai spus-o doar ca s-o 
hotărăşti să facă, în sfârşit, pasul? 

— Clary, zise Luke, sunt scandalizat că poţi insinua aşa ceva. 
Rânji, apoi continuă, brusc serios: Nu ai nimic împotrivă, nu-i 
aşa? Ştiu că asta înseamnă o mare schimbare în viaţa ta - 
voiam să discut cu voi să vedem dacă tu şi mama ta aţi vrea să 
vă mutaţi la mine, de vreme ce în apartamentul vostru nu se 
mai poate locui deocamdată. . . 

Clary pufni. 

— O mare schimbare? Viaţa mea deja s-a schimbat total. De 
vreo câteva ori. 

Luke aruncă o privire spre Jace, care-i urmărea din locul unde 
era aşezat, pe zidul scund. Jace dădu din cap spre ei, cu un 
zâmbet amuzat în colţul gurii. 

— Bănuiesc că da, zise Luke. 

— Schimbarea e bună, zise Clary. 

Luke ridică mâna; runa Alianţei se ştersese, ca la toţi ceilalţi, 
dar pielea lui încă mai păstra urma ei clară, cicatricea care 
n-avea să dispară niciodată pe de-a întregul. El se uită gânditor 
la Pecete. 

— Este bună. 

— Clary! strigă Isabelle de pe zid. Artificiile! 

Clary îl bătu uşor pe Luke pe umăr şi se duse să se alăture 
prietenilor ei. Stăteau aliniate de-a lungul zidului: Jace, 
Isabelle, Simon, Maia şi Aline. Ea se opri lângă Jace. 

— Nu văd niciun foc de artificii, zise ea, încruntându-se în 
glumă la Isabelle. 

— Răbdare, lăcustă mică, zise Maia. Lucrurile bune li se 
întâmplă doar celor care au răbdare. 

— Eu am crezut de când mă ştiu că era „Lucrurile bune li se 



întâmplă doar celor care fac valuri", zise Simon. Nu-i de mirare 
că am fost atât de bezmetic toată viaţa. 

— Bezmetic e un termen prea îngăduitor, zise Jace, dar în 
mod clar îi dădea atenţie numai pe jumătate. 

întinse mâna şi o trase pe Clary spre el, aproape absent, ca 
din reflex. Ea se sprijini cu spatele de umărul lui, uitându-se în 
sus, la cer. Nimic nu lumina văzduhul, în afară de turnurile 
demonilor, răspândind o strălucire blândă, alb-argintie, pe 
fundalul întunecat. 

— Unde ai fost? o întrebă el, atât de încet, încât numai ea 
auzi întrebarea. 

— Regina Elfilor Luminii voia să-i fac o favoare, zise Clary. 
Şi voia să-mi facă şi ea o favoare, în schimb. îl simţi pe Jace 
încordându-se. Stai liniştit. I-am spus nu. 

— Nu mulţi ar refuza o favoare de la Regina Elfilor Luminii, 
zise Jace. 

— Eu i-am spus că nu aveam nevoie de nicio favoare, zise 
Clary. I-am spus că aveam tot ce voiam. 

La acestea, Jace râse încetişor şi îşi urcă mâna pe braţul ei 
până la umăr; degetele lui se jucară, în treacăt, cu lănţişorul de 
la gâtul ei, iar Clary se uită în jos, la sclipirea argintului pe 
rochia ei. Purta inelul Morgenstern de când i-1 lăsase Jace, iar 
uneori se întreba de ce. Chiar voia să-şi amintească de 
Valentine? Totuşi, în acelaşi timp, ar fi fost vreodată drept să 
uite? 

Nu poţi şterge din amintire tot ce ţi-a pricinuit suferinţă. Ea 
nu voia să-i uite pe Max şi pe Madeleine, nici pe Hodge, nici 
pe Inchizitoare, nici măcar pe Sebastian. Fiecare amintire era 
preţioasă; chiar şi cele rele. Valentine voise să uite: să uite că 
lumea trebuia să se schimbe şi că vânătorii de umbre trebuiau 
să se schimbe odată cu ea - să uite că repudiaţii aveau suflete şi 
că toate sufletele contau în alcătuirea lumii. El voise să se 



gândească numai la ceea ce îi făcea pe vânătorii de umbre 
deosebiţi de repudiaţi. Dar ce condusese la distrugerea lui 
fusese tocmai modul în care ei fuseseră cu toţii la fel. 

— Clary, zise Jace, întrerupându-i reveria. 

îşi strânse braţele în jurul ei şi ea îşi ridică ochii; mulţimea 
saluta cu urale prima rachetă lansată. 

— Priveşte! 

Ea se uită cum artificiile explodară într-o baie de scântei - 
scântei care colorau norii de deasupra, apoi picau, una câte una, 
lăsând dâre de foc auriu, ca nişte îngeri căzând din cer. 



